
Singurul lucru bun din ea 


Ar fi numai Limba Română. 


Grigore VIERU 

| * Din volumul Grigore Vieru, Strigat-am către tine, Editura Litera Internaţional, Bucu- 


reşti — Chişinău, 2002, p. 211. 

Limba este sufletul unui popor 


Ultima mea întâlnire cu Grigore Vieru: la Academia Română, era în 
primele rânduri, i-am întins mâna, iar el m-a îmbrățișat. La scurt timp 
după această întâlnire, a murit. 


Pentru mine, cuvântul-cheie al poeziei sale, al vieţii sale, este MAMA. Mi- 
tul mamei revine obsedant în poezia sa: „Ea se şterge cu mâna / De su- 
doare şi mit, / Coperind cu țărână / Chipul său ostenit”; „Uşoară, maică, 
ușoară, / C-ai putea să mergi călcând / Pe seminţele ce zboară / Între ce- 
ruri şi pământ! / În priviri c-un fel de teamă, / Fericită totuși eşti — / Iarba 
ştie cum te cheamă, / Steaua știe ce gândeşti”; și chiar a sa Ars poetica tot 
la mama trimite: „Merg eu dimineaţa în frunte, / Cu spicele albe în braţe / 
Ale părului mamei. / Buzele mamei, făptura mamei, chipul mamei...” 


Mi-au revenit toate acestea în minte recent, când revista „Esquire” m-a 
invitat să vorbesc despre mentorii mei. Mai răspunsesem de multe 
ori la întrebări de acest fel. Răspunsul meu se referea la cei care mă 
formaseră profesional, la profesorii mei și la profesorii profesorilor 
mei. Ulterior începusem să-i adaug, pe lista mentorilor mei, și pe unii 
dintre foştii mei discipoli, care deveniseră pentru mine un izvor de 
înţelepciune. Dar acum îmi dau seama că principalul și primul meu 
mentor a fost şi este mama mea, al cărei al optulea și ultimul copil i-am 
fost. Dacă prin „mentor” înțeleg o ființă umană care m-a marcat pu- 
ternic, atunci realizez că forța şi capacitatea de a mă dărui unei acțiuni 
educaționale, despre care au mărturisit cei care au contribuit la cărțile 
Întâlniri cu Solomon Marcus, le-am preluat de la mama mea, care s-a 
dăruit creşterii celor opt copii ai ei, trebăluind de dimineaţa devreme 
până seara târziu, fără a pretinde vreo recompensă. 


Da, are dreptate Vieru: „limba unui popor este istoria lui”. Mai mult 
decât atât, limba este principalul depozitar al culturii unui popor şi în 
cazul limbii române am încercat să arăt modul în care limba include în 
germene felul cum percepem spaţiul și timpul, mișcarea și energia, mo- 
dul în care gândim logic, modul în care simțim, modul în care facem 
socoteli și aşa mai departe. Limba unui popor este sufletul său. 


Solomon MARCUS 


20.12.2014, București 

Alexandru BANTOŞ 


Solomon Marcus. 
Traiectul modern al limbii române 


Într-un recent articol, intitulat oarecum ati- 
pic, A locui azi în limba română (o completare 
şi nuanţare la prelegerea „Limba română, în- 
tre infern şi paradis”, susținută pe 1 septem- 
brie 2013, la Chişinău*), academicianul So- 
lomon Marcus trece în revistă unele aspecte 
actuale ale românei vorbite și scrise, reflecţiile 


AB. — editor şi publicist, fiind, de fapt, un nou indiciu al preocupărilor 
redactor-şef al revistei pe care le are magistrul pentru această veche 


„Limba Română, directorul şi niciodată trădată iubire, limba română. 
Casei Limbii Române 


„Nichita Stănescu' din  Atent observator al limbii române - la radio 
Chişinău. sau în faţa televizorului, la bibliotecă sau în 
tren, la o plimbare pe stradă sau la magazin, 

oricând —, academicianul Solomon Marcus 
urmăreşte cu interes invariabil acest spectacol 

al ființei umane. Spiritul de observaţie me- 

reu în stare de veghe, contemplarea faptelor 

de limbă, depistarea și examinarea greșelilor, 
inexactităților, a inadvertenţelor sunt pentru 

Domnia Sa un modus vivendi, adevăr probat 

şi de caracterul limpede, concis şi exact al scri- 

erilor sale. Stilul elevat, cunoștințele vaste ce 

acoperă mai multe domenii, experiența, talen- 

tul, marcate de exigenţă, îl situează pe Solo- 

mon Marcus în rândul celor mai competenţi 

şi mai avizaţi cercetători ai traiectului modern 


* Textul prelegerii a fost publicat în revista „Limba Ro- 
mână”, nr. 7-8, 2013, p. 9-29. 

al limbii române. „Nevoia de a mă exprima, — mărturiseşte profeso- 
rul, mă implică într-o continuă luptă pentru cuvântul potrivit, pentru 
evitarea cuvintelor parazite, revin, înlocuiesc, mereu, ca până la urmă 
să constat că nu am evitat pe deplin stereotipia. Mai totdeauna, când 
recitesc un text al meu, anterior, simt că l-aş rescrie. Exigenţele limbii 
române mă privesc ușor ironic, chiar dacă binevoitor.” 


Indiferent de domeniul abordat — matematică, lingvistică, filozofie, 
istorie, critică literară, artă etc. —, Solomon Marcus reușește să fie ex- 
plicit, convingător, conţinutul rămânând atractiv, argumentat și antre- 
nant. Apelează la neologisme și imprumuturi din alte idiomuri doar în 
caz de strictă necesitate. Deși vorbeşte și scrie în engleză și franceză, 
reputatul om de știință se află în elementul său doar în limba română, 
pe care o consideră un miracol, o împletire spectaculoasă de trăiri, im- 
presii, evenimente, o punte de legătură între eul personal și tot ce există 
în afara noastră. Or, numai în limba în care ai crescut te poţi expri- 
ma deplin. „Limba româna, mărturiseşte Solomon Marcus, este casa 
mea. Limba română există în atâtea variante câţi vorbitori ai ei există. 
Numitorul comun al acestor variante este suficient de puternic pentru 
a asigura posibilitatea comunicării măcar parțiale, dacă nu integrale. 
Posibile diferențe mari de nivel cultural pot uneori diminua sensibil 
înţelegerea reciprocă a doi vorbitori cu aceeași limbă maternă”. 


În ce măsură conştientizăm existența acestui decalaj şi ce urmează să 
întreprindem pentru a-l anihila - iată provocarea de cursă lungă pen- 
tru specialiştii în domeniu. 


Tot mai subtilă pentru mulți dintre vorbitorii ei, având tendinţe „eli- 
tare”, „de adevărată aristocrație a spiritului”, limba română, cuprinsă 
în vârtejul galopantelor procese transdisciplinare, îşi redefineşte rolul 
„în stimularea comunicării cu lumea, comunicare ce include integrarea 
europeană şi globalizarea în toate domeniile”. Aflată la răscruce, de al- 
tminteri ca și alte idiomuri, pentru a supravieţui în plan regional, limba 
română e obligată să participe nemijlocit la dialogul culturilor și să dea 
dovadă de susceptibilitate la rigorile zilei. „Identitatea nu se mai capă- 
tă prin închistare în forme fixe, precizează Solomon Marcus. Tocmai 
deschiderea către lume oferă proba de foc a unui idiom de a ţine ritmul 
cu viața”. E contraproductiv și, în același timp, anacronic să rămânem 
„cantonaţi” într-un mediu cu granițe prestabilite. Dar propulsarea pe 


ARGUMENT NE 


un traseu internaţional și interdisciplinar reclamă abandonarea inerției 
noastre proverbiale. Or, tradițional, cultura românească este timidă în 
comunicarea cu lumea, inclusiv în propriul spațiu de existență și dăi- 
nuire, care nu coincide neapărat cu frontierele statale, circumstanţă 
ce avantajează ideea unei strategii lingvistice capabile să contureze 
parametrii traseului modern al limbii române în ansamblu. Cine vor 
fi actorii decidenți în elaborarea și implementarea unui atare program 
naţional? Politicienii, comunitatea academică, oamenii de creaţie, ca- 
drele didactice? Sau toţi împreună? 


Complexitatea și eficiența derulării unui proiect naţional de anvergu- 
ră, favorabil creării premiselor de omogenizare a limbii române, vor fi 
determinate, bineînțeles, de capriciile politice ale timpului, centrul și 
marginea unui idiom având istoricește itinerare diferite de afirmare și 
supravieţuire, dar care, acum, în epoca globalizării, au şanse reale de a 
converge spre aceeași țintă — unitatea lingvistică. Mijloacele moderne 
de comunicare, radioul, televiziunea, mass-media scrisă, internetul şi 
telefonia mobilă, consideră Solomon Marcus, pot dura o punte de le- 
gătură eficientă între vorbitorii aceleiași limbi, indiferent de locul lor 
de amplasare. Este, aşadar, necesară reexaminarea politicilor sociou- 
mane, inclusiv lingvistice, care urmează a fi întemeiate și implementa- 
te în funcţie de realităţile concrete, accentul punându-se pe coerenţă, 
calitate și efect scontat previzibil. Or, deși cultura română de peste 
fruntariile statale se află pe un teren arid, supus intemperiilor, exploziv 
şi incendiar, după 1989, în regiunile locuite de români s-a acționat ale- 
atoriu, fără o concepţie bine definită, managementul instituțional, in- 
clusiv cel privind presa ştiinţifică şi culturală a fost compromis, pentru 
că, de regulă, se afla la cheremul neprofesioniștilor. Desigur, nu vom 
spune nimic nou afirmând că și din aceste considerente Prutul mai 
continuă să fie o graniță (adevărat, acum fără sârmă ghimpată) pe harta 
limbii române. Şi cu toate că s-au făcut progrese vizibile în reanimarea 
conştiinţei naţionale, Basarabia mai plătește tribut ideologiei inoculate 
de regimul țarist şi cel sovietic. Bătălia pentru o nouă mentalitate și o 
percepţie corectă a realităților continuă, fără însă a evita lamentabilele 
eşecuri, cele de ordin politic, tot mai vizibile în ultimul timp, generând 
o adevărată degringoladă în plan spiritual. Din această perspectivă este 
greu de înțeles de ce, deocamdată, nu există organisme permanente 
comune de specialiști (din România, Republica Moldova şi din alte 

țări), care să aibă drept obiect de cercetare probleme stringente ale 
culturii, ale limbii române literare, în toate formele şi zonele ei de ma- 
nifestare. Investigaţii complexe (sociologice, psihologice, lingvistice 
etc.) se impun cu precădere în ţinuturile unde limba română a fost şi 
mai este supusă unui proces continuu de erodare şi de claustrare față 
de matricea ei naturală, cauzat nu doar de perpetuarea bilingvismului 
unilateral. În această ordine de idei, de exemplu, ar trebui cercetat și 
explicat un fenomen doar aparent paradoxal: deşi numărul tinerilor 
filologi cu acte în regulă sporește (implicit din rândul bursierilor statu- 
lui român), în Republica Moldova este tot mai acută lipsa unor tineri 
cu vocaţie și aplecare pentru studiul limbii române practice, fapt de-a 
dreptul îngrijorător. Cine dar va elabora o strategie lingvistică aptă să 
asigure însuşirea și promovarea limbii române standard, în condiţiile 
extinderii fenomenelor globalizării, când limba română (din ţară și din 
afara hotarelor ei) trăieşte o dramă, care vine din două direcţii, precum 
menționează Solomon Marcus, internetul și limba engleză, la Chişinău 
adăugându-se limba rusă, la Cernăuţi — ucraineana și rusa etc.? În ce 
măsură și cu ce rezultate palpabile se implică în abordarea chestiunilor 
de acest gen societatea, școala, sistemul educațional, familia? Ce rol 
li se atribuie în acest caz manualelor de română și nu numai? Ce pași 
concreţi se fac pentru ca manualele şcolare, aceste cărți indispensabile 
pentru formarea profilului intelectual al viitorilor cetățeni, să fie elabo- 
rate de către cei mai competenţi autori? 


lată doar câteva dintre problemele ce descind din tematica lingvistică 
marcusiană și asupra cărora suntem invitați să medităm după lectura 
incitantelor sale articole, studii, prelegeri, interviuri din presa scrisă și 
cea electronică. 


Enciclopedist desăvârşit, figură proeminentă în domeniul științei, 
„om-instituţii, cu o activitate din care puteau ieși, după cum afirmă 
acad. Gheorghe Păun, măcar vreo cinci cariere obișnuite”, Solomon 
Marcus nu se izolează în turnul de fildeş al cercetării, aşa cum proce- 
dează unii din comoditate, teamă sau din incapacitatea de a plonja în 
complexitatea problemelor vieţii cotidiene. 


Domnia Sa este iniţiatorul unor febrile şi controversate discuţii în cele 
mai diverse domenii. Făcându-şi cunoscută opinia şi solicitând punc- 
tul de vedere al numeroșilor săi discipoli, admiratori sau simpli cititori, 

caută, împreună, calea de limpezire a subiectelor. Una dintre dezbate- 
rile din 2013 a vizat situaţia fără precedent a revistei de ştiinţă și cul- 
tură filologică „Limba Română”, când, pentru a asigura continuitatea 
apariţiei şi pentru a salva onoarea publicaţiei, echipa redacțională, de- 
oarece obținuse suport financiar doar pentru cheltuieli tipografice, a 
lucrat fără salarii pe parcursul unui an întreg. 


Aici e nevoie de o scurtă precizare bibliografică: fondată în primăvara 
anului 1991, până la implozia Uniunii Sovietice, de către Ion Dume- 
niuk, Nicolae Mătcaș, Alexandru Bantoș și un grup de oameni de ști- 
ință, profesori universitari, scriitori şi publicişti de pe ambele maluri 
ale Prutului, „Limba Română”, cu un tiraj iniţial de 18 mii de exem- 
plare, a promovat valorile autentice ale patrimoniul lingvistic, literar și 
cultural naţional, a răspândit neabătut, în satele și oraşele Basarabiei, 
adevărul ştiinţific şi istoric despre unitatea și identitatea etnolingvisti- 
că a românilor, fiind considerată cea mai dreaptă şi mai accesibilă carte 
de învăţătură pentru masele largi de cititori ai bibliotecilor școlare și 
publice. Cu un tiraj mai modest acum, revista, graţie internetului, își 
amplifică din nou aria de răspândire. După plasarea în toamna anu- 
lui trecut, pe site-ul publicaţiei (www.imbaromana.md), a 228 de nu- 
mere, câte au fost tipărite de la fondare până în prezent, precum și a 
celor mai importante volume, apărute în colecţia „Biblioteca revistei 
«Limba Română»”, semnate de reputați filologi (Limba română este 
patria mea. Antologie de studii și texte publicate în revista „Limba Româ- 
nă”; Silviu Berejan, Itinerar sociolingvistic; Anatol Ciobanu, Reflecţii 
lingvistice; Nicolae Corlăteanu, Testament. Cred în izbânda limbii ro- 
mâne; Ana Bantoş, Deschidere spre universalism. Literatura română din 
Basarabia postbelică; Nicolae Mătcaș, Calvarul limbii române din Basa- 
rabia. Studii. Articole. Comunicări ş.a.), site-ul nostru este frecventat, 
lunar, de circa 50.000 de vizitatori unici, ceea ce pentru o publicaţie 
de ştiinţă și cultură filologică nu e puţin. Și încă un detaliu: întrucât 
echipa nu a acceptat imixtiunea politicului în programul editorial şi 
pentru că a detestat spiritul de gașcă, din 1994, când la Chișinău au 
revenit la guvernare neocomuniștii, revista s-a pomenit marginali- 
zată. Fără fonduri din bugetul republican, a fost pusă în situația de a 
căuta sprijin la București, cea mai luminoasă perioadă fiind legată de 
colaborarea cu ICR, București, (2007-2012), după care au survenit 
incertitudinea, aşteptările, indiferența. În acest deloc optimist con- 

text, surprinzătoare şi încurajatoare pentru noi a fost reacția manifestă, 
promptă şi dezinteresată a Domnului Profesor Solomon Marcus ex- 
primată în legătură cu destinul precar al revistei. Articolul Un semnal 
de alarmă: Limba Română, publicat în mass-media de la Bucureşti 
şi Chişinău (http://www.contributors.ro/advocacy-public-affairs/ 
un-semnal-de-alarma-limba-romana/; http://www.hotnews.ro/stiri- 
opinii-16213220-semnal-alarma-limba-romana.htm; http://www. 
je.md/un-semnal-de-alarma-limba-romana/; http://www.timpul.md / 
articol/%28opinie%29-un-semnal-de-alarma-limba-romana-52807. 
html?action=print), a generat o discuţie extinsă, putem afirma, pe în- 
treg spaţiul limbii române, constituind pentru echipa redacțională o 
sursă stimulatoare de energie și încredere, un mobilizator îndemn de a 
rezista în vremi „de o cruzime existenţială atroce”. 


Astfel, prin gestul său salutar, academicianul Solomon Marcus a 
acţionat tranșant, la fel ca şi odinioară Ion Dumeniuk, Nicolae Măt- 
caș, Eugeniu Coșeriu, Grigore Vieru, Gheorghe Chivu, Constantin 
Ciopraga, Dumitru Irimia, Valeriu Rusu și alți reprezentanți iluștri ai 

culturii române, care în momente de răscruce au luat apărarea „Limbii 
Române”, ferind din calea dispariției publicaţia. 


Modest, amabil, sobru, convingător, având la îndemână argumentul 
şi dorinţa de schimbare în bine a lumii, actor şi spectator de excepţie 
al realității în multitudinea manifestărilor ei, academicianul Solomon 
Marcus poartă nedezminţit mantia de cavaler al adevărului, de apără- 
tor şi promotor al dreptăţii, scrierile sale formând o adevărată zestre 
testamentară pentru cei care vin. Cunoscându-l pe omul Marcus, cel 
din cărți şi cel din viaţa de toate zilele, ai satisfacția descoperirii unui 
vechi şi devotat prieten, care te cheamă să trăieşti bucuria irepetabilă 
a clipei. 


Cu ocazia împlinirii venerabilei vârste de 90 de ani, exprimăm domnu- 
lui academician Solomon Marcus cele mai sincere sentimente de gra- 
titudine, urându-i sănătate și belșug de noi roade în grădina culturii ro- 
mâne, pe care a slujit-o întreaga viață cu inspiraţie și nobil devotament. 


În semn de aleasă prețuire a monumentalei sale Opere, publicăm une- 
le texte purtând semnătura lui Solomon Marcus, implicit excelentul 
discurs („Raport pentru ultimii cinci ani şi proiect pentru următorii”), 
rostit la finalul sesiunii ştiinţifice din 4 martie 2015 de la Academia Ro- 
mână, precum şi un grupaj de texte despre viaţa și activitatea de creaţie 
a magistrului, omagiu adus de colegi, prieteni și discipoli de azi şi de 
mâine. 


Comunicare (variantă de revistă) prezentată la sesiunea omagială dedicată academici- 
anului Solomon Marcus, cu ocazia împlinirii a 90 de ani din ziua nașterii. 


Academicianul Solomon Marcus 
omagiat de colegi și discipoli 

Miercuri, 4 martie 2015, în Aula Academiei Române, București, Calea 
Victoriei nr. 125, în prezența membrilor Academiei şi a numeroșilor 


invitaţi din ţară şi de peste hotare, s-a desfășurat Sesiunea omagială de- 
dicată academicianului Solomon Marcus cu ocazia împlinirii a 90 de ani. 


La acest remarcabil eveniment, au prezentat comunicări Acad. lonel-Valen- 
tin Vlad, Președintele Academiei Române, Acad. Viorel Barbu, Președintele 
Secţiei de Stiinţe Matematice, Acad. Alexandru Balaban, Acad. Marius Sala, 
Prof. Alexandra Bellow, Acad. Marius Iosifescu, Prof. Basarab Nicolescu, 
membru de onoare al Academiei Române, Acad. loan-Aurel Pop, Acad. Da- 
niel Dăianu, Acad. Gheorghe Păun, Prof. Alexandru Bantog, Prof. Constan- 
tin lonescu-Târgoviște, membru corespondent al Academiei Române, Prof. 
Gabriela Pană Dindelegan, membru corespondent al Academiei Române, 
Prof. Sanda Golopenţia, Prof. Gheorghe Benga, membru corespondent al 
Academiei Române, Prof. Irinel Popescu, membru corespondent al Acade- 
miei Române, Prof. Mircea Martin, membru corespondent al Academiei 
Române, Prof. Mircea Dumitru, membru corespondent al Academiei Ro- 
mâne, Prof. Sergiu Rudeanu, Prof. Virgil Nemoianu, Prof. Cristian Calude, 
Prof. Victor Țigoiu și Prof. Lucian Beznea. 


La sfârșitul sesiunii, Acad. Solomon Marcus a prezentat „Raport pentru 
ultimii cinci ani şi proiect pentru următorii”. 

Solomon MARCUS 


Raport pentru ultimii cinci ani 
şi proiect pentru următorii 


Mulţumesc Academiei Române pentru a fi prilejuit acest eveniment, 
iniţiat de Preşedintele Secţiei de Științe Matematice a Academiei Ro- 
mâne, dar care a devenit un eveniment al întregii noastre Academii, 
prin adeziunea entuziastă a Preşedintelui Academiei Române şi prin 
participarea activă a unor reprezentanţi de seamă ai celorlalte Secţii ale 
Academiei Române. Mulţumesc atât celor care au luat cuvântul, cât și 
celor care au venit să-i asculte. Îi cer iertare Profesorului Cristian Ca- 
lude, care de la celălalt capăt al lumii, de la Universitatea din Auckland, 
Noua Zeelandă, a trimis o înregistrare video a vibrantului său mesaj 
încărcat de semnificaţii, dar chipul său nu a putut fi văzut şi vocea sa nu 
a putut fi auzită, mesajul său fiind citit de o altă persoană. 


În anul 2010, când am fost sărbătorit aici, la împlinirea a 85 de ani, 
am spus: cuvântul-cheie este proiect. În momentul în care nu mai ai 
proiecte, nu mai dai sens unui mâine, e ca şi cum nu mai trăieşti şi, de 
aceea, mă simt acum obligat să dau raportul pentru perioada din 2010 
încoace și să prezint proiectul pentru următorii ani. 


SM. — savant român, ilustru matematician, membru titular al Academiei Române (din 
2001). După studiile liceale, încheiate cu un bacalaureat strălucit în oraşul de baştină Bacău, 
urmează Facultatea de Matematică a Universităţii din Bucureşti (1944-1949). Începută 
la Institutul Politehnic (1950-1953), cariera universitară e continuată la Facultatea de 
Matematică a Universităţii din Bucureşti, unde obţine consecutiv titlurile de lector (1955), 
conferenţiar (1961), profesor (1966). Din 1956 este doctor în matematică, iar în 1968 
devine doctor docent în ştiinţe. Este invitat în calitate de profesor la numeroase universităţi 
de peste hotare. Cele peste 400 de lucrări sunt traduse în limbi de circulație universală şi 
au fost publicate de către cele mai prestigioase edituri şi reviste de pe mapamond. Este 
membru în colectivul de redacţie al peste 30 de publicaţii ştiinţifice internaţionale din 
Europa şi de pe alte continente. Peste 1000 de cercetători din întreaga lume i-au citat 
studiile şi ideile. Este recunoscut la nivel mondial ca fondator al lingvisticii matematice, 
numele fiindu-i înscris în Brockhaus, Encyclopedia Universalis, Enciclopedia Italiana, Great 
Soviet Encyclopedia etc. 

Aş împărți activitatea mea, după împlinirea vârstei de 85 de ani, în trei 
părţi. Prima parte, toată lumea o poate vedea pe Google scholar. Acolo 
scrie, la Solomon Marcus — Google Scholar Citations că, din anul 2010 în- 
coace, am primit 317 citări, numărul meu total de citări devenind astfel 
egal cu 2.032, cu un indice Hirsch egal cu 20. Tot din Google scholar 
se poate afla că din anul 2011 încoace am înregistrat 185 de rezultate, 
unele referindu-se la lucrări pe care le-am publicat în anii respectivi, 
altele la citări primite în aceeași perioadă. Se constată că am publicat în 
ultimii cinci ani peste 40 de articole de cercetare, în reviste ştiinţifice 
internaţionale sau românești, şi se mai poate vedea, evident, și impac- 
tul. Vă mărturisesc că o satisfacție deosebită o încerc constatând că 
încă își exercită impactul unele lucrări ale mele de analiză matematică, 
de lingvistică sau de poetică publicate în urmă cu 50 sau 60 de ani. Mai 
mult, acest impact este uneori de o natură surprinzătoare: un articol 
de analiză matematică pură aplicat în biologie, unul privind strategia 
personajelor teatrale valorificat în analiza socială. 


Dar contabilitatea de pe Google include şi autocitări precum și date 
relative la alți autori, cu nume asemănătoare. În ceea ce mă privește, 
fenomenul respectiv nu a alterat sensibil datele personale. Grav este 
însă faptul că Google se dovedeşte deocamdată incapabil de a înregis- 
tra satisfăcător situaţia din anii mai vechi. Faţă de datele pe care le am 
consemnate în evidenţa mea, prin consultarea directa a publicaţiilor, 
pentru ceea ce am publicat în deceniile 6, 7, 8 şi 9 ale secolului trecut, 
doar o mică parte a citărilor, de ordinul miilor, se regăseste în contabi- 


litatea de pe Google. 


În ultimii cinci ani, am călătorit mult în lume și am participat la multe 
întâlniri internaționale; în toate am căutat să fac ceea ce fac și în inte- 
riorul Academiei Române - să sfidez granițele dintre discipline, să fac 
față globalizării culturale actuale și să interacționez cu cât mai multă 
lume, cu preocupări dintre cele mai diverse. Și, în parte, mă bucur că 
acest fenomen s-a observat şi în sesiunea de astăzi. Da, mi se pare că 
lumea este simplă, numai că simplitatea aceasta se ascunde și este foar- 
te greu s-o identifici. Cred mai mult în numitorul comun al diverselor 
discipline din Academie, decât în ceea ce le desparte. Îmi pare rău că 
deocamdată nu reușesc să conving și să atrag mai mulți membri ai Aca- 
demiei la acest mod de a vedea. 

Şi a doua parte a activității mele se vede pe Google. Am străbătut țara 
în lung și-n lat, sunt mereu prezent în școli, universități și instituţii de 
cultură, ca urmare a invitaţiilor pe care le primesc din partea acestora. 
Am încercat să fac faţă la toate şi am pornit de la ideea că pot descoperi 
o problematică interesantă în orice preocupare umană. Constat cu plă- 
cere că multe persoane aparent din domenii departe de mine manifes- 
tă interes pentru demersul meu. Trebuie să scot în evidenţă un eveni- 
ment special, care m-a pus în fața unei provocări fără precedent. L-aţi 
ascultat aici pe dl Alexandru Bantoș, redactorul-şef al revistei „Limba 
Română” de la Chişinău. Alexandru Bantoş mi-a lansat o provocare 
acum câţiva ani, care nu m-a putut lăsa indiferent; mi-a vorbit despre 
situaţia dramatică a revistei „Limba Română” de la Chișinău, care nu 
mai primea finanţare suficientă nici de la Chişinău, nici de la București. 
Am dat un semnal de alarmă pe hotnews, care a avut un oarecare efect, 
şi de atunci ne aflăm într-o solidaritate puternică — am fost la Sărbătoa- 
rea Limbii Române la Chișinău anul trecut, rezultatul fiind publicarea 
unei broșuri: Limba română, între infern şi paradis, care a avut un ecou 
puternic. În ultimii cinci ani, am publicat la Editura Paralela 45 o carte 
de mari dimensiuni, Paradigme universale, care include cinci volume 
anterioare cu titlu similar. Paradigme ca timpul, jocul, informaţia, co- 
municarea, calculatorul, globalizarea, ordinea şi haosul, ştiinţa și reli- 
gia, centrul şi marginea, echilibrul, labirintul, complexitatea, energia 
şi entropia, stânga și dreapta și atâtea altele străbat întreaga cunoaştere 
umană și îşi demonstrează astfel universalitatea. Am mai publicat, la 
Editura Spandugino, seria de 4 volume Răni deschise, primul volum din 
Nevoia de oameni şi am beneficiat de primele două volume din Întâlniri 
cu Solomon Marcus. Dar poate că cel mai important este faptul că, la 
Editura Academiei Române, am coordonat și îngrijit, în colaborare cu 
Smaranda Lalescu, publicarea Operelor marelui matematician și om de 
cultură Traian Lalescu. Acest eveniment a fost celebrat nu doar la Aca- 
demie și la Universitate, ci şi la Banca Naţională a României. 


Cea de a treia categorie de activităţi, care nu se vede nici pe Google și 
nici pe Google scholar, este aceea a relaţiilor personale, în mare mă- 
sură concretizate în întâlniri directe şi în corespondenţa electronică 
pe care o am cu un număr foarte mare de persoane, de la foştii mei 
studenți și cititorii scrierilor mele până la numeroși copii, părinţi, 
elevi, studenţi, profesori şi tot felul de alte categorii dintre cele mai 

diverse. Chiar acum am primit un mesaj de la o fostă studentă care 
a ajuns o personalitate în Statele Unite în domeniul aplicării mate- 
maticii în psihologie. Din anumite puncte de vedere, această acti- 
vitate este pentru mine cea mai importantă. Când am avut azi pa- 
uză de cinci minute, o elevă de clasa a opta cu care mă întâlnisem 
la un concurs şcolar a venit la mine să-mi ofere flori. Dintre toate 
persoanele cu care mă întâlnesc, elevii de gimnaziu și cei de liceu se 
detașează pentru că li se calcă în picioare nevoile şi drepturile şi ei nu 
au încă ştiinţa şi capacitatea de a le revendica. Vocea lor nu o ascultă 
nimeni: nici mass-media, nici factorii de putere, nici profesorii lor 
și în cele mai multe cazuri nici părinţii lor, iar ei își strigă suferința 
şi nemulțumirile în surdină. Aș fi vrut să aduc la microfonul acesta 
pe câţiva dintre ei, dar mă tem că aş fi încălcat protocolul Academi- 
ei. Sau măcar să vă citesc fragmente din mesajele lor — dar nu ar fi 
fost timp pentru aşa ceva — și să vedeți cum ne batem joc de elevi de 
nota zece, care, în aparenţă, ar trebui să se bucure că au zece pe linie; 
în fapt, ei sunt conştienţi că sunt îndopaţi cu multe cunoștințe prea 
puţin semnificative şi, în schimb, nu învaţă o seamă de lucruri im- 
portante. Această suferință şi-o exprimă insistent în mesajele pe care 
mi le trimit şi nu sunt înțeleşi, astfel de mesaje vin din toate colțurile 
țării şi ei simt că nimeni nu are răbdare, timp și uneori poate că nici 
pregătirea intelectuală pentru a le da atenţie și a-i înțelege. În creiere- 
le acestor generaţii ale globalizării şi internetului lucrurile se petrec 
altfel decât se petreceau ele în creierul nostru, atunci când eram de 
vârsta lor. Dar nu se ţine seama de această situaţie și unul din rezulta- 
te este că printre elevii de liceu și gimnaziu bântuie stările de depre- 
sie şi de stres, fenomen care, într-un fel sau altul, va exploda, nu mai 
poate continua multă vreme. 


Am fost invitat la Guvern, ca urmare a faptului că sunt autorul prefeţei 
unei cărți extraordinare, care a apărut de curând, România noului val, 
în care vreo 70 de tineri, cu vârste între 16 şi 35 de ani, prezintă pro- 
iecte pentru România următorului deceniu. Simt că am mandat din 
partea celor fără de cuvânt de a fi un purtător de cuvânt al lor. Îmi dau 
seama din mesajele pe care le primesc că trebuie să îndeplinesc această 
funcţie. La Guvern, profitând de prezenţa prim-ministrului, i-am spus 
deschis și clar că situaţia din învățământ și din educaţie este disperată. 

Pentru anii care vin, în mod special pentru anul acesta, agenda mea 
este foarte încărcată; voi participa la întâlniri internaţionale la Istanbul, 
Viena, Turku (Finlanda), Bonn (Germania). Nu-mi mai pot permite 
să merg prea departe, de aceea am evitat unele destinaţii. Am, de ase- 
menea, o agendă foarte încărcată pentru întâlniri cu tinerii. Vă voi da 
un exemplu, am fost invitat, ca şi anul trecut, la Cluj-Napoca în luna 
iulie, timp de o săptămână, de o grupare de tineri cu sloganul Vrem să 
fim creatori de viitor; sunt iniţiative extraordinare. Voi fi mereu pe teren, 
Chiar în zilele următoare mă voi întâlni cu elevii care s-au calificat pen- 
tru faza națională a Olimpiadei de lingvistică. 


Imi pare rău că acest eveniment aniversar se petrece într-un moment 
de mare derută şi tensiune pentru societatea românească. 

Solomon MARCUS 


| A locui azi în limba română 


E bine acasă, dar e nevoie să mai 

şi plecăm de-acasă 

Te simţi bine acasă, dar dacă nu mai ieși deloc din casă, ceva nu este 
în regulă. Sănătatea ta va fi în primejdie. Aşa este și cu limba, azi mai 
mult decât ieri. E important să găsim o plăcere în exercițiul limbii ro- 
mâne, să nu rămânem numai la aspectul ei strict utilitar, ci să-i sesizăm 
comorile de cultură şi de istorie pe care le ascunde. Dar în același timp, 
ca oameni de cultură, ca intelectuali, ca profesioniști ai unui domeniu 
care se dezvoltă într-un ritm necunoscut anterior şi care practică un 
metabolism tot mai accentuat cu întreaga cunoaștere, este necesar să 
alternăm această locuinţă cu aceea oferită de alte idiomuri, și în primul 
rând de limba engleză. Trăim într-o lume globalizată, trebuie să învă- 
tăm s-o înțelegem, să ne facem înţeleși de ea, să conviețuim cu ea, să 
interacționăm cu ea. În această privință, internetul poate avea un rol 
esenţial, pe care trebuie să învăţăm a ni-l asuma. Din adversar, cum este 
el acum pentru unii, trebuie să-l transformăm în aliat. 


Chişinău, ca loc al limbii române în sărbătoare 


La sfârşitul lunii august mă aflam invitat la Chișinău. Ce loc mai po- 
trivit îmi puteam imagina pentru a marca Sărbătoarea Limbii Româ- 
ne? Acolo unde limba română a trebuit mereu să facă față unor forțe 
adverse. De la Ilya Prigogine (laureat Nobel în chimie) am învăţat că 
un sistem are o şansă în plus de a dobândi o stare superioară atunci 
când întâmpină o rezistenţă. „Tot răul spre bine”, cum aflăm și din în- 
țelepciunea populară. După o vizită în piaţa centrală din Chişinău, te 
vezi copleșit de dulceața moldovenească a limbii române. Românii din 
stânga Prutului au simţit tot timpul că limba română este marca iden- 
tității lor, deci mult mai mult decât un simplu mijloc de comunicare, ei 
au putut înțelege, privind şi întreaga lor istorie, că limba română con- 

tează nu doar și nu în primul rând prin funcţia ei utilitară, instrumen- 
tală, ci prin valoarea ei istorică, națională, culturală. 


Dar în dreapta Prutului ce s-a întâmplat? 


Aici, în absenţa forțelor adverse din stânga Prutului, atenţia este reținu- 
tă de un fenomen care, într-o măsură mai mică sau mai mare, afectează 
probabil orice limbă. Avem în vedere incapacitatea masei vorbitorilor de 
a avea acces la complexitatea crescândă a limbii lor, la bogăţia ei de sub- 
tilități şi nuanţe fonetice, fonologice, morfologice, sintactice, semantice, 
prozodice, etimologice, la metabolismul ei cu alte idiomuri, cu alte com- 
partimente ale diferitelor competențe umane, de la cele logice şi psiho- 
logice la cele sociale și artistice. În particular, noi, cei care ne-am născut 
şi am crescut în şi cu limba română, pentru care această limbă ne oferă 
modul optim de a ne exprima, de a ne identifica, noi, cei pentru care 
nevoia de limba română este la fel de fundamentală ca nevoia de supra- 
viețuire, simțim că această limbă a atins un nivel de complexitate, de sub- 
tilitate inaccesibil masei vorbitorilor ei. Mai mult, capcanele, surprizele, 
spectacolele culturale și intelectuale pe care le oferă ea par a fi fără sfârşit. 
Numai o elită intelectuală are acces la aceste bogății, dar nici această elită 
nu se bucură de întreaga comoară pe care limba română o ascunde. Da, 
acesta este cuvântul: bijuteriile lingvistice se ascund, pretind un efort in- 
telectual pentru a ajunge la ele, un nivel cultural pe care puţini îl ating. 


Un decalaj inevitabil, dar prea mare 


Admiţând că decalajul la care ne-am referit, dintre aspectul elitar şi cel 
popular al limbii române, este inevitabil, trebuie să observăm totuși 
că amploarea acestui decalaj ar fi putut fi considerabil redusă dacă nu 
se comiteau greșeli grave în educaţie. Cu ce fel de limbă română se în- 
tâlneşte un copil la el acasă? Dar la școală? Standardizarea excesivă a 
vocabularului, sărăcia sa, stereotipia exprimărilor, folosirea exagerată 
a abrevierilor, evitarea în educaţie a stărilor, atitudinilor interogative, 
de căutare, de îndoială, de mirare, de nedumerire, de contemplare, de 
extaz, de disponibilitate la glumă, humor și ironie, inclusiv autoironie, 
de transgresare a unei viziuni binare, în termeni de da sau nu, de sti- 
mulare a imaginaţiei și visului se reflectă nemijlocit în sărăcia practicii 
vorbirii şi scrierii. 

Limba, dincolo de gramatică 


Modul în care vorbim și scriem în limba română trădează în bună mă- 
sură relația noastră cu logica, gradul de ordine care există în mintea 
noastră, relația noastră cu morala, cu adevărul, cu frumosul. Toate 
aceste implicaţii ale însușirii limbii române ar trebui să fie în atenția 
educatorilor. Orice educator, indiferent de nivel și de specialitate, are 
și un grad de răspundere la însușirea limbii române; deci ea nu este 
numai a profesorului de limba și literatura română, ci a tuturor învăță- 
torilor şi profesorilor, de la grădiniță până la universitate. 


O dramă a limbii române 


Am în vedere faptul că tocmai manifestările ei cele mai grandioase nu 
pot fi arătate lumii. lată trei exemple: M. Eminescu, T. Arghezi, I. Bar- 
bu. Creaţia și comunicarea, două deziderate naturale atunci când sunt 
considerate separat, se dovedesc uneori incompatibile. Trei creatori 
care au îmbogăţit în mod substanţial limba română au contribuit chiar 
prin aceasta la imposibilitatea de a-i scoate din limba română, pentru 
a-i arăta lumii. Mereu trebuie să ne amintim ce se pierde când ceva se 
câștigă. Tensiunea dintre cercetare și creaţie, pe de o parte, şi comu- 
nicare cu lumea, pe de altă parte, se manifestă puternic și la alte două 
provocări majore la adresa limbii române. Acestea vin din două direcţii 
aparent foarte diferite, dar care, de fapt, sunt strâns legate: internetul și 
limba engleză. 


Realitatea zilei de azi: globalizarea 


Internetul și engleza sunt organic asociate cu procesele de globalizare, 
deci ating nu numai limba română, ci toate limbile care nu sunt de cir- 
culație internaţională, iar în momentul de față singura limbă care s-a 
impus la nivel internaţional, deci în toate întâlnirile ştiinţifice interna- 
tionale, este engleza (cu excepţiile de rigoare, pe care nu le discutăm 
aici). Pentru a se înțelege amploarea şi gravitatea problemei, trebuie să 
ţinem seama de un fapt deseori neglijat: globalizarea nu se referă nu- 
mai la economie, finanţe, politică, informaţie și comunicare; ea include 
în mod esențial și cunoașterea, cercetarea, creaţia de orice fel, întreaga 
cultură. În unele domenii într-o măsură mai mare, în altele într-o mă- 

sură mai mică, dar chiar în acestea, deloc neglijabilă, globalizarea se 
manifestă în toate etapele muncii intelectuale. 


Engleza: mai mult decât am crezut 


Am crezut că engleza e numai pentru comunicare cu lumea, rămânând ca 
elaborarea creatoare să se desfășoare exclusiv sub umbrela limbii noastre 
materne. Dar după o practică mai îndelungată a englezei vorbite și scrise, 
pentru a ne documenta, pentru a ţine pasul cu progresele domeniului 
nostru de interes, pentru a interacționa cu lumea și pentru a ne afirma 
în lume, simțim cum treptat engleza devine o parte a modului nostru de 
a gândi și ne trezim întrebându-ne: oare cum s-ar spune în românește 
cutare lucru din engleză (după ce mai tot timpul preocuparea noastră 
era opusă: cum să exprimăm în engleză cutare expresie românească)? 
Comunicările ştiinţifice în limba română, în domenii ca matematica, in- 
formatica, fizica, chimia, biologia, economia și atâtea altele, dar și didac- 
tica acestor domenii, par uneori elaborate într-un idiom hibrid, un fel 
de romgleză, care „strică” şi româna, și engleza și despre care este greu 
de spus unde va duce. Tot felul de cuvinte englezeşti devin peste noapte 
românești. Cine poate contesta cuvântul românesc laptop? Dar facebook? 
Dar blog? Dar fractal? Acum și iPad, twitter. Cu internet şi cu feedback ne- 
am obișnuit demult. Şi nu e vorba numai de vocabular. Un singur exem- 
plu: tendinţa tot mai accentuată de a face verbe din substantive (a dializa 
pentru „a face dializă”) este şi ea stimulată de limba engleză, unde cumu- 
larea funcţiilor nominale și verbale este la ea acasă. 


Probleme de strategie lingvistică 


Pe de o parte, trebuie să ieșim din limba română, pentru ca să fim în le- 
gătură cu lumea; pe de altă parte, după fiecare aventură globală, trebuie 
să ne întoarcem în limba română, s-o îmbogăţim cu experienţa ultimei 
ieşiri din ea. O navetă permanentă în și din limba română devine inevita- 
bilă. Să înveţi să trăieşti plăcerea locuirii în ea, dar și plăcerea de a ieși din 
ea, pentru a trăi în lume și pentru a duce acolo creativitatea de la locul 
tău, apoi, cu această experienţă câștigată, să te întorci îmbogățit, trăind 
plăcerea revenirii. N-aţi observat cum limba română vi se dezvăluie mai 
proaspătă după o absenţă din ea? Cultura, știința nu pot renunţa la limba 

română, aici e locul lor organic de viaţă, facem educaţia noilor generaţii 
în limba română, fie că este vorba de matematică, fizică sau chimie, fie că 
ne referim la economie, psihologie sau filozofie. Dar procedând în acest 
fel, nu putem ignora realitatea zilelor noastre, care ne obligă să practicăm 
o limbă română deschisă la schimbările pe care viaţa le impune. 


La bani mărunți, asta înseamnă o dinamică permanentă, un metabo- 
lism fără precedent al limbii române cu celelalte idiomuri și, în mod 
special, cu engleza; dar și un metabolism cu întreaga cultură, în cadrul 
căruia frontierele dintre discipline aproape că dispar. Să nu ne temem 
de schimbare, identitatea nu se apără prin închistare în forme fixe. Toc- 
mai deschiderea către lume oferă proba de foc a unui idiom de a ţine 
ritmul cu viața. 


Consecințele lingvistice ale amestecului de populații 


Dacă mai luăm în considerare şi procesul tot mai intens de amestec de 
populaţii, având drept urmare faptul că tot mai mulți români se află 
într-un context lingvistic în care altă limbă este dominantă (din cele 
aproximativ 30 de milioane de vorbitori de limba română existenți în 
lume, cam o treime se află în afara României) şi tot mai mulţi străini 
vin în România pentru perioade lungi, în care deprind o limbă română 
care merită și ea atenţie, ne dăm seama de complexitatea problemei. 
Sanda Golopenţia, profesor la Brown University (SUA), a publicat în 
urmă cu vreo zece ani cartea Româna globală (Fundaţia Secolul 21, Bu- 
cureşti) în care analizează limba română vorbită de românii din afara 
României, iar acum continuă această cercetare într-un studiu aflat sub 
tipar în revista de la Iași Philologica Jassyensia. 


Româna învățată ca limbă străină 

lată un fenomen foarte interesant şi trebuie să mărturisesc interesul 
unor observaţii venite din partea unor universitari care, având altă lim- 
bă maternă, s-au apropiat de limba română cu un ochi proaspăt. Nu 
pot uita întrebarea profesorului Barron Brainerd, de la Universitatea 
din Toronto (Canada), care a studiat sistemul numelor de numere în 
limba română: „De ce acordaţi în limba română un statut special nu- 
mărului 19?” Văzând perplexitatea mea, mi-a explicat la ce anume se 


SOLOMON MARCUS PRIN EL ÎNSUŞI AJE 


referă: de la 1 până la 19 nu se folosește prepoziția de: un măr, două 
mere, ... 19 mere, dar 20 de mere, 21 de mere etc. 


Dar întrebările surprinzătoare ale cehului ]. Felix, care mi-a tradus une- 
le lucrări în limba cehă? Dar cele ale traducătoarei mele în franceză, 
Helene Combes? 


Aflându-mă în interiorul limbii române, unele fapte interesante îmi tre- 
cuseră neobservate, lucru constatat și la alți vorbitori nativi ai românei. 
Înţelegem astfel mai bine de ce unii mari romaniști au fost germani. 


Internetul şi telefonul mobil 


Nu cumva acestea au devenit sau sunt pe cale să devină unul din modu- 
rile cele mai frecvente de folosire a limbii române? Am pornit a le con- 
sidera simple instrumente, proteze ca oricare altele: ochelarii, bastonul 
etc. Treptat însă ne-am dat seama că aceste proteze devin un adevărat 
cui al lui Pepelea, ele se insinuează în identitatea noastră și devin par- 
te a mentalului nostru, a comportamentului nostru, nu ne mai putem 
despărţi de ele nici pentru perioade scurte de timp. Problema este: o 
facem mai degrabă în scopuri anodine sau, în primul rând, pentru a 
ne manifesta ca ființe inteligente și, tot mai frecvent, ca cetățeni ai so- 
cietății globale? Nu dispunem încă de o informaţie cât de cât semni- 
ficativă despre limba română practicată pe internet şi în convorbirile 
telefonice. L-am întrebat pe Liviu P. Dinu, specialist în structura limbii 
române sub aspect computaţional și statistic, în ce relaţie se află limba 
română de pe internet cu limba română din DEX. Am aflat astfel că o 
proporţie însemnată de cuvinte care apar în Wikipedia sunt absente 
din DEX. Iată numai câteva exemple: trend, mimetici, muha, tabrizi, ras- 
cal, centromerul, hajongard, talo-fibular, caragialeolog, seismologicul. 


Globalizarea nu este o opțiune 

Atâta propagandă s-a făcut împotriva globalizării, încât mă simt nevoit 
să-i invit pe cititori să facă efortul necesar pentru a înțelege că globa- 
lizarea de toate felurile nu este o opţiune, ci o condiţie inevitabilă a 
lumii în care trăim. Nu i-am acordat atenţie în educaţie, pregătirea no- 
ilor generaţii pentru a trăi în mod normal într-o lume globalizată nu 

beneficiază de atenţia cuvenită. Pentru foarte mulți oameni internetul 
a apărut prea devreme, deoarece nu li s-a format nevoia de comunica- 
re cu lumea, nevoia de a intra în legătură cu potenţialele ființe umane 
cu care au interese comune. Identitatea culturală, naţională include, 
pe lângă componenta ei istorică, și o componentă în plină desfășurare, 
constând în interacțiunea cu lumea, tot aşa cum identitatea corpului 
uman nu se reduce la alcătuirea sa internă, ci include esenţial și meta- 
bolismul cu exteriorul. Neinţelegerea acestui dublu aspect al identității 
are efecte vizibile în primul rând în educaţie, unde s-a acordat o atenţie 
insuficientă înţelegerii alterităţii, nevoii de a comunica, de a conviețui 
cu alteritatea. De aici până la conflicte de tot felul nu-i decât un pas. 


De la o întrebare de ieri la una de azi 


Rândurile de mai sus constituie dezvoltarea intervenţiei mele la dezba- 
terea care a avut loc la Chișinău, în ziua de 1 septembrie 2013, pe tema 
Limba română, limbă a integrării europene. Dar am simţit și nevoia unor 
continuări, completări şi accente față de cele prezentate la Chișinău, la 3 
septembrie 2013, sub titlul Limba română, între infern şi paradis. Cât de 
important este să înțelegem că limba română nu se dezvoltă într-o seră 
în care controlăm totul, ea se schimbă sub acţiunea unor influenţe atât de 
variate, încât este imposibil să-i anticipăm evoluţia. Dar putem, printr-o 
inteligentă şi realistă acțiune culturală, cu accent pe latura educaţională, 
să reducem, dacă nu să anihilăm, efectul nociv al numeroaselor agresiuni 
care au loc sub ochii noștri la adresa limbii române. 


În urmă cu două sute de ani, exista îndoiala în ceea ce priveşte capa- 
citatea limbii române de a depăși comunicarea între ciobani, pentru a 
da expresie unor idei, concepte și raționamente din ştiinţă. Gheorghe 
Lazăr, în Ţara Românească, şi Gheorghe Asachi, în Moldova, au în- 
lăturat aceasta îndoială, înlocuind-o cu un puternic răspuns afirmativ. 
Acum apare o altă întrebare: va fi limba română capabilă să facă față 
interacțiunii crescânde cu alte idiomuri, nu dizolvându-se în acestea, ci 
descoperindu-și şi manifestându-şi mereu şi mereu o nouă identitate? 
Dar așa cum întrebarea de acum 200 de ani se punea pentru orice idi- 
om uman şi numai unele idiomuri au trecut cu succes proba respectivă, 
întrebarea de azi nu este numai pentru limba română, ci pentru toate 
limbile lumii civilizate. 

Solomon MARCUS 
Umorul, dincolo de divertisment 


(fragmente) 


Umorul: doar în divertisment? 


Este foarte răspândită părerea că locul principal al umorului ar fi în 
cadrul divertismentului. Fiecare domeniu, fiecare profesie benefici- 
ază de o anexă-divertisment de genul „matematică distractivă”, „chi- 
mie distractivă”, există un umor medical, un umor juridic. Puzderie de 
anecdote pe seama oamenilor de ştiinţă distraţi, de întâmplări hazlii 
avându-i ca victime pe militari sau pe poliţişti, de ironii la adresa oa- 
menilor politici şi aşa mai departe. La fel cu relaţiile profesor — elev, 
părinţi — copii, soacre - nurori etc. Umorul, ca rubrică în publicaţiile 
mondene, în presă, în almanahuri, în emisiunile de radio şi televiziune, 
în special în weekend, este tradițional o modalitate de a-i scoate pe oa- 
meni din plictiseală pe o cale care să nu le pretindă eforturi intelectuale 
deosebite, nici să nu presupună prea multă cultură; totul să se petreacă 
agreabil, cât mai plăcut. Dar chiar şi rămânând pe teritoriul divertis- 
mentului, de ce oare televiziunile nu sunt capabile să prezinte un umor 
al zilelor noastre și recurg cu precădere la reluări din urmă cu zeci de 
ani, cu aceiași Dem Rădulescu, Toma Caragiu și Puiu Călinescu? De 
ce oare revistele specializate în satiră şi umor rareori nimeresc lucrul 
de calitate? Să fie oare realitatea zilelor noastre mai săracă în substanță 
comică? 


Ne mai arde de glumă? 


Disponibilitatea la glumă, la ironie a populaţiei este, în momentul de 
faţă, într-un grav deficit. Repet şi aici gluma pe care am încercat-o la 
mai multe bănci, dar am eşuat: „Am de plătit patru facturi; faceţi o 
reducere?”. Oamenilor nu prea le mai arde de glumă. Ma mult, în unele 
locuri (de exemplu, la aeroport, la controlul de securitate), gluma riscă 
să devină infracţiune și intră chiar în sfera penalului. Se cultivă o idee 

falsă a seriozităţii, confundată cu gravitatea, cu solemnitatea atitudinii. 
Să mergem pe urmele acestui fenomen. Să nu faceți imprudenţa de a 
vă aventura în definiţii. Luaţi umorul la modul cel mai empiric posi- 
bil, în toate variantele sale: comic, zeflemea, glumă, anecdotă, vorbă de 
duh, ironie, păcăleală, farsă, satiră, şarjă, caricatură, amuzament. 


Umorul e în natura lucrurilor 


Umorul se află organic implicat în natura lucrurilor. Se află în natură, în 
viața socială și dacă îl ignorăm e în paguba noastră. Umorul produce o 
stare de bună dispoziţie. Nu doar ne amuză; ne poate încânta. 


Toată lumea este de acord că râsul şi zâmbetul fac bine la sănătate. În 
ceea ce mă privește, eu nu cred că aș fi rezistat psihic în lunga noapte 
a dictaturilor pe care le-am parcurs din 1938 până în 1989, dacă nu aș 
fi fost capabil să sesizez umorul involuntar pe care dictaturile îl au și îl 
generează. 


Umorul involuntar al unei lumi traumatice 


Dar acum trăim într-o lume traumatică, o lume violentă, o lume tot 
mai semianalfabetă. Aflăm, pe de o parte, că suntem în coada Europei, 
cu cei mai mulți analfabeți, cu cei mai mulți copii săraci, dar în acelaşi 
timp suntem tigrul Europei, cu cea mai mare creștere economică. Se 
poate imgina o situatie mai ironică? O zăpăceală generală se instalea- 
ză. Avem cel mai mic salariu minim pe economie, sub 200 de euro, pe 
de o parte, dar pe de altă parte avem și cele mai mari venituri lunare 
din Europa, măsurate în zeci de mii de euro. Tot mai mulți infractori 
se recrutează dintre cei care ar trebui să ne apere de infractori, dintre 
poliţişti, dintre judecători, miniștri, parlamentari, profesori. Nu e o 
imensă ironie amară în acest fapt? 


Încordare şi stres la școală şi în profesie 

O politică diabolică dictează activitatea presei orale sau scrise, con- 
form căreia fac rating în primul rând ştirile rele, știrile negative. Drept 
rezultat, buletinele de ştiri încep cu crime, dezastre de tot felul, acci- 
dente, explozii. Tot ce este mai josnic în om este adus în prim-plan şi 

livrat ca porţie zilnică a patologiei umane. Abandonul școlar, dezori- 
entarea, disperarea unui număr crescând de adolescenţi ne avertizează 
că ceva fundamental greșit se întâmplă în educaţie. Una dintre cauzele 
principale ale situaţiilor pe care tocmai le-am prezentat este starea de 
încordare, de gravitate, impusă de stres, care-i stăpânește pe tot mai 
mulți copii, adolescenți, tineri, adulți, la şcoală, la universitate, în pro- 
fesie. Depresia este tot mai frecventă în şcoli, ca urmare a conflictelor 
psihice pe care le generează anomaliile sistemului educațional. Ceva 
similar se întâmplă în lumea adulților, la locul lor de muncă. Dar starea 
de bună dispoziţie, de relaxare, de bucurie de viață este o condiţie de 
reușită în educaţie, în profesie, în viaţă, în general; cum să ai acces la 
această stare pozitivă fără disponibilitatea la umor? 


Un plus de surpriză, de imaginație, de spectacol 

Ştiinţa a avut întotdeauna puterea de a înșela aşteptările noastre em- 
pirice, intuitive. Copernic şi Galilei au şocat lumea prin descoperiri 
care contrastau cu percepţia noastră senzorială. Dar, până în secolul 
al XIX-lea, cele mai multe rezultate ale ştiinţei erau în concordanţă cu 
această percepție. Situaţia se modifică radical în secolul trecut: tot mai 
multe rezultate, idei, creaţii în știință, tehnologie, filozofie, artă și lite- 
ratură înşeală așteptările noastre, intră în conflict cu percepția comună, 
pun la încercare imaginaţia și transformă întreaga întreprindere umană 
într-un spectacol fără precedent. 


Ironia istoriei 


Ne referim la discrepanţa dintre percepția evenimentelor atunci când 
ele se produc şi percepția lor ulterioară. În anii imediat următori Pri- 
mului Război Mondial, predomina părerea că războiul, în general, a 
murit, că războiul mondial dintre 1914 şi 1918 era ultimul pe care îl 
cunoaște omenirea. Celebrul Herbert George Wells era un militant 
al acestei idei. Și ce a urmat se ştie. Excelenţa lui Wells în materie de 
lumi imaginare (Războiul lumilor, Maşina timpului) nu s-a confirmat 
şi în capacitatea de a desluși viitorul real. Apoi, destrămarea, de fapt, 
autodestrămarea Uniunii Sovietice, iarăşi o surpriză de zile mari, o pă- 
căleală căreia i-au căzut victime toţi specialiştii în așa-numitele științe 

politice. Dar percepţia Revoluţiei Franceze de la 1789, care a determi- 
nat şi alegerea datei ei ca sărbătoare națională a Franței, în ce decalaj se 
află acum faţă de interpretările ei anterioare! 


Să fie acestea cazuri izolate? Nu cumva întreaga istorie este predomi- 
nant ironică? Chiar dacă, în același timp, ea este dramatică, uneori 
tragică. Dar, de fapt, în istorie se întâmplă la fel ca în viața personală: 
evenimentele nu sunt înțelese în mod profund atunci când le trăim, ci 
ulterior, când ne amintim de ele. Numai că deciziile pe care le luăm nu 
pot să aștepte. 


Ironia vieții personale 


Traian Lalescu, marele nostru matematician, s-a înscris şi la studii 
inginerești, la Politehnică. Nu i-a plăcut. Nici nu a luat note prea groza- 
ve. Le-a părăsit. La fel Moisil, mai târziu. Dar ce ironie că acești doi ma- 
tematicieni români au devenit figuri de primă mărime exact în dome- 
niul în care au eșuat ca studenți. Lalescu a schimbat modul de înțelegere 
a învățământului ingineriei bazate pe energie, iar Moisil este cel care a 
schimbat modul de înțelegere a ingineriei bazate pe informaţie. Şi nu 
vă mai dau exemple din viaţa mea personală; am multe. 


Ironia istoriei ştiinţei 

Istoria ştiinţei dispune de un potenţial ironic imens. De exemplu: 
prin modul în care multe greşeli și eşecuri au devenit tocmai ele 
sursa unor mari invenţii sau descoperiri. Ştiinţa haosului, o culme a 
inteligenţei umane în a doua jumătate a secolului trecut, a fost inițiată 
de Henri Poincaré în încercarea de a corecta o greșeală dintr-un stu- 
diu al său privind problema celor trei corpuri din mecanica cereas- 
că. Noţiunea de ideal din algebră, devenită clasică, a fost introdusă 
de matematicianul Kummer în cadrul unei încercări eşuate de de- 
monstrare a faimoasei teoreme a celor 4 culori. Teoria mulțimilor 
analitice și proiective s-a născut din nevoia de a corecta o greşeală 
într-un memoriu al lui Henri Lebesgue. Noţiunea clasică (de analiză 
matematică) de convergenţă uniformă s-a născut dintr-o greşeală co- 
misă de Cauchy, care a crezut că demonstrează faptul că orice şir con- 
vergent de funcţii continue are ca limită o funcţie continuă. Morala 

acestor întâmplări ar fi următoarea: locul unde se comite o greșeală 
este de obicei unul mai delicat, mai riscant, mai susceptibil de a fi 
obiectul unei neînţelegeri, al unei confuzii, este sediul unor posibile 
capcane, reclamă deci o atenţie mărită. Este ceea ce în trafic se sem- 
nalizează drept cotitură periculoasă şi nu întâmplător tratatul celebru 
a lui Nicolas Bourbaki adoptă pentru aceste situaţii chiar respectivul 
semn folosit în traficul rutier. 


Serendipitate 


Descoperirea accidentală a primului antibiotic, penicilina, a devenit 
exemplul preferat pentru ilustrarea serendipității, termen prin care se 
înțelege, într-o primă aproximaţie, o întâmplare norocoasă, o surpriză 
plăcută. Într-o scrisoare trimisă unui prieten, la 1754, Horace Walpole 
relatează o descoperire neașteptată pe care a făcut-o în legătură cu un 
basm fantastic persan, Cei trei prinți din Serendip. Aceşti prinți desco- 
peră mereu, prin accident și prin sagacitate, lucruri pe care nu le cău- 
tau. Numai că accidentul despre care este vorba aici are o explicaţie. 
Să ne imaginăm că n persoane sunt, fiecare, în căutarea câte unui lucru 
ascuns. Este natural să ne așteptăm mereu ca oricare dintre cele n per- 
soane să nimerească unul dintre cele n-1 lucruri altele decât cel căutat 
de el. Mai este şi faptul că diferitele trasee care duc la ceva căutat să 
treacă prin alte lucruri / situaţii căutate. Dar poate mai important este 
faptul că, în ultimă instanţă, lumea este simplă, dar această simplitate 
este foarte ascunsă. O solidaritate puternică există probabil între dife- 
rite secrete ale naturii, ale lumii. Din când în când, avem şansa de a pri- 
mi semne ale acestei solidarități. Ne mirăm, ne minunăm, profunzimea 
spectacolului care ni se înfăţişează ne surprinde, ne farmecă, ne amuză. 


Limba română în registrul umorului 


Am mereu de făcut corecturi la diverse texte pe care le public. Una 
dintre cursele pe care le întinde limba română este faptul că există o 
abundență de cuvinte care fonic și grafic diferă foarte puţin, dar acea 
mică diferenţă este asociată cu o mare diferență semantică. De pildă, 
uneori când scriu funcții reale, mi se culege funcţii rele, monogene este 
cules omogene, fonem devine fenomen, topologie devine tipologie, ipo- 

teză devine ipotenuză, istorie devine isterie, convexe devine complexe, 
parvenit devine potrivit, laureat devine lăudat, lemă devine temă. Îmi 
aduc aminte de gafa unui ziar, prin anii târzii '30, care, în relatarea 
unei vizite regale la Londra, pusese un titlu pe toată pagina „Jalnica 
primire a Majestății Sale”; o singură literă, J în loc de F, transforma 
elogiul în insultă. 


Dar iată un aspect semnificativ de subtilitate: există cuvinte în limba ro- 
mână care, prin schimbare de context, îşi răstoarnă sensul, trecând din 
pozitiv în negativ; voi ilustra fenomenul cu o glumă a lui Moisil. Întrebat 
dacă este specialist în materie de vin, a răspuns: „Nu sunt deloc specia- 
list. Sunt un simplu amator, dar foaaarte amator”. Același cuvânt amator 
trece din registrul banalităţii („simplu amator”) în cel al superlativului 
(„foaaarte amator”). O altă situaţie amuzantă: două cuvinte care sunt 
opuse semantic în cele mai multe contexte pot deveni echivalente în al- 
tele: „bine l-a mai bătut” şi „ rău l-a mai bătut” spun cam același lucru. 
Limba română abundă în tot felul de subtilități; contemplarea și savura- 
rea lor oferă un spectacol extraordinar. Dar, din păcate, acest spectacol le 
este multora refuzat, deoarece nu trec dincolo de uzul ordinar al limbii. 


Mă amuză încrâncenarea, intoleranța manifestate în ceea ce priveşte 
alternativele sunt / sînt, gândire / gîndire. Nici lingviștii nu au demon- 
strat o unanimitate în atitudinea față de această problemă. Explicaţia e 
simplă: chestiunea în discuţie poate fi considerată din multe puncte de 
vedere, unele dintre ele favorizând o variantă, celelalte favorizând cea- 
laltă variantă. Academia Română a ales prima variantă, care mă atrage 
şi din considerente care ţin de domeniul meu, matematica, unde orto- 
grafia academică favorizează înțelegerea unui text românesc de mate- 
matică de către un vorbitor nativ al unei limbi romanice. 


Locul principal al umorului ar trebui să fie nu în zona divertismen- 
tului, ci în aceea a culturii. Face casă bună cu ludicul și cu artisticul 
și are o funcţie cognitivă majoră. Fără umor, cunoaşterea, înțelegerea 
lumii, a propriei noastre persoane, rămân infirme. Umorul contribuie 
esenţial la starea noastră de sănătate psihosomatică. Gradul de bogăţie, 
de profunzime, de capacitate explicativă pe care îl are umorul depinde 
esenţial de nivelul nostru de cultură. 

Solomon MARCUS 


Zece nevoi umane de care educaţia 
ar trebui să țină seama 


Avem cele zece porunci. În complementaritate cu ele, propun zece ne- 
voi umane. Ele își au rădăcinile în copilărie. Ar fi trebuit să facă obiectul 
educaţiei şi învăţării, la toate vârstele. Dar nu prea se întâmplă acest lu- 
cru. Poate ne aude cineva; acum, la acest moment al unui nou început. 


1. Nevoia de a da un sens vieţii, la nivel elementar 


Măcar o dată pe zi savurează faptul că respiri; că priveşti cerul şi pămân- 
tul; că te mişti; trăieşte-le ca mari evenimente. Bucură-te că ai schimbat 
un zâmbet cu un copil care a trecut pe lângă tine. Toate acestea să-ți fie 
suficiente pentru a simți că viața are un sens, că merită să fie trăită, că 
este un dar pentru care cei care te-au adus pe lume și te-au crescut au 
dreptul la iubirea şi recunoştinţa ta. 


2. Nevoia de împrospătare 


Dar respiraţia şi mișcarea sunt cu noi tot timpul. Există riscul, tentația 
ca ele să devina rutină, să nu le acordăm nicio atenţie, cum, de fapt, se 
și întâmplă în general. Rutina nu poate și nu trebuie eliminată total, 
o mare parte a comportamentului nostru urmează reguli precise, de 
civilizaţie. Problema este de a reduce rutina la minimul necesar, de a nu 
deveni sclavul ei, cum se întâmplă, din păcate, frecvent. Așa cum avem 
grijă zilnic să ne împrospătam corpul prin odihnă, prin mișcare şi prin 
folosirea apei şi săpunului, avem nevoie și de o împrospătare a minții, 
a simţurilor, a sufletului nostru. Să ne trezim în fiecare dimineaţă ca- 
pabili de a arunca o privire proaspătă asupra lumii, cu dispoziția unui 
nou început, cu o limpezire a simţurilor și a gândurilor; într-un anume 
sens, să recăpătăm, să recuperăm candoarea copilăriei. 


3. Nevoia de întrebare și de mirare 


Eram în copilărie într-o permanentă stare interogativă, de curiozitate, de 
mirare, de extaz în fața spectacolului naturii și al lumii, al propriei mele 

fiinţe. Pentru a da un singur exemplu, sunt de-a dreptul fermecat de năz- 
drăvăniile creierului meu, în materie de memorie şi de imaginaţie. În fie- 
care seară, când mă las pradă somnului, mă întreb ce călătorii neaşteptate 
îmi vor oferi visele din noaptea respectivă. Starea de mirare, de extaz 
mi-a alimentat totdeauna pofta de viaţă, a fost mereu o sursă de energie. 
Atunci când sunt întrebat: de ce trăieşti? îi răspund: pentru a mă mira. 
De prea multe ori, şcoala, în loc să întreţină și să dezvolte această nevoie, 
o anihilează. Dar dacă nu ne menţinem starea de curiozitate, de mirare, 
de dorinţă de a înțelege lumea, nu doar de a o înregistra, atunci nu ne 
putem forma capacitatea de problematizare, de identificare a aspectelor 
neelucidate, nu putem sesiza amploarea și natura ignoranței noastre. 


4. Nevoia de îndoială și de suspiciune 


Ce poate fi mai uman decât ezitarea, nehotărârea, nedumerirea? Pentru 
Rens Descartes, starea de îndoială este semnul clar al naturii gânditoare 
a ființei umane. Un același lucru poate fi considerat din mai multe puncte 
de vedere și, în aceste condiţii, spiritul critic ne obligă la o analiză com- 
parativă, care uneori nu conduc la un rezultat ferm, ci la o pluralitate de 
posibilități, fiecare fiind descrisă în termeni de grad de plauzibilitate. În 
justiție se lucrează cu prezumția de nevinovăție. În educaţie și în învățare 
este recomandabil să adoptăm prezumția de suspiciune. Ne naştem criti- 
când; plânsul nou-născutului este reacţia sa critică față de o nemulțumire. 
Să privim cu interes, dar cu suspiciune orice ni se livrează de la catedră, de 
la o tribună, de pe internet, din cărți, din orice fel de publicaţii, aşa cum 
un poliţist care caută pe autorul unei crime suspectează totul. Educatorii, 
profesorii ar trebui să fie primii care să recomande, să stimuleze această 
atitudine la elevi, la studenţi, să le spună acestora: „Cel mai clar semn 
de respect pe care mi-l puteţi arăta este să-mi acordaţi atenţie, dar să nu 
acceptaţi nimic din ceea ce vă spun înainte ca spiritul vostru critic să vă 
asigure de adevărul și de interesul spuselor mele; dacă nu mă înțelegeți, 
să nu mă lăsaţi să trec mai departe, să-mi cereţi să fiu mai clar; dacă vi 
se pare că nu am dreptate, să vă manifestaţi argumentat dezacordul”. O 
atitudine similară se cuvine a fi adoptată față de litera tipărită, din manu- 
ale sau din orice alt loc. Omul de la catedră nu trebuie să pozeze într-un 
atoateșştiutor, este normal ca uneori să le spună celor pe care-i instruiește: 
„nu ştiu”, „nu înţeleg nici eu”; iar atunci când cineva din bancă îi corec- 
tează o scăpare, o greșeală, să-i mulțumească pentru atenţia acordată. 


SOLOMON MARCUS PRIN EL ÎNSUŞI BJ 


Uneori introduceam deliberat o greşeală în prestația mea, pentru a testa 
vigilenţa studenţilor. Nevoia de îndoială și de suspiciune funcționează 
concomitent cu o alta, opusă: nevoia de complicitate la o convenţie. De 
exemplu, mergem la un spectacol de teatru. Ne supunem prezumțţiei de 
complicitate la convenţia de ficțiune propusă de spectacol, o acceptăm, 
îi acordăm credit. Dar spiritul nostru critic nu încetează să funcționeze 
şi avem dreptul, ulterior, să ne exprimăm eventuala insatisfacţie, să pre- 
tindem că autorii spectacolului au înșelat așteptările noastre, creditul pe 
care l-am acordat. La fel, în cazul unei poezii, al unui roman etc. 


5. Nevoia de greșeală și de eşec 


De câte ori am eşuat până să deprindem să folosim furculița, cuțitul şi 
lingura! De câte ori am căzut, ne-am julit genunchii până să învățam să 
ne ținem pe picioare şi să mergem! Este clar că învățarea, drumul spre 
dobândirea unui nou comportament, trece prin greșeli și eșecuri; ele 
sunt prețul pe care-l plătim pentru a ne îmbogăţi înțelegerea și pentru 
a acumula noi capacităţi. Trebuie deci să distingem între greșelile de 
acest fel, care au un rol pozitiv, benefic, și greşelile ordinare, făcute din 
neatenţie sau ca urmare a altor imperfecțiuni senzoriale sau psihice. 
A plasa greşeala și eșecul, la modul general, în sfera infracțiunii sau / 
şi păcatului denotă o confuzie gravă, pe care totuşi o comite mereu 
practica educaţională. Auzim mereu: „cine a greșit, să plătească”. Dar 
exemplul copilului care cade înainte de a învăţa să se ţină pe picioare, 
şi niciun părinte normal nu se gândește să-l pedepsească pentru acest 
eşec, trebuie să ne stea mereu în faţă. 


O veche vorbă latinească de înțelepciune ne amintește că a greși este 
omenesc. Dar reflecția respectivă continuă prin a condamna persevera- 
rea în greșeală. Aici este nevoie de o precizare. De exemplu, să repeţi 
mereu traversarea străzii pe culoarea roşie a semaforului este într-ade- 
văr de condamnat și de sancționat; în general, nerespectarea deliberată 
a unor reguli ale comportamentului uman, social este de sancționat și 
aici intră în funcţie justiția și morala; dar să comiţi mereu greşeli, alte 
greșeli, în încercările în care te aventurezi pentru a străpunge necunos- 
cutul — este un lucru normal, inevitabil. 


Istoria abundă în exemple de greșeli şi eşecuri ale unor oameni de sea- 
mă, în tentativa de a spori cunoaşterea umană. S-ar putea scrie o istorie 

a omenirii centrată pe greșeli şi pe eșecuri. O mare parte, poate cea mai 
mare, a acțiunilor de pionierat, a lucrărilor care au deschis drumuri noi 
în cunoaștere și în acțiunea socială, au inclus greșeli, ca un produs se- 
cundar al noutăţii ideilor lansate. Mai mult, mergând pe urmele unor 
greşeli comise în lucrări sau acțiuni temerare, s-a ajuns la apariția unor 
noi idei, noi domenii de cercetare. „Greşeala matematică, sursă de cre- 
ativitate” a fost de mai multe ori titlul unora dintre expunerile mele. 
Pentru a da un singur exemplu: noua știință a haosului a fost inițiată 
de Henri Poincaré în tentativa sa de a înlătura o greşeală dintr-un me- 
moriu al său de mecanică cerească. Am putut verifica personal şi bănui 
că e adevărat în general faptul că drumul spre multe (poate cele mai 
multe) idei şi teoreme matematice a urmat o cale sinuoasă, de tatonări, 
rătăciri, confuzii, greşeli de tot felul, până s-a cristalizat varianta sub 
care ele sunt acreditate. A cunoaşte, măcar în unele cazuri, această isto- 
rie zbuciumată mi se pare esenţial, dacă vrem să înțelegem natura pro- 
fundă a creaţiei umane. Personal, am făcut această experienţă pe unele 
situații din matematică, din informatică, din lingvistică, din domeniul 
literar-artistic, dar cred că este valabil în general. 


Ţinând seama de inevitabilitatea eșecurilor, este esențial să educăm 
rezistența la eșec, înțelegerea faptului că eşecul este normal; mai mult: 
dintr-un eşec este totdeauna ceva de învăţat. 


6. Nevoia de joc 


Apreciez jocurile bazate pe reguli prestabilite, de la fotbal și tenis la 
șah și golf. Ele au un rol important și merită atenţia tinerilor. Dar nu în 
primul rând la ele mă gândesc acum. Am în vedere jocurile care valo- 
rifică nevoia de libertate, curiozitatea de a înțelege cele percepute prin 
simțuri și prin observaţie directă, nevoia și dreptul la greșeală și eșec, 
fără a fi pedepsite. Am considerat astfel de exemple la punctul anterior: 
cum învăţăm să ne ţinem pe picioare și să mergem. Este clar că orice 
copil de pe suprafața Pământului trece prin această experiență. Acum 
mă voi referi la un alt joc, şi el practicat, pe cât mi-am putut da seama, 
de toţi copiii lumii: de-a v-aţi ascuns. Eu mă ascund, iar tu mă cauţi şi 
dacă mă găsești, ai câștigat. Acest joc nu face decât să imite un altul, pe 
care natura, lumea îl practică față de noi, la orice vârstă şi de la începu- 
turile omenirii. În tentativa noastră firească de a înțelege lumea, totul 
se întâmplă ca și cum lumea ne spune: „cauţi să mă înţelegi, dar eu mă 

ascund; şi cu cât lucrul pe care-l cauţi este mai interesant, mai semni- 
ficativ, cu atât îl ascund mai bine și îl fac mai greu de găsit. Dar meri- 
tă să-l cauţi. Chiar fără rezultatul așteptat, căutarea îţi va da satisfacţii, 
care însă ar putea fi altele decât cele la care te-ai gândit iniţial. Cauţi 
ceva, nu-l găsești, dar găseşti altceva; uneori mai interesant decât ceea 
ce căutai inițial”, Învață să savurezi acest spectacol al omenescului, să 
te îmbeţi de el — şi din nou să simţi că viața merită să fie trăită. Căuta- 
rea se dovedește de multe ori mai importantă decât găsirea. Plăcerea 
de a urca un munte stă în primul rând în a savura fiecare moment al 
parcursului, chiar dacă nu ajungi în vârf. Mai e și un alt aspect, obser- 
vat de Blaise Pascal: de multe ori cauţi ceea ce deja ai găsit. Găsești 
ceva ca o bănuială, o intuiţie, o extrapolare a unor observaţii empirice. 
Dar ai nevoie de o confirmare mai convingătoare. Așa se întâmplă, de 
exemplu, că în matematică multe teoreme sunt „găsite” mult înainte 
de a fi demonstrate; cazul teoremei lui Pitagora, găsită empiric cu mult 
înainte de Pitagora. 


Dar toată căutarea la care ne referim ce este altceva decât învățarea, 
descoperirea, invenţia? Nevoia noastră de a înțelege lumea, de a ne 
înțelege pe noi. O căutare care trebuie să valorifice toate nevoile uma- 
ne discutate anterior, dar şi pe cele care urmează. 


7. Nevoia de identitate 


Aici se află o provocare majoră, dramatică, şi o şansă de a da vieţii 
noastre o motivaţie superioară. Direct implicate sunt toate celelalte 
nouă nevoi pe care le discutăm. Biologic, avem o identitate individu- 
ală, prin faptul că fiecare ființă vieţuitoare de pe această planetă are 
un ADN specific. Acizii dezoxiribonucleici sunt „cuvinte” pe alfabe- 
tul celor patru tipuri de baze nucleotide. Acest alfabet este același 
pentru toate ființele trăitoare pe planeta Terra. Dar ordinea în care 
sunt așezate elementele alfabetului în alcătuirea ADN-urilor este alta 
la fiecare dintre noi, deci fiecare ființă umană are o identitate biolo- 
gică specifică. Ne naștem preluând o întreagă moștenire genetică de 
la părinți şi, prin intermediul lor, de la bunici, străbunici etc. Preluăm 
o seamă de trăsături, deprinderi, reprezentări, judecăţi şi prejudecăţi 
determinate de contextul geografic și istoric în care ne dezvoltăm. 
Toate acestea ne conferă o identitate genetică, de familie, de loc geo- 
grafic și de moment istoric, deci o identitate locală, una regională, una 

națională, de limbă, de credinţă. Această identitate pe care natura și 
istoria ne-o imprimă, de multe ori fără a ne da seama, rămâne pentru 
prea mulți oameni singura lor identitate. Prea mulţi oameni nu simt 
nevoia unei identități mai bogate decât aceea primită fără vreun efort 
personal. În perioada trecerii de la copilărie la adolescenţă ar trebui 
să înceapă conştientizarea nevoii de construire a unei identități mai 
bogate decât aceea cu care ne-a înzestrat natura. Cum să facem să 
educăm la cât mai mulţi tineri această nevoie (valorificând critic, se- 
lectiv, identitatea primită de la natură)? Cum să-i facem pe tineri să 
conştientizeze faptul că în condiţiile actuale ale globalizării de toate 
felurile, asupra noastră acționează, direct sau indirect, toate nivelu- 
rile sociale, de la cele locale la cele regionale, naționale, europene, 
occidentale și planetare? Să le explicăm tipologia identităților cultu- 
rale: balcanică, dunăreană, a Mării Negre, sud-est europeană, central 
europeană, mediteraneeană, europeană, occidentală, planetară, dar 
şi tipologia care rezultă din diversitatea lingvistică, de credinţe, de 
civilizaţii. Se întâmplă un lucru fără precedent în istoria omenirii: nu- 
meroasele identități ale ființei umane, aflate într-o dinamică perma- 
nentă și o interacțiune continuă, nu mai pot fi înţelese decât conco- 
mitent, formând un sistem. Sau le înțelegem pe toate, sau pe niciuna. 
Globalizarea și internetul au o contribuţie esenţială la această nouă 
configuraţie a identităţilor. Educaţia nu reușește să facă față acestor 
probleme, nici nu prea le are în atenţie. Dar tensiunile existente între 
diferite identități ale fiecărei persoane şi între identitățile unor per- 
soane diferite sunt, în ultimă instanţă, la rădăcina multor conflicte şi 
războaie; aici îşi află rădăcinile şi terorismul existent la scara mondi- 
ală. Posibilitatea unei dezvoltări armonioase a identităţilor rămâne, 
deocamdată, doar un proiect. 


8. Nevoia de omenesc și de omenie 


Identitatea este primul termen al unui cuplu esenţial, în care al 
doilea termen este: alteritatea. Niciunul dintre ei nu se clarifică în 
absenţa celuilalt. La orice nivel, ne definim identitatea prin rapor- 
tare la ceea ce este diferit. Diferenţa se poate referi la vârstă, la sex, 
la naționalitate, la limbă, la culoarea pielii, la religie, la nivel de cul- 
tură, la poziţie socială, la apartenenţă politică, la filozofie a vieţii, 
la preferinţe literare sau de orice altă natură etc. Să fim pregătiți să 

înțelegem omenescul în diversele sale ipostaze, să admitem că toc- 
mai infinita sa diversitate îi dă farmec. Nu există două fețe umane 
identice, nu există două voci umane identice, nu există două priviri 
umane identice. Dar dincolo de această diversitate, toți copiii lumii 
au o prospeţime cuceritoare, toţi alternează râsul cu plânsul, toți râd 
la soare, toți îndrăgesc mişcarea și jocul, toţi ard de curiozitate. Ome- 
nescul este o sursă nesfârșită de delectare, de minunare. lată, pentru a 
alege numai una dintre fermecătoarele manifestări umane: vorbirea, 
limba. Câtă subtilitate, câtă fineţe, cât joc al nuanţelor îţi oferă cu- 
vintele, frazele, discursul! Muzica lor, semnificaţia lor. Cât de plăcut 
e să constaţi că reușeşti să spui ceea ce ai gândit, dar cât de ușor, pe 
nesimţite, frazele derapează și nu mai exprimă ceea ce ai dorit! O 
continuă alternare a găsirilor şi a ascunderilor, a confirmărilor şi a 
frustrărilor. Sau jocurile memoriei umane, ale amintirilor şi uitărilor; 
sau trecerile insesizabile de la zâmbet la lacrimă, de la gravitate la 
duioșşie. lată un pariu major al educaţiei: să-i antrenăm pe copii să 
savureze omenescul în întreaga sa diversitate. Omenescul nu este ca 
jocul de tenis, unde câştigi în dauna altora, care pierd; omenescul 
poate fi universal câştigător. La animale, o pornire instinctivă vede în 
diferență o adversitate. Pentru ca oamenii să nu reproducă şi ei acest 
comportament, este nevoie de o educaţie corespunzătoare, altfel se 
întâmplă ceea ce vedem mereu: băieței de clasa a treia primară care 
se iau la bătaie pentru că „eu am spus într-un fel, iar el a spus altfel”. 


De la omenesc nu e decât un pas până la omenie. Nevoia de a fi bun, ge- 
neros, de a dărui, de a-i contamina pe alţii de bucuria vieţii. De a adop- 
ta în comportamentul tău prezumția de solidaritate cu ceilalți oameni. 
Copiii care se formează în acest fel (iar internetul ar putea avea aici un 
rol esenţial) vor putea fi mai greu antrenați în războaie de tot felul. 


9. Nevoia de cultură 


Omenirea a acumulat un imens tezaur de cultură ştiinţifică, literar-ar- 
tistică, tehnologică, religioasă, filozofică etc. Culmi ale spiritualității 
umane, în matematică, astronomie, fizică, chimie, biologie, filozofie, 
literatură, muzică, arte vizuale, teatru, ştiinţe juridice, economice, is- 
torice, arheologice, geografice, geologice şi, mai recent, în film și în 
disciplinele informaţiei şi ale comunicării stau mărturie pentru splen- 
doarea omenescului, pentru puterea sa de pătrundere, de imaginaţie, 

de descoperire și de invenţie. Dar cine beneficiază de ele, câţi sunt cei 
care au acces la aceste piscuri, le înțeleg, îşi pot umple sufletul şi min- 
tea de înțelepciunea și frumuseţea lor, se pot astfel înălța spiritual mult 
peste starea de animalitate? Câţi sunt cei care ajung să trăiască fiorul 
unui vers, al unei poveşti, al unei muzici, al unui tablou, al unui mo- 
nument de arhitectură, al unei sculpturi, al unei ecuaţii, al unei formu- 
le chimice, al tabelei lui Mendeleev, al unui program de calculator, al 
geometriilor neeuclidiene, al relativității einsteiniene, al lumii cuanti- 
ce, al dualității Watson - Crick a acizilor nucleici? Oare pe la urechi- 
le câtor copii, adolescenţi trece adierea unor acorduri din Beethoven, 
Bach, Mozart sau Chopin? Câte priviri aflate în dimineaţa vieţii ajung 
să se desfete în prezenţa unui tablou de Rembrandt, a unei sculpturi 
de Brâncuși? Va fi în stare educaţia publică să preia acest mesaj? Mai 
avem timp de aşa ceva? Un timp de contemplare, de supremă emoție. 
Nu cumva eliberăm pe bandă rulantă diplome de diverse grade, fără 
acoperire culturală? Şi dacă nu au acoperire culturală, ce sunt posesorii 
acestor diplome altceva decât, în cel mai bun caz, furnizori de servicii? 
Şi dacă nu prea au nevoi culturale, ce motivaţie mai profundă pot da 
vieţii lor? Cohorte de oameni, unii cu o stare de prosperitate materială, 
au totuși un statut de sclavi culturali. Să nu-ţi fie milă de ei? Să nu-i 
compătimeşti? Nu cumva se află aici sursa principală a derapajelor de 
ordin civic, moral, juridic, a violenţei verbale, psihice, fizice? Care este 
nivelul de cultură al celor ce ne conduc, ce repere umane au ei? Ce 
anume dă un sens vieţii lor? 


10. Nevoia de transcendență 


Ne aflăm aici la modul superior, de cea mai înaltă complexitate, pe 
care o poate căpăta nevoia de a da un sens vieţii. Etimologic, trans 
înseamnă dincolo, iar verbul latinesc ce i se alătură s-ar traduce prin 
a te cățăra. Obiceiul copiilor de a se cățăra în copaci, pe garduri, pe 
stâlpi exprimă nevoia, tentaţia de a se înălța, de a se depărta de sol. 
Aşa începe transcendenta. Să treci dincolo de limitele, de cadrul ce ţi-au 
fost impuse prin naștere, să nu rămâi sclavul percepției senzoriale și 
empirice, să încerci să le depășești. Așa au apărut geometria neeucli- 
diană, care sfidează percepţia senzorială a spaţiului; fizica relativistă, 
care transgresează percepția empirică a timpului, energiei și mișcării; 
conştientizarea limitelor limbajului uman, inadecvat situaţiilor în care 

nu mai există o diferenţă clară între subiect şi obiect și dincolo de care 
urmează tăcerea sau compromisul de toate felurile; logicile neclasice, 
care încalcă una sau mai multe din cele trei principii ale logicii aristote- 
lice: identitate, necontradicţie, terț exclus; imaginarea unui calcul care 
depășește frontiera Turing dată de ideea obişnuită, elementară de cal- 
cul etc. Transcendenţa este atât la destinaţie, cât şi la origini. Distincția 
kantiană dintre transcendent (dincolo de posibilităţile cunoașterii uma- 
ne) şi transcendental (relativ la achiziţii ale cognitivului uman care pre- 
ced orice experiență; cunoaşterea apriorică). Transcendenţa matema- 
tică se referă, în acord cu Euler, la operaţii care nu se pot realiza prin 
repetarea de un număr finit de ori a unor operaţii elementare, aplicate 
numerelor întregi și unei variabile x. De aici, nu-i decât un pas până la 
distincţiile profan — sacru, imanent — transcendent. În aceeaşi ordine de 
idei, se poate discuta despre transcendenţa în muzică, în viziunea feno- 
menologiei sunetului, preconizate de Sergiu Celibidache. 


Desigur, nu sunt acestea singurele nevoi umane. Dar sunt dintre cele 
mai importante și dintre cele mai neglijate. Trăim acum un moment 
al unui nou început. Voi, oameni ai şcolii şi ai universităţii, voi, elevi şi 
studenți, voi, părinţi ai elevilor şi studenţilor, voi, oameni de cultură, 
intelectuali, ce ar fi să valorificăm a doua nevoie evocată mai sus și să 
ne împrospătăm? 

Scriu aceste rânduri în preajma unui eveni- 
ment aniversar de excepţie pentru știința şi 
cultura românească şi a lumii. Pe 1 martie 
2015, domnul academician Solomon Marcus 
va împlini 90 de ani. Plini de rod, strălucind în 
spaţiul cercetării, copleșiți de împliniri. 


Copilăria academicianului Solomon Marcus 
s-a inserat, simbolic, pe strada Iernii din Bacăul 
anilor '30 din secolul trecut, într-un şir de în- 
tâmplări construite în spaţiul normalității. În 
volumul I din seria Întâlniri cu Solomon Mar- 
cus!, amintirile de odinioară sunt raportate, de 
un prieten din gimnaziu, la un toponim imagi- 
nar, evocator al absolutului: Raiul de pe Lume, 
într-o echivalență simbolică prin care copilăria 
transcende timpul și spaţiile finite, convertind 
realitatea într-o ficțiune existenţială salvatoare, 
dezmărginită. Tot el susține că, atunci când 
profesorul era elev în gimnaziu, a fost impre- 
sionat de câteva versuri ale poetului Dimitrie 
Stelaru: „Noi, Dimitrie Stelaru, n-am cunos- 
cut niciodată Fericirea, / Noi n-am avut alt 
soare decât Umilinţa; / Dar până când, înger 
vagabond, până când / Trupul acesta gol și 
flămând?” Acum, la o viaţă de om distanţă de 


Mulţumim şi pe această cale doamnei profesoare Mi- 
na-Maria Rusu pentru sprijinul acordat la elaborarea 

acel moment, încercăm o simetrie cu ultima strofă din aceeaşi poezie: 
„Odată-poate cu înfriguratele zori vom sângera / Şi spânzurătorile ne vor 
ridica la cer. / Dar lasă, Dimitrie Stelaru, mai lasă! / Într-o zi vom avea 
și noi sărbătoare — / Vom avea pâine, pâine / Şi-un kilogram de izmă pe 
masă” Între două versuri-cheie din cele două strofe („Noi n-am avut alt 
soare decât Umilinţa” şi „Într-o zi vom avea și noi sărbătoare”) i se poate 
poziţiona, metaforic, existenţa biologică şi spirituală. Umilinţa ar putea fi 
uvertura la marea simfonie a destinului intelectual pe care și l-a asumat 
şi pe care l-a înnobilat prin suferință și izbânzi, de la vârsta gimnaziului, 
până la aceea a înțelepciunii academice în care, strălucit, se află astăzi. 
Am în vedere sensul dat de Lazăr Şăineanu, în Dicţionarul universal al 
limbii române ediţia a VI-a din 1929, termenului umilință: „virtute care 
ne dă sentimentul slăbiciunii noastre, care reprimă în noi orice pornire 
de mândrie (s.n. )”. 


Am ales să fac apel la o evocare biografică pentru a înțelege de ce, la vâr- 
sta deplinei străluciri intelectuale, Solomon Marcus ne-a oferit o carte 
unică între cele pe care le-a scris de-a lungul timpului. Virtutea trăirii 
împreună cu semenii săi a bucuriei fiecărei clipe, conștientizându-și 
misiunea de a înnobila lucrurile simple, naşte modestia intelectualului 
unic prin cultura sa vastă şi prin larga recunoaștere internaţională. 


Lucrarea aceasta nu e o carte de analiză matematică, nici de semiotică, 
ci una de argumentare a unui destin exemplar, susținut, înainte de toa- 
te, de iubirea limbii române, pe care autorul o poziţionează între două 
spaţii aflate în opoziţie. Cartea se numește Limba română, între infern 
şi paradis” şi cuprinde două articole ample publicate iniţial în revista 
„Academica”, la care se adaugă o importantă luare de atitudine față de 


situaţia-limită în care s-a aflat revista „Limba Română” de la Chișinău, 
în anul 2013. 


O carte în care densitatea ideilor s-a concentrat în cele 80 de pagini. 
O nouă carte românească de învățătură, de pilde, în care te regăseşti, 
fie în momentele de biruință intelectuală, fie în biruirea spiritului de 
către agresivitățile cotidiene. O carte care pune, aforistic, problema 
identităţii ființei umane prin limba maternă. 


Cu atât mai mult, luarea de poziţie faţă de situaţia revistei „Limba Ro- 
mână” de la Chișinău își are nu doar rostul în această carte, ci şi meni- 

rea de a poziționa simbolic destinul celor de peste Prut între paradi- 
sul limbii materne libere și infernul interdicțiilor de a o vorbi, într-un 
spațiu geografic ce tânjeşte după matcă. 


În spaţiile metaforice existente în orice ființare — infernul şi paradisul — 
autorul pune indicii care personalizează noblețea graiului românesc 
neprihănit, justificându-şi opţiunea printr-o declaraţie evocatoare: 
„relația mea cu limba română poartă o amprentă foarte personală, la fel 
de personală ca relația cu părinţii mei, cu fraţii şi cu sora mea”. Al doi- 
lea subtitlu al cărții adânceşte personalizarea printr-o deducție logică 
a relației pe care fiecare o are cu limba română; concluzia („limba ro- 
mână este casa mea”) intră în spaţiul poeziei, amintind de un celebru 
vers al lui Nichita Stănescu. Ideea originală pe care o lansează Solomon 
Marcus vizează identitatea limbii prin fiecare vorbitor: „Limba română 
există în atâtea variante câţi vorbitori ai ei există”5. Savantul vede limba 
ca un organism viu, marcat de o dominantă afectivă evidentă și, ampli- 
ficând argumentarea, conchide: „Vorbirea mea exprimă trăirile mele”. 


Marea dezamăgire a lui Solomon Marcus este că limba română para- 
disiacă, cea care încântă şi înnobilează fiinţa umană, intră în balanță 
cu tăcerea, ca semn al copilului cuminte”. Şi de la cuminţenia cuvântului 
nerostit până la dezlănțuirea spectacolului fioros al înjurăturilor limba 
română își derulează zbaterile istorice între lumina sacră și nobilă a pa- 
radisului şi abisul întunecat al infernului. 


„Eminescu este un coautor de primă mărime al limbii române”, de- 
clară autorul, cu temeiul argumentelor clare care încoronează princiar 
dimensiunea paradisiacă a limbii noastre naţionale. Continuă marea 
creație Creangă, Arghezi, Nichita. Dar Ion Barbu, matematicianul 
poet, prin „inventivitatea lingvistică, generează jerbe metaforice”. 


La antipod, limba română din spaţiul şcolii, din punctul de vedere al 
autorului, nu asigură o comunicare productivă între profesori şi ele- 
vii lor, nu produce sporirea calitativă, ci deprecierea. Și totuși, Solo- 
mon Marcus mărturiseşte, cu bucuria senină a celui pe care mirarea și 
inocenţa îl urmează pretutindeni: „Am privilegiul de a mă întâlni cu 
copii pentru care limba română este o sărbătoare. (...) ei trăiesc în ea 
şi au nevoie de ea pentru a se manifesta și exprima ca ființe umane au- 
tentice”!?. În acest context, sunt citate secvenţe din lucrări ale elevilor, 

minunate exerciții de libertate a cuvântului, adevărate exemple de a da 
virtuți sensurilor, neprihănind limba română și ridicând-o spre zona de 
cultură elitară, unde „să devină o adevărată aristocrație a spiritului”. 


Din păcate, la schilodirea limbii române lucrează cu mult spor şi pre- 
sa, adăugând la acest demers distructiv şi mutilarea logicii. De fapt, 
academicianul Solomon Marcus face o radiografie sintetică a presei 
de astăzi: „Mass-media oferă zilnic spectacolul unor greșeli de logică 
în perfectă solidaritate cu greșeli de limba română”. În finalul primei 
părţi a cărţii, Solomon Marcus atrage atenţia că „oricât ne-am încadra 
în regula de azi a comunicării, internaţionale (...), limba română ne ră- 
mâne pentru momentele de sărbătoare”!?. 


Partea a doua a cărţii se desfășoară sub un generic sentimental: A locui 
azi în limba română", pe care, aproape involuntar, l-am legat de Raiul 
de pe Lume situat pe strada Iernii din Bacău și pe care l-am evocat mai 
înainte. 


Nevoia de un spaţiu propriu, la care românul să se conecteze anteic, 
este evidentă oriunde, dar mai ales dincolo de Prut, unde „limba este 
marca identității”'S şi are o structură organic determinată de cea a oa- 
menilor care o vorbesc. Prin urmare, nevoia de limba română este una 
vitală, căci, dincolo de virtuțile ei comunicative, are și o „valoare is- 
torică, naţională, culturală”, Într-un mod sentimental și respectând 
întocmai trăirile tuturor românilor de peste Prut în comparaţie cu ale 
celor din ţara-mamă, Solomon Marcus face o observație magistrală 
privind sporirea dimensiunii nobile a limbii prin suferință: „Să înveţi 
să trăieşti plăcerea locuirii în ea, dar și plăcerea de a ieşi din ea, pentru 
a trăi în lume şi pentru a duce acolo creativitatea de la locul tău, apoi, 
cu această experiență câștigată, să te întorci îmbogăţit, trăind plăcerea 
revenirii”. Istoria Moldovei este timpul în care conştiinţa locuirii în 
limba română a devenit stare de destin pentru cei de dincolo de Prut. 


Un amănunt biografic al autorului, despre care nu am pomenit încă, 
lămurește profunzimea reflecţiilor culturale și lingvistice. La vârsta li- 
ceului, îi plăcea literatura şi actoria. Ar fi vrut chiar să devină actor. Ma- 
tematica nu a fost o disciplină îndrăgită, până în primul an de facultate, 
când a descoperit-o. Poate pentru că această pasiune a venit la momen- 
tul unei maturităţi intelectuale, matematica, despre care savantul afir- 

mă că i-a asigurat „pașaportul pentru universalitate”, este locul în care 
se ancorează solid toate cercetările de lingvistică, poetică, semiotică, 
filozofie pe care Solomon Marcus le-a întreprins în timp. 


Magistral, el defineşte cuvântul mai profund decât poate chiar ştiinţa 
3 > > 3 
limbii să o facă: „acesta este cuvântul: bijuteriile lingvistice se ascund 
d 
pretind un efort intelectual pentru a ajunge la ele, un nivel cultural pe 
care puțini îl ating”, sugerând aura elitară a limbii în raport cu toa- 
te celelalte domenii ale cunoaşterii. Indrăznesc să afirm că această 
definiție este cea mai frumoasă metaforă dedicată componentei nobi- 
le, academice a limbii, ca vehicul cultural și marcă identitară funda- 

mentală a unui popor. 


Un fenomen definitoriu pentru dinamica limbii vizează deschiderea 
spre alte idiomuri, nu pentru hibridare, ci pentru ajustare, în vederea 
asigurării modernităţii și a dinamicii necesare supraviețuirii în timp. 
O limbă conservatoare, izolată de celelalte, nedispusă la interacțiuni 
şi actualizări riscă să devină anacronică. Pornind de la lucrarea Sandei 
Golopenţia, Româna globală”, autorul consideră că dinamica limbii 
trebuie raportată la contactele cu celelalte idiomuri, ca certitudine a 
redefinirii continue a identităţii acesteia: „Tocmai deschiderea către 
lume oferă proba de foc a unui idiom de a ţine ritmul cu viaţa ””. 
Reflecţii privind globalizarea și percepţia sensurilor acestui fenomen 
continuă pledoaria pentru limba română. Solomon Marcus propune 
privirea globalizării ca pe o „condiţie inevitabilă a lumii în care trăim”, 
departe de atitudinea de respingere sau de teamă în fața fenomenului. 
Acesta este unul firesc în lumea contemporană, e un reflex al civilizaţiei 
şi este produsul unui „metabolism cu exteriorul, care presupune un 
exercițiu de convieţuire cu alteritatea””. 


A treia parte a cărții este semnalul de alarmă pentru salvarea limbii ro- 
mâne care, din 1991, rodeșşte în paginile revistei cu același nume, prin 
jertfelnica trudă a trei mari români de dincolo de Prut: Ion Dumeniuk, 
Nicolae Mătcaş și Alexandru Bantoş. Mesajul are conotaţii aforistice 
care i-au marcat pe toți cititorii. La luarea de poziţie a lui Solomon 
Marcus, aceştia au reacționat și au reușit, prin atitudine, să salveze re- 
vista „Limba Română” de la dispariţie. De fapt, dincolo, în ţara unde 
româneşte a fost un mod de comunicare înăbușit de agresiuni istorice 

amenințătoare, „cultura în limba română este miza principală a colabo- 
rării dintre România și Republica Moldova, garanţia unei solidarități 
de durată, deoarece vine din istorie şi ţine de straturile cele mai pro- 
funde ale numitorului comun al celor din stânga și din dreapta Prutu- 


lui” 


Finalul interogativ al apelului făcut de Solomon Marcus a produs efec- 
te şi revista a continuat să apară, chiar dacă banii necesari nu au fost 
pe măsura nevoilor. Pe bună dreptate, savantul se întreabă unde este 
implicarea celor două ţări în susţinerea unei reviste fără de care, din- 
colo de Prut, limba română ar fi murit lent, pierzându-și identitatea în 
aberaţii pătimașe ale istoriei. Mai ales că evenimentul acesta dureros 
s-ar fi petrecut în timp de mare sărbătoare: legiferarea limbii române 
ca limbă oficială a românilor de peste Prut. 


Dintre contribuţiile citate, reținem ceea ce a scris în data de 
25/12/2013, Sanda Golopenţia: „Semnalul de alarmă al Acad. Solo- 
mon Marcus ne priveşte pe toți. (...) Instituţiile de stat sunt chemate 
să vegheze la ceea ce e cu adevărat important pentru cetățenii unei țări. 
Suntem datori să le-o reamintim, cu mâhnire, dar ferm. (...) Ne doresc 
să fim inspirați şi să acţionăm esenţial””*. 


O carte manifest, o argumentare elegantă și persuasivă a descendenței 
latine a limbii noastre comune, pe care istoria a învălmășit-o, arun- 
când-o peste Prut. Cernită, încătuşată de constrângeri istorice, limba 
română s-a furișat, scăpând de sub tutela limbii ruse, și a rezistat, în- 
nobilându-se prin suferință. Şi asta pentru că revista a păstrat cu dem- 
nitate spiritul românesc, ignorând granița nefirească dintre cele două 
țări surori. 


În același spirit aforistic, Solomon Marcus mi-a trimis de ceva vreme 
un decalog al nevoilor umane, scris ca o replică la decalogul biblic, din 
care am reținut nevoia de transcendenţă. Lumea modernă se rapor- 
tează la piramida nevoilor propusă de Maslow. În vreme ce decalogul 
oferă o scară a virtuţilor omeneşti, având ca referențial modelul divin, 
intangibil, piramida nevoilor eşalonează, în cel mai omenesc mod po- 
sibil, aspirații ale omului care, odată împlinite, asigură acestuia starea 
de confort sociocultural. Este adevărat că nevoia de autoactualizare — 
cea mai înaltă — favorizează conştientizarea potenţialului individual 

conectat la potenţialul speciei umane şi, aşa cum susține Maslow, trăi- 


rea stării de transcendență. 


Mă gândesc la faptul că, în cei 90 de ani de viață strălucită, savantul a 
avut șansa de a trăi evenimente unice, care i-au permis atingerea stării 
de transcendenţă. De aici derivă autoritatea în a construi structuri de 
maximă generalitate, a căror parcurgere de către cititori să poată gene- 
ra întoarcerea la pattern, într-un gest de conştientizare a spiritului iden- 
titar, atât de necesar mai ales în acest mileniu, în care descumpănirea 


definește cotidianul! 

Camelia GAVRILĂ 


Solomon Marcus sau despre poetica 
și fascinația paradoxurilor 


Matematician de factură modernă, perso- 
nalitate complexă, de vibraţie renascentistă, 
Solomon Marcus transcende granițele mate- 
maticii, ale ştiinţelor în general, spre un de- 
mers epistemologic mult mai amplu, riscant 
şi seducător în aceeași măsură. A investiga 
profund şi creator universul polivalent al 


CG. dr, profesor de limba lingvisticii din perspectiva matematică, a 
și literatura română, inspec- 


tor general ISJ laşi, autoare a iais i za s 
mai milore i de soédal cultural, cel al poeticii matematice, înseamnă 


tate, expertîn educatie. Viziune, erudiție, creativitate autentică, spirit 
speculativ, căutarea unei unități culturale și 


deschide chiar un nou teritoriu ştiinţific şi 


spirituale, aflate dincolo de fragmentările și 
limitele domeniilor cunoaşterii umane. 


În această multitudine de cărţi, idei, opinii, 
teorii şi polemici care ar putea alcătui, la ni- 
vel metaforic, un sistem filozofico-ştiințific 
fascinant, filologul observă recurența unor 
concepte, teme, nuclee ce se resemantizează 
sub ochiul critic şi verbul alert, sub lucidita- 
tea și puterea asociativă a matematicianului — 
timpul, creaţia, limbajul şi poeticitatea acestuia, 
discurs științific sau discurs artistic, metafore 
cognitive, figuri poetice şi anomalii semantice, 
dar în mod special paradoxul și antinomia ca 
surse de poeticitate, cu o aură semantică ine- 
dită, în contrast cu definirile, ambiguităţile și 
dificultăţile identificate în zona logică sau filo- 
zofică în care operează aceste noțiuni. 

Discursul lui Solomon Marcus este preponderent centrat pe concep- 
tele de antinomie, contrast, paradox, în toate formele de explorare her- 
meneutică în spaţii ale culturii — literatură, lingvistică, filozofie, artă, 
educaţie. O existență sub semnul opoziţiilor, al tensiunilor intelectua- 
le, al contrariilor interioare ţine de ambivalenţa naturii umane — mate- 
rie şi spirit, rațiune şi sensibilitate, real şi ideal, bine și rău, idee și afect, 
o polarizare constantă a expresiei, a opţiunilor, a conținuturilor și a for- 
melor de manifestare. Aceste dualităţi și contrarii se împletesc totuşi în 
structuri coerente, cu o logică interioară, o configurare a unei unități ce 
închide în sine inevitabile dualități sau pluralități semantice, pentru că, 
citându-l pe Hegel, „o privire mai adâncă în natura antinomică sau, mai 
just, dialectică a rațiunii arată în general că orice concept e unitate de 
momente opuse, cărora în consecinţă li s-ar putea da forma unei afir- 
maţii antinomice. Devenire, ființă concretă etc., şi orice alt concept ar 
putea astfel să ofere antinomia lui particulară şi deci ar putea fi stabilite 
atâtea antinomii câte concepte există” (G. W. F. Hegel, Știința logicii, 
Editura Academiei R.S.R. București, 1966, p. 177-178). 


Premisele celebrei cărți Poetica matematică pornesc de la disocierile 
dintre limbajul ştiinţific şi cel poetic, de la forme ale ipotezei raționale 
în contrast cu cea emoțională, limbaje definite în raport cu forme con- 
trarii de expresie, după cum trăsături ale acestora se integrează în para- 
digma altor concepte ce operează diferit, fără a se exclude însă. Astfel, 
sinonimia şi omonimia se instituie în discurs ca sinonimia infinită a dis- 
cursului ştiinţific şi paradoxala sinonimie absentă în zona poeticității, 
în sensul în care expresia poetică „se sustrage oricărei substituiri” (Po- 
etica matematica, Editura Academiei R.S.R., București, 1970, p. 33), 
pentru că într-o creaţie de mare valoare nu mai poţi adăuga sau supri- 
ma, iar textul se caracterizează prin deschidere, prin devenire seman- 
tică. Definirile restrictive ale opoziţiilor dintre cele două registre sunt 
explicate de Solomon Marcus în altă cheie și cu alte valenţe unificatoa- 
re chiar: „deschiderea limbajului poetic este văzută ca ambiguitate, ca 
omonimie infinită, în timp ce închiderea limbajului ştiinţific este re- 
dusă la absenţa totală a omonimiei” (Solomon Marcus, op. cit., p. 34). 
Autorul explorează cu precizie matematică universuri artistice diferite 
pentru a ilustra o teză, pentru a defini tipuri de sensibilități de lim- 
baj — fie că vorbim de sinteza poeziei cu matematica în limbajul poetic 
barbian, generând ambiguităţi de natură sintactică sau filologică, fie că 

analizăm o ambiguitate la nivel global, macrotextual, de discurs poe- 
tic şi cultural, de încifrare simbolică la Blaga sau Mallarmé. Paradoxul 
devine astfel parte a recuzitei imaginarului artistic prin care se deschid 
noi tensiuni poetice, noi alunecări semantice, proiectând sensuri şi va- 
lori prin înseşi relaţiile lexicale tensionate sau prin jocurile de sens / 
nonsens, coerenţă / contradicţie, în spaţiul mereu ludic al artei. 


Pornind de la accepțiunea în sens larg a termenului paradox, aceea de 
„părere (absurdă) contrară adevărului unanim recunoscut”, dar și de la 
contradicţiile logice ale unui fapt despre care se poate demonstra atât 
că este adevărat, cât și fals, de la punerea în discuţie a fundamentelor 
logicii şi matematicii datorată apariției paradoxurilor, vom observa că 
paradoxul a fost privit multă vreme ca un fenomen conotat negativ. 
Prezenţa lui în numeroase domenii, cum ar fi logica, matematica, fizi- 
ca, lingvistica, psihologia, filozofia, sociologia, arta etc., a condus însă 
la o reconsiderare a paradoxului: „El nu mai este un fenomen marginal 
şi accidental, ci se situează în inima acțiunii și gândirii umane... Para- 
doxul face parte din realitate; să încercăm să-l controlăm, pentru a nu fi 
manipulați noi de el” (Solomon Marcus, Paradoxul, 1986). 


În general, încălcarea principiilor logice (identitatea, necontradicția și 
terțul exclus) conduce la paradox. Clasificate de-a lungul timpului de 
numeroși exegeți, paradoxurile au fost definite drept formale (ducerea 
la limită a anumitor concepte și absolutizarea acestor limite) sau se- 
mantice (identificarea ilicită a sensului a două enunţuri diferite — para- 
doxul mincinosului); aparente (ca rezultat al unor erori ascunse) şi rea- 
le (cele care ţin de natura lucrurilor); clasice (paradoxul mincinosului, 
paradoxurile lui Richard, Zermelo König, Skolem, Gödel etc.) şi cele 
construite ulterior (de tipul paradoxul lui Russell în logicile polivalen- 
te), dar şi logice (sintactice), semantice şi pragmatice (vizează relaţiile 
sociale și comportamentul uman). 


În continuitatea acestor clasificări, antinomia pare să fie doar un caz par- 
ticular de paradox; dacă paradoxul constă din două enunțţuri, astfel încât 
fiecare din ele este adevărat exact când celălalt este fals, antinomia este 
un tip de paradox în care fiecare dintre enunțuri decurge logic din ce- 
lălalt. Dacă o propoziţie este în același timp adevărată și falsă, suntem 
în prezenţa unui paradox; dacă, în plus, din faptul că ea este adevărată 
rezultă că ea este falsă şi reciproc, atunci putem vorbi de o antinomie. 


EET RO MIÂINIĂ 


Solomon Marcus demonstrează cu temei și metodă cum paradoxul 
a pătruns în toate disciplinele spiritului, în afara lui nu mai putem 
înțelege lumea, iar arta pare să fie domeniul predilect de manifestare 
a paradoxului, propunând în spaţiul ei de expresie alte forme de para- 
doxuri cu valenţe estetice, forme prin care jocul gândirii se susține prin 
jocul expresiei, iar artistul încearcă o cale de „tratare a insolitului din 
sânul faptului normal” prin formele și expresiile artei. 


Autorul evidenţiază alături de paradoxul logic pe cel semiotic. „Un pa- 
radox semiotic constă în faptul că diferite părţi al unei situaţii semioti- 
ce dezvoltă semnificaţii incompatibile” (Solomon Marcus, Paradoxul, 
Editura Albatros, București, 1984, p. 29). Funcționarea comunicării 
şi a semnificării, relaţiile deseori tensionate dintre cod și mesaj, semn 
şi discurs, semnificat şi semnificant, inerente unui traseu semiotic, se 
complică în spaţiul literar, acolo unde semnul are mai mult decât ori- 
unde încărcătură culturală profundă, capcane și ambiguități în relaţiile 
lui complexe cu mesajul artistic, cu sensurile dezvoltate explicit sau 
implicit. 

Reluând perspectiva semiotică propusă de Ch. Morris, se deschid trei 
direcţii de diferenţiere a paradoxurilor și antinomiilor pe nivele sintac- 
tice, semantice și pragmatice. Denivelările merg și mai departe în abor- 
dările marcusiene: alături de antinomii şi paradoxuri sunt explicitate 
de către autor semiantinomiile și semiparadoxurile (idem, p. 30). Anti- 
nomiile nu se limitează numai la planul gândirii umane, context în care 
sunt sesizate imediat de intelect, având deseori rezonanţe gnoseologi- 
ce. Antinomice sunt ideile, dar și alte secvenţe ontologice, receptate 
astfel de rațiune şi integrate în zona pragmaticii. Antinomia şi parado- 
xul par a fi atribute structurale ale gândirii dialectice, ale sistemelor so- 
ciale sau naturale și, inevitabil, ale discursului artistic. Literatura, arta 
în general, implică nivelul rațional, ideatic, gândire, dar mai ales sen- 
timent, emoție, toate translate şi spre atitudine, acțiune sau compor- 
tament, astfel că formele artistice devin treptat spaţii favorabile unor 
paradoxuri. Asta cu atât mai mult dacă avem în vedere faptul că arta 
însăși constituie domeniul de ființare al unei anume dialectici speciale. 


„Arta, apreciază Stephane Lupasco, se deschide asupra luptei şi a dra- 
mei, le vrea, le investighează, le pregăteşte, le organizează, pentru a se 
menţine și extinde pe tărâmul lor, fără a şti însă de ce; ea ațâță dorin- 

tele şi tensionează dinamismele, dar nu pentru a le secătui, ci pentru 
a le împinge către antagonismul lor cel mai complex și mai puternic” 
(Stephane Lupasco, Logica dinamicii şi a contradictoriului, Editura Po- 
litică, Bucureşti, 1982, p. 397). De aceea considerăm că frecvența te- 
mei, care conturează o anume viziune a exegetului, este justificată și 
demonstrată prin teorii, delimitări conceptuale, analize convingătoare 
în spaţiul artistic, literar. Solomon Marcus preia conceptul, îl definește 
în perspectivă științifică, îl nuanţează și îl integrează în spaţiile logi- 
cii, pentru a-l livra apoi ca reper fundamental în orizontul artei, acolo 
unde materia și spiritul, emoția și gândul, afirmaţia și negația, eros și 
thanatos, logic și ilogic pot coexista mereu în paradoxale contraste și 
armonii, în tensionări antinomice prin care sensurile se multiplică. 


Fie că apare cu sensul de contradictoriu, neverosimil, fie că implică o 
afirmaţie neașteptată, aparent contradictorie, paradoxul este legitimat 
ca modalitate fundamentală a realității, chiar dacă încalcă principiul 
aristotelian al necontradicţiei, al logicii clasice, al terțului exclus sau al 
identității. 

Fascinanta poveste din cartea Alice în țara minunilor a lui Lewis Carroll 
deschide o serie de structuri paradoxale cu semnificaţii filozofice şi ar- 
tistice în care alternează jocul de sens și nonsens, haosul şi cosmosul, 
valenţe diferite ale limbajului, umorul şi ironia, dualităţi ale ființei uma- 
ne. Nu lipsesc paradoxuri ale efectelor de suprafaţă, ale devenirii, ale 
structurii, ale cuvintelor ezoterice, toate se amestecă derutant, într-un 
puzzle care generează uimire, stranietate, dar și sensuri la interferența 
dintre posibil și imposibil, logic și ilogic, ludic și grotesc. În proză, în 
teatru, în registrul liric, paradoxul devine sursă de semnificație poetică 
multiplă, prin chiar tensionările sale semantice intrinseci. 


De altfel, orice investigare a imaginarului artistic identifică ipostaze de- 
rivate din paradox, antinomiile pătrund în substanța microsecvenţelor 
limbajului artistic ca modalitate de sporire a expresivităţii. Pierre Fon- 
tainer încadrează paradoxul în clasa tropilor ca figuri de expresie prin 
reflecţie. În viziunea criticului, paradoxul este „un artificiu de limbaj 
prin care ideile şi cuvintele care sunt, în mod obișnuit, opuse și în con- 
tradicție unele față de altele, sunt reunite şi combinate în așa fel încât, 
deși par a se respinge și a se exclude reciproc, ele uimesc prin cel mai 
surprinzător acord, generând cel mai adecvat, cel mai profund, cel mai 

intens înțeles” (Pierre Fontainer, Figurile limbajului, Editura Univers, 
București, 1977, p. 115). Exemplificările din Voltaire, Racine, Boileau 
ilustrează ideea, iar această deplasare conştientă a sensurilor vizează 
mai ales accentuarea valențelor ludice, ironice sau comice în operele 
literare. 


Solomon Marcus distinge mai multe tipuri de astfel de „alunecări 
semiotice” — procedeul trecerii neașteptate de la sensul metaforic al 
cuvintelor la sensul lor propriu, alunecarea din planul solemn în cel 
prozaic, trecerea derutantă din contextul posibilului în cel al absurdu- 
lui sau tipul de paradox ce constă în faptul că un raport de echivalență 
este modificat surprinzător într-unul de opoziţie. Toate aceste forme 
amintesc de paradoxurile clasice menţionate anterior, de jocurile ope- 
rate în spațiul lingvistic al textului literar modern sau postmodern între 
limbaj — obiect — metalimbaj. Astfel „numitorul comun al tuturor aces- 
tor fenomene este confuzia, amestecarea, suprapunerea unor niveluri 
distincte ale limbajului uman, iar efectul estetic al acestor deplasări pa- 
radoxale „nu provine numai din caracterul lor neaşteptat, ci şi din au- 
tenticitatea situaţiilor pe care ele le reflectă” (Solomon Marcus, op. cit., 


p. 37). 


Nodurile şi semnele lui Nichita Stănescu, din volumul apărut la Car- 
tea Românească în 1982, oferă o zonă poetică fertilă de investigare 
a conceptelor menționate, versurile sunt în mod inevitabil puse în 
legătură cu un proces semiotic (procesul prin care poezia se auto- 
semnifică) şi, în acest sens, sunt citați Cantor şi Russell, teorema lui 
Godel, teoriile lui Pius Servien, Jakobson, Tudor Vianu; nu lipsesc 
trimiteri la poetul însuși, ca teoretician al metalimbajului în Respi- 
rări, într-o firească demonstraţie de autoreferenţialitate specifică dis- 
cursului modern. 


Tematica volumului, înrudită cu cea a Elegiilor, aduce o viziune a 
existenței ca ruptură, experimentarea morţii în sens inițiatic şi a 
cunoaşterii de sine, nodul fiind definit de poet drept „forma plină de 
înţeles şi de lumină, temeinicie a sensului” Poezia este acum „ochiul 
care plânge. / Ea este umărul care plânge, / ochiul umărului care plân- 
ge”. Şi mai departe, în linia paradoxurilor semiotice, al aparentelor 
contradicții logice „poezia nu este lacrimă / ea este însuși plânsul, / 
plânsul unui ochi neinventat”. 

Drama cuvântului, criza semiotică traversată de poezia modernă de la 
Valery, Mallarme şi Rimbaud până la Nichita Stănescu sunt surprinse 
și în tentativa sinelui „care se înnoadă în jurul golului prin care altceva 
decât el însuşi ar trebui să se rostească prin glasul semnelor” (Ioana 
Em. Petrescu). De aici contrastele și absurdul enunţurilor de tipul: 
„Noi ştim că unu ori unu fac unu, / dar un inorog ori o pară / nu ştim 
cât face. / Ştim că cinci fără patru fac unu, / dar un nor fără o corabie / 
nu știm cât face. (...) Ştim că unu plus unu fac doi, / dar eu și cu tine, / 
nu știm, vai, nu ştim cât facem” (Altă matematică). Nichita Stănescu se 
dovedește a fi în avangarda gândirii paradoxale, instaurând, în spaţiul 
liricii moderne, paradoxul cu latenţele lui poetice. 


„Matematicianul nu-şi pune problema să descopere semnele din noduri, 
ci tocmai nodurile (aporiile) gândirii poetice ascunse în înșelătoarele 
semne. E căutată, cu alte cuvinte, logica nelogică a poeziei, asupra căreia 
atrăgea atenția, cu o sută de ani în urmă, Al. Macedonski. Revenind la 
paradoxurile artei, trebuie să dam dreptate lui Solomon Marcus: „Arta 
este, prin natura ei, paradoxală pentru că ea provoacă neîncetat spiritul 
comun și foloseşte o ficțiune (o minciună) ca să spună adevărul. Orice 
metaforă este un paradox concentrat, deoarece încearcă să frângă și să 
pacifice universurile ostile”, apreciază Eugen Simion (Sfidarea retoricii, 
Editura Cartea Românească, Bucureşti, 1985, p. 266-269). Criticul con- 
chide faptul că poezia, implicit arta au descoperit de mult valorile para- 
doxurilor, legea terțului acceptat, enigmele logicii care pot deveni sursă a 
creaţiei, valorizarea insolubilelor spiritului, a eşecurilor gândirii conver- 
tite în expresivitate, de aici concluzia metaforică „logica este știința care 
descoperă nodurile gândirii. Poezia descoperă (inventează) semnele din 
noduri, oferindu-le astfel o ieșire din paradox.” 


Textele lui Solomon Marcus se constituie într-o veritabilă enciclope- 
die de probleme și asocieri, ilustrând cuprinderi ale spiritului aparent 
divergente — literatura și matematica, arta și știința, metafore și ecuaţii, 
timp şi spațiu, acestea probează prin demonstrațiile savantului legă- 
turi temeinice, de profunzime, care se integrează în posibile „paradig- 
me universale” ce nu se anulează, chiar dacă se confruntă tensionat și 
neliniștitor. 


Autorul propune o serie de termeni și categorii prin care poate fi rele- 
vată structura modernă a poeziei, actul ei revoluționar. Acestea sunt: 

antinomia, situația autoreferenţială, regresia, extensional și intensional 
cu mai mare aplicabilitate în proză, în Patul lui Procust, ori în teatrul lui 
Pirandello, paradoxul, recurenţa etc. 


Autoreferința ca procedeu artistic, în spaţiul liric sau epic, paradoxala 
prezenţă şi absenţă a personajului rezolvă contradicţia, în opinia lui 
Solomon Marcus, prin însăși ființa scriitorului care, prin actul scrie- 
rii, devine personaj. Confuzia naratorului cu eroul, succesul literaturii 
epistolare și autobiografice, identificarea autorului Sterne cu persona- 
jul Tristram Shandy prin amestecarea trăsăturilor de limbaj, a acțiunii 
cu digresiunea, amestecul de umor, divagaţii, contraste între proza 
convenţională și liniară a secolului al XVIII-lea, dislocări temporale ce 
îl anticipează pe M. Proust ilustrează moduri de translare a ipostazelor 
paradoxale în scriitura modernă şi nu numai. S-ar putea spune că o 
vocaţie a antinomiei, a rupturilor de nivele și coerenţa de logică for- 
mală se regăsesc în spaţiul artistic de oricând și oriunde, dovadă fiind 
şi romanul lui Laurence Sterne. 


Revenim, astfel, la teza inițială a naturii duale, a fragmentariului, a 
pluralităţii contrastante imanente omenescului. În proză revedem în 
forme şi întrupări diferite ideea unor antinomii tulburătoare: perso- 
naj / narator, cuvânt / obiect / imagine, real / imaginar ficțional care 
iese din rama tabloului, a scriiturii pentru a ocupa spaţiul realului, în 
termenii autorului — uneori „avem a face cu un enunţ care se referă la el 
însuși, la însăşi apariţia sa pe foaia de hârtie (Solomon Marcus, op. cit., 
p. 16), în corelaţie cu regresia infinită, cu aşezarea existenţelor într-o 
repetabilitate ce curge spre infinit. 


Ignorarea paradoxului sau suprimarea acestuia pare imposibilă, el face 
parte din substanţa lumii în care trăim, iar desfacerea lui are consecințe 
nebănuite, de altfel și Blaga afirma metaforic despre paradoxuri: „E în 
ele un joc de ochiuri și noduri care se desfac de la sine, dacă apuci şi 
tragi bine firul adus și întors după degetele logicii. Câteodată parado- 
xurile sunt indisolubile, cu noduri pe care nu le pot tăia decât îngerii cu 
săbii de foc” (Lucian Blaga, Opere, vol. 8, Editura Minerva, București, 
1983, p.229). 


Uneori paradoxul devine delectare intelectuală, după cum am văzut 
că poate provoca delectarea estetică. „Este paradoxal că paradoxurile 

încântă rațiunea” (Petre Botezatu, Note de trecător, Editura Junimea, 
Iași, 1979, p. 213), ele sunt fascinante prin forța gândului, a dilemei, 
prin şirul de interogaţii deschis în fața spiritului, prin valoarea analiti- 
că, problematizantă pe care o prezintă apariţia unei antinomii ce „îm- 
piedică” curgerea lină a gândirii umane. Antinomia este un mod de ge- 
nerare a întrebărilor, iar dimensiunea creativă a ființei trebuie așezată 
în relaţie cu forța interogativă a acesteia. „În cazul artei, antinomia nu 
numai că nu se caută a se elimina, ci din contra este căutată, controlată 
şi dirijată de artist. Manipularea adecvată a antinomiilor este esenţială 
pentru emiţător. Ele pot deveni — cum e cazul artei moderne mai ales — 
paradigme expresive pentru instituirea unui discurs artistic original. În 
receptare, ele constituie un catalizator pentru contemplarea şi descifra- 
rea nelimitată, «deschisă» a operelor de artă” (C. Cucoş, Paradoxuri 
și antinomii în artă). 


În continuitatea paradoxurilor stănesciene, s-ar putea spune că „Prima 
literă a oricărui cuvânt se află-n trecut, — / ultima literă — de asemeni, / 
Numai trupul cuvântului e în prezent”. Deci aventura cuvântului poe- 
tic, jocul trecut / prezent, spusul / nespusul, materie / sens, surpările 
de spaţii şi legături între planurile poetice, inaderenţa sensului la trupul 
cuvântului, polivalenţa paradoxului în felurite ipostaze din artă, toate 
definesc una din cele mai tulburătoare experienţe ale ființei — întâlnirea 
cu limbajul poetic, cu imaginarul artistic, acolo unde „cuvintele — tris- 
tele / jumătate Timp — jumătate lucruri” se împlinesc prin armonia sau 
tensiunile dintre gând, idee, spirit, emoție, afect. Armonii și confrun- 
tări magistral explorate, decodificate sau definite ca probleme „cu rest” 
de către Solomon Marcus, matematicianul poeticilor, al logicii semne- 
lor, al dialogului reflexiv și interogativ dintre artă și știință. 

1. Este bine cunoscută fascinația lui Solomon 
Marcus față de metaforă, în general, și față de 
metafora științifică, în special. Cine va avea 
curiozitatea să parcurgă lista sutelor de lucrări 
sau de articole pe care le-a publicat acest sa- 
vant de-a lungul timpului, va întâlni (îndeo- 
sebi după anul 1970) mai multe titluri refe- 
ritoare la o atare problematică, metafora din 
limbajul matematic beneficiind, cum era de 
aşteptat, de o atenţie aparte. Aceeaşi pasiune 
(ori preocupare) se vădește și în conferințele 
pe care academicianul le-a ținut și le ține pe- 
riodic. Într-una dintre cele mai recente, inti- 
tulată Metafora: lux sau necesitate?, Solomon 
Marcus punea în evidenţă, printre altele, nu 
doar valoarea cognitivă a metaforei 
(în sensul că ea poate spori cunoașterea știin- 
ţifică), ci şi limitele acesteia (în sensul că 
analogia pe care se bazează este valabilă numai 
până la un punct)!. Din chiar modul acesta de 
a purta discuţia întrezărim o însușire fanda- 
intelectual. Sa- 
vantul se fereşte de excese. Deși pretinde că 

priveşte lumea prin „ochelarii matematicii”, 
lucrurile nu stau în totalitate aşa. Mai are la 
îndemână şi alte perechi de ochelari, cu len- 
tile colorate în diverse nuanţe, nemaivorbind 

de faptul că este posesorul unei curiozități nemărginite. Fără aceasta 
din urmă, n-ar avea cum să ajungă la trăirea predilectă: mirarea. În 
Academia lui Platon (pe al cărei fronton scria „Nimeni să nu intre aici, 
dacă nu este geometru!”), Solomon Marcus ar fi pătruns fără probleme 
(sau cu probleme... de ordin matematic). În Republica aceluiași filo- 
zof însă nu ar fi zăbovit prea mult. Principiul pe care se clădea utopia 
lui Platon era cel al oikeiopragiei, conform căruia toți locuitorii 
Cetăţii erau obligați să practice o singură meserie, în funcție de încli- 
naţia naturală a fiecăruia. Or, savantului nostru nu cred că i-ar fi venit 
la socoteală o astfel de regulă (cum nu cred că i-ar fi convenit nici lui 
Ion Barbu — poetul matematician pe care îl evocă adesea cu admiraţie). 
Natura l-a înzestrat cu mai multe daruri, cu posibilitatea de a face, la fel 
de bine, mai multe lucruri. 


2. Încerc, în cele ce urmează — în onoarea celui sărbătorit astăzi în pagi- 
nile revistei „Limba Română” din Chișinău —, să prezint şi să comentez 
câteva metafore care au legătură fie cu domeniile de care s-a ocupat 
Solomon Marcus (matematica și lingvistica, mai cu seamă), fie cu ati- 
tudinea D-sale față de știință și cultură în genere ori cu privire la rostul 


Mai 2014. Solomon Marcus în sala de spectacole a Teatrului Gheorghe Pastia 
din Focşani, dând autografe elevilor participanţi la etapa naţională 
a olimpiadei de lingvistică 

şi locul omului de ştiinţă creator în istoria / devenirea umanităţii. Se 
cuvine să fac, mai întâi, două precizări: (1) mă interesează, mai ales, î n 
ce măsură metaforele pe care le voi reproduce în continuare 
sunt potrivite sau nepotrivite (adică până unde merge 
„valabilitatea” lor); (2) iau «metafora» în accepţie aristotelică, și nu 
quintiliană, ceea ce înseamnă că accept concepţia după care nu meta- 
fora este o comparaţie prescurtată (cum credea Quintilian), ci, dim- 
potrivă, comparaţia este o metaforă dezvoltată (cum 
bine afirma Stagiritul). 


2.1. Pasiunea pentrulumea abstractă a matematicii nu l-a făcut 
pe Solomon Marcus să uite ori să părăsească vreodată lumea con- 
cretă în carea trăit şi nici nu l-a determinat să se izoleze, ca specialist, 
în turnul de fildeş al disciplinei preferate. Sunt sigur că domnul acade- 
mician este pe deplin de acord cu critica pe care Immanuel Kant (în 
introducerea la opera sa capitală) o formulează la adresa idealismului 
lui Platon. Faimoasa metaforă (sau comparaţie) kantiană a porumbe- 
lului este prea frumoasă ca să nu o cităm aici (cu atât mai mult cu cât 
I. Kant apelează foarte rar la asemenea imagini): „Matematica ne dă un 
strălucit exemplu cât de departe putem ajunge în cunoaşterea a priori 
independent de experiență. [...] Încurajat de o astfel de dovadă des- 
pre puterea raţiunii, impulsul de a extinde cunoștințele noastre nu mai 
vede limite. Porumbelul uşor, lovind în zbor liber aerul a cărui rezis- 
tenţă o simte, și-ar putea imagina că el ar reuși și mai bine în spaţiul vid. 
Tot astfel Platon a părăsit lumea sensibilă, fiindcă ea pune intelectului 
limite prea înguste, și s-a aventurat dincolo de ea pe aripile Ideilor în 
spaţiul vid al intelectului pur. El nu a observat că prin eforturile sale nu 
câștigă drum, căci nu avea niciun suport așa-zicând ca bază, pe care să 
se fixeze și la care să poată aplica forţele sale, pentru a urni intelectul 
din loc”. 


2.1.1. Deosebit de interesantă mi se pare maniera în care analogia de 
mai sus a fost întrebuințată, în perioada interbelică, de către I. Petrovici 
„pentru a combate reducerile bugetare la capitolul culturii” (Şt. Bârsă- 
nescu): „Nevoia de a pompa lumina culturii este tot așa de adâncă cum 
este nevoia de a pompa aerul în plămâni. Şi este o neiertată greșeală a 
nu ne da socoteală de aceasta. Îmi vine în minte o imagine din opera lui 
Kant, pe care el o foloseşte de altfel în altă ordine de idei. Dar imaginea-i 

minunată și pentru problema noastră: «O pasăre care zboară, spune 
Kant, simțind rezistenţa aerului din calea ei, ar putea să-și închipuie că, 
dacă n-ar fi deloc aer, ar zbura mai bine şi mai ușor, fără să-şi dea seama 
că aerul este conducerea zborului însuşi». Tot aşa se întâmplă și la noi: 
apăsarea cheltuielilor bugetare a făcut pe unii sau poate face pe alții să 
creadă că, dacă am da povara culturii la o parte, poate calea noastră ar fi 
mai uşoară, iar zborul nostru mai lin, fără să cugete că, înlăturând cul- 
tura, cum era dincolo înlăturarea aerului la zborul păsării, nu numai că 
nu vom avea o cale mai bună, dar ne vom prăbuși ca ţară la pământ>.>. 


2.1.2. Este aceasta, fără îndoială, o adaptare românească reușită a meta- 
forei kantiene. Am reprodus-o aici, deoarece cred că punctul de vedere 
al lui I. Petrovici este împărtășit în totalitate şi de Solomon Marcus. 
Deşi dificultatea intrinsecă a matematicii (şi — din acelaşi motiv — felul 
în care tratează cei mai mulți oameni o atare disciplină) îl supune la 
momente de singurătate / însingurare (cum o mărturiseşte în discur- 
sul de recepţie de la Academie, din 2008), savantul nostru se întoarce 
cu dragoste către semenii săi, gata să dialogheze sincer cu ei și să-i ajute 
după puterile sale. Implicarea omului de știință în viaţa cetăţii repre- 
zintă o obligaţie pe care Coșeriu a denumit-o „principiul responsabi- 
lității sociale sau al binelui public”. Solomon Marcus a dovedit că ştie 
prea bine acest lucru. Bunăoară, apelul pe care l-a lansat D-sa (în „Re- 
vista 22”, nr. din 16.12. 2013) în articolul Un semnal de alarmă: Limba 
română, a stârnit ecou, a îndemnat la solidaritate, a sensibilizat pe cine 
trebuia, ajutând astfel publicația „Limba Română” din Chişinău să iasă 
(măcar pentru o vreme) din impasul financiar în care se găsea. 


2.2. Am promis că voi analiza câteva metafore utilizate în discursul 
ştiinţific. Evident că îmi lipseşte priceperea necesară pentru a discuta 
metaforele din limbajul matematic. Aş putea discuta, probabil, într- 
o oarecare măsură, unele comparații din lingvistică sau din științele 
limbajului în care sunt atrase noțiuni matematice. De exemplu, a făcut 
carieră formula saussuriană după care limba arfiun fel de alge- 
bră formată numai din termeni complecși... Dimpre- 
ună cu o altă opinie a lui Saussure, după care limba este formă, 
și nu substanţă, formula de mai sus l-a condus pe L. Hjelmslev 
la construirea unei veritabile algebre a limbajului (teoria glosematicii), 
în care limba ajungea să fie considerată un fel de i dee asemănătoare 

celor din lumea lui Platon. Exagerările (formaliste) ale unei astfel de 
viziuni au fost denunţate de E. Coșeriu în studiul său de referință, For- 
ma y sustancia en los sonidos del lenguaje (1954). Tot acolo, teoreticia- 
nul român combătea și tendinţa contrară, a lui L. Bloomfield, de a trata 
limba doar în calitatea ei de substanță (perceptibilă)S. 


2.2.1. Se uită frecvent că metaforele (numeroase) din Cursul de lingvis- 
tică generală predat de Saussure au și un rol didactic și că nu ar trebui 
luate ad litteram în toate privinţele şi cu toate consecinţele ce derivă din 
ele. Să dăm un alt exemplu „matematic”, aparținându-i, de data aceasta, 
unui cunoscut lingvist român. Expunând funcţiile principale ale lim- 
bii, Al. Graur alege următoarea modalitate de prezentare: „Prin denu- 
mire înţelegem faptul că fiecare obiect sau acțiune la care ne gândim 
trebuie să aibă o marcă, exteriorizată printr-un cuvânt, ca să le putem 
diferenţia unele de altele. După cum un matematician, discutând des- 
pre un triunghi, notează fiecare latură sau unghi cu o literă, pentru ca să 
se înțeleagă la care dintre ele se referă în fiecare moment, tot așa vorbi- 
torul, dacă vrea, de exemplu, să comunice că în pădure a întâlnit un lup, 
trebuie să aibă un mijloc de a denumi pădurea, lupul și întâlnirea; acest 
mijloc îi este pus la dispoziţie de cuvinte..”*. Scopul didactic a fost 
atins (întrucât avem de-a face cu o carte de popularizare a lingvisticii), 
însă, la rigoare, operaţia prin care vorbitorul denumește „lucrurile” din 
natură, delimitându-le fiinţa cu ajutorul limbajului, se deosebește des- 
tul de mult de operaţia prin care matematicianul notează laturile sau 
unghiurile unei figuri geometrice”. 


2.2.2. Nefiind matematica la îndemâna tuturor (dar şi fiindcă un obiect 
cultural, cum este limbajul, se distinge în mod esenţial de un obiect 
exclusiv formal), nu ne miră faptul că prin scrierile de lingvistică (ge- 
nerală) metaforele „matematice” apar destul de rar, în comparație cu 
analogiile provenind din alte domenii ale cunoașterii. lată una în care 
se deplânge tocmai lipsa anumitor competenţe: „Un filolog compara- 
tist fără cunoştinţe de sanscrită este ca un astronom fără cunoștințe de 
matematică [trad. mea, Cr.M.]” (Max Müller)’. Nu este acesta singu- 
rul caz în care Max Müller, prin imaginile proiectate pe pânza lingvis- 
ticii, îi face să zâmbească pe specialiștii de azi. Este limpede că astro- 
nomia (știință matematică!) nu poate exista fără matematică. Dar se 
poate face filologie comparativă fără sanscrită? Bineînţeles că se poate 

face! Şi de când este sanscrita o... ştiinţă?! Metafora produsă de Müller 
ar trebui să fie una de tip analogic (conform clasificării lui Aristotel): 
după cum este A față de B, la fel este și C faţă de D. În fine, să fim, totuși, 
ceva mai indulgenţi. Pesemne că Müller se gândea, mai degrabă, la gra- 
matica sanscritei... Dacă ne vom aminti că gramatica lui Pānini (sec. IV 
î.Hr.) conţinea 3996 de reguli foarte concentrate (sutra) similare unor 
formule algebrice, atunci poate că analogia lingvistului din secolul al 
XIX-lea nu o să ne mai pară atât de deplasată. 


2.2.3. Nu intenţionez să dezvolt aici o tipologie a metaforei științifi- 
ce (o voi face în altă parte). Dar, judecând după sutele de exemple pe 
care le-am tot adunat de vreo zece ani, citind operele fundamentale 
ale marilor maeștri, pot spune că lingviștii (nu toți, ci doar cei care au 
apetenţă pentru așa ceva; bunăoară, Bloomfield, Hjelmslev, Chomsky 
au, dimpotrivă, o veritabilă tropofobie!) utilizează în textele lor analo- 
gii lămuritoare care privesc atât aspecte ale obiectului de care se ocupă 
(limbajul), cât şi aspecte (de metodă, de pildă) ale disciplinei pe care 
o profesează. Pentru a nu ieși din linia celor spuse până acum, voi da 
un exemplu în care un eveniment istoric din evoluţia unei discipline 
filologice este asemănat cu un alt moment la fel de semnificativ (se pare) 
din punctul de vedere al relevanţei „intemeietoare”. Analogia îi aparține 
lingvistului danez Otto Jespersen, care reia și amplifică în mod iscusit 
metafora lui A. Meillet, cu scopul de a sublinia întâietatea și valoarea co- 
naţionalului său, Rasmus Rask, în ceea ce priveşte cercetările compara- 
tiste: „Bopp a purces la descoperirea originii ultime a elementelor flexio- 
nare, dar, în loc de asta, el a descoperit gramatica comparativă — «cam în 
felul în care Cristofor Columb, căutând drumul spre Indii, a descoperit 
America», după cum o zice A. Meillet. Unui compatriot al lui Rask îi 
poate fi iertat faptul de a împinge mai departe comparaţia strălucită a sa- 
vantului francez: la fel cum scandinavii din Islanda descoperiseră Ame- 
rica înaintea lui Columb, fără să-și imagineze că descopereau astfel calea 
către Indii, la fel şi Rasmus Rask, prin studiile sale islandeze, descoperi- 
se gramatica comparativă înaintea lui Bopp, fără să fie nevoit să urmeze 
drumul ocolitor prin sanscrită [trad. mea, Cr.M. J”. 


Cât de potrivită este o atare analogie? Într-adevăr, se spune că vikin- 
gii au descoperit America înaintea lui Columb. Dar - se întreabă John 
Dewey - care dintre cele două „descoperiri” este cu adevărat o de s- 

coperire ? Cea a vikingilor sau cea a lui Columb? Vikingii au debar- 
cat, pesemne în urma unei furtuni, pe ţărmul noului continent şi... cam 
la atât se rezumă contribuţia lor". În schimb, descoperirea lui Columb 
a modificat „sensurile” lumii de până atunci, relațiile comerciale exis- 
tente, migraţia populaţiei ș.a.m.d. Noul ţinut a fost plasat pe hartă, iar 
această „inserție” nu a constituit o simplă adăugire, ci, de fapt, o reală 
transformare a imaginii anterioare a lumii, ducând la o rearanjare a su- 
prafeţelor acesteia". 


O descoperire culturală nu este, totuși, similară uneia de tip geogra- 
fic. Chiar uitată fiind, ea poate fi redescoperită, (re)pusă în circulație și 
fructificată. Există istorii ale lingvisticii (sau ale ideilor lingvistice) care 
ignoră acele teorii izolate (dar sclipitoare) ce nu au avut vreo influență 
asupra dezvoltării ulterioare a ştiinţei în cauză. De asemenea, există şi 
cercetători care-și închipuie că disciplina lor începe odată cu ei și nu 
se preocupă de contribuţiile înaintaşilor (măcar pentru a le menţiona, 
chiar dacă rezultatele cu pricina nu li se par complet satisfăcătoare). 
Există, totodată, idei sau intuiţii excelente ale unor oameni de știință 
geniali! care apar prea devreme, în sensul că nu pot fi (încă) pricepute 
de contemporani, având nevoie de venirea unor timpuri mai prielnice. 
Şi, tot aşa, există și teorii bine întemeiate care, din păcate, au avut ne- 
şansa să se ivească în contextul în care tocmai se schimbau „módele” (și 
nu neapărat „paradigmele”) în ştiinţă, fiind considerate, în consecință, 
„depășite”. De ce nu este o descoperire culturală similară (pe de-a-ntre- 
gul) uneia geografice, chiar şi atunci când trece (o vreme) neobserva- 
tă? Fiindcă, spre deosebire de cea geografică, ea conţine deja 
unele sensuri, propriile sensuri. Acestea pot fi reluate, verificate 
şi multiplicate. 


3. Îmbogăţirea „sensurilor” ce vin din urmă este sarcina fiecărui om 
de ştiinţă care își înțelege rostul său de verigă în lanţul omenesc. John 
Dewey, într-o cărticică despre fenomenul religios, îşi încheie eseul ast- 
fel: „Noi, cei care trăim acum, suntem crâmpeie ale unei umanităţi care 
se prelungește în trecutul îndepărtat, o umanitate care a interacționat 
cu natura. Dintre lucrurile civilizaţiei, cele pe care le preţuim cel mai 
mult nu ne aparţin. Ele există graţie celor făcute şi suferite de neîntre- 
rupta comunitate umană din care noi nu reprezentăm decât o verigă. 
A noastră este însă responsabilitatea de a păstra, de a transmite, de a 

corecta și de a dezvolta zestrea valorilor pe care le-am primit, astfel 
încât cei care vin după noi să le poată primi mai trainice şi mai sigure, 
mai larg accesibile şi mai generos împărtășite decât le-am primit noi. 
Aici se găsesc toate elementele pentru o credinţă religioasă care nu se 
limitează la sectă, clasă ori rasă. O atare credinţă a fost dintotdeauna 
credința comună a omenirii. Mai rămâne să fie făcută explicită și mili- 
tantă [trad. mea, Cr.M.]”5. 


Constat încă o dată (dacă mai era nevoie) că marile spirite se întâlnesc 
în convingeri. Solomon Marcus spune același lucru, dar într-o manieră 
şi mai... metaforică. Să-i dăm cuvântul ca să închidă aşa cum se cuvine 
acest articol: „Ca individ, omul moare, dar se poate salva prin acest 
ansamblu al Omenescului, care este esenţial altceva și mai mult decât 
fiecare ființă umană în parte. Este ca o orchestră care execută o parti- 
tură ce se scrie chiar în timp ce se execută, iar orchestra în cauză este 
propriul ei dirijor. În splendoarea acestei unități a cunoașterii și crea- 
ţiei umane și a acestei solidarități între generaţii succesive, care rezistă 
peste milenii, îmi găsesc sprijinul la care vă referiți; dacă vreţi, această 
orchestră este pentru mine metafora Divinităţii.”"*. 


Note | 


1 Conferinţa intitulată Metafora: lux sau necesitate a fost rostită de Solomon Marcus la 
29 noiembrie 2012, în aula Universităţii „Apollonia” din Iaşi. 

* Immanuel Kant, Critica rațiunii pure, traducere de Nicolae Bagdasar și Elena Moisuc, 
Editura Ştiinţifică, Bucureşti, 1969, p. 47. 

3 I. Petrovici, Deasupra zbuciumului [Tipografia Ion C. Văcărescu], Bucureşti, 1932, 
p. 219-220, apud Ştefan Bârsănescu, Politica culturii în România contemporană. Studiu 
de pedagogie [1937], ediţia a II-a, Prefaţă de Carmen Creţu, Cuvânt-inainte de George 
Văideanu, Editura Polirom, Iaşi, 2003, p. 120-121. 

+ Cf., de pildă, H. Vaihinger, The Philosophy of As if’. A System of the Theoretical, Practical 
and Religious Fictions of Mankind, Translated by C.K. Ogden, Harcourt, Brace and Com- 
pany, New York, 1925, p. 50-53 et passim. 

5 Se cuvine să precizez că prin substanţă trebuie să înțelegem aici „materia” formată 
lingvistic. Nu este vorba aici (ca, de altfel, şi în celelalte locuri ale acestui articol unde 
mai apare termenul de substanță) de acea „substanță” pe care vechii filozofi greci o denu- 
meau ousia, înțelegând prin ea conceptul de „ființă”. 

é Al. Graur, Lingvistica pe înțelesul tuturor, Editura Enciclopedică Română, Bucureşti, 
1972, p. 11. 

7 Chestiunea ţine de filozofia limbajului. După Aristotel (vezi Fizica, 11,2), obiectele 
se împart (în funcţie de raportul dintre formă şisubstanţă) înmatematice, 
naturale şiculturale.Limbajuleste un obiect cultural prin intermediul căruia se 

poate vorbi despre toate cele trei tipuri de obiecte (având, prin urmare, inclusiv însușirea 
unică de a fi autoreferențial). Triunghiul (ca orice altă figură geometrică) este un obiect 
exclusiv formal / matematic, adică o formă (mentală) lipsită de substanță. Ca să-l arăt și 
altora, pentru a-l face intersubiectiv, trebuie să-i dau substanţă, adică să-l fac perceptibil 
cu ajutorul cretei (pe tablă) sau al creionului (pe hârtie) ş.a.m.d.; îl transform, aşadar, în 
obiect cultural, deși, în esenţă, el rămâne un obiect formal. Atunci când denumesc (în 
momentul originar) «pădurea» pădure şi «lupul» lup, intuiesc esența acestor „obiecte”, 
creând astfel semnificaţiile aferente (care sunt universale). Abia când numesc «triun- 
ghiul> triunghi am de-a face cu o operaţie similară, fiindcă intuiesc 'triunghiularitatea' 
(modul-de-a-fi-triunghi). În schimb, atunci când vorbesc, din rațiuni practice, într-un 
anumit discurs, de triunghiul ABC, este ca şi cum aş vorbi de Pădurea Letea sau de lupul 
Colț Alb, adică mă refer la „indivizi” şi am în vedere desemnarea (și nu semnificația) 
lor. În consecință, operaţia matematicianului (pe care o invocă Al. Graur) este doar una 
de atribuire a numelui propriu (care, după cum ne învață Coșeriu, este o nominalizare 
de ordin secund, posterioară celei mijlocite de „universalii”). Fondul problemei nu se 
schimbă nici dacă mă refer numai la unghiurile sau laturile aceluiași triunghi, „botezate” 
A, B, C sau AB, AC, BC. Lucrurile se complică inutil dacă ne închipuim că pădurea, 
lupul şi întâlnirea în sine sunt elementele care dau naștere unei „situaţii”, după cum cele 
trei laturi amintite formează un triunghi (fiindcă am vorbi atunci de „spunere”, şi nu de 
„numire”). La fel şi dacă se afirmă că desenul respectiv împreună cu notația în cauză 
reprezintă un semn pentru un tip de triunghi, pentru o abstracțiune ş.a.m.d. În mod cert, 
nu la asta s-a gândit Al. Graur. 

è Apud Otto Jespersen, Language. Its Nature, Development and Origin [1922], George 
Allen & Unwin Ltd, London, 1964, p. 67. 

? Otto Jespersen, op. cit., p. 55. 

10 Se prea poate însă ca și vikingii, intrând în contact cu unii dintre amerindieni, să fi 
lăsat „semne” în memoria colectivă a acestora din urmă. Altminteri, cum se explică mitul 
„omului alb” şi funcția de erou civilizator a acestuia în cultura popoarelor care au locuit 
America înaintea sosirii lui Columb? La venirea lor, conchistadorii au întâmpinat o slabă 
rezistență din partea indigenilor (se zice) şi din cauza respectului pe care localnicii îl 
aveau pentru oamenii albi (despre care tradiţiile lor afirmau că vor reveni). 

H Vezi John Dewey, Experience and Nature, Dover Publications, New York, 1958, p. 156. 
12 Cum ar fi, de pildă, cazul n oematologiei, o știință propusă şi teoretizată de B. 
P. Hasdeu (vezi Cristinel Munteanu, Din nou despre noematologie: contribuţia lui Nicolae 
I. Apostolescu, în „Limba română”, Chişinău, anul XXIV, nr. 5, 2014, p. 78-93). 

8 John Dewey, A Common Faith [1934], Second Edition, Introduction by Thomas M. 
Alexander, Yale University Press, New Haven & London, 2013, p. 80. 

1 Din interviul De vorbă cu un mare savant — Solomon Marcus: „Paşaportul meu spre uni- 
versalitate a fost matematica”, publicat în „Formula AS”, 2012, nr. 1029. 

Sanda GOLOPENȚIA 


Poetica si semiotica 
: >) 
lui Solomon Marcus 


i a 
S.G. — prof. dr., activitate 
didactică de peste 40 de ani 
la Universitatea Bucureşti, 
Universitatea Cornell (NY), 
Universitatea Brown (RI). 
Autoare a 17 cărţi, cărora li 
se adaugă un număr egal 
de volume editate, peste 
100 de capitole apărute în 
volume şi enciclopedii, și 
cca 180 de articole apărute 
în periodice de speci- 
alitate. Dintre publicaţii, 
menţionăm: Intermemo- 
ria — Studii de pragmatică şi 
antropologie (2001), Limba 
descântecelor romanesti 
(2007), Româna globală. 
Româna şi vorbitorii ei în 
afara României (2009). 


Sunt unul dintre martorii demarării cerce- 
tărilor de lingvistică matematică, poetică 
matematică şi semiotică formală ale lui So- 
lomon Marcus. Între 1963 şi 1967, apăreau, 
în avalanșă, după ani de reflecţie, Gramatici 
și automate finite, Lingvistica matematică, 
Algebraic Linguistics: Analytical Models şi, 
în colaborare cu Edmond Nicolau și Sorin 
Stati, Introduction mathématique à la lingu- 
istique structurale. De la explorarea structu- 
rilor algebrice ale limbajului, Marcus avea 
să treacă, în deceniul dintre 1967 şi 1977, 
la formularea unor modele matematice de 
natură să adâncească analiza poeziei, a lim- 
bajului ştiinţific şi a teatrului, întemeind şi 
dezvoltând disciplina poeticii matematice 
în lucrări cum sunt Poetica matematică, sau 
volumele colective Poetics and Mathematics 
și The formal Approach to Drama. Muncii 
solitare din prima etapă îi lua locul lucrul în 
echipă, întemeiat pe dialogul dinamic dintre 
Marcus şi studenţii săi, deveniți între timp 
cercetători. Etapa de „expansiune semiotică” 
desfăşurată avea să pornească în anul 1975, 
când Marcus extinde exuberant abordarea 
lingvistico-matematică la folclor, medicină, 
genetică, arhitectură, relaţii internaționale, 
traducere, procesele de învăţare, punând ba- 
zele semioticii formale. 

Ideea de bază a poeti- 
cii matematice pornea 
de la Pius Servien. 
Potrivit acestuia, poe- 
zia nu poate fi descri- 
să prin comparaţie cu 
limbajul obișnuit, care 
depăşeşte în comple- 
xitate limbajul poetic 
şi e mult mai greu de 
formalizat. Ea poate 
fi însă opusă în mod 
revelator ştiinţei. Prin 
definirea opoziţiei ire- 
ductibile între un lim- 
baj poetic idealizat 
şi un limbaj ştiinţific 


idealizat, specialistul în 
poetică poate ajunge la 


Focşani, mai 2014. Solomon Marcus vorbind 

Ă , j elevilor despre virtuțile comunicării. Alături, 

o înțelegere mai clară a lingvista Adina Dragomirescu 

unicității poeziei şi la 

o formalizare mai simplă a studiului ei. De la cele în jur de zece 


opoziții dintre limbajul liric şi cel ştiinţific formulate de Servien, 
Marcus trece la nu mai puţin de 52 dichotomii. Unele opoziții sunt 
de natură sintactică (de ex., tendinţa spre contexte lirice lungi față 
de contexte științifice scurte; prezenţa unor structuri muzicale în 
limbajul liric față de absenţa lor în limbajul științific; structuri li- 
rice dominant sintagmatice față de structuri științifice dominant 
paradigmatice). Alte dichotomii, poate cele mai interesante, sunt 
de natură semantică (de ex., continuitatea semnificației lirice față 
de caracterul discret al semnificației matematice; solidaritatea 
organică dintre semnificația și expresia poetică față de relativa 
independenţă de expresie a semnificației matematice; caracterul 
esenţial conotativ al limbajului poetic față de cel esenţial denotativ 
al limbajului ştiinţific). În sfârşit, un număr de opoziții sunt de na- 
tură pragmatică (de ex., caracterul reflexiv al activităţii poetice față 
de cel tranzitiv al activităţii ştiinţifice; opacitatea semnului poetic 


LIMBA ROMÂNĂ - MATRICEA SPIRITULUI ROMÂNESC MAM 


față de transparenţa semnului matematic; caracterul intraductibil 
al limbajului poetic față de cel indefinit traductibil al limbajului 
ştiinţific). 


Pe baza unor dichotomii de tipul celor enumerate, Marcus construiește 
un model matematic al opoziţiei dintre limbajul poetic și limbajul 
ştiinţific. Modelul constă din 25 de propoziţii în formularea cărora 
sunt introduse calificări de tipul indice de sinonimie sau omonimie al 
unui limbaj, lungime ritmică a unei fraze, limbaj cu structură ritmică, 
diametru ritmic al unei fraze sau al unui limbaj, structură de valorizare 
asociată cu un limbaj liric, accesibilitate finită sau infinită a unui lim- 
baj, indice de receptivitate al unei persoane etc. De exemplu, propoziţia 
15 - „Mulțimea semnificaţiilor exprimate într-un limbaj liric este de 
puterea continuumului” — dă socoteală de faptul că, dacă o persoană 
n-a înţeles la momentul t fraza x cu semnificaţia s, atunci această frază 
va fi inserată în biografia lui n, suferind în mod continuu modificări 
şi urmărindu-l până la sfârşitul vieţii. Propoziția abordează ceea ce 
Marcus numește „miracolul înțelegerii unei fraze lirice”. Am subliniat 
cu altă ocazie caracterul aproape inițiatic al interpretării pe care o dă 
Marcus în cadrul acestui model lecturii poeziei şi analogiile care pot 
fi întrevăzute cu hermeneutica creatoare a lui Mircea Eliade, în care 
semnele apar ca supravieţuiri reificate ale unor momente de tensiune 
existenţială. 


Dacă în viziunea iniţială, conexiunea dintre poezie și fiinţa noastră lă- 
untrică era mai adâncă, poezia pătrunzând direct în vieţile noastre, în 
timp ce ştiinţa, ţinută la distanță, părea că ne ajută mai degrabă să ne 
eludăm biografia pe un răstimp, în studiile şi conferințele ulterioare, 
Marcus abordează cu aceeași neobosită capacitate de analiză lectura 
existenţială a textului matematic sau științific şi subliniază, după solide 
incursiuni în descrierea adâncită a limbajelor ştiinţei şi literaturii, tră- 
săturile pe care acestea le au în comun. 


În semiotica folclorului, Marcus şi echipa sa marchează avansuri im- 
portante în formalizarea, pe baza cercetărilor tipologice ale unor 
folcloriști precum Adrian Fochi, Alexandru Amzulescu, Ovidiu Bârlea 
sau Sabina Stroescu, a narativității populare, a structurilor repetitive 
şi a procesului de variaţie. Pentru Marcus, variantele folclorice repre- 
zintă manifestarea unui proces de prelungire paradigmatică rămas de 

obicei implicit în literatura cultă. Spre deosebire de variantele culte, 
în aprecierea cărora intervin criterii substanţiale, variantele popula- 
re se definesc relațional. O variantă folclorică reprezentativă este cea 
care prezintă maximum de similitudini cu celelalte variante. Modelul 
circulaţiei textului folcloric oferit de Marcus devine astfel unul în care, 
odată creat, un text folcloric t compus de x este citit ca t1, t2, t3 de 
către x1, x2, x3 care, la rândul lor, îşi transmit lecturile lui x1, x2...xn” 
într-un uriaş mecanism de transmisie și deviere în care nimeni nu se 
mai întoarce vreodată la „textul original”, iar recitirea este practic ne- 
cunoscută. 


Ar fi multe de evocat acum când ne gândim cu bucurie, de aproape sau 
de departe, la Solomon Marcus. Drumul devenit vizibil în anii '60 se 
deschide larg și în zilele noastre. Cum se spunea, în vara trecută la tele- 
vizor, „călătoria continuă”. Echipei de studenți și cercetători ai a lui So- 
lomon Marcus i-a luat locul un ansamblu de echipe, conduse de foştii 
coechipieri, în România și în afara ei. Definirea formală a distincţiilor 
între limbajul poetic, științific sau matematic s-a întregit între timp cu 
examinarea a ceea ce le unește. Văzute ca fiice ale mitului, poezia și 
matematica împărtăşesc funcția de simbolizare, apelează deopotrivă la 
universuri de ficțiune, optimizează în modalități specifice dar echiva- 
lente raportul dintre conţinut şi expresie. Gândind inter- şi trans-disci- 
plinar, „în diagonală”, cum spunea Caillois, Solomon Marcus se bucură 
acum de unitatea simplă și gravă a științei și a culturii, de frumuseţea 
gândirii matematice şi de întâlnirea cu cea mai tânără generaţie care a 
învăţat să-l îndrăgească: cea a școlarilor de la clasele mici pe care Mar- 
cus îi vizitează neobosit şi atent, în Bucureşti şi în orașele țării. Îi urăm 
drumețului ani tot atât de plini de proiecte, care să ne atragă viu spre 
cercetare şi spre învăţare. 


LA MULŢI ANI, DRAGĂ DOMNULE MARCUS! 


Providence, 7 februarie 2015 


MATEMATICA - MODELUL EXISTENŢEI DEFINITE 


Liliana PREOTEASA 
Domnului Profesor, cu dragoste 


Profesorul Solomon Marcus împlinește 90 de ani! 


Imaginea Domniei Sale este legată de o perioa- 
dă magică a vieții mele — studenția. În primul 
an de facultate am avut onoarea să îmi fie pro- 
fesor la cursul de logică. Facultatea de matema- 
tică a Universităţii București a fost pentru mine 
un loc minunat, o lume a raționamentului per- 
LP -profesorde fect, a demonstraţiei fără cusur, o lume în care 
matematică, Subsecretar de erai ajutat să găsești adevărul matematic și să te 
Stat la Ministerul Educatiei bucuri de faptul că l-ai găsit. Și mai ales, era o 
i Cercetării Ştiinţifice din lume în care, deși student începător, erai tratat 
România, fostă studentă. A a : . 
cu deferență de către profesori, erai ascultat 
şi încurajat să progresezi. Profesorii noștri ne 
sprijineau, așteptând ca din fiecare cocon să 
iasă un fluture! 


Profesorul Marcus mă intimida. Cursurile sale 
erau extrem de interesante din punct de vedere 
matematic, dar spuneau întotdeauna mai mult, 
treceau dincolo de definiţii și teoreme, ne ce- 
reau să ne uităm dincolo de forme și structuri. 
Zvonurile, confirmate de altfel, spuneau că este 
extrem de exigent la examen și că este foarte 
greu, aproape imposibil, să te ridici la înălțimea 
aşteptărilor sale. Ulterior am înţeles că ceea 
ce pretindea de la noi era extrem de simplu 
şi natural: să înțelegem ceea ce spunem şi să 
spunem ceea ce am înţeles într-un mod logic 
şi coerent. Dragostea pentru matematică, res- 
pectul pentru logică erau întregite la profeso- 
rul Marcus de o dragoste la fel de mare pentru 
cuvinte: cum ar fi putut să accepte să le folosim 

într-un mod incorect? Cred însă că ceea ce mă intimida nu era teama de 
rezultatul examenului, ci faptul că aştepta, i se părea extrem de normal ca 
fiecare dintre noi să se străduie să fie cât se poate de bun. Știam că ar fi 
fost extrem de dezamăgit dacă nu am fi răspuns acestei așteptări. 


După ani, l-am reîntâlnit în paginile „Iribunei învățământului”, şi nu 
numai, cu articole despre școala românească, lucru rar pentru un pro- 
fesor universitar. După ce am început să lucrez la Ministerul Educaţiei, 
am avut bucuria de a discuta de multe ori. De fiecare dată, m-a interpe- 
lat în legătură cu chestiuni arzătoare, dificile ale școlii românești și ale 
educaţiei, în general. Întrebările erau, ca și la curs, extrem de pertinen- 
te, iar soluţiile sugerate la obiect și, uneori, dezarmant de simple. 


La finalul anului 2014, domnul profesor mi-a trimis un material pe 
care l-a scris la solicitarea unor tineri care l-au rugat să le spună ceva 
esenţial. Articolul se numeşte Zece nevoi umane de care educația ar tre- 
bui să ţină seama. Este o reflecţie profundă, care ar trebui cunoscută și 
dezbătută, despre nevoile umane esenţiale și despre nevoia de a recon- 
strui educaţia astfel încât să poată răspunde acestora. 


Dincolo de satisfacția intelectuală provocată de această lectură, am 
avut revelaţia faptului că tinerețea spirituală a profesorului Marcus se 
datorează faptului că a manifestat din plin aceste nevoi și a făcut din ele 
combustibilul propriei vieţi: nevoia de întrebare şi mirare, transforma- 
tă în capacitatea de a se uimi în fiecare zi, de a se lăsa fermecat de lume, 
nevoia de a arunca o privire proaspătă asupra a tot ceea ce ne încon- 
joară sunt un modus vivendi şi te impresionează şi acum la profesorul 
Marcus. În aceeași măsură te uimește capacitatea de analiză, de a pune 
sub semnul îndoielii orice idee. 


Domnul profesor ne amintește că şcoala ar trebui să pornească de la 
nevoia de joc, văzută ca o cale fundamentală de cunoaștere și înțelegere 
a lumii, un drum pe care este nevoie de greșeală și eșec, ca preț plătit 
pentru învățare, dar și ca sursă de dezvoltare personală și progres. 


Şcoala trebuie să răspundă nevoii de a construi identitatea, dar și de 
a o raporta la alteritate, la minunata diversitate, conducând la omenie 
şi solidaritate. Mai presus de toate, ne spune acest decalog, școala ar 
trebui să se întemeieze pe nevoia de a da un sens vieții, atât la nivel 
elementar, cât şi la nivelul superior, transcendental. 


E oare nevoie de alt program de reformă a educaţiei? 


Vă mulțumim, domnule profesor! La mulţi ani! 

Radu GOLOGAN 


Aproape jumătate de secol de amintiri 
cu Profesorul Marcus 


IE Cred că era în 1969. Ca elev la Brașov, pasiu- 


nea mea pentru matematică începuse să de- 


N. vină absolută. Prin urmare, când mama mi-a 
ll  spuscăunimportant profesor de la Universi- 
AN VA A tatea București, pe care îl avusese asistent, va 
R.G.- prof. univ.dr la  conferenţia în faţa profesorilor de matematică 
Universitatea Politehnică şi, în acelaşi timp, profesorul meu, Horea Ba- 

Bucureşti, cercetător la ) i 
nea, fost student al maestrului, ne-a povestit 


Institutul de matematică i 
Simion Stoilow”al despre profesorul Marcus, am participat la 


| 


Academiei Române. Autor acea întâlnire. Deşi multe dintre temele discu- 
a numeroase studii şi cărti tate nu îmi erau abordabile, discursul profeso- 
din domeniul matematicii. „ului m-a impresionat prin aria de cuprindere 
Preşedinte al Societăţii de. ideil t . i. A fost pri 
Ştiinţe Matematicedin Siideile ce pentru mine erau noi. A fost prima 
România, dată când am aflat că rezolvările de exerciții şi 
tehnici de matematică elementară, pe care în- 

cercam să le învăţ atunci, sunt departe de ceea 


ce înseamnă matematica adevărată. 


Ca student apoi, în primul an îl vedeam ade- 
sea pe culoarele facultăţii. Evident că nu mă 
cunoştea. Dar s-a ivit ocazia: un cerc de pro- 
bleme de analiză matematică inițiat împreună 
cu colegii mei Hari Bercovici, Andrei Hala- 
nay şi Dan Timotin, cu sprijinul profesoru- 
lui Ottescu, cel care l-a convins pe profesorul 
Ciprian Foiaş să ne îndrume, mi-a adus o altă 
întâlnire cu academicianul Marcus. Se discuta 
în seminar o problemă pusă de Foiaș, legată 
de proprietăţi topologice ale clasei funcţiilor 
integrabile Riemann, la sediul catedrei de 

analiză. Domnul Marcus intră în camera catedrei, probabil pentru a-și 
lua ceva din birou, iar Foiaș îl roagă să îi fim prezentaţi şi să ne spună 
câte ceva despre rezultatele dânsului în această problemă în care publi- 
case în tinerețe câteva rezultate remarcabile. A urmat o scurtă expune- 
re impresionantă. 


În anii următori am asistat adesea la intervenţiile profesorului Marcus 
legate de învățământul matematic, întotdeauna extrem de curajoase 
pentru acea perioadă. 


În anul al patrulea, împreună cu colega Irina Gorun, am ales să pregă- 
tim o lucrare pentru sesiunea științifică a studenţilor, legată de conexi- 
unile dintre limbaje și shifturile Bernoulli din teoria ergodică. Domnul 
Marcus ne-a fost îndrumător cu observaţii importante legate de aceste 
conexiuni, noi în acea perioadă. 


Ca reprezentant al studenţilor în Consiliul Profesoral, îmi aduc 
aminte de o ședință extrem de animată din iunie 1976, în care se 
decideau recomandările pentru cercetare şi învățământ superior ce 
se acordau studenţilor merituoşi, recomandări ce se alăturau atunci 
diplomei de licenţă și care permitea ca după stagiul de trei ani în 
producţie să poţi accesa o carieră de cercetare sau universitară. Îmi 
aduc aminte cum academicianul de azi, cu voce delicată, dar fermă, 
a susținut trei dintre studenţii cărora le fusese îndrumător. Cum doi 
dintre aceştia nu excelaseră la toate obiectele în primii ani, s-a por- 
nit o discuţie acidă legată de notele modeste de la acele materii și 
recomandarea finală. Domnul Marcus și-a susținut minunat punctul 
de vedere, argumentând cu lucrări publicate de acești studenți și în 
final votul i-a fost favorabil. La sfârşitul ședinței, am asistat, fără a 
fi implicat, la discuţia dânsului cu unul dintre profesorii cu care s-a 
contrazis. Acesta l-a întrebat: De ce aţi insistat atât, nici pe mine nu 
m-au convins acești studenţi! Răspunsul a venit prompt: Oriunde în 
lume, în universităţile mari, profesorul îşi susține studenţii pe care îi 
consideră valoroşi până în pânzele albe. Dacă greșește, viitorul aces- 
tora îi păleşte valoarea! 


Sunt multe alte întâlniri ce nu pot fi uitate. Acestea au fost fie surse 
de istorie a matematicii românești, fie surse de matematică pură sau 
aplicată. 

Am mai spus-o adesea: nu l-am avut profesor la catedră, dar câteva zeci 
de ore l-am avut profesor pe scaunul din dreapta al mașinii mele, unde, 
de câteva ori, l-am însoţit la manifestări matematice în țară. De fiecare 
dată cursurile au fost minunate. 


Tot în aceşti ultimi ani, am descoperit o calitate mai puţin ştiută a aca- 
demicianului Marcus: dragostea imensă pentru copii și tineri. Are o 
bucurie extraordinară de a comunica cu ei, de a-i înţelege, de a-i îndru- 
ma. lată un exemplu personal. M-a invitat acum câţiva ani, împreună 
cu cei doi nepoți ai mei, atunci de 8, respectiv 4 ani, la masă la restau- 
rantul Academiei. A fost o întâlnire de amiază ce merita înregistrată ca 
document didactic. I-a interogat cu răbdare, le-a propus legături între 
obiecte prezente sau imaginare, cu substrat matematic sau nu, le-a ana- 
lizat raționamentele. Culmea a fost că Mihnea și Daniel nu s-au plic- 
tisit, ci, dimpotrivă, au fost entuziasmați. Îşi reamintesc cu admirație 
momentul și azi, şi, cine ştie, poate au fost marcați pentru o eventuală 
carieră didactică sau ştiinţifică peste ani. 


La mulţi ani, dragă Domnule Profesor! 


Mai 2013. Cu elevii premiaţi la etapa naţională 
a olimpiadei de lingvistică de la Focșani 

Boris SINGER 


La mulți ani, 
Domnule Profesor Solomon Marcus! 


B.S. — matematician, editor, 
director al Editurii Sigma, 
coordonator al concursuri- 
lor școlare Cangurul. 


Cine suntem, de unde venim, ce drum este 
bine să alegem? 


Nu ştiu dacă şi nu cred că putem răspunde 
la aceste întrebări. Şi, atunci când trebuie să 
luăm destul de repede decizii importante, 
unde să aflăm răspunsuri la întrebările care ne 
frământă: ce cărţi să citim, ce să studiem, cu 
cine să ne sfătuim, pe cine să întrebăm? 


Ca să aflăm un răspuns la aceste întrebări tul- 
burătoare există domnul profesor Solomon 
Marcus. De la dumnealui putem primi răs- 
punsul dezinteresat, profund, complex, in- 
teresant, provocator, vizionar, prevenitor de 
care avem nevoie. Această soluţie izvorăşte 
din cei 90 de ani pe care domnul profesor So- 
lomon Marcus îi sărbătorește în aceste zile. 
Cred că este momentul să îi urăm cu dragoste 
şi din toată inima „La mulţi ani, domnule pro- 
fesor!” Şi nu este, după cum s-ar putea crede, 
numai o urare tradițională, este o urare ce ne 
priveşte personal, încărcată de egocentrism, 
pentru că profesorul Solomon Marcus ne este 
ghid şi model, argument și speranţă că și noi 
vom putea trăi mai bine, mai curat, mai mult, 
mai drept, mai cu rost. 


L-am întâlnit pe domnul profesor Marcus 
de foarte multe ori. De cele mai multe ori 
asistând anonim la conferințele sau lecţiile 

pe care le prezenta. Dar am avut și privilegiul de a fi lângă dumnealui 
chiar şi săptămâni întregi cu ocazia taberelor internaționale Cangurul 
pe care noi le organizăm și la care dumnealui participă de foarte mulți 
ani. Cu aceste ocazii, cred că am înţeles că sursa preaplinului său de 
înțelepciune provine nu numai dintr-o experiență seculară, dintr-o 
viață frământată, din faptul că a traversat epoci istorice, dar și pentru 
că domnul Solomon Marcus este deschis la toate persoanele pe care le 
întâlnește, pe care le caută, pe care le înțelege: profesori, copii, tineri 
sau pensionari, oameni cu tot felul de preocupări, din ţară şi din stră- 
inătate, celebri sau obișnuiți. Domnul profesor Marcus este deschis, 
este curios să afle, să interpreteze tot ce se întâmplă în lume, să caute 
soluţii pentru problemele grave cu care ne confruntăm pentru lumea 
care va să vina, o lume altfel, uneori de neînțeles. 


Îmi amintesc cu câtă curiozitate şi plăcere asista şi se implica în dez- 
baterile profesorilor cu care Cangurul organiza cursuri de formare, în 
dezbaterile elevilor. 


Îmi amintesc cu cât interes participa la elaborarea subiectelor de teste 
Cangurul, despre care discutam. Domnul profesor Solomon Marcus 
identifică problemele, formulează soluţii, provoacă dezbateri, pentru 
ca scopul oricărui tezaur de înţelepciune să fie cât mai mult expus oa- 
menilor, nu ascuns. Trebuie să remarc și faptul că domnul profesor 
pledează cu diplomaţie pentru cauzele și ideile sale, nu jignește, nu 
loveşte. Dumnealui caută să vindece societatea de bolile sale istorice 
mai noi sau mai vechi, fără să provoace alte răni. 


Bineînţeles, există riscul ca interlocutorii Domniei Sale să nu se ridice 
întotdeauna la nivelul discursului, să nu înțeleagă căile de urmat, să nu 
fie în stare să aprecieze profunzimea mesajului, să nu se poată desprin- 
de de practici greşite, anacronice vremurilor pe care le trăim. Ştim cu 
toții că, de cele mai multe ori, sfaturile sunt, din nefericire, apreciate 
mai mult de cei care le dau decât de cei care le primesc şi au nevoie de 
ele. Mă simt obligat să îmi reproșez și să reproșez contemporanilor mei 
că nu fac eforturile necesare în găsirea soluţiilor pentru a pune în apli- 
care sfaturile şi filozofia domnului Solomon Marcus. Simt că este im- 
portant să înregistrăm, să filmăm fiecare discurs, chiar fiecare discuţie 
pe care o avem cu domnul profesor. 

Trebuie să reflectăm încă și încă o dată la soluţiile domnului profe- 
sor, ca să găsim modalităţile potrivite pentru a le pune în practică. Aș 
menționa numai două idei esenţiale care se regăsesc insistent în dis- 
cursul domnului profesor. 


1. Disciplinele sunt integrale și integrate cu viața pe care o trăim. Între 
matematică, fizică sau poezie distanţa este mult mai mică decât ne-am 
închipuit. Este adevărat că mulți profesori „specialiști” ne introduc de 
obicei în disciplinele lor, în limbajul specific disciplinei lor fără să fie în 
stare să facă legătura cu alte domenii. Domnul profesor a excelat prin a 
construi poduri între discipline. De exemplu: între matematică și poe- 
zie (a inventat poematica)). 


2. Activităţile în care oamenii se implică pot fi conexe. Este foar- 
te important să legăm educaţia, jocul, curiozitatea pentru a construi 
cunoașterea. 


Încă o dată la mulţi ani, domnule profesor Solomon Marcus! 


Vă mulțumim că sunteţi cu noi, că ne călăuziţi, că ne onoraţi cu 
prezenţa, cu ideile, cu aprecierile dumneavoastră. 

Mihai DINU 


| Matematicianul și extratereștrii 


M.D. — inginer, licenţiat în 
litere, doctor în matematică, 
profesor la Facultatea 

de Litere a Universității 

din București, membru 

al Uniunii Scriitorilor din 
România. A publicat cărți cu 
tematici variate, printre care 
Personalitatea limbii române — 
fizionomia vocabularului 
(1996), Comunicarea — repere 
fundamentale (1997), 
Chronosophia — chipuri ale 
timpului (2002, 2012), „E uşor 
a scrie versuri...” — mic tratat 
de prozodie românească 
(2004), Fundamentele 
comunicării interpersonale 
(2004), „Bătrânul poet 

dintâi" incursiune în poezia 
și poetica dosofteiană (2007), 
Un alt Bolintineanu — gânduri 
despre natura poeziei (2010), 
Dincolo de cuvinte — polifonia 
inaudibilă a „Scrisorii pierdute” 
(2012), Mică metodă de 

liră pentru începători (cu 
tabulatura digitaţiei prozodice 
și 80 de exerciţii rezolvate) 
(2014). 


The mathematician and the aliens. Philosopher and 
mathematician like Pythagoras or Thales, Solomon 
Marcus endeavored all along his fruitful life to under- 
stand the nature and principles of both scientific and 
artistic creation. Even from his tender age, he was fond 
of literature and after studying positive sciences he went 
methodically in quest of the hidden connections betwe- 
en mathematics and poetry. Little by little, the field of his 
scientific interests increased and it covers now the most 
important aspects of human thinking. If an eventual ex- 
traterrestrial civilization looks for an interlocutor on our 
planet, we propose in jest Professor Solomon Marcus to 
play such a part! 


În urmă cu câţiva ani, fiind invitat să iau 
cuvântul la lansarea impunătorului volum 
Paradigme universale (1102 pagini, format 
in quarto!) semnat de profesorul Solomon 
Marcus, răspundeam la o întrebare referi- 
toare la potenţialii cititori ai cărții cum că 
această lucrare i-ar interesa, probabil, în pri- 
mul rând, pe reprezentanţii unor... civilizații 
extraterestre. 


Era şi nu era o glumă. Conţinutul volumului 
respectiv ar fi putut răspunde într-adevăr ne- 
voii de informare a unor eventuali vizitatori 
inteligenţi veniți din spaţiu, ajutându-i să se 
familiarizeze cu principalele coordonate ale 
gândirii pământenilor. Căci nimic din ceea ce 
este definitoriu pentru creativitatea umană nu 
lipsea din panorama pe care o trasa autorul în 
această lucrare fascinantă. 

„Mathematicus sum, mundani nihil a me alienum puto” ar putea spu- 
ne profesorul, parafrazând o zicere faimoasă a lui 'Terenţiu. Aproape 
toate ideile-forță care au patronat evoluţia ştiinţei și a artei în decursul 
istoriei lor multimilenare își află locul în analiza magistrală din cartea 
mai sus-amintită. Aici, mai mult decât oriunde altundeva în vasta sa 
operă, Solomon Marcus ne apare în postura arhitectului care aşterne 
punți între domenii dintre cele mai diverse, în intenţia de a demonstra 
unitatea de profunzime a creaţiilor minţii omenești şi, cu precădere, 
corespondenţele ascunse dintre disciplinele pozitive şi cele umaniste. 


Dacă Pitagora avusese intuiţia paralelismelor structurale dintre muzi- 
că şi astronomie, îmbinând într-o sinteză neașteptată cea mai sublimă 
dintre arte cu ştiinţa „exactă” a mecanicii cereşti, Marcus păşeşte mai 
departe, punând în lumină substratul comun al creativității umane, 
indiferent de forma sa concretă de manifestare. El ne arată că barie- 
rele dintre ştiinţe şi arte pot fi înlăturate dacă se face apel, în acord cu 
intuiţia străveche a înțeleptului din Samos, la o instanță ce ține deopo- 
trivă de artă și de știință: gândirea matematică. Pe bună dreptate, pro- 
fesorul afirma într-un interviu că „matematica are un potenţial știinţi- 
fic, are şi unul artistic, are şi unul filozofic; dar ea rămâne, în concertul 
culturii, o voce separată, inconfundabilă”. 


Solomon Marcus ne atrage atenţia asupra adevărului esenţial că, în ciu- 
da îndelung demonstratei sale utilități practice, matematica nu este o 
unealtă pusă în slujba vreunei activități (alta decât ea însăși), ci „un 
mod de gândire cu valoare universală” și că ea „prilejuieşte bucurii spi- 
rituale la care orice ființă umană ar trebui să aibă acces”. De aceea, „Ma- 
tematica trebuia să rămână ca muzica, să fie cultivată pentru propria 
ei plăcere”. Am putea adăuga „și ca poezia”, amintindu-ne că, până la 
încheierea studiilor liceale, paradoxalul viitor savant fusese, conform 
propriilor sale mărturisiri, cu mult mai atras de puterea de seducţie 
a poeziei decât de caracterul rutinier al matematicii școlare. Abia cu 
mult mai târziu avea să înțeleagă faptul că, la nivelul lor de excelență, 
cele două activităţi creatoare se întâlnesc şi se completează fericit, aşa 
cum i-a dezvăluit-o opera profesorului său din Facultatea de Matema- 
tică a Universităţii bucureştene Dan Barbilian, alias Ion Barbu. 


Mai apoi, un „accident” biografic providenţial, căsătoria cu reputata 
lingvistă Paula Diaconescu, l-a condus către zona ştiinţei limbii, unde, 

cu rigoarea îndelung exersată la școala matematicii, avea să dăruiască 
ştiinţei românești și universale lucrări de pionierat în lingvistica și po- 
etica matematică (acest ultim domeniu constituind chiar „marcă înre- 
gistrată Marcus” pe plan mondial!). 


Analizând relația matematicii cu literatura (un veritabil scandal pen- 
tru mulți literați puri şi duri!), Solomon Marcus a formulat o remarcă 
esenţială: „Lumea matematicii este, ca şi lumea literaturii, dominată de 
ficțiune. Este tot atâta ficțiune în geometria lui Euclid ca și în tragediile 
lui Eschil”. 


Niciuna dintre aceste două lumi fictive nu reprezintă însă o plăsmui- 
re arbitrară. Neîndoielnic, universul diegetic al unui roman ori al unei 
piese de teatru se hrăneşte din experienţa de viață și de lectură a auto- 
rului său, dar creaţia literară nu se rezumă la simpla punere în scenă a 
unor situaţii trăite sau imaginate. Perenitatea operei depinde în mod 
esenţial de capacitatea creatorului ei de a conferi unei reflectări parțiale 
a lumii un înțeles mai general, o valoare, de dorit, universală. Exact ca 
în matematică! 


Atunci când își făureşte conceptele cu care operează, şi matematicia- 
nul porneşte tot de la observarea unor realități ale lumii, dar, recur- 
gând la logica specifică disciplinei sale, le desprinde de cadrul lor con- 
cret pentru a formula propoziţii cu caracter general, aplicabile adesea 
chiar şi în domenii pe care acesta nu le avusese, poate, inițial în vedere. 
Imaginaţia matematicianului este sau poate fi stimulată de factori exte- 
riori, însă matematica se naște și crește din ea însăşi printr-un proces 
de autogenerare ce nu cunoaște echivalent în științele naturii. Univer- 
sul studiat de acestea din urmă este cel care este şi nimic mai mult: un te- 
ritoriu, adesea foarte vast, dar limitat prin natura sa, precum cosmosul 
circumscris de sfera stelelor fixe al astronomiei ptolemeice, în vreme ce 
tărâmul matematicii seamănă, mai degrabă, cu universul „inflaționist” 
al cosmologiei contemporane. E o lume aflată în permanentă expansi- 
une pe care însă, din fericire, nu o ameninţă niciun fel de „Big Crush”. 
Exact ca în literatură! 


Aidoma lumii scriitorului, obiectul matematicii se naște în mintea cre- 
atorului său şi se extinde pe măsură ce nesfârşita ștafetă a autorilor stră- 
bate istoria. Evocând această ștafetă, Solomon Marcus se simte cuprins 

de o veritabilă emoție, similară celei pe care i-o produce întâlnirea cu 
marea poezie: „În matematică fiecare predare și preluare a ştafetei este 
atât de explicită, de clară, încât poți contempla în toată grandoarea sa 
acest spectacol în care eforturile unor oameni care au trăit în perioa- 
de dintre cele mai diferite ale istoriei se conjugă într-un singur elan, 
pentru a conduce la rafinamentul de gândire al matematicii contempo- 
rane. Am trăit pentru prima oară acest sentiment ameţitor pe vremea 
când eram student, contemplând istoria analizei matematice, de la Ar- 
himede până în secolul al XX-lea. O dulce ameţeală, la vârsta adultă, în 
prelungirea stării similare trăite în copilărie, la vârsta scrânciobului și a 
toboganului”. 


Ştiinţele pozitive studiază fenomene naturale pe care cercetătorii le 
descoperă, nu le inventează. În schimb, matematicienii îşi făuresc ei 
înşişi, aidoma artiștilor, universul pe care îşi propun să îl investigheze. 
Acest univers nu preexistă decât în felul în care, aşa cum spunea Mi- 
chelangelo, statuile sale se aflau deja, in potentia, în blocurile de mar- 
mură din care avea să le extragă el sau aşa cum toate versurile scrise de 
Eminescu ar putea fi regăsite în șirul aleatoriu de litere produs de un 
cimpanzeu care ar bate la maşină un timp indefinit. Dacă însă artistul 
florentin sau poetul din Ipotești nu ar fi eliberat aceste frumuseți din 
captivitatea virtualităţii lor, nimeni altcineva nu ar fi putut-o face. În 
schimb, în ştiinţă lucrurile stau altminteri: presupunând că Newton nu 
ar fi descoperit legile mecanicii, cu siguranţă că, la un moment dat, ele 
aveau să fie puse în evidenţă de vreun alt cercetător, întrucât erau deja 
prezente în realitatea obiectivă a naturii. 


Solomon Marcus, cu simţul său aparte pentru nuanţe, observă însă 
că distincția dintre invenţie şi descoperire este departe de a fi atât de 
tranșantă. Ba dimpotrivă, odată cu trecerea timpului, frontierele se es- 
tompează, în primul rând datorită progreselor modelării, metodologie 
de cercetare aflată astăzi în plină ofensivă. El nu ezită să afirme că „prin 
deplasarea atenţiei spre modele şi metafore cognitive, se observă că in- 
venţia câştigă tot mai mult teren în fața descoperirii (pentru că modelele 
cognitive sunt invenţii, nu sunt descoperiri). Cu această ocazie pătrunde 
tot mai mult în ştiinţă criteriul estetic. Tot mai mulți oameni de ştiinţă 
accentuează criteriul estetic, în felul în care se orientează sau în felul în 
care caută o soluţie”. 

Privit în lumina aceasta, Profesorul Marcus, creator inepuizabil de mo- 
dele și, într-o altă accepţiune, el însuși un model pentru câteva generaţii 
de cercetători, se dovedește a fi, în măsură aproape egală, un descope- 
ritor şi un inventator. Ce interlocutor mai potrivit ar putea avea aici 
prezumtivii vizitatori extratereștri ai planetei noastre? Și parcă pentru 
a anticipa o viitoare întâlnire „de gradul trei” savantul-artist Marcus 
este și primul autor român care a prezentat publicului nostru cititor 
principiile limbajului interplanetar LINCOS, propus în anul 1960 de 
matematicianul Hans Freudenthal (1905-1990). 


Precum se ştie, există în prezent obiceiul ca personalităţi ştiinţifice 
sau artistice reprezentative să fie desemnate ambasadori ai culturii 
naţionale peste hotare. De ce atunci ar părea nepotrivită numirea aces- 
tui homo universalis care este Solomon Marcus drept ambasador al cul- 
turii terestre în spaţiul interplanetar? 


Note | 1 „Structurile, formele, tiparele, formațiunile matematice 
de orice fel se îmbogăţesc mereu și sunt apte, prin gene- 
ralitatea şi varietatea lor, de a găzdui idei dintre cele mai 
diverse”, spunea Profesorul în discursul său de recepţie în 
Academia Română din anul 2008. 


RIOIMIÂINIĂ 


Dan POPOIU 
| Matematica altfel 


? 


D.P. — profesor de 
matematică, Colegiul 
Naţional ,„Unirea”, Focșani. 
Organizator al olimpiadei 
naţionale de lingvistică, fost 
student. 


A te pretinde matematician este o cutezanță 
pe care puține persoane în cunoștință de cauză 
şi-o pot permite. 

Solomon Marcus 


Dacă într-un anumit interval al vieţii ai șansa 
să cunoşti persoane deosebite de la care poți 
să înveţi lucruri speciale, te poți considera un 
om norocos. Pornind de la această „axiomă” 
(mă raportez doar la anii studenției), pot afir- 
ma că sunt alesul norocului. De la domnul 
profesor Eugen Soos — erudit prin excelenţă — 
am învăţat să predau scriind cât mai expli- 
cit, cât mai sintetic, cât mai ordonat; de la 
domnul profesor George Dincă am preluat 
eleganța expunerii, a dialogului și a ţinutei; 
de la domnul profesor Nicolae Şandru am 
împrumutat calmul și modul uman în care 
poți explica lucruri complicate; în fine, de 
la doamna profesor Galina Camenschi am 
reținut că timpul necesar unui elev pentru a 
rezolva subiectele unei lucrări trebuie să fie de 
10 ori mai mare decât timpul necesar profe- 
sorului pentru aceeași rezolvare. Ce oameni 
deosebiți am putut cunoaște în studenția mea 
„matematică”! 


Ceea ce a lăsat însă urme adânci și a marcat 
într-un mod definitiv cariera mea didactică a 
fost întâlnirea cu domnul profesor Solomon 
Marcus. Cursul de analiză matematică pe care 

Domnia Sa ni l-a ţinut pe tot parcursul anului întâi a fost atipic şi, poate 
tocmai de aceea, a rămas ca un reper la care mă întorc an de an spre a 
lua porția de metodică necesară pentru a-i învăța pe elevi cum să înveţe 
matematică. 


Era toamna anului 1978. Începeam studenţia pentru care mă pregăti- 
sem încă de când îi promisesem tatălui meu, profesor de matematică 
și el, că îi voi urma cariera didactică. Mergeam conştiincios la cursuri 
și eram tare mândru de ceea ce făceam. Toate păreau a fi pe făgașul 
normal, mai puţin cursul de analiză matematică la care ascultam fas- 
cinat ceea ce domnul profesor Solomon Marcus explica, fără să pot 
nota ceva. Pe tablă erau diagrame care se intersectau și fiecare porțiune 
reprezenta o anumită clasă de funcţii. Profesorul, cu o vervă deosebită, 
le caracteriza, dădea exemple şi contraexemple, comenta, concluzio- 
na... Era polul opus a ceea ce mentorul meu din liceu, profesorul Ionel 
Atanasiu, făcuse timp de patru ani la orele de matematică. Evident că 
nu am rezistat şi, făcându-mi curaj, l-am abordat pe domnul profesor 
Solomon Marcus pentru a-i cere ajutorul, fiindcă, deși înțelegeam tot 
ceea ce dumnealui explica, nu puteam nota nimic pe foile mele care să 
mă ajute să fixez cele expuse anterior. Spre surprinderea mea, profeso- 
rul a zâmbit îngăduitor şi m-a sfătuit să consult la bibliotecă Tratatul 


Solomon Marcus vorbind despre educaţie, la Focşani (de la stânga la dreapta: Silvia 
Chelaru, Mina-Maria Rusu, Solomon Marcus, Daniela Sârghie, Emil Dănuţ Popoiu) 

de analiză matematică a lui Miron Nicolescu, ba chiar să citesc înaintea 
3 

predării, astfel încât fixarea să se producă din timpul expunerii. Ce lu- 

cru extraordinar! Descoperisem roata! 


Pentru că orice lucru fabulos trebuie să se termine undeva sus, aşa 
încât să ai în față toată splendoarea urcușului, a venit şi examenul. 
Surpriza a fost totală atunci când am fost anunţaţi că putem veni în 
sala de examen cu „valiza cu cărți” şi că putem să ne documentăm din 
ele pentru a rezolva subiectele de pe bilet. Deruta noastră era totală! 
Îmi amintesc faptul că examenul a durat ore întregi. Am scris pe ta- 
blă toate demonstrațiile cerute. Profesorul a trecut cu atenţie peste 
tot ce înșirasem, după care a început interogatoriul: dacă în ipoteza 
teoremei schimbăm asta cu asta, mai rămâne concluzia adevărată? 
Dar dacă am cere asta, ce lucru ai pune în plus în ipoteză? Atunci am 
înțeles neînțelesul: Profesorul voia să vadă cum gândim, cum legăm 
fiecare verigă a raționamentului, cum încadrăm rezultatul într-un anu- 
me context, cum cercetăm, cum inovăm, nicidecum modul în care re- 
producem niște demonstraţii pe care, în lipsa Google-ului — inexistent 
atunci — le găseam în „valiza minune”. 


Aşa l-am cunoscut pe domnul Profesor și de atunci îl port în minte și în 
suflet. Privilegiul de a-l reîntâlni, de câţiva ani, la concursul +/- Poezia, 
la el acasă, aici, la Focșani, îl consider un dar divin. 

Smaranda LALESCU 
La mulți ani, Domnule Profesor! 


În 2007 m-am adresat profesorului Solomon 
Marcus cu rugămintea de a scrie un studiu 
despre Traian Lalescu în cartea care urma să 
apară la Editura Curtea Veche. Fusesem în- 
curajată în acest demers de o fermecătoare 
declaraţie făcută de dânsul într-o emisiune 
dedicată matematicienilor români şi care 


S.L.- ing, nepoata suna astfel: „Eu de Lalescu sunt îndrăgostit!”. 
matematicianului Traian La- 
lescu, iniţiatoarea Fundaţiei Am constatat apoi, pe măsură ce l-am cu- 


„Traian Lalescu" al cărei  noscut, că dragostea fusese un fir călăuzitor 
președinte de onoare este în toată existența sa. După ce în adolescență 
Solomon Marcus. „căzuse bolnav de Eminescu”, cum el însuși 
ne povestește, nu a încetat să iubească oame- 
nii, în ciuda persecuțiilor la care a fost supus 
înainte și după 1944. Gustul amar, traumele și 
momentele dramatice trăite au fost depășite 
însă printr-o înțelepciune înnăscută, dublată 
de o mare bucurie a cunoașterii şi a muncii. 


De la studenţi, profesori şi alţi intelectuali 
din toate domeniile şi de pe multe meridiane 
până la copii, elevi de gimnaziu sau de liceu, 
cu toții pot da mărturie despre această dragos- 
te şi înțelegere. Pe câţi i-a ajutat, îndrumat și 
susținut! De aici şi afecțiunea cu care domnul 
profesor este primit şi celebrat pretutindeni. 


Întorcându-mă în timp atunci când pregă- 
team volumul Traian Lalescu, un nume peste 
ani, trebuie să ştiţi că, în ciuda unei serioa- 
se intervenţii chirurgicale, domnul profesor 
ne-a trimis un amplu studiu despre latura mai 

puţin cunoscută a operei lui Lalescu, incluzând cercetări de istoria și 
filozofia ştiinţei, lucrări de cultură generală, studiul Le probleme ethno- 
graphique du Banat, Raportul General asupra proiectului de buget al 
statului pe anul 1925. Am putut fi gata la timp cu volumul menit să 
puncteze împlinirea a 125 de ani de la nașterea bunicului meu. 


Împreună cu Profesorul am adunat din biblioteci și am parcurs apoi 
cele 250 de lucrări ce reprezintă opera lui Lalescu. Aceasta a apărut, 
cu sprijinul energic al profesorului Marcus, la Editura Academiei, în 
două ediţii. 

Dar nu numai pentru Traian Lalescu a realizat domnul profesor Solomon 
Marcus acest act de cultură. Tot lui i se datorează apariția volumelor cu- 
prinzând opera altor matematicieni români: Dimitrie Pompeiu, Miron 
Nicolescu, Grigore Moisil și Alexandru Froda. Dragostea și admiraţia lui 
pentru acești matematicieni s-a concretizat în ceva palpabil, statornic și 
valoros. Şi, credeţi-mă, ştiu din experienţă că nu este deloc uşor. 


Am participat împreună și la alte proiecte legate de Traian Lalescu: 


Conferinţa „Traian Lalescu, culme a culturii româneşti” de la Teatrul 
Naţional din Bucureşti, realizarea unui film documentar intitulat „Ira- 
ian Lalescu, dreptul la memorie”, difuzat la TVR Cultural, film care s-a 
bucurat de talentul și creativitatea doamnei regizor Sabina Pop. 


Am mai beneficiat de prezenţa dânsului la diferite ediţii ale Concur- 
sului Studențesc „Traian Lalescu”, a cărui fază naţională ne-a adunat în 
fiecare an în alt centru universitar. 


De fiecare dată le-a vorbit studenţilor energic și la obiect, criticând 
ceea ce în opinia dânsului se îndepărta de calitatea şi nivelul impus 
de numele lui Traian Lalescu. Cu toate acestea, deloc surprinzător, 
studenții l-au apreciat și l-au aplaudat, căci au simțit interesul sincer al 
Domniei Sale şi preocuparea activă față de actul de învățământ la care 
luau nemijlocit parte. 


Mă consider privilegiată și mă bucur de prietenia domnului profesor So- 
lomon Marcus şi pot spune, cu mâna pe inimă, că el reprezintă pentru 
mine un reper și o certitudine în aceste timpuri atât de speciale pe care 
le trăim (dar când nu a avut poporul acesta parte de „timpuri speciale”?). 


Vă doresc, iubite Domnule Profesor, să vă păstraţi sănătatea, spiritul viu 
şi puterea de muncă, şi să ne fiți alături încă mulți ani de acum înainte! 

Gabriela PANĂ DINDELEGAN 


Începuturile lingvisticii matematice 


în România 
În onoarea profesorului Solomon Marcus - la aniversare 


G.PD. — lingvist renumit. Dedic acest articol profesorului Solomon Marcus, evo- 
Profesor doctor la Facul- când o perioadă de glorie a lingvisticii românești, când, 
tatea de Litere din cadrul grație, pe de o parte, școlii de lingvistică structurală bu- 
Universităţii din București.  cureșteană, patronată de profesorul Alexandru Rosetti, 
Cercetător principal la iar, pe de alta, studiilor de lingvistică matematică ale pro- 
Institutul de Lingvistică  fesorului Solomon Marcus, lingvistica românească a tra- 
„lorgu lordan — Al. Ro-  versatuna dintre perioadele ei de glorie, ajungând printre 
setti”. Prin lucrarea Sintaxa primele școli de lingvistică din Europa. O întreagă gene- 
transformaţională a grupului  raţie de lingviști, printre care mă număr și eu, aflați în anii 
verbal în limba română  '60-70 în plină formaţie ştiinţifică, este recunoscătoare 

pune bazele gramaticii  magiștrilor de atunci. 
româneşti moderne de ori- 
entare generativă. Membru 
corespondent al Academiei 
Române. 


1. Într-o epocă apăsătoare și constrângătoa- 
re (erau discutate, în lingvistica românească, 
tezele lui I. V. Stalin din Marxismul și proble- 
mele lingvisticii şi lucrarea lui O. S. Ahmanova, 
Glossematica lui Louis Hjelmslev, ca manifestare 
a decadenței lingvisticii burgheze contemporane, 
1953), Solomon Marcus este una dintre fi- 
gurile luminoase ale acelei perioade și a celei 
care va urma. 


Graţie unei întregi generaţii de lingviști, cei 
mai mulți foarte tineri (Emanuel Vasiliu, 
Valeria Guţu Romalo, Sorin Stati, Marcela 
Manoliu, Andrei Avram, Matilda Caragiu 
Marioţeanu, Ion Coteanu; nu trebuie uitată 
remarcabila figură a regretatei Paula Diaco- 
nescu, care va deveni în curând tovarăşa de 

viață a profesorului Marcus), în anii '60-70, lingvistica românească 
traversează o perioadă de deschidere teoretică și metodologică spre 
tot ceea ce lingvistica ultimului secol produsese mai bun: curentele de 
orientare structuralistă. În ambianța ştiinţifică de la Catedra de lim- 
ba română, sub direcția protectoare a profesorului Al. Rosetti, şcoala 
românească de lingvistică se orientează spre investigarea concepției 
și a metodologiei structuraliste și spre aplicarea structuralismului la 
descrierea sistematică a limbii române. O carte colectivă (Elemente 
de lingvistică structurală, EŞ, 1967), dar şi teze de doctorat (devenite 
cărți) ale acelei perioade (Valeria Guţu Romalo, Morfologia structurală 
a limbii române, EARSR, 1968; Maria Manoliu, Sistematica substitute- 
lor din româna contemporană, EARSR, 1968; Sorin Stati, Teorie şi meto- 
dă în sintaxă, EARSR, 1967; Paula Diaconescu, Structură și evoluție în 
morfologia substantivului românesc, EARSR, 1970) vădesc o atmosferă 
de efervescenţă fără egal în lingvistica românească. 


Paralel şi susținându-se reciproc, şcoala de structuralism a lingviști- 
lor români se îngemănează cu direcția lingvisticii matematice, ultima 
introdusă în România și slujită cu performanţe ştiinţifice remarcabile 
de profesorul Solomon Marcus. Cercul de lingvistică matematică de 
la Facultatea de Filologie a Universităţii din București (din anul 1960- 
1961) şi Cursul de Lingvistică matematică pentru studenții Facultă- 
ţii de Filologie din București (din anul 1961-1962), al căror mentor a 
fost profesorul Marcus, strângea săptămânal elita lingviștilor și a stu- 
denţilor din Facultatea de Litere. Ca tânără participantă la cele două 
evenimente (eram în anii II-III de studenţie), îmi amintesc starea de 
euforie intelectuală a celor prezenţi; fiecare venea cu lecturi funda- 
mentale structuraliste / de lingvistică matematică, cu proprii întrebări 
şi incertitudini, iar maestrul, cu precizia și claritatea bine cunoscute și 
cu forţa de a însufleți pe tinerii învăţăcei, dădea celor prezenţi încrede- 
re și, în plus, construia suportul matematic pentru înțelegerea profun- 
dă a noii orientări lingvistice. Școala de Lingvistică Matematică şi cea 
de Lingvistică Structurală, care se creau în acea perioadă, au ajuns, în 
scurt timp, unele dintre cele mai bune din Europa, cu realizări aprecia- 
te cu mult în afara granițelor României. Pentru a da un singur exemplu 
dintre multe altele, ne vom referi la lucrarea în 2 volume, totalizând 
aproape 1300 de pagini, a lui W. Andries van Helden Case and Gen- 
der. Concept Formation between Morphology and Syntax. Amsterdam / 

Atlanta. Georgia, 1993, în care, pe numeroase pagini, sunt valorificate 
zeci de articole ale lui Solomon Marcus și ale discipolilor săi în dome- 
niul lingvisticii matematice. 


„Îngemănarea” celor două direcţii se materializează în cărți funda- 
mentale precum S. Marcus, Introduction mathématique à la linguistique 
structurale, Dunod, Paris, 1967, şi prin lucrări colective, rod al cola- 
borării dintre profesorul S. Marcus şi câte un reprezentant al lingvis- 
ticii (vezi Solomon Marcus și Sorin Stati, Informaţie și redundanță în 
limbă, în „Elemente de lingvistică structurală”, EŞ, 1967; S. Marcus și 
Em. Vasiliu, Matematică și fonologie. Teoria grafelor și consonantismul 
limbii române, în „Fonetică şi dialectologie”, III, 1961), sau prin studii 
de graniţă, între lingvistică și matematică, studii creatoare de disciplină 
în epoca respectivă (vezi Solomon Marcus, Lingvistica, ştiinţă pilot, în 
SCL, XX, 1969/3, sau Solomon Marcus, Aspecte matematice în studiul 
limbajului, în „Limbaj, logică, filozofie”, 1968). 


2. Ca întemeietor al şcolii de lingvistică matematică din România, pro- 
fesorul Marcus a adus contribuţii remarcabile în următoarele trei di- 
recţii, dependente una de cealaltă: 


(a) direcția modelării în general şi a modelării matematice în special (tipo- 
logia modelelor, cu distincții semnificative precum: modele analitice 
vs. modele generative; modele sintagmatice vs. modele paradigmati- 
ce; modele formalizate matematic vs. formalizate logic etc.). Datorăm 
profesorului Marcus dezbateri asupra însemnătăţii modelării lingvis- 
tice, cu sublinierea, pe de o parte, a rolului teoretic pentru înțelegerea 
direcțiilor moderne de cercetare — structuraliste și generative —, iar, pe 
de altă parte, a rolului aplicativ al modelării. În ce privește rolul aplica- 
tiv, s-a mers în două direcţii: (i) investigarea anumitor fapte de limbă 
(vezi articole precum Un criteriu contextual de clasificare a cuvintelor (cu 
aplicaţie la adjectivele din limba română, în SCL, XIII, 1962/2; Le genre 
grammatical et son modele logique, în CLTA, I, 1962); (ii) impulsul dat 
creării de limbi artificiale. 


Articolul Modelarea matematică a limbii (LR, 1963/5) şi cărțile 
Lingvistică matematică, 1963, ed. a Il-a 1966 (autor Solomon Marcus), 
Introducere în lingvistica matematică, EŞ, 1966 (autori S. Marcus, Editu- 
ra Nicolau, S. Stati) au pus bazele lingvisticii matematice în România, 

fiind accesibile conceptual şi terminologic nu numai matematicieni- 
lor, ci și lingviştilor. Sunt cărți în care se introduc concepte care au și 
relevanţă lingvistică (precum: teoria mulțimilor, opoziții și tipuri de 
opoziții, relații de echivalență şi clase de echivalență, dominare, con- 
gruenţă, distribuţie şi clase de distribuţie etc.). Noile concepte vor ser- 
vi la investigarea structurii lingvistice, având aplicabilitate imediată în 
fonologie și în analiza morfematică, în teoria categoriilor gramaticale, 
în modelarea matematică a „părții de vorbire”, în modelarea matemati- 
că a grupurilor sintactice etc. 


(b) direcția poeticii matematice; extinderea modelării matematicii şi la 
alte domenii, la studiul literaturii (al poeziei și al operei dramatice), la 
studiul folclorului, al artelor vizuale etc. Domenii considerate până la 
acea dată ca imposibil de modelat matematic (vezi domeniul poeti- 
cii) devin, graţie contribuţiei profesorului Marcus, „deschise” noii di- 
recţii. Este semnificativă celebra carte Poetica matematică, Bucureşti, 
EARSR, 1970, dar şi studii de tipul Metode matematice în studiul dra- 
mei (în culegerea „Revista de istorie și teorie literară”, 1969/4), în care 
noile domenii sunt investigate din perspectiva lingvisticii matematice, 
probându-se posibilitatea aplicării metodei, dar şi avantajele aplicării 
ei. 

În aceste lucrări, apare distincția dintre limbajul ştiinţific, ca manifes- 
tare a gradului stilistic „zero”, din care orice conotaţie este exclusă, și 
limbajul poetic, ca manifestare a „&cart'-ului, a limbajului „deviant” 
(cu grade diferite de deviere) faţă de cel științific. Găsim aici şi studiul 
figurilor poetice ca devieri de la limbajul pur denotativ. 


Creată într-o epocă de mare avânt al studiilor de stilistică şi poetică 
(vezi cărţi fundamentale de felul Studii de poetică și lingvistică, EPL, 
1966), poetica matematică este una dintre direcţiile care vor fi repede 
îmbrățişate, prin posibilitatea ei de a formaliza convingător distincția 
„poetic” vs. „ştiinţific”. Deşi contradicţiile dintre limbajul poetic și cel 
matematic sunt numeroase, iar, pentru mulți cercetători, ireconcili- 
abile, în cartea profesorului Marcus găsim acest subtitlu incitant „Şi, 
totuși, studiul matematic al poeziei este posibil!” (p. 17). Profesorul 
demonstrează pas cu pas că un asemenea demers este nu numai posi- 
bil, dar și, ştiinţific, profitabil. 

(c) direcția semioticii 


Cărţile profesorului S. Marcus (red.) Semiotica folclorului, 1975, Semne 
despre semne, EŞE, 1979 şi Semiotica matematică a artelor vizuale, EŞE, 
1982, sunt creatoare de școală pentru noua direcție a semioticii. 


3. Din studiile și cărțile profesorului, generaţia mea a învăţat lucrurile 
fundamentale despre modelarea lingvistică: de la definiţie (ca metodă 
constând în folosirea, pe baza analogiei de structură, a unei construcții 
teoretice B ca model al obiectului de studiat A), la recunoaşterea teo- 
retică a infinităţii de modele, cu posibilitatea evaluării și a ierarhiei lor, 
şi, implicit, la perspectiva perfecţionării continue a modelelor, chiar şi 
în cadrul aceluiași tip de model; a înțeles, de asemenea, ideea evaluării 
modelelor și a alegerii modelului celui mai adecvat, în funcție de ca- 
pacitatea lui descriptivă şi explicativă. Graţie profesorului S. Marcus, a 
devenit un fapt banal acceptarea ideii de evoluţie a modelelor generati- 
ve, de la modelul gramaticii cu un număr finit de stări la modelul trans- 
formaţional, de la modelul generativ standard la cel standard extins, 
de la modelul transformaţional la teoria legării și guvernării şi, apoi, 
la programul minimalist, cu diversele lui reprezentări succesive (vezi 
studiul lui S. Marcus Deux types nouveaux de grammaire generative, în 
CLTA, VI, 1969). 


Nimeni din generația mea n-a mai fost surprins de recunoașterea ide- 
ii de gramatici simultan posibile pentru aceeaşi limbă, fiecare ca rezul- 
tând din modelări de tip diferit şi oferind explicaţii pentru domenii 
mai restrânse sau mai extinse din structura și funcționarea unei limbi. 
Nimeni din generația mea nu a mai fost surprins când, la scurt interval 
de timp, s-au propus modele alternative pentru aceeaşi realitate 
lingvistică (vezi, de exemplu, pentru clasificarea adjectivelor, modelul 
lui S. Marcus (Un criteriu contextual de clasificare a cuvintelor. Cu apli- 
caţie la adjectivele din limba română, în SCL, 1962, 2), modelul Mariei 
Manoliu (Schiţă de clasificare structurală a adjectivelor din limba română, 
în Elemente de lingvistică structurală, 1967) sau modelul Valeriei Guţu 
Romalo din Morfologia structurală a limbii române, EARSR, 1967). 


4. Dincolo de noutăţile teoretice (terminologie, tipologie, concepte, 
valabile şi pentru structuralism, şi pentru lingvistica matematică) pe 
care studiile şi cărțile profesorului le introduc, datorăm profesorului 

S. Marcus şi rezultate noi de descriere, obținute prin aplicarea mode- 
lării matematice. 


E suficient să amintesc aplicarea lingvisticii matematice pentru clasifi- 
carea flexionară a adjectivelor (vezi supra, $3). Pe de o parte, noua me- 
todă, a comportamentului contextual, se dovedeşte a fi compatibilă, 
în mare parte, cu rezultatele ulterioare ale metodologiei structuraliste, 
oferind, în plus, şi suportul teoretic pentru susținerea tipologiei, iar, 
pe de alta, îmbogățește și detaliază clasele și subclasele flexionare de 
adjective. Astfel, şapte dintre clasele stabilite de M. Manoliu și V. Guţu 
Romalo, prin procedee structuraliste, apar și în clasificarea profesoru- 
lui Marcus. Dar, în plus, la S. Marcus apar două subclase necuprinse 
în clasificările lingviştilor: (i) subclasa caracterizată prin M,= Fear 

+ M şi (ii) subclasa caracterizată prin M, = Fs + F +M; ; prima este 
reprezentată printru-un adjectiv ca nou, în realizările lui flexionar-ar- 
haice (nouă = nouă = nouă + nou); iar a doua printr-un unic adjectiv 
june, cuvânt cu utilizări duble, adjectivale și substantivale (june = june 
+ juni + june). 


5. Am urmărit numai una dintre multiplele fațete ale omului de şti- 
ință, creator de disciplină și de şcoală, Solomon Marcus, direcția care 
m-a marcat pe mine în formaţia ca lingvist. Dar sunt nenumărate altele 
pentru care trebuie să fim recunoscători profesorului aici omagiat. 


În numele generaţiei de lingviști formaţi în anii '60-70, urez profeso- 
rului Solomon Marcus, la această zi omagială, sănătate, viață lungă și 
păstrarea spiritului tânăr, veşnic căutător şi descoperitor, pe care i-l cu- 
noaștem dintotdeauna. La mulți ani, domnule profesor! 

Adina DRAGOMIRESCU 


Solomon Marcus 
și Olimpiada de lingvistică 


A.D. — cercetător la 
Institutul de Lingvistică 
„lorgu lordan — Al. Rosetti”, 
Bucureşti, Departamen- 
tul de gramatică; asist. 
univ. la Facultatea de 
Litere a Universităţii din 
București, Departamentul 
de Lingvistică. Doctor în 
filologie din 2009. Cărţi: 
Ergativitatea. Tipologie, 
sintaxă, semantică (2010), 
Morfosintaxa limbii române 
(2010, în colab.), Gramatica 
de bază a limbii române (în 
colab.), Esti COOL și dacă 
vorbeşti corect (2010, în 
colab), 107 greșeli de lexic 
și de semantică. Cuvinte și 
sensuri în mișcare (2011, cu 
Alexandru Nicolae). 


Titlul acestei scurte intervenţii prilejuite de 
aniversarea profesorului și academicianului 
Solomon Marcus ar fi putut fi „Despre mag- 
netism'. Am ales însă un titlu transparent, ur- 
mând să explic mai departe cum se manifestă 
magnetismul dintre profesorul Marcus și ele- 
vii participanţi la Olimpiada de lingvistică. 


Înainte de asta, voi explica ce este Olimpi- 
ada de lingvistică şi cui datorăm existența 
ei în România. Olimpiada internaţională de 
lingvistică (IOL) se organizează începând cu 
anul 2003 şi este una dintre cele 12 olimpi- 
ade de ştiinţe rezervate elevilor de liceu din 
întreaga lume; anul acesta (2015), olimpiada 
internațională a ajuns la a 13-a ediţie. În Ro- 
mânia, există o olimpiadă naţională de lingvis- 
tică (ONL) din 2013; în Republica Moldova 
nu există (încă) un astfel de concurs. Ideea 
organizării acestei olimpiade a plecat de la 
câţiva elevi de la Colegiul Naţional „Sf. Sava” 
din Bucureşti (în special Cosmina Tănase, 
care acum este studentă la Medicină), care au 
participat la IOL în 2012 pe cont propriu şi 
care au semnalat importanţa existenței unei 
selecții naționale (care oferă participanţilor 
dintr-o ţară statutul de echipă reprezentativă 
şi presupune o taxă de participare mai mică 
decât în cazul concurenţilor care participă 
individual). Astfel, am creat un mic grup de 

inițiativă în cadrul Facultăţii de Litere din Bucureşti, împreună cu 
Roxana Dincă și apoi cu Valentina Cojocaru; organizarea olimpiadei 
a primit susținerea conducerii Facultăţii de Litere (a doamnei decan 
Oana Chelaru-Murăruș) și a mers mai departe, la Ministerul Educaţiei 
Naţionale, unde a primit undă verde graţie entuziasmului doamnei 
Mina Rusu (care, cu timpul, i-a convins și pe alții de importanţa și 
frumuseţea acestui concurs). Din 2013, ONL a intrat în calendarul 
olimpiadelor şcolare și se bucură de un interes foarte mare din partea 
elevilor. Plăcerea mare a elevilor (şi poate ceva mai mică a profesori- 
lor) pentru această disciplină care nu se studiază la școală se explică 
prin faptul că subiectele testează „inteligența pură”, de tip matematic, 
adică abilitatea elevilor de a face analogii, uneori chiar calcule, de a 
descoperi corespondențe (uneori neașteptate), de a descifra sisteme 
de scriere şi sisteme de numărare, de a compara date lingvistice din 
limbi pe care nu le vorbesc şi, nu în ultimul rând, de a redacta corect, 
logic, schematic explicaţii pentru ceea ce descoperă. Faza națională se 
organizează în fiecare an la Bucureşti, la Facultatea de Litere (dar cu 
sprijinul extrem de important al Inspectoratului Școlar al Municipiului 
Bucureşti, care se ocupă de toată partea administrativă). În afara „gru- 
pului de inițiativă’ menționat mai sus, comisia care evaluează lucrările 
este formată din cadre didactice ale Facultății de Litere și cercetători 
de la Institutul de Lingvistică al Academiei Române, care lucrează vo- 
luntar, dar cu multă atenţie şi mult entuziasm: Raluca Brăescu, Enida 
Cincora, Ramona Corbeanu, Carmen Fiebinţeanu, Ionuț Geană, Car- 
men Mirzea Vasile, Isabela Nedelcu, Alexandru Nicolae, Irina Nicula, 
Oana Niculescu, Liliana Radu, Emanuela Timotin. Primii patru elevi 
de liceu merg la faza internaţională, lotul fiind pregătit și însoţit de Ro- 
xana Dincă şi Valentina Cojocaru. În 2013, la Manchester, lotul Româ- 
niei (Maria Ionescu, Marius Todea, Remus losifescu, Cătălina Stelea) 
a obținut medalia de bronz pe echipe şi o menţiune individuală (Maria 
Ionescu), iar în 2014, la Beijing, o medalie de aur (Dan Mirea) şi două 
mențiuni (Iulia Marinescu şi Vlad Neacșu) la proba individuală. Aces- 
te rezultate remarcabile dovedesc, încă o dată, că elevii români, dacă 
sunt pasionaţi de ceea ce fac, se pot ridica la cele mai înalte standarde 
internaţionale; în plus, sunt o dovadă că selecția naţională este corectă. 


Relaţia profesorului Marcus cu această olimpiadă a fost foarte strânsă 
încă de la început și are la origine preocupări vechi ale Domniei Sale 

legate de relaţia dintre lingvistică şi matematică. Dintre personalitățile 
academice ale României, este poate singurul care a îmbinat în mod 
fericit lingvistica şi matematica, fiind cunoscut în mediul filologic ro- 
mânesc mai ales pentru cărţile Lingvistica matematică. Modele matema- 
tice în lingvistică, 1963, 1966 şi Poetica matematică, 1970 şi în mediul 
ştiinţific internațional pentru numeroasele traduceri ale primeia, dar şi 
pentru alte lucrări publicate la edituri de prestigiu din Paris, New York, 
Bologna. Cu prestigiul său de matematician lingvist, Solomon Marcus 
este preşedintele de onoare al ONL, dar nu este „de onoare” în sens 
formal, adică neimplicat, dimpotrivă, este o personalitate care oferă 
„greutate” acestui concurs încă tânăr și care participă activ la fiecare 
ediție. Încă de la început, profesorul Marcus şi-a exprimat curiozitatea 
față de ONL, a cerut subiectele și le-a rezolvat, s-a pus la curent cu 
toate rezultatele elevilor și le-a urmărit evoluţia. Dar cel mai important 
lucru — şi motivul pentru care am ales să scriu această mică intervenţie 
aniversară — este faptul că între profesorul Marcus și elevii participanţi 
la olimpiadă s-a creat un adevărat magnetism. Există deja o tradiție ca 
profesorul Marcus să țină un discurs (aș zice mai natural o lecție des- 
pre matematică, numere, lingvistică, limbi și relația lor cu creierul și 
gândirea umană) la deschiderea fazei naţionale, nu numai la olimpiada 
„mare” (pentru clasele a VII-a —a XII-a), ci și la faza „plus-minus poe- 
zie” (pentru clasele a V-a şi a VI-a), desfășurată în fiecare an la Focșani. 
În timpul lecţiilor, se creează acest magnetism special între profesorul 
Marcus şi elevii participanţi. Sursa acestei atracţii este, în primul rând, 
personalitatea caldă și implicarea profesorului Marcus, al cărui discurs 
este totdeauna adecvat la vârsta publicului și, fără îndoială, cuceritor 
prin densitatea informaţiilor, modul simplu de a le transmite, sfaturi- 
le introduse subtil, dar foarte convingător, organizarea impecabilă și 
analogiile neașteptate. Momentul acestei lecţii rămâne cu siguranță în 
mintea tuturor elevilor, aşa cum ei înșiși mărturisesc. 


Dar magnetismul este și de cealaltă parte: nimic nu poate egala bucuria 
pe care o afişează profesorul Marcus atunci când se întâlnește cu elevi 
de toate vârstele. Nu pozează niciodată în atotştiutor, dimpotrivă, este 
dornic să absoarbă cât mai mult din curiozităţile, ştiinţa, inteligența și 
entuziasmul acestor elevi extrem de inteligenţi. De aceea, primul lucru 
pe care îl face de fiecare dată este să le dea adresa de e-mail și să îi invite 
să îi scrie mesaje cu întrebări, curiozități, observaţii etc. Şi ei îi scriu de 

fiecare dată, uneori ca unui profesor, adresându-i întrebări despre ma- 
tematică sau despre lingvistică, alteori ca unui prieten cu multă expe- 
riență, rugându-l să le dea sfaturi sau să le citească (cu ochi critic) pro- 
ducţiile literare. Sunt mulţi elevi care au auzit pentru prima dată de la 
profesorul Marcus despre Noam Chomsky, gramatica generativă și alte 
tipuri de gramatici, despre caracterul înnăscut al competenţei lingvis- 
tice, despre relaţia dintre lingvistică și programarea informatică, dintre 
informatică și neuroștiinţe, dintre lingvistică și psihologia cognitivă, 
despre evoluţia concomitentă a științelor şi importanţa interdiscipli- 
narităţii, despre teoria matematică a învăţării şi multe alte probleme 
extrem de interesante și adesea nestudiate în şcoală. 


Cu siguranță, magnetismul acesta va continua și în anii ce vin: și mai 
mulți elevi vor fi cu siguranţă cuprinși de magnetismul pe care îl degajă 
profesorul Solomon Marcus, care, cu fiecare intervenţie, dovedeşte că 
entuziasmul, pasiunea şi curiozitatea nu au vârstă; iar profesorul își va 
extrage, fără îndoială, în continuare „sevă” din contactul cu acești elevi 
foarte inteligenți. 

Ioana BOUROŞ 
Aniversarea unui Om mare 


Am avut onoarea să-l întâlnesc pentru prima 
dată pe marele matematician şi academician 
Solomon Marcus în anul 2010, la festivita- 
tea de deschidere a Olimpiadei Naţionale de 
Matematică de la Călăraşi, unde Domnia Sa a 
ţinut discursul inaugural. Dat fiind faptul că la 


acea vreme eram doar un copil, eram în cla- 
I.B. — cl. a XI-a, Colegiul 
Naţional „Costache Negri”, 
Galaţi. Componentăa = | iii i 
lotului României la Olim-  tinuă”, cât şi: „olimpiadele școlare sunt diferi- 
piada Internaţională de te de cele sportive prin faptul că toți putem 
Lingvistică, Beijing 2014. fi câştigători”, Am fost impresionată şi măr- 
turisesc că aceste cuvinte m-au călăuzit în tot 


sa a VI-a, atunci am auzit pentru prima dată 
mottoul: „ai câștigat continuă, ai pierdut con- 


acest timp. 


De atunci l-am mai întâlnit și la alte festivități 
ale concursurilor şi olimpiadelor naţionale de 
matematică, unde de fiecare dată m-au impre- 
sionat mesajele transmise nouă prin discursul 
său unic. În clasa a X-a, când am aflat de Olim- 
piada de Lingvistică, eu fiind pasionată de 
ştiinţele exacte (matematică, fizică, chimie), 
am căutat pe internet și am găsit că această 
disciplină este strâns legată de numele ma- 
relui matematician și academician Solomon 
Marcus. 


Am aflat că această legătură mai puţin 
obișnuită a început şi s-a concretizat, după 
cum Domnia Sa declara în interviul din revis- 
ta „România literară” din 2006: „Pe vremea 


____104 timboB': de ISA 


La Focşani, în mai 2014, împreună cu laureaţii concursului Solomon Marcus 


studenției, în perioada 1944-1949, [când] nici nu ştiam că s-ar putea 
ajunge la Matematică prin culoarul din dreptul Amfiteatrului Odobes- 
cu și nici nu sunt sigur că acest lucru era posibil. După 1950, când de- 
venisem asistent, am constatat, la un moment dat, că poarta care ne 
separa de Litere se deblocase. De-a lungul anilor, blocarea și debloca- 
rea alternau. 


La sfârşitul anilor '50 şi începutul anilor '60, sfatul unor înţelepţi 
(Al. Rosetti, Tudor Vianu, Gr. C. Moisil şi Emil Petrovici) a făcut posi- 
bilă organizarea unei colaborări între matematicieni și lingviști. Drept 
urmare, s-a introdus un curs de lingvistică matematică, în cadrul căruia 
colaboram cu lingvistul Emanuel Vasiliu, care era atunci pasionat de 
lingvistica structurală a lui Hjelmslev și de lingvistica descriptivă a lui 
Z. S. Harris, amândouă constituind un foarte bun antrenament pentru 
abordarea matematică a limbajului.” 


Profesorul Solomon Marcus a cunoscut poezia cam pe la cincispreze- 
ce ani, descoperind profunzimea spiritului eminescian în Sara pe deal. 
Lectura acestei poezii i-a indus, așa cum mărturisea peste ani, „o stare 
de vertij”, regăsit mai târziu şi în momentul când a făcut cunoștință 
cu termeni matematici precum „aritmetică transfinită”, „calcul infini- 
tezimal”: „Ca elev, eram pasionat de literatură, în special de poezie și 
de teatru. Dar această pasiune ascundea, în bună măsură, un interes 

pentru problemele limbajului, de exemplu eram mult mai atras de Ar- 
ghezi decât de Blaga. Dar mi-a fost clar de la început că mă apropii de 
matematică venind dinspre poezie, că o citesc pe cea dintâi cu ochelarii 
celei de-a doua”. 


Începând cu anii "60, Solomon Marcus a publicat la București Lingvis- 
tica matematică şi Gramatici și automate finite, urmate de monografii 
de lingvistică matematică, la cererea unor prestigioase edituri, cum ar 
fi: Academic Press (New York), Dunod (Paris), Nauka (Moscova) şi 
Akademia (Praga). Datorită acestor cărţi, el este recunoscut drept unul 
dintre inițiatorii unei noi discipline, numită „lingvistica computaţio- 
nală”. De asemenea, mari enciclopedii precum Encyclopedia Universa- 
lis, Larousse, Enciclopedia Italiana, Soviet Encyclopedia şi Brockhaus, la 
bibliografia pe care o indică la sfârșitul articolului despre lingvistică 
matematică, menționează cel puţin una dintre monografiile sale. 


Mircea Malița spunea la un moment dat despre Domnia Sa: „a te ocu- 
pa de lingvistică într-o facultate de matematică în 1958, ca profesorul 
Solomon Marcus, presupune inițiativă şi curaj’. 


În 1970, Grigore Moisil scria: „Lingvistica matematică e una dintre 
disciplinele cu care ne mândrim. Dovada? Lucrările românești traduse 
în străinătate, toate de același autor, Solomon Marcus”. 


La festivitatea de deschidere a Olimpiadei Naţionale de Lingvistică, 
Bucureşti, 2014, am avut din nou ocazia să-l ascult pe marele acade- 
mician, unde a vorbit despre aplicaţiile lingvisticii în multe domenii 
actuale: biologie, chimie, informatică, muzică, matematică etc. 


Li doresc un călduros „La mulţi ani!” cu ocazia împlinirii celor 90 de ani 
şi îi mulțumesc pentru deosebita onoare de a omagia un OM MARE. 

lulia MARINESCU 
l Drumul spre excepțional 


Realitatea nu are granițe sau elemente 
despărțitoare, nu urmăreşte un singur fir, un 
domeniu unic, o singură cale de evoluție. Viața 
conține un amalgam de experiențe, revelații, 
întrebări, răspunsuri a căror profunzime tre- 
buie descoperită în urma unui lung proces de 
cunoaștere, pentru că misterul lumii este infi- 


nit. Astfel, o diviziune foarte riguroasă nu ar 


I.M. cl. a XII-a, Colegiul A : 
însemna altceva decât o vulgarizare a tot ceea 


Naţional ,„Unirea”, Turnu- 
Măgurele. Componentă Ce presupune lumea înconjurătoare. Particu- 


a lotului Românieila  larizând, consider că nu există concepte de 
Olimpiada Internaţională de sine stătătoare. Unificare ar putea fi cuvântul 
tia eh 20) „ce exprimă adevărul”, descriind viaţa (şi cul- 
tura) în multitudinea ei de varietăți conver- 
gente. Acolo unde matematica întâlnește arta 
nu ne putem desprinde de un mare nume: 


Solomon Marcus. 


Am avut deosebita șansă de a-l asculta în ca- 
drul a trei evenimente importante: la Olim- 
piada Naţională de Lingvistică (atât cea 
desfăşurată în 2013, cât şi cea din 2014) și 
la deschiderea Concursului Interdisciplinar 
„lon Barbu - Dan Barbilian”, 2013. Toate au 
asigurat mediul perfect atât pentru exprima- 
rea, cât şi pentru receptarea ideilor ilustre 
ale academicianului. La cel din urmă, a fost 
chiar autorul unuia dintre subiecte („Con- 
sideri că afirmaţia lui Ion Barbu Desenul co- 
rupe raționamentul este adevărată sau falsă? 


v» 


Motivează”), prin intermediul căruia a dorit 

să spargă tiparele obișnuitului, ale cotidianului și să provoace elevii la 
meditaţie, la gândire proprie, la a-și pune întrebări. Nu a urmărit asi- 
milarea și repetarea lucrurilor care vin din altă parte şi care au început 
să îmbrace, din păcate, forma învățatului mecanic, fiind de părere că 
secretul cunoașterii constă în acumularea a cât mai multă informaţie, 
dar care se impune a fi transfigurată prin viziunea personală. La cei 90 
de ani, demonstrează faptul că pasiunea, cultura, educaţia nu au vârstă, 
orientând mentalitatea elevilor din întreaga ţară. Ține discursuri, pre- 
zentări, participă la congrese ştiinţifice, depășind de cele mai multe ori 
timpul alocat inițial, dar fără a plictisi audiența, ba din contra, o des- 
prinde din cotidian și o proiectează într-o altă lume, a paradoxurilor 
de tot felul, într-un univers de ficțiune. Un spirit, un suflet și o minte 
etern tinere. 


Am considerat că o persoană de 90 de ani, care şi-a dus viața în lumea 
educaţiei, a cărţilor și a culturii ar putea să manifeste atitudini conser- 
vatoare, de salvare a unor practici şi valori consacrate. Dar, dimpotrivă, 
academicianul Solomon Marcus nu consideră suficient de întemeiată 
direcţia în care s-a dezvoltat și se dezvolta învățământul românesc, cu 
toate practicile sale educaționale. Domnia Sa susține că, în vremea când 
era elev, mult mai puternică s-a dovedit a fi atracția pentru literatură şi 
filozofie, şi nici acestea nu îl pasionau în felul în care erau predate, ci așa 
cum erau prezentate în lecturile sale individuale, în intimitatea casei. A 
descoperit adevărata esență a matematicii de-abia la vârsta bacalaure- 
atului, când a citit despre geometriile neeuclidiene. A urmat cursurile 
Facultăţii de Matematică, Universitatea Bucureşti, conştient de riscul pe 
care și-l asumă, alegându-și această disciplină dintr-un motiv mai puțin 
obişnuit: l-a fascinat denumirea disciplinelor afișate la avizier. Nu a fost 
nevoie însă să-și schimbe specializarea. Domnia Sa considera că se pro- 
duce un decalaj între matematica de la școală („falsa matematică”) şi ceea 
ce reprezintă ea în profunzime, căci prima, deşi utilă până la un anumit 
punct, dezvoltând simţul ordinii, nu este orientată spre idee și viziune și 
degenerează de multe ori într-o serie de stereotipuri, într-o colecție de 
calcule şi formule, fiind confiscată de procedee mecanice care îi fac pe 
elevi să fie sceptici şi să nutrească o anumită repulsie față de aceasta. 


Adesea, matematica este asociată cel mai mult cu fizica, prin anumi- 
te conexiuni. Însă domnul Solomon Marcus este unul dintre cei care 

au încercat să stabilească puncte de contact între matematică și (poate 
surprinzător pentru unii) arte, în general, poezie, în particular. Văzută 
și gândită astfel, matematica se integrează într-o vastă țesătură care in- 
clude elemente tot mai diverse: 


„Dacă elevii ar afla, din manualele după care învaţă, despre bazele pi- 
tagoreice ale muzicii, despre rolul geometriei în descoperirea perspec- 
tivei în pictură și despre regularitățile aritmetice care guvernează deo- 
potrivă ritmurile naturii şi pe cele ale existenței umane, atunci legătura 
nu ar mai părea singulară, ci în firea lucrurilor. Arta de calculator, rolul 
geometriei fractale în ştiinţă și în artă deopotrivă, legăturile cu știința 
haosului nu ar mai părea bizarerii la modă, ci fenomene care se așază în 
mod firesc într-o istorie milenară”. „Am analizat câteva zeci de opoziții 
între poezie şi matematică. Este însă de la sine înţeles că opoziţiile sunt 
interesante numai atunci când se exercită între entități care au un pu- 
ternic numitor comun: pe nimeni nu interesează opoziţia dintre un 
scaun şi o piersică. Oare acest numitor comun nu merită și el să fie 
explicitat?”. 


„Este de neimaginat traducerea în limbajul comun a unui text poetic 
sau a unei formule matematice. Atunci când se încearcă aşa ceva, con- 
statăm imediat că toată vraja poetică se destramă. Dacă unele formule 
mai simple, cum ar fi pătratul unui binom, pot fi totuși enunțate în cu- 
vinte (așa s-a și întâmplat într-o perioadă timpurie de dezvoltare a ma- 
tematicii), acest lucru se face cu prețul unei diluări care reduce, dacă 
nu cumva compromite total, forța de sugestie a formulei”. 


Prin acest citat final, ni se relevă și un alt exemplu de analogie între 
cele doua tipuri de limbaj (poetic şi matematic): tendinţa lor comună 
de a realiza o anumită concentrare și densitate a expresiei, superioară 
limbajului cotidian. Cum menţionam şi mai sus, ceea ce mi-a rămas cel 
mai bine impregnat în minte din ideile marelui academician este fap- 
tul că nu trebuie să ne permitem cantonarea într-un singur domeniu 
de cunoaştere, ci să coroborăm idei, să privim un lucru din mai multe 
unghiuri până să afirmăm că i-am cunoscut „miezul'. Să ne cultivăm o 
gândire transdisciplinară, pentru ca din fiecare element să se ramifice 
firele asociative în două sau mai multe direcţii şi fiecare situație să fie 
legată de două sau mai multe impresii. 

E de la sine înţeles că cel mai mult m-au atras teoriile sale privind relația 
indisolubilă dintre lingvistică și alte domenii. De altfel, ne-a împărtăşit 
constatarea conform căreia, pentru mulți, reprezentarea lingvisticii era 
derizorie, „nu-și imaginau că această știință are și altceva de făcut decât 
stabilirea normelor de vorbire şi scriere corectă”. Ne-a vorbit despre 
„Lingvistica matematică” (inclusiv variantele ei: computaţională, can- 
titativă, inginerească), ca rezultat al evoluţiei mai multor discipline: 
lingvistica, matematica, logica, biologia și tehnica de calcul. A legat 
această disciplină de mari nume precum Leibniz şi Newton, afirmând 
că aceştia au studiat, de asemenea, limbajul. Astfel, deși s-a accentuat 
cu precădere doar o faţă a limbajului și a lingvisticii, cea asociată cu 
ştiinţele umaniste, nu putem face abstracţie de componenta lor mate- 
matică. 


Îmi amintesc cu plăcere de tot ceea ce am citit sau am auzit de la dom- 
nul Solomon Marcus: teatralitatea şi componentele limbajului mate- 
matic, interesul pentru funcţiile și mulțimile urâte, legătura dintre lim- 
bajul natural și cel artificial, formele creativității umane, poeticitatea 
matematicii. 


Dar cine este omul Solomon Marcus? O persoană deschisă, caldă, ri- 
guroasă, în același timp, care nu refuză a face o poză cu cei care îl ad- 
miră, lăsându-le, pe această cale, o amintire prețioasă. Comunică, prin 
e-mail, cu studenți și elevi aflaţi la început de drum, le călăuzeşte paşii 
în marea aventură a vieții, îi sfătuieşte, îi critică, îi apreciază. Este omul 
care a refuzat un contract de doi ani la o Universitate din Olanda pen- 
tru că era „aşteptat la Bucureşti” de soţia sa, de Miron Nicolescu, de „o 
lume întreagă de studenţi”. Excepţional ar fi puţin spus. 

Vlad Andrei NEACŞU 
| A privi înspre visele tale 


VAN. - Liceul Teor- 

etic Internaţional de 
Informatică, Bucureşti. Com- 
ponent al lotului României 
la Olimpiada Internaţională 
de Lingvistică, Beijing 2014. 


În ciuda faptului că am cunoscut numele lui 
Solomon Marcus încă din clasele mici din 
şcoala generală, mi-a fost dat să-l întâlnesc 
personal abia în penultimul an de liceu, în 
cadrul Olimpiadei Naţionale de Lingvistică. 
Sunt la început de drum, dar nu cred că am 
suficient de mult timp înainte pentru a apro- 
funda filozofia din spatele cuvintelor Maes- 
trului. 


Profesia îl recomandă drept un om al ştiinţelor 
exacte, al șabloanelor și algoritmilor, însă ade- 
vărul este că Domnia Sa reprezintă mai mult 
decât ştiinţa numită matematică. Este un 
summum de ştiinţe, un izvor de cunoștințe şi 
de învățături din variate domenii, nu numai 
cel al disciplinelor exacte, ci și al celor umanis- 
te. Pledează pentru cunoaştere și pentru încu- 
rajarea tinerilor — şi nu numai — către evoluţia 
spirituală şi intelectuală prin depășirea sinelui, 
şi nu a semenilor. Dezaprobă cu vehemență 
maniera în care funcționează sistemul de 
învățământ românesc actual, din cauza faptu- 
lui că „accentul nu mai cade pe scopul suprem 
al educaţiei, ci pe latura competițională”, care 
alterează dorința de aprofundare pentru sine 
şi inhibă setea de cunoaştere în scopuri artis- 
tice, pragmatizând întreg procesul didactic. 
Solomon Marcus susţine că „evaluarea nu tre- 
buie să fie un scop în sine. Accentul trebuie 
să-l punem pe satisfacția personală pe care o 

capătă un tânăr atunci când obţine răspunsul la o curiozitate personală. 
Ceea ce este esenţial în educaţie este să reușești să înţelegi. Asimilarea 
trebuie dublată de înțelegere”. Însă societatea în care trăim nu permite 
concretizarea unei astfel de filozofii utopice. 


Majoritatea adulților blamează perioada comunistă pentru degradarea 
în care ne scăldăm la momentul actual. Solomon Marcus nu se nu- 
mără printre aceştia și nu promovează nici ideea că în acele timpuri 
învățământul ar fi fost superior din punct de vedere calitativ: „După 
'89, cu libertăţile care au apărut, cu libertatea de deplasare, de comu- 
nicare, aceste valori pe care le scotea în evidență şcoala se răspândesc 
în lume. Efectul nu mai este uşor vizibil. Dar ele există și acum, dar 
fiind răspândite în lume, intrând într-un metabolism global, evaluarea 
situaţiei este mult mai dificilă şi de o complexitate mult mai mare”. 


„Resping categoric că şcoala era mai bună în comunism”, zice Domnia 
Sa într-una dintre prelegerile sale. 


Fiind întrebat cărui fapt i se datorează stagnarea / stabilirea dumnealui 
în ţară, răspunsul a fost acelaşi de fiecare dată: „Mi s-a pus mereu aceas- 
tă întrebare, dar voi mărturisi că această întrebare a venit mereu de la 
alții, niciodată n-am simţit nevoia să mi-o pun eu și să caut un răspuns”. 
Recunosc că eram la fel de curios ca toți cei ce au întrebat însă primind 
acest răspuns, nu pot decât să mă bucur şi să îi fiu recunoscător pentru 
faptul că nu a considerat o opţiune părăsirea țării şi a rămas aici să pro- 
feseze şi să contribuie la educarea atâtor și atâtor generații. 


Îmi permit, în încheiere, să împărtășesc cu dumneavoastră, cititorii re- 
vistei „Limba Română”, o povaţă a marelui academician: 


„Dacă nu ești atent la visele tale, ratezi o posibilitate foarte importantă 
de a te înţelege”. 


Doresc, în același timp, să îi urez din inimă „La mulți ani!” şi să îi 
mulțumesc pentru comorile pe care le dăruieşte tinerilor și țării în- 
tregi! 

Alberta Gabriela MILICU 
Poezie și ecuație 


AG.M. — elevă în clasa a 
VIl-a, Colegiul Naţional 

„l. L. Caragiale” din Ploieşti, 
laureată a concursului 
Solomon Marcus. 


Totce simţi să se restrângă într-o clipă, într-un sin- 
gur moment, de care stă prinsă, într-un fir de 
aţă, întreaga alegorie a bucuriei, a mulțumirii, 
a mândriei şi chiar a temerii de a dezamăgi. 
Aveam sentimentul că mâinile îmi sunt făcu- 
te din fum, din abur... Uşoare și nefolositoare, 
tremurânde. Aşezându-le pe genunchi, pu- 
team simţi cum vor trece prin ei, imateriale, 
cu doar conceptul existenţei lor care să ducă 
la contradicţia unui corp solid trecând prin 
altul. Aplauze — mâinile mele condensează, 
apoi îngheaţă și se împing în braţele scaunu- 
lui, ajutându-mă să mă ridic. lar eu mă zbat 
între vis şi realitate, între râset şi lacrimi, între 
a crede sau nu, înecată de un val prea mare și 
prea puternic al primei clipe de viață de după 
un somn adânc. 


Lucrarea mea, simpla mea părere scrisă pe 
hârtie, la început nesigură și, mai apoi, trans- 
formată involuntar într-o fâşie fluturândă de 
speranță, unduindu-se după adierea unui cu- 
vânt de încurajare, era citită de profesorul So- 
lomon Marcus, în sala Ateneului din Focşani. 
Am văzut cu ochi lăuntrici cum priviri, una 
câte una, se întorc spre mine şi cum zâmbete, 
unul câte unul, îmi dau curaj. Am avut, astfel, 
ocazia şi onoarea de a-mi fi împărtăşită păre- 
rea unei minți complexe, a celui ce a curbat 
spaţiul, aparent imens, dintre limba româna şi 
matematică, apropiindu-le la o distanță de la 

care să poată comunica, demonstrând, atât uman, cât şi tehnic, cum 
cele două pot trăi în armonie, talere ale unei balanţe echilibrate. 


Atunci, am auzit clar și răspicat un „Evrika !” răsunător, risipitor al pro- 
priei dileme: am predilecție pentru matematică și limba română, și am 
înţeles că nu trebuie să aleg între ele, că nu trebuie să dau curs continu- 
elor manevre de luptă din războiul de poziţie în care le-a împins abor- 
darea actuală a celor două, ci trebuie să le unesc într-o relaţie naturală, 
firească, de simbioză, în care ele se hrănesc reciproc şi merg mână în 
mână spre punctul de referință al cunoașterii: polivalenţa. 


Astfel, profesorul Solomon Marcus a reușit, după cum el însuși a spus, 
„să citească matematica prin ochelarii poeziei”, dând viață convingerii 
că, după două mii de ani de la moartea lui Aristotel, a lui Socrate sau a 
lui Pitagora, filozofia Greciei antice poate reveni, puternică, împrospă- 
tată, pregătită să devină un curent al descoperirii, o sursă deșteptătoare 
de lumină, un izvor al ambiţiei de a nu renunţa, de a nu da uitării stânca 
din care ambele au izvorât, ca surori gemene. 


În această nouă eră a unei noi Renașteri, privesc ideea primară a con- 
ceptului de relaționare dintre poezie şi ecuaţie ca pe cea dintâi operă 
de artă. Marea sursă a inspirației mele și a dorinței mele de a lupta pen- 
tru ca aceşti doi poli antagonizaţi să se poată apropia, sfidând legile 
fizicii, o voi privi deci ca pornită din vocea academicianului Solomon 
Marcus, profesorul de matematică pasionat de poezie. 

sorina-Georgiana RUSU 


Purtând aura științei autentice 


S-G.R. — dr. în urbanism, 
drd. în științe militare, asist. 
univ. la Universitatea de 
Arhitectură și Urbanism ,„lon 
Mincu" din București. 


1 septembrie 2014 va rămâne, pentru mine, o 
dată memorabilă a parcursului meu intelectu- 
al. L-am avut oaspete pe domnul academician 
Solomon Marcus la susţinerea publică a tezei 
mele de doctorat, la Universitatea de Arhitec- 
tură şi Urbanism „lon Mincu” din București. 
Personalitatea maestrului m-a fascinat citin- 
du-i opera capitală Paradigme universale, în 
contextul consultării surselor bibliografice 
pentru redactarea tezei de doctorat. Am găsit 
în lucrarea de 1102 pagini, format academic, 
o densitate uluitoare de idei, atât de clar expri- 
mate, încât lectura de documentare a devenit 
grabnic, pentru mine, una de plăcere și delec- 
tare culturală. 


Gândul meu rebel către distinsul profesor 
este mirarea și încântarea că o singură minte 
poate să găzduiască atâtea cunoştinţe din do- 
menii atât de diferite. Domnul academician 
întreprinde o abordare complexă, transdisci- 
plinară, a cunoaşterii, susținută de ascuțimea 
uluitoare a spiritului său pentru realizarea co- 
nexiunilor originale dintre lucruri. Am adop- 
tat primele repere privind specificul ştiinţei 
complexităţii încă din studenţie, când parti- 
cipam la prelegerile domnului prof. univ. dr. 
fizician Florin Munteanu. În cărțile domnului 
academician Marcus, metodele cunoașterii 
complexe sunt rafinate până la limpezimea 
cristalului. Citindu-i opera de sinteză Para- 

digme universale, am asistat, imaginar, la prelegerile eminentului pro- 
fesor. În cuvântul rostit la 1 septembrie, domnul Marcus a mărturisit 
că domeniul arhitecturii îl fascinează și că amintiri frumoase îl leagă 
de Universitatea de Arhitectură și Urbanism „lon Mincu”, din vremea 
când a susținut, ca profesor, câteva cursuri în fața studenților. 


L-am cunoscut pe domnul academician așa cum l-au cunoscut mii de 
tineri din această țară: blând, optimist şi cu o mirare permanentă în 
ochii vii şi adânci. Am remarcat o modestie pe care am întâlnit-o cu ani 
în urmă, când eram doar un copil, și la un alt academician celebru și la 
fel de longeviv, Constantin Ciopraga, conducătorul științific al tezei de 
doctorat a mamei mele. Analizând particularităţile destinelor intelec- 
tuale ale celor doi savanți, realizez că ambii au dovedit o longevitate in- 
telectuală și biologică remarcabilă, o modestie susținută de un univers 
cultural imens și o activitate zilnică în care lectura, scrisul şi participă- 
rile la manifestări științifice se succed pentru a broda programul zilnic 
al unui intelectual autentic. 


Cunoscându-l pe domnul Solomon Marcus în verva și energia inepui- 
zabile, ţi se pare incredibilă vârsta nonagenară pe care o marchează la 1 
martie 2015. E atât de activ, de sclipitor, atât de tânăr în spirit şi veşnic 
mirat de tot ce îl înconjoară, comunicativ, fără a selecta partenerii de 
dialog, ci găsind pentru oricine îi este în preajmă ceva de întrebat, de 
lămurit. Mă simt cu adevărat privilegiată că am avut onoarea ca trece- 
rea mea în lumea tinerilor cercetători atestaţi să se producă sub ochii 
domnului academician Solomon Marcus. Îi voi simţi toată viaţa în 
preajmă privirea vie şi spiritul juvenil, având siguranţa că aura științei 
autentice pe care o identific în modelul Solomon Marcus îmi va fi reper 
în desăvârşirea mea intelectuală. 

Alexandru NICOLAE 
Admirând de la distanță 


e 


Laz 

AN. — asistent univ, filolog. 
Autor a mai multor lucrări 
de lingvistică. 


În mod paradoxal, l-am admirat pe profesorul 
Solomon Marcus înainte de a fi avut ocazia de 
a-l fi văzut şi ascultat. 


Admiraţia de la distanță s-a născut printr- 
un fenomen de „osmoză”: profesoara mea 
de matematică din liceu, doamna Viorica 
Muşetescu de la Colegiul Naţional „Mihai 
Eminescu” din Buzău, avea şi continuă să aibă 
un adevărat cult pentru Profesorul Marcus, 
sentiment pe care l-a cultivat și l-a transmis 
elevilor dumneaei mai apropiați. Ascultam cu 
fascinaţie, ore în şir, povestirile doamnei pro- 
fesoare despre magistralele cursuri de analiză 
matematică, lingvistică și poetică matemati- 
că. La sfârșitul fiecărei asemenea incursiuni 
îmi spunea: „Trebuie să-l vezi pe profesorul 
Marcus! Trebuie să vezi cum arată un geniu!’ 


După ce am fost admis la Facultatea de Lite- 
re, doamna profesoară — încântată că am ales 
cealaltă mare pasiune a dumneaei, lingvistica, 
insuflată de profesorul Marcus - mi-a făcut 
un dar semnificativ, şi anume patru cărți ale 
profesorului Marcus din biblioteca dumnea- 
ei personală: Lingvistica matematică (Editura 
Didactică şi Pedagogică, ed. II, 1966), Poetica 
matematică (Editura Academiei, 1970), Pa- 
radoxul (Albatros, 1984) şi Timpul (Albatros, 
1985). Ulterior, mi-am îmbogăţit colecţia „So- 
lomon Marcus” cu cărți pe care mi le-am pro- 
curat singur, din librării şi anticariate. În biblio- 

grafia atelierului de „Scriere academică” pe care îl țin studenților din anul 
I ai Facultăţii de Litere bucureștene, figurează, între lecturile obligatorii, 
Paradigmele universale (Paralela 45, 2005) ale Profesorului Marcus, una 
dintre cărțile care nu este doar un ghid pentru corecta înțelegere a sta- 
tutului, a obligaţiilor și a conduitei intelectualului contemporan, văzu- 
te din perspectiva unei vieți dedicate învățământului românesc (p. 12- 
36) — ceea ce face ca textul să fie cald și apropiat de cititor —, ci şi un 
veritabil model de argumentare și gândire critică. Discursul de recepţie 
în Academia Română al Profesorului Marcus, Singurătatea matematicia- 
nului (Editura Academiei Române, 2008) este un alt text chintesențial, 
care m-a făcut să înțeleg potenţialul de unificare a ştiinţelor la un nivel de 
abstractizare, matematic, mai înalt — idee recurentă, de altfel, în scrierile 
Domniei Sale. 


Am avut privilegiul și plăcerea să-l ascult pe Profesorul Marcus încă din 
primul an de facultate: prezenta o prelegere plenară intitulată „Limba 
română sub aspect computaţional” (împreună cu doamna Ana-Maria 
Barbu) la cel de-al șaselea colocviu al Catedrei de limba română (Limba 
română. Stadiul actual al cercetării, 2006). Nu pot să omit un episod, ușor 
anecdotic, chiar de la această primă întâlnire: fiind atenţionat de către or- 
ganizatori prin subtile clinchete de clopoțel că timpul alocat comunicării 
Domniei Sale a expirat, profesorul Marcus și-a dus la bun sfârșit ideea 
pe care o urmărea în prelegere, după care, așezându-se calm pe scaun, a 
rostit zâmbind „Am auzit clopoțelul din prima” În timp, am putut să îl 
ascult la ocazii dintre cele mai diverse: la teze de doctorat, în calitate de 
coordonator (la Facultatea de Matematică) sau de membru al comisiei 
doctorale (la Facultatea de Litere), la Academie, având intervenții scurte 
și echilibrate, la Olimpiada naţională de lingvistică, unde îi fascinează pe 
elevii merituoși vorbindu-le despre structura ascunsă a limbii naturale. 


Dintre toate ocaziile în care l-am văzut şi continui să îl văd pe profe- 
sorul Marcus, prelegerile prezentate elevilor de gimnaziu și liceu la 
Olimpiada națională de lingvistică nu încetează să mă uimească. Nu 
neapărat prin impresionantele informaţii, înlănțuite în moduri semni- 
ficative, pe care le transmite elevilor. Nici prin elocinţa cu care le pre- 
zintă. Ci prin modul în care reușeste să îşi apropie şi să captiveze un 
public de care îl despart mai bine de 70 de ani, pentru ca mai apoi să 
interacționeze într-un mod cât se poate de real cu acest public. Este o 
formă de tinereţe a spiritului rar întâlnită... 

Alexandru NEGRESCU 
Un erudit în pomul matematicii 


yY 


AN. = asist. univ., Univer- 
sitatea Politehnică din 
București. Autor al unor 
studii şi cărți din domeniul 
matematicii. 


Personalitatea domnului profesor Marcus 
este mult prea complexă pentru a putea fi 
surprinsă în aceste rânduri de un imberb ca 
mine. Îmi voi centra cuvintele pe plăcerea de 
a-l asculta. La fiecare eveniment, în cadrul că- 
ruia este anunţat, aştept intervenția Domniei 
Sale cu nerăbdare. Ştiu că discursurile dum- 
nealui sunt pline de substanţă și te provoacă 
să gândești. Pe lângă faptul că mă îmbogăţesc 
din punct de vedere intelectual (matematic), 
rămân plăcut surprins să aflu câte conexiuni 
pot „lua viaţă” între subiecte ce nu au, aparent, 
nicio legătură. Pe toate acestea, doar dumnea- 
lui le poate trezi în auditoriu. 


Am avut de nenumărate ori bucuria să ur- 
măresc conferințele domnului profesor So- 
lomon Marcus. Însă, dintre toate, două ex- 
puneri au un loc aparte în sufletul meu, cele 
de la Botoşani, orașul originii mele. Prima 
expunere a fost cu prilejul unei conferințe 
dedicate lui Octav Onicescu, iar a doua 
a fost în cadrul Conferinţei Naţionale a 
Societăţii de Științe Matematice, consacra- 
tă lui Dimitrie Pompeiu. L-am ascultat vor- 
bind cu multă ardoare despre două dintre 
modelele dumnealui, fii ai Botoşaniului și 
profesori ai Universităţii din Bucureşti. Tot 
atunci, ca urmare a dragostei pe care mem- 
brii comunității matematice (şi nu numai) 
din această zonă o au pentru Domnia Sa, 

domnului profesor i-a fost oferit titlul de Cetăţean de Onoare al 
Municipiului Botoșani. 


De ani de zile Domnia Sa surprinde (cu precizia unui chirurg) proble- 
mele învățământului românesc și își exprimă punctul de vedere, perti- 
nent şi demn de luat în seamă. Îmi aduc aminte de un articol, Zece nevoi 
umane de care educaţia ar trebui să țină seama, iar printre acestea, pe 
lângă nevoile de joc, împrospătare, mirare etc., era nevoia de greşeală 
şi de eșec. M-a surprins, însă i-am dat imediat dreptate. Este normal 
ca drumul în care te aventurezi să străpungi necunoscutul, să fie presă- 
rat şi cu insuccese. Iar acest lucru trebuie îngăduit şi în şcoală. (Atunci 
mi-am amintit de Bertrand Russell, care, în cartea În căutarea fericirii, 
argumenta importanța plictiselii în viața noastră, fără ea nu am putea 
aprecia momentele plăcute ale vieții, de intensitate.) 


Alături de cele de mai sus, motivaţionale sau necesare sufletului, tre- 
buie să amintesc de cărţile de analiză matematică, pe care Domnia Sa 
le-a scris împreună cu Miron Nicolescu și Nicolae Dinculeanu, volume 
ce sunt şi acum de referinţă printre cei care intenționează să pătrundă 
tainele acestei discipline. Ele sunt utile atât studenţilor, cât și tinerilor 
profesori ce vor să își consolideze cunoştinţele sau să își pregătească 
expunerea din fața studenţilor. 


Îi doresc domnului profesor Solomon Marcus ani sănătoși în continu- 
are şi închei mărturisind că Domnia Sa reprezintă pentru noi, cei care 
suntem la început de drum, un exemplu demn de urmat, în toată com- 
plexitatea sa: atât ca matematician, cât și ca om de cultură! Şi nu trebu- 
ie să uităm de dragostea lui pentru însănătoșirea educaţiei românești. 

sorin-Marian RUSU 
| Sportul între artă, știință și joc 


S-M.R. — drd. la 
Universitatea din Piteşti, 
jurnalist sportiv la DiGi 
Sport România. 


Prima întâlnire a mea cu domnul Solomon 
Marcus mi-a produs o mare surpriză. Mă 
aşteptam să fie izolat în teoriile academice ale 
transdisciplinarităţii, departe de lumea con- 
cretă în care ne mişcăm în fiecare zi. Şi totuși, 
domnul academician m-a abordat cu o între- 
bare din domeniul meu - jurnalismul spor- 
tiv. Era o întrebare despre fotbal... Paradoxal! 
Iniţial am rămas surprins, apoi m-am repliat 
şi am început un dialog, ca între profesionişti, 
cu domnul academician Solomon Marcus. 
Avea informațiile... la zi, detalii despre lumea 
sportului, care, de regulă, nu sunt știute de ne- 
specialişti. 


După această primă întâlnire cu domnul Mar- 
cus, m-am refugiat în Paradigmele universale, 
carte în care am găsit lămuriri pentru marea 
mea nedumerire: cum de ştie un savant — ma- 
tematician, lingvist, specialist în semiotică, în 
informatică, în filozofie etc. — atâtea lucruri 
despre sport. În cartea domnului academi- 
cian, am găsit chiar capitole întregi dedicate 
sportului: șahului, fotbalului, tenisului etc. 
Ceea ce m-a frapat a fost modul de abordare 
a jocului, cu aplicare în toate domeniile vieții 
noastre cotidiene, deci și în sport, şi mai ales 
filozofia care stă la baza tuturor argumentări- 
lor pe care, cu profunzimea matematicianu- 
lui, domnul Solomon Marcus le face pentru 
a lămuri cititorul că jocul este o paradigmă 

universală de importanță majoră în asumarea de către orice om a unei 
vieţi marcate de normalitate. 


La următoarele întâlniri cu domnul academician am avut ocazia să 
studiez cu atenţie modul de a fi al unui om genial, pentru care vârsta 
este o virtute, în adevăratul sens al cuvântului, probând înțelepciune, 
pe fondul unei culturi enciclopedice uimitoare. Se mișcă atât de natu- 
ral dintr-un domeniu în altul, știe atâtea informaţii, încât ai senzaţia că 
este o bibliotecă arhivată logic, într-o minte pentru care cunoașterea 
complexă este modul de a fi. De regulă, lumea academică pune sportul 
la colţ, diminuându-i, pe nedrept, valoarea extraordinară în formarea 
omului armonios, echilibrat şi sănătos. Maxima latină mens sana in cor- 
pore sano confirmă că sportul este o știință extrem de complexă, a cărei 
înțelegere poate contribui favorabil la dezvoltarea omului ca ființă îm- 
plinită. 

Ascultându-l pe domnul academician Solomon Marcus și citind câte 
ceva din opera sa, am învățat, pe viu, că sportul este un joc inteligent 
al ființei cu propria întâmplare de a se naște și biologic, și spiritual. Şi 
m-am bucurat că am ales să-mi fac doctoratul în acest domeniu, cu un 
nume de marcă al cercetării și excelenţei în sport, prof. univ. dr. loan 
Lador. Cu siguranţă că Paradigmele universale îmi vor modela cerceta- 
rea și mi-o vor dirija în locurile deloc comune, în care ființa umană tre- 
buie să conştientizeze complexitatea cunoașterii, care începe cu acea 
cunoaștere de sine, singura producătoare certă a identității. 


La cei 90 de ani, academicianul Solomon Marcus confirmă nu doar 
valoarea unică a cercetătorului cu har, ci şi faptul că, iubind sportul, 
şi-a asumat și efectele benefice ale acestuia asupra corpului care, deşi 
împuţinat de timpul care a trecut, are vigoarea sănătăţii și armoniei. 
Sunt unul dintre cei privilegiați că l-am cunoscut și că am avut ocazia 
să învăţ ce înseamnă înțelegerea lumii prin cunoaștere complexă. 

Daniel DĂIANU 


Academicianul Solomon Marcus: 
un Om pentru Eternitate 


D.D. — economist român, 
ministru al finanţelor (1997- 
1998), profesor universitar 
la Departamentul de Relaţii 
Internaţionale și Integrare 
Europeană din cadrul Școlii 
Naţionale de Studii Politice 
și Administrative (SNSPA 
din București. Membru 
corespondent al Academiei 
Române (din 2001) şi 
membru titular (din 2013). 
Preşedinte al Societăţii 
Române de Economie 
(SOREC). Membru în Consiliu 

de Administraţie al Băncii 
ationale a României 
(din 2014). Membru a 
Consiliului European pentru 
Relaţii Externe (ECFR) din 
2011. Membru al HLGOR 
(High Level Group on Own 

Resources) al UE. În 2014 

a fost invitat să facă parte 
din Board of Trustees a 
organizaţiei Friends of Europe 
(Bruxelles). 


Mi-am îngăduit libertatea de a imprumuta 
numele piesei lui Robert Bolt și al ecraniză- 
rii celebre din 1967 ca omagiu adus acade- 
micianului Solomon Marcus. Motivul este 
simplu: Domnia Sa întruchipează stăruința, 
nețărmurita dedicație şi onestitate intelectu- 
ală puse în slujba credinţei care stă la temelia 
Academiei Române. Profesor între profesori, 
academicianul Solomon Marcus serveşte 
ca personalitate de referință pentru cei mai 
împliniți intelectuali din România, pentru 
legătura între știință, cunoaștere, educaţie 
şi preceptele umaniste. El este o punte so- 
lidă de racordare la comunitatea ştiinţifică 
internațională. Cu o minte prodigioasă, en- 
ciclopedică prin întindere și adâncime, isco- 
dind permanent ce mișcă lucrurile în viață, 
inclusiv domenii ce ai spune că nu îi sunt la 
îndemână, este o pildă pentru confrații de 
toate vârstele. 


Eram student când am întâlnit numele aca- 
demicianului Solomon Marcus și am rămas 
de atunci cu imaginea unui matematician fe- 
cund, polivalent, care face pârtie în câmpul 
analizei lingvistice, care este organic legat de 
lumea culturală și de procesul educațional. 
Viaţa publică autohtonă a tras sevă din mun- 
ca savantului Solomon Marcus. Fiecare in- 
terviu cu Domnia Sa în media este un reper 

în dezbaterea publică şi centrele academice concură pentru a prilejui 
studenţilor și profesorilor o întâlnire pe viu cu distinsul academician. 
În 2001 am fost ales membru corespondent al Academiei și, partici- 
pând la sesiuni interne, am înțeles mai bine locul special al profesoru- 
lui Solomon Marcus. Lucrul care frapează atunci când îl asculți este 
ataşamentul profund față de ceea ce trebuie să definească un demers 
de investigaţie ştiinţifică: relevanța universală, transgresarea frontie- 
relor ca impact profesional, ieșirea din parohialism. Poate că greşesc, 
dar acest ataşament am simţit că însoțește fiecare intervenţie în aula 
Academiei, toate mesajele pe care le transmite de fiecare dată când se 
adresează colegilor, opiniei publice. 


Două momente m-au apropiat de academicianul Solomon Marcus 
mai mult în ultimii ani. Primul, când a fost omagiată memoria mate- 
maticianului Traian Lalescu la Banca Naţională a României în 2009. 
Acel eveniment m-a ajutat să aflu aspecte inedite din activitatea lui 
Traian Lalescu ca om politic în perioada interbelică, atunci când a 
examinat cu atenţie, între altele, finanţele publice ale țării. La sugestia 
academicianului Solomon Marcus am încercat să analizez raportul 
privind bugetul public din 1925, elaborat de Traian Lalescu şi pre- 
zentat în Parlament în acel an. Faptul că a avut loc un astfel de eveni- 
ment la Banca Naţională poate fi judecat din mai multe perspective: 
matematica este o disciplină ce structurează mintea oamenilor și îi 
pregăteşte pentru îndeletniciri dintre cele mai diverse, în care pot 
excela; implicarea unor savanţi ai țării în viața publică şi cea politică 
în mod meritoriu; perenitatea unor idei și a unor pilde de serviciu 
public; obligația morală pe care urmașii o au pentru a reliefa cum 
s-au așezat cărămidă peste cărămidă, în timp, la construcţii materia- 
le şi intelectuale de durată etc. Nu uit cum academicianul Solomon 
Marcus, la simpozionul de la BNR, a ţinut să amintească aportul lui 
George Barițiu la constituirea primei bănci din Transilvania a româ- 
nilor (în 1871), Banca Albina, care a avut ca model băncile sașilor — 
Barițiu fiind un lider al intelectualității române din Transilvania şi 
membru în Dieta (Parlamentul transilvănean). Ce vreau să spun este 
că am observat şi cu acea ocazie polivalenţa şi mintea iscoditoare a 
academicianului Solomon Marcus, sensibilitatea sa față de tot ce me- 
rită să fie evocat din istoria României. 

Un alt eveniment memorabil pentru mine este vizita laureatului 
premiului Nobel pentru economie, Kenneth Arrow, la Iași în 2013. 
Arrow are legături prin bunicii săi cu România și a vrut să cunoască 
meleaguri de la noi de care este legat sufletește. Artizan principal al 
simpozionului de la Universitatea „Al. I. Cuza” din Iași a fost acade- 
micianul Solomon Marcus. Am făcut parte dintr-un design intelectual 
ce a încercat să ilustreze influenţa unor constructe analitice de mare 
forță ale lui Arrow asupra unor varii domenii de cercetare (mă refer, 
de exemplu, la teorema imposibilității şi rolul valorilor morale privite 
ca bunuri publice). Academicienii Mugur Isărescu și Lucian Albu, 
distinsul profesor Moise Altar au fost printre cei care au reprezentat 
breasla economiştilor români la acel eveniment. A fost o întâlnire de 
excepție în viața mea, fiindcă am avut şansa să fiu, la o universitate din 
ţară, alături de un colos al științei economice mondiale, de profesorul 
Solomon Marcus şi vârfuri ale vieţii academice autohtone. 


Academicianul Solomon Marcus ocupă un loc singular în sufletul meu 
și pentru că mi-a fost alături în câteva momente dificile. Cu genero- 
zitate mi-a acordat din timpul său preţios şi, cu sfaturi înțelepte, m-a 
ajutat să trec prin acele dificultăți. Oricât de tare ai fi ca om, un cuvânt 
înţelept contează enorm în anumite circumstanţe, făcând diferenţa în- 
tre omenie, prietenie și altceva. Pentru mine, academicianul Solomon 
Marcus este un Om pentru Eternitate. 

Irinel POPESCU 
Solomon Marcus - modelul academic 


Cea de-a nouăzecea aniversare a academici- 
anului Solomon Marcus ne oferă prilejul să 
omagiem una dintre personalităţile emble- 
matice ale Academiei Române. 


Dincolo de specialitatea sa, matematica, s-a 
remarcat ca gânditor, ca filozof, dezvoltând 
idei de o notabilă profunzime. A făcut-o de 
pe poziţia savantului angajat, preocupat me- 


I.P.— prof. dr., membru 
corespondent al Academiei 


Române, Secţia de , , . , ni 
Ştiinţe Medicale. Autor reu de viața și de evoluţia societăţii în care 


a numeroase lucrări de trăieşte. Rămâne însă, înainte de orice, dascăl 
specialitate. gi cercetător. A educat generaţii de studenți, 
de-a lungul multor decenii, a condus zeci de 
doctoranzi, unii dintre ei ajungând, la rândul 
lor, matematicieni cu renume. 


Ca cercetător a avut o predilecție pentru in- 
terdisciplinaritate; așa se explică abordarea 
unor domenii cum ar fi lingvistica matemati- 
că sau poetica matematică, în care a adus con- 
tribuţii majore. Este omul care ne-a arătat că 
există o poezie a cifrelor și invers — o rigoare 
matematică a poeziei. 


Opera sa a căpătat, treptat, valenţe culturale 
mai generale. Matematicianul strălucit de- 
vine gânditorul profund, filozoful Solomon 
Marcus. Recentul eseu Transcendenţa ca pa- 
radigmă universală exprimă, în bună măsură, 
profunzimea şi originalitatea gândirii sale. 
Prefixul „trans” (ceea ce trece dincolo) şi sen- 
surile sale filozofice constituie subiect de sub- 

tilă şi rafinată analiză. „Ce exprimă această nevoie de dincolo?”, se în- 
treabă Solomon Marcus și răspunde: „Exprimă un neastâmpăr al ființei 
umane, o nemulțumire, un elan, o curiozitate. Omul nu e mulțumit cu 
ceea ce trăieşte acolo unde se află, vrea mai mult, vrea mai departe, vrea 
mai sus”, 


Şi mai departe: „Mircea Eliade face o observaţie esenţială: sacrul nu 
este doar o etapă a istoriei, ci și un ingredient esenţial al spiritualității 
umane. Transcendenţa mizează pe o putere din afara noastră, care ne 
depăşeşte, o componentă care trebuie echilibrată, care mizează pe noi 
înșine. Nevoia de transcendenţă ne defineşte ca oameni”. 


Dintr-o asemenea perspectivă, cuvântul „transplant”, care pentru un 
chirurg înseamnă doar operaţia de înlocuire a unui organ bolnav cu un 
altul, sănătos, exprimă, de fapt, tocmai acest neastâmpăr al spiritului 
uman, care încearcă să treacă mereu „dincolo” de limitele cunoscute, 
asumându-și riscuri, trebuind uneori să facă faţă unor eșecuri, dar ră- 
mânând mereu încrezător în reușită! Îi mulțumim pentru această per- 
spectivă pe care ne-a oferit-o! 


Solomon Marcus refuză sentinţele definitive, lăsând loc îndoielii şi 
dezbaterii: „Reflecţiile mele sunt mai degrabă întrebări și ipoteze decât 
răspunsuri și certitudini”, afirmă distinsul academician. 


Pentru publicul românesc rămâne un eveniment memorabil dialogul 
purtat de Solomon Marcus cu laureatul Premiului Nobel Luc Mon- 
tagnier în septembrie 2012, pe scena Ateneului Român. O discuţie 
între doi savanţi din domenii diferite: un matematician și un biolog. 
Numitorul comun care a făcut posibilă acea fascinantă discuţie a fost 
filozofia științei. Nonconformistul Luc Montagnier confruntându-se 
cu rigoarea matematică a lui Solomon Marcus! Ce regal de subtilitate a 
gândirii și ce prilej de meditaţie pentru toți cei care au avut fericita oca- 
zie să fie de față! Au fost abordate probleme care țin de metodologia 
cercetării ştiinţifice, de schimbările necesare în educaţie, de legăturile 
dintre biologie și matematică, de sensul existenței umane, în general. 
O discuţie în care Solomon Marcus s-a ridicat tot timpul la valoarea 
ilustrului său interlocutor. 


Nu este de mirare deci că numele lui Solomon Marcus este citat în 
mari enciclopedii ale lumii (Encyclopaedia Universalis, Brockhaus, Enci- 

clopedia Einaudi, Encyclopaedia of World Problems and Human Potential 
etc.). 


Ajuns la un asemenea nivel al cunoașterii, Solomon Marcus nu s-a în- 
chis într-un turn de fildeș, ci s-a implicat și se implică în tot ceea ce 
numim „viaţa cetăţii”, începând cu Academia Română, unde s-a stră- 
duit să impună criterii obiective de evaluare și promovare. În aces- 
te evaluări nu este loc pentru bombastica fără acoperire. Din această 
perspectivă, Solomon Marcus se constituie într-un adevărat mentor, 
pe care îl admirăm și îl iubim şi pe urmele căruia ne străduim să păşim. 


A promovat şi promovează activ necesitatea unei profunde schimbări 
de paradigmă în învățământ, pornind de la ideea că, pentru o naţiune, 
educaţia constituie elementul esenţial. Distinsul academician constată 
cu îngrijorare că învățământul românesc actual a rămas orientat aproa- 
pe exclusiv spre aspectele operaţionale, formale, în defavoarea aspec- 
telor semantice. De aceea, un nou model paideic, bazat pe înţelegere, 
judecată şi capacitate de integrare, ar trebui adoptat cât mai repede. 
Un model care să stimuleze capacităţile elevilor, să le dezvolte şi să le 
alinieze la cerințele lumii moderne. Iată cum defineşte Solomon Mar- 
cus, într-un manifest adresat tinerilor din Cluj, la 8 noiembrie 2014, 
zece nevoi umane de la care ar trebui să pornească educaţia și învă- 
tarea: nevoia de a da un sens vieţii, la nivel elementar, de exemplu, să 
savurezi faptul că respiri, că priveşti cerul, că poţi să mergi; nevoia de 
împrospătare; nevoia de întrebare și de mirare; nevoia de îndoială și de 
suspiciune în învăţare; nevoia de greșeală și de eșec; nevoia de joc; ne- 
voia de identitate; nevoia de omenesc și de omenie; nevoia de cultură; 
nevoia de transcendenţă. 


Promotor consecvent și tenace al necesității schimbării sistemului de 
învățământ, Solomon Marcus a publicat numeroase articole, a ținut 
cuvântări în universităţi, a participat la emisiuni televizate și a folosit 
orice alt prilej pentru a atrage atenţia asupra carenţelor din educaţie şi 
din cultură. Sensul demersului său este, cred, mai profund decât pare 
la prima vedere. Reprezintă, pe de o parte, dorinţa unui om cu o ca- 
rieră academică exemplară de a împărtăși noilor generaţii tot ce are 
mai bun, tot ceea ce a acumultat și, mai ales, a analizat și a filtrat, de-a 
lungul timpului. Pe de altă parte, este și dorința, desigur nemărturisită, 
de a modela societatea românească după un astfel de tipar, al reușitei 

bazate pe muncă și seriozitate, pe cinste şi corectitudine, pe dorința de 
colaborare, pe interes față de ceilalți și pe implicare socială activă. 


Dascăl și cercetător, savant și filozof, spirit activ și angajat — fidel până 
la capăt unor principii în care crede — Solomon Marcus reprezintă un 
model pe care l-am putea denumi, fără teama de a greşi, „modelul aca- 
demic”. 


În dialogul cu Luc Montagnier, distinsul academician fi spune interlo- 
cutorului: „Ați împlinit, în urmă cu câteva săptămâni, vârsta de 80 de 
ani. Afirmați la un moment dat: «Eu cred că sunt încă tânăr» şi ofe- 
riți numaidecât un argument pentru o viață lungă: « (...) există atât de 
multe lucruri care trebuie cunoscute». Vă dezvoltați pledoaria pentru 
o viață mai lungă în Bătăliile vieţii: «pentru a putea avea acces timp 
mai îndelungat la această sumă de cunoştinţe care se mărește de la o 
zi la alta», pentru <a beneficia și a ne bucura de artele vii ale diferitor 
culturi», pentru «a asculta capodoperele celor trei secole de aur ale 
muzicii», pentru «a avea bucuria de a transmite cunoștințele genera- 
ţiilor următoare»". 


Toate acestea ne fac astăzi ca, la rândul nostru, să vă dorim, stimate 
domnule academician Solomon Marcus, să beneficiaţi în continuare 
de bucuriile pe care tocmai le-am evocat. 

Alex. ŞTEFĂN ESCU 
| Solomon Marcus, nu Marcus Solomon 


L-am invitat cândva pe Solomon Marcus la o 
emisiune de cultură pe care o făceam la Re- 
alitatea TV. Am vorbit atunci, în direct, cu 
marele matematician, despre câte-n lună și-n 
stele. Deşi subiectele erau nepopulare — teoria 
probabilității, Fermat, transdisciplinaritate, 
stilistică matematică etc. —, am făcut un rating 


AŞ. - critic literar cu 
renume, autor a multor lg za Aici 
studii, dintre care se tea telespectatorilor chiar în timpul emisiunii. 


detaşează /storia literaturii Unele — entuziast-exclamative, altele — intero- 
române contemporane  gative. Toată lumea voia să afle câte ceva de la 
EMA cu immcuinrctid gândire atotcuprinzătoare, specia- 


al Uniunii Scriitorilor list i în stiint l i si în lit 
din România din 1977, St nu numai în știința numerelor, ci și în lite- 


imens. Am primit numeroase mesaje din par- 


realizator de emisiuni la TVR  ratură, muzică, pictură, sociologie, psihologie 
Cultural. şi arhitectură. Am hotărât pe loc să revenim 
cu o emisiune, care să-l aibă ca invitat pe Solo- 

mon Marcus, chiar în săptămâna următoare. 


Invitatul meu a părăsit studioul mulțumit. 
lată însă că noaptea târziu mi-a telefonat aca- 
să şi mi-a spus că s-a supărat foc. După cum 
a aflat de la cunoscuţii săi, în partea de jos a 
ecranului televizorului numele său era scris 
Marcus Solomon în loc de Solomon Marcus. 
Ce dezastru! Eu mă amuzam în sinea mea, 
considerând că greşeala era derizorie. Cunos- 
când ignoranţa și superficialitatea lucrătorilor 
din televiziune, nu m-aș fi mirat dacă în loc 
de Solomon Marcus s-ar fi scris pe ecran So- 
liman Pașa. Dar Solomon Marcus nu vedea 
nimic amuzant în această inadvertență. Cu un 

patos pe care nu i-l cunoşteam mi-a vorbit mai mult de o oră despre 
importanţa preciziei în orice activitate intelectuală. Dacă i-aș fi înregis- 
trat discursul incendiar, l-aş mai fi ascultat de câteva ori, ca pe o prele- 
gere și le-aș fi oferit şi unor tineri posibilitatea să-l asculte. 


În timpul celei de-a doua emisiuni am aşteptat încordat să apară nume- 
le lui Solomon Marcus pe ecran ca să văd dacă era scris corect. Îi cer- 
tasem zdravăn pe colaboratorii mei, le scrisesem prenumele și numele 
invitatului meu, cu litere mari, pe o hârtie A4, dar tot mi-era teamă că 
se putea greşi. Ar fi fost culmea! 


În sfârșit, toată această istorie a avut happy end. Numele cărturarului a 
apărut scris corect. 


La cei 90 de ani ai săi, Solomon Marcus este o conştiinţă, un umanist al 
vremii noastre, un savant. „Uscăţiv așa cum este, gârbovit și de nimic, / 
Universul fără margini e în degetul lui mic” Prin acțiunea sa intelectu- 
ală face mai multă ordine în lume. Are o atitudine antientropică, pre- 
cum viața însăși. 


Îmi doresc să-l sărbătorim și la 100 de ani. Şi să-l întrebăm cu acel prilej 
dacă există o metodă de calcul rapid pentru a afla pe câţi tineri i-a for- 
mat de-a lungul timpului şi câtor maturi le-a deschis mintea. 

Vasile BURLUI 
Gândirea marcusiană 


Fără îndoială, primul şoc pe care îl poți avea 
la o întâlnire cu Solomon Marcus este unul 
afectiv, psihoemoţional, datorat mai întâi 
faimei pe care o poartă personajul, susținută 
desigur de unele lecturi „pe lângă care ai tre- 
cut” (spun „pe lângă care ai trecut”, deoarece, 


dacă le recitești, insistând pe text, descoperi 
VB. — renumit medic 


stomatolog din România, f / ; , 
prof.univ.dr, membru  Velatoare. În al doilea rând, pe același palier 


noi sensuri şi subtilități) şi care ți se par re- 


al Academiei Oamenilor emoțional, te uimește modestia și simplitatea 
de știință, fost rectoral marelui om, abordarea directă a conversației 
UMF lași, președinte a 
Universităţii Apollonia 
din laşi. Poet, membru 
al Uniunii Scriitorilor din care te pot uimi. 


România, filiala laşi. Autorul a U J e asa , 
multor cărti şilucrări Intr-o seară de toamnă, la sfârșitul unei 


fără aluzii prefăcute, comunicând direct ce are 
de spus. Dar acestea nu sunt singurele însușiri 


din domeniul medicinei conferinţe susținute de împricinat, un grup 
dentare, recunoscute la de studenţi m-au invitat la o plimbare în sus, 
nve european: pe dealul Copoului. Am plecat împreună, 
tăcuţi, încă sub vraja prezentării la care asis- 


tasem. Pe Copou coborau la vale grupuri de 
studenţi gălăgioși, tineri și veseli, fără de griji. 
În dreptul Universităţii, unul dintre compani- 
onii mei a rupt tăcerea: „Ne-a cam pus neuro- 
nii în alertă!” Cu toţii am izbucnit în râs, iar 
discuţia a început aproape instantaneu. Între- 
barea care se punea era: Ce anume v-a plăcut 
din conferința domnului academician și, mai 
cu seamă, care sunt calităţile cu care prezenta- 
torul câştigă sala și în general publicul? 

S-au înșiruit nenumărate calități cum ar fi modestia, bunul simţ, 
francheţea, simplitatea, înțelepciunea, sensibilitatea etc., fiecare adu- 
când argumentele potrivite. Nemulțumit de turnura pe care o luase 
discuţia, unul dintre studenţi a făcut observaţia precum că toate acestea 
sunt însuşiri comune pe care le putem întâlni la mulți dintre oamenii 
cu care interacționăm, dar, în cazul în speță, trebuie să găsim ce anume 
îl face mai deosebit de ceilalți oameni? Şi brusc mi-a cerut opinia. Am 
stabilit împreună că toate însușirile umane pot constitui criterii de de- 
partajare prin nuanţe, asociere și niveluri calitative. Însă criteriul prin- 
cipal după care trebuie apreciat un om de știință de talia lui Marcus 
este gândirea sa, care, prin profunzime, originalitate și rezultate, este 
cu totul particulară, mai mult decât atât, reprezintă tot atâtea fațete ale 
aceluiași personaj, proiectate către public ca printr-un miraculos cris- 
tal, astfel încât nu ştii care latură să o consideri dominantă. 


Ne aflam într-un labirint cu nenumărate căi de acces şi se impunea 
să operăm o selecţie. Am hotărât să formulăm zece direcţii ale gân- 
dirii marcusiene care profilează zece ipostaze, cele mai pregnante ale 
aceluiași personaj. Cele ce urmează reprezintă rezultatul acestui semi- 
nar ad hoc având drept obiect producţia gânditorului Solomon Mar- 
cus. Ne-am oprit la zece dintr-un motiv inexplicabil: sunt cele zece 
porunci, zece degete la mână, numărul zece era preferatul lui Pitagora, 
vechii greci îl considerau sfânt etc. Ordinea lor nu este și una valorică. 


1. Gândirea omului de ştiinţă. Plecând de la îndoieli (dar fără echivocuri)), 
formulări clare, precizie, conciziune plină de îndrăzneală, explorând 
mereu dincolo de orizonturi, este curajoasă în ipoteze și ingenioasă în 
soluţii. „Am fost de mic bolnav de mirare”, „...obsedat dar de lucruri care 
se aflau dincolo de locul în care mă aflam”, spune Solomon Marcus însuși. 


2. Gândirea omului de cultură. Informaţia culturală este folosită ca pat 
germinativ al ideilor originale, conferă lejeritate în comunicare, în for- 
mularea şi transmiterea mesajului, contribuind substanţial la „estetica” 
prezentărilor. 


3. Gândirea umanistului. Are drept fundament o imensă dragoste față de 
oameni. Deși în biografia sa găsim evenimente care l-au nedreptăţit până 
la oprimare. Prin educaţie, cultură şi înțelepciune a ştiut să-și păstreze 
încrederea şi optimismul în capacitatea cunoașterii umane, a știut să fie 
tolerant, a clamat „vremurile, dar niciodată nu a implicat oamenii. 

4. Gândirea matematicianului. „Paşaportul meu spre universalitate a 
fost matematica”. „Matematica trebuie învățată ca a doua limbă natu- 
rală”. „A te pretinde matematician este o cutezanță”. A excelat prin stu- 
dii asupra limbajului matematic, a fundamentat poetica matematică, 


„funcţiile urâte”, matematica comunicării etc. 


S. Gândirea lingvistului. Din câte am dedus, datorăm această aplecare 
a matematicianului către lingvistică unei etape definitorii din biogra- 
fia sa. Dar câţi alții au trecut pe lângă domeniu fără să-l aprofundeze 
în măsura în care a făcut-o Solomon Marcus, căruia semiotica struc- 
turalistă i-a devenit instrument la îndemână pentru a explora teritorii 
necunoscute, într-o multitudine de contribuţii ştiinţifice de lingvistică 
matematică, poetică, metaforă etc. 


6. Gândirea interdisciplinară. Apanajul minţilor cu adevărat profunde 
constă, în genere, în a reține și analiza apropieri și similitudini acolo unde 
alții constată doar elemente disjunctive. Solomon Marcus a apropiat do- 
menii considerate, deseori, adverse. Astfel s-a născut poetica matemati- 
că, dintr-un efort de a constata ce trăsături comune au limbajul poetic şi 
limbajul științific. Alteori, mergând pe căi cunoscute, a adus contribuţii 
prin abordări originale, aşa cum s-a întâmplat în logica matematică. 


7. Gândirea transdisciplinară. Solomon Marcus a avut intuiţia de a crea 
practic domeniul poeticii matematice, dar a depășit acest stadiu apli- 
când conceptele sale în terțe domenii cum ar fi ştiinţele comunicării, 
artele vizuale, folclorul etc., afirmând foarte clar că matematica repre- 
zintă „pașaportul pentru universalitate”. 


8. Gândirea unui filozof al ştiinţelor. În Singurătatea matematicianului, 
Solomon Marcus propune resetarea cunoştinţelor acumulate într-un 
domeniu atât de elitist cum este matematica și o reașezare a științei 
interpretată prin prisma filozofului, căutând resorturile care o coagu- 
lează, precum şi contribuţia acesteia pe paliere interdisciplinare sau 
transdisciplinare, dar totdeauna fundamentale beneficiarilor. Demer- 
surile sale cum ar fi matematica, tragedia și comedia la vechii greci, na- 
rativitate şi dramatism în demonstrația matematică, miturile, literatura 
şi matematica, paradigmele universale, au trezit reacţii contradictorii, 
dar au sfârșit prin a fi acceptate cu un entuziasm, am putea spune, ge- 
neral. 

9. Gândirea enciclopedică. Deşi unii consideră că timpul gândirii enci- 
clopedice s-a încheiat prin imposibilitatea de a ingurgita noianul de 
cunoştinţe care ne colmatează memoria, Solomon Marcus este dova- 
da vie că enciclopedismul nu numai că există, dar că este și necesar. 
Gândirea enciclopedică la Solomon Marcus pleacă de la o cultură en- 
ciclopedică, suplimentată de performanţele intelectuale individuale 
în a apropia, selecta elemente semnificative şi a le intersecta original, 
generând noi clasificări, metodologii, concepte. 


10. Unicitatea gândirii. Mi se pare că la Solomon Marcus unicitatea gân- 
dirii derivă tocmai din armonizarea alchimiei celorlalte nouă trăsături, 
în aceeași mirifică retortă, la care se adaugă factorii psihoemoțţionali și 
comportamentali de care am vorbit la începutul scurtei noastre ple- 
doarii, în acelaşi personaj, împreună cu harul lui Dumnezeu. Motivele 
de mai sus ne-au determinat să-i dedicăm un poem, publicat, de altfel, 
în volumul de poeme Rendez-vous sideral şi pe care, cu modestie, îl re- 
luăm mai jos. Acesta nu întâmplător se intitulează Unu: 


UNU 
Domnului acad. Solomon Marcus 


În Număr este totul, a spus-o filozoful 

Şi a-ncrustat în piatră un adevăr cumplit, 
Căci Unu este Unic și Unu este totul, 

Iar Unu şi cu Unu se duc în infinit. 


E cărămida lumii, monadă-n univers 

Îl regăsim în astre, în flori și în atom, 
Multiplicat în toate, îl regăsim dispers 

În piatra de sub munte, în spiralele din om. 


Prin sumă face totul, când e la îndemână, 
Din picătură-i marea, talazul când prăvale, 
Adunând cu bobul aflăm recolta bună 

Şi măsurând cu pasul străbat întreaga cale. 


Dar mai cu seamă Unu devine-a lumii roată 
Când e cuplat cu zero, pitagoreii zic, 

Şi ne mirăm cu toții cum forța lumii, toată, 
Rezidă-n Unitatea cuplată cu Nimic. 


Decadă sau tetraktys în sumă descompus, 
Triunghi de jurăminte şi gamă muzicală, 
Coborâtor din îngeri, cu forță de nespus, 
E-n armonia lumii și-n muzica astrală. 


Când sori în Hiperspaţii spre Asfinţit coboară 
Şi obosiţi se culcă în Marele Amurg, 

Din nou spre Unitate descompunând spre seară 
Şi sori şi constelații, a câta oară curg?! 


Atuncea e momentul când Unu se cuplează 
Din nou cu Infinitul, cu Zero Absolut, 

Şi scânteind în Haos din nou el guvernează 
Recompunând iar lumea din nou de la început. 


Din goluri Universuri reduse iar la Unu 

Se reclădesc în Cosmos ca de la Început 

Ca şi într-un miracol, când totul este într-unu 
Se recompun galactic cum Numărul a vrut. 


1 martie 2015, Iaşi. În prim-plan: Profesorul Solomon 


în dialog cu Profesorul Vasile Burlui 

Sergiu RUDEANU 


Solomon Marcus, 
un profesor permanent 


S.R. — profesor emerit de 
matematică la Univesitatea 
din Bucureşti. Autor a 
multor cărţi în domeniu. 


Solomon Marcus, a permanent professor. According 
to Solomon Marcus, education should have an interacti- 
ve character, based on the presumption of curiosity, exten- 
sively using the Internet and permanently updated to the 
current state of science. 


Academicianul Solomon Marcus este o perso- 
nalitate complexă și copleşitoare, despre care 
se poate spune ceea ce spunea academicianul 
Mircea Malița despre academicianul Grigore 
Moisil: într-un singur om sunt întruchipați 
mai mulți savanţi aflați într-un dialog crea- 
tor permanent. În cele ce urmează mă refer 
la ipostaza în care îl cunosc cel mai bine pe 
academicianul Solomon Marcus, aceea de 
profesor. 


L-am întâlnit în primii doi ani de studenţie ca 
asistent la cursul de analiză matematică ținut 
de academicianul profesor Miron Nicoles- 
cu. A fost cursul care a marcat diferenţa între 
matematica școlară și exigenţele matematicii 
universitare. lar seminarul asigurat de tânărul 
asistent Solomon Marcus a fost pe măsură. De- 
parte de a se mulțumi să ne înveţe să calculăm 
mai întâi derivate, iar apoi primitive, Solomon 
Marcus ne învăţa să nu fim pasivi în receptarea 
cursurilor universitare, ci să vrem mereu mai 
mult, să punem întrebări. Era foarte convin- 

gător, începând el însuși să dea exemple de întrebări care apar în mod 
natural, unele din ele fiind deschise. Cu alte cuvinte, propunea teme de 
cercetare unor studenți în anii I şi II! 


Anii au trecut, tânărul asistent a devenit academicianul Solomon Mar- 
cus, care, asemenea lui Grigore Moisil pe vremuri, este profesor nu 
doar la universitate şi nu doar privind matematica. Folosind toate căile 
mass-mediei, el este profesor la scară socială și atacă problemele şcolii 
în general, punând în evidenţă carenţele ei în țara noastră. 


În viziunea marcusiană, şcoala trebuie să aibă un caracter interactiv și 
ludic. Caracterul interactiv profesor — elev neagă viziunea tradițională 
magister dixit şi acest fapt conferă procesului educativ un caracter atrac- 
tiv, sau ludic, în terminologia lui Solomon Marcus. Din păcate, tocmai 
acest caracter lipseşte în şcoala din țara noastră, iar profesorul Marcus 
dă un exemplu care i se pare emblematic: la întrebarea „ce înseamnă un 
elev cuminte?” se răspunde „să nu vorbească neîntrebat”. Dimpotrivă, 
spune profesorul Solomon Marcus, procesul de învățământ trebuie să 
se bazeze pe prezumția curiozității. 


O altă caracteristică a concepţiei marcusiene este respingerea compar- 
timentării pe discipline. Profesorul Marcus consideră că fenomenul 
relevant este interacțiunea disciplinelor tradiționale, dând ca exemplu 
câteva premii Nobel atribuite unor cercetări de frontieră. 


Aducând fenomene de acest tip în atenţia şcolii, profesorul Solomon 
Marcus refuză să se supună unei alte obișnuinţe, aceea de a separa 
şcoala de știință, în sensul de a refuza şcolii dinamica evoluţiei științei. 
Dimpotrivă, academicianul Solomon Marcus crede cu tărie că princi- 
palele descoperiri ştiinţifice contemporane pot şi trebuie să fie aduse 
la cunoştinţa elevilor. 


Desigur, orice discuţie privind şcoala contemporană nu poate ocoli in- 
ternetul. Profesorul Marcus demonstrează că folosirea judicioasă a in- 
ternetului este benefică și inevitabilă, simultan cu combaterea de către 
autorităţile statale a infracționalității practicate pe internet. 


Scrierile şi conferințele academicianului Solomon Marcus sunt și ele, 
de fapt, adevărate lecţii, impresionante atât prin erudiţia autorului, cât 
și prin punctele de vedere prezentate, totdeauna solid argumentate, 

adesea surprinzătoare prin nonconformismul lor. De exemplu, o idee 
aparent paradoxală și susținută în mod repetat este rolul eșecului... ca 
factor de progres! Sigur, se ştia că geometria neeuclidiană a apărut ca 
urmare a insuccesului încercărilor de a demonstra postulatul parale- 
lelor al lui Euclid, dar câtă lume știe că noțiunea algebrică de ideal, cu 
ramificații importante și dincolo de algebră, a apărut ca urmare a încer- 
cărilor nereuşite de a demonstra teorema „mare” a lui Fermat? 


Academicianul Solomon Marcus este un profesor permanent prin ace- 
ea că totdeauna găsim ceva de învățat de la Domnia Sa, oricare ar fi vâr- 
sta noastră. În aceste zile, în preajma vârstei sale de 90 de ani, îi urăm 
din suflet ani mulți şi rodnici, cu sănătate, așa cum ne-a obișnuit! 

Gheorghe PĂUN, 
Grzegorz ROZENBERG 


Solomon Marcus — 
Omul care nu s-a plictisit niciodată 


A Naturally Unique Scholar: Solomon Marcus - a 
Man Who Was Never Bored. Briefly recalling professor 
Marcus contributions to mathematics, mathematical lin- 
guistics, computer science, mathematical poetics, semio- 
tics, natural computing, applications of mathematics and 
linguistics to various areas, his engagement in education, 
in the scientific and cultural life in Romania, and com- 
paring all these with his natural modesty and approacha- 
bility, we conclude that Professor Marcus is a naturally 
unique scholar. 


G.P — este matematic 
informatician, membru titular 
al Academiei Române şi al 
Academiei Europei (cel mai 


atat Alu li îi roman, Relațiile noastre cu Profesorul Solomon Marcus 
iniţiatorul calculului celular, R , z sue : È 
; au o istorie foarte diferită: GP i-a fost student şi 


ale cărui modele sunt numite, e , a 
după numele său, „sisteme S€ consideră în continuare studentul lui, în timp 


P” mai multe monografiîn ce GR i-a rămas un fidel admirator încă de acum 
română şi engleză). Scriitor aproximativ 45 de ani, de la prima întâlnire. Pen- 
(peste 20 de volume de 
povestiri, romane, poezie, 
eseuri, memorii, epigrame) şi 

animator cultural (fondator 

şi redactor-şef al revistei de 
cultură „Curtea de la Argeş”). 


tru amândoi, Profesorul Marcus este un model 
de savant unic, un prototip al genului. 


A scrie despre Profesorul Marcus este în ace- 
lași timp simplu şi foarte dificil. Este simplu, 


deoarece se pot folosi nenumărate cuvinte 
entuziaste pentru a-l descrie, dar este, în ace- 
lași timp, dificil pentru că o simplă listă a unor 
asemenea epitete entuziaste poate bagate- 


Notă: Textul de faţă este traducerea, de către autori, a 

articolului A Naturally Unique Scholar: Solomon Mar- 

G.R. — Universitatea Leiden, cus — a Man Who Was Never Bored, publicat în „Annals 
Olanda, şi Universitatea of Bucharest University, Computer Science Series”, 
Colorado, Boulder, SUA. vol. LXII, 2015.) 

liza descrierea. O cuprinzătoare trecere în revistă a operei sale poate 
fi găsită în cartea Întâlniri cu / Meetings with Solomon Marcus, Editura 
Spandugino, București, 2011 (două volume, totalizând peste 1800 de 
pagini), publicată cu ocazia aniversării a 8S-a. 


Se pare că acea curiozitate naturală, sădită dintru început în mintea 
copiilor, nu l-a părăsit niciodată. Continua dorință de a învăța şi cre- 
ativitatea sunt două trăsături în mod firesc întrepătrunse în cazul său, 
formând dubla elice a ADN-ului vieţii sale intelectuale — de fapt, a vie- 
ţii sale pur şi simplu, deoarece viaţa sa intelectuală și viața sa personală 
s-au topit una în cealaltă, formând existenţa sa unică. Învață şi creează 
aşa cum respiră. Nu se opreşte niciodată din a pune întrebări şi a anali- 
za tot ce se întâmplă în jurul său. Acest mod de a fi nu se poate descrie 
mai bine decât prin propria expresie: „Eu nu m-am plictisit niociodată”. 


Printre sursele sale de învățare se află revistele, cărţile, discuţiile cu co- 
legii, dar și tot ce se întâmplă zi de zi în jur. Este totdeauna pregătit să 
afle ceva nou: poartă mereu în buzunar cel puţin un carneţel în care ia 
notițe, cu scris mărunt, pentru a putea consemna cât mai multă infor- 
maţie pe o suprafață cât mai redusă. Așa a învățat și aşa a fost modelat 
de mari oameni de ştiinţă (matematicieni, cum ar fi Miron Nicolescu 
şi Grigore C. Moisil, sau Simion Stoilow și Dan Barbilian, sau lingviști 
ca Alexandru Rosetti). De asemenea, a învățat de la discipolii săi — un 
lucru pe care de multe ori îl subliniază. 


Creativitatea lui S. Marcus este uimitoare, atât ca volum al publicaţiilor, 
cât şi ca varietate a disciplinelor pe care le acoperă cercetările și scrie- 
rile sale. A publicat peste 400 de articole de specialitate și peste 60 de 
cărți îl au ca autor sau coautor, o mare parte a edițiilor fiind traduse 
în mai multe limbi. Are contribuţii importante în analiza matematică, 
lingvistica matematică, poetica matematică, semiotică, informatică te- 
oretică, aplicaţii în ştiinţele naturii și societății. 


Contribuțiile sale în matematică sunt remarcabile din multe puncte de 
vedere. A publicat foarte multe articole în numeroase reviste de înaltă 
reputaţie, a rezolvat probleme deschise formulate de alți matematici- 
eni, a pus în circulație subiecte de cercetare și probleme deschise de 
mare interes, de care s-au ocupat mulți matematicieni, are un număr 
imens de citări etc. 

Profesorul Marcus este unul dintre fondatorii lingvisticii matematice. 
Celebra și influenta sa carte Lingvistica matematică. Modele matematice 
în lingvistică, publicată de Editura Didactică şi Pedagogică, București, 
1963, a fost în mod repetat extinsă, modificată şi actualizată, publicată 
în limba engleză de Academic Press, New York, în 1967, şi tradusă în 
limba franceză la Dunod, Paris, tot în 1967. Cartea a fost ulterior tra- 
dusă și în rusă, cehă, italiană și spaniolă. 


O altă carte de pionierat a Profesorului Marcus a fost Gramatici și au- 
tomate finite, publicată de Editura Academiei, București, în 1964, una 
dintre primele monografii de teoria automatelor și limbajelor formale 
din lume. Din nefericire, nu a fost niciodată tradusă și, astfel, nu a că- 
pătat vizibilitatea internațională pe care ar fi meritat-o. 


Cam în aceeași perioadă, Profesorul Marcus a publicat și două impor- 
tante articole de pionierat. „Norocos” a fost articolul în care erau in- 
troduse gramaticile contextuale, numite acum gramatici Marcus, articol 
publicat în 1969 şi prezentat la o conferinţă în 1968. Ulterior, câteva 
sute de lucrări, două monografii și peste zece teze de doctorat s-au scris 
despre gramaticile contextuale Marcus. 


O altă lucrare de pionierat, scrisă în 1974, se ocupa de folosirea lingvis- 
ticii şi teoriei limbajelor formale pentru a descrie şi investiga biochimia 
ADN-ului. Acest articol nu a atras însă atenția atât cât ar fi meritat, 
comunitatea științifică nefiind încă pregătită pentru o asemenea legă- 
tură interdisciplinară. Situaţia este cu totul alta în zilele noastre, când 
această lucrare se încadrează perfect în calculul natural, o direcţie de 
cercetare interdisciplinară majoră astăzi. 


Contribuțiile ştiinţifice de mare întindere ale Profesorului Marcus trec 
mult dincolo de matematică și lingvistica matematică. De exemplu, el 
este fondatorul poeticii matematice — putem sintetiza aportul său în 
această direcţie prin cuvintele poetei Ana Blandiana, care scria: „Visez 
o lume în care poeţii să facă spre matematică tot atâţia pași câţi a fă- 
cut Solomon Marcus spre poezie.” Dânsul are contribuţii majore şi în 
semiotică — Marcel Danesi, o autoritate internaţională în domeniu, îl 
consideră pe Profesorul Marcus „unul dintre giganţii semioticii'. Tre- 
buie menţionat și interesul său constant și, de asemenea, contribuţiile 
semnificative la aplicarea matematicii, lingvisticii şi limbajelor formale 

în cele mai diverse domenii, de la studiul structurii basmelor populare 
la modelarea proceselor economice (subiectul tezei de doctorat a lui 
GP, din 1977, teză supervizată de Profesorul Marcus). 


Este de semnalat și interesul, implicarea profundă a Profesorului Mar- 
cus în problematica educaţiei. A scris numeroase articole şi cărți cu 
acest subiect, a participat la emisiuni TV şi radio, a vizitat şcoli şi uni- 
versități, a participat la tabere de matematică pentru liceeni — în toate 
cazurile, prezenţa sa a fost memorabilă. 


În toate aceste domenii diferite de activitate şi cercetare, adesea create 
de el, realizările Profesorului Marcus pot asigura o carieră de mare suc- 
ces pentru un om de ştiinţă obişnuit. Dar el a frecventat atât de multe 
domenii, de parcă mai mulți savanţi de vârf s-ar fi contopit într-unul 
singur. El poate fi considerat și un veritabil inginer al științei, în sensul 
unui maestru în construirea de punți între atâtea insule ale științei. 


O mărturie a faptului că acest savant nu s-a plictisit niciodată este 
creaţia de opere intelectuale care nu au fost niciodată plictisitoare! 


Această constatare se referă la publicaţiile sale, dar şi la conferințele 
pe care le-a ţinut și care adesea au adus noi puncte de vedere și noi 
perspective, chiar şi atunci când s-au ocupat de subiecte tradiționale 
deja. Ori de câte ori îl întâlneşti, într-o sală de conferinţe sau la masa de 
prânz, la piața de fructe sau într-un tramvai, el pornește totdeauna un 
discurs de interes, adesea sesizând detalii surprinzătoare sau aspecte 
amuzante ale subiectelor discutate. 


Toate acestea, combinate cu entuziasmul său contagios, cu firea prie- 
tenoasă şi cu energia inepuizabilă, explică de ce are atât de mulți disci- 
poli, colaboratori și admiratori. 


Deşi, prin publicaţiile şi conferințele susținute peste tot în lume, Profe- 
sorul Marcus este un cetățean / savant al lumii întregi, el își are rădăci- 
nile așezate ferm în ştiinţa și cultura românească. El este activ implicat 
în viaţa ştiinţifică şi organizatorică a Academiei Române, prezent în 
programele TV şi radio din România, ca şi în numeroase reviste de 
cultură românești, are importante contribuţii editoriale care valorifică 
realizările matematicienilor, informaticienilor şi lingviștilor români. 
Fără îndoială, el este un simbol al științei și culturii româneşti. 

lată două argumente finale ale demonstraţiei că Profesorul Marcus 
este unic în modul cel mai natural posibil: 


1. Modestia sa naturală și accesibilitatea sa nu au fost niciodată influen- 
țate de impresionantele sale realizări. 


2. Chiar dacă are 90 de ani, el a rămas la fel de activ ca totdeauna — el 
este pur și simplu un tânăr de 90 de ani! 


Aceste argumente completează oda noastră pentru profesorul Solo- 
mon Marcus - savantul cel unic în mod firesc, care nu s-a plictisit ni- 
ciodată. 

Georgel RUSU 
| Model de viață 


G.R. — col. dr. ing., conf. univ. 
la Universitatea Apollonia 
din lași. Autor a mai multor 
cărţi și studii de manage- 
ment. 


Într-o lume tot mai mărginită de globalizare 
şi cu oameni tot mai avizi după cele materiale, 
puţini sunt aceia care se poziţionează pe ba- 
ricadele umanismului și ale valorilor perene. 
Unul dintre aceştia este, fără îndoială, Acade- 
micianul Solomon Marcus. Lucrul devine și 
mai remarcabil mai ales că, printr-o atare ati- 
tudine străbate trei orânduiri sociale, fiecare 
cu valorile și tentaţiile ei. 


Profesorul pare să fie deținătorul secretului 
care face ca, în mod curios, o vieţuire care nu 
abundă în lucruri spectaculoase să dea o rezul- 
tantă care, neîndoielnic, este așa, dacă privim 
muntele de cultură și de realizări ştiinţifice 
ale profesorului Marcus greu de egalat. Nu 
este locul să înşirăm numărul impresionant 
al creaţiilor Domniei Sale, dar vom zăbovi 
o clipă asupra lucrării Paradigme universa- 
le. Bogăția de teme şi diversitatea care fac să 
încapă în același loc fotbalul cu inteligența 
artificială e greu de închipuit. Și totuși, cele 
aproape 1500 de teme de reflecţie ale cărţii se 
constituie în tot atâtea trepte obligatorii pen- 
tru orice demers pe care cineva ar vrea să-l 
facă pe domeniile abordate. Distilatele sagace 
oferite cu generozitate de magistru înseamnă, 
deopotrivă, întemeiere pe cunoaștere umană 
reconfirmată cale de secole şi milenii, dar şi 
originalitatea contribuţiei ori așezarea în for- 
mele contemporaneităţii. 

1 martie 20185, Iași. Georgel Rusu, Solomon Marcus și Mina-Maria Rusu 


Aşa se face că pentru efectuarea unui demers asupra unui subiect cva- 
sigeneral cultural este neapărat nevoie să ne oprim la cele cuprinse în 
generoasa tablă de materii a paradigmelor marcusiene. 


Punând aceste lucruri alături de lunga listă a creaţiilor profesorului, 
poate că nu ar fi exagerat dacă am vedea înălțarea ființei ca drum de 
la mirarea copilului cățărat în locuri de unde să înțeleagă cele din jur, 
la miracolul oferit de darnicul om de știință care ne spune ce a văzut 
dincolo, în locuri în care noi privim cu ochii lui. 


Faptul că fenomenul Solomon Marcus se întinde pe nouă decenii dă și 
o dimensiune impresionantă, una care îl situează pe magistru în locul 
marilor căutări: registrul modelelor de viață. 

Virgil NEMOIANU 


| Un diamant cu multiple fațete 


V.N. — eseist, critic literar, 
filozof al culturii. Prof. univ. 
dr. Autor a multor lucrări de 
referință în domeniu. 


Academicianul Solomon Marcus descinde 
şi face parte dintr-o generaţie ilustră de ma- 
tematicieni, dintre care un diletant ca mine 
pomeneşte pe Octav Onicescu, Simion Stoi- 
low, Miron Nicolescu, Grigore Moisil, Cipri- 
an Foiaş şi aproape o duzină de alții la fel de 
străluciți. Acest grup de la Universitatea din 
București egala sau întrecea orice altă grupare 
asemănătoare de la o universitate occidenta- 
lă. Printre ei Solomon Marcus se distinge și 
iese în evidență prin multilateralitatea lui, prin 
curiozitatea, vitalitatea infinită parcă, capaci- 
tatea de a întreba şi de a răspunde fără opri- 
re. Proprietarul unor adevărate vistierii de 
erudiție. 


În fond, ce este Solomon Marcus? Matema- 
tician? Desigur, de acolo pornește, acolo îi 
sunt rădăcinile. Dar, ca și în cazul unui adevă- 
rat „om al Renașterii” (așa cum, de altfel, pe 
drept cuvânt i s-a spus de nenumărate ori), 
afluenţa și fertilitatea sa intelectuală rămân 
greu de întrecut sau chiar de enumerat. 


Putem spune la fel de bine însă că Solomon 
Marcus este un umanist, lucru rar printre ma- 
tematicieni. S-a ocupat de stilistică şi poetică, 
de structuralism și semiotică, de valorile și di- 
mensiunile esteticului. De fapt, pe plan mon- 
dial este recunoscut ca un pionier (îmi vine 
să spun „inventator”) al poeticii şi lingvisticii 

matematice. S-a ocupat de istorie şi de economie, naţionale, dar și pla- 
netare. Şi anume s-a ocupat de aceste lucruri nu în treacăt, ci în adân- 
cime, cu penetraţii de mare originalitate și ingeniozitate. Un exemplu 
din o sută. Oare câţi istorici, mă întreb, l-au înţeles pe transilvăneanul 
George Barițiu ca teoretician al economiei politice? Vai! Prea puțini, 
aproape nimeni. A fost nevoie ca un „matematician” nonagenar să vină 
și să ne atragă atenția asupra unui aspect dintre cele mai substanţiale 
ale istoriei secolului al XIX-lea pe aceste meleaguri. 


Poate că am putea spune că, în fond, Academicianul Solomon Marcus 
este un filozof. El însuși este prea discret, modest (sau poate numai 
indiferent) pentru o afirmaţie de acest fel. Nu are o lucrare astfel or- 
ganizată. Şi totuși, dacă ne dăm osteneala să conjugăm diverse artico- 
le sau cărți semnate de Solomon Marcus, ajungem să înțelegem că se 
poate desluși un adevărat sistem. O filozofie semiotică mai complexă 
şi mai profundă, cred eu, decât cea a lui Umberto Eco, în măsura în 
care interpretează matematicile drept un autentic limbaj. Alături de 
aceasta, sau dincolo de ea, întrevăd o teorie a istoriei bazată pe treptata 
acumulare de date și unități informaţionale: mod de lectură istorică 
puţin frecventat, deși, cred şi sper eu, cu ample perspective. Şi în aceas- 
tă privință deci Solomon Marcus este un antemergător și un gânditor 
de substanţă. 


În fine, poate este încă și mai potrivit să subliniem altceva: harul peda- 
gogic al marelui erudit. Nu mă refer aici numai la roadele și la meritele 
unei frumoase cariere didactice. Mă refer la ceva mai adânc, la un ne- 
astâmpăr lăuntric care îl împinge, care îl obligă pe Solomon Marcus 
să răspândească, asemeni unui misionar, spre cei mai tineri, spre cei 
mai puţin știutori, neîncetate explicaţii; să se angajeze într-un fel de 
catehizare a ştiinţificului, în explicația fenomenelor și evenimentelor, 
în discriminări subtile, tezaure informaţionale, adevăruri şi limpeziri. 
Îl vedem pe academicianul nonagenar în mișcare neostoită, în agerime 
dinamică, în deplasări interne şi externe, sub zodia mișcării şi a acțiunii. 


Ce concluzii se pot trage după aceste scurte, mult prea scurte, 
observaţii şi punctări? Poate că sunt prea numeroase contribuţiile dlui 
academician Solomon Marcus spre a fi rezumate și sintetizate. Multila- 
teralitatea are avantajele şi dezavantajele ei, să zicem. Și totuşi: eu unul 
îndrăznesc să le combin și să le subordonez unui termen unificator 

şi inevitabil lămuritor. Academicianul pe care îl onorăm aici şi acum 
este un înțelept. Numai un înţelept adună laolaltă toate aceste fețe ale 
realității şi ale cunoaşterii, numai un înţelept se aruncă atât de vitejeşte 
în universul (sau în pluriversul) multiplicităților, numai un înţelept se 
auto-dăruieșşte cu atâta deschidere și generozitate semenilor, numai un 
înțelept foloseşte un limbaj atât de limpede. 


Am avut nevoie, mulți dintre noi, poate toţi, de Solomon Marcus, 
avem nevoie tot atât de mare și astăzi și mâine de el în întregimea 
sa. lată de ce îl onorăm și îl omagiem, iată de ce îi urăm din plin: „La 
Mulţi Ani!” — iată de ce îi dorim şi de acum înainte seninătate, belșugul 
erudiţiei, rodnicie creatoare, sănătate și vitalitate. 

Silvia-Ofelia CHELARIU 
| Un Socrate contemporan 


În ultimii ani, la Focșani primăverile au deve- 
nit mai frumoase. Desfășurarea Olimpiadei 
de lingvistică (secțiunea pentru elevii claselor 
a V-a şi a VI-a) a dat aici un alt sens relaţiei 
provincie-centru. 


S.-O.C. — profesor de 
limba şi literatura română, Tot de atâta vreme, la Focşani trăim în meta- 
inspector de specialitate — foră, pentru că această competiţie, dincolo de 

la ISJ Vrancea, organizator. tenti bilă d lörif f l 
al Olimpiadei naţionale de intenţia nobilă de a valorifica per ormanțe or 
lingvistică. înalte ale elevilor şi profesorilor participanți, 


ajută la crearea unui sens nou al devenirii. 


S-ar putea crede că toate acestea se datorează 
organizatorilor sau copiilor deştepţi şi dor- 
nici să-și măsoare puterea spiritului într-un 
concurs ce depăşeşte canoanele programe- 
lor şcolare, sau părinţilor care trăiesc alături 
de ei emoția primelor victorii. E şi câte ceva 
din acestea, dar, dincolo de orice, totul devine 
posibil, în primul rând, datorită prezenţei la 
Focşani, în fiecare dintre aceste primăveri, a 
domnului academician Solomon Marcus. 


Coborât de la pupitrul catedrei universitare 
sau de la tribuna academică, zâmbind oricui 
nu din obligaţie profesională, ci cu sincerita- 
tea omului căruia îi place să dăruiască, dom- 
nul Solomon Marcus oferă prin dialogurile și 
tăcerile sale lecții paradigmatice. 


Înconjurat veşnic de copii, observi inevitabil 
cum comportamentul său public prezintă o 

dimensiune ludică, despre care nu poţi spune cu certitudine câtă ino- 
cenţă și câtă strategie ascunde. Despre ce vorbesc? De exemplu, despre 
fotbal. Pentru că fotbalul este o metaforă prin care îşi retrăieşte propri- 
ile pasiuni sau pentru că în energia copiilor, când discută despre „re- 
gele sportului”, vede capacitatea acestora de a construi strategii. Mai 
vorbesc, de asemenea, despre joc, internet și şcoală, greu de separat 
în semnificaţia lor de adâncime, aceea care ar trebui să dea roade pe 
tărâmul educaţiei. Mulţi n-ar înţelege, poate, legătura dintre cele trei 
domenii. Dar domnul academician și copiii deja o ştiu. Jocul oferă li- 
bertatea de a crea; internetul este „metafora oceanului informațional 
şi comunicaţional” (pe care domnului academician îl „cucerește” sis- 
tematic, „val” cu „val”), este un spaţiu care, explorat strategic, oferă noi 
dimensiuni devenirii; școala, educaţia în general, chiar dacă în prezent 
nu reușește să integreze aceste componente într-un mod profund, ori- 
cum nu va putea să le ignore multă vreme de aici încolo. 


În relaţia cu „oamenii mari”, domnul academician păstrează aceeași di- 
mensiune socratică a discursului. Se minunează cu acea prospeţime cu 
care un copil vede prima dată soarele, se întristează când înțelege (pen- 
tru a câta oară?) dificultatea de a depăși baremele axiomatice ale evalu- 
ării şcolare, crede cu convingere în globalizarea cunoașterii și, fără să-și 
propună măcar, reuşeşte să catalizeze energiile celor din jur, învăţân- 
du-i să creadă într-o lume a performanţelor autentice. Spirit dinamic, 
realist și critic, maestrul poartă în sine ceva din substanţa publicistului 
Eminescu, convingându-ne cât de stricăcioase sunt notele, că acestea 
mai mult deformează imaginea asupra capacităților elevilor și că mai 
potrivit ar fi să se evalueze ce şi cât ştiu să facă sau nu aceştia. 


În ultimii ani, la Focşani s-a demonstrat că literatura și matematica 
sunt ţinute artificial la distanţă și că timpul este transfinit. Tocmai de 
aceea, poate, fiecare întâlnire cu maestrul Solomon Marcus este sino- 
nimă (sau congruentă!) bucuriei absolute de a descoperi noi teritorii 
ale spiritului. Şi câtă vreme ne vom revedea aici, la Focşani, jocul nu 
se va sfârși, vom construi împreună noi metafore, vom cuteza să ne 
desprindem de contingent, cu încrederea că lumea pe care încearcă să 
ne-o descrie maestrul poate exista. 


NEVOIA DE MODELE EE 


Cristian S. CALUDE 


Profesorului Solomon Marcus, 
cu iubire 


To Professor Solomon Marcus, with Love. For 43 
years my life was influenced in a myriad of ways by Pro- 
fessor Solomon Marcus. The paper presents a glimpse 
of this special relation. It ends with a question I posed 
to Professor Marcus about two decades ago: having so 
many invitations to join universities around the world, 
why did you remain in Romania? His main argument was 
linguistic: in spite of being able to actively use a couple of 
C.S.C. — matematician, foreign languages — French, English, Russian, German — 
informatician şi specialist în Professor Marcus feels that only in Romanian he has full 
fizica cuantică, membru al control of the language. What stronger proof of love for 
Academia Europaea (2008). the Romanian language can be imagined? 
Doctor din 1976 la Univer- 
sitatea București, unde a 
fost cercetător şi profesor 
în 1978-2000. Profesor la 
Universitatea din Auckland 
din 1992. Profesor invitatla tica școlară nu m-a interesat în mod deosebit. 


25 de universităţi şi institute Interesul meu a fost stârnit de cărți de popu- 


Am fost atras de matematică în anii de școală 
elementară, deși aparent paradoxal, matema- 


de cercetare, incluzând Jarizarea matematicii, o mare parte scrise de 


Universitatea Cambridge, eminenți matematicieni străini, cărți care în 
Ecole Normale Supérieure K ; ma i A a 
din Paris, Japan Advanced,” Ani 1960-70 au fost traduse în limba română 


Institute ofScienceand din belșug. În aceste cărți am citit pentru pri- 
Technology, Microsoft ma oară despre infinit și am aflat fapte extraor- 
Research, Sandia National 
Laboratories. Autor / co- 
autor / editor a 250 de 
articole și 38 cărti. 


dinare, ca de exemplu: că există raționamente 
matematice fără calcule, că anumite fapte 


matematice pot fi descrise ca „frumoase”, că 
o teoremă poate reflecta un sentiment. Cea 
mai surprinzătoare „descoperire” a fost însă 
existența unor probleme matematice, numi- 
te „deschise”, care, la un anumit moment, nu 
sunt rezolvate (o situaţie diferită de cazul în 
care se demonstrează că o problemă nu are 

soluție). Matematica devenea un domeniu viu, în continuă dezvoltare, 
cu succese și eşecuri, o viziune diametral opusă imaginii proiectate de 
matematica școlară (din acea vreme). Două cărți pentru populariza- 
rea matematicii descoperite în liceu au avut o importanță mare pentru 
mine: cartea lui Gr. C. Moisil, Elemente de logică matematică și teoria 
mulțimilor (Editura Ştiinţifică, București, 1968) şi cartea Noţiuni de 
analiză matematică (Editura Ştiinţifică, Bucureşti, 1967), scrisă de S. 
Marcus. Multe lucruri importante din aceste cărți mi-au scăpat, dar 
prin ele am descoperit adevărata matematică, devenită pasiune pentru 
întreaga viaţă. 


Am fost privilegiat să fiu îndrumat în matematică, mai întâi, de 
Gr. C. Moisil (aproape patru ani) și apoi, de Profesorul Solomon Mar- 
cus, pe scurt, Profesorul (timp de peste patruzeci de ani). În anul doi al 
Facultăţii de Matematică a Universităţii din Bucureşti am fost unul dintre 
studenții cursului de Funcţii reale, predat de Profesor. Acest curs părea să 
fie puţin relevant pentru studenții secției de Informatică din care făceam 
parte. Profesorul, care tocmai încheiase o vizită de un an în Canada, era 
neconvențional — în îmbrăcăminte, în modul de folosire a limbii române 
(evitând consistent expresiile „limbii de lemn”), în modul de angajare 
a clasei la dialog, precum și prin comentariile în cuvinte care-i însoțeau 
argumentele formale. Diversele categorii de studenţi ai clasei erau 
îngrijoraţi; cei foarte buni, deoarece nu era clar dacă se puteau aştepta la 
notele cu care erau obișnuiți, cei de mijloc, pentru că pregătirea pentru 
acest curs era foarte diferită de aceea de la alte discipline matematice, iar 
restul, deoarece obţinerea notei de trecere era mult mai problematică. Eu 
eram îngrijorat, deoarece de la primele lecţii ale Profesorului am înțeles 
că, deşi promovasem cu notă maximă cursul de Analiză Matematică din 
anul întâi (curs, care îl preceda direct pe cel al Profesorului), am rămas 
doar cu o înțelegere superficială a materiei: mai precis, cunoșteam bine 
copacii, dar nu „vedeam” pădurea. 


De la cursul aparent „irelevant” al Profesorului am învățat multe fap- 
te, care apar foarte rar în cărțile sau manualele de matematică: cum se 
nasc definițiile matematice, cât de importantă este motivarea în mate- 
matică, felul în care se prezintă un argument matematic informal la ni- 
vel de idei și apoi riguros, faptul că o demonstrație matematică „ideală” 
conţine formule și text explicativ în proporții aproximativ egale. 


NEVOIA DE MODELE EEJ 


C. Calude, S. Marcus, P. Diaconescu 


În anul următor am făcut parte dintr-o echipă (condusă de Profesor şi 
din care mai făcea parte Dr. I. Țevy, de la Institutul de Matematică) care, 
pe parcursul a trei ani, a cercetat și confirmat veridicitatea afirmației 
lui Moisil potrivit căreia matematicianul român Gabriel Sudan este 
autorul unui important rezultat din teoria calculabilității (C. Calude, 
S. Marcus, I. Țevy, The first example of a recursive function which is not 
primitive recursive, în Historia Mathematica 6 (1979), 330-384). Astăzi, 
matematicienii Wilhelm Ackermann și Gabriel Sudan - foşti colegi, 
doctoranzi ai celebrului matematician german David Hilbert - sunt 
considerați primii autori ai acestui rezultat (a se vedea, de exemplu, 
articolul din Wikipedia despre G. Sudan). Participarea mea la această 
„aventură” (descrisă cu amănunte de Profesor în cartea Din gândirea 
matematică românească, Editura Ştiinţifică, Bucureşti, 1975) mi-a des- 
chis apetitul pentru studiul calculabilității, complexităţii şi informaţiei, 
subiectul tezei mele de doctorat, care mi-a devenit domeniul preferat 
de cercetare pentru următorii patruzeci de ani. 


Influenţa benefică a Profesorului asupra familiei mele s-a manifestat 
pe multiple planuri (a se vedea A. S. Calude, C. S. Calude, E. Calu- 
de, Professor Solomon Marcus and Calude's family, în L. Spandonide, 
G. Păun (eds.), Meetings with Solomon Marcus, Ed. Spandugino, Bu- 

charest, 2010, 384-390). Soţia mea, Elena, a scris lucrarea de diplomă 
cu o temă de lingvistică matematică sub îndrumarea Profesorului. Îm- 
preună am scris mai multe articole privind demonstrația matematică, 
de exemplu, C. S. Calude, E. Calude, S. Marcus, Passages of proof, în 
Bull. Eur. Assoc. Theor. Comput. Sci. 84 (2004),167-188; reprodus în S. 
Marcus, Words and Languages Everywhere, Polimetrica, Milano, 2007, 
89-102. Fiica noastră, Andreea, a studiat la universitate matematica 
și lingvistica — influența Profesorului și a soției sale, distinsa lingvistă 
Paula Diaconescu, a avut un rol în aceste alegeri — și a obținut un doc- 
torat în lingvistică. Împreună au scris un articol despre iconicitate sin- 
tactică: A. S. Calude, S. Marcus, Syntactic iconicity: With and beyond its 
accepted principles, în Revue Roumaine de Linguistique 4 (2010), 19-44). 


Deşi despărțiți fizic de 17.248 km, pentru mai bine de 22 de ani, co- 
operarea cu Profesorul a continuat fără întrerupere, cu aceeași inten- 
sitate şi bucurie. La un moment dat l-am întrebat pe Profesor de ce a 
rămas în România, având atâtea posibilități (oferte) de a se stabili în 
Occident. Îmi aduc aminte că cel mai important argument a fost unul 
lingvistic: deşi cunoaște și folosește activ mai multe limbi străine — 
franceza, engleza, rusa, germana — cu diverse competenţe, Profesorul 
„simte” că numai în limba română are un control deplin pentru ceea ce 
vrea să exprime, într-o mare varietate de forme şi nuanțe’. Ce dovadă de 
iubire pentru limba română poate fi mai puternică? 


Note | 1 Toate publicaţiile Profesorului sunt semnate în ordine 

alfabetică, indiferent de diferenţele de vârstă, calificări 
sau poziţii academice dintre autori. 
? L-am contactat pe Profesor pentru a confirma că amin- 
tirea mea este corectă (deformația profesională). E-mai- 
lul meu trimis la ora 2015-01-30:22.54 s-a reîntors zece 
minute mai târziu (2015-01-30:23.04) cu răspunsul: 
„Da, dragă Cristian, amintirea ta este exact ce am spus și 
am gândit. Cu mare drag, Marcus”. 


CĂRȚILE LUI SOLOMON MARCUS MJ 


Călin VLASIE 
Cum am editat Paradigme universale 


În 1970 aveam 17 ani, eram elev de liceu, scri- 
am poezie pe care o publicam în revista „Ju- 
nimea” a liceului „Brătianu” din Pitești, dar 
mai ales citeam foarte mult. Așa mi-a căzut în 
mână Poetica matematică, aveam să aflu, repli- 
4] că la poezia Matematica poetică din volumul 


CV. poet din generaţia Măreţia frigului al lui Nichita Stănescu. Titlul 
opizecistă, sociolog, editor, 
director al Editurii Pa- 

ralela 45. Editorul celebrelor 
Paradigme universale de . Zi- Auzisem de Nichita Stănescu, dar de acest 


Solomon Marcus. Solomon Marcus, nu. 


m-a fascinat de cum l-am văzut pe raftul libră- 
riei căreia îi treceam pragul aproape în fiecare 


Nu mă gândeam atunci că peste 35 de ani voi 
deveni editorul celebrului profesor care-mi 
luminase minţile în adolescenţă. La propu- 
nerea lui Gheorghe Crăciun, din 2005 am 
început să public fragmentat, în volume mici, 
ceea ce în 2011 avea să apară cu titlul, simplu, 
dar profund şi inconfundabil, Paradigme uni- 
versale, opera monumentală de 1104 pagini, 
tipărită în același format în care în noiembrie 
2008 scosesem Istoria critică a literaturii ro- 
mâne. Cinci secole de literatură a celui mai in- 
fluent critic literar contemporan. Din păcate, 
Crăciun nu a apucat să vadă niciuna din cele 
două impresionante ediții. Sunt sigur ca s-ar fi 
bucurat enorm. 


La sfârşitul lui 2010 profesorul urma să-mi 
dea ultimul volum din seria Paradigme uni- 
versale. Al cincilea. Avusesem dificultăți în 

distribuţia acestor volume în sensul că, dacă un volum se epuiza, nu-l 
puteam retipări în timp util. Cititorii erau tot timpul nemulțumiți. 
Aproape simțeam că îngrop opera profesorului. Atunci mi-a venit ide- 
ea de a republica toate cele 4 volume plus acesta ultim într-o singură 
carte. S-a făcut un calcul privind formatul, numărul de pagini și prețul 
de vânzare şi i-am telefonat profesorului. Spre uimirea mea dumnealui 
a fost reticent, dar o reticență datorată protecției mele ca editor. Cine 
crezi că o să cumpere un cărţoi de 1100 de pagini cu preţul de un mili- 
on de lei vechi? Oamenii, şi mai ales tinerii, nu au atâţia bani. I-am răs- 
puns că așa trebuie să apară cartea și că sunt sigur că acest eveniment 
editorial nu va trece neobservat. Mai mult, o aşa de substanţială sinteză 
ştiinţifică nu s-a mai realizat de mult timp în cultura noastră. 


În 2011 profesorul avea 86 de ani! N-ai fi zis, cum nici acum, când 
împlineşte 90 de ani nu ai zice, când mă gândesc cu ce prospeţime a 
ideilor dialoghează și scrie. La mulţi ani, domnule profesor! 


Ana BANTOŞ 

Chişinău, 2006; Deschidere 
spre universalism. Literatura 
română din Basarabia 
postbelică. Monografie, 
Chişinău, 2010; Literatura 
basarabeană şi modelele 
literare europene, Bucureşti, 


2013. 


Acum, când se împlinesc optzeci de ani de 
la naştere şi şase ani de la trecerea în nemu- 
rire a poetului Grigore Vieru, se impune o 
perspectivă recontextualizată asupra creaţiei 
sale. Cu atât mai mult cu cât răscrucea din- 
tre tradiționalism și modernitate, unde a fost 
mereu plasată opera sa, este şi ea interpreta- 
tă dintr-un alt unghi de vedere. Menţionăm 
în acest context că situația social-istorică în 
care ne aflăm astăzi este caracterizată, bu- 
năoară, de către filozoful francez Gilles Li- 
povetsky, unul dintre interpreții marcanţi ai 
modernităţii, drept inedită, deoarece moder- 
nitatea nu mai are dușmani ca odinioară, ea 
reconciliindu-se cu principiile şi valorile de 
fond: „Combaterile, datorită cărora valori- 
le moderne (laicitatea, libertatea, egalitatea, 
pluralismul democratic, de-tradiționalizarea) 
s-au impus, au pierdut din vechea lor intensi- 
tate instituantă” (Gilles Lipovetsky, Sebasti- 
en Charles, Les temps hypermodernes, Grasset, 
2004, p. 104). Este unul dintre motivele 
pentru care autorul francez optează pentru 
modele interpretative mai puţin stereotipe şi 
mai complexe. De altfel, colegul de generație 
al lui Grigore Vieru, Liviu Damian, vedea lu- 
crurile într-un mod similar atunci când, în 
1974, caracteriza poezia confratelui său în 
felul următor: „E o poezie care poartă însem- 
nul sensibilităţii moderne, adică de azi, dar şi 

de totdeauna” (Liviu Damian, Sub semnul teiului, în vol. Grigore Vi- 
eru, Aproape, Editura Cartea moldovenească, Chișinău, 1974, p. 6), 
poeţii basarabeni fiind puşi în situaţia de a fi deschişi spre căutările 
moderne în literatură și de a găsi formele artistice cele mai adecvate 
de relaţionare cu tradiţia şi cu literatura clasică, lucru deloc ușor de 
înfăptuit în condiţiile deznaţionalizării sovietice. Din acest motiv în 
peisajul literar basarabean a funcţionat o relație specială dintre scriitor 
şi cititor. Deși „unelte ale frontului ideologic”, scriitorilor le era rezer- 
vat un loc privilegiat în societate, având și un efect benefic å la longue 
asupra literaturii: unii scriitori încep să reflecteze asupra strategiilor 
de conservare şi de perpetuare a influenței asupra maselor, dar dintr- 
o altă perspectivă decât cea oficială: cea a restabilirii echilibrului în 
peisajul literar basarabean conectat atât la noile forme literare, care 
se practicau dincolo de hotarele imperiului sovietic, cât şi la valorile 
artistice ale poporului din care făceau parte. Anume așa procedează 
Ion Vatamanu și Liviu Damian în publicistica lor, precum şi ceilalți 
colegi de generaţie, asumându-și rolul de îndrumători și de luptători 
contra falsificării istoriei și a identității basarabenilor. Un anumit spi- 
rit popular se întrețese şi modifică discursul orientat inițial spre ide- 
ea de artă modernă, prozaicul şi liricul făcând casă comună în poezia 
şaizecistă. Grigore Vieru se evidenţiază între confrații săi, „rămânând, 
de-a pururi, în întâmpinarea aproape liturgică a receptorului”, după 
observaţia fină a cercetătorului literar târgumureşean Valentin Marica 
(Valentin Marica, Grigore Vieru, Cel care se apropie, „Vatra veche”, Târ- 
gu Mureş, 201$, nr. 2 (74), februarie, p. 9). Aşa îşi înţelegea Grigore 
Vieru, împreună cu întreaga generaţie şaizecistă, misiunea de a difuza 
cultura literară în mase și anume în felul acesta se explică oscilaţia între 
estetic și caracterul popular al literaturii pe care au creat-o. În accepție 
viereană „cuvântul trebuie să aibă forță de predicţie, să fie apel soli- 
darizant şi freamăt stimulator” (Constantin Ciopraga, Grigore Vieru — 
destin re-întemeietor, „Limba Română”, 2009, nr. 1-4 (163-166), p. 16). 
După cum observa și Eugen Simion, prin cultivarea „în chip deliberat” 
a temelor tradiționale și prin recursul la formule lirice mai accesibile, 
Vieru, de rând cu alți poeţi basarabeni, voia astfel „să ajungă la inima 
unor oameni ținuți, de regulă, departe de rafinamentele poeziei mo- 
derne” (Eugen Simion, Scriitori români de azi, vol. III, Editura Cartea 
Românească, Bucureşti, 1999). De fapt, ce ar fi trebuit să scrie pentru 
cititorii abia ieşiţi din război, foamete, deportări, care erau scoși forțat 

din normalitatea mediului cultural românesc și care erau dezorientați 
din acest punct de vedere, şcoala, universitatea, academia constituin- 
du-se după modele false, antinaționale? Scriitorii își căutau propria 
identitate sondând terenul pe care putea fi atras cititorul. Pe acest 
fundal, versurile lui Grigore Vieru, axate pe emoție, sinceritate și pu- 
ritate, indică apariţia unei literaturi ce se orientează spre altceva. O 
poezie precum Hultanul din volumul de debut Alarma, din 1957, este 
remarcată de către unul dintre confrații săi, Andrei Strâmbeanu, astfel: 
„Poezia în cauză, de fapt, a dat alarma despre apariția unui poet ade- 
vărat în Basarabia postbelică. Făcătorii de poezie de pe atunci, cei care 
«o făceau pe aeroplanul», dar, de fapt, aveau motoare alimentate cu 
paie colhoznice, înțelegând că veacul li se termină, au trecut imediat 
la atac. Un atac perfid, total nemotivat” (Andrei Strâmbeanu, Poetul 
ca trandafirul, în volumul Grigore Vieru, Strigat-am către tine, Editu- 
ra Litera internaţional, Bucureşti - Chişinău, 2002, p. 19). Neangajat 
politic, Grigore Vieru, în cărțile sale apărute în perioada de până la 
1989 (Versuri, 1967; Numele tău, 1968; Aproape, 1974; Un verde ne 
vede, 1978) cultivă o poezie care se remarcă prin universalitate. Moti- 
ve lirice mama, copilul, dragostea de viaţă sunt transpuse memorabil, 
în versuri mereu actuale; expresia lirică, în pofida simplităţii sale, este 


Chişinău, 2007. În prim-plan: Ana Bantoş, Raisa Vieru, 
Grigore Vieru și Andrei Eşanu 

ridicată la înălțimi neîntrecute: „Uşoară, maică, uşoară / Ca-i putea să 
ÎL A . v $ . v“ A » 
mergi călcând / Pe seminţele ce zboară / Între ceruri și pământ... 


Statutul scriitorului basarabean și cel al literaturii, graţie prezenţei 
culturii literare române la est de Prut în scurta perioadă a dezghețului 
hruşciovist, e pe cale de a deveni altul, de o vizibilitate proeminen- 
tă. Două feluri de a percepe literatura sunt la originea orientării spre 
un nou profil de creaţie al scriitorului și al literaturii, determinate de 
dorinţa de a consolida alianţa între scriitor şi public. Mai vârstnicul 
George Meniuc avea să caracterizeze momentul respectiv în felul ur- 
mător: „...Astfel a păşit Grigore Vieru în lumea literelor năzdrăvane, 
şi nu de-a gata, ci ca un harnic muncitor, ce-și pregăteşte singur unel- 
tele înainte de a-şi ocupa locul la masa de lucru. Intenţia: făcătura să-i 
(Sic!) fie dragă oamenilor” „Scrisul să le fie drag oamenilor”, înseamnă, 
de fapt, opțiunea pentru un anumit scris ce „nu sfidează vorbirea sim- 
plă”, pe care el, poetul, ştie să-l „înzestreze cu o vigoare nouă” (George 
Meniuc, Inscripţie, Prefaţă la volumul Grigore Vieru, Versuri, Editura 
Cartea Moldovenească, Chișinău, 1971, p. 3). 


Cel de-al doilea fel de a percepe literatura, susținut şi acesta de majori- 
tatea colegilor de generaţie, ţine de consolidarea alianţei dintre scriitori, 
în prim-plan situându-se literatura mai rafinată pe care doar scriitorul și 
elita cititorilor o înțeleg şi o apreciază. Din această categorie făceau parte 
scriitori precum Aureliu Busuioc sau Serafim Saka, de exemplu. Dincolo 
de anumite discordii, iscate pe acest fundal, Grigore Vieru ilustrează ra- 
portul dintre o elită literară și masele largi într-o perioadă în care efortu- 
rile de ieșire de sub opresiunea ideologicului erau remarcabile. Renăștea 
cultura literară în Basarabia. Rădăcinile acestui fenomen se află în cultura 
populară, în literatura clasică, în literatura română neomodernă din peri- 
oada postbelică. Relaţiile, de cele mai multe ori clandestine, dintre scri- 
itorii basarabeni şi confrații lor din România au avut, de asemenea, un 
impact deosebit. Eugen Simion va aprecia la justa ei valoare influența pe 
care au avut-o scriitori precum Tudor Arghezi, Lucian Blaga şi, în mod 
deosebit, Nichita Stănescu (cel care avea să spună despre confratele său 
basarabean: „Este un mare și adevărat poet; el transfigurează natura gân- 
dirii în natura naturii. Ne împrimăvărează cu o toamnă”), Marin Sorescu, 
Adrian Păunescu și alți poeți din ramura bucureșteană a generaţiei care 
au „modificat ceva în lirismul tradiționalist al lui Grigore Vieru”, în al că- 
rui scris accentele moderniste se suprapuneau peste eminescianismul la 
care nu a renunţat niciodată, prezenţa lui Eminescu consfințind legătura 

indestructibilă dintre scriitor şi cititorii săi. Drept exemplu poate servi 
celebra poezie Legământ. 


Analiza destinului literar al lui Grigore Vieru ne face să înțelegem sur- 
sele vizibilității mult mai evidente a omului de litere în anii '70, de 
exemplu, în comparaţie cu situația de astăzi. Apariţia pe scena literară 
a lui Grigore Vieru, Liviu Damian, Victor Teleucă, Ion Vatamanu, Du- 
mitru Matcovschi, Gheorghe Vodă, Anatol Codru a însemnat redefi- 
nirea peisajului literar basarabean. Parcurgând itinerarul labirintic al 
acestei generaţii, a „copiilor de rouă” (Serafim Saka), spre literatură, 
vom observa că după o perioadă sufocantă de proletcultism, în anii 
imediat postbelici prestigiul scriitorului în societate creştea pe măsură 
ce relația dintre acesta și cititorii săi era mai strânsă. Scriitorii care op- 
tează pentru reabilitarea esteticului la un moment dat se vor întoarce 
tot mai hotărâți cu fața spre publicul larg pe care nu vor să-l piardă din 
două motive: ei își asumă un angajament față de comunitatea etnică pe 
care o reprezintă și, pe de altă parte, optează pentru promovarea cultu- 
rii literare române în peisajul basarabean, care era tot mai mult împins 
spre deznaționalizare. În acest sens, în peisajul literar pruto-nistrean 
am putea vorbi de o adevărată politică literară. Și trebuie accentuat că 
în cazul lui Grigore Vieru relaţia cu cititorul e una specială, scriitorul 
educându-și cititorul, a compus, chiar de la început, pentru copii. Ul- 
terior a scris pentru maturi, dar legătura cu cei mici nu a neglijat-o până 
la sfârşitul vieţii sale, obişnuind să spună că atunci „când oboseşte de 
cei maturi, merge la cei mici”. 


Sunt dovezi convingătoare că Grigore Vieru s-a condus în permanență 
de un principiu, potrivit căruia nu există scriitor fără cititori (Edgar 
Poe). Argumentele au continuat să persiste şi atunci când s-a orientat 
spre activitatea de textier. De altfel, a început să scrie versuri pentru 
cântece într-o perioada în care muzica de estradă populariza texte mi- 
nore din punct de vedere artistic. Colaborând cu interpreți de muzică 
ușoară sau populară, cu dirijorul Ştefan Andronic (la îndemnul căruia 
a scris versuri pentru a fi interpretate pe muzică clasică), Vieru se con- 
ducea de o regulă de aur: cu ajutorul cântecului reușești să te faci îndră- 
git de un public mult mai larg decât cel care te citește. Aceste „detalii” 
ţin şi ele de felul cum înţelegea autorul Stelei de vineri misiunea de a fi 
intelectual, la interferența dintre arte. Bineînţeles, există o sensibilitate 
a epocii, care, în anii când a scris Vieru, includea o anumită gamă de 
motive poetice, fluctuația gustului artistic însă e firească. Important 

este că Grigore Vieru, înțelegând poezia ca mișcare, a înlesnit redesco- 
perirea drumului pierdut către poezia autentică. 


xxx 


La şase ani de la trecerea în lumea celor drepți, Grigore Vieru, e firesc 
să fie așa, nu mai este atacat cu vehemenţă ca în ultimii săi ani de viaţă. 
Opiniile în ceea ce priveşte creaţia şi personalitatea lui nu se mai îm- 
part atât de categoric între adulatori și detractori, deși se încearcă o re- 
vizuire a creaţiei în termini „toleranţi” de felul: „Vieru a fost un om bun 
şi atât”. Este şi aceasta o opinie care vădeşte o abordare conjuncturistă, 
căci în momentul în care încep festivalurile dedicate poetului, tot ei 
apar la tribună vorbind emfatic, nu atât de dragul poetului sau al lite- 
raturii, cât pentru a se „lustrui pe sine”, vorba lui Eminescu. E un truc 
care, din păcate, la noi „merge” și „dă roade”. Dincolo de acestea însă, 
considerăm mult mai important gestul de a analiza lucrurile pentru a 
înţelege ce s-a întâmplat în peisajul literar de la est de Prut, în cea de a 
doua jumătate a secolului al XX-lea și la începutul secolului al XXI-lea. 
În acest sens, revenirea la creaţia şi destinul literar al unui scriitor ca 
Grigore Vieru este, credem, unul dintre reperele oportune. 


Iată de ce redacţia revistei „Limba Română” a iniţiat un chestionar cu 
genericul „Grigore Vieru — cetățean al poeziei”, invitându-i pe colegii 
de breaslă ai poetului și pe cititorii revistei să ne scrie, având ca puncte 
de reper întrebările: 


1. Care sunt trăsăturile esenţiale ale poeziei lui Grigore Vieru? În ce 
rezidă originalitatea liricii și spiritului poetic vierean? 


2. Cum se conturează destinul postum al creaţiei lui Grigore Vieru la 
împlinirea a 80 de ani de la naștere și la 6 ani de la trecerea poetului la 
cele veşnice? 


3. „Limba unui popor este istoria lui”, afirmă Grigore Vieru. În ce mod 
acest raționament explică / oglindește realităţile basarabene? 


4. Ce amprente / urme a lăsat în spaţiul cultural (și politic?) din Repu- 
blica Moldova omul de caracter Grigore Vieru, personalitatea și inte- 
gritatea lui morală? 


Publicăm în paginile ce urmează textele autorilor care au binevoit să 
răspundă solicitării noastre. 

Vladimir BEŞLEAGĂ 


Fenomenul Grigore Vieru 


VB. — prozator, poet, eseist. 
Semnează volume de 
proză şi publicistică, între 
care: Zbor frânt (1966), 
Acasă (1984), Ignat şi 

Ana (1979), Suflul vremii 
(1981), Sânge pe zăpadă 
(1985), Jurnal 1986-1988 
(2002), Cumplite vremi 
(2003), Cruci răsturnate de 
regim. Mănăstirea Răciula. 
1959 (2006), Dialoguri 
literare (2006), Hoţii din 
apartamente (2006), 
Conştiința naţională sub 
regimul comunist totalitar 
(RSSM: 1956-1963) (2008), 
Dirimaga (2009), Destine 
transnistriene (2010). 
Laureat a numeroase 
premii, decorat cu Ordinul 
Republicii. Scriitor al 
poporului din Republica 
Moldova. 


1. Pentru a pricepe, fie și sumar, expeditiv, fe- 
nomenul Grigore Vieru, se cuvine a încerca să-l 
vedem în toată complexitatea factorilor care 
l-au condiţionat și a circumstanțelor în care 
s-a produs: politice, social-culturale, literare, 
cuprinzând aici, inevitabil, şi unele date strict 
individuale, până la... biologic. Contextul poli- 
tic: moartea tiranului Stalin, demararea a ceea 
ce s-a numit „dezghețul hrușciovian” (după 
formula lingvistului Mândâcanu). Social-cul- 
tural: slăbirea presiunii din partea cenzurii și 
a controlului de partid. Literar: restabilirea și 
funcționarea timp de vreun deceniu a concep- 
tului și viziunii de spaţiu literar unic românesc 
şi a liberei circulații a cărții şi presei din Țară în 
spaţiul basarabean (R.S.S.M.). În plan indivi- 
dual: Grigore venea în literatură ca unul trecut, 
împreună cu generaţia sa, prin ocupaţia sovie- 
tică, cruzimile războiului, foametei, deportă- 
rilor, care i l-au omorât pe tata, l-au hrănit cu 
urzici, i-au zdruncinat sănătatea, făcându-l să 
sufere de plămâni toată viaţa... 


Am spus „fenomenul Grigore Vieru”. Dar 
ar fi inexact, dacă nu chiar fals, dacă nu am 
menţiona aici cel puţin alte două personali- 
tăți de mare anvergură și forță creatoare, care 
au marcat această epocă — Ion Druţă şi Petru 
Cărare. Primul în proza lirică, al doilea în po- 
ezia cu pronunțate accente de satiră social- 
politică... 

Vieru a intrat în literatură pe poarta poeziei pentru copii (prin revista 
„Arici-pogonici”, zic eu). La fel ca alţi tineri autori, care veneau de la țară 
şi pentru care singurul paradis cunoscut și demn de a fi cântat era co- 
pilăria cu toate visele și pădurile ei. Când a bătut la ușă și a pășit pragul 
acestei mirifice lumi, aici dominau cărţile lui Bucov, Deleanu, Russu, Be- 
listov, Roşca, poeţi reciclați, pronunţat livrești şi didactici, pe când po- 
ezia ce-o aducea Vieru era una insuportabil de sinceră, firească, ludică, 
neadaptată la canoanele oficiale ale realismului socialist... Ca unul care 
am participat la discutarea primei lui plachete la editura Şcoala Sovietică 
(Alarma, 1957), pot mărturisi că a fost cu... lacrimi din partea junelui 
poet. Mai vârstnicii colegi l-au făcut praf! I-au reproșat faptul că... ce fel 
de educaţie le face dânsul copiilor sovietici prin poezii de felul: 


„Şade porcul jos în paie: 
«Prea-s murdar. Murdar de tot, 
Trebuie să-mi fac o baie!» 


Şi s-a dus s-o facă-n glod”. 


Originalitatea poeziei lui Grigore Vieru provine din absoluta sincerita- 
te a discursului poetic, din simplitatea expresiei, din rara ei muzicalita- 
te, care — toate — izvorăsc din melosul popular, din mitologia milenară, 
din tradiţiile naționale cele mai frumoase, pe scurt, din bunul gust, bu- 
nul simţ şi buna cuviință a neamului românesc... 


2. Trăim într-o epocă în care lucrurile, evenimentele, chiar și valorile se 
produc sub semnul grabnicelor schimbări, până la deteriorare și dispari- 
ţie totală. În ceea ce priveşte creaţia literară, dat fiind că ea se manifestă 
prin limbă, adică prin ceea ce are un popor mai stabil și constant, aici 
lucrurile stau diferit. Dacă e să ne referim la destinul postum al creaţiei 
lui Grigore Vieru, vom spune scurt: poetul se situează între marile figuri 
emblematice ale poeziei române din a doua jumătate a secolului al 
XX-lea: Nichita Stănescu, Marin Sorescu, loan Alexandru și, de ce nu? 
Adrian Păunescu... Chiar dacă dânsul nu a fost, propriu-zis, un reforma- 
tor al limbajului poetic, venind dintr-o zonă marginală, oropsită, cum era 
Basarabia rusificată și deznaționalizată... Aportul lui e de fond, de esenţă, 
şi mai puţin de formă, de expresie, care e pronunţat populară... 


Am zis „populară” şi imediat am simţit că se cere evidențiată marea-i po- 
pularitate în vremea sa. Au crescut cu versurile lui câteva generaţii de 
cititori, de la grădiniţă şi școală, până târziu, când au ajuns bunici... Îmi 

sună şi acum în auz cântecul „La noi la grădiniţă”, din repertoriul puștilor 
de la prima grădiniță românească fondată la Chişinău în 1957: 

„La noi la grădiniță 

auzi când treci pe drum 

un zumzet de albină, 

un zumzet cald şi bun. 

Zum, zum, zum, 

Zum, zum, zum, 

la noi la grădiniță”. 

3. Vocea poetului a răsunat ca un clopot de aur în anii luptei pentru re- 


aducerea acasă a limbii române în veşmântul ei firesc: „Vin din munții 
latiniei, / deci şi scrisul mi-i latin!” 


4. A fost, cu adevărat, un om de caracter. În pofida timpurilor vitrege, 
dar şi a constituţiei fizice firave, şi a firii sale mai mult feminine decât 
bărbătești, a dat dovadă de o puternică voinţă, manifestându-se nu doar 
ca poet proeminent, ci și ca om public, în Agora. A cunoscut dragostea 
mulțimilor, dar nici contestările nu l-au ocolit. Le-a răspuns direct, dur, 
fără menajamente... E destul să amintim Scrisoarea deschisă adresată cla- 
sicului literaturii sovietice moldoveneşti, Andrei Lupan, de altfel, un om 
de treabă, care a făcut şi multe lucruri bune, susținând tinerele talente... 


23 ianuarie 2015 


P.S. De la colegii mei, poeţi dragi, care ne-au părăsit prematur, cunosc 
pe dinafară mai multe versuri, amintindu-mi-le adesea şi repetându-le 
cu multă pietate. Dintre cele ale lui Grigore le pun în capul mesei pe 
acestea, care exprimă magistral crezul și destinul său de poet: 


„M-am amestecat cu viața 

Ca noaptea cu dimineaţa. 
M-am amestecat cu cântul 
Ca mormântul cu pământul... 
M-am amestecat cu dorul 

Ca sângele cu izvorul. 

M-am amestecat cu tine 


Ca ce-așteaptă cu ce vine”. 
V.B. 

Nicolae MĂTCAŞ 


| Invăţător al neamului 


N.M. - filolog, lingvist, 
prof. univ., poet, publicist, 
traducător, om de stat. 
Membru al Uniunii 
Scriitorilor din România şi 
din Republica Moldova şi 
al Uniunii Jurnaliştilor din 
Moldova. Autor şi coautor, 
redactor şi coredactor 

a peste 30 de manuale, 
elaborări metodice şi alte 
ediţii didactice şi a peste 
250 de articole şi studii. 
Semnează în 2010 volumul 
Calvarul limbii române din 
Basarabia, 552 p., editat de 
Casa Limbii Române „Nichita 
Stănescu" Ministru al Ştiinţei 
şi Învăţământului din 
Republica Moldova (1990- 
1994). Fondator al revistei 
„Limba Română”. 


1. Anevoios, dacă nu chiar imposibil, a trece 
prin patul lui Procust al răspunsurilor laco- 
nice la un formular trăsăturile definitorii ale 
creaţiei poetice a lui Grigore Vieru. Facil, în 
același timp, pentru că multe dintre trăsături- 
le poeziei sale se identifică aproape integral cu 
trăsăturile de caracter, firea şi simţirea creato- 
rului însuși. 


Sunt mai multe. Mă voi limita la câteva, ca- 
racteristice versurilor eminamente lirice 
(lipsite de alarma, gravitatea, solemnitatea, 
patetismul poeziei social-politice și patriotice 
a poetului din anii de luptă pentru eliberare 
națională), aşa cum le simte un cititor împă- 
timit al frumosului, fără a recurge la panoplia 
şi sculele de rigoare cu care se mândreşte un 
critic profesionist. 


A. Simplitatea (profundă - oximoronul prin 
care unii exegeți ne-au atenționat asupra unei 
eventuale interpretări simpliste a numitei tră- 
sături distinctive). 


Trebuie să fii în stare a atinge o atare simplita- 
te, pe care numai folclorul nostru și scriitori 
de talia lui Coşbuc o mai au. Prin aceasta se 
şi explică, cred, accesibilitatea și popularitatea 
versurilor lui Vieru, întipărirea lor lejeră în 
mentalul colectiv al diferitor generaţii de ci- 
titori aidoma unor veritabile creaţii folclorice. 

B. Suavitatea. Lirica lui Vieru are ceva din limpezimea lacrimii, din 
murmurul izvorului, din sonul prelung al buciumului. Versul lui Vieru 
te leagănă pe val de mare, te poartă pe aripi de pasăre, te face să te simţi 
ca rândunica în zbor. În sufocanta realitate postbelică (poezia de la noi 
nu proslăvea decât partidul şi pe Lenin, prietenia de nezdruncinat(!) 
dintre popoarele sovietice, prezentul încărcat de elan creator și viitorul 
orbitor de luminos), poezia plină de candoare și prospețime a lui Vie- 
ru despre copii, mamă, limbă, neam a creat un adevărat şoc nu numai 
în rândul diriguitorilor culturii, ci şi al unor simpli cititori îmbibaţi și 
îndoctrinați cu alte idealuri și mostre de poezie patriotică. 


C. Sinceritatea. Deşi bine camuflat în cuvinte, expresii și fraze patetice, 
caracterul declarativ, nesincer, fals al scrierilor poetice îşi arăta arama 
în orice încercare a „consumatorilor” de poezie de a veni în contact mai 
intim, tête-à-tête, cu pretinsele creaţii artistice ale timpului. Generaţia 
lui Vieru, iar Vieru în cel mai înalt grad, a reuşit, prin rostirea domoală, 
armonioasă, sinceră ca o mărturisire în faţa preotului și evlavioasă ca o 
rugăciune, să-l facă pe cititorul dornic de frumos ca inima și simțurile 
acestuia să vibreze precum struna de vioară. 


D. Forţa conotaţiei. Proprie oricărei creaţii poetice, indiferent de regim, 
această caracteristică a versului vierean a fost folosită cu măiestrie de 
către creator pentru a le insufla cititorilor dragoste, în primul rând (fără 
referiri directe, adesea imposibile la acea dată), față de Țară, neam, is- 
torie, cultură, limbă, credință. Dragoste ridicată de la sfioşenie și înse- 
ninare la religiozitate şi sfinţenie. 


E. Muzicalitatea (armonia). Trăsătură intrinsecă a poeziei în genere, la 
Vieru s-a bucurat de o cultivare expresă. Nu degeaba o bună parte din 
poeziile lui Vieru sunt puse pe note (inclusiv cele pentru copii), auto- 
rul textelor apărând, nu rareori, și în calitate de compozitor. Cântecele 
de dragoste pe versurile lui Vieru (Melancolie, Regina mea, Numai tu, 
Sărută-mă, Ultima oară ş.a.) sunt interpretate pe scenele lumii. Iar „im- 
nele” Basarabiei, scrise de Vieru în toiul luptei pentru independenţă 
(Reaprindeţi candela, Pentru ea, Eminescu, Răsai, Trei culori, Legământ 
etc.), pe o tonalitate gravă, sobră, mobilizatoare, ne-au servit ca scut, 
spadă şi flamură în anii marii mișcări de eliberare și apărare a ființei 
naționale. 

2. Contrar criteriilor extrem de subiective și arbitrare la canonizarea şi 
înmatricularea unor creatori în patrimoniul cultural general românesc, 
opera lui Vieru îşi face pârtie din ce în ce mai largă, și după trecerea 
poetului la cele veşnice, prin troienele apreciatorilor profesioniști, căci 
la inima omului de rând a avut priză şi percepţie adecvată dintotdeau- 
na. Opera lui Vieru nu numai că va străpunge zidul indiferenţei, ea va 
dăinui. 

3. În Basarabia, parte tranșată brutal din trunchiul TŢării-mamă Ro- 
mânia, destinul limbii s-a contopit cu soarta purtătorilor ei. Izgonită 
din administraţie, biserică, şcoală în timpul ţarismului rus, strâmtorată 
până la strangulare în exercitarea funcţiilor ei publice în perioada so- 
vietică, sărăcită, schilodită (în pronunțare, scriere, structura ei lexicală, 
sintactică și stilistică) de influență masivă din partea limbii ruse (pro- 
movată oficial ca a doua, însă, de fapt, prima limbă „maternă” a moldo- 
venilor), limba română din Basarabia a reuşit să supraviețuiască prin 
eforturile oamenilor de creaţie, ale profesorilor de limbă şi literatură 
naţională, ale puţinelor mijloace de informare în masă în limba mater- 
nă, dar şi, mai ales, la nivelul vorbit, cu toate arhaismele, rusticismele 
şi macaronismele, prin utilizarea şi perpetuarea lor de către purtăto- 
rii nativi. Contrar tuturor interdicţiilor, restricţiilor, limba română s-a 
vorbit la ţară, precum şi în mediul familial al intelectualilor și al unor 
familii de simpli muncitori de la oraș (cu excepția familiilor mixte, în 
care drept limbă de comunicare servea, de regulă, limba rusă). Limba 
română au vorbit-o pe ascuns în familiile lor deportații basarabeni în 
Siberia și Kazahstan. Iar când nu s-a putut vorbi, neamul nostru a tă- 
cut tot în limba maternă, vorba poetului. Prin grai ne-am păstrat ființa 
naţională și vom exista ca neam românesc tot atât, cât va dăinui limba 
română. Să nu ne mire de ce poetul Vieru a apărat cu toate fibrele fiin- 
ţei sale limba noastră cea română. 


4. Încă proaspete. Profunde. Durute. Ca toți basarabenii conștienți de 
propria identitate, una cu cea a fraților de peste Prut, Vieru a trăit o 
bună parte din viaţa sa conştientă în condiţiile extrem de vitrege pen- 
tru manifestarea identităţii, a suflului aşchiei de popor român din Basa- 
rabia, a durerilor, suferințelor şi aspirațiilor acestuia. Nu a avut dreptul 
să studieze și să cunoască istoria milenară, plină de fapte de glorie a 
neamului său, să cunoască fondatorii culturii și civilizaţiei românești, 

clasicii literaturii naţionale, să-şi cunoască, în defintiv, propria Țară, 
bogăţiile și valorile ei materiale și spirituale. Durerea, lacrima din po- 
ezia lui Vieru sunt durerea și lacrima înainte-mergătorului Mihai Emi- 
nescu, dar şi lacrimile Basarabiei înrobite. Blând ca un miel de Paște, 
blajin ca o pâine caldă scoasă de mama de pe vatră, firav ca un fir de 
ghiocel printre urmele de zăpadă, călcând pe pământ ușure ca un isus 
Hrisos, eteric precum seminţele ce zboară prin aer, evlavios, îngădui- 
tor şi iertător ca sfinţii apostoli, Vieru devenea cremene și spadă când 
era vorba de vreun atentat la lucrurile sfinte ce ţin de ființa neamului: 
mamă, limbă, istorie, neam, Ţară. Discursul său de recepție la Acade- 
mia de Științe a Moldovei nu în zadar și-l intitulase atât de sugestiv: 
„Oastea Limbii Române”. Ostaş neînfricat din stirpea marelui Ştefan- 
Vodă, din bătălia de la Podul Înalt, gata să se jertfească pentru neam și 
credință precum Brâncoveanu. Vieru s-a aflat pe meterezele cetăţii, în 
toate bătăliile pentru apărarea ființei naționale. A fost unul dintre fon- 
datorii şi îndrumătorii Mişcării de Eliberare Naţională. A luptat leonic 
pentru apărarea drepturilor limbii materne ca membru al Comisiei 
Interdepartamentale, care a elaborat legislaţia lingvistică. S-a pronun- 
tat vehement contra renunțării la imnul naţional al tuturor românilor 
„Deşteaptă-te, române!”, a refuzat categoric şi a aruncat anatema asu- 
pra celor care vor cuteza să scrie un nou imn al Basarabiei, „moldove- 
nesc” Nu s-a sfiit să-i califice după merit pe conaţionalii de alte etnii, 
care s-au împotrivit cu înverșunare drepturilor fireşti revendicate de 
românii din Basarabia, a scris strofe contra mancurţilor de o virulență 
a tăunului din romanul cu același nume de Ethel Lilian Voynich. A mi- 
litat până la moarte pentru numele corect al limbii (să ne amintim de 
poezia Limba noastră cea română, rostită de poet pe 17 ianuarie 1990 
la Congresul de constituire a Societăţii care a preluat numele poezi- 
ei). Imnul, limba şi neamul nu pot fi negociate în niciun fel, susținea 
cu fermitate poetul. Nu numai că a visat, ca noi toţi, ci şi a crezut în 
reîntregirea neamului românesc, pe care o vedea foarte apropiată („Va 
avea loc în curând, frate Nicolae, crede-mă. Vom fi şi noi martori”, mă 
încuraja cu încredere poetul). N-a mai avut parte, cu regret, să o vadă 
şi să se bucure ca un copil de realizarea ei. Onestitatea, integritatea, ro- 
mânismul lui Grigore Vieru sunt, vorba dlui profesor Dan Dungaciu, o 
hârtie de turnesol, care scoate la iveală identitatea fiecărui basarabean. 
N-am ştiut să-i apărăm făptura firavă de atacurile furibunde din partea 

denigratorilor și detractorilor lui. El însă nu a pregetat să ne apere de 
fiecare dată când împotriva noastră erau îndreptate săgețile otrăvite ale 
adversarilor ideologici. 


Vieru a fost un învățător și educator al neamului, cu un spirit şi un tact 
pedagogic înnăscut, promotor consecvent al principiilor didactice ale 
înaintașului său Ion Creangă. Prin creaţia poetică pentru copii, dar și 
prin cele două lucrări metodice, Albinuța şi Abecedarul, recunoscute 
de lumea științifică pedagogică, prin versurile sale de dragoste pentru 
fiinţa iubită, plai şi neam, Vieru ne-a educat, pentru prima oară pe arii 
atât de extinse, pe trepte, copiii în spiritul tradiţiilor neamului. Vieru 
nu numai le-a declarat, ci le-a demonstrat copiilor şi adolescenților, pe 
bază de exemple concrete din creaţia sa, că avem un grai dumnezeiesc 
de dulce, de frumos şi armonios, că se poate cânta nu numai în alte 
limbi, ci şi în maternă. Cu poezia lui Vieru au crescut copiii noștri, de 
la leagăn la creșă, de la creșă la grădiniță, de la grădiniță la şcoală, de la 
şcoală la facultate. Poezia lui Vieru o cunoşteau pe din afară nu numai 
copiii și tinerii îndrăgostiţi, o învățam şi noi, părinții copiilor, la timpul 
nostru văduviți, ca şi poetul, de suflul şi vibrația poeziei clasice. Cu 
versurile de dragoste ale lui Vieru s-au îndrăgostit și s-au iubit tinerii 
noştri. Poezia de dragoste pentru țară, neam, mamă, limbă a contribuit 
la trezirea conştiinţei naţionale. Cu poezia lui Vieru am înţeles că sun- 
tem români şi vorbim românește, că avem un ideal, pe care trebuie să-l 
realizăm, am învăţat să nu mai putem fi minţiţi, am înțeles că trebuie să 
luptăm pentru identitate, istorie, limbă, reîntregirea neamului, pentru 
restaurarea adevărului tăinuit. A adevărului care nu mai poate umbla 
cu capul spart. 


Opera poetului, dârzenia marelui cetățean și patriot, sinceritatea, no- 
bilele calități de bun prieten şi om de omenie Grigore Vieru, chipul 
lui de înger păzitor din ceruri ne va lumina de-a pururi în acțiunile și 
făptuirile noastre. 

Adrian Dinu RACHIERU 
Grigore Vieru și „crinii latiniei” 


1. Cu Grigore Vieru coborâm în starea „din- 
tâi” a lumii: „Toate îmi par că sunt / Prima 
oară”. Spaţiul vierean ingenuu, răscolit de o 
bunătate primordială, se sprijină pe arhetipul 
mamei, ca simbol matricial. În mitologia sa, 


încercând a îmbuna lumea, poetul cheamă 


în ajutor şi spusa aforistică. Palpează elemen- 
ADR. — prof. univ. dr, decan 


al Facultăţii de Jurnalistică, 


Universitatea Tibiscus” într-un secol grăbit şi asaltat de un real degra- 


Timişoara. Dintre volumele dat, o bază paremiologică, pe temelia cărților, 


taritatea, caută bucuriile simple, durează, 


publicate (peste 20): Elitism invocând texte sapienţiale. Poetul se împarte, 
și Postmodernism, Editura 
Junimea, laşi, 1999; Bătălia 
pentru Basarabia, Editura 
Augusta, Timişoara, 2000; „M-am amestecat cu cântul / Ca mormântul 
Alternativa Marino, Editura cu pământul”. Graiul matern („săpat până la 
Junimea, laşi, 2002; Legea Jacrimi”), îndureratul plai natal, cinstirea lim- 
conservării scaunului (roman, 
vol. |, I1), Editura Eubeea, j j | i 
Timişoara, 2002, 2004; fiind un veritabil testament poetic) sunt obse- 
Globalizare şi cultură media, siile sale călătoare, nuclee tematico-motivice 
Editura Institutul European, care îi definesc vitalitatea creaţiei, de o cuce- 
laşi, 2003; Nichita Stănescu — 
un idol fals?, Editura Princeps 
Edit, laşi, 2006; Eminescu 
după Eminescu, Editura Au- gan) , descoperind, sub titluri seducătoare, 
gusta, Timişoara, 2009; Poeți reeditări. Dar, prin acumularea detaliilor, tex- 
din Basarabia (antologie 
itică), Editura Academiei 
Române, Bucureşti, şi Editura aa i ) Ai 
Ştiinţa, Chişinău, 2010. Sfârşit (De la tine), iar moartea pânditoare, 
curăţenia morală prelungesc tonic ecoul mi- 


se risipește în poemele sale, lapidare şi memo- 
rabile, visând la o simplitate mereu proaspătă: 


bii, veneraţia pentru înaintași (Legământ-ul 


ritoare sinceritate. Se poate încerca un trata- 
ment „pur tematologic” (cum sugera M. Dol- 


tele lui Vieru aprind „dorul de viață”; de la 


Q 
1a 


mormântul strămoşilor urcă o dragoste „fără 


oritic, poetica viereană închipuind o „sfidare 
calmă a morții” (cf. Fănuş Băileșteanu). În 

descendență eminesciană, Grigore Vieru aduce prinos de recunoștință 
celei care l-a dăruit limbii „prin ziua / Ce dulce datu-mi-s-a” (Graiul). 
Poemele sale circulând fără paşaport, publicistica înfiorată de crezul 
unionist, cântecele îndrăgite fac din Vieru un simbol (adulat sau hulit) 
şi o valoare certificată, nescutită de asalturi denigratorii. 


La Vieru principiul matern umanizează, dobândeşte vibrații cosmice, 
devine chiar „substitut al eternității” (M. Cimpoi). Poetul, un evlavios, 
contemplă succesiunea anotimpurilor, culege „roua sufletului”, e bol- 
nav de armonie și înțelege că veşnicia e „ca laptele mamei”. lar mama, 
cu „fierbintea ei respiraţie / roteşte pe cer stelele, luna” (Când sunt 
eu lângă mama). Aşadar, cosmosul — s-a observat — capătă un nimb 
matern, mama devine osia lumii. Nu trebuie subestimată „pedagogia” 
liricii lui Vieru. Romantic într-un secol deromantizat, poetul ne pregă- 
teşte pentru întâlnirea cu poezia. El caută „umbra copilăriei” (de aici, 
poate, predilecția diminutivării), vârsta inocenței, acel „univers fericit” 
invadat de blândeţe și blajinătate, alungând anxietăţile. Cum poetul, 
spuneam, este un „duh al vieţii”, reveria natală, devoțiunea, delicate- 
tea (tânjind replierea) caută obsesiv chipul mamei. Cine ar putea veni 
în locul Ei? — se întreabă Vieru. O lume maternă, crescând sub acest 
simbol tutelar, stăpânește universul liric: „Nu poţi să smulgi din aer / 
Al mierlei cântec spus / De vorba mamei gura-mi / S-o depărtezi nu 
poţi. // Nu poți din ape smulge / Un soare oglindit / De mine chipul 
mamei / Să îl desparţi nu poţi” (Versuri albe). Poetul ascultă tăcerile 
din „casa mumei”, „plânsetul humei” (e un accent bacovian aici), iubi- 
rea ia chipul mamei; „pierzând pe mama - citim în Caut umbra — mi-a 
rămas patria”. Deci, sfârșind antologic: „Mamă, / Tu ești patria mea!” 
(Mamă, tu ești....). 


Ca poet-rapsod cultivă, de fapt, un crez clasicist, gnomic, coborând 
în ontologia arhaică, invitându-ne la obârșii pentru „a prinde” ros- 
tirea esențială a Fiinţei (copilăria, natura, maternitatea, religiozita- 
tea). El toarnă într-o formulă cantabilă fondul creștin, mângâiat de 
fiorul cosmic. Ingenuitatea (recuperată) ne transportă într-un timp 
mitic, iar versul, gravid de afectivitate, bolnav de orfism, poartă o 
prospeţime nealterată. Omul Vieru, fragil, blând, cocoțat totuși pe 
baricade, risipind bunătate, a devenit — ca poet mesianic — nu doar 
o respectată voce publică, ci un simbol basarabean, idolatrizat sau, 

dimpotrivă, târât în răz- 
boaie de mahala. În care 
nu ezita a intra, paradoxal, 
cu violență pamfletară. El 
rămâne însă un „izvorist” 
(cum bine s-a spus), de- 
cretând „retragerea am- 
niotică” (M. Cimpoi), 
defilând liric, sub impuls 
virginal, în Paradisul ar- 
hetipurilor. Scriind cu 
lacrimi şi sporind lumea 
(cum ar zice Berdiaev) 
printr-o „demiurgie” resa- 
cralizatoare, Vieru evocă 
nostalgia stării dintâi, re- 
descoperind candoarea şi 
inocența copilăriei, acea 
„sărăcie fericită” trăită în 
preajma măicuţei Dochiţa Grigore Vieru la 70 de ani 


de la Pererâta; iar aforisme- 

le pot fi citite ca seducătoare poeme concentrate, aparținând unui 
ins înţelepţit, pătruns până la ultima fibră a ființei de cultura senti- 
mentului (Stanislav Rassalin), invocând neuitarea casei părintești şi 
deplângând „cărarea bătută a gâlcevii” pe care, vai, ne înghesuim. 
Cel „vândut” fraţilor, devenit — vorba lui Gh. Tomozei — „spionul 
lui Eminescu” la București, află în zicerea aforistică un prilej de a 
cugeta la rânduiala lumii, încercând să înlăture nedreptăţile ei. Și 
ura care nu obosește. Invitându-ne, compensator, „prin iarba verde 
de-acasă / Cu lanţul de rouă la glezne”, fără a uita de bătăliile pe 
care le are de purtat, înfrângându-și, prin verbul polemic fulgerat, 
blândeţea şi fragilitatea. Aparent monocordă (judecată lăţită de 
răuvoitori peste toată opera), lirica sa confirmă „frica de cuvânt” 
care îl încearcă pe Vieru, indiscutabil, un mare poet. Un poet care — 
spunea inspirat N. Dabija — este chiar un destin. 


2. Într-un portret „în sepia”, încredinţat revistei „Septentrion literar” 
(nr. 1/2013), Arcadie Suceveanu ne reamintea că Grigore Vieru „se 

bucură de o posteritate vie, spectaculoasă”. Categoric, așa e. Mai mult, 
legenda Vieru se înfiripase în timpul vieţii, oferindu-i, pe merit, o aură 
poetică şi mesianică, înnobilată de „caratele suferinţei”. 


Fixat în matca marilor teme, în poeme calde, simple, de care avem me- 
reu nevoie, trecând cuvintele prin „roua suferinţei” şi trecând el însuși, 
repetat, Prutul — „apa cu lacăt” — pentru a mai lua „o gură de aer” (cum 
mărturisea într-un interviu), Grigore Vieru şi-a încheiat zbuciumul te- 
restru. A început destinul postum al celui care a fost „respirația Basa- 
rabiei” (cf. Eugen Simion) şi care nu a ostenit să cânte, în seducătoare 
propuneri sinonimice, trăite la temperatura bucuriilor simple, cheltui- 
te fără rest, PATRIA şi MATRIA. Poezia lui, conchidea acelaşi Arcadie 
Suceveanu, „chiar poate face lumea mai bună”. 


3. Ivit într-o „casă văduvă și tristă / De la margine de Prut”, cântând 
„crinii latiniei', Grigore Vieru a devenit, se ştie, figura tutelară a Basa- 
rabiei. Versurile sale, de un teribil impact, riscă chiar anonimizarea, in- 
trând în circuitul folcloric. Ce şi-ar putea dori mai mult un poet? Sunt 
stihuri antologice vădind o suferitoare dualitate, cum observa, într-o 
cronică îndurerată, Gh. Grigurcu: pe de o parte, o poezie cantabilă, 
duioasă, eliberând melosul reveriei, izvorând dintr-o moralitate arhai- 
că, pe de altă parte, o poezie mesianică, luptătoare, purtând zgomotul 
luptelor pe care acest „herald al românismului basarabean”, un om fra- 
gil, bolnăvicios, cerând ocrotire le-a purtat cu bărbăţie, în chip de „con- 
ducător de oști”. Incisivul Grig, altminteri un ins cald, „suferind” de 
cumsecădenie şi modestie, „un om atât de frumos” (Alex Ștefănescu) 
a fost, aşadar, firav și puternic, iubit și urât, stegar și „terorist. Dar mai 
presus de toate este şi rămâne un uriaș poet, noi având obligația de 
a-l descoperi şi prețui măcar în timpul morții. Expediat sub etichete in- 
famante, de un cinism incredibil, schimbând mefienţa în grosolănie, 
ignorat ori taxat pentru „opţiunile politice”, „fratele lui Eminescu” a 
intrat în eternitate (m. 18 ianuarie 2009). Dar vom afla mult mai târ- 
ziu — avertiza N. Dabija — ce-a însemnat Grigore Vieru pentru noi toți. 
Românitatea îi rămâne datoare. 


De la Steaua de vineri (Junimea, 1978), manuscris strecurat de 
M. R. lacoban la „alte lucrări” în portofoliul editurii, și până la Taina 
care mă apără (Princeps Edit, 2008), un „volum-lespede” (scria același 


M. R. lacoban), ivit prin osârdia lui Daniel Corbu tot în „dulcele târg”, 

traiectoria lirică a lui Grigore Vieru, adus astfel acasă, nu suportă pre- 
faceri spectaculoase. Poetul se întorcea la izvoare, redescoperindu-și 
rădăcinile; crescut în „înstrăinare”, el absolvea şcoala din Lipcani fără a 
fi auzit de Eminescu. Încât revelaţia din 1957 şi, mai apoi, în 1988, vi- 
zita la „baştina Măriei-Sale” a cetățeanului sovietic Grigore Vieru i-au 
îngăduit să se considere „o lacrimă de-a lui Eminescu”, încercând a dez- 
lega taina limbii din care a răsărit. Cel alcătuit „din mai mulți oameni” a 
slujit cu har templul Limbii Române și a pătruns merituos prin verbul 
agitatoric și dragostea pentru Țară, în galeria marilor poeţi naționaliști. 
Devenit o legendă vie, Vieru a îmbrățișat o carieră misionară, fiind — 
observa M. Ungheanu - „purtător de lacrimă colectivă”. A suportat, 
aşadar, blamul, arbitrajul postmoderniştilor și insolenţa junilor, inclu- 
siv reproșul că a rămas „tot la Eminescu”, inclus pe lista basarabenilor 
„defazaţi”. Venind dintr-o „copilărie desculță”, purtând amintirea grea a 
„anilor chirilici” (asuprind limba strămoșească), poetul — un suflet vul- 
nerat — s-a încăpățânat să rămână un slujitor cinstit al poeziei românești. 


4. Cel care, ca sol al Basarabiei victimizate, murea „în fiecare clipă”, hăr- 
ţuit, istovit, deziluzionat de vicleniile Istoriei, vulnerat sufletește, poate 
fi numit, fără a greşi, un poet al neamului, cel mai popular, foarte iubit, 
având numeroși cititori şi aflând în limba română un adăpost al ființei. 
Oferind „bijuterii cantabile” (cf. Constantin Cubleşan), Grigore Vieru, 
cu figura-i plăpândă, iradiind bunătate și-a crescut cititorii. Fiindcă poe- 
zia sa pornește din propria-i copilărie (cinstind mama, graiul, numele, 
plaiul) şi poartă, cu sinceritate, durerea înstrăinării, căutându-și matca 
(tabuizată), el rămâne, indiscutabil, stegarul celei „mai eminesciene ge- 
neraţii” (M. Ungheanu), știind prea bine că „la Eminescu abia dacă se 
ajunge”. 


Ca „apologet al vieții” (M. Cimpoi), poetul, ostenind în „ocna cuvin- 
telor”, se vrea o „vioară ce vibrează”. Colocvial, plăpând și arțăgos, cu 
o înfățișare isusiacă, el scria pentru a fi liber (spunea într-un interviu). 
Universul vierean împacă suferința şi bunătatea. Resacralizând lumea, 
respirând un aer mistic, invocând veșnicia „laptelui matern”, bardul de 
la Pererâta, Hotin a fost fruntașul șaizecismului basarabean, dezvoltând 
patetic linia oracular-mesianică (în filiația Mateevici - Goga), dar și 
cantabilitatea existenţială, coborând smerit - „alb de duminică” — în 
timpul sacru ori ieșind în arenă, deseori animat de viguroase pusee 

pamfletare. Trăită şi împărtășită, suportând, sub presiunea circumstan- 
telor, replieri, poezia sa pornește din copilărie și se bucură de o imen- 
să popularitate. Cultul mamei (ca nume „zuruit”), laitmotivul casei, 
pâinea, graiul și izvorul îi oferă un spaţiu protector. Rostind cuvinte 
„pentru a lua aer”, poetul — ca „duh al vieţii” — palpează esenţialitatea 
scoțând „pui de lumină” pe temelia „clasicismului gnomic”. Scrisul în- 
găduie „căznitului suflet” o apropiere de dumnezeire, exorcizând ră- 
utățile lumii. Pricină pentru care lirica sa „dezgolită”, „înciudată”, de- 
velopând suferința ca rană este, deopotrivă, rugă şi blestem; cu un aer 
familial, aşezată în intimitatea temelor majore şi cucerind simplitatea 
adevărurilor fundamentale, pe temei etic, ea este — nu mai puţin — im- 
precaţie și iertare, vibrantă și radioasă, plină de frăgezimi, cu reverbe- 
rații liliale şi o puternică amprentă deceptivă. Poet al candorilor (Ana 
Bantoş), primenind limbajul liric basarabean, firavul Vieru este și bă- 
tăios. Verbul său, direct, tăios, a emoţionat și mobilizat românii est- 
pruteni, înrolați, sub stindard eminescian, într-o miraculoasă cruciadă, 
vestind renașterea națională. Poate nu întâmplător volumul său de de- 
but (1957), adresat celor mici, se chema Alarma. „Un capăt toate au 
sub cer”, spune ferm poetul, supărat că Prutul „de-o vecie izvorăşte”, 
despărțind fraţii. Și acest titlu premonitoriu, urmat de alte numeroase 
cărți de succes, i-au asigurat o faimă durabilă, întreținând magia Vieru 
(Theodor Codreanu). Surprinzător, întâi a fost vorba totuși de o con- 
sacrare unională şi abia apoi a fost recunoscut şi acasă; cântând, ine- 
vitabil, şi „steluța de octombrel”, deși contaminarea ideologică a fost 
superficială (cum demonstrează, temeinic, criticul de la Huși, într-o 
carte despre „omul duminicii”), în care Gr. Vieru e citit ca „un Baco- 
via de semn întors”, într-un ingenios și pertinent excurs contrastativ. 
De fapt, despre Vieru s-a scris enorm începând cu volumul din 1968 
(Mirajul copilăriei), semnat de M. Cimpoi, urmat de monografiile lui 
Mihail Dolgan, Stelian Gruia, Fănuş Băileşteanu, Theodor Codreanu, 
Paul Gorban. Plus puzderia comentariilor glorificând vârsta paradisia- 
că, prospeţimea senzorială, cascada bucuriilor simple, respirând blân- 
deţe, conjugând credinţa și eticismul. 

Theodor CODREANU 
Un mare patriot 


Th.C. — prof. dr., critic şi 
istoric literar, prozator şi 
eseist, Huşi. Autor a mai 

multor volume, dintre 

care Dubla sacrificare a lui 
Eminescu (a cunoscut trei 
ediţii), Complexul Bacovia, 
(2003), Basarabia sau drama 
sfâşierii (2003), Duminica 
mare a lui Grigore Vieru 
(2004), Transmodernismul 
(2005), A doua schimbare la 
față (2008), Istoria „canonică” 
a literaturii române (2009), 
Eminescu În captivitatea 
„nebuniei" (2011), În 
oglinzile lui Victor Teleucă 
(2012). Laureat a mai multor 
premii acordate de Uniunile 
Scriitorilor din România şi 
din Republica Moldova. 


1. Opera lui Grigore Vieru este, prin exce- 
lenţă, una transmodernă, în sensul că poetul 
nu s-a lăsat decât arareori călăuzit de „com- 
plexele de cultură” ale unei perioade literare 
(citeşte şi mode), lăsându-se, în schimb, în- 
stăpânit de „arhetipuri”, de arhei, în limba- 
jul eminescian, de unde și fascinația pentru 
Cartea poetului. Altfel spus, Vieru l-a citit 
toată viaţa, în felul său inconfundabil, pe au- 
torul care i-a dăruit ca moştenire adevărurile 
esenţiale: „Nu noi suntem stăpânii limbii, ci 
limba e stăpâna noastră” și „Nu noi suntem 
stăpânii adevărului, ci adevărul e stăpânul 
nostru”. De aici simplitatea şi profunzimea 
trăirii creştine la acest scriitor, încât existen- 
ţa lui lumească, în pofida păcatelor pe care 
le-a avut și el ca om, a fost într-o impresio- 
nantă armonie cu opera. Altfel spus, Grigore 
Vieru îndeplinea cu asupra de măsură exi- 
genţa înaintașului său care spunea că talente 
se nasc pe toate drumurile, dar nu și caracte- 
re. Or, Vieru a fost şi un excepțional caracter. 
Secretul cel mare al gândirii poetice vierene 
este acel ca prima oară care-i străbate opera. 
De aceea, i-au rămas străine „simulacrele” 
postmoderniste, ceea ce i-a „scandalizat” pe 
închinătorii la mode care, cu dispreț tâmp, 
l-au acuzat de „tradiționalism”, de „paşop- 
tism” etc. Nici vorbă, modernitatea lui vine 
tocmai din acel ca prima oară ce lucrează şi-n 

Huşi, 2005. Grigore Vieru cu un grup de prieteni la o aniversare 


a criticului literar Theodor Codreanu 


surprinzătorul Formular, care l-a impresionat profund pe un poet 
precum Alain Bosquet. 


2. Postumitatea lui Grigore Vieru arată bine, întrecând chiar și exigen- 
tele unui Harold Bloom, care spunea că intrarea în canonul literar se 
conturează abia după două decenii de la dispariţia scriitorului. Iată, 
revista „Limba Română” de la Chişinău sărbătorește cei 80 de ani de 
la naşterea poetului și n-a încetat să publice articole despre Vieru din 
2009 încoace, apoi i s-au ridicat poetului statui în Basarabia și în țară, 
de la Chişinău şi Iaşi până la Râmnicu Sărat, iar zilele acestea, poetul 
Ionel Mâcnea-Vetrişanu m-a anunţat că, în cinstea celor 80 de ani, se va 
dezveli o statuie în satul Vetrişoaia din judeţul Vaslui, dovadă că Grigo- 
re Vieru nu e nici pe departe doar bogăţia orășenilor. Să mai adăugăm 
Festivalul „Grigore Vieru”, sprijinit de primăriile Chișinău și Iași, dar 
şi ediţiile postume din opera poetului, monografiile recent publicate, 
datorate lui Paul Gorban (poet şi eseist de talent din generația '90), 
părintelui loan Ciuntu. Şi să menţionez şi o altă noutate aniversară: 
în aceste zile, a ieşit de sub tipar cartea tinerei profesoare din județul 
Galaţi Florentina Narcisa Boldeanu — Viaţa și opera lui Grigore Vieru în 
exegeza românească de sinteză, teză de doctorat susținută la Universita- 
tea de Stat din Republica Moldova (Editura Zona literară, Iași, 2015). 

3. Pariul limbii române, sintagmă dragă pe care Grigore Vieru o grafia 
cu inițiale majuscule, vine pe urmele lui Eminescu, deja invocate: „Nu 
noi suntem stăpânii limbii... Or, Vieru a respectat cu sfințenie această 
raportare a limbii române la Logosul divin, pentru el limba maternă 
fiind lăcașul Fiinţei, ca şi la Hölderlin, Eminescu sau Heidegger. Nu e 
de mirare că, alături de Al. Mateevici, Victor Teleucă, Dumitru Mat- 
covschi, Nicolae Dabija ș.a., Grigore Vieru a închinat Limbii Române 
versuri de rară adâncime și trăire sufletească, nemaivorbind de nume- 
roasele lui reflecții despre limbă. Cu atât mai mult gândurile lui intră 
în destinul Basarabiei, în istoria acestei palme de pământ românesc. 
Fiindcă bătălia pentru Limba Română a însemnat supraviețuirea din 
îmbrățișarea „frățească” a ghețurilor siberiene. 


4. Într-adevăr, tot în sens eminescian, Grigore Vieru a fost un mare ca- 
racter, de unde consistenţa și persistența personalităţii sale în întreg 
arealul românesc. Cum să interpretezi altfel, de pildă, momentul tra- 
gic al morții sale din ianuarie 2009? Atunci s-a întâmplat un fenomen 
unic în tot spaţiul românesc, comparabil doar cu moartea lui Ştefan cel 
Mare şi Sfânt, despre care Grigore Ureche spune că „l-au îngropat țara”. 
Aşa a fost: pe Grigore Vieru „l-au îngropat țara”, ca pe un adevărat poet 
național, spălând ruşinea de a nu-l fi îngropat la fel pe Eminescu. Ba eu 
cred că, prin Legământul său cu Poetul, Grigore Vieru a adunat marea 
aceea de oameni îndureraţi spre a ne aminti, prin tragica, nedreapta lui 
dispariție lumească, de celălalt martiragiu, al Basarabiei și al lui Emi- 
nescu, Basarabie despre care nimeni n-a scris mai profund, cum am de- 
monstrat în cartea mea Basarabia eminesciană (Editura Junimea, laşi, 
2013). Ce altă urmă mai adâncă putea lăsa Grigore Vieru în memoria 
neamului românesc? 

lon ANTON 
| Un romantic modernist 


L.A. — poet, prozator, 
publicist. Membru al Uniunii 
Scriitorilor din Moldova 

și al Uniunii Scriitorilor 

din România, precum 

și al Uniunii Jurnaliștilor 

din Moldova. Semnează 
numeroase volume de 
versuri şi proză, între care: 
Rondelurile călătorului (1997), 
Mâine va fi ieri (2002), Cuibul 
soarelui (2004), Necuprinsul 
punctului (2005), Cădere 
sentimentală pe gânduri 
(scrieri alese, 2010) și al 
cinci cărţi pentru copii și 
adolescenţi. Este redactor- 
şef al revistei săptămâna 
„Florile dalbe” Laureat 
Concursului de poez 
românească „Pana de Aur 
(Dej, 1994), Premiul Uniunii 
Jurnaliștilor (2002), Premiu 
pentru mass-media și 
realizări de creaţie „Steaua 
Calităţii”, categoria Aur 
(Paris, 2008) ș.a. Decorat cu 
Medalia „Meritul civic” (2000 
și „Ordinul de Onoare” (2010). 


O 


1. Mai întâi, sinceritatea. Apoi, simplitatea. În 
rândul al treilea, emotivitatea. În final, suges- 
tivitatea. Aceste trăsături esenţiale ale poeziei 
lui Grigore Vieru formează un original pătrat 
liric, în care cititorul se lasă captivat, totoda- 
tă simțindu-se în largheţea lui sufletească și 
mintală. Poezia viereană urmează deci o bună 
tradiție românească: ea cucereşte mai întâi su- 
fletul cititorului, ca mai apoi să-l facă să simtă 
şi o satisfacție rațională. Adică urcă la creier 
prin... inimă. Am sesizat această particulari- 
tate poetică încă în anul 1969, când am avut 
onoarea, elev fiind, să particip la lansarea cărții 
Numele tău, organizată de Biblioteca raională 
din Străşeni. Îmi amintesc că lui Grigore Vie- 
ru, un romantic modernist, i-a plăcut această 
remarcă a mea, căci am fost onorat de către 
profesorul de literatură să mă pronunţ asupra 
primei plachete de versuri vierene pentru „cei 
mari”. Şi tot Vieru a luat atunci două-trei poe- 
zii de-ale mele, publicându-le mai apoi în „Ti- 
nerimea Moldovei”, pentru care fapt i-am fost 
mereu recunoscător. Şi astăzi consider că par- 
ticularitatea „sufletistă”, constatată de mine 
atunci, demult, este trăsătura principală a li- 
ricii lui Grigore Vieru, lirică ce se deosebește 
de experimentele celor care doresc să coboare 
în adâncurile inimii de la înălțimea... creieru- 
lui. Vieru a reușit ca nimeni altul, pornind de 
la sentimente, să ne trezească gânduri și idei 

subtile. Pe când „raţionaliștii”, dincolo de nebulozităţile ideatice, nu 
întotdeauna izbutesc să ne provoace și sentimente limpezi, curate și 
înălțătoare. 


2. Aş îndrăzni să afirm că destinul în eternitate al creaţiei lui Grigo- 
re Vieru este unul satisfăcător, spre deosebire de soartă postumă a al- 
tor creatori din generaţia sa, cum ar fi, de pildă, poetul-filozof Victor 
Teleucă. Creaţia lui Vieru este popularizată, comentată şi studiată nu 
numai în grădiniţe, școli, licee și colegii, ci şi în universități. La şase 
ani de la strămutarea poetului pe o stea, creaţia lui rămâne constant în 
atenţia opiniei publice culturale, a criticilor şi istoricilor literari. Chi- 
pul lui Gr. Vieru a fost înveşnicit pe Aleea Clasicilor din Chişinău, dar 
şi în multe alte localități de la noi şi din România, unde au fost înălțate 
busturi şi monumente. Numele lui îl poartă străzi, şcoli şi licee. Nu pu- 
tem vorbi acelaşi lucru despre destinul postum al unor asemenea scrii- 
tori notorii ca Victor Teleucă, Liviu Damian, Anatol Codru, Gheorghe 
Vodă ş.a., care, în acelaşi context de postumitate, ar merita mai multă 
atenţie din partea autorităţilor și a societăţii civile. 


3. Această afirmaţie aforistică viereană ne sugerează că întreaga 
experienţă a unei națiuni se exprimă prin limbă. Cu regret, partea de 
istorie în care a trăit poetul Grigore Vieru și în care continuăm să trăim 
noi nu este tocmai cea mai strălucită pagină. Dincolo de trecutul glo- 
rios al neamului românesc, de lupta intelectualităţii pentru revenirea 
scrisului nostru la grafia latină și declararea limbii române ca limbă de 
stat în R. Moldova, dincolo de unele îmbunătățiri certe ale climatului 
lingvistic de la noi, realitatea cotidiană rămâne încă una complexă și 
pestriță. Avem deputaţi care nu posedă limba statului pe care îl repre- 
zintă. Avem minorități naționale care mai curând renunţă la limba lor 
maternă, învățând nu limba de stat, ci limba altei minorităţi naţionale. 
Mă refer, firește, la găgăuzi şi bulgari. Ei se încăpăţinează să comunice 
cu românii basarabeni în limba rusă, substituind limba de stat şi, cul- 
mea, ignorându-și materna. Așa că raționamentul lui Vieru oglindește 
în continuare realitatea noastră lingvistică. 


4. Bine spus, „omul de caracter Grigore Vieru”! Graţie verticalității și 
integrităţii sale morale, spaţiul cultural și politic din Republica Mol- 
dova s-a umplut cu un conţinut bogat. Cine nu-și amintește acțiunile 
Frontului Popular, când în fruntea lui se afla şi Grigore Vieru? Cine n-a 

reținut consecvența manifestă a deputatului Grigore Vieru, care alături 
de mai mulți colegi de breaslă promova în Parlament cauza națională? 
Mai mult ca atât, pe tot parcursul vieţii sale, Grigore Vieru a tins me- 
reu să-i apropie pe guvernanţi de lumea creatorilor, să-i omenească 
pe premieri și preşedinţi, indiferent de culoarea lor politică, să-i înalțe 
spiritual. Amprenta lăsată de Grigore Vieru în viața literară, politică, 
dar şi în cea de toate zilele, va deveni, cu timpul, tot mai distinctă, mai 
luminoasă. 


Chișinău, 2005. Grigore Vieru omagiat de către copii la Casa Limbii Române 

lie ŞANDRU 
Cea mai limpede conștiință 


Mă leagă de Grigore Vieru multe şi frumoase 
amintiri. Poate chiar cele mai frumoase. Ele 
încep cu momentul istoric din 6 mai 1990, de 
la Podul de Flori de pe Prut, când l-am luat în 
braţe, ajutându-l să urce pe „malul românesc”, 
din barca în care trecuse peste apa râului ce 


„curge printre țări române”, şi se sfârșesc oda- 
IŞ. — publicist şi istoric tă cu disparţia sa atât de dureroasă și de neaş- 
literar. Președintele teptată, în ianuarie 2009. Am petrecut în acest 


iei Culturale „Miron +. Š ., : 
Fundației d de răstimp de două decenii momente de neuitat 
Cristea”. Semnează: Pe ie 
alături de el. 


urmele lui Octavian 


CIUMA AIE, 2012); în 1995, la împlinirea a 60 de ani de viaţă, Con- 
Un nume pentru istorie: y 


Patriarhul Miron Cristea  siliul Local, prin Hotărârea nr. 22 / 1995, i-a 
(1998, în colaborare), acordat înaltul titlu de Cetăţean de Onoare al 
Oameni şi locuri în Călimani oraşului Toplița. „Este pentru prima dată când 
(2000), Binecuvântată 4 un oraş din România îmi acordă acest înalt ti- 
fost clipa... (roman, 2002), 5 3 . x 
„a tu, care mă onorează. Cred, sunt convins că, 
Basarabia iarăși şi iarăşi ; i | 
(2003), Patriarhul Miron prin orașul Toplița, am devenit acum Cetăţean 
Cristea (2008), Vremurişi de Onoare al țării mele, România” Prezent la 
destine (2011) şa. acest eveniment Î.Ploan al Covasenei și Har- 
ghitei a ţinut să spună: „De când a început 
acest ceremonial am impresia că particip la tai- 
na Sfântului Botez. Fiindcă azi, la Toplița, Gri- 

gore Vieru s-a născut a două oară!’ 


Încă de atunci, de la Podul de Flori din 1990, 
am devenit pentru el „fratele Ilie”, alături de 
mulți alți „fraţi” pe care i-a avut în România. 


„Fratelui Ilie Şandru prin care am înțeles mai 
profund Transilvania, prin care m-am alipit mai 

PE pM a 


Grigore Vieru şi Spiridon Vangheli la Academia Română 


strâns de ea. Cu dragoste şi credință în izbânda Dreptății noastre” (dedi- 
cație pe cartea Hristos nu are nici o vină). 


Poate mai mult decât oricare dintre noi, Grigore Vieru era convins 
până în adâncul ființei lui că există un singur popor românesc și o sin- 
gură limbă română; că Ştefan ce Mare este al nostru, al tuturor români- 
lor, „de la Nistru pân la Tisa”; că au fost și vor fi „Trei culori şi-o singură 
iubire / Românească, / Trei culori și-o singură vorbire / Româneas- 
că, / Trei culori şi-o singură credinţă / Românească, / Trei culori și-o 
singură ființă / Românească!” Cineva l-a caracterizat ca fiind „cea mai 
limpede conştiinţă a Basarabiei”. Eu aș îndrăzni să spun că nu numai a 
Basarbiei, ci a întregii Românii! Poate tocmai de aceea a avut și atâția 
dușmani. Dar l-au urât pigmeii, aceia pe care dascălul său și al nostru 
de Limbă română, Mihai Eminescu, i-a numit „mici de zile, mari de 
patimi, inimi bătrâne, urâte”! 


Poezia lui Grigore Vieru este, pe cât ar părea de simplă, pe atât de adân- 
că în înţelesuri și în simboluri, fiindcă el a avut harul și darul cuvântului 
scris. Dar a fost şi un truditor al acestuia. „Întâi să lucească în vârful 
peniţei stropul cel roșu al sângelui meu, pe urmă roua de pe iarbă”! Po- 
ezia lui Grigore Vieru este tradițională fiindcă pleacă de la „izvor”, iar 
acesta „curge” din folclorul românesc, din marile mituri ale românilor, 

din limba vechilor cronici şi hrisoave. Este, în acelaşi timp, o poezie 
modernă, atât în privinţa versificaţiei, cât, mai ales, în privința marilor 
teme și motive, cultivate mai ales de romantici: dragostea de patrie, 
viaţa şi moartea, viziunea cosmică, natura, iubirea. 


Poezia lui Grigore Vieru s-a născut, cum spuneam, din harul și darul 
cuvântului scris, dar s-a născut și din sufletul său de român. Este deci 
o poezie profund românească, pornită din miturile fundamentale ale 
poporului nostru, cum este, de exemplu, mitul jertfei sau al sacrificiului 
suprem în numele unui ideal înalt. Iar acesta nu poate fi altul decât cel în- 
chinat Patriei. Fiindcă numai acolo „Vine ziua aurindu-mi pâinea. / Vine 
seara aromându-mi vinul. / Vine mama îndulcindu-mi gândul! Numai 
acolo „Pe izvor cu val de bine / Doina creşte, dor tot vine... Patriotismul 
poetului nu este unul de paradă, ci uneori capătă chiar accente de triste- 
te: „De ce, o, Doamne / dăruit-ai / ochilor mei întristaţi / o Țară atât de 
frumoasă / şi-ndureratului meu auz / un cântec adât de ales... Chiar şi 
„Casa văduvă și tristă / De pe margine de Prut” poate deveni simbolul 
Basarabiei întregi, pentru că „Basarabia Română este ca un prunc cu ini- 
ma în afara pietului şi inima ei trebuie pusă la loc, în pieptul ei care este 
limba română”. Dragostea de patrie și de popor înseamnă, în același timp, 
şi dragostea pentru limba română, fiindcă „Pentru ea la Putna clopot 
bate, / Pentru ea ni-i teamă de păcate, / Pentru ea e bolta mai albastră — / 
Pentru limba noastră” Ea, „limba noastră”, este și limba mamei: „Pentru 
ea ninsori se cern din spaţii, / Pentru ea puternici sunt Carpaţii, / Pentru 
ea e caldă vatra poamei — / Pentru limba mamei”. Și tot „limba noastră” 
este și limba ţării: „Pentru ea noi văruim pereţii, / Pentru ea mai sunt 
răniți poeţii, / Pentru ea cresc florile visării — / Pentru limba ţării”. Iar 
această „limbă a ţării” este Limba română! 


O viaţă întreagă a visat să trăiască într-o singură Românie: „Dacă visul 
unora a fost și este să ajungă în Cosmos, o viață întreagă am visat să 
trec Prutul, să-mi văd Ţara”. A visat clipa în care „toată obştea neamului 
nostru va serba izbândirea unui gând - ziua învierii naționale” (Oct. 
C. Tăslăuanu). A avut bucuria trecerii Prutului, dar s-a stins cu marea 
durere de a nu fi trăit sărbătoarea aceea a „izbânzii unui gând pribeag 


v» 


încă”! 


Nu pot să nu amintesc cele două teme fundamentale din poetica lui 
Grigore Vieru — Patria şi Mama, cele două pietre de temelie ale operei 

sale potice. Patria şi Mama, devenite teme-simbol, străbat ca un fir roşu 
întreaga sa creaţie poetică, se regăsesc împreună în versurile aceleiași 
poezii: „Mamă, / Tu eşti patria mea! (...) Palmele tale — / Arăturile 
noastre (...) Basmaua — / Steag, / Zvâcnind / Cu inima... / Mamă, / Tu 
eşti patria mea!'. Mama este și ființa miraculoasă, ce ar putea să meargă 
călcând „Pe seminţele ce zboară / Între ceruri şi pământ”. Mama, sim- 
bol al înţelepciunii anilor ninși: „Creştetul tău — / Vârful muntelui / 
Acoperit de nea”; dar şi Mama, simbol al vieţii, prin maternitate: „Hai, 
puiu, nani-na, / Că mama te-a legăna, / Că mama te-a legăna, / Pe 
obraji, pe geana sa... 


Dragostea de mamă? — „Înseamnă neuitarea casei părintești, a locului 
în care te-ai întemeiat, permanenţă, limbă - totul (...) Mama este copi- 
lăria noastră îmbătrânită”. 


Grigore Vieru s-a apropiat de făptura mamei cu emoție și dragoste, 
fiindcă a simţit „Când m-am născut, pe frunte eu / Aveam coroană- 
mpărătească: / A mamei mână părintească, / A mamei mână părinteas- 
că”. Deasupra mesei, când stă cu mama, se coboară parcă şi Dumezeu: 
„Mama mea viața-ntreagă, / Stând la masă ea și eu, / Se aşează între 
mine / Şi Preabunul Dumnezeu”. De aceea este cuprins de tristeţe şi 
durere atunci când ea nu a mai fost: „Nu mai e măicuţa... / Frunzele 
cobor. / Singurei, copiii / Nu mai pot de dor. / Şi-au pornit să cate / 
Un zugrăvitor, / Care să le-ntoarcă / Pe măcuţa lor... 


Acum nu-l mai avem pe Grigore Vieru. A plecat și ne-a lăsat orfani. Au 
trecut şase ani de la tristul şi neaşteptatul moment din ianuarie 2009. 
Însă cu toate acestea, îl simțim mereu alături de noi. Nu vom putea 
vorbi niciodată despre Grigore Vieru la trecut, fiindcă, de fapt, el nu 
a murit, ci a pășit în veşnicie. Va trăi mereu prin opera sa. Pecetea sa, 
pe care şi-a pus-o pe limba română și pe poezia românească, nu va dis- 
părea niciodată, fiindcă titanii sunt nemuritori. lar Grigore Vieru este 
unul dintre ei. Nu numai al Basarabiei, ci și al României. Un Eminescu 
al timpului nostru. 

lon ŢURCANU 


O emblemă a creșterii noastre 
culturale 


Grigore Vieru, la fel ca Ion Druţă, este o figură 
emblematică a culturii și în special a literatu- 
rii române din Basarabia din ultimul un secol 
şi ceva. Atât cât a putut crește Basarabia din 
punct de vedere cultural în această vreme, se 
măsoară cu statura acestor creatori. 


eao et 1. Poezia sa e simplă, populară, accesibilă citi- 


de cărti şia câtorva sute | torilor de orice vârstă și de cel mai variat nivel 
de articole, având tematică intelectual. Indiscutabil, creația lirică consti- 


variată: istoria tuturor tuie partea covârșitoare a operei sale și anume 
românilor, istoria Basarabiei, 
istoria Moldovei medievale, 
studii de relaţii agrare, de | 
storie politică, de relaţii aparent paradoxal, întreaga dimensiune a 
nternaţionale, de istorie forței verbului său nu se află în creaţiile lirice, 
a culturii, de metodologie ci în poemele cu motive social-politice. 
a istoriei, de filozofie, de 
istorie literară etc. Cărţi 2. În ultimii cinci-şase ani, numele lui Grigore 


în temeiul ei s-a format portretul spiritual al 
poetului, încă în timpul vieţii sale. Şi totuși, 


publicate în ultimii ani: Vieru a câștigat și mai multă autoritate. Acest 


Bibliografia istorică a A s 
sa = fapt s-a datorat atât aprecierilor competen- 
Basarabiei și Transnistriei 


(2005), Istoria relatiilor te şi corecte ale operei sale, cât și elogiilor, 
internaţionale (2005), conștiente sau nu, de factură extraliterară. Cu 
Istoria: receptare, cercetare, timpul, odată cu temperarea spiritelor, aure- 
interpretare (2006), Istoria 
românilor (cu o privire mai 


largă asupra culturii) (2007), i is , $ À 
Istoria ilustrată a românilor Creația lui Vieru trebuie raportată la valorile 


(2 vol., 2008, 2009), În literaturii române și universale. 


căutarea originii numelui ao F Ş : 
Basarabia (2010). 3- Imi pare rău, dar nu am cum să subscriu la 


această maximă, din simplul motiv că istoria 


ola sa se va așeza în cadrul ei firesc. Pentru 
a fi înțeleasă cât mai bine și apreciată corect, 


şi limba unui popor nu sunt identice, cea din- 

tâi fiind, de regulă, un fenomen mult mai cuprinzător și, în anumite 
situaţii, desfășurându-se în alte condiţii și chiar în spaţii aflate în afara 
arealul de formare a limbii. Exemplele sunt numeroase și foarte cunos- 
cute. Dar cumva, până la un punct, această observaţie a lui Vieru se 
potriveşte realităţilor basarabene, unde o istorie searbădă corespunde 
oarecum unei vorbiri insuficient articulate din punct de vedere cultu- 
ral. 


4. Grigore Vieru este un exemplu fericit de comportament civic care 
nu poate trece neobservat, ba dimpotrivă, exercită o influenţă benefică 
asupra multor cetăţeni și, lucru cât se poate de imbucurător, mai cu 
seamă asupra generaţiilor foarte tinere. Este de semnalat, mai ales, pa- 


triotismul său sincer, manifest, care freamătă în opera sa, simțindu-se 
cel mai mult în poezia şi publicistica din ultimele decenii de viaţă. 


Chișinău, 2007. Profesorul ieşean Dumitru Irimia și poetul Grigore Vieru 
la Casa Limbii Române 

Catinca AGACHE 
Scriitor și om de cultură român 


1. Descins din tradiție eminesciană, Grigore Vi- 
eru este simbolul eforturilor eroice basarabene 
de renaştere culturală și unitate, de racordare la 
fenomenul literar și cultural românesc, un sen- 
sibil rezonator al frumuseţii și tragismului aces- 
tei părți din trunchiul neamului și al sufletului 


J - românesc în general. El este cel care a condus 
C.A. — prof. dr., scriitor. 


Membru al Uniunii spre „dezvelirea” unor valori etice, umane, fun- 
Scriitorilor din România,  damentale (demnitate, onoare, omenie, ade- 
al Uniunii Scriitorilor văr, armonie, bunătate, înțelepciune, frumos, 


din Republica Moldova. sacru), naţionale (limbă, neam, istorie, patrie, 
Autor, printre altele, al Emi ) liei (I ) familial ( 
volumelor Literatura Eminescu), religioase (Isus), familiale (mama, 


română în tările vecine: casa, iubita), spre readucerea limbajului poetic 
1945-2000 (2006), Literatura la condiţia sa estetică firească, spre explorarea 
română din Voivodina misterului existențial şi transpunerea în versuri 


(2010), lon Milos. Viaț a3! memorabile, irezistibile, spre tematici înălțate 
opera (2011). Specialist în i 


biblioteconomie, istoria 
literaturii generale române 
în special a literaturii 
române transfrontaliere din 
Banatul sârbesc [Serbia], prin desăvârşită conciziune şi emoție poetică, 
Nordul Bucovinei [regiunea prin simbolistica adâncă și rara sensibilita- 


Cernăuţii, comunitatea te, prin formula poetică a dialogului liric cu 
românească din Ungaria, 
a literaturii române din 

R. Moldova, a literaturii 
aromânilor din Macedonia). bogăție a substanţei ideatice și prin originala 


viziune. Cele două aspecte ale poeticii sale — 


la universal. 


Lirica sa este o neobosită iscodire filozofică 
în revelarea esenței lucrurilor, inconfundabilă 


lectorul ce transpune impresionante detalii 
biografice, ontologice, sociale, prin marea 


unul ilustrat de orfismul pur, plin de candoare 
şi prospeţime, de mare sensibilitate și canta- 
bilitate; altul orientat spre verbul subversiv de 
înalt curaj civic sau spre o dimensiune oracu- 

lar-mesianică cu tonalități muzicale, iradiantă — se contopesc într-un 
tot armonios, cu rară forță de expresie. Poetica sa se rostuiește prin cu- 
vinte aparent simple ce sunt însă meşteșugit alese prin puritatea rostirii 
poetice, copleșitoare cantabilități nostalgice, psalmice sau, dimpotrivă, 
dinamitarde, printr-un uimitor rafinament al expresiei, prin metafora 
delicată, irepetabilă, tensiunea dialogului liric, imagini poetice unice, 
mitologii și „situaţii-limită” paradoxale, prin neuitatele, scăpărătoare, 
poante lirice din final. Ea transcrie trăirile luminoase, ludice, spirituale, 
dramatice, abisale ale poetului, construind o adevărată „simbolistică 
naţională”, în acorduri suave, elegiace, litanice, șoptite sau solemne, 
grave, imnice, de madrigal și rugă, ori marcate de invocaţii și imprecaţii 
bine cântărite, de tonul ironic, polemic, pamfletar, publicistic, incisiv, 
emanând per ansamblu o inegalabilă vrajă estetică. 


Forţa acestei poetici este dată de nervul interior, de credinţa şi purita- 
tea ce răzbat din fiecare vers, oglindind frumusețea sufletului poetului, 
de idealurile, mesajul transmis, temele ce vizează recuperarea conştiin- 
tei şi a sentimentului naţional, a demnităţii, de obsedantele metafore 
şi motive, laitmotive, de simbolurile (biblice, istorice, eufemistice), 
arhetipurile, mitologiile (mitul cristic), viziunile, exprimările metafo- 
rice rare, muzicalităţile sau solemnităţile sacerdotale unice ale versului, 
imaginile parabolice („Când s-a întors / La puii ei cu hrana, / Găsise 
cuibul gol / Şi amuţit. / I-a căutat / Pân-ii albise pana, / Pân' când în 
cioc / Sămânţa a-ncolţit”, Pasărea), mesajul înalt național şi umanitar, 
estetic, de ştiinţa topirii lor într-un tot armonios , profund şi de neuitat. 


El a dat o gamă foarte bogată de „definiţii” lirice unice pentru pilonii 
de boltă ai poeticii sale: 


- una dintre cele mai plastice, mai pline de poeticitate, sensibile şi pro- 
funde definiţii ale patriei, reconstituită conspirativ prin noţiuni sacre 
(Mamă, tu ești patria mea!), ale ţării istorice rupte în două (Ai două 
inimi, mamă) ; 

- una dintre inegalabilele definiții ale limbii române („Pe ramul verde 
tace / O pasăre măiastră / [...] De-ar spune şi cuvinte / Când cântă la 
fereastră, / Ea le-ar lua, ştiu bine,/ Din, sfântă, limba noastră”, Frumoasă- 
i limba noastră; „În al limbilor tezaur / Pururea o să rămână / Limba 
doinelor de aur, / Limba noastră cea română”, Limba noastră cea ro- 

mână), reconstituită prin noțiuni eufemistice, subversive, până-n 1990 
(„limba noastră”, „limba ta”); 


- una dintre cele mai frumoase, răscolitoare definiții ale mamei, făptu- 
ră hieratică, reper sfânt („Uşoară, maică, ușoară, / C-ai putea să mergi 
călcând / Pe seminţele ce zboară/ Între ceruri și pământ. / În priviri 
c-un fel de teamă, / Fericită totuși ești: / Iarba ştie cum te cheamă, / 
Steaua știe ce gândești”, Faptura mamei; „Când m-am născut, pe frunte 
eu / Aveam coroană-mpărătească: / A mamei mână părintească, / A 
mamei mână părintească”, Mâinile mamei), chip proiectat, în plan cos- 
mic, peste cel al țării (Mică baladă); 


- o pioasă, profundă şi vizionară percepție a lui Dumnezeu („Reaprin- 
deți candela-n căscioare / Lângă busuiocul cel mereu — / Degerat la 
mâni și la picioare / Se întoarce-acasă Dumnezeu // Toate le ierți, / 
Doamne de sus, / Cu blândețe măreaţă / Chiar şi pe cei care te-au dus / 
În Siberii de gheață”, Reaprindeți candela), a lui Isus, ca unic sprijin al 
neamului greu încercat; 


- unul dintre cele mai sincere, adevărate şi emoționante poeme închi- 
nate lui Eminescu („Știu: cândva la miez de noapte, / Ori la răsărit 
de Soare, / Stinge-mi-s-or ochii mie / Tot deasupra cărţii Sale. // Am 
s-ajung atunce, poate, / La mijlocul ei aproape. / Ci să nu închideți 
cartea / Ca pe recele-mi pleoape. / S-o lăsaţi aşa deschisă, / Ca băiatul 
meu ori fata / Să citească mai departe / Ce n-a dovedit nici tata. // Iar 
de n-au s-auză dânşii / Al străvechei slove bucium, / Aşezaţi-mi-o ca 
pernă / Cu toţi codrii ei în zbucium”, Legământ); 


- o înaltă simbolistică a vetrei strămoşeşti, a casei părintești, loc sfânt, 
Casa românității, Casa ființei naționale („Casa părintească nu se vin- 
de, / Nu se vinde tot ce este sfânt”, Casa părintească), însemn al stator- 
niciei neamului, în care „ești alb de duminică”; 


- o tulburătoare, duioasă şi dureroasă definiţie a neamului („O, neamu- 
le, tu! / Adunat grămăjoară, / ai putea să încapi / într-o singură icoa- 
nă!”, Acasă), a destinului basarabean suprapus peste calvarul isusiac; 


- o definiţie de neuitat a satului, ca arhetip al tuturor celorlalte simbo- 
luri, ca axis mundi („Scot apă. / Mă uit în fântână / Ca în istorie”, Satul 
meu); 

- o definiţie tandră a doinei și a dorului („Vestește-L, mamă, pe Dum- 
nezeu/ Că am murit! / Din pâine iau, să pot zbura,/ Cât de pe flori 
albina ia. / (...) Ajuns-am a umbla mereu / În braţe cu mormântul 
meu. / Și nu ştiu unde să-l mai pun / Să am un somn mai lin, mai bun”, 
Doina; „M-am amestecat cu viaţa / Ca noaptea cu dimineaţa. // M-am 
amestecat cu cântul / Ca mormântul cu pământul. // M-am amestecat 
cu dorul / Ca sângele cu izvorul. // M-am amestecat cu tine / Ca ce- 
aşteaptă cu ce vine”, Cu viața, cu dorul); 


- o afectuoasă definiție a naturii, ridicată în plan simbolic la imaginea 
de mamă ocrotitoare a românităţii (Pădure, verde pădure); 


- o sensibilă definiţie a copilăriei, în plan simbolic, a trăirii vieţii în 
curățenie sufletească („Ca un copil aştept dimineaţa / Până la lacrimi 
mi-e dragă viața!”, Ca prima oară); 


- o impresionantă definiţie a simbolurilor românești înseși, în sfâr- 
şit recuperate („De-acum aș putea / Şi fără picioare trăi,/ Da, fără de 
ele — / La cine vroiam să ajung / Am ajuns. /[...]/ De-acum şi singur, 
iubito, // Ca un vultur pe munți, — / Da, singur / Aș putea să trăiesc”, 
Ca o pată de sânge pe lespezi); 


- o unică definiție a morţii („Nu am, moarte, cu tine nimic, / Eu nici 
măcar nu te urăsc / Cum te blestemă unii, vreau să zic, / La fel cum lu- 
mina pârăsc. // Dar ce-ai face tu şi cum ai trăi / De-ai avea mamă şi-ar 
muri, / Ce-ai face tu şi cum ar fi / De-ai avea copii şi-ar muri?!”, Litanii 
pentru orgă), raportată la calvarul basarabean; 


- unele dintre cele mai gingașe și profunde poezii de dragoste; 
- unele dintre cele mai frumoase poezii și cântece pentru copii; 
- unele dintre cele mai profunde eseuri despre limba română, creaţie; 


- unele dintre cele mai frumoase poeme puse pe note, interpretate şi 
devenite șlagăre. 


Romantic și vizionar, fragil şi plin de forță, stăpânit de fiorul liric, dure- 
ros, duios, grav şi foarte atent la imensa greutate a fiecărui cuvânt rostit, 
Grigore Vieru este un vârf al liricii române contemporane, care-ar fi 
meritat cu siguranță Premiul Nobel pentru literatură prin întreaga sa 
operă şi conduită. 

2. Grigore Vieru a fost clasicizat încă din timpul vieții ca personalitate 
emblematică a culturii românești în ansamblu. Destinul său postum nu 
putea să fie decât unul glorios, poetul rămânând un simbol. După ple- 
carea la „poporul de stele”, a devenit o efigie vie în memoria colectivă, 
deși asistăm astăzi la două tendinţe de receptare: una de limitare a lui 
la spaţiul regional (inclusiv, decretare subversivă ca „poet național”), 
ce contravine dorinţei şi spiritului unionist al poetului; alta de așezare 
a sa în panteonul cultural românesc general. 


Interpretările la dictat, răuvoitoare, răutăcioase, supuseunor prejudecăți 
estetice ori incapabile de a pătrunde la esenţa, la fibra autentică a liricii 
şi gândirii sale poetice (vezi Dicţionarul esenţial al scriitorilor români, 
2000) s-au mai diminuat, imaginea şi opera sa dovedindu-se uimitor 
de puternice, de vii, uriaşa moștenire lăsată bucurându-se de o posteri- 
tate fertilă. Editările (Taina care mă apără, îngrijită de Daniel Corbu), 
traducerile, noile monografii (Theodor Codreanu), exegeze, antologii- 
le, la care se adaugă Festivalul anual „Grigore Vieru” (laşi — Chişinău), 
statuile dezvelite de o parte și alta a Prutului, simpozioanele omagiale, 
tezele de doctorat, dar mai ales învățarea poeziei lui în şcoală, învățarea 
limbii române în baza faimosul Abecedar (alcătuit împreună cu Spiri- 
don Vangheli), poeziile cântate, recitate de mari interpreți, de actori, 
de publicul larg, toate împreună fac din posteritatea sa un adevărat fe- 
nomen. Mai sunt încă multe de făcut însă pentru recunoașterea sa în 
plan național și universal, în principal vizând concentrarea pe valoarea 
operei reflectată în noi și originale abordări critice, monografii, tradu- 
ceri, trimiteri spre enciclopediile lumii. 


3-4. Pentru Basarabia, limba are o semnificație sporită, fiindcă pentru 
a păstra această comoară de preţ a naţiei a fost nevoie de ani de luptă 
şi jertfă, de o mişcare de renaștere naţională. Ei i s-au închinat une- 
le dintre cele mai frumoase şi emoționante poeme. Și a supraviețuit 
miraculos, Limba noastră, poemul lui Alexei Mateevici, devenind Imn 
de Stat. Deşi s-au cucerit mari bătălii — revenirea la grafia latină etc. —, 
numele ei încă nu este acceptat, limba oficială a statului fiind numi- 
tă, contrar oricărei logici lingvistice și argumentaţii științifice istorice 
(„Din punct de vedere politic e o anulare a identității etnice şi cultu- 
rale a unui popor și deci un act de genocid etnico-cultural” — Eugeniu 
Coșeriu), moldovenească și nu limba română, sau, ca şi pe vremea so- 

vietelor, pur și simplu limba, ori limba noastră. Grigore Vieru a mar- 
cat profund și definitiv spaţiul basarabean atât prin opera sa poetică 
ce a acces la sensibilitatea sufletului românesc, cât și prin felul lui de 
a fi (curăţenie sufletească, simplitate, smerenie, blândeţe, generozita- 
te, înaltă probitate morală, iubind sincer oamenii, mai ales omul sim- 
plu şi copiii, ţara, limba, istoria și cultura, datina neamului, cântecul 
popular), prin întreaga activitate. El a avut conștiința unei misiuni de 
îndeplinit pentru neamul său și toată viața a trăit sub acest semn. A 
redat prin versul său identitatea pierdută, a recuperat miturile şi istoria 
furate, a rostit adevăruri interzise, a scos din teacă „săgeata de foc a ade- 
vărului” istoric, a abordat simboluri și toposuri, arhetipuri sfinte, dar 
mai ales a redat speranţa, credința, bucuria rostirii în limba maternă, 
a cântului în limba maternă, a revărsat numai bunătate și iubire prin 
tot ceea ce a făcut. Statuia sa imaginară creată prin tot ceea ce a făptu- 
it este eternă, păstrată cu sfințenie în memoria colectivă, de neclintit. 
Urât de duşmanii naţiei, minimalizat de unii confraţi autoproclamaţi 
elitişti, el a reușit să cucerească pentru totdeauna sufletul românesc 
prin verticalitate şi onestitate („Erou nu sunt. / Măriri nu cer, / Sunt 
fericit / Că n-am cântat păunii..”), prin marea sa iubire de oameni, prin 
versul său nemuritor, înaripat, mesianic sau orfic, prin rostirile despre 
limbă, istorie, neam, prin implicarea sa în toate marile evenimente isto- 
rice ce au schimbat în bine soarta Basarabiei, neinduplecarea în luptă, 
prin asumarea destinului de voce inconfundabilă a unei comunități în 
pericol de înstrăinare, fiind un model, neatins până în prezent, printre 
contemporani. Cultura și literatura română din Basarabia a urcat prin 
el la cote foarte înalte, foarte greu de atins de urmași. Nu este un poet 
basarabean, este un poet, un scriitor și om de cultură român din Basa- 
rabia ce a trăit pentru neamul său, iubit deopotrivă de o parte şi alta 
a Prutului, un mare român și poet, o personalitate adevărată (printre 
atâtea falsuri) a culturii și literaturii române generale. 

Constantin ŞCHIOPU 
| Grigore Vieru a făcut istorie 


1. Aş remarca, în primul rând, disponibilita- 
tea melică, darul de a adapta muzicii interioa- 
re a propriei sensibilități toate ritmurile de tip 
tradițional. Mai apoi, originalitatea poetului 
provine și dintr-o îngemănare a timbrului ele- 
i giac cu seninătatea clasică („De jale, dulceo, 
CŞ.- conf. univ.dr, sunt / De dor cumplit”), trăsătură ce o remar- 
Facultatea Jurnalism şi căm și la Ion Pillat, pentru care Vieru avea o 
Științe ale Comunicării, consideraţie deosebită. Chiar dacă Gr. Vie- 
Catedra jurnalism, ie ” ru, în mod conştient, s-a așezat în linia unei 
iai A E generaţii de artişti pentru care tradiţia (iz fol- 

la Liceul de Creativitate și cloric, paseism, rusticitate, autohtonism, isto- 
Inventică „Promneteu-Prim” rie, ortodoxism) are un sens, totuşi poetul o 
din Chişinău. Lucrări recente: modernizează fie prin inflexiunile metafizice, 
Metodica predării literaturii fie prin formele prozodice, fie prin procedeele 


române, Editura Carminis, compoziționale. 
Pitești, 2009; Arghezi, Barbu, 


Blaga. Poezii comentate. 2. Opera artistică şi publicistică a lui Grigore 

Pentru elevi, studenți, Vieru continuă să fie un deliciu al cititorilor 

„profesori, Editura ARC, din Republica Moldova. Matineele desfăşurate 

Chişinău, 2010; Manuale de „ oaee i . 

al „>. în grădiniţe, mesele rotunde, simpozioanele 
limba şi literatura română duasi til , i , A d 

pentru clasa a IX-a (coautor IN instituțiile preuniversitare şi superioare ç 

Vlad Pâslaru), a X-a (coautor învățământ, concursul „Două inimi gemene’, 

Marcela Vâlcu-Şchiopu),a spectacolul „Testament” realizat în baza operei 

XI-a (coautor Marcela Vâlcu- Jui Gr. Vieru, al cărui protagonist este artistul 

şchiopu), a XII-a (coautor Fuego - toate acestea sunt o mărturie că poe- 

Mihai Cimpoi). A SS 3 A 

tul n-a plecat dintre noi, că versurile lui trăiesc, 

ne ajută să realizăm frumosul dialog estetic al 

sufletelor. E îmbucurător şi faptul că revista 

„Limba Română”, după trecerea în neființă a lui 

Grigore Vieru, a lansat un excepțional număr 

special dedicat omului şi creatorului Gr. Vieru, 

că a publicat constant un șir de sinteze semnate de personalități marcante 
ale culturii românești. Dincolo de acestea, menţionez lipsa unei exegeze 
fundamentale despre creaţia artistică a lui Grigore Vieru, care să rupă ste- 
reotipurile de interpretare, una care l-ar pune pe Gr. Vieru în altă lumină 
decât cea tematică. Cu siguranță, mai devreme sau mai târziu, această lu- 
crare va apărea. 


3. Cu părere de rău, în prezent, aici, în spaţiul dintre Prut şi Nistru, 
nu mai există cultul limbii române, acea dorinţă a noastră de a vor- 
bi corect, tendință înregistrată în anii '90 ai secolului trecut. Tinere- 
tul se află tot mai mult sub imperiul argourilor, o parte rușinându-se 
să vorbească o română literară. De fapt, mulți nici nu o cunosc, vina 
revenind şi politicilor educaţionale. Mass-media ne învaţă cum să nu 
vorbim corect. Sunt la modă foarte multe cuvinte, sintagme, enunţuri 
de tipul doisprezece grade, pe final de emisiune etc., pe care jurnaliştii le 
promovează insistent, fără să se întrebe măcar dacă respectă normele 
limbii literare. Mulţi dintre intelectuali, dominați de snobism, tot mai 
mult sunt în căutare de job-uri, sunt interesaţi de look-ul lor, „aplică” 
dosare, merg în weekend-uri, uitând că limba română le oferă atâtea 
posibilități de exprimare. E o situație mai mult decât tristă. Limba rusă 
se aude tot mai mult în transportul urban, în sfera serviciilor publice. 
Tot mai mulți absolvenţi de alte etnii ai instituţiilor preuniversitare nu 
ne cunosc limba şi nici nu vor să o înveţe. Pe bună dreptate, „limba 
unui popor este istoria lui”. 


4. Nu atât despre amprente este vorba. Gr. Vieru a făcut istorie, ca artist 
al cuvântului şi ca cetățean, nu numai în perioada de după declararea 
independenţei R. Moldova, ci şi în cea sovietică. Ne-a învăţat să jindu- 
im și să credem în biruinţa valorilor, chiar și în momentele foarte grele, 
fiind convins, vorba unui personaj druțian, că „apele nu pot să dispară, 
că apele ba se revarsă, ba îşi schimbă albia, ba cobor în adâncuri, dar să 
dispară cu totul nu pot, pentru că apa şi aerul, şi cerul e tot ce avem mai 
frumos, tot ce avem mai sfânt”. Deci Grigore Vieru, fără a fi divinizat, 
este / trebuie să fie un reper valoric al nostru. Cu părere de rău, mai 
mulți politicieni de atunci şi de azi se pitesc cu totul în dosul adevăru- 
rilor rostite de Vieru, de nu li se mai vede nici măcar vârful urechilor 
mișcătoare. Drept urmare a acestui tip de comportament, art. 13 din 
Constituţie, cu privire la denumirea limbii noastre, continuă să nege 
afirmaţia viereană „Vin din munţii latiniei, deci şi scrisul mi-i latin”. 

lon CIOCANU 
O a doua viață 


I.C. — scriitor, dr. hab., 
consultant ştiinţific la 
Institutul de Filologie al 
AŞ.M. Semnează 40 de 
cărţi, majoritatea — de 
critică şi istorie literară, 

de sociolingvistică şi 

de cultivare a limbii. 

Lucrări apărute după 

1990; Literatura română 
contemporană din Republica 
Moldova (1998), Literatura 
română. Studii şi materiale 
pentru învățământul 
preuniversitar (2003), Scriitori 
de ieri și de azi (2004), Efortul 
salvator (2006), Salahorind.. 
(2008), Darul lui Dumnezeu 
(2009), Noi și cuvintele 
noastre (2011), Cărţile din 
noi (2011), Absența exclusă 
(2013), Rămurea de iasomie. 
Memorii şi meditații... (2013). 


1. Din 9 martie 1969, când am publicat în 
„Tinerimea Moldovei” articolul Complexita- 
tea simplităţii, consider că principala trăsătu- 
ră a poeziei lui Grigore Vieru este simplitatea 
din faţă şi complexitatea ideatică din cel de- 
al doilea plan al ficțiunilor poetice datorate 
acestui mare scriitor. Parcă nu se întâmplă 
nimic deosebit în versurile pentru copii ale 
autorului Alarmei de la 1957. Cartea de în- 
ceput a poetului s-a impus magistral în aten- 
ţia exegeţilor literari și îndeosebi a copiilor 
anume sau mai cu seamă prin simplitatea, 
firescul, ingenuitatea personajelor recrutate 
din chiar mijlocul copiilor, prin caracterul 
neaoș, frust, atât de obişnuit al întâmplărilor 
evocate de autor. Or, acesta a fost planul din 
față al operelor scriitorului. Această optică 
nu lipseşte nici din poeziile care au dat mul- 
tă bătaie de cap cerberilor ideologiei comu- 
niste. Pentru că cei „trei băieţi nătăfleţi” care, 
jucându-se absolut natural, au dat curcube- 
ul jos și... l-au împărţit între ei. Dar, vedeţi 
dumneavoastră, niciunul, prin partea ce-i 
revenise, nu i-a putut impresiona pe bunici 
şi părinţi, de la care aşteptau laude şi încura- 
jări. Drept care „Irece-un ceas ori nici atât, / 
Singuri, li s-a cam urât. / Şi acum se-adună 
iarăşi / Să se joace buni tovarăși / Şi cu-al- 
bastrul de cicoare / Şi cu galbenul de soare / 
Şi cu roșul ca de foc / De! Ca fraţii! La un 

loc!”. Atât de simplă joaca băieţilor, dar cât de groaznică li s-a părut 
ideea unirii fraților sub flamura curcubeului alcătuit din trei culori — 
roşu, galben și albastru —, în care cerberii comunismului, nu fără o in- 
tuiție sigură, au „descoperit” tricolorul românesc, de care se temeau 
ca dracul de tămâie! 


Bineînţeles, în fiecare poezie, luată aparte, corelaţia dintre simplitate 
şi complexitate oscilează de la caz la caz. Nu se cuvine să căutăm cu 
lumânarea complexitatea acolo unde poetul n-a „ascuns-o”. După cum 
e blamabilă ignorarea ei în operele care o exprimă fățiș ori, cel mai ade- 
sea, metaforic, latent, prin sugestie, aluziv etc. 


Originalitatea liricii și, în genere, a spiritului poetic emanat de tot ce a 
lăsat moștenire poetul, constă neapărat şi în trăirea până la ardere lăun- 
trică a sentimentelor, ideilor, atitudinilor puse de el la temelia operelor. 
Drept argument reproducem versurile: „Piatra asta e o pâine caldă. / 
Vântul acesta e un vin domnesc. / Şi pelinul — busuioc sălbatic. / Vine 
ziua aurindu-mi pâinea. / Vine seara aromându-mi vinul. / Vine mama 
îndulcindu-mi gândul” (Patria). Culmea argumentării noastre în pri- 
vinţa trăirii concrete a sentimentelor și ideilor puse de Grigore Vieru 
la baza zămislirilor poetice o vedem totuși în genialul său Formular, 
care constituie, totodată, o altă dovadă a osmozei dintre simplitatea şi 
complexitatea poeziei vierene. 


Tot ce a intrat în poezia lui Grigore Vieru a fost trăit de autor până la 
incandescenţă. „Venii târziu acasă, / Să văd ce-i zice tu, / Luai puţin din 
masă, / Să văd ce-i zice tu..., şi chiar „Sunt palid ca lămâiul / Să văd ce-i 
zice tu” — nimic din aceste versuri nu adevereşte o trăire la maximum a 
faptelor din care se „zideşte” poezia. Dar versul final o exprimă cu vârf 
şi îndesat: „Să mor aş vrea întâiul, / Să văd ce-i zice tu”, 


Mai e de adăugat că în fiecare caz concret, nicio afirmaţie, nicio me- 
taforă nu trebuie luată separat de imaginea galbenă a poeziei, în care 
afirmaţia ori metafora se umple de semnificaţia neordinară pe care a 
intenționat să o transmită autorul sau pe care doara intuit-o. 


2. Avem mai mulți scriitori trecuţi la cele veşnice. De departe nu toţi 
aceştia își trăiesc atât de activ a doua lor viață, cea adevărată. Grigore 
Vieru are cititorul său, în persoana copiilor de ieri. 

3-4. Limba noastră a purtat veacuri întregi pecetea istoriei în care ne- 
am dus viaţa. Având origine romanică, ea a fost din capul locului româ- 
nă. Apoi au venit peste noi rușii țarului şi, mai apoi, sovieticii, care au 
încercat să „creeze” o limbă deosebită de limba română, căreia i-au zis 
„moldovenească”. Înşiși rușii, între care Pușkin, Batiușkov, apoi Vino- 
gradov, Mihalci, Şișmariov, Piotrowski ş.a., dar și Lenin și Stalin, după 
Marx şi Engels, au avut convingerea că e limbă „moldovenească” (nu 
limba română). Numai acei conaţionali care au căzut victime ideologi- 
ei comuniste de odinioară nu pot uita nicidecum că ei ar fi moldoveni 
(nu români) şi că ar vorbi limba „moldovenească” (deosebită de lim- 
ba română). Cât timp acești inşi nu vor conștientiza că sunt români 
(români moldoveni sau basarabeni) şi vorbesc limba română, credința 
nestrămutată a lui Grigore Vieru — că suntem cu toții români și vorbi- 
tori de limba română — este ca și ignorată sau, mai rău, călcată în picioa- 
re. Avem a populariza în continuare ideile vierene despre românitatea 
noastră şi a limbii în care „suntem”. Iar cititorii cărților scriitorului au 
chemarea de a acorda atenţia cuvenită publicisticii în care Grigore Vi- 
eru vorbeşte argumentat despre această problemă extrem de impor- 
tantă şi de actuală pentru ființarea noastră alături de frații noștri ade- 
văraţi — românii. 


În unitatea poeziei și a publicisticii sale, Grigore Vieru exemplifică în 
continuare destinul unui mare și important scriitor român. 

Vlad ZBÂRCIOG 
| Suflet din sufletul neamului 


V.Z. — prozator, poet, eseist. 
Semnează volume de 
proză, poezie şi publicistică, 
între care: Sadoveanu sau 
dorul de cel fără vârstă 
(2006), Timp răstignit (2007, 
Premiul Uniunii Scriitorilor 
din Moldova; Premiul 
Salonului Internaţional de 
Carte, Chişinău), Ceasul 

al doisprezecelea (2008), 
Meridiane ale verbului 
matern (2009), 101 poeme 
(2010), Loc sub soare 

(2010, Premiul Salonului 
Internaţional de Carte), 
Continentul de mit (2012), 
Eminescu, eternă statuie 

a spiritului (2012, Premiul 
Salonului Internaţional de 
Carte, Chişinău). Membru 
al Uniunilor Scriitorilor din 
Republica Moldova şi din 
România. 


Grigore Vieru, unul dintre cei mai importanţi 
poeţi români contemporani, și-a clădit viaţa, 
talentul și sufletul în cuvinte, rămânând me- 
reu frate și prieten cu doina și firul de iarbă, 
cu Soarele și Luna, cu frunza și lacrima... Răz- 
bate din întreaga lui creaţie lumina unui suflet 
îndrăgostit de viață şi de om, de frumos și de 
dor, de aerul pur şi roua dimineţilor, de izvo- 
rul mereu curgător al nepieritoarelor noastre 
perle folclorice, păstrate şi reclădite prin cu- 
vinte meșşterite şi melodii purtătoare de vechi, 
dar scumpe și netrecătoare tradiții. 


Poezia lui poartă însemnul sensibilităţii mo- 
derne. Ea reprezintă în literă și spirit un mit al 
culturii noastre. A fixa la cota valorică pe care 
o merită densitatea trăirilor sufletești, traiec- 
toriile spirituale ale poetului este un lucru de- 
osebit de greu. Zic aceasta, fiindcă, la prima 
vedere, structura poemelor sale pare neobiș- 
nuit de simplă, pătrunzând însă conotaţiile, 
descoperim o rațiune mistică, uneori chiar 
cosmogonică, o structură care ne îmbie să ne 
contopim cu ea, o consistență care ar rămâ- 
ne necunoscută, nedescoperită în noi, dacă 
nu i-am citi poezia cu mintea, cu gândul și 
sufletul. Trăim, astfel, sentimentul că poezia 
maestrului are ceva care ne face să o accep- 
tăm ca pe un mit. Un mit al existenţei noastre. 
În plus, unică o recomandă aplecarea asupra 
motivelor: mama, izvorul, dorul, natura, casa 

Chişinău, 2010. Elena Revenco, Ştefan Andronic, Spiridon Vangheli, Ana Bantoș, 
Raisa Vieru şi Alexandru Bantoș, la bustul lui Grigore Vieru 


părintească, valorile folclorice. Aflăm în aceste motive un univers plin 
de taine — acest cosmos interior al poetului care se face deslușit în po- 
eme de o plasticitate monumentală, preponderente rămânând tradiția 
eminesciană, nepieritoarele noastre surse folclorice, dar și înnoitoare- 
le, modernele formule poetice. 


Poezia lui Grigore Vieru este „ființă din ființa noastră”, „spiritualitate din 
spiritualitatea noastră”. Contopindu-se cu sufletul și simțurile, cu durerea 
şi neliniştile neamului, ea devine expresia simbolică a identității noastre. 


Creaţia lui Grigore Vieru nu cunoaște momente de uitare sau de trece- 
re pe linia a doua a valorilor poetice. Cărţile lui continuă să fie editate şi 
citite, conturându-i un destin poetic nelimitat. Graţie soţiei, Raisa Vi- 
eru, au apărut mai multe volume de poezie, unele traduse în alte limbi, 
dar şi câteva culegeri de eseuri, analize şi memorii. Astfel, destinul pos- 
tum al creaţiei sale se află în plină desfășurare. 


„Suflet din sufletul neamului său”, Grigore Vieru și-a deschis inima în 
faţa miracolului, a rădăcinilor noastre spirituale, în faţa misterului cos- 
mic al iubirii, în faţa graiului străbun, întoarcerea la izvoarele limbii fi- 
ind condiţia sine qua non a sănătăţii spirituale. Identificarea ontologică 

cu limba română a fost condiţia vieţii, a raţiunii sale de cetățean, dar 
mai ales a apărării şi păzirii limbii, conștient fiind că un popor moare 
dacă-și pierde limba. 


Scria în prefața la volumul Taina care mă apără: „O, graiule! Oglindă 
în care, ca o vie şi roşie frunză, se vede sufletul nostru cel necunten vi- 
brând la fel și flacăra gândirii noastre contopită aproape cu cea a frun- 
zei de purpur. Trestie foşnitoare și smărăldie tot legănând în vârf un 
ochi auriu căruia i se zice Luceafăr!... Mișcătoare fereastră în Univers 
prin care răzbate spre noi muzica sferelor de sus, tulburătoarea mireas- 
mă de tei, fereastră pe care Eminescu poate să o fi uitat deschisă pentru 
vecii ca pe inima sa!... Tu ești o stea, graiule, și curgerea-n Univers a 
dulcei tale lumini face parte din echilibrul astral! Tu ești o grațioasă 
şi pădureană sălbăticiune, și calda ta suflare, alături de setea de viață a 
celorlalte limbi lumești, rotește pământul și-i dă strălucire şi măreție!” 
Câtă frumuseţe în acest imn consacrat limbii noastre! Dar, totodată, 
poetul a suferit pentru dezastrul lingvistic din spaţiul pruto-nistrean. 
El a simţit primejdia nimicirii românismului pe această parte de pă- 
mânt ruptă din trupul țării. „Aş putea să mă strămut de oriunde, numai 
din două locuri nu: din munţii Carpaţi şi din Limba Română”, nota 
poetul într-un interviu. Pentru el limba a fost ființa însăși a neamului... 


Grigore Vieru a fost un mare apărător al limbii române. Nota în această 
ordine de idei: „Două lucruri am întâlnit pe lumea asta zidite cu adevă- 
rat până la capăt: Biblia şi Limba Română. Tot acolo: „Aș putea să în- 
dur toate nenorocirile revărsate asupra țării mele, afară de una singură: 
asuprirea limbii strămoşeşti (...) Toate zilele mele izvorăsc şi se înalță 
din adâncul şi din puterea Limbii Române... Deşi în aceşti douăzeci şi 
cinci de ani de independenţă am obţinut anumite succese în promova- 
rea limbii române, există încă destui politruci care ar vrea să „aresteze” 
din nou limba română. De aceea e de datoria fiecăruia dintre noi să-i 
facem pe oameni să conştientizeze cine sunt, de unde vin și încotro 
trebuie să meargă. 


Grigore Vieru a fost şi rămâne un mare poet. A fost un luptător pentru 
democraţie, pentru adevăr și dreptate. Poetul va rămâne așa cum l-a 
simţit, venerat şi apreciat însuși poporul — stâlp de nădejde, îmblânzi- 
tor de cuvinte întru luminarea și înălțarea morală şi spirituală a neamu- 
lui românesc din Basarabia. 

Andrei BURAC 
Un fericit om al scrisului 


A.B. — poet, prozator, 
dramaturg. Apariţii 
editoriale: /spita înfloririi 
(1970), Culegătorii în amurg 
(1976), Perpetuele bucurii 
(1977), Primăvara în doi 
(1988), Întoarcerea lui Traian 
(1990), Cu toată fiinţa, spre 
altundeva (1998), Între somn 
şi veghe (2005), Asediaţi 

de cuvinte (2005), Flacăra 
din vechile oglinzi (2005), 
Există ore (2006), Arena 
(2008). Membru al Uniunii 
Scriitorilor din Republica 
Moldova (1975). Fondator al 
PEN-Clubului din Moldova 
(1994). Membru al Uniunii 
Scriitorilor din România 
(1994). 


„Cuvântul care înseamnă război, 
în ebraică, milehama, are ca 
rădăcină cuvântul lehem, 

care înseamnă pâine.” 


Încă de la primele mele întâlniri cu textele 
semnate de Grigore Vieru, iar mai apoi cunos- 
cându-l pe autor mai îndeaproape, am înţeles 
că Domnia Sa este din categoria scriitorilor 
care vin în literatură ca într-o religie. Şi el, po- 
etul, nu numai că, pe parcursul întregii vieți, 
s-a ținut de acest principiu, dar l-a şi propagat 
cu ardoare și perseverenţă printre colegii săi 
de generaţie. Şi nu numai lor, dar și celora mai 
tineri, care l-au urmat. Un principiu, în epo- 
ca noastră, mai rar al succesului și mai des al 
eșecului. Iar, precum bine se ştie, o credinţă, 
dacă este izvorâtă din toată ființa celuia care i 
se dăruie, până la urmă este însemnată și un- 
deva în ceruri, după care nu întârzie să re-vină 
înapoi pe pământ și roadele ei. 


Grigore Vieru a fost, încă de pe la începuturile 
scrisului său, şi mai rămâne și astăzi, un autor 
cu un vers cristalin și plin de sensuri profunde 
şi totodată atât de ușor accesibil pentru toate 
vârstele. Un autor citit, căutat, răscitit, editat 
şi tradus în mai multe limbi. El a fost un fericit 
om al scrisului, care a comunicat din plin cu 
cei care credeau în ceea ce credea și el. 

Păstrez amintirea unei frumoase seri de toamnă, când nouă, câtorva 
colegi și prieteni, după o întâlnire cu un grup de tineri, pe undeva prin 
centrul Chișinăului, ne aţinu calea un bărbat ajuns la vârstă înainta- 
tă, pe care nimeni dintre noi nu-l cunoștea. Ne-a salutat respectuos pe 
toți, apoi doar poetului Grigore Vieru, cu o voce plină de emoții, îi 
spuse următoarele: 

„Strâng Cuvântul tău în inima mea.. 


După care se întoarse şi dispăru în mulțime. 


Noi cu toții, acei colegi și prieteni, ne-am dat seama că tocmai auzisem 
o expresie asemănătoare cu cele din cărţile sacre. 


Întors acasă, am tot răsfoit Biblia ore în şir, unde până la urmă am des- 
coperit că ceea ce-i rostise, mai mult ca pe o comuniune, colegului nos- 
tru acel bărbat, era Psalmul lui David, 119, II. 


Recunosc că, după cele întâmplate în acea îndepărtată seară de toam- 
nă, nu o singură dată am revenit la acest psalm, unde încetul cu încetul 
am descoperit o profunzime de nebănuit. Și încă ceva. Tot acolo se mai 
află şi o definiție a ceea ce poezia ar putea să fie. 


Cu mari păreri de rău, pe misteriosul bărbat din acea frumoasă seară de 


toamnă nici mie, nici colegilor mei nu ne-a mai fost dat să-l reîntâlnim 
vreodată. 


e BF i ao À 
Grigore Vieru împreună cu Ana Bantoș, Alexandru Bantoş și Andrei Strâmbeanu 

Andrei STRÂMBEANU 


La nesfârşit, despre poetul 
Grigore Vieru 


Noi, generaţia lui Grigore Vieru, generaţia 
şaizecistă — copiii războiului —, atât colegii lui 


<>» 


{ Í de la Institutul Pedagogic „Ion Creangă” din 

D) Chişinău, precum și cei „din altă parte”, fieca- 

F 

A.S. — prozator, dramaturg, 

poet, scenarist. Debutează ezii reciproc — și deveneam gelos când îi nu- 
editorial cu volumulde mea și pe alții „frate”. 


versuri Fântâna Albă (1963). 
În anul 1967 apare volumul Acesta era Grigore Vieru — frate cu toată lu- 


de nuvele Mireasa, tradus în mea. Însă nu și cu cei care îl călcau pe bătătu- 
limba rusă (1968). Semnează „x, Modest, cuminte, firav, un sfânt coborât de 


dramele Minodora (1971, | = Í i A i 
1987), Armăsarul cu dinti de pe icoană, dacă te atingeai de Eminescu sau 


aur (1989), Consumatorul de neamul românesc, poetul îndrăgit de toți 
de onoruri (2001), montate copiii se transforma într-un tigru feroce, gata 
la teatrele „Luceafărul şi 
„Mihai Eminescu” de la 
Chișinău şi la Teatrul Vasile L-am văzut într-o asemenea stare prin 
Alecsandri din Bălți. Proza sa anii ”70 ai secolului trecut, odată, pe când 


a fost tradusă în finlandez l A s] : tul Mol 
franceză, lituaniană, armeană, luam masa împreună la restaurantul „Mol- 


georgiană, estoniană, ivit.în  dova”, situat între Sala cu orgă și Teatrul 
anul 2003 publică volumul „A. S. Pușkin”, actualmente Teatrul Naţio- 


antologic Contrapunct. Obține nal „Mihai Eminescu” La un moment dat, 
Premii la Concursul Naţiona 
de Dramaturgie (1979, 1989, i f | Aia 
2001, 2002). Este laureatal ca Grigore Vieru, vine la masa noastră şi, în 
Premiului Unic la Concursul  şoaptă, îi spune lui Grigore în rusește: „Tu, 
Naţional de Dramaturgie, — panrouuiă HaIMOHaAHCT, A IIACBAA Ha BANIEBO 
ediția 2004, pentru drama 

Oltea, mama lui Ştefan cel Mare 
şi Sfânt (2004). Į] Din cartea în pregătire Amintiri la întâmplare. 


re îl consideram cel mai bun prieten al nostru. 
Subsemnatul, de exemplu, îl consideram nu 
doar prieten, ci chiar frate — ne dedicam po- 


O 


să-l sfârtece pe oricine. 


D 


un bărbat masiv, din care ai fi putut face doi 

Omunecky!” („Bă, naționalist puturos, eu scuip pe Eminescu al vos- 
tru!”). 


Fulgerător, Vieru îi trânteşte în față farfuria sa plină cu zeamă, făcând-o 
țăndări, apoi îi pune și furculița în dreptul ochilor, gata să-l orbească pe 
impostor. 


Imediat au răsărit lângă noi doi indivizi suspecți. Unul avu grijă de cel 
scăldat cu zeamă și nasul sângerând, iar celălalt zise în limba română: 
„Tovarăși scriitori, omv a glumit, ce aveţi? Să chem miliția?” Vieru îi 
răspunde, răstit: „Dar cum ai auzit dumneata gluma acestui porc, că 
doar mi-a vorbit în şoaptă? Caută-ţi de treabă că mai avem aici o far- 
furie de zeamă! De ce să chemaţi miliția, când voi sunteţi mai mari ca 
miliția? O să mă plâng în presă de provocarea voastră murdară!” 


Ca să arătăm că nu ne este frică de nimeni, am rămas să ne continu- 
ăm masa. Ne servea celebrul chelner evreu, de la Bucureşti, Lică, o 
persoană agreabilă și generoasă, care vorbea câteva limbi străine. Noi, 
şaizeciştii, în semn de respect, îi dedicam poezii. Acest Lică, după ce 
schimbă fața de masă şi făcu ordinea cuvenită, aduse o altă farfurie de 
zeamă și... o sticlă de şampanie, pe care noi nu o comandasem. Această 
băutură, la acea vreme, era o raritate, nu era la modă ca astăzi. 


- Cu toată dragostea, pentru masa dumneavoastră! zice Lică și deschi- 
de şampania. 


- De la cine-i? întrebăm noi. 
- De la Dumnezeu, zâmbeşte chelnerul. 


Ceva mai departe, la o masă, ședeau 4 caucazieni care, am observat, nu 
ne slăbeau din priviri. Eu şi astăzi mai cred că şampania era de la ei, în 
semn de solidaritate cu noi. 


Agenţii KGB-bişti de la „Moldova, n-au mai chemat miliția, dar nici 
incendiarul articol al lui Grigore Vieru, pe care mi l-a citit apoi, n-a mai 
văzut lumina tiparului. O fi stând uitat undeva în arhiva poetului. 

Theodor DAMIAN 


Ideea morții și revelația prototipului 
în poezia lui Eminescu 


The idea of death is very much present in Eminescu's po- 
etry and a correct interpretation ofit has to have in view 
his metaphysical reflections in the immediate context 
and in the larger one. Part of this context are Eminescu's 
nihilistic inclinations, his skepticism in more general 
terms, but also his contemplative exercises, in particu- 
lar when he meditates on death and tries to see what lies 
beyond visible reality. 


Th.D. — preot, profesor Preliminarii 


universitar și poet român. Ideea morţii atât de prezentă în poezia lui 

preţi parte fundamentală a pesimismului său 
structural, mai ales când vorbim de influența 
schopenhaueriană. 


ov 35 


3 


Totuși dincolo de speculaţii cu mai mult sau 


Paco 


mai puţin temei, dincolo de asumpțţii și ge- 
neralizări facile, primul lucru ce trebuie făcut 


w 


pentru o înțelegere adecvată a ideii este stu- 
dierea referințelor la moarte şi contextul lor 
apropiat, mai întâi în strofa, strofele sau po- 


KEE 


emul respectiv și apoi în contextul general al 
gândirii lui Eminescu, evident nepierzându-se 

din vedere împrejurările în care poemul ce 
conţine aceste referinţe a fost scris, intenţia şi 


Q 


O lectură atentă a poeziei lui Eminescu sub 
acest aspect va duce la descoperirea faptului 
că ideea morții este exprimată de poet în con- 
textul reflecțiilor sale metafizice, un alt mod 

de contemplare a lumii și vieţii, contemplare ce duce, pe de o parte, la 
descoperirea arhetipului, a prototipului, a divinității, arhetip prezent in 
nuce în toate lucrurile, și, pe de altă parte, la un fel de trezire, de înțelegere 
superioară a lumii şi vieţii, fapt ce dă un caracter profetic poeziei şi mesa- 
jului său, şi de aici propovăduirea detaşării de tot ce este lipsit de sens, de 
ceea ce este deșertăciune, poetul părând mai degrabă influențat de Ecle- 
siastul biblic decât de Schopenhauer, aşa cum am arătat în altă parte. 


Totodată, tipul de discurs abordat de Eminescu în aceste instanţe permi- 
te, justifică şi oferă contextul potrivit pentru un studiu al relaţiei dintre 
rațiune și credinţă în poezia sa, câtă vreme cugetarea sau contemplarea, 
folosirea gândirii critice trimit spre rațiune, iar verbalizarea prototipului 
se îndreaptă spre credinţă. Cu alte cuvinte, am putea încerca o aflare a 
poziţiei lui Eminescu atunci când e vorba de credo ut intelligam sau in- 
telligo ut credam, sintagme ce implică raportul dintre rațiune și credință. 


Vanitas Vanitatis 


Una dintre căile ce duc la confruntarea filozofică a morţii este repre- 
zentată de ideea de deșertăciune, de constatarea faptului, cu tentă fata- 
listă, dar nu în mod necesar, că în această viață totul e zadarnic. Între- 
barea care se pune este dacă Eminescu deplânge zădărnicia sau lipsa de 
sens a vieţii la nivel filozofic sau în sensul deplin al cuvântului. Citin- 
du-i poezia, impresia ar fi că poetul se vădeşte resemnat, viind vorba, 
dacă vrem, de un fel de dolce far niente, ceea ce nu este adevărat. Faptul 
că Eminescu doar filozofează pe marginea ideii de deșertăciune, lipsă 
de sens, moarte, nelăsându-se însă paralizat în planul vieții de zi cu zi, 
e demonstrat de angajamentul său politic de profundă intensitate, cu 
alte cuvinte, în timp ce poetul reflectează asupra zădărniciei vieţii, el 
îşi face planuri de viitor pentru sine, țară şi neamul său și luptă cu toate 
forţele pentru realizarea lor. 


Totuși ca poet, dar şi ca profet al cetăţii şi al lumii, el nu poate să tacă 
atunci când vede că lucrurile merg în direcții greşite. Așa se face că el 
deplânge pierderea valorilor, uneori cu ironie, așa cum se vede în Epi- 
gonii, de exemplu: „În noi totul e spoială, totu-i lustru fără bază. / Voi 
credeaţi în scrisul vostru; noi nu credem în nimic”. Diferenţa dintre 
generaţiile trecute, de glorie, și cea prezentă, la care se referă poetul, 

constă în principal în pierderea credinței, fie că e vorba de credința în 
Dumnezeu sau de cea într-un ideal. Când s-a pierdut credința se pierde 
angajamentul, zelul, dorința de a trăi, de a realiza ceva, şi de aici super- 
ficialitatea, vanitatea. 


Scepticismul poetului nu este manifestat numai față de lume, cu toate 
ipostazele ei, ca atunci când scrie „Ca lumea ș-a ei chipuri să-mi pară 
vis deșert” (Când te-am văzut, Veneră), ci şi faţă de însuși faptul de a fi: 
„A fi? Nebunie şi tristă și goală / Urechea te minte și ochiul te-nșală / 
Ce-un secol ne zice, ceilalți o dezic / Decât un vis searbăd, mai bine 
nimic” (Mortua est). Dezamăgirea şi nihilismul exprimate aici indică o 
persoană aparent certată cu toți şi cu toate, sătulă de viață. Chiar dacă 
între vis şi nimic opțiunea ar trebui să fie pentru vis, câtă vreme acesta 
este searbăd, opțiunea se face pentru nimic. Chiar atunci când vrei să 
ieşi din acest tertium non datur şi cauţi o opţiune mai bună, şi acest 
lucru este sortit eșecului. Poetul se confesează: „În zadar caut al vieţii 
înțeles nedezlegat” (Egipetul), pentru ca în acelaşi timp să vorbească 
despre „Visuri care mint” și care nu se vor schimba niciodată de vreme 
ce ele sunt „eterne ca și moartea”. 


Un aspect al acestui nihilism este legat de trecere, de faptul că totul e 
perisabil. Nimic nu durează: „Istoria e viaţa ce scrisă e pe ape” (Feme- 
ia... măr de ceartă). În acest caz singura atitudine sănătoasă ce se poate 
lua e detașarea. 


Cu cât critica realităţii sau ironia față de aceasta e mai aspră, cu atât e 
mai imperativă detașarea anunţată implicit, în însăşi critica: „Lumea 
îmi părea o cifră, oamenii îmi păreau morţi, / Măşti ce rând după co- 
mandă care ies de după porţi / Şi dispar — păpuși măiestre ce că sunt 
nici că nu ştiu / Şi-ntr-o lume de cadavre căutam un suflet viu” (Lu- 
mea îmi părea o cifră). Cu cât constaţi mai mult ridicolul unei astfel de 
existenţe reificate, cu atât mai mult nu vrei să fii parte din ea. Dacă asta 
este adevărata față a lumii, atunci nu-ţi aparţine şi nu-i aparţii. Teore- 
tic, mental, filozofic. În fapt însă eşti parte din ea. Poate te detaşezi de 
atitudinea adoptată de cei pe care-i critici, vanitatea, superficialitatea, 
falsul, dar rămâi în același tip de existenţă, ontologic vorbind... De ace- 
ea poetul nu se sfiește să-și strige suferința prin care trece: „Pierdut în 
suferința nimicniciei mele / Ca frunza de pe apă, ca fulgerul în chaos / 
M-am închinat ca magul la soare și la stele / Să-ngăduie intrarea-mi în 

vecinicul repaos, / Nimic să nu s-audă de umbra vieții mele, / Să trec 
ca o suflare, un sunet, o scânteie, / Ca lacrima ce-o varsă zadarnic o 
femeie... / Zadarnica mea minte de visuri e o schele” (Pierdut în suferin- 
tă). Suferinţa acestei condiții pare aici să fie consecința conștientizării 
ei, care ipso facto, e izbăvitoare. O izbăvire dureroasă, ca orice izbăvire 
ce implică o cruce, precum cea a fiului risipitor”, care doar în urma su- 
ferinţei îşi realizează condiţia, realizarea, echivalentă cu o trezire, cu 
venirea sa în firea din care se autoexilase, fiind începutul izbăvirii sale. 


Contemplarea prototipului 


Realizarea condiției umane poate fi un rezultat al gândirii critice, dar 
poate fi şi rezultatul contemplării, cu toate că însăși gândirea critică 
poate fi considerată o formă de contemplare. Într-un fel sau altul, con- 
templarea implică exercițiu, totodată ea poate fi învățată. În cazul lui 
Eminescu, poetul mărturiseşte că exercițiul contemplării, al citirii na- 
turii, al înțelegerii semnelor lumii și vieţii a început în familie, primul 
său maestru fiind propria-i mamă: „Mama-i ştia poveşti pe câte fuse / 
Torsese în viaţă... deci ea l-au învăţat / Să ticluiască semne şi-a păsărilor 
spusă / Şi murmura cuminte a râului curat” (Codru și salon). 


A tălmăci, a desluși, a interpreta semne, forme şi manifestări consti- 
tuie o cale ce duce la descoperirea prototipului lucrurilor, la vederea 
a ceea ce este dincolo de cortina aparenţelor. În poemul Antropomor- 
fism, Eminescu, în termeni platonici referindu-se la lumea ideilor, îşi 
declară explicit experienţa și rezultatul contemplării: „Văd în lume şi 
în lucruri numai sâmburul şi-ideea; / Prototipu-l văd în toate.. „În su- 
blime revelații a misterului etern... / Închin viaţa cugetării, un Pitagora 
modern”. 


Este de remarcat aici fericita şi fructuoasa combinaţie dintre revelaţie și 
cugetare, termeni ce trimit la dialogul dintre credinţă și rațiune, dialog, și 
nu opoziţie, cum se vede chiar în acest caz la Eminescu, unde declarația 
„Prototipu-l văd în toate”, consecinţă atât a revelaţiei, cât și a cugetării, e 
făcută ca un fel de „evrika” şi cu o bucurie ce trebuie împărtășită. 


Declaraţia este făcută şi pe un ton sapienţial, socratic, indirect exor- 
tativ, căci propoziţia „închin viața-mi cugetării” amintește de sentința 
marelui filozof grec, potrivit căreia o viață neexaminată critic nu valo- 

rează nimic. Cum se vede, la Eminescu gândirea critică și contempla- 
rea fie merg mână în mână, fie se identifică. Principalul este că practica 
contemplării de dovedeşte a fi nu un act ocazional, ci un exercițiu me- 
tafizic îndelungat şi consecvent, fapt ce se desprinde cu claritate din 
precizarea că el vede prototipul „în toate”; cu alte cuvinte, la Eminescu 
practica contemplării pare să fie un mod de a fi. 


Relaţia strânsă dintre contemplare și cugetare sau identificarea lor una 
cu cealaltă este evidentă și în poezia E împărțită omenirea, unde Emi- 
nescu arată că cercetarea sau cugetarea, ca şi contemplarea, duce la 
descoperirea slavei lui Dumnezeu, în care fapt rezidă şi rolul, rostul şi 
valoarea contemplaţiei: „Ei nu pătrund a ta mărire / Minune-i pentru 
dânșii tot / Necercetând nimic în fire / Nimic nu știu, nimic nu pot”. 
Se înțelege că a dori să pătrunzi mărirea lui Dumnezeu trebuie implicit 
să crezi în El. Numai crezând în Dumnezeu vrei să-L cunoști, întocmai 
cum zice Scriptura: „Aceasta este viața veșnică, să te cunoască pe Tine 
singurul, adevăratul Dumnezeu” (loan 17, 3). 


Faptul că cercetarea duce la contemplarea prototipului, a lui Dumnezeu, 
ceea ce-l pune pe Eminescu pe terenul teologiei mistice, este deosebit 
de importantă pentru că necunoaşterea lui Dumnezeu duce la confu- 
zia totală în viață: „nimic nu știu” (cei care nu-L cunosc pe Dumnezeu), 
consecință dezastruoasă pentru viaţa oricărei ființe umane, și încă şi mai 
grav, duce la neputinţa totală, căci, zice poetul din nou: „nimic nu pot”, 
amintind direct de cuvintele Mântuitorului Hristos care, într-un context 
similar, a avertizat: „Fără Mine nu puteţi face nimic” (loan 185, 5). 


Şi gândirea la moarte este un exercițiu contemplativ. Când în poemul 
Femeia?... măr de ceartă Eminescu numeşte moartea „dulce amică”, 
înțelegem că el s-a împăcat deja cu gândul morţii, că o vede pozitiv, ca 
pe un prieten care-ţi vrea binele, iar binele, în contextul acestei analize, 
este detașarea de tot ceea ce e deşertăciune. Gândul la moarte te ajută 
să te detașezi de cele trecătoare și să te atașezi de cele netrecătoare pe 
care le descoperi tocmai prin contemplarea lucrurilor prin care şi în 
care vezi prototipul. lar Eminescu asta face: „Prototipu-l văd în toate”, 
zice. În felul acesta, deși viața pe de o parte e considerată, nihilistic, 
deşertăciune, ea este, în fapt, ocazia mântuirii, cum citim în poemul 
menţionat: „Priveşte astă viață ca pas de mântuire”. Aici se află cheia 
înțelegerii adecvate a întregului său discurs sceptic și pesimist despre 


EEEE PT ROMIÂINIĂ 


lume și viață. Se deduce de aici că există două tipuri de sceptici: scepti- 
cul ateu și cel credincios. Evident, Eminescu se află pe poziţia scepticu- 
lui credincios, nu neapărat în sensul pietist al cuvântului. 


Contrar atitudinii scepticului ateu care nu crede în Dumnezeu în niciun 
fel, nici măcar în sensul existenţei unei forțe inteligente superioare 
care ţine în frâu legile universului, scepticul credincios, prin gândirea 
la moarte, realizează deşertăciunea lucrurilor trecătoare şi astfel nu se 
atașează de ele în detrimentul său, însă înţelege să le folosească prin 
contemplare pentru a vedea în ele prototipul, beneficiul său de data 
aceasta. Avem a face aici cu o capacitate specială de a converti deșer- 
tăciunea în utilitate, chiar în sensul teologic al cuvântului. Misticul în- 
ţelege sensul deșertăciunii vieții și face din aceasta o rampă de lansare, 
prin moarte, „dulce amică”, cum zice poetul, spre o altă viață unde ni- 
mic nu mai e deşertăciune, ci totul e sens şi plinătate. 


Cu alte cuvinte, chiar deșertăciunea lipsită de sens ori însăși lipsa de 
sens se arată a avea propriul ei sens, evident, pentru cine știe să-l desci- 
freze, să-l vadă. De aceea când Eminescu zice în același poem, extrem 
de coşbucian, „O luptă e viaţa şi toată firea-i luptă”, lucrurile devin cla- 
re, chiar şi în sensul că descoperirea sensului vieţii și al lucrurilor nu 
e deloc ușoară, ci implică luptă, convingere, credinţă și perseverenţă. 


lată cum pentru scepticul credincios, ca şi pentru misticul creștin, 
nimic nu e pierdut câtă vreme merită o luptă. În cazul lui Eminescu, 
scepticismul e de natură filozofică, însă ajutat de credinţa în Dumne- 
zeu, cea creștină, a părinţilor şi strămoşilor săi, căci el declară direct şi 
simplu că nu crede nici în Iehova, nici în Buda, nici în alți întemeietori 
de religii, ci în lisus Hristos implicit, pentru că nu-l pune pe lista celor 
în care nu crede, deci ajutat de credinţa în Dumnezeu, acest scepticism 
este botezat, convertit și utilizat mântuitor, ca o motivaţie în plus pen- 
tru avansul spiritual spre Împărăţia lui Dumnezeu. 


Ideea împărăției veşnice este prezentă în poezia eminesciană, nu numai 
implicit, prin interpretare, ci şi metaforic, adică ceva mai explicit deşi, 
semi-voalat de figura de stil. Așa, de exemplu, citim în Rime alegorice: 
„Colo-n palat rezidă-o vrăjitoare / Şi om cu ochii vii de-o vede moare”. 
E foarte clar că Eminescu face aici referință la Împărăția lui Dumnezeu, 
„palatul”, vrăjitoarea, cea care face minuni, care interferează naturalul 
cu supranaturalul, ordinarul cu extraordinarul, fiind o imagine folosită 

pentru Dumnezeu. Că este așa se deduce cu ușurință și din versul care 
zice „şi om cu ochii vii de-o vede moare”, ceea ce este un alt fel de a 
fraza versetul biblic celebru: „Nu poate omul vedea fața lui Dumnezeu 
şi să fie viu” (Ieşire, 33, 20). 


Contemplarea în scopul căutării divinității de către om și revelaţia aces- 
teia ca răspuns și ca descoperire a ceea ce se află dincolo de aparenţe se 
găseşte într-o formă specială și în poemul Dumnezeu și om, unde poetul 
îndeamnă cu forță: „Mergeţi, regi, spre închinare la născutul din tavernă. 


Filozofia și teologia acestui îndemn se află în contrastul și paradoxul 
incluse aproape misionar. Regele este contrastat cu taverna, cel căruia 
alții i se închină, paradoxal, este trimis să se închine, cel mare (născu- 
tul din tavernă, lisus) este mai mic decât cel mai mic și totodată mai 
mare decât cel mai mare. Asistăm aici la o inversare de loc şi rol, unde 
periferia devine centru şi centrul periferie, unde slava se află ascunsă în 
smerenie și sacrul în profan. 


Aşadar, cel ce ştie să contempleze știe să vadă prototipul acolo unde alţii 
nu văd, nepătrunsul în pătruns, şi necuprinsul în cuprins, şi tocmai de aici 
rolul profetic al contemplaţiei și al poetului ca și interlocutor al divinității. 


Intre viață şi moarte 


Secretul vieţii, după Eminescu, este să ştii de ce parte a frontului să lupți. 
De o parte sau de alta a baricadei, lupta este inevitabilă. Fără capacitatea 
gândirii critice, fără spiritul contemplaţiei, fără revelaţie care deseori poate 
lua forma inspiraţiei, se poate întâmpla că îți dedici toată energia, toată via- 
ţa pentru o luptă a cărei cauză se dovedește apoi a fi nejustificată. Pentru 
Eminescu acest lucru este iadul, după cum descrie în Înger şi demon: „Să 
vezi marile-aspiraţii că-s reduse la nimic / Că domnesc în lume rele căror 
nu te poţi opune / C-opunându-te la ele tu viața-ţi risipeşti / Și când mori 
să vezi că-n lume vieţuit-ai în zadar / O astfel de moarte-i iadul. Alte la- 
crimi, alt amar / Mai crud nici e cu putință. Simţi că nimica nu ești.. 


Cu alte cuvinte cel ce contemplă are alte definiţii pentru lucruri decât 
cele ale lumii pentru că el vede ceea ce alții nu văd, de aceea poate fi 
şi în contra-curent, dar el merge în direcția prototipului şi-i sfătuieşte 
și pe alţii să facă la fel, ca atunci când îndeamnă: „Mergeţi, regi, spre 
închinare la născutul din tavernă. 

Dacă în contextul precedent moartea era văzută ca o „dulce amică”, iată 
un altul unde ea e privită ca un oaspete nepoftit în destinul şi în condiția 
umană. Destinul originar al omului a fost viața veșnică, de aceea el tinde 
în adâncul sufletului său spre veșnicie, de aceea trăieşte toată viața sub 
specie aeternitatis, cu faţa spre ea. Doar astfel direcționat își găsește sen- 
sul existenţial. Moartea e lipsită de sens aşa cum păcatul originar a fost 
lipsit de sens. Iar lipsa de sens e nebunie. Singurul mod de a reveni de la 
nebunie la normalitate, de la non-sens, de la moarte la viaţă, este căuta- 
rea și aflarea lui Dumnezeu, a prototipului prin credinţă şi contemplaţie, 
intrarea în comuniune cu EI încă de aici și înaintarea spre Împărăţie „cu 
moartea pe moarte călcând”, cum se cântă la slujba Învierii Domnului. 


În Mortua est Eminescu deplânge nebunia și lipsa de sens a morții ast- 
fel: „La ce? Oare totul nu e nebunie? / Au e sens în lume? Tu, chip 
zâmbitor, / Trăit-ai anume ca astfel să mori? / De e sens în asta, e-ntors 
şi ateu / Pe palida-ţi frunte nu-i scris Dumnezeu” 


Aici mesajul este acesta: a nu crede în Dumnezeu și în viața veșnică, 
a nu crede că omul este capabil de eternitate şi, în consecinţă, că to- 
tul sfârşeşte în moarte, la groapă înseamnă să fii ateu, e nebunie, e fără 
sens, aşa cum zice Scriptura: „Zis-a cel nebun în inima sa: «Nu este 
Dumnezeu »” (Ps. 13, 1). 


Sensul constă în depășirea morții sau „omorârea morţii”, tot după o 
expresie de la slujba Învierii, lucru pe care Dumnezeu l-a făcut posibil 
prin moartea și învierea Fiului Său, ca să arate că toți suntem capabili 
de înviere. În acest sens, chiar fără să vină din interiorul creştinismului, 
se exprima Horaţiu când a spus-o ca un strigăt pentru toate veacuri- 
le: non omnis moriar, sau cum, preluând ideea, Shakespeare mai târziu 
a subliniat-o în celebrele versuri: „Eşti prea frumos să vrei de tot să 
mori / Şi viermii doar să-i laşi moștenitori”. 


Faptul că iniţial am fost creaţi pentru eternitate, deși căzuţi în condiția 
existenţială unde viaţa se sfârșește în moarte, dar nu de tot, este con- 
firmat şi de înţelegerea morţii ca prag de trecere, deci spre altceva, ca 
poartă, deci pe care se păşește spre altceva, așa cum citim în poemul 
Rime alegorice: „L-al tău mormânt tu ești în pragul porţii, / Dar să te 
stingi nu este voia sorții”. Deci nu este stingere, nu se moare de tot, 
Dumnezeu nu voiește acest lucru. Mormântul nu poate fi nici ţel, nici 
final, nici ţel final, pentru că „eşti prea frumos”! El este trecerea spre 

un nou început. lar dacă e vorba de moarte, Eminescu spune în același 
poem că mai degrabă viața de aici e „moarte vie”, evident, atunci când 
e trăită fără sens, de partea greșită a frontului. 


Tot în această poezie, diminuând mult din percepția generală negativă 
a morții, ducând un pas mai departe ideea de prag spre un nou început, 
poetul consideră moartea chiar ca izvor de viaţă, și în acest context, 
nemaiavând conotaţia negativă, aceasta devine într-un fel soră cu viaţa, 
într-o paradoxală îngemănare pe care numai credinţa creștină în omo- 
rârea morții o poate oferi: „Moarte şi viaţă, foaie-n două feţe, / Căci 
moartea e izvorul de vieţe'. 


Dincolo de tot scepticismul și nihilismul ce pe mulți i-a făcut să-l consi- 
dere pe Eminescu dacă nu ateu, cel puţin indiferent religios, în Cugetările 
sărmanului Dionis poetul se dovedeşte a fi în rândurile credincioşilor, din 
nou, nu necesarmente în sensul pios al cuvântului, deoarece nu numai 
că se adresează ateilor numindu-i chiar aşa, atei, ceea ce dovedeşte că 
el le vorbeşte din cealaltă parte, a credinţei, dar îi şi mustră cu ironie şi 
asprime, din ton desprinzându-se lipsa de sens a ateismului, atunci când 
spune: „Ah, sunt printre voi aceia care nu cred tabla legii, / Firea mai 
presus de fire, mintea mai presus de minte / Ce destinul motănimei îl 
desfăşură-nainte / Ah, atei, nu tem ei iadul şi-a lui duhuri-liliecii?”. 


Se întelege de aici și se confirmă, pe de o parte, că poetul contempla- 
tiv, care vede prototipul vorbeşte ca un prooroc (pro-orao — a vedea 
înainte), deci cu convingerea, curajul și forța proorocului, şi, pe de altă 
parte, că tot credinţa în Dumnezeu este singura care dă sens vieții. 


Vorbind de același lucru, în Rime alegorice Eminescu explică ce fel de 
viaţă este viaţa fără sens a celor ce nu cred: „Viaţa lor un vis al morţii 
este”, adică un coşmar, un iad, ca iadul celui care a luptat toată viaţa şi 
la urmă a realizat că s-a luptat cu morile de vânt, cu iluzia și că totul a 
fost o jalnică risipire. 


Când în Cugetările sărmanului Dionis Eminescu spune „Le arăt că lu- 
. » v . . A v 

mea vis e”, el accentuează aceeași idee, de data aceasta fiind însă mult 

mai clar că el vorbește de pe poziţia celui care a făcut o descoperire 

către cei ce nu au făcut-o. El vorbește ca profetul, ca Ecclesiastul, ca cel 

trimis la misiunea de a-i trezi la realitate pe cei ce dorm. Când spune 

„le arăt”, înseamnă că el ştie că ştie și că ceea ce ştie trebuie împărtășit. 


EET RO MIÂINIĂ 


Omul ca ființă doxologică în fața lui Dumnezeu 


Ca într-un fel de rechizitoriu de conștiință însoţit de pocăință și recu- 
noașterea dragostei divine chiar nemeritate, poetul vorbește de rebeli- 
unea sa contra cerului, deci a lui Dumnezeu, și de felul cum, aparent 
ilogic şi paradoxal, de răzvrătire, Dumnezeu răspunde nu prin pedeap- 
să, ci prin dragoste. În Înger și demon citim: „Am urmat pământul ista, 
vremea mea, viaţa, poporul / Cu gândirile-mi rebele contra cerului 
deschis / El n-a vrut ca să condamne pe demon, ci a trimis / Pe un 
înger să mă-mpace, și-mpăcarea-i... e amorul”. 


Trebuie remarcat mai întâi faptul că poetul vorbește de cerul deschis, 
ceea ce înseamnă că putea fi și închis, fapt ce spune mult despre Dum- 
nezeu. Una e să ai pe cineva care se răzvrătește împotriva ta, iar tu să-i 
închizi poarta, să-l împingi în afara limitelor de la care el mai crede că 
poate fi auzit şi să-l lași să strige acolo cât vrea în zadar, și alta e să ai un 
răzvrătit şi să-l asculţi, să vadă că ușa e deschisă și să aibă conștiința, spe- 
ranţa că-l auzi. În cel din urmă caz însuși protestul are mai mult sens, fie 
că e pe drept, fie că e nejustificat, evident în cazul relației om-Dumnezeu, 
nejustificat, cum o recunoaşte prin tonul de pocăință şi poetul. 


A fi rebel contra cerului înseamnă a proceda ca un demon, căci demo- 
nii au fost primii rebeli când încă erau îngeri luminaţi. 


Dar Dumnezeu în acest caz îl tratează pe om altfel. În loc de aruncare 
„în cele mai de jos”, în loc de condamnare, îi trimite prin înger dragos- 
tea împăcării, referire directă la trimiterea în lume de către Dumne- 
zeu a Fiului Său, lisus Hristos, care a arătat dragostea divină pentru 
om în modul cel mai înalt, prin moartea pe cruce și apoi prin înviere, 
deci omorârea morții şi deschiderea drumului și a porţii spre Împără- 
ţie, exact aşa cum citim în Evanghelia de la loan: „Așa de mult a iubit 
Dumnezeu lumea încât pe Fiul Său cel Unul Născut L-a dat, ca oricine 
crede în El să nu piară, ci să aibă viaţa veşnică” (Ioan 3, 16). 


Versurile citate mai sus, pe lângă ideile sugerate referitoare la rebeliune, 
condamnare, meritată dar neaplicată, iertare şi dragoste, sunt și un fel 
de doxologie. Tonul lor indică o anumită uimire și admirație pentru că 
lucrurile se petrec așa şi nu altfel, ilogic (după înțelegerea umană a logi- 
cii), dar plăcut; însăși comunicarea acestor gândiri şi simţiri se face din 
nevoia interioară de mărturisire, deci avem de a face cu o doxologie. 

Același lucru îl vedem exprimat mai direct în poezia Rugăciunea unui 
dac, unde poetul întâi explică cine este Dumnezeu, după care, ca o 
consecinţă firească a explicaţiei, îndeamnă cu forță la preamărirea lui 
Dumnezeu: „El singur zeu stătut-a nainte de-a fi zeii / Şi din noian de 
ape puteri a dat scânteii, / El zeilor dă suflet şi lumii fericire / El este-al 
omenimei izvor de mântuire. / Sus inimile voastre! Cântare, aduceți-i! / 
El este moartea morții şi învierea vieții!” 


Poetul este aici atât de copleșit de descoperirea lui Dumnezeu și atât 
de uluit față de modul neașteptat în care Dumnezeu lucrează și reacți- 
onează, că în entusiasmul său îndemnul de slăvire a divinității nu mai 
e chiar un îndemn, care să înceapă cu conjuctivul „să-aducem cântare”, 
sau ceva asemănător, ci un ordin, o poruncă spusă autoritar, imperativ 
şi hotărât: „Sus inimile voastre! Cântarea aduceţi-i!”. 


Poetul mai are și alte motive pentru care consideră necesară preamări- 
rea lui Dumnezeu. Unul dintre ele este legat de teologia chipului divin 
în om. „A pus în tine Domnul nemargini de gândire” (Povestea magului 
călător în stele), zice Eminescu, astfel confirmând ideea că omul este 
capabil de eternitate, homo capax infiniti, pentru că teologia chipului 
divin în om, imago Dei, implică faptul că aceasta este și originea și des- 
tinaţia ultimă a omului, ca atare destinul este menirea de a parcurge 
drumul între origine și destinaţie, iar această călătorie interioară, pe- 
lerinaj mai degrabă câtă vreme ţinta e sfântă, se face precum îndeam- 
nă Fericitul Augustin: „Cântaţi Domnului cântare nouă. Cântaţi cum 
cântă călătorul. El merge și cântă. El cântă ca să-și întărească puterile. 
Cântă şi tu ca să te întăreşti întru dreapta credinţă și în sfințenia vieții’. 


Pe calea Împărăției deci se merge preamărindu-L pe Dumnezeu. Împă- 
răția lui Dumnezeu mai este considerată a fi ziua a opta a creaţiei lumii. 
Eminescu are felul său de a exprima această idee; în poezia De câte ori, 
iubito, citim un vers sublim: „Când tu te pierzi în zarea eternei dimineţi”. 
Ce poate fi eterna dimineaţă? Condiţia în care nu mai există noapte, deci 
o condiţie de dincolo de timp, de dincolo de legile acestui univers. Poe- 
tul putea vorbi despre o pierdere în eternul întuneric, în eternul nimic; 
dar nu! Viziunea lui este optimistă pentru că este izvorâtă din credință 
şi pentru că în mintea lui el are în vedere eternitatea Împărăției divine, 
care este împărăţia luminii. Totodată dimineaţa sugerează un nou înce- 
put. Eterna dimineaţă înseamnă deci un etern nou început, exact ceea ce 

Sf. Grigorie de Nyssa numește epectază, adică experienţa de către om a 
divinității şi a Împărăției în mod progresiv, dar infinit. 


Concluzii 


Eminescu este foarte ușor de răstălmăcit atunci când în antrepriza her- 
meneutică se iau pe sărite sau selectiv elementele și aspectele convena- 
bile pentru a substanţia o idee preconcepută. Aşa a fost interpretat în 
cele mai multe cazuri pesimismul lui Eminescu“. Numai o lectură a po- 
eziei şi a operei sale în totalitate și aducerea laolaltă a tuturor aspectelor 
majore ale acesteia, unul luminându-l pe celălalt, poate duce la o înţe- 
legere corectă a filozofiei, atitudinii și credinţei marelui poet. Numai 
un astfel de efort va duce la concluzia, neașteptată pentru unii, şocantă 
chiar pentru alții, că tot discursul nihilistic eminescian nu este altceva 
decât o pregătire a cititorului întru căutarea lui Dumnezeu, deci un act 
inițiatic menit a da un adevărat sens vieții. 


Poetul se dă pe sine ca exemplu atât în ceea ce priveşte rebeliunea, 
dar şi pocăinţa, cât şi în ceea ce priveşte căutarea lui Dumnezeu prin 
cugetare sau gândire critică și contemplare, acțiuni ce nu rămân fără 
rezultat, pentru că el însuși vorbeşte pe un ton victorios despre cum 
vede prototipul în toate lucrurile. Căutarea și găsirea lui Dumnezeu de 
către Eminescu, așa cum reise din poezia sa este asemănătoare cu cea a 
Fericitului Augustin, căruia, potrivit propriilor confesiuni, Dumnezeu 
îi spune: „Nu M-ai căuta dacă nu M-ai fi găsit”! 


Note | 1 Theodor Damian, Eminescu: Glossa ca Ecclesiast, în Con- 
tact internațional, vol. 21, nr. 2 (85-86), 2011, p. 83-85. 
? Toate citatele din poezia lui Eminescu provin din volu- 
mul Eminescu, Opere, în opt volume de lux. Volumul 
I. Poezii, Editura Gunivas, Chişinău, 2001. 
3 Theodor Damian, Tema fiului risipitor în poezia lui Emi- 
nescu, în Credinţa / The Faith, Calendar of the Romanian 
Orthodox Archdiocese in America and Canada, Chicago, 
Illinois, 2010, p. 151-154. 
* Theodor Damian, Pesimism şi credinţă în poezia lui Emi- 
nescu, în Opinia naţională, nr. 462, 12 ianuarie 2009, Bu- 
curești, p. 1. 

Vlad MISCHEVCA 
| Eminescu vs drama Basarabiei 


Eminescu and Basarabia. Great Eminescu was not only 
a brilliant publicist in addressing political history but also 
a veritable history. Not once publicists, critics and lite- 
rary historians have approached the subject „Eminescu 
and Bessarabia”, which remains current. Eminescu - poet 
and historian - has shown that no one else of his genera- 
tion, the real românism and compassion for Moldavian 
drama in 1812, writing a number of studies and historical 
articles „Bessarabia”. Note Eminescu’s visionary intuiti- 
on, which, by radiography of the situation of Russia, hi- 
VI.M. (Miscăuca) — dr, ghlighted the Russian expansionism. 

cercet. şt. coord. la Institutu 


de Istorie al A.3.M,, conf. „Astăzi e dar timpul ca să întărim, atât în români, 
cercet. (Associate professor, cât şi în popoarele mari ale Apusului, 
Ph.D). Membru al Comisiei credința în trăinicia poporului român.” 
Naţionale de Heraldică M. Eminescu (10.02.1878) 


(1995-2015). Domenii de 
competenţă. istoria relaţiilor 
internaționale din sud-estu À , 

Europei (sec. XVIII — încep. Cum bine a observat Alexandru Bantoș, scri- 


sec. XIX), genealogia dom- erile eminesciene, în temei cele cu pronunțată 
nilor fanarioți, vexilologie tentă politică, „nu mai sunt ascunse sub zece 
heraldică, raporturi istorice - jacăte, ca până la '89, dar, deși văd lumina ti- 

moldo-elene (în special, cu 4 i : a 
parului, în antologii sau disparat, nu sunt în- 


Sf. Munte Athos). 10 mono , E N A 
grafii, publicate la Chișinău,  soţite de comentarii adecvate, mulţi dintre cei 


laşi, Atena. care se apleacă asupra moştenirii publicistu- 
lui evită să se pronunţe tranșant asupra unor 
texte de o actualitate răvăşitoare, e adevărat, 
deranjantă și astăzi”. Este cert că marele Emi- 
nescu a fost nu doar un publicist strălucit în 
abordarea istoriei politice, ci şi un veritabil is- 
toric. Regretatul profesor Gheorghe Buzatu a 
remarcat că receptarea poetului ca istoric por- 
nește esențialmente de la neîntrecutul nostru 
N. Iorga, care, în 1934, a surprins această rea- 

litate incontestabilă: „Eminescu stăpânea cu desăvârșire trecutul româ- 
nesc și era perfect inițiat în istoria universală”. 


Profilul istoricului Eminescu, al celui care a fost şi care s-a impus pre- 
ţuirii generaţiilor câte i-au succedat și care vor mai urma, a fost com- 
pletat prin truda savanților ieşeni, care, cu prilejul Centenarului morţii 
Poetului, deci în 1989, au pregătit şi editat două volume masive, inti- 
tulate Eminescu: Sens, timp şi devenire istorică’, pentru care au fost se- 
lectate cele mai semnificative texte eminesciene, iar pentru studiile de 
caz s-au solicitat colaborările unor reputați eminescologi. Incomodul 
Eminescu rămâne, și astăzi, un veritabil și la fel de actual formator de 
opinie în abordarea politicii marilor puteri privind Principatele Ro- 
mâne şi România. Impactul războaielor purtate pe teritoriul nostru și 
influenţa lor asupra destinului românilor a fost pe deplin înțeleasă și 
descifrată de către Eminescu, care remarcase în publicistica sa politi- 
că, la 1878: „Sunt două sute de ani de când Rusia înaintează mereu 
spre miază-zi; luptele ei orientale sunt o întreagă istorie și acela care 
nu cunoaște această istorie, ori care o cunoaște și nu ţine seamă de ea, 
nu este un bărbat politic și nu are dreptul de a lua parte hotărâtoare la 
viața politică”*. 


Nu o singură dată publicișştii, criticii și istoricii literari au abordat su- 
biectul „Eminescu şi Basarabia”, care nu poate fi considerat nicidecum 
drept unul epuizat sau neactual. Suntem în drept să repetăm, precum a 
mărturisit marele Eminescu: „E mică țărişoara noastră, îi sunt strâmte 
hotarele, greutăţile vremurilor au ştirbit-o; dar această țară mică și ştir- 
bită e țara noastră, e țara românească, e patria iubită a oricărui suflet 
românesc; într-insa găsim toate putințele dezvoltării, întocmai ca într- 
una oricât de întinsă”. 


Ca şi pe timpul în care a trăit şi a activat Eminescu, şi astăzi mai vin pe la 
noi generali și diplomaţi ruși „pentru a ne spune nouă tuturor că Dum- 
nezeu a făcut lumea la 1812 şi că pentru Rusia numai aceea e drept ce 
s-a făcut de atunci încoace... Ştiindu-se că lumea nu-i făcută la 1812 şi 
Basarabia a fost a no(a)stră din veacul al paisprezecelea, ba poartă chiar 
numele celei mai vechi dinastii româneşti, a dinastiei Basarabilor...”. 


Despre așa-zisele drepturi ale Rusiei asupra Basarabiei încearcă să 
vocifereze nu doar istoricii ruși, dar și cei din tagma „patrioților mol- 

doveni”, exponenţi ai expansionismului revanşard moscovit, precum 
este faimosul Vasile Stati. Zgomotul trâmbiței acestui plagiator în se- 
rie (care a pierdut două procese de judecată în 2009-2010 pentru furt 
intelectual)’ a depășit cu mult chiar și sunetele false ale istoricilor ruși 
din perioada ţarismului şi comunismului. Deoarece „istoricul, filologul 
şi publicistul” ubicuu s-a hazardat să declare, nici mai mult nici mai 
puţin, despre „drepturile ruşilor asupra Basarabiei” și „suzeranitatea de 
280 de ani a Rusiei asupra Moldovei dintre Prut și Nistru” (sic! )?. 


Pe lângă afirmaţiile-bombă de genul celor parvenite din partea Asocia- 
ţiei „Moldova mea”, precum că „românii înghit nația moldovenească!” 
sunt şi cele „savante” ale istoricilor I. Grec, A. Safonov ș.a., precum că 
anexarea Basarabiei la Rusia ţaristă a dus la „renașterea ținutului dintre 
Prut şi Nistru”, actul din 1812 fiind calificat drept „un referendum al 
întregului popor cu arma în mâini referitor la viitorul țării” ° Dacă e să 
dăm crezare afirmațiilor lansate de aceştia, de la 1812 încoace ar trebui 
să plângem de jalea și mila bieţilor moldoveni din dreapta Prutului, 
care așa și n-au avut „norocul” să fie sub oblăduirea rusească, înțelegându- 
se astfel că după ce Basarabia a intrat în componenţa Imperiului Rus, 
numărul moldovenilor a crescut „ca pe drojdii”, încetând să mai existe 
pericolul dispariției poporului moldovenesc. Astfel, potrivit unor is- 
torici locali şi celor moscoviți, aflăm că Rusia ţaristă a fost un fel de 
corn al abundenței, şi nu „o închisoare a popoarelor”, deoarece acolo, 
după 1812, „Evul Mediu ceda locul noului — contemporanului, lumi- 


1 


nii... Viaţa venea în locul morţii”, iar Basarabia „în componenţa Ru- 


siei-U.R.S.S. a demonstrat o dinamică progresivă a dezvoltării sale”?. 


Cât de distorsionat este adevărul în cele enunțate poate fi ușor de- 
monstrat dacă recitim cel puțin publicistica din „Timpul” a clasicu- 
lui literaturii noastre — a „domnului Eminescu” —, care, în activitatea 
sa de redactor şi ziarist, îmbrăcase haina analistului de un realism şi 
o putere de pătrundere fără de seamăn în epoca sa, făcând o trece- 
re în revistă a impactului războaielor purtate de Rusia cu Imperiul 
Otoman, în urma cărora s-a şi extins Imperiul Rusiei până la gurile 
Dunării. „Urmările ocupaţiunilor ruseşti în țările românești le sunt 
tuturora cunoscute; viciile sociale ce românii au contractat de la bi- 
nevoitorii lor, afirmase Eminescu, nici până astăzi nu sunt cu desă- 


vârşire stârpite”!3. 

Întru apărarea adevărului istoric, în contextul abordării chestiunii Ba- 
sarabiei, cititorul din zilele noastre poate apela la opera lui ca la un eta- 
lon — garant al sănătății spiritului naţiunii. 


Destinul Basarabiei se prezintă ca o constantă în opera eminesciană. 
Dacă chestiunea română, ca problemă internaţională, a semnificat, în 
secolul al XIX-lea, imperativul unităţii naţionale, cea basarabeană rezi- 
dă în scindarea național-teritorială a moldovenilor pe linia apei Prutu- 
lui, la 1812, ce-și aşteaptă încă soluționarea’. 


Iar pentru a înțelege mai bine geneza acestei probleme internaţiona- 
le, este necesar de a cunoaşte și opinia politică a lui Eminescu, care 
scrisese că: „ocuparea în toate formele cerute de dreptul internați- 
onal a teritoriului cuprins între Nistru, Prut şi Dunăre, are pentru 
Rusia mai mult decât importanţa unei simple cuceriri: prin aceasta 
rușii câștigă pozițiuni, care dominează țările românești și Dunărea, 
câştigă Hotinul, de unde dominează întrările despre miazănoapte ale 
Carpaţilor, câștigă în sfârșit o înrâurire mai directă asupra poporului 
român”5. 


Abordând amplasarea geopolitică a românilor, istoricul menţionează 
că: „Locuind pe un teritoriu strategicește nefavorabil și înconjurați de 
seminții străine nouă prin limbă și origine, având înlăuntrul nostru 
chiar discordia civilă, acest patrimoniu al statelor slabe și tulburate de 
prea mari înrăutățiri străine,... toate mișcările noastre au fost tratate de 
vecini c-o rară lipsă de generozitate și c-o nedreptate nemaipomenită 
față cu alte popoare”. 


În acest context, anul 1711 marchează acel rubicon, când pentru prima 
dată un ţar al Rusiei a trecut Nistrul și a pășit în fruntea armatei rusești 
pe teritoriul Țării Moldovei, aflate sub suzeranitate otomană. „Destul 
numai să pomenim că alianța de la Luţk dintre Petru cel Mare și Dim. 
Cantemir ne-a costat domnia națională și un veac de înjosire şi de mi- 
zerie”, menționa Eminescu”. 


Şi chiar dacă ulterior istoricii au demonstrat că „Testamentul lui Pe- 
tru I” este un apocrif dintr-o perioadă mai târzie, rămâne incontestabil 
faptul că anume ţarul reformator a pus bazele unei politici imperiale, 
dezvoltate cu succes, îndeosebi de Ecaterina a II-a. Precum a menţio- 
nat și Eminescu: „...ochii vecinului nostru (Rusiei — n.n.) sunt pironiți 

cu flămângiune asupra apusului... până sub zidurile Veneţiei și apoi 
mai departe... tot mai departe. 


Şi această misiune tainică o împlinesc apoi diplomaţii și baionetele. 
Existe testamentul lui Petru cel Mare sau nu existe, el există în capetele 
a mii de oameni visători, care dau tonul!* în Rusia”!?. 


Pe tot parcursul secolului al XVII-lea „înrâurirea Rusiei în Principate 
creşte din ce în ce. Deja prin art. 2 al Tratatului de la Constantinopol (5 
noiembrie 1728)% Petru cel Mare își asigură oarecare înrâurire asupra 


creştinilor din Orient”. 


După ce-și incorporează Crimeea la 1783, care, „înainte de a fi fost cu- 
cerită, a fost eliberată”, Rusia ţinteşte și „politica orientală”, ea inte- 
resându-se din ce în ce mai activ de „problema Moldovei şi Valahiei”. 
Între 1787 și 1791 are loc un lung și sângeros război ruso-austro-turc, 
care s-a desfăşurat din nou pe teritoriul Principatelor, ruinându-le eco- 
nomic. Victoria ruşilor e consemnată prin noi acaparări teritoriale, 
confirmate prin Pacea de la Iași (29 decembrie 1791, stil vechi). Rusiei 
îi revin pământurile dintre Bugul de Sud și râul Nistru, iar la 1793, după 
cea de a doua împărţire a Poloniei, anexează și teritoriul situat mai la 
nord de râurile Codâma şi Iagorlâc. Acest spaţiu era populat în mare 
parte şi de moldoveni. Din acea dată Rusia devine țară limitrofă, veci- 
nă Principatului Moldovei, cu frontiera pe râul Nistru, care, conform 
păcii semnate, trebuia să „slujească întotdeauna drept delimitare între 
cele două imperii”. Tratatul de pace de la Iaşi e semnificativ deci prin 
faptul că el a încheiat o întreagă etapă în relaţiile ruso-turce, vizând în 
modul cel mai direct situația geopolitică a Principatului Moldovei — 
stabilirea hotarului Imperiului Rusiei pe apele râului Nistru. „Aci însă, 
la Nistru, ei se opresc. Dar nu se opresc decât spre a se pregăti pentru 
înaintare””?. 


Următorul război, declanșat în toamna anului 1806, a fost cel mai înde- 
lungat conflict ruso-turc. Şi de această dată, „scopul fictiv al războiului și 
scopul adevărat (au fost) diametral opuse”?*. În cei șase ani de operaţii 
militare, cu întreruperi şi tratative, armistiții temporare, la cârma armatei 
ţariste, ce opera pe direcția Dunării, s-au perindat şapte comandanți-şefi 
(doi interimari) până în luna mai 1812. Abia la etapa finală, când con- 
ducerea Armatei Dunărene ruseşti (numită şi „Moldavskaia armia”) este 

preluată de M. I. Golenișcev-Kutuzov (1745-1813), are loc lupta decisi- 
vă de la Slobozia (octombrie 1811), în urma căreia Imperiul Otoman e 
nevoit să înceapă tratativele de pace (demarate la Giurgiu și prelungite la 
Bucureşti). Semnarea păcii a fost evident grăbită de Rusia, nerăbdătoa- 
re să termine acest război, care-i imobiliza și consuma cea mai instruită 
armată. Cointeresată să pună capăt războiului era și Turcia, care intenți- 
ona să-şi mențină poziţia de neutralitate, în condiţiile în care Napoleon 
încerca s-o atragă în operaţii militare contra Rusiei, promițându-i Princi- 
patele Române și Crimeea. Marea Britanie era, la fel, foarte interesată în 
dezlegarea mâinilor Rusiei la Dunăre... 


Până la urmă, tratatul semnat în spatele ușilor închise (pe ascuns de 
moldoveni şi munteni), a fost, în fond, un compromis între părțile beli- 
gerante, o negociere pe contul românilor (Rusia pretindea la început ca 
hotarul să fie fixat pe Dunăre, apoi pe Siret — pentru ca, într-un sfârșit 
nefericit, această pace să se încheie: „spre marea... uimire, ca și spre 
marea... mulțumire” a înșiși rușilor — după cum mărturisise generalul 
Al. Langeron)?%. Semnarea păcii de la București, la 16 (28) mai 1812, 
în incinta Hanului lui Manuc, a subsumat rezultatele unui set întreg de 
premise - politice, militare, diplomatice. Se poate afirma chiar că nu a 
lipsit nici frauda — cazul familiei Moruzi... 


„Basarabia în 1812 făcea parte integrantă din Moldova, de care fusese 
alipită în curs de mai bine de patru sute de ani. Ea a urmat până la 1812 
soarta acestui principat a cărui a constituit aproape jumătate. (...). 
Orişicum, în 1812, ca în tot cursul istoriei sale, Moldova cu Basarabia 
împreună formau un stat deosebit, cu legile și prințul său, și se aflau 
supuse numai la ceea ce diplomaţia a numit impropriu suveranitatea 
Porții Otomane. Basarabia fiind în această situaţiune în 1812, a fost, în 
actul oficial de cesiune, dobândită de către Rusia de la Poarta otomană, 
dar în realitate răpită de la legitimul şi adevăratul său proprietar, care 
era Moldova, şi transmisă de către acel ce nu avea drept s-o cedeze la 
acel ce nu avea drept s-o ia. În nici un caz n-a fost cucerită, căci Rusia, 
atuncea chemată îndărăt de invaziunea napoleoniană, se retrăgea în 
grabă, şi încă și mai puţin cucerită de la populaţiunea musulmană-tătă- 
rască locuind sub corturi”. 


Eminescu, când a replicat la atacurile cercurilor panslaviste și ale diplo- 
maţiei țariste care discutau chestiunea Basarabiei a scris: „Cu sabia n-a 

fost luată însă nici Bucovina de austri- 
eci, nici Basarabia de ruși, ci prin frau- 


ax 


s z ae a U ACCOUNT 
dă...; căci delegații Rusiei primiseră or- ` 
din din Sank-Petrsburg să-ncheie pace THE PRINCIPALITIES 
cu orice preț, de vreme ce intrase Na- Š 

poleon I în Rusia...””. El s-a bazat pe iz- 
voarele istorice accesibile la acea vreme = 

P a A $ VARIOUS POLITICAL OBSERVATIONS 
(în primul rând lucrarea consulului ge- 

neral al Angliei la București, W. Wilkin- sa 
son, Tablou istoric, geografic și politic al Mka N 

Moldovei şi Valahiei”, ce i-a oferit, după 

. M Dobbiamo considerare queste doe provincie, Wallachia e Maidaria a 
cum recunoaşte: „o descriere clară a siiri e pren imeni d mi 
acelei cesiuni, făcute în împrejurări atât 


. . 9 : A LONDON: 
de nefavorabile Rusiei”; menționând, ainu men tea tie 
la sfârșitul studiului său Basarabia, că 1820. 


„asupra lui Amiras şi Wilkinson ne-au 
atras atenţia dl Al. Odobescu”)?. 


Studiul Basarabia şi alte articole polemice ale lui Eminescu demon- 
strează cu argumente istorice faptul că teritoriul dintre Prut și Nistru, 
anexat de Imperiul țarist în 1812, era partea inalienabilă a Ţării Moldo- 
vei: „Toate elementele morale în această afacere sunt în partea noastră. 
Dreptul nostru istoric, incapacitatea juridică a Turciei de-a înstrăina 
pământ românesc, trădarea unui dragoman al Porții, recăpătarea ace- 
lui pământ printr-un tratat european semnat de șapte puteri (la 1856, 
n.n. — V.M.) şi obligatoriu pentru ele, garantarea integrităţii actuale a 
României prin convenţia ruso-română, ajutorul dezinteresat ce l-am 
dat Rusiei în momente grele, toate acestea fac ca partea morală și de 
drept să fie pe deplin în partea noastră. 


Mai vine însă în partea noastră împrejurarea că acel pământ nu l-am 
cucerit, n-am alungat pe nimenea de pe el, că e bucată din patria noas- 
tră străveche, este zestrea împărțitului şi nenorocitului popor româ- 
nesc”* 


Putem ușor constata că Eminescu scoate în evidență, de mai multe 
ori, factorul trădării diplomatice în procesul negocierilor de la 1812, 
fiind de părerea că: „rubla rusească şi trădarea dragomanului Moruzi” 
au „hotărât definitiv condiţiunile tratatului, cedând Rusiei cea mai fru- 

moasă parte a Moldovei, care e situată între râurile Nistru şi Prut”*!. 
Apreciind just rolul impactului Marii Britanii asupra grăbirii semnării 
tratatului de pace ruso-otoman din luna mai 1812, autorul consideră 
că: „Anglia au stăruit pentru încheierea acestei păci, că ea a silit pe sul- 
tan s-o iscălească. O flotă engleză era în Bosfor, care a silit pe turci de 
a nu se folosi de cumplita poziţie în care se afla Rusia atunci. Dar nici 
influenţa engleză n-ar fi fost în stare de-a cuceri Rusiei o provincie dacă 
nu era angajată o altă armă, rubla rusească și trădarea dragomanului 
Moruzi. 


În orice caz, ştiind că adevărata putere care a silit pe turci să-ncheie 
pace e Anglia și nu Rusia, trebuie să admitem că diplomaţii engleji erau 
în deplină cunoştinţă de cauză și că ei ne vor da științele cele mai exacte 
despre această... ciudată cucerire cu sabia”. 


Pe bună dreptate, în primăvara anului 1812, când „Rusia avea 53.000 
de oameni sub Kutuzov în Moldova, cari-i trebuiau ca aerul pentru a 
nu fi înădușită şi înecată de precumpănirea puterii lui Napoleon. 


Spună oricine drept: Era atunci Rusia în poziția de a anexa Basarabia? 
Când delegaţii ei din Bucureşti aveau avizul de a încheia pace cu orice 
pret, poate cineva visa că afacerea Basarabiei a fost curată...2”%. 


Vom menţiona că remarcile noastre cu privire la dedesubturile semnă- 
rii Păcii de la București au un caracter strict istoriografico-informativ și 
nu au menirea să substituie exegeza publicisticii eminesciene. 


Referitor la rolul deţinut de familia fanariotă Moruzi în diplomaţia 
epocii s-a scris destul de puţin, printre cei mai însemnați autori ai su- 
biectului fiind Manolache Drăghici, Nicolae Iorga, Leon Casso, Ar- 
mand Goșu ş. a., iar o succintă analiză a argumentelor „pro” şi „contra” 
a fost făcută deja în câteva lucrări publicate la Chișinău”. Concluziile 
care au rezultat în urma cercetărilor noastre sunt completate de către 
istoricul Armand Goşu, care a abordat în mod independent tematica 
respectivă”. Autorul, un bun cunoscător al documentelor de arhi- 
vă rusești, consideră: „Da, Dimitrie Moruzi a trădat Poarta, al cărei 
mare dragoman era” — deoarece, oferind rușilor informaţii, el și-a ur- 
mărit „cu sânge rece propriul interes”. „Dar nu Moruzeştii au fost 
piedica principală în calea aderării Turciei la alianța antirusească din 
1812..., cauzele acestea fiind mult mai profunde, nici pentru anexa- 

rea Basarabiei de către Rusia nu se poate afirma că Moruzeștii ar fi 
vinovaţi”. Şi nu trebuie căutat în descrierile și amintirile de epocă 
doar acel singurul vinovat sau unicul erou, sau poate factorul singular, 
care ar fi determinat semnarea tratatului din luna mai 1812, cu atât 
mai mult că pentru mulți participanţi nemijlociţi la acele evenimen- 
te istorice, această pace continua să rămână „o enigmă” — după cum 
mărturisise Al. Langeron*. 


Aşa cum a demonstrat Nicolae Iorga, urmat de Gheorghe Bezviconi: 
„Multe fabule s-au născocit în cursul veacului asupra Moruzeştilor; 
sunt chiar «dovezi» incontestabile, dar pacea de la Bucureşti arată 
egoismul și nestatornicia lui Napoleon, nu însă trădarea Moruzeştilor, 
care, ca şi basmele despre scrisori ascunse, s-a creat de duşmanii lor din 
Fanar”. Astfel prezentate argumentele, reiese indubitabil că D. Mo- 
ruzi a trădat, în cele din urmă, Poarta Otomană, dar nu același lucru 
îl putem spune și despre vinovăția sa în geneza problemei basarabene, 
despre răspunderea personală pentru raptul arbitrar din 1812, pe care 
o poartă, în fond, doar părţile beligerante: imperiile Otoman și Țarist“. 


Observăm că Anul 1812 este prezentat, în publicistica eminesciană, 
drept un „personaj” nefast, într-o totală negativitate valorică. Cum a 
nuanţat eminescologul Mihai Cimpoi: „El joacă, aici, un rol de Satan 
cu semnificaţie biblică: de diavol îmbrăcat în roșu şi cu furca în mână, 
simbol al distrugerii”. Concluzia logică a profetismului negru emi- 
nescian e că acest tăvălug al „deşertului sufletesc”, al „urâtului” se va 
extinde și asupra românilor basarabeni: „Şi, dacă o asemenea soartă 
aşteaptă pe slavi chiar în împărăţia Moscului, ce soartă va aștepta oare 
pe bieţii români din Basarabia!””. 


De remarcat intuiţia de vizionar a lui Eminescu, care, făcând o radio- 
grafie a situației Rusiei, a scris: „această putere este poate unica care, 
bătând, s-a lăţit, bătută, n-a pierdut nimic, sau aproape nimic, căci înlă- 
untrul ei toate s-au făcut cu încetul, fără nici un fel de săritură... Ţarigra- 
dul a fost visul neîmbătrânit al slavilor de nord”. Eminescu scria la 10 
februarie 1878: „Chestiunea retrocedării Basarabiei cu încetul ajunge a 
fi o chestiune de existență pentru poporul român”* şi această supoziție 
s-a repetat, din păcate, din nou în iunie 1940. 


Cu 40 de ani înaintea înfăptuirii Unirii de la 1918, Eminescu a prevă- 
zut că „rezolvarea definitivă a chestiunii (basarabene, n.n. - V.M.) va 

rămâne amânată până la un război viitor, în care Rusia va fi biruită, iar 
nu biruitoare”. 


El a scris la 1881, cu 33 de ani până la declanșarea primei „conflagraţi- 
uni generale”, despre faptul că: „alianţe noi se pregătesc în Europa. Un 
mare război e poate inevitabil”. Iar referindu-se la alianțele politico- 
militare ale Europei divizate și impactul lor posibil asupra destinului 
României avea să consemneze, la 26 aprilie 1878: „Se vorbeşte de o 
nouă convenţie ruso-română. Această convenţie n-ar avea pentru noi 
nici un folos real, dar mulțime de pagube. Presupunând că, în schimbul 
unei noii convenţii, Rusia ar renunța la Basarabia, ce se va întâmpla? 
Rusia învingătoare; va sta faţă cu Austria armată și se va învoi să împar- 
tă şi țara noastră; rușii vor lua Moldova, austriecii Ţara Românească 
sau, în cazul cel mai bun, Austria le va lua pe amândouă și vom fi buni- 
bucuroși că încăpem sub un stat în care cnutul nu joacă nici un rol. Ru- 
sia învinsă va trebui să renunţe şi-așa la Basarabia, silită de un al treilea, 
încât toate sacrificiile noastre de până acum și viitoare nu ne vor aduce 
decât ceea ce timpul ar fi trebuit să ne aducă prin puterea lucrurilor”. 


Istoricul patriot, analizând tendinţele de noi cuceriri ale Rusiei, a pre- 
văzut ceea ce poate fi raportat şi la evenimentele de la începutul seco- 
lului al XXI-lea, deoarece și astăzi „din nefericire ruşii sunt sub domi- 
narea unui deșert sufletesc, a unui urât care-i face să caute în cuceriri 
ceea ce n-au înăuntrul lor. Nouă ni se pare că cercurile culte, în loc de 
a stăvili acest horror vacui (oroare de vid, de gol - lat., adică de evitarea 
spaţiilor libere, n.n. - V.M.), în loc de a-l împle prin muncă și cultură, 
îl sumuţă contra Europei, pe care o numesc îmbătrânită şi enervată, 


coaptă pentru a cădea întreagă sub dominație rusească... *. 


La fel ca şi în secolul al XIX-lea, putem repeta concluzia lui Eminescu: 
„„ Deviza noastră este: a nu spera nimic şi a nu ne teme de nimic. Ne- 
sperând nimic, n-avem nevoie de a ne mai încrede în alții precum ne- 
am încrezut, ci numai în noi înşine şi în aceia care sunt nevoiţi să ție cu 
noi; netemându-ne de nimic, n-avem nevoie de a implora, generozita- 
tea în locuri unde ea e plantă exotică [7 aprilie 1878 ]”%. 


Nu în zadar marele român Eminescu, în a sa chemare poetică — La 
arme!, şi-a început versurile patriotice cu vibrantele strofe, adresate 
fraţilor de peste Prut: 

„Auzi?... Departe strigă slabii / Şi asupriţii către noi: / E glasul blân- 
dei Basarabii, / Ajunsă'n ziua de apoi. / E sora noastră cea mezină, / 
Gemând sub cnutul de Calmuc, / Legată-n lanţuri e-a ei mână, / De 
ștreang târând-o ei o duc. / Murit-au? Poate numai doarme / Şi-așteap- 
tă moartea de la câni? / La arme! / La arme dar Români! (...)”5°. 


lată de ce Eminescu - poet şi istoric — a demonstrat, ca nimeni altul 
din generaţia sa, adevăratul românism și compasiune față de drama 
Moldovei, scriind un şir de studii și articole istorice „despre Basara- 
bia”, rămânând până-n prezent „marele poet al mitului ca istorie şi 
istoriei ca mit, dar şi ca istorie reală, cu roata ei strivitoare şi rege- 
neratoare (prin păstrarea ființei naționale)”S!. Polemist redutabil, 
scriitorul demonstrează prin raționamente istorice că „Basarabia e 
din zestrea şi teritoriul străvechi al Moldovei, deci fiecare moldovean 
simte mult mai adânc acea pierdere... „Trebuie să fim un strat de 
cultură la gurile Dunării; ...Niciodată nu am fost element stăpânitor; 
niciodată nu s-a manifestat în noi chiar nici tendința de a supune pe 
alții, ci totdeauna românul s-a mulțumit a fi adăpostit şi a se dezvolta 
pe pământul său”. 


„Nu e destul că oameni de-origine barbară / Moşia'n jumătate nemer- 
nic ţi-o furară, / Că între Prut şi Nistru pe-olatele bătrâne / Domnesc 
pe neam şi ţară calmuci cu cap de câne, / A căror mutră slută şadânc 
dobitocească / N'o'ntrece decât doară inima lor cânească? / Nu e des- 
tul c'acolo în neagră 'ntunecime / Copiii-şi blestăm soarta neascultați 
de nime, / Că cnutul îi zdrobește — și roiuri de sălbatici / Trăind sarda- 
napalic, beţivi şi muieratici, / Să stingă-orice lumină, să smulgă limbi 
din gât, / Când unul româneşte o vorbă a'ndrăsnit”s*. 


Aruncând o privire în trecut, putem afirma și astăzi ceea ce a spus-o, 
la 1878, Eminescu: „Deși nu s-a născut încă rusul care să fie în stare 
a ne insufla frică, grijă tot ne inspiră, ba putem zice, cu siguranță, că 
ne așteaptă vremi grele. Despre biruința cauzei drepte nu ne îndoim, 
precum nu ne îndoim că, oricare ar fi curentul ce se mişcă în contra 
civilizaţiei, el trebuie să fie nimicit cu vremea. Dar acea vreme e adesea 
foarte departe”s:. 


Iar pentru a apropia „acea vreme”, considerăm că este nevoie de a văr- 
sa cât mai multă lumină asupra trecutului istoric, oricât de glorios sau 

de dramatic ar fi acesta și, mai ales, de a readuce adevărul în cugetul 
compatrioților noștri. Una dintre filele tragice ale istoriei neamului ro- 
mânesc a fost marcată în Anul 1812 — un adevărat An oribil din istoria 
Moldovei, despre a cărui importanţă a scris şi pana efervescentă a scri- 
itorului și istoricului Eminescu. 


De la 1812 încoace, opera eminesciană rămâne mereu actuală pen- 
tru aprecierea dramei Basarabiei, în contextul cunoașterii unei istorii 
„sincere” a poporului român, care rămâne încă puţin ştiută și valori- 
ficată la Est de Prut. Deoarece, precum a formulat convingător Adri- 
an Păunescu (Nașterea lui Eminescu, 15 ianuarie 1982): „...De-atâtea 
ori, în vremuri, sfâşiată / ai fost, Moldovă, cum să spun nu pot, / dar 
Eminescu ce se naște, iată, / în Doina lui, o să cuprindă tot. / Ciudată 
noapte, noaptea noastră mare, / o noapte cum a fost la început, / şi, de 
la Cernăuţi și pân’ la Mare, / pâraiele se-aud plângând în Prut... 

Cristinel MUNTEANU 


Ilie Moromete - filozoful. 


Un argument 
In memoriam Andrei Grigor (1953-2014)* 


Ilie Moromete - the philosopher. A reason. Ilie Moro- 
mete, the main character in Moromeţii, Marin Predas no- 
vel, was said to represent a type of peasant-philosopher. 
In this article, I have tried to offer an extra proof in order 
to support this opinion. Thus, I have commented on a 
sequence from the second volume of Moromeţii, in which 
the hero observes a strange fact. This situation is very si- 
milar to one of the paradoxes of Zeno of Elea. 


1. Încă din 1955, la apariţia primului volum 
din Moromeţii, criticii literari au remarcat fi- 
gura distinctă a personajului principal. Ilie 
Moromete era un alt tip de țăran, în compa- 
rație cu țăranii înfățişaţi în literatura noastră 
de până atunci: avea ceva „filozofic” în ființa 


* Andrei Grigor este pseudonimul literar al Profesorului 
univ. dr. Nicolae Ioana (de la Universitatea „Dunărea de 
Jos” din Galaţi), căruia i-am fost student şi căruia, după 
absolvire, pentru o vreme, ca preparator, i-am ţinut se- 
minariile aferente cursului de literatură română (peri- 
oada postbelică) pe care îl preda pe atunci la Galaţi, la 
Facultatea de Litere. De la acest Profesor, reputat critic 
literar, îndrăgostit de (şi specializat în) opera lui Marin 
Preda, am învăţat, printre altele, că un text literar trebuie 
judecat și apreciat, înainte de toate, în funcţie de valoa- 
rea sa estetică intrinsecă, şi nu în funcţie de diverse cri- 
terii extra-literare, precum activitatea non-artistică (ul- 
terioară) a autorului, compromisurile acestuia într-un 
anumit regim politic, simpatiile sau antipatiile sale (ori 
ale noastre) ş.a.m.d. Prin dispariția lui prematură, învăţă- 
mântul universitar de la noi şi critica literară românească 
au pierdut o voce aparte, un spirit tot atât subtil şi de rar 
întâlnit ca eroul său preferat, Ilie Moromete. 

lui ori în comportarea sa. Voi aminti aici doar câteva dintre caracteri- 
zările de acest gen. De pildă, Lucian Raicu observa imediat că „în tra- 
gica zbatere pentru existență, pentru păstrarea lotului său de pământ, 
acest țăran şi-a compus o mască filozofică...”; cu aceeaşi ocazie, el nota 
și „inteligenţa suplă și postura statornică de filozof a lui Ilie Morome- 
te”!. La fel, Ovid. S. Crohmălniceanu constata că eroul „ia lucrurile cu 
un soi de calm filozofic, le examinează în permanenţă cu o uimire plină 
de umor. Se mișcă în faţa noastră un filozof, dacă vreţi, dar un filozof 
țăran”. Mai mult, unui confrate, Constantin Ţoiu, chiar discuţiile din 
faţa fierăriei lui Iocan i se par desprinse, cumva, din viaţa culturală a 
vechilor greci, de aceea nu se sfiește să-i numească pe Moromete, Co- 
coşilă & Co. „sofiştii din poiană”. 


2. Publicarea, în 1967, a celui de-al doilea volum al Moromeților a în- 
tărit impresia respectivă. În toate manualele de liceu și în (mai) toate 
comentariile (didactice) dedicate acestui roman şi-a făcut loc o formu- 
lă care sună (aproape invariabil) așa: „Ilie Moromete este primul țăran 
filozof din literatura română”. În acest sens, este menţionată îndeosebi 
scena ploii în care eroul („ud până la piele”) meditează cu privire la 
rostul ţăranului în lume și la raportul dintre părinte și copii. 


2.1. Este Ilie Moromete un țăran filozof (cum se spune în manuale) sau un 

filozof țăran (cum aprecia, de la început, Crohmălniceanu)? Care ar trebui 
să fie ordinea termenilor într-o atare sintagmă-etichetă? Depinde de care 
dintre cele două noţiuni („țăranul” sau „filozoful”) suntem interesați. În 
şcoală, evident, se pune accentul mai ales pe ipostaza de „țăran', întrucât 
condiția ţăranului (urmărită în mai multe opere literare), prezintă, s-ar 
zice, o mai mare importanță (şi constituie, de altfel, un subiect mai ac- 
cesibil minţilor tinere). Pentru Marin Preda însă — stau mărturie convor- 
birile sale —, Moromete ar fi, mai degrabă, un „filozof țăran”, de vreme ce 
asistăm, de-a lungul cărții, la exprimarea unei filozofii marcate de un mod 
țărănesc de a vedea lumea. Altfel spus, lucrurile analizate cu inteligență de 
Moromete sunt trecute întotdeauna printr-o „grilă țărănească”. 


2.2. Ceea ce trebuie subliniat este că Moromete are „fibră” de filozof, că 
s-a născut cu această predispoziţie spre filozofare. Din punct de vede- 
re rațional (şi nu neapărat cronologic), el este mai întâi filozof şi apoi 
țăran. Limba română învățată şi „educaţia” țărănească primită de Mo- 
romete conferă gândirii sale un timbru românesc şi țărănesc în același 

timp, dar problemele la care reflectează au un caracter universal, chiar 
dacă sunt luate din realitatea particulară în care trăieşte sau cu care se 
confruntă. Or, după cum se ştie, chestiunea universalului / universali- 
tăţii constituie obiectul filozofiei”. 


2.3. S-a vorbit adesea de un așa-zis „spirit contemplativ” în cazul lui Mo- 
romete. Într-adevăr, există aşa ceva la eroul nostru, ţine de esența/natura 
sa. O precizează chiar naratorul: „Tatăl lor avea ciudatul dar de a vedea lu- 
crurile care lor le scăpau, pe care ei nu le vedeau.” . El obişnuia, pe câmp, 
bunăoară, să se piardă „în contemplări nesfârșite”. Starea de a privi mirat / 
minunat lucrurile reprezintă condiţia de bază a filozofării. „Începutul filo- 
zofiei este mirarea” susțineau Platon şi Aristotel. Nu întâmplător s-a năs- 
cut filozofia în Grecia: „Vechii greci aveau darul de a se minuna în fața unor 
lucruri pe care alte popoare le luau ca atare” (L. Bloomfield)€. 


3. Are oare Ilie Moromete afinități cu felul de a filozofa al grecilor an- 
tici? Aş zice că da”. Pentru a dovedi o atare afirmaţie, mă voi referi la 
un moment semnificativ din volumul al II-lea, cel în care Moromete 
este somat, printr-o modalitate nouă, să plătească fonciirea (care fusese 
reintrodusă între timp). Voi reproduce, în cele ce urmează, (aproape) 
în întregime secvenţa cu pricina, cu mențiunea că am hotărât - din 
motive „tehnice” — să împart fragmentul supus discuţiei în trei citate 
(fără a interveni însă deloc în ordinea frazelor): 


(i) „I se trimiteau prin Ilie Micu, piticul satului, care mai era încă ținut 
pe-acolo pe la sfat, singurul care mai rămăsese dintre slujbașii vechii 
primării, nişte hârtii în care i se spunea că pentru fiecare zi de neplată 
a fonciirii i se majora cu nu ştiu cât zero virgulă zero cinci, şase sau 
zece la sută din suma totală și că asta mergea crescând... Mai bine, i se 
spunea cu nepăsare, să se ducă la sfat și să-şi achite ce avea de achitat 
că altfel suma se îngroşa singură... [...] Bineînţeles că Moromete nu se 
duse, cum să se ducă chiar așa de la începutul anului, era destul timp 
până la toamnă, dar ajunse curând să nu mai ştie nici cât avea de plată 
şi nici dacă, așa în general, se puteau plăti, dat fiind că aceste majorări 
la rândul lor se majorau și ele și acestea la rândul lor sufereau și ele de-o 
majorare, şi aşa mai departe”. 


(ii) „«Ce fac eu aicea, domnule?» zise el ducându-se totuși la sfat cu 
aceste hârtii, uitându-se nedumerit la Zdroncan, unul din băieții lui Trai- 

an Pisică ajuns secretar în locul lui Oprescu. «Ce este, nea Ilie?» îl între- 
bă Zdroncan fără să-şi mişte ochii din hârtiile în care scria cu cerneala lui 
violetă. «Măi Zdroncane, păi eu degeaba plătesc acum în fața ta, fiindcă 
până îmi faci tu chitanţa, suma s-a și majorat şi trebuie să-ți plătesc din 
nou, și până îmi faci iar chitanţa, iar s-a majorat, şi aşa mai departe»”. 


(iii) „Dar nicio tresărire din partea celuilalt. Și doar se spuseseră în 
faţa lui cuvinte menite să-i întindă măcar un zâmbet, şi un zâmbet face 
uneori pe doi oameni să treacă peste hotare care altfel nu se trec nici- 
odată. «Nu-mi plătești mie, du-te la referentul încasator principal», 
răspunse Zdroncan fără să-l audă bine, nu-i ardea lui de dedesubturile 
lui alde Moromete, nu era acum timp de dedesubturi de-astea. Astea 
erau bune pe vremea lui Aristide”. 


Această secvenţă nu le-a scăpat, desigur, unora dintre specialişti, căro- 
ra le-a servit ca argument pentru un punct de vedere sau altul. 


3.1. Astfel, Nicolae Manolescu se mulțumește să reproducă numai pri- 
ma parte din citatul (i), observând, în prealabil, că „raportul indivi- 
dului cu supraindividualitatea se reface, cu deosebirea că celui dintâi 
nu-i mai este permis acum jocul liber al afirmării poziției sale idealiste 
(gratuit şi înainte, dar, în ce-l priveşte pe erou, eficient)” Apoi, oda- 
tă citarea făcută, comentariul dezvoltă ideea începută: „Limbajul su- 
praindividualităţii a devenit şi mai abstract. Reprimarea individului se 
face prin mijloacele birocratice. Banilor, pretinşi de Jupuitu („vinde 
porumb și plătește”), le iau locul hârtiile. Cu Jupuitu, Moromete putea 
vorbi; el, chiar dacă reprezenta statul, era încă o persoană; toți îl ştiau 
şi cu obrazul lui (bărbierit la sânge) toţi se obişnuiseră; supraindividu- 
alitatea avea deci un obraz la care puteai privi. Cu noii perceptori nu se 
poate vorbi...?. 


3.2. Andrei Grigor preferă al treilea citat (iii), pe care îl reproduce după 
următoarele reflecţii: „În aceste noi împrejurări Moromete vorbeşte 
fără să fie auzit şi este o prezenţă concretă fără să fie văzut. Autoritatea 
nu mai este dispusă acum să considere țăranul o ființă distinctă, față de 
care, cândva, Jupuitu manifesta o atitudine răbdătoare, cuprinsă în for- 
mula oarecum familiară și înciudat-binevoitoare: «Nea Ilie, nea Ilie!>. 
Scena contactului lui Moromete cu noii funcționari de stat este lămu- 
ritoare în această privință...” "°. 

3.3. Ar părea că Nicolae Manolescu și Andrei Grigor, referindu-se la 
aceeași secvenţă, vorbesc despre același lucru. Nicidecum! N. Mano- 
lescu se concentrează asupra absenței chipului („obrazului”) în cazul 
noii supraindividualități (autorităţi), în timp ce A. Grigor subliniază 
dispariția identităţii lui Moromete (şi a celorlalți țărani) în raport cu 
respectiva autoritate. Or, după cum insistă Levinas, ceea ce conferă 
identitate ori caracter distinctiv unei fiinţe este tocmai faţa"!. Așadar, 
comentariile / opiniile celor doi critici literari pot fi socotite, mai de- 
grabă, „de sens contrar”, deși sunt deopotrivă de îndreptăţite. 


4. Nu am găsit până acum (în materialele parcurse) un comentariu 
mai extins care să se axeze pe citatul (ii) din mijloci?, fragment pe care 
îl consider relevant pentru ceea ce urmăresc aici. N-ar fi exclus ca un 
astfel de comentariu să existe publicat pe undeva. Doar că nu am eu 
cunoştinţă de aşa ceva, deocamdată. Altminteri, sunt convins că mai 
mulți cititori ai romanului în cauză vor fi sesizat deja că, adresându- 
i-se lui Zdroncan, Moromete rostește, într-o altă formă, unul dintre 
paradoxurile lui Zenon din Eleea (sec. V î.Hr.): „Măi Zdroncane, păi 
eu degeaba plătesc acum în faţa ta, fiindcă până îmi faci tu chitanța, 
suma s-a și majorat și trebuie să-ți plătesc din nou, și până îmi faci iar 
chitanţa, iar s-a majorat, şi aşa mai departe”. Eroul nostru surprinde o 
situație paradoxală, demonstrând încă o dată că are intuiţie de filozof, 
că are darul de a vedea lucrurile care scapă altora, însă bucuria unei 
asemenea descoperiri nu are cum să fie împărtășită de un interlocutor 
atât de obtuz. 


4.1. Despre ce paradox este vorba? Anticul filozof Zenon din Eleea 
a lăsat urmașilor (spre zbuciumul minţii) mai multe paradoxuri (sau 
„aporii”). Dintre ele, cel pe care trebuie să-l luăm în consideraţie se 
numește Ahile și broasca ţestoasă şi se enunţă astfel: „Ahile nu va în- 
trece niciodată broasca ţestoasă. El trebuie să ajungă mai întâi în locul 
de unde broasca a plecat. În acest timp, broasca ţestoasă va căpăta un 
avans. Ahile va trebui s-o ajungă din urmă și broasca ţestoasă va profita 
(de acest timp) pentru a face un nou mic drum. El se va apropia tot 
timpul de ea, dar fără să o ajungă vreodată. 15. Aristotel a găsit un atare 
paradox suficient de interesant, încât să-l discute în Fizica sa: „Acest 
raționament spune că niciodată lucrul care se mişcă mai încet nu va fi 
prins de cel care se mișcă mai repede, pentru că este necesar ca lucrul 

care-l urmează pe celălalt să atingă primul punct de unde a pornit cel 
care fuge, astfel încât mereu, în mod necesar, lucrul mai încet va fi îna- 
intea celui mai repede” (Aristotel, Fizica, VI, 7, 239b)“. 


4.2. Ştim că, în realitate, într-o probă concretă, Ahile „cel iute de pi- 
cior” va ajunge imediat ţestoasa din urmă. Numai că vechii greci aveau 
o anumită concepție (şi percepție) referitoare la spaţiu și timp, la infi- 
nit şi mișcare. Viziunea lor asupra lumii era, în multe privințe, diferită 
de a noastră. Astăzi însă, fără îndoială, raționamentul lui Zenon nu ne 
mai creează tot atâtea dificultăți câte le provoca gânditorilor antici. Ci- 
titorul curios, priceput într-ale navigării pe Internet, folosindu-se de 
motorul Google, va afla chiar de la prima căutare numeroase moduri 
în care această aporie poate fi lămurită, soluționată, respinsă ş.a.m.d. 


4.3. Altceva mi se pare interesant: faptul că — scotocind prin mediul 
virtual — am descoperit că paradoxul Ahile și broasca țestoasă este in- 
vocat în continuare într-un domeniu foarte actual: cel economic, mai 
ales în zona bancară sau financiară, adică mai cu seamă atunci când 
vine vorba de creşterea unor tipuri de dobânzi... Până şi eşecul eco- 
nomiilor din „ţările emergente” (care nu reușesc să ajungă unde și-au 
propus) a fost explicat de către un specialist tot cu ajutorul paradoxului 
lui Zenon. Mai mult decât atât, am găsit (în limba engleză) explicația 
unui „forumist” (cum i-ar zice Andrei Pleșu), care, pentru a ne face să 
înțelegem felul în care puneau vechii greci problema în speță, apelează 
la exemplul unor... bănuţi. Să presupunem că țestoasa, aflată înaintea 
lui Ahile, scapă un bănuţ pe drum. Ahile ajunge în acel punct și culege 
bănuţul. Dar, între timp, țestoasa a mai avansat un pic și lasă să cadă un 
alt bănuţ ş.a.m.d. Ahile se va apropia tot mai mult de ţestoasă, fiindcă 
distanța care-i desparte se înjumătăţeşte de fiecare dată, însă tot nu va 
ajunge ţestoasa din urmă... 


5. Sper că am dovedit — prin cele de mai sus — că personajul Ilie Mo- 
romete şi filozoful Zenon din Eleea au unele trăsături comune. Şi mai 
are ceva Moromete, fără de care nici vechii greci nu ar fi putut pune 
vreodată bazele filozofiei: independenţa în gândire'5. Libertatea inte- 
lectuală este un drept la care eroul nostru, după cum o afirmă în ul- 
timele sale clipe, nu a renunțat niciodată de-a lungul vieţii. Or, acest 
tip de libertate se află în strânsă legătură cu libertatea de exprimare, 
adevăr pe care Moromete l-a înțeles pe deplin, alegând să-și exprime 

întotdeauna punctul de vedere (incomod sau nu), măcar sub forma 
ironiei (mai mult sau mai puțin socratică), neîngrădit de dogme religi- 
oase ori regimuri politice. De aceea, mi se pare potrivit să închei acest 
articol cu următoarele cuvinte ale filozofului american John Dewey, cu 
care Moromete ar fi fost, indubitabil, de acord: „Există prejudecata că 
libertatea vorbirii, atât orală, cât și scrisă, nu depinde de libertatea gân- 
dirii, şi că pe cea din urmă nu o poți lua [cuiva] nicicum, de vreme ce 
se desfăşoară în interiorul minţii, acolo unde nu poate fi atinsă. O idee 
cum nu se poate mai greșită! Exprimarea ideilor în comunicare este 
una dintre condiţiile indispensabile ale trezirii activităţii de gândire nu 
doar în alţii, ci şi în noi înşine. Dacă ideile, atunci când se ivesc, nu 
pot fi comunicate, atunci ele fie slăbesc, fie se alterează şi mor. Aerul 
deschis al dezbaterii publice şi al comunicării reprezintă o condiţie in- 
dispensabilă atât pentru nașterea ideilor şi a cunoașterii, cât şi pentru 
dezvoltarea sănătoasă şi viguroasă a acestora [trad. mea, Cr.M.]”"6. 


Note | 1 Vezi Lucian Raicu, Moromeţii [text apărut inițial în 
„Contemporanul”, nr. 35, 1955], în Marin Preda, argu- 
ment şi antologie de M. Ungheanu, Editura Eminescu, 
Bucureşti, 1976, p. 61-63. 

? Vezi Ov. S. Crohmălniceanu, Un roman polemic [frag- 

ment din textul Moromeţii, publicat în „Viaţa româneas- 

că”, nr. 9, 1956], reprodus în antologia deja citată, p. 65. 

3 Vezi Constantin Ţoiu, Poiana sofiştilor păguboși Liniţial, 

textul a apărut în „Luceafărul”, nr. 35, 1971], în antologia 

mai sus menţionată, p. 216. 

* Aici poate fi atrasă în discuţie o idee foarte valoroasă a 

lui Eugeniu Coșeriu (din Prelegeri și conferințe, laşi, 1994, 

p. 176) despre „specificul naţional” (înţeles așa cum tre- 

buie): CULTURA este universală, în mod necesar, prin 

obiect și națională prin subiect (adică prin autor, 
care, dat fiind faptul că aparţine unui anumit context isto- 
ric, idiomatic etc., va avea mereu o voce specifică). 

5 Vezi Anton Dumitriu, Philosophia mirabilis. Încerca- 
re asupra unei dimensiuni necunoscute a filosofiei grecești 
[1974] (ediţia a II-a), Editura Fundaţiei Culturale Ro- 
mâne, Bucureşti, 1992, p. 26. 

4 În original: „The ancient Greeks had the gift of wonde- 

ring at things that other people take for granted” (Leo- 

nard Bloomfield, Language [1933], Motilal Banarsidass 

Publishers Private Limited, New Delhi, 2005, p. 4). 

7 Există, fără doar și poate, şi cârcotași care afirmă că a 
vedea în Moromete un „filozof” este o exagerare sau o 
inepţie. Nu au decât să dovedească dânșii aşa ceva! În 
fața unor asemenea cârcoteli, cineva, la a cărui judecată 
ţin, s-ar mărgini, probabil, să exclame doar atât: „Vorbe 
proaste!” (vezi, cu privire la încercările de „demolare” a 
valorilor noastre literare, Andrei Grigor, Căruţa lui Moro- 
mete, Editura Eminescu, București, 2001, p. 17). 

8 Marin Preda, Moromeţii, Ediţia a IV-a revăzută şi adău- 
gită, vol. II, Editura Cartea Românească, București, 1975, 
p. 172-173. 

” Nicolae Manolescu, Arca lui Noe. Eseu despre romanul 
românesc, Editura Gramar, Bucureşti, 1999, p. 288. 

'9 Andrei Grigor, Marin Preda — incomodul, Editura Por- 
to-Franco, Galaţi, 1996, p. 169. 

1 Vezi, în special, eseul Eul și totalitatea, în care se afirmă 
că „Faţa este identitatea însăși a unei ființe” (Emmanuel 
Levinas, Între noi. Încercare de a-l gândi pe celălalt, Editura 
All, Bucureşti, 2000, p. 41). 

12 În studiul lui Voicu Bugariu, Existențe ironice. Persona- 
jele lui Marin Preda [versiune electronică pdf], Editura 
LiterNet, f.l., 2006, p. 58, este reprodus dialogul dintre 
Moromete şi Zdroncan, dar spusele celui dintâi sunt eti- 
chetate rapid doar ca „vorbe de duh”. 

B Anton Dumitriu, Istoria logicii, Editura Didactică şi Pe- 
dagogică, București, 1969, p. 77. 

14 Aristotel, Fizica, Traducere şi note de N.I. Barbu, Edi- 
tura Științifică, Bucureşti, 1966, p. 160. 

15 Vezi, în acest sens, excelentele lămuriri ale lui John 
Dewey: „Grecia se deosebea de celelalte civilizaţii anti- 
ce prin aceea că preoții erau lipsiţi de autoritate politică, 
devenind, cu adevărat, funcţionari civici subordonați. La 
fel de important a fost faptul că, de timpuriu, credințele 
religioase au fost fixate printr-o literatură de mare valoa- 
re, niciodată prin dogme. Libertatea intelectuală care a 
rezultat astfel a furnizat condiţia primară necesară pro- 
ducerii filozofiei [trad. mea, Cr.M.]” (John Dewey, The 
Later Works, 1925-1953, Volume 8: 1933, Essays and 
How We Think, Revised Edition, Edited by Jo Ann Boyd- 
ston, With and Introduction by Richard Rorty, Southern 
Illinois University Press, Carbondale and Edwardsville, 
1989, p. 20, articolul Philosophy [1934]). 

1 John Dewey, Philosophy and Civilization [1931], Capri- 
corn Books, New York, 1963, p. 297, în art. Philosophies of 
Freedom. 

Theodor CODREANU 
Călătoria liturgică 
a lui Theodor Damian (I) 


This critical review presents an in depth analysis of The- 
odor Damian's work in the fields of poetry, theology and 
literary criticism. After a detailed overview of many com- 
mentators who wrote about Damian's poetry, this essay 
places his work in the general context of Romanian con- 
temporary literature and explains the inner connection 
between theology and poetry in this author's creative 
writing. The essay's conclusion is that Damian's poetry 
places a special emphasis on knowledge, yet never gets 
lost in gnosis, which gives a special dramatic existential 
dimension to his literary production. 


Primă evaluare critică 


O personalitate complexă a culturii și litera- 
turii române actuale este Theodor Damian, 
descins, prin naştere şi sub aceeași zodie, 
din Botoşanii lui Eminescu, la 28 decembrie 
1951, la un veac şi un an de la venirea pe lume 
a Poetului. Teolog, poet, publicist, critic li- 
terar, misionar al ortodoxiei româneşti peste 
ocean, profesor universitar (la Metropolitan 
College of New York), editor al prestigioasei 
reviste „Lumină Lină” („Gracious Light”), 
preşedinte fondator al Institutului Român de 
Teologie şi Spiritualitate Ortodoxă din New 
York și al Cenaclului literar „M. Eminescu” 
din aceeași metropolă, preot paroh al Biseri- 
cii „Sf. Apostoli Petru şi Pavel” din New York 
etc., Theodor Damian este o prezenţă nelip- 
sită din numeroase reviste literare din Româ- 
nia și nu numai. Opera lui poetică este deja a 

unei personalități consacrate prin evaluarea profesionistă a criticilor şi 
scriitorilor din Ţară și din emigrație, fiindcă Theodor Damian este, în 
primul rând, un scriitor român. 


Recent, criticul M. N. Rusu a realizat o ediție antologică a poeziei lui 
Theodor Damian, în prestigioasa colecție „Opera omnia” a Editurii 
Tipo Moldova din Iași (În casa fulgerului, 2013), o recapitulare se- 
lectivă a celor zece cărți ale autorului, cu o prefață a lui loan Holban. 
M. N. Rusu este, probabil, cel mai vechi și mai bun cunoscător al perso- 
nalităţii şi operei lui Theodor Damian, el însuși un autoexilat în Ameri- 
ca, în 1989, şi cofondator al revistei „Lumină Lină”. El a dat o structură 
aparent surprinzătoare volumului În casa fulgerului, începând, „răstur- 
nat”, cu Apofaze (2012) şi încheind cu debutul: Liturghia Cuvântului 
(1989). Or, traseul este perfect adecvat „călătoriei liturgice” a operei 
lui Theodor Damian, cum i-am numit „aventura” lirică în titlul aces- 
tui demers critic. Altfel spus, M. N. Rusu a încercat să redea structura 
„naturală” a împlinirii într-o Carte a creativătăţii poetice a lui Theodor 
Damian. Şi i-a reușit, ştiind că, adesea, poeţii şi editorii preferă criteriul 
cel mai facil: pe cel cronologic, ignorându-l pe cel structural-ontologic. 
Poate că din acest punct de vedere, M. N. Rusu i-a intuit şi înscrierea 
în paradigma eminesciană, fiindcă, surpriză, volumul Poesii al lui Emi- 
nescu de la finele anului 1883 nu respectă tocmai criteriul cronologic 
al apariţiei poeziilor. În cazul său, istoria literară a decis că structura 
Poesiilor a fost consacrată, exclusiv, tot de un critic, Titu Maiorescu. 
În realitate, Maiorescu este cel care a consimţit la voinţa auctorială a lui 
Eminescu, chiar dacă nenorocirea abătută asupra poetului, la 28 iunie 
1883, nu i-a mai îngăduit autorului Glossei să definitiveze forma finală 
a poemelor, încât singurul spaţiu în care şi-a permis să intervină, în 
schimb, cu totul nefericit, mentorul junimist (responsabil și de pierde- 
rea unei coli editoriale) a fost cel referitor la punctuație, la eliminarea 
unor strofe din Luceafărul, la consacrarea unor lecţiuni eronate, aspec- 
te care l-au nemulțumit profund pe Eminescu atunci când criticul i-a 
pus sub ochi celebra ediţie!. 


Cu siguranţă, în cazul poeziilor părintelui Theodor Damian nu s-a produs 
nici o distorsiune, ediția fiind validată deopotrivă de autor și de M. N. Rusu. 
De pildă, poziţia cvasimediană a volumului Semnul Isar (2006) are o dublă 
„validare”: a autorului, care mărturiseşte că Semnul Isar e cea mai apropiată 
carte de sufletul său, dar și a lui M. N. Rusu, pentru care ciclul respectiv 

devine centrul iradiant al operei lui Theodor Damian: „carte excepțională, 
sinteză a viziunii lirice și filozofice a poetului”, acreditată de critic ca „dic- 
tată de Tatăl ceresc și îngerii săi” Mai mult, pentru anul 2006, i se prezintă 
drept „cea mai importantă apariţie editorială în climatul atât de arid și repe- 
titiv al poeziei noastre contemporane.” Situarea valorică este confirmată și 
de Vasile Andru, care consideră Semnul Isar „cea mai împlinită carte a lui 
Theodor Damian?” La rându-i, Gellu Dorian consideră că Theodor Dami- 
an a ajuns „la o poezie de o originalitate frapantă... care dezvăluie profilul 
unui poet rafinat în spiritul esenţelor estetice” 


Alţi critici sunt preocupaţi de situarea în cadrul generaţiilor literare, de 
filiaţii, de permanenţele tematice și stilistice, de legătura dintre teolog 
şi poet etc. În prefață, Ioan Holban îl vede „afiliat, prin vârstă şi opțiuni 
literare, generaţiei '80”5, chiar dacă, prin debut, ar fi trebuit să aparțină, 
mai degrabă, generaţiei următoare. loan Holban este confirmat de măr- 
turiile de solidarizare ale poetului cu optzeciștii, prezente în volumul de 
interviuri Trăirea prin cuvânt (2011). Nicolae Manolescu identifică şi 
elemente care l-ar apropia de postmodernism, principala caracteristică 
fiind îndoiala în raporturile cu Mesia, productivă pentru poezie, dar păcat 
pentru preot. Ca în psalmii lui Arghezi? Criticul nu ne-o confirmă, ve- 
nind, în sprijinul postmodernităţii poetului, și cu argumentul spiritului 
ludic, într-o „lirică glumeaţă, adesea nichitastănesciană”“, ca aceea din 
În dulcele stil clasic. E drept că există și asemenea exerciții „ludice”, ca în 
texte precum A ni-ki-ti, nikitire, din Stihiri cu stânjenei (2007), doar că 
nici Arghezi și nici Nichita Stănescu nu au fost preferații postmoderniș- 
tilor, ei fiind revendicaţi (împreună cu Lucian Blaga şi Ion Barbu) mai 
degrabă de transmodernism. De altfel, loan Holban îl vede în filiație cu 
Eminescu, Macedonski și Mihail Crama, iar Mircea A. Diaconu, critic 
postmodernist autentic, îl receptează ca pe „un continuator al marilor 
lirici interbelici”, îndeobşte al expresionismului blagian, „misiunea sa” fi- 
ind recuperarea „sensului credinţei” în contra nihilismului nietzschean”. 


Interesantă e încercarea de nuanţare a lui Gheorghe Grigurcu. Acesta îi 
recunoaşte „solida pregătire teologică” și misionară, de regăsit şi în po- 
ezie: „Fireşte e vorba de o producţie orientată religios, deși nu neapărat 
sub chipul adoraţiei, al extazei topite fără pauză în luminiscente verbe”* 
Şi: „Percepţiile autorului sunt adesea biblice... Însă nu până într-atât în- 
cât să nu figureze și fişe de ţinută seculară.” Poetul ar oscila între ideal 


şi real, idealul fiind iluzia religioasă, pe când realul — percepţia laică: o 

scindare oscilatorie „între certitudinea compactă și insidioasa îndoia- 
lă, favorizată de confruntarea vieţii cu o credinţă”. Atât la Nicolae Ma- 
nolescu, cât și la Gheorghe Grigurcu, se insinuează o convingere (sau 
poate o teamă) secretă că între canonul laic și cel biblic există o falie de 
fond, de unde grija lor de a decide în favoarea raționalismului secular, 
perceput ca spaţiu al realului, pe când dogma teologică ar ţine de ideal, 
de iluziile” credinţei. Mai mult de atât, raționalismul postmodernist 
se teme și de îngemănarea dintre credință-dogmă-tradiţie națională. 
Criticul încearcă să contrapună, în acest sens, poezia religioasă a lui 
Theodor Damian celei interbelice de la Gândirea, catalogată ca „mistic- 
religioasă”: „poeziei noastre mistic-religioase din interbelic. Pe când 
gândiriştii exploatau cu fervoare stratul tradiţiei, etalau cu mândrie 
specificul etnic, îşi ornau lexicul cu arhaisme și regionalisme, bardul 
în discuţie are, dimpotrivă, beţia spaţiilor transfrontaliere. O insaţia- 
bilitate geografică îl frisonează.” Dar e vorba de o complementaritate, 
nu de incompatibilitate. Un teolog și scriitor ca Bartolomeu Anania nu 
identifică o asemenea ruptură. Oricum, este anihilată de „paradigma 
teologiei pauline a iubirii” (Doina Uricariu”). Pentru ca Aurel Sasu să 
întrevadă punctul de incidenţă între profan și religios în abisurile fiin- 
tei: „Adevărul dogmei, liric vorbind, e ţinutul necucerit al lui Borges: 
exaltarea se consumă la poarta mormântului deschis. Theodor Damian 
e un poet al abisului celest și al lutului transfigurat.”* Iar această „trăire 
de excepţie”, descoperă Vasile Andru, este „o linişte văzătoare, isihia”. 


O încercare de depășire a criticii de întâmpinare găsim în prefața lui loan 
Holban. Acesta face un pas hermeneutic către structurile antropologice 
ale imaginarului, cum ar spune Gilbert Durand, criticul ieșean identifi- 
când metafore şi simboluri definitorii pentru lirica lui Theodor Damian, 
precum pustia, drumul, stânjenelul („floarea poeziei lui Theodor Dami- 
an”), râurile vieţii: Dresleuca, Menecadusa și Isar, „nostalgia Edenului” 
(nu alta decât cea din Nostalgia Paradisului, capodopera teologică a lui 
Nichifor Crainic). Nu mă îndoiesc că, în exegeza viitoare, această cale 
va fi extinsă, condiția primă fiind părăsirea „complexelor culturale” de 
suprafaţă și coborârea în zona „complexelor de profunzime”. O aseme- 
nea descindere ne-ar arăta, la o a doua privire critică, bunăoară, că între 
postmodernism și lirica lui Theodor Damian nu există decât o simplă 
solidarizare afectivă de generaţie, conformă cu prestigiul „canonic” al 
complexelor culturale. Am observat (și demonstrat) aceeași situație în 
legătură cu afinităţile de generaţie ale lui Matei Vişniec. Dar și la Daniel 

Corbu, care a ținut să fie şi un teoretician al postmodernismului. Cazuri- 
le nu sunt izolate, încât „optzecismul” n-a avut decât de câștigat, fiindcă 
nu paradigma textualistă se dovedeşte partea de rezistență a generaţiei, 
paradoxal, ci tocmai ceea ce se abate de la aceasta, pariind pe ceea ce 
Harold Bloom a numit „singularităţi canonice”. 


Constat, confirmativ, că ruptura de generaţie a fost deja subliniată de 
M.N. Rusu, într-un eseu recent din Lumină Lină: „Pe când tinerii po- 
eți «desantiști», de sub comanda unor universitari de la București, 
făceau exerciţii de atac publicistic şi editorial, între anii 1983 şi 1989, 
mai mult cu petarde şi fumigene decât cu versuri adânci, tânărul poet 
Theodor Damian intra în poezia momentului prerevoluționar cu Li- 
turghia Cuvântului apărută în Klamath Falls, Oregon, S.U.A. E o carte 
care dovedeşte din capul locului că autorul întoarce poezia generaţiei 
sale cu fața la Divinitate răscumpărând lipsa acesteia din lirica ateistă a 
congenerilor bucureșteni.” Această ruptură de postmodernismul din 
ţară, logic vorbind, n-ar fi trebuit să se producă, dat fiind că optzeciş- 
tii au pretins a fi creaţia spiritului anglo-american, Statele Unite, după 
opinia generală, fiind tocmai patria postmodernismului. În realitate, 
teribilismele textualiste de la București nu erau decât preluări mime- 
tice ale unui fenomen periferic din cultura americană. Spre deosebire 
de Europa, masiv secularizată sub influenţa unei ideologii de import — 
„corectitudinea politică” —, America lui Abraham Lincoln este încă o 
ţară creştină, în proporţie de 90%, cum observă părintele Theodor Da- 
mian într-un interviu. Așa se explică de ce Uniunea Europeană, prin 
controversatul proiect de Constituţie, a refuzat să-şi recunoască funda- 
mentul creștin, pe când Constituţia americană îl stipulează. 


M. N. Rusu observă, în consecinţă, unicitatea poeziei lui Theodor Da- 
mian în contextul liricii noastre neomoderniste și postmoderniste: 
„Dar această devenire și revenire întru Logosul divinității se manifestă 
pe mai multe planuri ontologice și gnoseologice, ajungând până acolo 
încât poemele lui Theodor Damian consfințesc o nouă geografie me- 
taforică, singulară, care îl detașează de geografia abstractă a lui Nichita 
Stănescu, cu fulgurante cuvinte despre Iisus, de Ioan Alexandru, cu 
Imnele sale, sau de seraficul Daniel 'Turcea, ca să nu mai amintesc de 
geografia stradală, vociferantă a «desantiștilor» fără Dumnezeu, The- 
odor Damian propunând o geografie virgină implantată în sânul Euro- 
pei lirice: «Bine, dacă trebuie / o să fac şi asta / îţi zici / dar unde-i apa 

Sâmbetei / că nici o geografie / nu ţi-o arată / ea nu-i din partea asta / 
de aici / înseamnă că-i de dincolo / dar dincolo cum să ajungi / ce tai- 
nă este aceasta / poate vikingii să te ajute / cei ce cunosc / al cincilea 
punct cardinal / şi meşteșugul corăbiilor lungi» (Așa ți s-a spus). 


Prin toate aceste calități teoretice și metapoetice antologia lui Theodor Da- 
mian demonstrează şi ilustrează faptul că ne aflăm în fața unui poet total, 
a cărui unicitate este de ordinul evidenţei. Îmi propun să revin cu detalii 


euristice într-unul din numerele noastre viitoare. O merită pe deplin?” 


Privire critică secundă 


Vocaţia poetică este anti-ideologică. Inevitabil, creează o antiteză în 
spaţiul creaţiei, în imposibilitate de transfigurare. Contradicția între 
aspirația cultural-ideologică şi vocaţie a fost simțită chiar şi de perso- 
nalitatea emblematică a postmodernismului românesc, Mircea Căr- 
tărescu. De aceea, cu mai mulţi ani în urmă, el a trebuit să admită 
decesul postmodernismului (care ar fi culminat și s-ar fi încheiat cu 
Levantul), dar, din nefericire, autorul a continuat să rămână prizoni- 
er al manierei care i-a adus gloria, chiar evadând în proză. Între doc- 
trinarii postmodernismului, fidel atât textualismului, cât și ideologiei 
aferente (plus întregirea, în plan socio-politic, cu political correctness) 
a rămar, spre exemplu, un Ion Bogdan Lefter, apreciat, ca atare, şi de 
Nicolae Manolescu, în Istoria critică a literaturii române (2008). Tex- 
tualismul postmodern s-a mândrit și perfecționat în legătură cu urmă- 
toarele constante: intertextualitate, divertisment, spirit ludic, parodism, 
preferința pentru concret, raționalism secular, emanciparea de tradiţie, 
de spirit național, de sacru, cu prevalența globalismului, în conformita- 
te cu noua ideologie a „corectitudinii politice”, toate concentrându-se 
în conceptul „artistic” de simulacru. Limitările ideologice duc însă la 
angoasă canonică, resimţită din plin de generaţiile sfârșitului ultimelor 
două decenii ale secolului trecut, care au ținut neapărat să „inoveze” în 
materie de „concret”, ca semn de „libertate sans rivages”, reflectată în 
gustul irepresibil pentru pornografie și scatofilie, ceea ce a însemnat 
chiar moartea literaturii. Este înfundătura din care postmodernismul 
n-a mai putut ieşi decât prin convertire estetică la „tradiţie” /antimo- 
dernitate, de facto, la adevărata modernitate, cum îi va spune Antoine 
Compagnon”, resincronizare cu a doua revoluţie cuantică, în spiritul 

paradigmei culturale transmoderne, deschizătoare de secol XXI. Dar, 
cum prestigiul conceptului se afla la apogeu, s-au produs tentative de 
revizuire teoretică întru salvarea lui, precum aceea a lui Constantin 
Virgil Negoiţă'*, care a identificat o ruptură în sânul paradigmei cul- 
turale: o direcție deja consacrată, descrisă în termenii de mai sus, pe 
care părintele logicii fuzzy o va numi postmodernism modern, şi o alta, 
cu mult mai complexă, recuperatoare de tot ceea ce formula „clasică” 
refuza, numită postmodernism premodern. Alții, simțind dificultăţile 
acestei disocieri terminologice sau, pur şi simplu, necunoscând-o, au 
propus alte denumiri ca post-postmodernism, paradoxism, hipermoder- 
nism, paramodernism, globmodernism, cosmodernism, transmodernism 
(ultimul având cele mai mari șanse să se impună, cum arată răspândirea 
explozivă pe mapamond) ş.a. În orice caz, după avatarul pornografic al 
postmodernismului, cei mai talentaţi reprezentanţi au mers spre ceea 
ce Constantin Virgil Negoiţă a identificat a fi postmodernism premodern 
sau transmodernism, în spiritul ethosului transdisciplinar, susţinut, la noi, 
de acad. Basarab Nicolescu. Inevitabil, literatura părintelui Theodor Da- 
mian trebuia să se situeze în această nouă paradigmă culturală, în opo- 
ziţie cu a postmodernismului de cadru raţionalist cartezian secularizat. 
Aşa încât unul dintre principalele sale merite este acela de a nu se fi dezis 
de propria generaţie biologică, contribuind astfel la regenerarea ei spi- 
rituală după valul ateismului comunist care contaminase, inevitabil, şi 
optzeciștii români. Acesta este un aspect nesesizat (cu excepţia lui M.N. 
Rusu), până azi, al vocației sale misionariste. Acolo unde postmoderniș- 
tii aduceau discordia între generaţii, părintele Theodor Damian venea 
cu iubirea și pacea. Am să dau un singur exemplu: relația dintre postmo- 
derniștii radicali (de pe ambele maluri ale Prutului) și Grigore Vieru. În 
vreme ce contrafortiștii de la Chişinău, secundaţi, în Țară, de un Mircea 
Mihăieş sau de un Marius Chivu, nu încetau cu ploaia dispreţului față 
de „premodernismul” vierean (ca să reiau termenul lui Constantin Virgil 
Negoiţă), Theodor Damian l-a invitat şi l-a primit cu braţele deschise pe 
Grigore Vieru (însoţit de părintele loan Ciuntu) la New York, arătându- 
şi prețuirea atât față de omul Vieru, cât și pentru marele lui talent. 


Mai mult de atât, ca poet și teolog Theodor Damian este un vierean, nici- 
cum un cărtărescian, nefiind ancorat în voluptăţile textualiste ale paro- 
diei, pândite oricând de ceea ce Maiorescu a numit „beţie de cuvinte”: 
„Şi boala care ne paşte pe toţi e vorbăria”'5, spune el în interviul acordat 
Carminei Popescu, în 2004. Ca şi Vieru, Theodor Damian este un poet 

al arhetipurilor, cu faţa spre izvoare, față către faţă cu Dumnezeu, cu înce- 
puturile primordiale, cu acel ca prima oară abandonat definitiv de către 
postmoderni. Să ne amintim de enigmatica (prin simplitate şi profunzi- 
me) poezie a lui Grigore Vieru: Ca prima oară. Citez doar întâia strofă: 
„Merg pe pământ 

Şi sun ca vioara. 

Toate îmi par că sunt 

Prima oară. 

Ca un copil 

Aştept dimineaţa, 

Până la lacrimi 

Mi-e dragă viaţa. 

Ca în primele cuvinte ale Mântuitorului de după Înviere: Bucuraţi-vă! 
Bucuraţi-vă până la lacrimi, spune poetul. Nu altceva ne zice părintele 
Theodor Damian în cea mai importantă operă de teologie a sa, Implica- 
tiile spirituale ale teologiei icoanei: „Ajuns în acel punct de contemplare 
a sensurilor ascunse ale lucrurilor, omul credincios vede lucrurile în 
starea lor virginală. El este acolo ca şi cum ar fi o mărturie la actul cre- 
ării lumii în şase zile, și se uită la lucruri ca și cum le-ar vedea pentru 
prima oară (s.n. — Th.C.)”!*. Acel ca prima oară este semnificat de Vieru 
şi cu dimineața aşteptată de copil, care dimineaţă este numită de poet 
şi Duminica zilei. O poezie încredințată de Theodor Damian revistei 
„Contact internațional” de la Iaşi (vol. 24/2014) se intitulează Dimi- 
neaţa cea nouă, continuând ceea ce poetul numise, în volumul omonim 
din 2009, exerciții de înviere: 


„Cântam Timpul florilor şi mă gândeam 

ce simte luna când creşte 

când lacrima ei devine 

brumă şi ceață 

te-nfăşori în ea ca-ntr-un vis 

singura şansă 

ca după şapte zile 

să ți se mai deie o dimineaţă”. 

Spiritul acelui ca prima oară este, în același timp, prin excelenţă, unul 
transdisciplinar, căci se vizează sensul cel mai adânc atât al contempla- 

ţiei în credinţă, cât şi suprema trăire prin poezie, ambele trăiri, deşi vin 
dinspre niveluri de Realitate diferite, întâlnindu-se în „acel punct de 
contemplare a sensurilor ascunse ale lucrurilor”, acel punct luminos din 
zona de maximă transparenţă a fiinţei în care se întâlneau, la Ion Barbu, 
poezia și geometria. Așadar, nu mai e vorba unei opoziții dintre real şi 
ideal, cum credea un comentator al poeziei lui Theodor Damian, ci de 
o antinomie transfigurată, în sens blagian, a două niveluri de Realitate 
diferite. În cazul părintelui Damian, întâlnirea fericită e dintre teologie, 
vocaţia lui primă, și poezie, vocaţia secundă, izomorfie a barbienei în- 
tâlniri dintre matematică (vocaţia primă) şi poezie (vocaţia secundă). 


Note | 

' Demonstrația de rigoare o face Nicolae Georgescu, în ediţia comentată de el, a po- 
eziilor lui Eminescu, girată de Titu Maiorescu. Vezi: Poesii de Mihail Eminescu, ediţie 

de N. Georgescu, Editura Academiei Române, București, 2012, 799 p. A se vedea și stu- 
diul Eminescu şi Cartea, în Theodor Codreanu, Eminescu „incorect politic”, Editura Scara, 
Bucureşti, 2014, p. 337-374. 

2 "Theodor Damian, În casa fulgerului, col. „Opera omnia”, ediţie îngrijită de M.N. Rusu, 
Editura Tipo Moldova, Iaşi, 2013, pp. 411-412. 

Piteşti, 2006. 

Textele de escortă pentru 
Istoria ieroglifică şi Țiganiada (I) 


L.C. — profesor la Colegiu 
Naţional „Cuza Vodă” din 
Huşi, jud. Vaslui. Publicist, 
prozator, critic şi istoric 
literar. Semnează un 
Dicţionar al personalităților 
huşene (în colab.), apăru 

în monografia Istoria 
Hușilor (Galaţi, 1995), studii 
ştiinţifice în vol. Alma mater 
husiensis (laşi, 2008) ş.a. 
Volume publicate: Theodor 
Codreanu. Biobibliograhe 
critică, Biblioteca Municipală 
„B.P. Hasdeu”, Chişinău, 
2012; Viaţa ca o poveste, 
lagărul — un coşmar, Ed. Axis 
libri, Galaţi, 2013; Poștalionul, 
Ed. Junimea, laşi, 2014; 
Studii și interpretări literare, 
Ed. Rafet, Râmnicu Sărat, 
2014. 


As major literature movements, Humanism and Enlight- 
enment were developing throughout Europe - however 
late entering the in Romanian countries - they were 
Dimitrie Cantemir and lon Budai-Deleanu the two ma- 
jor personalities that played an important role in making 
the Romanian culture / literature accessible and open 
towards Europeanism. Their creations are marked as 
pioneers in the field of literary species: Istoria ieroglifică — 
novel and Țiganiada — epopee and each of the two is pre- 
ceded by an accompanying text that enhances biographi- 
cal and cultural similarities. 


Curente culturale. Majore, cu ample şi pro- 
funde ramificații în domeniile ştiinţific și ar- 
tistic, umanismul și iluminismul sunt curente 
culturale ce au vibrat tardiv, dar esenţial în 
conștiința cărturarilor români, în raport cu 
apariția şi evoluţia acestora în cultura apusea- 
nă. În vestul Europei, mişcarea culturală uma- 
nistă a durat între sec. al XIV-lea — al XVII-lea, 
în timp ce în Ţările Române s-a manifestat cu 
peste un secol întârziere. Aproape la fel s-a în- 
tâmplat şi cu iluminismul - la noi, între sec. 
al XVIII-lea — al XIX-lea. Punctul nodal pare 
a fi anul 1688, când, biruitor, în Ţările Româ- 
ne se tipărea cea mai reprezentativă carte de 
legitimare a limbii române literare — Biblia de 
la Bucureşti (efect al umanismului matur), în 
timp ce în Anglia, prin revoluţia burgheză, se 
propagau primele idei iluministe. 

În mod cert, umanismul are prelungiri arborescente în iluminism, prin 
ideologii apropiate (omul în centrul tuturor preocupărilor, conceptul 
de „monarh luminat”, literatura moralizatoare), acţiuni de răspândire a 
culturii, tendința de racordare la romanitatea occidentală, cunoașterea 
altor civilizaţii prin călătorii (ne)intenţionate. Situaţi în fruntea celor 
două mişcări culturale, cronicarii români şi corifeii Școlii Ardelene au 
urnit spre progres cultura și civilizaţia acelor vremuri. Între umanism și 
iluminism, ca manifestări inițiale în timp, e distanță de aproape un veac, 
cu deplasare lentă, de ordin geografic, spre răsăritul Apusului (sic!). 
Cu toate acestea, cu sau fără un program exprimat, prin dimensiunea 
etnicităţii, a lingvisticii și prin cea estetică, mai ales, Grigore Ureche, 
Miron Costin, lon Neculce şi Dimitrie Cantemir par contemporani cu 
Samuil Micu, Gheorghe Şincai, Petru Maior și Ion Budai-Deleanu. As- 
pecte similare sunt vizibile în intenţia şi conținutul cronicilor şi studii- 
lor prin care umaniștii și iluminiștii aduc argumente de natură istorică, 
lingvistică, arheologică etc. în susținerea etnogenezei româneşti (ori- 
ginea, evoluţia, continuitatea şi unitatea neamului și a limbii române). 


Există numeroase puncte de interferenţă între cele două curente, care 
nu fac obiectul lucrării noastre, dar acestea au stat în atenţia specialiș- 
tilor ale căror rezultate de cercetare sunt deosebit de interesante și au 
lăsat, totodată, porţi deschise altor interpretări, chiar după câteva bune 
veacuri de la apariţia lucrărilor şi de la dispariţia autorilor lor. 


Create la o distanță seculară, două opere de natură beletristică oferă 
permanent multiple valențe de interpretare: Istoria ieroglifică a lui Di- 
mitrie Cantemir! și Țiganiada, de Ion Budai-Deleanu?. Autorii lor au 
avut biografii contorsionate, iar creaţiile literare — traiectorii bizare de 
apariţie, deoarece în mod nefericit pentru evoluţia limbii şi a literaturii 
noastre „s-au lăsat așteptate” aproape tot câte un veac. Aceste opere 
literare dau şi astăzi cititorului posibilitatea unor frapante analogii te- 
oretice sau aplicative, în afara deliciului de lecturare cu chei adecvate. 


Personalităţi ale veacului lor. Aparţinând evului mediu, Principele Di- 
mitrie Cantemir este, certamente, marele continuator al tradiţiei croni- 
cărești (umaniste) prin Hronicul vechimei a romano-moldo-vlahilor, însă, 
prin formaţia sa enciclopedică asaltează multiple domenii îndrăznețe de 

cercetare, asigurând puntea culturală spre iluminism. În domeniul filo- 
zofic, bunăoară, renascentistul Cantemir, prin Divanul (1698), şi ilumi- 
nistul Samuil Micu, prin Logica (1799), au pus bazele unui sistem con- 
sonant cu filozofia universală (conceptul de metafizică / „legile firei”). 


La rândul său, Ion Budai-Deleanu se afirmă ca un corifeu al iluminismu- 
lui literar românesc, când, la începutul sec. al XIX-lea, zorii preroman- 
tismului se arătau la orizont, şi face din filologie, istorie sau literatură 
tribune de formare şi deşteptare a conștiinței de neam. Spre asemuire, 
menționăm că a lăsat în manuscris o lucrare care arată același interes asu- 
pra originii neamului — De originibus populorum Transylvaniae. 


Aceste încrengături ale secolelor (XVII-XVIII şi XVIII-XIX) lasă un 
spaţiu oportun celor două spirite enciclopedice reprezentative prin 
activitatea de pionierat, care le așază cronologic, înaintea lui lon He- 
liade Rădulescu, M. Eminescu, B. P. Hasdeu, N. Iorga, G. Călinescu 
sau Mircea Eliade. Receptivi și racordaţi nemijlocit la mișcarea intelec- 
tuală europeană a vremii lor, cei doi cărturari au preocupări de natură 
renascentist-iluministă, înglobând propriilor creaţii domenii comune 
de interes, precum istoria, lingvistica, politica, literatura, estetica. 


Traiectoriile biografice. Deși au trăit vremuri în mișcare şi au cunoscut 
medii istorico-politice diferite, traiectoriile biografice ale celor două per- 
sonalități sunt comparabile. Născut în octombrie 1673, în satul Silişteni 
din ţinutul moldovenesc Fălciu, Dimitrie, al treilea fiu al domnitorului 
moldovean Constantin Cantemir, este trimis din pricini politice, la 15 
ani (1688), ca ostatic la Istanbul, departe de Ţara Moldovei. Întorcându- 
se în 1691, va sta doar doi ani acasă, după care, între 1693 până la 1710, 
va locui iarăși la Istanbul. În fapt, peste 20 de ani în capitala Imperiului 
Otoman, în total, 30 de ani departe de meleagurile natale. 


Tot astfel, lon Budai-Deleanu, născut în 1760 în satul Cigmău (Hu- 
nedoara) din Transilvania, a stat autoexilat peste trei decenii (Lvov, 
Viena), după cum mărturiseşte cu gravitate în „epistolia închinătoare” 
către prietenul său, Petru Maior: „Treizeci de ani au trecut, drăguţ Pe- 
reo, de când eu fui silit a mă înstrăina de ţara mea”. 


Niciunul dintre cei doi literați nu a fost longeviv: Dimitrie Cantemir 
a trăit 50 de ani (26 octombrie 1673 — 24 august 1723) şi Budai-De- 

leanu — 60 de ani (6 ianuarie 1760 — 14 august 1820), dar între ei — o 
depărtare de aproape un veac. 


Soarta stabilește și alte elemente de analogie biografică. Cu toate că s-au 
născut în spaţiul românesc (în Moldova și în Transilvania), amândoi s-au 
stins departe de meleagul natal: Dimitrie Cantemir — la Dimitrievka, în 
Imperiul rusesc şi Ion Budai-Deleanu - la Lvov, în Imperiul austriac, 
purtând fiecare în inimă dorul de ţară. În timp ce Cantemir ducea dorul 
Moldovei în pribegia lui prin Rusia (la moşia sa Dimitrievka), Budai- 
Deleanu se confesează mâhnit: „...şi măcar trăiesc aici în prisos de toate, 
totuși spre fericirea deplin patria-mi lipseşte”. Desigur, înstrăinarea nu 
a fost uşor de suportat de fiul de domnitor moldovean („...că dulce iaste 
dragostea moşiii”5), cum pribegia nu l-a bucurat nici pe trudnicul arde- 
lean („Nu-mi pociu scoate din inimă dorul țării în care m-am născut”*). 


În acest sens, observaţii pertinente face prof. univ. ieșean Elvira Soro- 
han, cercetător prob și perseverent al culturii medievale: „Amândoi ră- 
mân nişte refulați bântuiţi de un mistuitor dor de patrie ce se răscum- 
pără în consumarea excesivă a erudiţiei și a resurselor literare, umbrind 
prin conștiință estetică şi realizare modestele încercări românești de 
până la acea oră”. 


Interesant e şi că cele două specii literare (romanul alegoric și epopeea) 
au fost elaborate în perioada deplinei maturității creatoare, respectiv, la 
32 de ani Istoria ieroglifică (1705) şi la 40 de ani — Țiganiada (1800, pri- 
ma formă), vârste la care cei doi autori probează o experiență bogată 
şi vaste cunoştinţe în domeniile istoric, politic, filozofic sau cultural. 


Umaniști-iluminiști. Elaborate la distanță de un veac, Istoria iero- 
glifică la amurgul Renașterii, Tiganiada la crepusculul iluminismului, 
cele două opere fac dovada unui umanism luminat al autorilor, oferind 
cercetătorilor trasee inedite de cercetare nu numai a creaţiilor, ci şi a 
mediului cultural specific fiecărei epoci în care au trăit cei doi scriitori. 
Prin caracteristici, istoria literară alătură umanismului iluminismul. 
Criticul şi istoricul literar Al. Duţu insistă pe coroborarea celor două 
mari curente culturale întru progresul literaturii române, intitulându-și 
unul dintre studii Înnoirea structurilor literare. Umanism și iluminism:. 
Tot astfel, complexitatea acestor două personalități umanist-iluminis- 

te, înzestrate cu spirit enciclopedic a fost relevată de numeroși critici 
şi istorici literari, precum P. P. Panaitescu, care-l situează pe Cantemir 
printre gânditorii progresiști ai iluminismului, deși a fost „om desăvâr- 
şit al Renașterii”? sau precum Paul Cornea, care consideră că Budai- 
Deleanu „face figura unui om de Renaștere”, adică e „un scriitor de re- 
naştere timpurie într-o renaștere întârziată”. 


Ambii au creat opere de rezistenţă, valorificând tradiţia culturală au- 
tohtonă, atâta câtă era, dar prin care, fiind spirite libere, au promovat 
idei înnoitoare, raliindu-se orientărilor moderne ale Apusului. Pot fi 
identificate multiple ipostaze ale actului artistic. Mai întâi, funcționea- 
ză veridicitatea istoriografică, având în vedere că Dimitrie Cantemir a 
fost martor şi actant al evenimentelor istorice din naraţie. Budai-Delea- 
nu invocă „pergamenele” din mânăstiri și cele auzite „din gura Mârzii”, 
dar satirizarea racilelor feudale de la finele „veacului luminat” a făcut-o 
în directă cunoştinţă de cauză. Apoi, e vizibilă aplecarea către reflec- 
tia filozofică, cuprinsă-n „sentenții” (Cantemir) și „însemnări și luări 
aminte” (Budai-Deleanu), lucrate într-o viziune detașată, ceea ce asi- 
gură obiectivitatea asupra celor narate. Și nu în ultimul rând, suveran 
este actul creator prin care se relevă indubitabile aptitudini către epicul 
alegoric de amplă desfăşurare, fie că abordează specia romanului, fie a 
epopeii. 


Limbile de cultură. Cum orice rău își are partea lui de bine, cei doi li- 
terați, fie prin mediul intelectual asigurat și superior celui de unde ple- 
caseră, fie din plăcere sau constrângere, şi-au însușit limbile de cultură 
ale timpurilor și ale ariilor spirituale în care s-au format. A fi poliglot 
intră statutar în formaţia oricărui cărturar notoriu din toate timpurile. 


Instrucţia și educaţia din familie a primit-o Dimitrie Cantemir de la 
renumitul pedagog Ieremia Cacavelas, teolog poliglot, de origine grea- 
că. La Istanbul a învăţat limbile occidentale și orientale (turca, persa- 
na, araba). Încă din 1700 a redactat o lucrare teologică în latină, care 
era limba de circulaţie în cultura apuseană, urmată de alte importante 
opere şi, la cererea Academiei din Berlin, elaborează tot în latineşte lu- 
crarea ştiinţifică Descriptio Moldaviae (1716). La Istanbul, amiciţia cu 
ambasadorul Franţei, Charles d'Argental Marquis de Feriol, i-a înlesnit 

însușirea limbii franceze, iar statornica prietenie cu ţarul Petru I avea 
un suport lingvistic comun, limba rusă, în care a scris și studiul despre 
Sistema religiei mahomedane (1722). 


Într-un raport oficial al Tribunalului din Lvov, apare într-o scurtă carac- 
terizare faptul că Ion Budai-Deleanu, vorbea latina, germana, franceza, 
italiana, polona şi româna, după cum însuşi îi semnalează prietenului 
său: „am să-ți aduc aminte cum că eu învățând lătinește, italieneşte şi 
franțozăşte...!. Din 1784, Budai-Deleanu a început redactarea Lexi- 
conului românesc-nemţesc şi istoricii literari nu ocolesc faptul că a fost 
unul dintre colaboratorii Dicţionarului de la Buda (1825). 


Indubitabil că, formându-se în medii intelectuale elevate, ambii au do- 
bândit o înaltă pregătire la nivelul culturilor contemporane, europea- 
nă şi orientală. Operele de natură literară au fost elaborate departe de 
ţara natală, într-un mediu în care alte limbi erau uzual și oficial folosite. 
Conștienți că doar în limba maternă pot valorifica frăgezimi lexicale, 
încerca nuanţări stilistice, reda artistic întâmplări autohtone, este me- 
ritoriu că atât Cantemir cât şi Budai-Deleanu şi-au conceput şi lucrat 
operele literare în limba română. În pofida necesităţilor lingvistice im- 
perioase, vrednic de laudă e că niciunul nu și-a părăsit limba maternă, 
româna, ca formă de rezistenţă și liberă alegere de exprimare spirituală. 
Sub ce altă haină lingvistică ar fi putut ei reda atâtea nuanţe și subtilități 
specifice graiului românesc? 


Novatori în creaţia artistică. Pentru ambii cărturari, activitatea de 
pionierat în domeniul lingvisticii, logicii etc. s-a reflectat în mare mă- 
sură şi în domeniul creaţiei artistice. În opinia criticii și istoriei literare, 
Istoria ieroglifică, redactată în 1705, este valorificată abia la începutul 
sec. al XX-lea, când, în 1928, Nicolae Iorga descifrează și comentează 
scrierea cantemireană în vol. Istoria literaturii româneşti. Apoi, în 1965, 
după 260 de ani!, P.P. Panaitescu şi Ion Verdeș au prefațat și îngrijit 
prima ediţie a cărţii. Scrierea se instituie drept primul roman alegoric!” 
care include secvenţe narative autobiografice, istorice, fantastice, mo- 
nologuri lirice elegiace, descrieri portretistice etc. 


Tot așa, Țiganiada rămâne încă pentru multă vreme prima epopee şi 
unica, integral scrisă. Opera a fost elaborată în 1800, trimisă (însoţită 

de o scrisoare adresată lui Petru Maior), datată și localizată „18 Marţ 
1812. La piramidă. În Eghipet” Epopeea a fost publicată de Teodor 
Codrescu, în 1876 şi 1877, în „Buciumul român” (după trei sferturi de 
veac!) într-o primă variantă, și abia în 1925 publicată la București de 
către Gh. Cardaș, în varianta definitivă. 


Rămase nepublicate sau „nedescoperite” în sensul necercetate, ilustrele 
opere n-au mai putut influenţa în vreun fel câmpul literaturii de atunci, 
cultivat aleatoriu. Altfel ar fi arătat și proza și poezia epică în iluminismul 
sau în (pre)romantismul receptate tardiv la noi. „Întrucât Cantemir e 
primul şi, pentru multă vreme, singurul nostru scriitor cu o reală carieră 
europeană — punctează drept Elvira Sorohan — nu e aberant să presupu- 
nem că tipărirea Istoriei ieroglifice într-o limbă de circulaţie ar fi adus-o 
în poziția de model literar în dialog cu Occidentul”™. Nestatornicia vre- 
murilor ori alte domenii de interes, neînțelegerea mesajului „cu cifru” al 
autorilor care anticipau sau sincronizau tipuri de literatură, ori alte cauze 
neștiute au întârziat apariţia, receptarea, iar apoi cercetarea romanului 
cult şi a epopeii drept opere de pionierat în literatura noastră. 


În cronicile umaniștilor români se găsesc germeni ai literaturii artisti- 
ce, dar specii literare distincte, nu întru totul. Doar Cantemir îndrăz- 
neşte desprinderea unei proze romaneşti integrale. Similar, între co- 
rifeii Școlii ardelene, mulți zăbovesc în planul cultural-ştiințific, doar 
Budai-Deleanu pătrunde şi în imperiul ficțional epopeic. 


Literar, ei propun câte o izvoditură necunoscută şi neîncercată până 
atunci de cărturarii români. Elvira Sorohan!* sesizează ca „fenomen de 
excepţie” abaterea de ordin cronologic a apariției romanului înaintea 
epopeii, ceea ce nu s-a semnalat în literatura lumii. Aceşti umanist-ilu- 
minişti au creat specii literare fundamentale (romanul şi epopeea) prin 
care au descoperit / defrișat drumul epicului alegoric în literatura ro- 
mână, cu toate că, din nefericire, calea „dezvălită” a rămas „acoperită” 
şi necutreierată timp de aproape / mult peste un secol. 


Textele de escortă. Fiecare dintre cele două opere în discuţie este prece- 
dată de texte de escortă, de obicei prefațatoare, din care măcar unul este 
adresat direct cititorului, după cum bine se vede: Izvoditoriul, cititorului, 
sănătate, un Iarăşi cătră cititoriu, la final, dublat de alt Iarăşi cătră cititoriu 

(în Istoria ieroglifică a lui Cantemir) sau Prolog, urmat de Epistolie închi- 
nătoare cătră Mitru Perea şi acompanierea textului literar cu note de subsol 
extinse sau comprimate (în Țiganiada lui Budai-Deleanu). 


Provocarea cititorului spre a lectura textul se face printr-o întâmpinare 
directă, prietenoasă, pe un ton cald și respectuos, iscat din convingerea 
că el, beneficiarul acestor gânduri, este liber și înțelept în a citi printre 
rânduri şi a vedea dincolo de alegorie alte semnificaţii ale scrierii. Iată: 
„o, iubitule”, „iubitule, întâi o iertăciune dăruindu-mi”, „te rog, iubitu- 
le”, „să[nă |tate şi toate cele sufletului și trupului folositoare îţi poftesc”, 
„cinstitule” (la Cantemir) și iată: „primeşte, iubite cetitoriu, cu bună 
voință această izvoditură”, „drăguţ Pereo”, „ascultă și judecă”, „iubite 
Pereo”, „scrie-mi rogu-te”, „dragul meu Pereo”, „Fii sănătos!” (la Budai- 
Deleanu). 


Chiar dintru început, precum un musafir care, pășind pragul casei unui 
gospodar, îi adresează o urare tradițională, preiluministul Cantemir 
câștigă atenţia și deschide inima lectorului virtual, beneficiarul scrii- 
turii ce va urma, cu titlul Izvoditoriul, cititorului, sănătate. Ca instanță 
narativă, cititorul este „chemat” spre lecturare activă, totodată, „poftit” 
a fi „giudecătoriu” şi „drept sămăluitoriu” (supraveghetor, constatator, 
judecător, n.n. - L.C.) „asuprelelor” (constrângerilor, dificultăților, 
n.n. — L.C.), la care s-a supus cu bună știință autorul. 


Ținta lui Budai-Deleanu este asemănătoare în Prolog: „primeşte, iubite 
cetitoriu”. Chiar dacă în Epistolie închinătoare cătră Mitru Perea, vestit 
cântăreţ! aria de adresare se restrânge la unul singur, se subînţelege că e 
vorba de unul fictiv, ne-individualizat. 


În textele de escortă, autorii au strecurat elemente de natură autobi- 
ografică, îndeosebi de natură reflexivă, dacă avem în vedere „dubla 
intenţie a limbajului”'5, începând cu politeţea adresărilor, urmate de 
exprimarea îngrijorărilor artistice de „izvoditori” / „scriptori” care tre- 
buia să găsească soluţia estetică pentru a fi înțeleși de cititori. Şi ambii 
au ales cifrul alegoric. 


Raportul izvoditor / scriptor — cititor presupune o coroborare a celor 
două instanţe narative. Altfel, niciunul dintre cei doi nu și-ar justifica 
existența; scrierea ar fi inutilă fără receptor și fără izvoditor n-ar exis- 
ta instanța de cititor. Aşadar, autorii se adresează unui cititor liber de 

constrângerile în care au creat ei, unui cititor inteligent predispus re- 
ceptării estetice: pentru „a te îndulci” și „a te îndestuli”, scrie Cantemir. 
Având deplină încredere în judecata faptelor de către cititor(i), le oferă 
A ..» . v A v A p4 e p4 
generos „pârga ostenelii” lor, fiindcă „cel înțălept va înțălege!”, adaugă 
. . » s 
„scriptoriul” Budai-Deleanu. 


Titluri şi subtitluri. Ne-am propus în cele ce urmează a zăbovi asupra 
unor similitudini de concepţie structural-estetică ale celor doi cărtu- 
rari, având în vedere că paginile cu care își escortează fiecare autor ope- 
ra pot fi considerate acte programatice de natură literară. 


Modelele umaniste şi iluministe propuneau, spre înlesnirea lecturii, pe 
lângă titlul propriu-zis, un subtitlu, o precizare, o explicaţie sau o dez- 
legare de înţelesuri. Titlul Istoriia ieroglifică, de exemplu, este secon- 
dat de precizarea compozițională: „în doaăsprădzece părți împărțită, 
așijderea cu 760 de sentenţii frumos împodobită, la începătură cu scară a 
numerelor dezvălitoare, iară la sfârşit cu a numerelor streine tâlcuitoare”. 
Aidoma, titlul epopeii Țiganiada este suplimentat prin „sau Tabăra ți- 
ganilor. Poemation eroi-comico-satiric. Alcătuit în doaosprăzece cântece 
de Leonachi Dianeu”, ba, chiar lămurit şi prin nota de subsol a primei 
pagini de epopee: „< Tiganiada», adecă lucru sau povestea țiganilor”. 
Închidem comentariul, evidențiind componentele similare, aproape 
identice: 

a) compoziţia: în doaăsprădzece părți împărțită — alcătuit în doaospră- 
zece cântece”; 

b) belșugul stilistic: frumos împodobită — îmbogățită; 

c) substratul moral-filozofic: cu 760 de sentenţii — cu multe însemnări şi 
luări aminte; 


d) structura: împletiri de planuri — istoric și ficțional. 


Titlurile alese au dezlegări mai mult sau mai puţin explicite. Istoria ie- 
roglifică propune, în tradiţia istoriografică a cronicarilor antecedenţi, o 
înșiruire cronologică de evenimente și fapte dintr-o anumită perioa- 
dă, aici, între anii 1688-1705, adică de la plecarea prințului la Istanbul, 
respectiv, înscăunarea lui Constantin Brâncoveanu, până la revenirea 
la tronul Moldovei a fratelui Antioh. Atributul acesteia — hieroglifi- 

că — avertizează asupra unei abateri de la normă, prin inserarea unor 
elemente criptice, pe care le lămureșşte parțial în definiția dată pentru 
ieroglifie, în mini-dicţionarul Scara a numerelor şi cuvintelor streine tâl- 
cuitoare: „chipuri de pasiri, de dobitoace și de alte jigănii și lighioi cu 
carile vechii în loc de slove să slujia”"?. Prin acest tertip stilistic, domni- 
torul putea rosti adevărul lui, fără urmări grave asupra politicii pe care o 
proiecta, a familiilor boierești înrudite ori asupra existenței sale. 


Fiecare din cele două opere, prin simpla „tituluire”, pregătește recep- 
torul în privinţa conţinutului (o istorie” ascunsă, respectiv, o legendă 
„la vedere”), dar deconspiră și atitudinea autorilor asupra celor narate. 
Cantemir adoptă o postură încărcată de gravitate, urmărind respecta- 
rea adevărului, în timp ce Budai-Deleanu abordează și registrul comic, 
prin bagatelizarea faptelor de care nu eroii fac haz, ci receptorii. 


Menirea educativ-artistică a operei. În toate timpurile culturale, 
scrierile istoriografic-literare au avut / au menire (asupra cititorilor) 
educativ-artistică, întrucât, precizează autorii în discuţie, pot fi cu „fo- 
los”, pot „îndulci” și „îndestuli” (Izvoditoriul...”) ori îi pot îndemna pe 
„tinerii cei de limbă iubitori a cerca și cele mai rădicate şi mai ascunse 
desişuri ale Parnasului” (Prolog), avertizându-i să fie prudenţi „a nu 
face şi ei doară nebunii asemenea când s-ar tâmpla să vie cândva la o 
tâmplare ca aceasta” (Epistolie închinătoare...2!). Constatăm, așadar, că 
îndemnurile au caracteristici didahice, iar atitudinea faţă cu cititorul 
este ușor paternalistă, chiar testamentară, aidoma aceleia a unui maes- 
tru față de discipolii săi. 


Dimitrie Cantemir, sub haina artisticului, concepe o astfel de scriitură 
încât lasă scris informaţii din dedesubturile politicului care, pe atunci, 
era periculos a fi consemnate în regim deschis. Dintru început, în men- 
talitatea estetică a iluministului ardelean, responsabil şi ferm, se cuibă- 
reşte voinţa („vrând”) de „a forma ş-a introduce un gust nou de poesie 
românească”, precum şi mândria de a arăta altor „neamuri a Europei 
preţul voroavei și dulceaţa graiurilor bine rânduită, adică ritorica și 
poesia [...]”?. 

Note | 


1 Dimitrie Cantemir, Istoria ieroglifică, I, Ed. Minerva, 1978, ediţie îngrijită, note şi glo- 
sar, de Ion Verdeș și P. P. Panaitescu, prefaţă și tabel cronologic de Alexandru Duţu. 

? Ion Budai-Deleanu, Țiganiada, Editura Dacia, Cluj-Napoca, 1984, studiu introductiv, 
tabel cronologic și bibliografie selectivă, de Ioana Em. Petrescu. 

3 Ion Budai-Deleanu, op. cit., p. 28. 

+ Ibidem. 

5 Cf. Prevorovire înformuind cititoriul, Cartea a doa, Capul VII, p. 338, în Hronicul vechi- 

The article is about author's attempt to in large the con- 
nectors paradigme of a literary text. Along with traditi- 
onal connectors - conjunctions, advers, adverbial parti- 
cles, — this paradigm can also comprise some verbal and 
nominal structures, such as eurysemic verbs and nouns 
and structures wich have an indetermined meaning. The 
eurysemic verbs and nouns can be used both before and 
after the discourse and in this way they acquire an prono- 
minal function. The structures with an intermined mea- 
ning stand before the discourse units, makening them 
more open to a semantic completion. 


Ce qui est intéressant dans une énigme, ce n'est pas la vérité 
quelle cache, mais le mystère qu'elle contient. 
Eric-Emmanuel Schmitt 


0. Forța şi viabilitatea unei teorii, a unei idei 
lingvistice constă nu numai în potențialul ei de 
a explica realitatea glotică sau în anvergura de 
cuprindere a fenomenelor disparate din lim- 
bă, dar şi în numărul și calitatea debușeurilor 
conceptuale pe care ea le deschide spre studi- 
erea plenară a acestei realități. Să ne amintim 
în acest context teoria semnului lingvistic, 
elaborată de F. de Saussure, triada conceptu- 
ală sistem - normă — vorbire a lui E. Coşeriu 
sau teoria unităţilor minimale semnificative a 
lui A. Martinet, nuanţată cu multă inspiraţie 
de către neuitatul nostru savant prof. Grigore 
Cincilei ș.a. 

1. Ne vom referi în continuare la funcția coezivă a unei serii de cu- 
vinte care alcătuiesc paradigma unităților eurisemice, care au o 
semnificație largă, de tipul substantivelor rom. lucru, faptă; fr. chose, 
truc, machin; al verbelor rom. a face, a fi; fr. faire, avoir, être şi altele. În 
această paradigmă vom include și unitățile lexicale numite cu deno- 
tat variabil sau unități cu semnificație nedeterminată, de tipul rom. a 
imita; fr. réaliser, agir ş.a. 


Drept punct de plecare al studiului de față ne-a servit teoria acad. 
Anatol Ciobanu despre blocurile sintactice (BS) ca unități sau structuri 
discursive şi teoria profesorului de la Moscova Ghenadie Kolşanski 
despre blocurile comunicative (BC), care sunt unități dinamice, luate în 
planul funcționării lor ca blocuri de conţinut. 


După cum afirmă prof. A. Ciobanu, unităţile limbii se leagă între ele, 
înainte de toate, prin necesităţi de interes informativ, şi nu doar pur 
formal-gramatical, făcând posibilă intenţia de a exprima plenar un me- 
saj informativ [1, p. 71]. Astfel, apar structuri superioare (gramatical şi 
semantic) propoziției, structuri care „...nu sunt nişte unități categoriale 
(morfologizate), ci funcţionale (nemorfologizate)” [1, p. 72; 2, p. 29]. 


Savantul rus vizează, la rândul lui, în mod expres, aspectul comunica- 
tiv al structurilor de vorbire și scrie: ,...lingvistica comunicativă merge 
mult mai departe în planul descrierii caracterului normativ al unităţilor 
limbii şi a semanticii lor, a taxonomiei formale și semantice, şi ajunge 
în planul studierii dinamicii funcţionale a acestor unități, astfel zis, al 
studierii corelaţiei formelor limbii şi a efectelor lor semantice în actul 
vorbirii” [3, p. 28]. 


Deci prof. Gh. Kolşanski vorbește de blocuri comunicative, iar prof. 
A. Ciobanu se referă de blocuri sintactice, ambele structuri punând 
în valoare aspectul dinamic al limbii. Important pentru noi este faptul 
că ambele teorii se înscriu plenar în concepţia funcționalistă a limbii, 
concepţie considerată drept o activitate logico-gramaticală, un proces 
care se află în permanentă adaptare la necesităţile comunicative ale lo- 
cutorului. După cum este bine cunoscut, teoria BS se bazează pe ideea 
indispensabilei corelaţii dintre sintaxă şi semantică şi constituie unul 
dintre cei mai importanţi piloni ai întregii concepții gramaticale a prof. 
A. Ciobanu. BS, conform concepţiei savantului nostru, sunt unități 

comunicative, a căror structură sintactică creează imaginea „unui tot 
semantic, noţional şi, desigur, funcțional” [1, p. 72]; acestea reprezintă 
structuri sintagmatice, impregnate de substanță semantică și dispun 
de propria structurare formală şi de propriile relații gramaticale. În ca- 
zul BS, ca şi în cazul altor structuri sintagmatice de expresie, iese la 
suprafață relaţia strânsă dintre expresie și semantică, dintre forma de 
expresie şi conținutul vehiculat de această formă. 


Vom specifica aici că BS, deși dispun de o structură compozițională 
variată, au un contur previzibil — nu depășesc limitele unei propoziţii 
sau ale unei fraze [5]; astfel, putem avea BS ale subiectului, ale predi- 
catului, ale complementelor etc. [1, p. 73-75]. 


Cât priveşte BC, după părerea lingvistului Gh. Kolșanski, lucrurile se 
distribuie puţin altfel. BC sau textul are o structură gramaticală com- 
plexă, deoarece ele pot fi compuse dintr-un ansamblu de structuri sin- 
tagmatice și reușesc să exprime diferite tipuri de conținut cu caracter 
cognitiv, informativ, psihologic şi social [3, p. 89]. În alţi termeni, BC 
(sau textul) sunt structuri multiaspectuale ale limbii, dintre care cele 
mai importante dimensiuni sunt de ordin sintactic, semantic și prag- 


matic [4, p. 536]. 


Dacă, după cum afirmă prof. Gh. Kolșanski, „...fiecare verigă a sistemului 
limbii îşi realizează potenţialul funcțional-semantic într-o corelaţie strân- 
să a celorlalte verigi, şi în special ale sistemelor lexico-gramaticale” [3, 
p. 31], pentru ca subiectul vorbitor să-și realizeze plenar intențiile comu- 
nicative, și dacă, potrivit opiniei prof. A. Ciobanu, unităţile comunicative 
„dispun de propria structurare formală şi de propriile relaţii gramaticale” 
[1, p. 72], cercetătorului îi revine sarcina de a preciza, de a specifica şi a 
descrie natura acestor relații gramaticale, caracterul particular al structu- 
rării formale a unităților comunicative, dar și de a găsi mijloacele de dis- 
cretizare a acestor relaţii. Astfel, în prim-planul BC-urilor vin unităţile cu 
funcţie de conectori textuali, adică acele cuvinte sau grupuri de cuvinte a 
căror funcţie este să asigure legătura formală și semantică dintre segmen- 
tele blocului discursiv și să constituie unul dintre mijloacele importante 
de realizare a coeziunii discursive sau textuale [4, p. 130]. 


2. Este bine cunoscut deja faptul că paradigma conectorilor textuali se 
alcătuieşte din unităţi care pot contribui la organizarea secvenţelor, în 

multe cazuri, superioare frazelor complexe. Putem cita aici seria de ele- 
mente din clasa conjuncțiilor şi a adverbelor conjunctive. Într-o secvență 
textuală, aceste elemente asigură legăturile formale și semantice dintre 
segmentele unui text, deci iau funcție coezivă; ele realizează în același 
timp şi coerenţa unităţilor textuale, dându-le acestora un caracter uni- 
tar de structură comunicativ-suficientă. Printre aceste elemente cu 
funcție coezivă găsim o serie de verbe și substantive, zise și pro-forme, 
care înlocuiesc alte unități lexicale din aceeași secvenţă discursivă. 


Să analizăm câteva exemple: 


a) „Să vezi un lucru: (...) umblu ziua-n ameaza mare pe drum de țară şi 
nimeni nu mă oprește în cale, (...); mă duc în oraș și stau de vorbă cu 
domnii..” (loan Slavici, Moara cu noroc). 


b) „En toute situation, les femmes ont plus de causes de douleur 
que nen a lhomme, et souffrent plus que lui. Lhomme a sa force 
et l'exercice de sa puissance: il agit, il soccupe, il pense, il embrasse 
lavenir et y trouve des consolations. Ainsi faisait Charles” (H. de Bal- 
zac, Eugénie Grandet). 


Dacă izolăm propoziția din contextul întreg al primului exemplu, 
substantivul lucru nu are sens [6], el are doar o semnificație largă de 
situație; chestiune; fapt, fixată în dicționarele explicative [7], şi care este 
conținutul lui ca element al sistemului lexical al limbii române, acel 
conținut care rămâne după ce se face abstracție de valorile contextuale 
şi situaționale [4, p. 472]. După cum se vede, substantivul lucru, fiind 
în poziție cataforică, ia sens doar urmat de cele patru propoziții din re- 
stul secvenței ce alcătuiesc semantica lui contextuală, adică sensul lui. 
Acest sens ar putea fi reprezentat prin formularea semantică nominală 
sau substantivală a celor patru verbe-predicat. 


În alţi termeni, substantivul lucru, întrebuințat în poziţie cataforică, 
înaintea sursei lui semantice, devine o pro-formă (cf. pronume), un 
substitut al conţinutului propoziţiilor care îl urmează. Ca pro-formă, 
ca unitate eurisemică, substantivul lucru capătă funcţie structurală co- 
ezivă, el leagă întreaga secvenţă şi reprezintă totodată sensul întregii 
unități comunicative. 


Făcând parte din propoziţia cataforică, substantivul lucru deschide 
perspectivele semantice ale întregii unități comunicative: el cere com- 

pletare sau, mai bine zis, concretizare semantică, desprinsă din con- 
textul celor patru verbe-predicat, deci a întregii secvenţe discursive, a 
întregului bloc comunicativ. 


În al doilea exemplu, situaţia diferă în raport cu cea din primul exem- 
plu. Verbul faire încheie blocul comunicativ şi este în poziţie anaforică. 
Ca şi în cazul substantivului lucru, verbul faire, unitate eurisemică, scos 
din contextul secvenţei date, are doar o semnificaţie largă (a realiza) 
cu care se înscrie în paradigma unităților denominative ale limbii fran- 
ceze, Deci: 


a) propoziţiile care precedă verbul faire alcătuiesc sursa semantică a 
acestuia; 


b) verbul faire devine o pro-formă, un pro-verb, un substitut al 
conţinutului anterior pe care el îl reprezintă; 


c) fiind eurisemic, verbul faire în poziţie anaforică recapitulează, ge- 
neralizează conţinutul întregii unități comunicative. După verbul faire 
poate veni o altă idee, o altă secvență semantică, un alt bloc comuni- 
cativ; 


d) fiind eurisemic, verbul faire denumeşte indirect procesul, graţie 
corelaţiei lui cu celelalte verbe concrete din întreaga unitate comuni- 
cativă. 


Unităţile verbale cu sens nedeterminat urmează aceleași particularități 
funcţionale discursive ca și eurisemantele: acestea pot avea poziție 
anaforică sau cataforică în structurile propoziţionale; îşi concretizea- 
ză denotatul (sensul) în țesătura întregii structuri comunicative. De 
exemplu: 


„Ernst pressa son ami et murmura sans le regarder. 


- Continuons à déambuler comme des promeneurs anodins, (...) Frie- 
drich obéit, puisque son ami devinait une menace” (P. Rambaud, La 


bataille). 


Astfel, putem conchide că unitățile eurisemice și cele cu sens nedeter- 
minat iau funcție coezivă în structurile discursive; ele reprezintă, de ase- 
menea, un fenomen de natură semantică și structurală pronunţată, care 
este cea de a varia modalitățile de expresie; acest fenomen are caracter 

nu doar stilistic, ci înainte de toate gramatical și este „una dintre legitățile 
fundamentale de structurare a vorbirii în limba franceză” [8, p. 254]. 


3. Odată cu reorientarea cercetărilor de la analiza cu precădere a aspectului 
formal al elementelor limbii spre analiza particularităţilor de funcționare 
a acestora, spre studierea particularităţilor de funcționare discursivă a 
unităților și structurilor limbii, se creează noi perspective şi modalităţi de 
abordare ştiinţifică a materialului faptic. Studierea discursivă a fenomene- 
lor limbii permite de a scoate în evidenţă noi fațete ale acestor fenome- 
ne şi unități; lingvistica discursivă lărgește simţitor câmpul de investigaţii 
teoretice, ea pune în lumină noi aspecte de funcţionare ale unităților de 
expresie; deseori lingvistica discursului, numită și lingvistica (gramatica) 
textului, șterge unele hotare pe care le stabilesc cu atâta perseverenţă și 
stăruință unii cercetători dintre variantă şi invariantă, limbă şi vorbire, im- 
plicit şi explicit, gramatica activă şi gramatica pasivă ș.a. 


În aceeași ordine de idei, se înscrie şi problema funcţionării textuale sau 
discursive a eurisemantelor care, în procesul de întrebuințare comuni- 
cativă, capătă funcţii coezive și pot fi înscrise în paradigma funcțională 
a elementelor structurale ale limbii. 


Note 1. A. Ciobanu, Sintaxa și semantica (Studiu de lingvistică 
si referinte generală), Editura Ştiinţa, Chişinău, 1987. 
bibliografice 2. A. Ciobanu, Sintaxa practică (Cu elemente de analiză 
transformaţională), Editura Lumina, Chişinău, 1982. 
3. T. Koamancruă, Kommynukamusnas pynkyus u cmpyK- 
mypa a3vika, Hayka, MockBa, 1984. 
4. A. Bidu-Vrănceanu e. a., Dicţionar de ştiinţe ale limbii, 
Editura Nemira, Bucureşti, 2001. 
S. În lingvistica gramaticală franceză se întrebuințează 
termenii de frază simplă şi frază complexă; propoziția este 
component al structurii gramaticale a frazei complexe, 
dar și forma de expresie a judecății. 
6. A nu se confunda sensul cu semnificaţia; sensul este 
„un ansamblu de seme inerente și aferente, actualizate 
într-o suită lingvistică, fiind dependent de context și de 
situație” [4, p. 472], iar semnificaţia este „semnificatul 
unei unităţi lingvistice definite, făcând abstracţie de con- 
texte şi de situaţii concrete” [ibidem]. 
7. Dicţionar explicativ uzual al limbii române, conducătorul 
lucrării acad. Silviu Berejan, Editura Litera, Chișinău, 1999. 
8. B. T. Tax, Conocmaeumeavnas nekcukonozus, MexAyHa- 
poanie ornomenns, Mockea, 1977. 

The article, based on interdisciplinary research, focuses 
on the corelation between the faunistic termonology and 
the units of the name system, as well as on their reflecti- 
on in Romanian mythology, folklore and folk traditions. 
Additionally, it identifies, locates and documents the 
equivalents of the common terminological lexicon and 
the historic and current toponomy. The parallel between 
words and names is presented in the framework of the 
general Romanian space. 


Fauna spațiului geografic carpato-danubia- 
no-pontic este deosebit de bogată şi variată, 
conţinând specii rare sau unice pe întreg con- 
tinentul european. Circa 3600 de specii fau- 
nistice sunt dispuse pe diferite zone naturale 
specifice mediului lor de viață. Peste 250 de 
specii de păsări, sedentare și migratoare, și 
aproximativ 80 de specii de pești populează 
apele râurilor şi lacurilor din acest spaţiu. Fau- 
na terestră include şi specii de mamifere care, 
cu părere de rău, sunt pe cale de dispariţie. 


Cu câteva secole în urmă lumea animală era 
cu mult mai bogată și mai numeroasă. Plasân- 
du-ne imaginar în timpurile vechi, am putea 
lesne descoperi bouri, elani și zimbri în pă- 
durile din regiunile montane şi premontane 
ale Carpaţilor, cârduri de antilope în stepele 
Bugeacului și Dobrogii, turme de căprioare 
trecând în goană dintr-un luminiş de pădure 
în altul, vulturi negri (zăgani) pe piscuri de 

munți, sumedenii de pelicani și lebede în delta Dunării și pe lacurile 
şi bălțile din lunca Prutului și Nistrului. Schimbarea condiţiilor clima- 
terice, extinderea activității omului, creșterea poluării mediului și, mai 
cu seamă, braconajul din ultimul timp, au influenţat negativ fauna ci- 
negetică. Dintre animalele carpatine, bourii și zimbrii sunt speciile dis- 
părute complet din mediul natural liber, iar ursul brun și cerbul comun 
s-au menţinut pe alocuri datorită ocrotirii lor prin lege. 


O cronică din sec. al XIII-lea mărturisește asupra bogăției naturale a 
Moldovei: „Ţara este încântătoare, împodobită de dumbrăvi și păduri 
şi minunat de bogată şi plină de tot felul de animale şi păsări” [1, p. 72]. 
Dimitrie Cantemir relatează: „Turme de cerbi, căprioare și capre negre, 
vulpi, urși şi lupi rătăcesc de colo până colo prin păduri... Se găsesc, de 
asemenea, și mari herghelii de cai sălbatici, care nu se deosebesc cu 
nimic de cei domestici, doar că sunt ceva mai mici, dar viguroşi” [2, 
p. 39,41]. Hrisoavele domnești, cronicele țării, cărțile vechi, literatura 
de specialitate ne furnizează importante informaţii despre animalele 
noastre carpatine de odinioară și de astăzi. 


Bourul este unul dintre animalele sălbatice dispărute. Numele științi- 
fic al acestui mamifer Bos primigenius se traduce prin „bou primordial”, 
animalul fiind considerat strămoșul vitelor cornute mari de astăzi. Mai 
este cunoscut și cu numele de taur și taur sălbatic. 


Specialiștii paleontologi susțin că bourii au apărut și au evoluat în zona 
munților Himalaya din India, de unde, acum două milioane de ani, 
au migrat spre estul Asiei și nord-estul Africii. În sud-estul Europei au 
ajuns acum 250.000 de ani. Fosile ale bourului au fost descoperite în 
solurile nisipoase şi de pietriş din Câmpia Română și Podişul Moldo- 
vei. Picturile rupestre de la Lascaux şi Livernon din Franţa, care con- 
ţin şi desene ale bourilor, confirmă răspândirea animalului şi în vestul 
Europei. 


Turme numeroase de tauri sălbatici se găseau în zonele de stepă și sil- 
vostepă, urmând apoi ca aceste animale, din cauza extinderii civiliza- 
tiei umane, să se retragă în pădurile montane. În Europa, fenomenul 
dispariţiei bourilor a pornit din vest spre est, ultimele exemplare fiind 
vânate, în Polonia și Moldova, în sec. XV-XVI. Vânatul acestor viețui- 
toare, ca și a zimbrilor, era o prioritate a clasei dominante. 

Bourul european era un animal masiv și extrem de puternic, mai mare 
decât zimbrul, masculii depăşind adesea 1000 kg. Avea o înălțime de 
1,8 m şi o lungime de cca 3 m. Corpul lui era acoperit cu păr de culoare 
neagră, având o dungă cenușie de-a lungul spinării. Capul, cu fruntea 
alungită, culmina cu nişte coarne mari, recurbate în anterior. Cornute- 
le mari de astăzi dispun de dimensiuni mult mai mici față de strămoșii 
lor sălbatici: 1,4 m în înălțime, 2,3 m în lungime și o greutate de până 


la 500 kg. 


Cărţile religioase orientale susțin că Omul și Taurul au fost primele fi- 
inţe care au populat de la începuturi Terra. Omul întruchipa Realitatea, 
iar Taurul simboliza Divinitatea. Nu e întâmplător faptul că imaginile 
unor zei și titani mitologici sunt ornate cu coarne de taur. Conform 
credințelor preistorice taurul poseda calități magice și puteri suprana- 
turale, devenind astfel ocrotitori a toate şi a tot ce există pe lume [3, 


p. 54-63]. 


În folclorul românesc bourul-taur e animalul legendar prezent în multe 
basme și istorisiri populare. Într-o poveste taurul se înfrățeşte cu fiul de 
împărat şi împreună pornesc în căutarea Zânei Florilor, pe care o răpi- 
se Balaurul. Într-un caz bourul salvează o turmă de căprioare pe care 
era gata să le sfâșie o haită de lupi, iar în alt caz scoate toate vietățile din 
pădurea care luase foc. 


Bourul era animalul totem, protector al fertilității şi ocrotitor al prun- 
cilor. Strămoșii noştri denumeau cu numele bourului copiii la naștere, 
pentru a fi păziți de toate cele rele, de boli şi de primejdii, pentru ca 
odraslele lor să crească sănătoase și puternice aidoma acestui animal 
[3, p. 60]. De aici prenumele de băieţi și fete din timpurile străvechi: 
Bour, Boura, Bouran, Bourel. În multe cazuri aceste prenume au devenit 
mai târziu nume de familie, numele unor viţe de neam. Sunt o dovadă 
în acest sens menţiunile documentare: Dragoș Bourul (1512), Toader 
Bourel (1616), Ion Boureanul, pârcălab de Neamţ (1454), Pătrașcu Bo- 
ureanul, diac (1584) [Pentru anii de atestare documentară a numere- 
lor proprii, aici şi în continuare, a se vedea sursele bibliografice cu nu- 
merele 4, 5, 6, repertoriile alfabetice]. 


Zoonimicele bour şi taur, precum şi derivatele lor antroponimice, stau 
la baza unor nume topice actuale: Boura, Boureni, Cornul Bourului, Po- 

iana Bourilor, Taura, Tăureni. Frecvente sunt și atestările documentare 
(sec. XVI-XVIII): Boura, pârâu, afluent al Moldovei, jud. laşi; Boureni, 
sat pe râul Moldova, ţin. Suceava; Bourii, loc în braniștea mănăstirii Taz- 
lău, jud. Neamţ; Bourul Loznii, loc în hotarul satului Şendriceni, jud. Bo- 
toşani; Turia, pârâu la Ostăpceni, jud. Iaşi (slav. myp „bour, taur”). 


Pe teritoriul republicii noastre au fost înregistrate numele topice: Bou- 
reni, loc în Codrii Tigheciului (1721); Valea Bourului, vale în ţin. Soro- 
ca (1820); Turia, pârâu, afluent pe dreapta al Prutului, țin. laşi (1807); 
Ocolul Turiei, ţin. laşi (1817), cu satele Bocșa, Risipeni, Izvoare, Lucă- 
ceni ş.a. (astăzi în r. Făleşti), Sculeni, Gherman, Blindești, Medeleni 
ş.a. (în r. Ungheni). 


De numele bourului e legată legenda despre întemeierea Statului Mol- 
dova, precum și inspirația legendară despre stema și sigiliul Ţării Mol- 
dova. Istorisirile vechi populare sunt preluate și folosite în opera croni- 
carului Grigore Ureche: „Umblându păstorii de la Ardeal, ce se chiamă 
Maramoroș, ... au dat de o fiară ce se chiamă bour şi după multă goană 
ce au gonit-o prin munți cu acei păstori, şi pe unul carile să vedea mai 
de cinste şi mai de folos... l-au pus domn”. Dimitrie Cantemir, în Hroni- 
cul vechimei româno-moldo-vlahilor, precizează însă că „Dragoş vodă a 
fost domn şi fecior de domn”. 


Capra neagră, denumită și capra de munte, este una dintre cele mai 
vechi animale de pe Terra. Cu aproape două milioane de ani în urmă, 
în perioadele glaciare ale cuaternarului, caprele păşteau în stepele reci 
de pe glob impreună cu mamuţii, rinocerii și alte animale dispărute 
astăzi. Odată cu încălzirea climei și topirea ghețarilor, ele s-au văzut 
nevoite să se retragă în regiunile montane, unde au găsit condiţii natu- 
rale de viață asemănătoare cu cele din vechime. Oamenii preistorici le 
vânau ca și pe mamuțţi, rinoceri, bizoni, antilope. 


Vestigiile arheologice, picturile rupestre descoperite în diferite țări ale 
lumii sunt o dovadă că aceste animale s-au răspândit mai apoi pe toate 
continentele, cu excepția Australiei şi Antarcticii. Acum 9.000-10.000 
de ani omul a domesticit caprele sălbatice pentru hrană, pentru îm- 
brăcăminte și alte trebuinţe (confecţionarea burdufurilor pentru apă, a 
unor instrumente muzicale etc.). Actualmente, diferite specii de capre 
negre populează masivele muntoase din Europa, Asia, Africa, America. 

Sunt frecvent întâlnite în munţii Pirinei, Alpi, Balcani, Carpaţi, Cau- 
caz, Himalaya, Tibet. Munţii Carpaţi găzduiesc numeroase exemplare 
europene în zonele Bucegi, Făgăraș, Piatra Craiului, Retezat, Rodna, 
Tarcu, Părâng. S-au făcut colonizări de capre negre şi în alte zone mon- 
tane: Ceahlău, Haşmaş, Rarău. 


Acum 50-60 de ani, în multe dintre ariile carpatice, animalul se consi- 
dera o specie pe cale de dispariție sau chiar dispărută. A supravieţuit 
doar datorită legilor de protecţie a faunei și florei adoptate în România 
prin anii '30 ai secolului trecut. Astăzi Munţii Rodnei sunt recunoscuți 
ca Parc Naţional şi Rezervaţie a Biosferei de importanţă internațională, 
având în administrarea sa o suprafață de aproximativ 46.400 de hectare. 


Capra neagră se distinge prin aspectul fizic şi datele sale biometrice. 
Este un animal ierbivor care face parte din familia Bovidelor, subfami- 
lia Caprinelor. Termenul ce o definește derivă din cuvintele de origine 
latină rupes „râpă stâncoasă, „stâncă şi capra — denumirea animalului, 
semnificația îmbinării lexicale fiind „capră de stâncă, capră de mun- 
te”. Masculul are înălțimea de 1,10-1,30 m, lungimea de 1,30-1,40 m 
şi greutatea de 30-50 kg. Femela atinge dimensiuni mai mici. Anima- 
lul se caracterizează printr-un corp scund, un gât relativ lung, un cap 
scurt cu două coarne inelate şi incovoiate spre spate. Picioarele, subțiri, 
dar musculoase, au copita despicată. Vara culoarea blănii este brună- 
roșcată, cu o dungă neagră pe spate, partea inferioară a corpului fiind 
alb-gălbuie. Iarna corpul este de culoarea brună-închis, abdomenul și 
picioarele albe, capul alb-gălbui, cu o dungă neagră pe creștet. Culoa- 
rea preponderent brună-închis până la cenușiu-neagră a determinat 
denumirea animalului — capra neagră. 


Caprele negre trăiesc în grupuri de 15-20-30 de exemplare, formate 
în fond de femele bătrâne și tinere. Masculii se retrag din grupuri și 
trăiesc în singurătate. Revin iarna și conduc cârdurile până spre primă- 
vară. Unul dintre animale stă tot timpul de pază pentru a da alarma în 
caz de pericol. Semnalul de alarmă este dat prin bătaia cu picioarele în 
stâncă, precum și printr-un şuierat specific produs de aerul împins cu 
presiune prin nările întredeschise. Speriate, în fuga lor agitată, caprele 
pot face salturi de 2 m înălțime și de 5-6 m lungime. La nevoie pot tra- 
versa înot râurile şi lacurile alpine. 

Animalele îşi au habitatul în masivele muntoase de mari altitudini, în- 
tre stânci colțuroase, în peşteri și locuri dosite de arbuşti. Se hrănesc 
cu iarbă, frunze și ramuri fragede de copăcei, cu ciuperci şi lichene. 
Longevitatea lor este de 15-20 de ani. 


Capra neagră se remarcă prin supleţea corpului, prin ţinuta semeaţă a 
capului, prin noblețea caracterului, prin agerime și agilitate. Animalul 
este un simbol al frumuseţii și libertăţii, al vieţii volnice în mediul na- 
tural. Silueta sa apare pe diverse steme, embleme și plachete. Figurează 
şi pe stema regiunii istorice a Maramureșului. 


Caprele domestice de astăzi au moștenit multe dintre calităţile ca- 
prelor sălbatice: mobilitatea, agerimea, istețimea. Aidoma caprelor 
de munte, care sar cu uşurinţă de pe un colț de stâncă pe altul și urcă 
sprintene versanţii abrupți ai munților, se cațără și acestea pe garduri, 
pe scârte de paie și stoguri de fân, pe acoperișul caselor, iar uneori și 
pe ramurile copacilor înalți. În mitologia, creația folclorică și tradițiile 
populare românești capra apare ca personaj pozitiv, aducător de noroc, 
belșug și liniște, fiind calificat un animal simbolic cu funcţii ritualice ca 
în obiceiurile și tradiţiile sărbătorilor de iarnă. 


Pe vremuri, conform unor vechi credinţe, părinții dădeau copiilor la 
naştere numele animalelor totemice, care presupuneau ei că le deter- 
mină destinul și îi ocrotesc în viață de toate cele rele. Documentele 
vechi, din sec. XV-XVIII, atestă prenumele Căprior, Căprian, Căpriana, 
dar mai cu seamă nume de familie care provin de la același apelativ: 
Capră, Capriș, Căpraru, Căprioară, Căprioru, Căpriță, Căproiu, Că- 
pruță etc. Mai numeroase sunt numele de locuri și localități care au o 
anumită legătură cu aceste animale sau redau particularitățile faunei 
zonelor respective: Căprăria, Căprioara, Căprița, Dealul Caprei, Izvo- 
rul Căprioarei, Movila Caprei, Pârâul Căprăriei, Poiana Caprelor, Stânca 
Caprei, Toloaca Caprelor, Valea Caprei, Zăvoiul Caprelor etc. 


Legendele, poveştile şi istorisirile populare amintesc de Feţi Frumoși 
şi Zâne cu chipuri de căpriori şi căprioare care fac bine oamenilor. O 
căprioară îi ajută unei copile de casă să facă într-o noapte până în zori 
toate treburile pe care i le poruncise mama vitregă: să cearnă cu o sită 
deasă trei puduri de făină, să toarcă un sac de lână, să ţese câteva valuri 
de pânză. În zilele sărbătorilor de iarnă o căprioară îl însoţeşte pe Moş 

Crăciun și îi ajută să împarte cadouri copiilor. Minunate sunt poveştile 
şi legendele în care noi vrem să credem şi astăzi. 


Cerbul este un animal ierbivor din familia cervidelor, reprezentant al 
copitatelor sălbatice, din care mai fac parte renul şi elanul. Denumirea 
lui ştiinţifică este Cervus elaphus. În limba română e denumit cerb şi 
taur, femela — ciută şi cerboaică, puii — viței (masculul — vițel, femela — 
vițea). Puii, sub doi ani, poartă respectiv numele: cerbulean sau coldan 
şi junică sau juncă. 

Cerbul este mai mare decât ciuta și poartă coarne ramificate, ceea ce 
îl fac falnic și atractiv. Greutatea cerbului ajunge până la 300 kg, iar a 
ciutei doar până la 150 kg. Culoarea ambelor sexe este brună-roșcată 
vara, în sezonul rece schimbându-se în brună-închis. Masculii îşi pierd 
în fiecare an coarnele (în lunile martie-aprilie), durata de creştere a no- 
ilor coarne fiind de 120-130 de zile. 


Perioada de împerechere durează din septembrie până la începutul 
lunii octombrie şi se caracterizează prin boncăluitul sau mugetul mas- 
culilor, când aceştia încep luptele între ei pentru supremație. Ciute- 
le și puii, când sunt prinși de om, scot nişte sunete asemănătoare cu 
vaietele. Cerbii au mirosul bine dezvoltat, iar auzul (dar şi văzul) este 
suficient de bun. Longevitatea cerbilor în libertate este 18-20 de ani 
[7, p. 78-80]. 


În prezent, arealul de răspândire a cerbilor include munții Carpaţi şi 
regiunile de coline împădurite precarpatice, care oferă acestor animale 
liniştea şi sursele de alimentare. Hrana lor obişnuită sunt plantele er- 
bacee și tulpinile fragede de plante lemnoase, precum și ghinda, jirul, 
ciupercile, merele și perele pădurețe [8, p. 18]. Cerbul este o specie 
protejată prin lege, vânătoarea de cerbi se permite în cazuri excepțio- 
nale și în scopuri de selecție. 


Locurile de habitare a cerbilor sunt adesea consemnate în toponimie, 
de unele denumiri de păduri, poiene, izvoare etc.: Cerboaia, Cerboiţa, 
Ciuta, Ciutoaia, Izvorul Cerbilor, Poiana Ciutelor, Pădurea Taurului, Tă- 
ureni. Documentele vechi atestă numele de locuri: Cerboaia, pădure în 
ţin. Dorohoi (1612), Izvorul Ciutelor, izvor pe valea Siretului (1705), 
Poiana Cerbilor, porţiune de pădure în ţin. Neamţ (1632), Valea Cerbu- 
lui, vale în ţin. lași (1717). 

Pe teritoriul republicii noastre sunt cunoscute două nume de localități 
cu elementul component ciută, care însă provin nu direct de la acesta, 
ci indirect, de la numele de familie respective: Ciutești, sat în rn. Nis- 
poreni, de la antrop. Ciută sau Ciutu, cu suf. -ești; Ciutulești, sat în rn. 
Floreşti, derivat cu suf. -ești de la antrop. Ciutul. Ciuteştii Nisporenilor 
e menţionat documentar la 20 decembrie 1495, iar Ciutuleştii Floreș- 
tilor la 20 august 1588. 


Conform tradiţiilor populare, cerbul la români e un animal totem, la 
fel ca şi bourul, ursul, leul etc. Pe vremuri, cu numele lui erau numiţi la 
naştere copiii şi aceasta pentru a fi ocrotiţi de toate cele rele, pentru a 
creşte sănătoşi, puternici şi viguroşi, precum cerbul, bourul, ursul, leul 
[3, p. 20]. Drept dovadă în acest sens sunt mărturiile documentare: 
Cerbul, fiul Tudorei (1610), Cerbul, tatăl lui Nicoară (1625), Cerbana, 
strănepoata lui Coste pârcălab (1637), Ciuta, fiica Lupei (1630), Taur, 
aprod (1581), Taur, nepotul Lucăi (1713). 


În folclorul românesc cerbul, devenit un animal legendar, este înzestrat 
cu cele mai nobile calități. Într-un basm, copiii unui pădurar, duși de 
vântoaice şi rătăciți prin pădure, sunt aduşi acasă sănătoși și nevătămaţi 
de un cerb mare și frumos. În altul, Făt-Frumos este ajutat de un cerb 
să o scape din captivitatea balaurului pe fata împăratului şi împreună ei 
o duc la curte, așezată într-un leagăn împletit din fire de mătase şi prins 
între coarnele cerbului. Copilul unei mame disperate este tămăduit de 
o boală grea dându-i-se lapte de cerboaică. Zâna cea Bună a Pădurilor 
este purtată într-un car împletit din lujeri şi flori, la care sunt înhămaţi 
doi cerbi cu coarne de aur [9, p. 99-101]. 


Numele cerbului îl regăsim în denumirile unor instituţii și organizaţii, 
precum și în denumirile unor manifestări culturale și sportive: Festiva- 
lul-concurs de muzică „Cerbul de aur” (Braşov), Societatea vânătorilor 
„Cerbul carpatin”, Complexul de magazine „Cerbul albastru” (Arad), 
Pensiunea „Cerbul carpatin” (com. Bran), Cabana „Poiana cerbilor” 
(jud. Suceava). 


Sprintene, grațioase, elegante — sunt calităţile pe care omul le admiră 
de la prima întâlnire cu aceste viețuitoare, podoabe ale naturii, cerbii 
noştri carpatini. 

LIMBA ROMÂNĂ AZI 


Mihail ORZEAȚĂ 
Globalizarea și limba română 


a Globalizarea a avut şi are o componentă cul- 
turală, chiar dacă, iniţial, promotorii săi occi- 
dentali au avut în vedere, cel puţin declarativ, 
doar economia. Ulterior, procesul a cuprins 
toate domeniile vieții sociale, iar efectele sale 


nedorite şi neintenţionate s-au manifestat şi 


MO. general de armată, în domeniul cultural, determinând reacţii de 


prof. univ. dr, conducător respingere din partea comunităților care se 
de doctorate la Universi- simt amenințate. Relativ recent, în urma unor 
tatea Naţională de Apărare, 
specialist în geopolitică și 
politici de apărare. 


evenimente politice și militare internaționale 
importante, cum au fost intervenţiile militare 
din Kosovo (1999), Afganistan (2001), Irak 
(2003) și Libia (2011), anti-occidentalismul 
şi, în special, anti-americanismul au atins cote 
importante!. 


Interesant, sau poate mai degrabă îngrijorător, 
este faptul că nu doar popoarele mai reduse 
numeric îşi iau măsuri de protejare împotriva 
ofensivei culturale anglo-saxone. Franţa este, 
probabil, una dintre țările cele mai importan- 
te ale lumii care are o lege ce obligă instituţiile 
sale de învățământ să desfășoare cursurile ex- 
clusiv în limba franceză”. 


Este un fapt cunoscut și demonstrat că mă- 
surile administrative, luate în domenii atât de 
sensibile cum este cel cultural, nu au avut suc- 
cese prea mari, ba de multe ori au avut efecte 
contrarii, cum s-a întâmplat cu Legea prohi- 
biţiei din SUA. Legea Volstead, după numele 

iniţiatorului ei, adoptată pe 28 octombrie 1919, avea ca obiectiv redu- 
cerea consumului de alcool şi prevenirea alterării conţinutului băuturi- 
lor răcoritoare cu substanţe periculoase. După adoptare, în societatea 
americană s-a mărit numărul infracțiunilor determinate de producţia 
ilegală de alcool: crima organizată, corupţia politicienilor, violențe, 
abuzuri ale poliţiei etc.” 


Ne place sau nu, limbile evoluează prin adăugarea unor noțiuni, da- 
torită noilor descoperiri ale ştiinţei, dar şi prin influenţele altor cul- 
turi. Dacă în trecut acest proces era mai lent și începea la „frontiera” 
dintre două culturi („noi toți cucerim fără să vrem și suntem cuceriți 
fără să ne dăm seama”*), urmând a se propaga, sau nu, în interiorul 
spaţiului (spaţiilor) culturale vecine, în prezent globalizarea forţea- 
ză şi amplifică procesul de omogenizare, având drept „vârf de lance” 
„cultura popcorn”*. 


Au existat şi, din păcate, încă mai există oameni care împart culturile 
în mari şi mici şi cărora li se pare firească lupta „culturilor minore”$ 
pentru supraviețuire și pentru a încerca să se impună în raport cu ceea 
ce ei numesc „culturi mari”. În opinia mea, culturile nu sunt mari sau 
mici, ci diferite, iar cultura este liantul care transformă o sumă de indi- 
vizi într-o societate. 


Poporul român a trebuit să lupte pentru supraviețuire de-a lungul în- 
tregii sale existenţe din cauza plasării geografice la intersecţia interese- 
lor a trei mari imperii — țarist, otoman şi habsburgic. Stăpânirea şi tute- 
larea, prin intermediul vasalității sau a protectoratului, a principatelor 
române a lăsat urme în cultura noastră, dar nu i-a afectat esența atât 
de mult încât să nu mai știm cine suntem. În prezent însă deschide- 
rea fără precedent către lume, sub influența globalizării, potenţată de 
integrarea în NATO şi UE are efecte importante asupra culturii noas- 
tre. Limba română se modifică atât natural, dar mai ales artificial prin 
împrumuturi nenecesare din alte limbi, în special din engleză. Tinerii 
care studiază în statele occidentale devin „germeni ai schimbării.” Ei, şi 
nu numai ei, folosesc din ce în ce mai frecvent cuvinte şi expresii stră- 
ine care au echivalente în limba română. Cuvinte ca business, weekend, 
stylist, cool, play, news, manager (şi barbarismul „a manageria”), leader, 
leadership, entertainment, show, smart, stick, desktop etc. sunt folosite 
cotidian nu doar de adolescenţii dornici de a epata, ci şi de jurnaliști 

în emisiuni televizate de maximă audienţă. Mai mult decât atât, titlul 
unor asemenea emisiuni este chiar News, Breaking news sau Biziday, iar 
câteva cotidiene şi reviste mioritice se numesc „Hotnews, „DCnews”, 
„SmartFinancial”, „Computer Arena” etc. Din domeniul audiovizualu- 
lui menţionăm posturile de radio RadioCrazy, RadioCatch 22, iar te- 
leviziunea Money Chanel se vrea a fi o subsidiară a postului cu același 
nume de peste ocean. 


Admit că unii slujitori ai mass-mediei pot fi „pseudojurnaliști”, aşa cum 
îi caracterizează Brânduşa Armanca, din cauza cărora, afirmă dânsa, 
„meseria de jurnalist se devalorizează văzând cu ochii”. Este posibil, 
de asemenea, ca unii jurnaliști să fie subordonați trup și suflet inte- 
reselor politice și de afaceri ale mogulilor din presă, așa cum aprecia 
Ioana Ene. Situaţii precum cele de mai sus l-au determinat pe fostul 
preşedinte al Uniunii Ziariştilor din România - Cristian Tudor Popes- 
cu — să afirme că „deontologia profesiei de jurnalist a ajuns obiect de 
batjocură”. 


Mass-media are, după cum se ştie, o mare influență asupra cititorilor, 
ascultătorilor, dar mai ales a telespectatorilor. Mă întreb cum să nu se 
lase influențat un adolescent de modul cum vorbesc şi se poartă „star- 
urile” de la televiziuni și invitaţii lor — oameni cu notorietate și poziţii 
importante în stat și în mediul de afaceri? Dacă un fost ministru cu 
background de fost cadru didactic la prestigioasa Universitate Harvard 
din SUA îşi caută cuvintele pentru a se exprima în limba română și 
le înlocuiește cu cele englezeşti, atunci ce să mai cerem unor elevi și 
studenţi care nu se prea îndeamnă la studiu sau unor cadre didactice 
suplinitoare care nu au obținut nota minimă pentru a deveni titulare? 


Trăind în lumea reală, care este urâtă”, după cum se justifică unii jur- 
nalişti occidentali, constat cu îngrijorare efectele nedorite ale „promo- 
vării” la emisiunile de televiziune a ceea ce Cornel Nistorescu numea 
„şuvoaie verbale de canal subteran, (...provenite de la) tot felul de im- 
postori, cretini, gugușştiuci şi paparude, fufe şi neşcolite (...care) au nă- 
vălit în studiouri și s-au dat în stambă pe orice chestiune, socotind că 
asta reprezintă dreptul lor la exprimare liberă”. 


Mă mir şi mă întreb: oare de ce mulți concetățeni de pe la noi poartă cu 
mândrie obiecte de vestimentaţie cu drapelul altor state pe ele? În pe- 

riplul meu prin lume nu am văzut un comportament similar de o ase- 
menea amploare la alte popoare. Dimpotrivă, cetățenii statelor prin care 
m-au purtat pașii arborau cu mândrie drapelul naţional în fața casei sau îl 
purtau la fel de mândri pe obiecte de îmbrăcămine și încălțăminte. 


În statele occidentale educaţia patriotică este la mare cinste, iar la noi 
este considerată expresie a naţionalismului, ba chiar a naționalismului 
extremist uneori. 


Destul de mulți concetăţeni declară că se tem sau se simt jenaţi să își de- 
clare adevărata etnie din cauza altor concetăţeni, majoritatea de altă et- 
nie decât cea română, care au produs fapte reprobabile în statele Europei 
Occidentale, afectând astfel pentru mult timp renumele țării şi al româ- 
nilor. Efectele negative sunt amplificate și de mulți jurnaliști, în special 
de televiziune care, din comoditate, din cauza că nu înţeleg diferența în- 
tre cetățenie şi etnie ori poate chiar cu rea intenție numesc români pe toți 
cei care săvârşesc infracțiuni în alte state şi ne pătează bunul nume. Prin 
comparaţie, emisiunile dedicate câştigătorilor de medalii și locuri frun- 
taşe la saloanele internaționale de invenție și la olimpiadele de chimie, 
matematică, fizică, informatică etc. sunt mai rare şi li se alocă un timp 
mai redus decât emisiunilor cu impact negativ. În acest fel nu se respectă 
Rezoluţia 1003 din 1993 a Adunării Parlamentare a Consiliului Europei, 
referitoare la etica jurnaliştilor”, prin care se recomandă evitarea ştirilor 
şi a imaginilor despre acţiuni violente, ce pot provoca influenţe negative 
asupra copiilor și a tinerilor, fără suficient discernământ pentru a face 
distincția între bine și rău, între just şi injust, respectiv între ficțiune şi 
realitate, și ar putea să contribuie la formarea unor deprinderi compor- 
tamentale indezirabile (agresivitate, ignorarea normelor legale și morale, 
limbaj indecent etc.). Acest fenomen a stat la baza „teoriei învățării so- 
ciale”'5. Excesul de violență în mass-media, în special în televiziune, are 
efecte și asupra adulților care devin mai pesimiști, încep să fie dominați 
de teamă și să creadă că lumea este mult mai periculoasă decât în realita- 
te. De asemenea, unii adulți ar putea să aibă păreri preconcepute despre 
unele etnii, rase și grupuri sociale pe care-i etichetează ca fiind criminali 
sau violenţi, elemente pe care se bazează „teoria cultivării”"*. 


Educaţia poate rezolva multe dintre problemele existente la nivel naţi- 
onal, regional și mondial. Un om bine educat este mai puțin vulnerabil 
la manipulare și va găsi resurse interne pentru a rezista presiunilor de 

tot felul ce se fac asupra sa prin metode subtile, insidioase sau bruta- 
le. Lărgirea orizontului cunoașterii prin educaţie va permite oricărui 
om să înțeleagă efectele comportamentului său și al celorlalți semeni 
asupra relaţiilor interumane şi a celor intercomunitare. Îndeplinirea 
acestui obiectiv este posibilă numai prin concentrarea resurselor co- 
munității mondiale pentru realizarea și implementarea unor programe 
viabile de eradicare a sărăciei, a analfabetismului și a subdezvoltării. În 
caz contrar, discrepanţele existente între statele bogate și cele sărace 
ale lumii se vor adânci, iar „democraţia nu poate prinde rădăcini, dacă 
nu există un standard minim de instituţii și de viaţă”!$. 


Prin educaţie, oamenii își vor realiza și dezvolta personalitatea și, pe 
această bază, îşi vor construi suportul moral necesar pentru a lupta cu 
greutăţile și a le învinge. Un om bine educat trebuie să aibă nu doar 
cunoştinţe şi deprinderi de bun profesionist, ci şi calități morale de 
om de echipă, care nu dă bir cu fugiţii la întâmpinarea unor obstacole 
inerente existenţei cotidiene şi nu îşi părăseşte comunitatea în situaţii 
dificile spunând sau gândind „Unde e bine, acolo e patria”! ori „după 
mine potopul”"”, aşa cum, din păcate, procedează mulți concetăţeni de 
ai noștri, educați pe resursele bugetare ale României și care aleg să pro- 
ducă bunuri şi servicii pentru alte state. 

Globalizarea nu trebuie să fie doar o afacere în care cei pregătiți câş- 
tigă, iar cei mai puţin pregătiți pierd'5. Globalizarea trebuie să aibă la 
bază conceptul de înțelegere a celuilalt, şi nu „dezbină și stăpâneşte”"?. 
În acest fel se poate realiza o cultură a bunei înțelegeri între oameni și 
se poate ajunge la unitate în diversitate. Acest concept, destul de vechi, 
poate fi considerat de unii perimat şi utopic, dar este calea de a realiza 
convergenţa civilizaţiilor prin conviețuire pașnică și acceptarea unui 
set comun de valori ale umanității. 


Prin educaţie permanentă, nu doar prin cea desfășurată în instituţii spe- 
cializate, oamenii, indiferent de vârstă, vor reuși să înțeleagă că multe 
dintre acțiunile lor necugetate de astăzi vor produce, în viitor, efecte 
dezastruoase asupra celor care le-au iniţiat şi a urmașilor lor. Educaţia 
permanentă și responsabilă trebuie să se materializeze în conştientiza- 
rea responsabilităților prezente și viitoare ce revin fiecărui membru al 
naţiunii române pentru sine, pentru membrii familiei și ai comunităţii 
din care face parte. 

lon ŢURCANU 
| Reflecţii asupra tâlcului unor cuvinte 


The author reflects on the meaning of Romanian words 
such as absent, absolute, abstinence, abstraction, absurd, 
home, to scholar (romanian: a cărturări), activity, actor, ac- 
tion, now, adagio, addition, adequacy, truth, adultery. These 
words are considered neither etymologically, nor under a 
speculative aspect, i.e. in order to highlight their philoso- 
phical content, but in terms of semantics, signaling their 
place and functionality in the Romanian language. It is, in 
fact, a preoccupation for the common use of these words 
in this language. 


Absent. Acest cuvânt prezintă interes nu atât 
pentru constatarea lipsei prezenţei fizice (de 
exemplu, absent la o întrunire, la o conferință, 
absent în mediu, în peisaj etc.), cât pentru 
semnalarea absenței conștiente, asumate sau 
pentru declinarea, conștientă sau nu, a actu- 
lui participativ. Astfel, fiind fizicește prezent 
într-un mediu în care nu mă pot încadra, de 
fapt, sunt absent în acel mediu. Și dimpotrivă, 
lipsind dintr-un mediu cu care mă identific, 
sunt efectiv parte nelipsită a acestuia. Uneori 
cuvântului absent i se atribuie greșit sensul de 
inexistent, pe când absentul este pandantul 
existentului, adică existent care lipseşte, altfel 
spus, absentul are sens numai prin raportare 
la existent. 


Absolut. Schopenhauer zice că acesta este un 
cuvânt gol. Dacă nu e cu totul gol, în orice caz 
nu este destul de precis, atât în vorbirea cu- 
rentă, care îl foloseşte cu sensul de complet, 
categoric, deplin, perfect, desăvârșit etc., cât 

și în gândirea speculativă, care îl raportează la univers, total, imensi- 
tate, infinit, necunoscut ș.a. În vorbirea curentă este folosit ca și cum 
conţinutul său ar fi cunoscut foarte bine (de exemplu, în sintagmele 
„absolut sigur”, „absolut conştient”, „absolut remarcabil” etc.), când, de 
fapt, o idee clară și completă despre acest conţinut nu poate exista. La 
fel stau lucrurile și în cazul absolutului ca realitate în sine, autosuficien- 
tă. Când un gânditor, de exemplu, Cioran, foloseşte sintagma „dincoa- 
ce de absolut”, în asemenea caz prin absolut se înțelege necunoscutul. 
Dar evident că absolutul e mult mai mult decât atât: e totalitatea stări- 
lor de fapt, cunoscute şi necunoscute, existente și bănuite că ar exista, 
dar şi a celor posibile. De aceea nu se poate spune dincoace, dincolo, 
alături etc. de absolut. Nu-l cunoaştem și nu-l vom cunoaște niciodată, 
dar ştim foarte bine că există. De el poate avea idee clară doar Cel care 
a făcut lumea, dându-i viață, dar despre care noi nu avem nicio idee. 


Abstinenţă. Un cuvânt ce vizează o situație specială, mai puţin 
obișnuită. Lăsând la o parte cazul proverbial, foarte rar şi deci oarecum 
nefiresc al unor sihaștri ori călugări, când e vorba de hrana de toate zi- 
lele, elogiul abstinenţei e fals și lipsit de relevanţă practică. O astfel de 
abstinență ar putea însemna ceva pentru cei care au totul la îndemână 
şi, dimpotrivă, nu are niciun sens şi chiar poate fi dăunătoare pentru cei 
care nu au nimic. E ridicol să i se pretindă abstinenţă unui om sărac sau 
unui vagabond. Cât priveşte abstinenţa sexuală, înțeleasă ca exercițiu 
de purificare morală și spirituală, aceasta în genere nu e posibilă — dacă, 
iarăşi, evităm să facem regulă din niște cazuri extrem de rare şi deci 
neobişnuite. Cu cât dorinţa sexuală reprimată este mai puternică, cu 
atât ea se răzbună mai aprig, „păcătuind”, înăbușită, mult mai des şi mai 
intens decât atunci când este neîngrădită. 


Abstracţie. Este un termen exclusivist. În vorbirea curentă se foloseşte 
cu sensul de a vorbi despre ceva, detașându-ne, ignorând altceva, astfel 
ca acel ceva să poată fi examinat doar prin sine însuși şi pentru sine însuși. 
Dar asta înseamnă că abstracţia poate fi extinsă asupra oricărui lucru și 
peste orice domeniu. Ținând de gândirea logică, evident că abstracţiile 
fac abstracţie mai ales de simţuri. În ce măsură, totuşi? În realitate, oricât 
s-ar vrea de detașată, abstracţia nu poate să iasă complet de sub influența 
simţurilor. Este, așadar, într-o anumită complicitate cu simțurile, în pofi- 
da pretenţiei că s-ar dispensa categoric de ele. Pe de altă parte, abstracția 
se poate abstrage chiar abstracţiei, plasându-se, astfel, în altă zonă sau la 

alt nivel al abstracţiei. Deci abstracţia este graduală, atotcuprinzătoare, 
universală și polivalentă, dar niciodată ruptă de realități într-atât încât 
să-şi piardă baza pe care se poate construi. 


Absurd. De obicei, termenul acesta vizează ceva lipsit de sens, dar ne 
dăm seama că dacă acel ceva nu ar exista, noi nu am ști ce semnifică el. 
Deci cuvântul a apărut prin consemnarea unor realități, iar asta înseam- 
nă că absurdul nu este lipsit de sens — el doar are alt sens decât cel cu 
care suntem noi obișnuiți, el conţine un contrasens, un sens negativ. În 
plus, dincolo de frecventa folosire nemotivată în vorbirea curentă, ceea 
ce îl lipseşte de universalitate şi îl face incidental şi nesemnificativ, el se 
arată impropriu şi în observaţiile principiale. Un lucru, o demonstraţie, 
o părere ce par a fi în mod cert absurde, pot deveni perfect valabile, 
cum numai se iscă argumentele corespunzătoare. Prin urmare, cercul 
valabilităţii noţiunii de absurd este destul de redus și cu cât este exami- 
nat mai mult, cu atât se reduce mai mult. 


Acasă. În limbajul curent, înseamnă locul de trai și sugerează legătura 
cu casa, cu baştina, cu familia. A sta acasă înseamnă a se afla, a rămâne 
la locul său de trai, la sine însuși. A merge acasă are în vedere a merge 
la baştină, la părinţi, la familie, la propria casă, la locul unde persoana 
respectivă trăieşte tot timpul sau cea mai mare parte a timpului. Dar 
despărțit în două, și anume a-casă, cuvântul devine propriul său opus, 
prin negarea ideii de casă, odată ce prefixul a, ca parte componentă a 
cuvântului, capătă sensul de negaţie a părții principale a acestuia. Ast- 
fel, odată cu anularea ideii de casă, dispare şi aflarea sinelui la el însuși. 


Activitate. Acest cuvânt doar parţial poate să însemne pur și simplu 
muncă, ba în bună parte are cu totul alt sens, acela de muncă riguros 
organizată și bine gândită. Ideea a fost foarte bine prinsă încă de He- 
raclit, care distingea două categorii total deosebite de oameni care 
muncesc: lucrători dormitând și colaboratori la evenimentele lumii. 
Bineînţeles că activitatea „colaboratorilor la evenimentele lumii”, adică 
activitatea care pune mereu lumea în mișcare şi o schimbă neîncetat 
spre mai bine, nu are nicio legătură cu deșarta frăsuială publică. 


Actorul nu poate fi fals, pentru că se autodesființează. Părerea foarte răs- 
pândită cum că actorul se identifică cu eroul său nu este adevărată, deoa- 
rece fiecare actor creează, chiar împotriva voinţei sale, o imagine proprie 
a eroului. Şi asta din două motive: întâi, că nu există un model fix al erou- 

lui şi al doilea că oricât s-ar strădui, actorul nu poate reproduce întocmai 
un model anume. Actorul poate fi văzut numai în raport cu acțiunea; ra- 
portul de complicitate dintre cei doi factori cu origine comună este atât 
de principial, încât este imposibil să fie separați. Şansa reală a actorului 
şi, implicit, succesul spectacolului depind de cum se văd răspunsurile la 
întrebările: ce este actorul — este cel care acționează sau e cel care e pus 
să acţioneze, să înfățișeze, să dea mişcare, viață unei acţiuni? E cel care 
încalecă acțiunea sau e cel pe care acțiunea îl târăște după ea? 


Acţiune. O producem sau ne produce? Acţiunea voluntară şi mai ales 
chibzuită bine din timp este produsul voinţei noastre. Şi dimpotrivă, 
când suntem atrași în ea împotriva voinţei noastre sau din întâmplare, 
nu putem evita să ne marcheze negativ sau chiar fatal. În ciuda optimis- 
mului nostru reconfortant, fără de care viaţa ne-ar fi mult mai tristă, 
acţiunile noastre de multe ori ne ies de sub control și încă mai des nu 
le putem prevedea urmările. Şi acest proces are loc din proprie voință 
şi sub autoritatea propriei noastre conștiințe. Drept urmare, hazardul 
ajunge să facă mare concurenţă calculului și previziunii. Dacă cele mai 
multe acțiuni ale noastre au o desfășurare și un rezultat imprevizibile, 
asta înseamnă că ele ne pot duce oriunde nu ne așteptăm, altfel spus, 
noi nu suntem stăpâni pe viața noastră. 


Acum. Contrar convingerii comune că acum înseamnă clipa de față, 
momentul în care vorbesc sau când scriu aceste rânduri, de fapt, cu- 
vântul dat nu are nici pe departe un conţinut atât de categoric. El poa- 
te desemna și momentul în care scriu aceste rânduri, dar poate la fel 
de bine să aibă în vedere un răstimp mult mai larg, de exemplu, tim- 
pul prezent, zilele noastre, care pot viza luni, ani, decenii. El capătă 
cu totul alt sens atunci când este folosit pentru raportare la anumite 
momente sau etape din trecut, în scopul semnalării distanței tempo- 
rale: de exemplu, acum un an, acum un secol. De fapt, în aceste sin- 
tagme conţinutul lui nu mai contează, întrucât atenţia, deşi porneşte 
de la el, este concentrată în afara lui. Dar acest cuvânt poate avea și 
funcţii atemporale, ca, de exemplu, în expresia „iar acum priviţi spre 
dreapta”. În astfel de situaţii, „acum” nu mai ţine de temporalitate, 
ci are o funcţie cu totul secundară, fără o semnificaţie precisă, fiind 
ataşat conjuncţiei adversative „iar” pentru a contribui la reorientarea 
atenţiei de la ceva către altceva. 

Adagio, mişcare lentă, calculată, imperturbabilă, uneori liniară până 
la monotonie, alteori aeriană, grațioasă, într-o anumită direcție. Poa- 
te fi şi expresie a destinderii după satisfacerea dorinţei, ceea ce presu- 
pune mari energii și resurse latente, dar în unele cazuri poate îmbrăca 
veşmântul apatiei şi chiar al decepției. 


Adaos. Este ceva fără personalitate şi fără fizionomie proprie, ceva ce 
nu poate exista prin sine însuși. Dar nu arareori, odată ce i se oferă po- 
sibilitatea de a fi acroșat la ceva, se poate afirma tot atât ca acel ceva sau 
chiar mult mai mult decât acesta. Metamorfozându-se astfel, adaosul 
devine adevărat lucru în sine, cu particularități distincte şi uneori chiar 
cu însuşiri care îl plasează înaintea şi deasupra lucrului pe care fusese 
chemat să-l slujească doar ca un servitor umil și fără personalitate. 


Adecva, a adecva. Este un verb cu sens și arie de manifestare foarte li- 
mitate din cauza că presupune o sarcină care se realizează greu și numai 
în anumite condiții. Toată dificultatea constă în faptul că adecvarea 
perfectă este imposibilă. Dacă un lucru nu se potrivește modelului pe 
care este chemat să-l întruchipeze, este imposibil să poată fi transfor- 
mat de aşa manieră încât să izbutească să se identifice cu acesta. Oricât 
ar fi de reuşită operaţia de adecvare a sa la model, anumite deosebiri 
dintre ele, mai mult sau mai puţin observabile, nu vor putea fi depășite 
niciodată. Nu întâmplător acest verb este folosit destul de rar. 


Adevăr. Este unul dintre cuvintele cu sensul cel mai controversat, chiar 
atunci când e privit ca noţiune în sine, fără legătură directă cu omul, ca 
expresie a realității obiective. Şi mai greu de definit se arată în contex- 
tul limbajului şi deci în relația sa cu omul. Omul are nevoie de adevăr 
aproape în aceeași măsură în care are nevoie de aer și de apă. Însă relaţia 
dintre cei doi factori este extrem de complicată. Pe de o parte adevărul 
nu se poate face cunoscut omului de la sine, fără interesul și efortul 
corespunzător al omului, dar pe de altă parte el se pretează anevoios la 
cunoaștere. În acest sens, nu este de neglijat observaţia lui Parmenide, 
după care zeița adevărului îşi avea sălașul la răscrucea a două drumuri: 
cel al descoperirii și cel al ascunderii (adevărului). Complexitatea pro- 
blemei constă în faptul că singura condiţie de a ajunge la adevăr este 
capacitatea omului de a discerne și de a recepta realitatea. Or, dacă, aşa 
cum observa Heidegger, omul trăiește în același timp în adevăr și în 
neadevăr, asta înseamnă că îi este peste puteri să disocieze cele două 

stări şi deci niciodată nu se poate şti cât, din ceea ce cunoaște, este ade- 
văr şi cât neadevăr. În confruntarea sa cu adevărul, omul trebuie să facă 
față la două sarcini care mai totdeauna îl depăşesc: una — să cunoască 
adevărul și alta — să-l recunoască. Eforturile sale, destul de numeroase, 
şi succesele sale, în general parțiale, nu l-au putut încredința niciodată 
ca a ajuns la cunoașterea marelui adevăr, acela al esenței lucrurilor și a 
lumii. Şi asta se întâmplă atât din cauza capacităților limitate ale omu- 
lui, cât şi ca urmare a faptului că adevărul există prin el însuși, fără nicio 
legătură cu omul. Iar în ceea ce priveşte recunoașterea adevărului, aces- 
teia i s-a opus prea des chiar specificul psihicului uman. Adevărul spus 
cuiva poate fi portretul acestuia, şi dacă nu-i place, cum se întâmplă 
de obicei, atunci nu-l recunoaşte. Trebuie avut în vedere și faptul că a 
spune adevărul nu este o sarcină ușoară — în afară de cunoaştere, se mai 
cere şi curaj, dar nu poate fi uitată nici nevoia firească de a menaja pe 
cei cărora trebuie să-l spui. Un important personaj zicea, pe patul de 
moarte: „Chiar în acest moment, când să mă înfățișez înaintea înaltului 
judecător, mi-e greu să spun tot adevărul”. S-a spus pe bună dreptate 
că sunt oameni care poartă semnul adevărului, cum crestele munților 
sunt aurite de razele soarelui. Dar aceștia, tocmai pentru asta, nu sunt 
recunoscuţi, ba chiar sunt huliți și pedepsiţi, cum a fost cazul lui Socra- 
te. Această situaţie şi-a găsit expresie în variate proverbe, ca, de exem- 
plu, Adevărul umblă cu capul spart. În vorbirea curentă, de obicei, nu se 
face deosebire între adevăr şi dreptate, fiind înțelese ca sinonime şi deci 
referindu-se la același conţinut. Dar Socrate (sau mai degrabă Platon, 
care îi atribuie lui Socrate această părere) consideră că ele sunt diferite. 


Admiraţie. Aceasta se naște din surpriză şi uimire, dar și din plăcere. O 
vorbă zice că proştii admiră totul, pe când deştepții nu admiră nimic — lor 
totul le este cunoscut. Dacă în privința proșştilor vorba este adevărată, 
nu același lucru se referă și la deştepţi. Aceștia din urmă nu admiră ori- 
ce nu pentru că totul le-ar fi cunoscut — asta nici nu este cu putință —, 
ci din motiv că tot sau aproape tot ce îi fascinează pe ceilalți pentru ei 
sunt lucruri obișnuite. Admiraţia se află întotdeauna în afara sursei de 
admiraţie. Tocmai de aceea, admirarea de sine e în afara normalului. 


Adulter. Ideea de adulter a apărut sub presiunea afirmării individua- 
lismului, a nevoii imperioase a individului de a ieși de sub autoritatea 
comunei primitive din care făcea parte. Pentru asta el trebuia să-și aibă 
averea sa și partenerul său sexual. Acest imperativ era atât de categoric, 


EET PT RO MIÂINIĂ 


încât pentru a fi protejat s-a impus ca pretenţiile altora asupra acelor 
bunuri să fie excluse, ajungându-se în acest demers până la aplicarea 
pedepsei cu moartea. Târziu abia după aceea s-au invocat motivele eti- 
ce şi sociale care au fost şi au rămas doar un pretext ridicol. Culmea 
ridicolului este că instinctul firesc care atrage copularea a ajuns în sfera 
dreptului şi declarat infracțiune. Exceptând cazurile de violenţă, con- 
tactul sexual este o legătură ca oricare alta, provocată de diferiți fac- 
tori: atracție dintre indivizii de sex opus, necesitate fiziologică, plăcere, 
interes, capriciu, distracţie, joc, în sfârșit. În raport cu acestea, ideea 
de infidelitate este derizorie. Şi totuși ea persistă, mai mult în menta- 
litatea colectivă și mult mai puţin în cea individuală. În conștiința in- 
dividuală aceasta nu este o chestiune de moralitate, ci de posesiune 
reciprocă a soților sau iubiţilor. În măsura în care acest reflex zace în 
noi, el ilustrează predispoziția inconștientă a autoconservării, care nu 
poate admite ca un lucru pe care îl ai să poată fi folosit, fără voia ta, și 
de altcineva. De aceea Otello ni se pare cât se poate de omenesc, sen- 
timentele lui ne sunt perfect înţelese și nu-l putem condamna tocmai 
pentru că nebunia lui este confirmarea propriei noastre nebunii, este 
acceptarea și legitimarea pretențiilor noastre nesăbuite la ceva care, de 
fapt, nu ne poate aparține. Şi ce carieră a făcut această înțelegere! De la 
Shakespeare încoace, numeroși actori, regizori, compozitori, dirijori, 
cântăreţi, artiști plastici etc., etc. au cules cu sârg și cu multe beneficii 
roadele unei astfel de înțelegeri distorsionate a dragostei. Şi aici cădem 
în imperiul tulbure al libertăţii: libertatea noastră este închisă într-o 
temniță cu două ziduri formidabile — unul este acela al propriilor noas- 
tre prejudecăţi şi micimi sufletești și altul e cel al neadmiterii libertăţii 
altora. Fiecare dintre aceste două obstacole este suficient de puternic 
pentru a nu permite salvarea noastră de noi înșine. Bineînţeles că o 
societate civilizată nu poate ignora problema reglementării relațiilor 
sexuale. Dar aceasta este o altă temă. 

xxx 


Atunci când mergi la fântână 
treci prin cuvântul „fântână” 

dar treci şi prin alte cuvinte de sete 
prin cuvinte de ciutură 

lovită de pietre 

ca să ajungi 

la cele mai dulci 

cuvinte de apă 

chiar dacă nu ştii să citeşti 

şi nu cunoşti nici scrisul 

setea te învaţă de izvoare 

şi rămâi poet pentru cuvântul „apă” 
dacă tu ai făcut-o dintre adâncuri 
să ne vină 

atunci când ai trecut prima oară 
prin cuvântul „fântână” 

dar unde sunt acei de altădată 
care-au trecut prin cuvântul „pământ” 
săpând mai mult cu gura și ochii 
apoi au trecut prin cuvântul „argilă” 
apoi prin cuvântul „nisip” 

apoi prin cuvântul „piatră” 

apoi iar nisip şi iară piatră 

până au dat de sfânta apă 

şi odată găsind-o 

au rămas acolo cu ea 

în cuvântul „fântână” 

fiindcă n-au ştiut 


* Textele fac parte din volumul pregătit pentru tipar 


Motivul oglinzii. 

să-l citească 

şi nici să-l scrie 
ei au încercat 
să-l facă 

să fie. 


XXX 


Din moment ce-au dispărut anotimpurile 
o pasăre a început totuşi să cânte 
cântecul ei de disperare 

se auzea atât de clar 

şi atât de aproape 

de parcă cânta într-un hău răsunător 

şi nu era pe un ram 

nu era nici în ceruri 

nici ascunsă în ierbi 

pasărea căutând o salvare 

din această absenţă de anotimp 

îşi trimise cântecul ei blând în mine 

mai întâi îmi pătrunse încet în auz 

apoi îl făcu să-mi răsune mereu în craniu 
precum în cupola unei biserici 

pasărea își găsi acolo un arbore al fricii 
vecin cu arborele nesomnului 

ce creşteau la aceeași răscruce de drumuri 
îşi împleti un mic și dulce cuib 

din nu mai ştiu ce fel de fibre 

se iubi cu singurătatea din mine 

făcu ouă ca orice pasăre 

le încălzi la sângele meu un timp 

iar la vederea puișorilor dragi 
pasărea-mamă 

începu să-mi zboare prin trup în căutare de gâze 
ciuguli prin amintirile mele de dragoste 
îmi trecu prin toată copilăria ca un fulger 
când văzu o albină într-o floare 

îmi tulbură toata ființa 

până reuşi să-şi crească urmașii 

cu te miri ce găsești într-o viață de om 
şi puişorii cântau de rând cu mama 
în același arbore al fricii 

după care se iubiră şi ei 

cu o altă singurătate a mea 

cu una mult mai profundă 

făcură şi ei ouă 

le încălziră la sângele meu 

scoaseră pui minunați 

şi aşa mai departe 

tot păsări și pui 

tot un cântec sunt toate 

şi „păsărele mii 

şi stele făclii...” 

până plesni-va tâmpla-mi odată 

să stropească cerul cu păsări 

să-mi curgă șiroaie de cântec pe față 
să nu ştiu ce să fac cu mine 

cum nu ştii tu ce să faci cu mâinile 
când de tine îţi este rușine 

să-ți pară că ai totul 

şi să nu ai nimic 

să nu ai nimic 

şi totuși să ai totul 

atunci când pasărea 

va începe să cânte. 


x xK x 


Despre cum am murit 

odată şi pentru totdeauna 

voi scrie acuma cât sunt încă viu 

şi pot transpune-n cuvinte slăbirea totală 

aşa cum ea-mi vine în tot corpul de munți şi de văi 
şi de ape necunoscute încă de nimeni 

și de sânge grăbit nu știu unde 

aducător de fiori fierbinţi 

prin toate încheieturile 

când valurile învolburate ale lichidului roşu 
vor bate cu putere să-mi dărâme arterele 
precum aş fi o mare și tot eu un mal 

voi fi oare în stare să-mi stăpânesc furtuna 
să nu stropească teiul cu purpuriul cald 
să-l ştim mereu în haina 

de-un alb imaculat 

dar tâmpla iar zvâcneşte 

să-ți dea privirea afară 

cu tot cu ochi și vise 

când văzul stă să doară 

mai bine nevederea 

ori chiar orbirea toată 

în schimbul unei liniști 

şi tâmpla zvâcnitoare 

îți dă afară limba 

să nu mai spui cuvinte 

cu gura ta de om 

apoi la urmă-ţi scoate 

tot aerul din piept 

şi e păcat să pleci 

când teii dau în floare 

să fii mereu în toate 

să nu mai fii mereu. 


Figuri de stil 


Să fac poezie decupată din mine însumi 
îmi vine mult mai uşor 

decât aş rupe cuvinte 

din trupul limbii române 

să privim bunăoară în metafora ochiului 
care le vede pe toate fară să schimbe ceva 

fiindcă nimic nu-i în stare a spune 

nu posedă taina cuvântului 

ori să vorbim despre repetiţia gurii 

care toarnă verzi şi uscate 

fără să ştie să vadă 

apoi să luăm laolaltă 

această pereche de mâini muncitoare 

ori aceste picioare obosite de drum 

să încercăm să le căutăm şi lor 

câte o figură de stil pe care şi-o merită 

aşa ca ochiul ori gura 

şi vom vedea în cele din urmă 

că nu-i pe potrivă niciuna 

din câte le ştie poetica lumii 

şi atunci va trebui să inventăm împreună 

un fel de figuri de stil pentru picioare şi mâini 
așa cum am meșteri din te miri ce jucării originale 
pentru copiii săraci şi orfani 

cineva se poate întreba 

de ce anume o figură de stil pentru picioare? 
și de ce o figură de stil pentru mâini? 

de ce nu se mai caută în intertextele inimii 
ori în poeticul sânilor 

oare poate a ieșit inima din modă 

şi o ascundem bine sub straie 

iar de la o vreme chipul de femeie 

îşi caută frumuseţea prin cele mai mari silicoane 
pe care vrei să le-atingi cu privirea 

şi ele tremură viu plantate în carne 

atunci din teama să nu mai plesnească 

(mai poate să curgă şi sânge şi doare) 

te-ai gândit să rămâi la tema inițială 

a acestui poem cu mâini și picioare 

şi cine ştie poate vreodată 

le vei găsi două figuri de stil pe potrivă 

iar dacă nu vei reuși tu s-o faci 

mâinile una, câte una 


EET PT RO MIÂINIĂ 


se vor desprinde din umerii tăi 

și vor zbura prin lumea mare 

în căutarea figurilor de stil 

visate o viață 

care ar putea să le reprezinte poetic 
la fel și picioarele încet, încet 

te vor abandona în cele din urmă 

şi vor pleca prin locuri necunoscute 
să-şi caute și ele figurile lor de stil 
atunci va trebui să te gândești 

la ce-ţi mai trebuie metafora ochiului 
ce să faci cu repetiţia gurii 

la ce bun poeticul sânilor 

ori intertextul inimii. 


Disociere 


Se zice că lumea a fost construită aşa cum o știm 

în doar câteva zile 

din pământ şi din cer, din lună şi din soare... 

și desigur din oameni, 

pardon, din domni și, cum fără doamne? 

Se zice că omul, la rândul lui, a fost construit într-o singură zi 
şi anume a fost făcut așa cum îl vedem 

din carne şi oase, și sânge, şi nerv 

şi desigur din gânduri 

pe care abia mai apoi 

le-a transpus în cuvinte, 

iar cuvintele toate le-a adunat împreună 

le-a pus în magice rânduri 

astfel nu se ştie cine prima oară 

a găsit printre rânduri un fel de armonie 

plăcută auzului şi mai ales inimii 

pe care au numit-o mai târziu poezie. 

Se zice că înainte de a fi construită lumea cu toate ale ei 
a fost cuvântul 


şi dacă la începutul începutului a fost cuvântul 

de ce n-ar fi și la sfârșitul sfârşitului, 

de ce n-ar asista cuvântul la întoarcerea materiei 
în faza ei primordială 

de ce cuvântul n-ar fi în drept să vadă 

disocierea totală, 

dacă a fost la facere, 

să fie bun şi să asiste şi la desfacere 

să vadă cum se de-construieşte lumea 

cum omul cel din care s-au făcut domnii şi doamnele 
umple tot pământul cu propria carne 

reface muntii cu propriile oase 

cârpeşte cu nişte imagini zarea albastră 

şi nici nu prinde de veste că nu va avea cine plânge 
asupra apelor noastre 

ramase curate doar în amintiri 

în care se scaldă apusul acesta 

cu toată marea lui de sânge. 


9 februarie 2010 


xxx 


Am băut înainte de somn 
cinci lacrimi 

ca să pot să dorm 

şi așa cinci seri la rând 

beam câte cinci lacrimi 
înainte de somn 

ca să pot să dorm 

apoi alte cinci seri 

beam câte zece lacrimi 
înainte de somn 

ca să pot să dorm 

după care 

câtă viață voi mai avea de trăit 
va trebui să beau înainte de somn 

câte cincisprezece lacrimi 

ca să pot să dorm 

şi aceste lacrimi 

amare ca fierea 

ştiu să-mi aducă prin somn 

şi vise de toată plăcerea 

iar după o doză prea mare 

de lacrimi băute 

văzui un vis straniu 

se făcea că îmi umblau 

popoare întregi prin craniu 
declarau războaie toate odată 

apoi făceau armistiţii 

şi încheiau tratate de pace 

punând anumite condiţii 

îşi spălau mâinele pline de sânge 
în apa ochilor mei îndureraţi 

care începu să tremure nevinovată 
îşi treceau păcatele toate 

pe seama obrazului meu rece 

apoi mă lăsară să dorm 

cu tot cu ultimele lacrimi 

băute înainte de somn 

din câte-mi aduc bine aminte 
după ce terminasem 

sticluțele mele de lacrimi 

şi toate fiolele pline cu doctorii 
băusem şi Nistrul cu tot cu Transnistrie 
băusem și Prutul cu tot cu sârmă ghimpată 
şi acum savuram Marea Neagră 

și era mai neagră decât îi este numele 
şi amară ca primile cinci lacrimi 
de la începutul acestui poem 

doar marea băută toată 

câte cinci picături înainte de somn 
ar putea să-mi aducă leacul 

ca să pot să dorm. 


SCRISUL ÎNTEMNIȚAT EJ 


Viorica-Ela CARAMAN 
Devenirea eului interior 

în spațiul detenţiei. Soljeniţîn, 
Steinhardt, Miller (1) 


De ce literatura detenţiei? Dincolo de trama 
unei opere literare care se bucură în primul 
rând de succesul publicului cititor, un inte- 
res sporit vădesc mai ales elementele zise 


referenţiale ale scriiturii. Ce se află în spatele 
unei istorii povestite, cine este adevăratul pro- 
ù tagonist, cum anume s-au petrecut lucrurile — 
V-E.C. — redactor-şef ar fi întrebările frecvente pe care şi le pune ex- 
adjunct al revistei,Limba plicit sau nu un cititor, pentru că are tentaţia 


Română”, doctorandă la 
Institutul de Filologie a 
AŞ.M., autoare a vol- 
umelor de critică literară  mului literaturizării: de departe, cum o reali- 


Ante-Scriptum, Chişinău, tate devine literatură? Cum un individ devine 


să destrame țesătura unui roman și, în fond, 
o tentaţie irezistibilă de devoalare a mecanis- 


2009 (Premiul Tineretului personaj şi de ce? Preocuparea naturii umane 

municipiului Chişinău 

pentru Ştiinţă şi Artă Ai Lu . 

Premiul literar peniru debut feste, la diferite scări (scriitorul va crea o lume 
a 


al Salonului Internaţional a textului său, cititorul o va cunoaște etc.), 
E 


de a găsi lumi paralele nu încetează să se mani- 


de Carte, Chişinău, 2009), de fapt, pentru o re-situare a sinelui în raport 
Mogeleaje vemporalității cu Tamea, cu propriile instincte sau cu presi- 


poetice, Chişinău, 2012 (Pre- i Se ai Doan P 
miul National al Tineretului, unile alterității şi pentru a scăpa, în definitiv, 


5 


2012). Membru al Uniunii de constricţiile exterioare. Or, literatura este 


Scriitorilor din Republica domeniul care oferă sursele unei cunoașteri 
Moldova. 


absente în filozofie sau ştiinţele exacte. René 
Wellek și Austin Warren remarcă, spre exem- 
plu, fişele psihologice ale personajelor roma- 
nului care dezvăluie interioritatea eului în di- 
mensiunile lui nebănuite [19]. 


EET PT RO MIÂINIĂ 


Genul de literatură care oferă cea mai relevantă experienţă a eului traver- 
sând paginile scrise, în căutarea unui nou mod al ființării, este literatura 
detenţiei pe care studiul de față își propune să o abordeze pe dimensiu- 
nea devenirii eului interior în spaţiul carceral. Ca fenomen istoric, totali- 
tarismul marchează, prin amploarea sa, un secol întreg — al XX-lea —, cât 
un curent cultural precum supranumitul secol al Luminilor sau secolul 
romantic, dar în sens invers proporțional — pe dimensiunea regresului 
și al degradării intelectuale, morale, fizice și afective a individului. Sis- 
temul totalitar comunist a făcut 100 de milioane de victime în U.R.S.S., 
China, Vietnam, Coreea de Nord, Cambodgia, Europa de Est, America 
latină şi Africa. Cel nazist a numărat 37 de milioane de victime în rândul 
civililor din țările ocupate, al evreilor, ţiganilor, ostaticilor sovietici etc. 
[15]. Pentru a judeca relevanța unei literaturi privind fenomenul sub- 
minării din totalitarism, putem contrapune aceste cifre adunate (137 de 
milioane de victime plus familiile şi apropiații acestora, plus deținuții din 
afara regimului totalitar împreună cu apropiații lor) cifrelor de cititori ai 
unuia dintre cei mai celebri scriitori ai unui secol, deşi nu există statistici 
despre numărul cititorilor lui Dostoievski, spre exemplu. Credem însă 
că importanţa genului de scriitură carcerală este în prezent subevalua- 
tă, depășind cu mult semnificaţia ei conştientizată de către fiecare dintre 
noi. În fond, totalitarismul este un adevărat călău al secolului al XX-lea, 
definit, după cum constată Hannah Arendt, de două particularităţi esen- 
ţiale: pe de o parte, de o atracţie maladivă față de rău, de partea cealaltă, 
de un dispreţ total față de viața umană. Întrucât spaţiul ex-sovietic oferă 
în acest sens un teren de cercetare impresionant, am ales pentru studiile 
noastre de caz trei autori trecuţi prin malaxorul stalinist care au aşternut 
pe hârtie o literatură a închisorii. Este vorba de autori celebri precum 
Herta Miller, nemţoaică repatriată, născută în România, laureată a pre- 
miului Nobel pentru literatură, Nicolae Steinhardt, un intelectual evreu 
notoriu convertit în închisoare la ortodoxismul românesc, și Alexandr 
Soljeniţin, cel mai important autor rus care a dezminţit prin scrierile sale 
un sistem de diabolizare a individului și societăţii. La acești autori găsim 
vectorul întreg al evoluţiei sinelui care cunoaște impactul subminării, al 
pulverizării şi pierderii, dar şi forțele şi resursele depăşirii acestora, ale 
reculegerii și reinvestirii propriei identități. Dincolo de acest aspect im- 
portant al scriiturii carcerale — devenirea eului interior — care poate fi 
extins, printr-un exercițiu hermeneutic, la întreaga literatură de ficțiune, 

tematica abordată își revendică dreptul la existenţă în virtutea faptului că 
literatura propriu-zisă a detenţiei este, istoric vorbind, o relativă noutate. 
Majoritatea cărților acestui domeniu din literatura română, spre exem- 
plu, au început să apară după căderea comunismului, adică în ultimele 
trei decenii, dar au reuşit să cucerească publicul și să devină bestseller-uri 
și cărți de referință pentru experiența literară în general. 


Vom ilustra aici, în prima dintre cele cinci părți ale studiului nostru 
pe care îl vom publica integral pe parcursul anului editorial curent, ca 
încercare de reperare a subiectului propus, spectrul istorico-literar al 
jurnalului de detenţie. 


Scriitura autoreflexivă — realitate antropologică. Apetenţa pentru mărturie 
în cazul situaţiei de detenţie este remarcată în mentalul colectivității din 
vremuri timpurii (epoca precreştină!) întrucât aceasta este reflectată în 
mod pregnant în literatura populară, anterioară celei culte, vizând trăiri- 
le individuale legate de dorul de libertate. În spaţiul literaturii române, 
Dumitru Caracostea remarcă faptul că „doina a fost la origini cântecul de 
jale al iobagilor în casa stăpânilor, unde răsunau cântecele de jale şi dor 
produse de neoexogamia căsătoriilor în depărtare” (apud Iordan Datcu 
[4]), iar AL. I. Amzulescu — „majoritatea subiectelor eposului nostru ero- 
ic se desfăşoară ca epos al eliberării şi răzbunării” (apud Iordan Datcu 
[4]). Marian Munteanu, autor al unei monografii impunătoare despre 
folclorul privaţiunii, notează faptul că detenţia reprezintă o particulari- 
tate dominantă a mentalului comunitar, „reprezentată la nivelul întregii 
culturi populare”. Societatea noastră a fost marcată de diverse forme de 
detenţie: răpire, captivitate (profilactică, profesională, rituală, familială), 
surghiun, servitute opresivă, pedepse infamante, cătănie, prizonierat, 
sclavie, detenţie penitenciară..., așa încât opinia potrivit căreia fenome- 
nul detenţiei este unul „major, relevant și reprezentativ pentru definirea 
profilului cultural și spiritual al comunității tradiționale” (Marian Mun- 
teanu) se dovedeşte a fi judicioasă şi oricând argumentabilă. 


Autodescripția — o formă biblică de manifestare a eului. Tematica 
detenţiei desemnează evenimențialul teribil care generează iminența 
reflecției sinelui şi marchează în mod evident un prag substanţial al 
devenirii eului împins către autoreflexivitate şi autodiscursivitate. Un 
impuls autoreferenţial esenţial poate fi considerat răspunsul lui Dum- 
nezeu din Vechiul Testament adresat întrebării lui Moise: „Eu sunt Cel 

ce este”, în condiţiile depășirii pragului electiv al sferei divine intangi- 
bile şi ireprezentabile și evadând într-o lume a aparenţelor care recla- 
mă o identitate aparentă a divinității cu un imperativ al autodefinirii 
şi autoreferenţializării. În acest caz vorbim de o devenire flagrantă a 
eului divin care constă dintr-o mutație identitară substanţială. Deși de 
esenţă impalpabilă și irecognoscibilă într-o ordine telurică a trecerii, 
identitatea eului divin capătă o substanțialitate paradoxal transparenti- 
zată în regimul lingvistic al formelor verbale ale ființei. Deși firea divină 
este dincolo de ființă, se autodefinește aici prin prezentul eternizat al 
fiinţei. Iulia Pop interpretează astfel această autoreferință divină: „Suc- 
cesiunea frustrantă dintre existenţă şi rostire / consemnare este aici 
abolită. «Sunt» e ulterior lui «este» într-o logică a discursului și ante- 
pus într-o logică gramaticală; în fapt cele două se suprapun. Contopi- 
rea persoanei I şi a III-a conduce la dizolvarea distanţei interioare. Aici 
cuvântul nu mai e un ecran, pentru că «la început a fost cuvântul», 
pentru că <Dumnezeu este Cuvântul». Prezentul se eternizează prin 
pronumele neutru «Cel ce», care autentifică, la fel ca şi numele de 
botez, şi conferă constanță nominală, identitate de sine şi cu sine” [11, 


p. 37]. 


Scrierile memorialistice apelează cu zgârcenie la discursivitatea di- 
alogică, astfel subliniindu-se un anume egocentrism şi o dimensi- 
une a singularității și singularizării eului în rândul unor mase ale 
comunităților lipsite de experiența detenției. După modelul identitar 
divin, irepetabil și ireprezentabil, ființa umană își regăseşte prin scrisul 
despre sine un răgaz reflexiv, depăşind lumea și autodepăşindu-se în 
şirul altor ființe. După Heidegger, Dasein-ul ca instanță ființială funda- 
mentală era cel care are conștiința sinelui și a propriei morți. Eul scrip- 
tural este astfel pus în fața morții prin experiența detenției şi în situația 
unei acutizări a conştiinţei de sine. 


Memorialistica detenţiei — literatură didactică. În prima Istorie a literatu- 
rii române de detenţie. Memorialistica reeducărilor, Mihai Rădulescu 
adoptă pentru abordarea acestui tip de literatură perspectiva didacti- 
cistă, revendicând dominanța componentei educaţionale în scriitura 
memorialistică ce reflectă universul concentraționar, fără însă a nega și 
literaritatea unor scrieri despre închisoare. „Noua literatură memoria- 
listică a detenţiei trebuie considerată în primul rând ca una didactică, 

cea mai importantă literatură didactică elaborată vreodată în istoria 
omenirii (cui i se pare exagerată poziţionarea aceasta, îi voi aminti că 
reeducarea (...) constituie un fenomen unic — după ştirile de până în 
prezent — în istoria didacticii universale). 


Caracterul didactic al literaturii române memorialistice de detenţie 
sub comunism reprezintă una dintre trăsăturile definitorii ale acestei 
specii noi, pentru analist” [12]. 


Departe de a vorbi de scrieri metodologice, M. Rădulescu subliniază ca- 
racterul didactic într-un registru literar, de fapt: „Nu vom înţelege acest 
didacticism ca fiind explicit, ori măcar volitiv totdeauna. El este implicit 
şi, mai ales, dedus sine qua non din dezastrele umane relatate, care nu 
trebuie cu nici un preţ să se mai repete în viitorul umanităţii. Dar acest 
caracter nu este, în intenţia autorilor, preponderent, ba aş spune că, dim- 
potrivă, e necesar un efort pentru a-l descoperi. Dacă vreți, trăsătura 
menţionată constituie una ce-i priveşte pe cititor și cercetător, mai cu- 
rând decât pe autori, cei dintâi având datoria să întrevadă lecţia” indusă 
de lectură, pentru binele omenirii ce va să vină” [12, p. 7]. 


Profesorul D. M. Cristea, în articolul O scurtă introducere în memorialis- 
tica detenţiei, notează însă contrariul sensului de reeducare în privința 
regimurilor autoritate: „Fără îndoială că închisoarea a fost dintotdeau- 
na un loc al abuzurilor și al intimidării, dar niciodată ca în timpul dic- 
taturilor totalitare când devine un mijloc de anihilare, de represiune 
şi, în primul rând, de distrugere. Pușcăria îşi pierde statutul teoretic de 
loc al ispăşirii şi al reeducării și devine un spaţiu al violenţei, al terorii și 
al absurdului. Apare ceea ce Foucault numea undeva «sumbra sărbă- 
toare punitivă>” [3, p. 26]. Din mijlocul torturilor se ridică portretul 
torționarului din sec. XX care este dominat de rău și disprețul total față 
de o viaţă de om. Un M. T. Orăşanu, relatează următoarele: „Temnițele 
nu sunt locuri de pocăință și îndreptare, ci de mare stricăciune. Am 
văzut aici oameni arestați numai pe o simplă bănuială, stând câte un an 
închiși, apoi... liberaţi fără nici un fel de satisfacțiune sau îndemnizare” 


(Orăşanu, 1861 apud Cristea [3, p. 31]). 


Memorialistica închisorii — formă a documentarului. Dincolo de aspectul 
didactic al experienţei carcerale și al scrierilor care conţin mărturii ale 
acesteia, jurnalele relatând despre realitatea închisorii comportă un ac- 

centuat caracter documentar. De fapt, caracterul didactic derivă direct din 
cel documentar, observa Mihai Rădulescu, întrucât scrierea jurnalieră 
constituie „dezvăluirea adevărului asupra puşcăriilor comuniste, anche- 
telor M.A.I, relaţiilor dintre o politică, deloc egală ei înseși, unidirecțio- 
nată întru zdrobirea întemnițaților, mai cu încetinitorul ori mai grăbită; 
şi aşa mai departe” [ 12, p. 7]. Un număr mare de astfel de scrieri au fost 
scoase la tipar imediat ce a permis conjunctura politică, după căderea 
regimului comunist, întrucât aceasta nu tolera niciun fel de transparenti- 
zare a mecanismelor sale de funcționare, implicit divulgarea mijloacelor 
de tortură la care recurgea pentru crearea unei lumi noi și a omului nou. 
Or, literatura detenţiei sau memorialistica ce face mărturia existențială a 
experienţei proprii dezvăluie o realitate teribilă a aplicării mijloacelor de 
tortură, de privare a libertăţii şi de subminare a sinelui, zguduitoare pen- 
tru o societate care mimează un curs de evoluţie aflat în limitele decente 
ale rigorilor legislative. Mărturiile adevărului sunt despre şocurile prin 
care treceau deținuții, despre repetabilitatea acestora etc. Chiar stilul ade- 
sea impersonal susține dimensiunea documentară cu o rigoare adecvată: 
„Povestirile lor devin impersonale, în sensul maiorescian — deși având 
caracter de unicat subiectiv pentru fiecare istorisitor —, se vor asemăna cu 
obstinaţie, ca şi când s-ar permuta dintr-o carte într-alta, într-un straniu 
univers kafkian unde fiece volum de amintiri constituie o altă posibili- 
tate de intrare, identică celorlalte 1001 căi de acces” [12, p. 7]. Setul de 
acțiuni de tortură se regăseşte în mărturiile deținuților cu o certă regu- 
laritate: „Disciplina locurilor de detenţie era dirijată de la centru. Ea nu 
permitea decât un singur tip de supraviețuire (sau de moarte) pe toată 
întinderea țării. Toți deținuții s-au izbit de spectrul excesiv al foamei, al 
setei, al lipsei de somn, de căldură, al lipsei de aer, de igienă, de mijloace 
de a-ţi cârpi sau înnoi hainele, bocancii; toţi s-au izbit de aceeaşi nevoie 
de comunicare şi s-au învăţat unii pe ceilalți alfabetul morse și al surdo- 
muțţilor, în vederea unei periculoase intrări în contact cu necunoscuţii de 
alături; toți au resimţit dureros irosirea timpului departe de familie, de 
cărți, de artă, ori măcar de plaiurile natale. Și toți au înlocuit autoeduca- 
ţia pe care o continuăm în libertate, după absolvirea treptelor şcolariză- 
rii, cu scrierea pe tăblițe de săpun, pe cioburi, pe tălpi de bocanc, ori prin 
dezvoltarea memoriei auditive sau a concentrării maxime în întoarcerea 
asupra ta însuţi şi a «şcolii amintirilor personale»; toți au suferit tortura. 
Toţi au aflat ce gust are suspiciunea și au recurs poate, în premieră, la 

secret. Au cunoscut cu mai multă sau mai puţină oroare ce înseamnă por- 
nirea către invidierea „grosimii unei bucățele de pâine din mâna seme- 
nului, chiar dacă sentimentul hidos, deși natural, era rapid reprimat. Toţi 
au degustat cu rezultate cvasiperfecte ale profesionistului toate chipurile 
de temeri, toate gradele intensității acestora, toate etapele invadării sufle- 
tului de către ele, de la tremuratul incontinent la incontinența sfinctere- 
lor, la albirea părului, la îmbolnăvirea cordului, unii ajungând la nebunie, 
chiar dacă majoritatea și-au contracarat frica, săvârşind, pentru a uita de 
ea, acte de nesăbuit curaj. Toţi au cunoscut revolta, dorința de libertate, 
ura, dragostea de semen. Toți și-au limpezit descifrarea dușmanului co- 
mun şi, într-un proces invers, şi-au adâncit patriotismul. Toţi, excepţiile 
subînțelegându-se permanent. Toți au întâlnit oameni, oameni pe care 
nu se așteptaseră, nu speraseră, uneori nu doriseră pentru nimic în lume 
să-i întâlnească. Surpriza agreabilă, dezagrabilă, fructuoasă, înjositoare, 
bogată în influențe benefice sau malefice, adusă de aceste cunoștințe, 
a marcat destine. Surpriza adusă de contactul cu bestiile reprezentând 
represiunea le-a marcat la fel de puternic - până la risipirea minţilor și 
infirmitatea fizică, până la pierderea vieții” [12, p. 8]. 


Dan C. Mihăilescu [10] apreciază în mod special componenta docu- 
mentară a literaturii de detenție. Ruxandra Cesereanu [2] se pronunță 
împotriva valorii estetice a acestei literaturi şi complinește grupul celor 
care împărtășesc plasarea acestui tip de scriitură în zona limitrofă a is- 
toriei și literaturii. 


Scriitura jurnalieră — între istorie şi literatură. Chestiunea subiectivității. 
Literatura detenţiei este o zonă de obicei a memorialisticii, a notaţiei 
obiective, în ordinea istoricităţii, dar deopotrivă şi a scrierii literare sau 
literarizate. Considerate literatură de sertar sau de frontieră sau intimistă, 
memoriile încă trezesc discuţii terminologice și categoriale. 


Iulia Pop, autoarea lucrării Memorie și suferință, analizând metamorfoza 
terminologică a scrierii de sertar, fixează sensul noțional al memorialisti- 
cii într-o direcție mai mult a detașării față de literatură și istorie, deci care 
inversează raportul adeziunii, sugerând mai degrabă că tocmai istoria și 
literatura se integrează în genul memorialistic, şi nu invers. E vorba de o 
confiscare a acestor domenii de către un gen dihotomic al scrisului. „Re- 
zultatele acestor interferenţe, documentele scrise şi cele orale, au impus, 
în complexitatea formelor de manifestare, delimitări conceptuale, care 


EET PT RO MIÂINIĂ 


urmăresc semnalarea privilegiilor pe care memorialistica, plasată și de is- 
torie şi de literatură undeva la graniță, le confiscă” [11, p. 11]. Pe de o par- 
te, autoarea opinează că istoria este confiscată de scrierea memorialistică 
prin faptul că este o scriere „mult mai vie”, pe de altă parte, literatura este 
confiscată de memorialistică prin aderenţa la un sens subiectiv sau prin- 
tr-o narcisizare a sensului configurat. „Scriitori” însă nu devin, aşa cum 
notează Iulia Pop, printr-un studiu al istoriei orale din zona transpunerii 
în scris, doar cei care, avantajaţi şi încurajați de o conjunctură politică 
a deschiderii și transparentizării, își transpun pe hârtie și publică scrieri 
despre experienţa detenţiei, deși sunt şi autori despre care se poate spu- 
ne anume așa. Cea mai însemnată particularitate a tipului de scriitură 
care dezvăluie experienţa privaţiunii, notată de aceeași autoare, vizează 
însă în mod pregnant accentul aderenţei la un sens. Or, anume această 
aderenţă valorizantă a experienţei trăirii se înscrie în mod absolut firesc 
în canonul literarităţii şi al poeticităţii, ba chiar și al ficţiunii, tot astfel, 
cum în limitele literarului încap și realități obiectiv-istorice (nu contestă, 
spre exemplu, nimeni valoarea literară a romanului Mara în care se atestă 
elemente istorice — existența Ardealului ca zona culturală românească 
cu două componente etnice care marchează mentalul social compozit). 


Un alt aspect este faptul că harul unor autori nu transpare printre rân- 
durile scrise şi că aceștia sunt pe deasupra demotivaţi în privinţa es- 
teticului când se așază la masa de scris, iar lucrările lor rămân în afara 
patrimoniului literar, la nivelul notaţiei de anchetă istorică. Cert este că 
tipul de scriere memorialistică în sine nu trebuie să constituie o specie 
strictă și riguroasă de transpunere a experienţelor trăite. Prin urmare, 
inegalitatea scrierilor memorialistice nu proscriu acest tip de scriitu- 
ră pentru o existență marginală, ci se configurează conform criteriilor 
specifice în spaţiul estetic, valorificând o înmănunchere de resurse de 
ordin obiectiv în vederea deviaţiei către configurarea unui sens supra- 
segmental, ținând într-un anumit sens de generalitate şi universalitate, 
dar şi de individualitatea percepţiei realităţii, în același timp, şi de pro- 
funzimea trăirii generată de sferele teribilului și intimului. 


Există totuşi şi opinii care afirmă caracterul literar al scriiturii detenţiei pre- 
cum Adrian Marino și alții. Dezbaterile privind caracterul literar (estetic) 
al scrierii jurnaliere se înclină vădit spre partea artisticului derivat din su- 
biectivitate, dacă luăm în considerare mai ales raportul noţional istorie- 

memorie și că istoria își are resursele de configurare în memorie, activată 
cel mai adesea și inevitabil în mod subiectiv. Cu alte cuvinte, dacă în mod 
normal am fi tentaţi să considerăm istoria ca domeniu al obiectivităţii și 
literatura sau literarul — unul al subiectivităţii, lucrurile stau, de fapt, într-o 
ordine preponderent subiectivă la fel și în cazul istoriei. Iar dacă scriitura 
confesivă ar fi mai degrabă plasată la limita obiectivităţii, ieșind din sfera 
literarului, graţie „feliilor de viață”, a amănuntelor reale și a datelor proban- 
te istoric, iată că nici istoria nu probează în mod categoric registrul unui 
real de grad zero scriptural. Prin însuși caracterul său disciplinar umanistic, 
istoria, care fixează traseul umanului în date tempo-spaţiale probante, este 
mereu complementată și particularizată de un substrat semantic trans- 
cendental realului pur. Istoricul Adam Schaff, în Istorie și adevăr, susține 
chiar importanţa deosebită a caracterului eminamente subiectiv al do- 
meniului istoriei: „dacă obiectivitatea cunoaşterii ar trebui să însemne ex- 
cluderea tuturor proprietăților individuale ale personalității umane, dacă 
parţialitatea ar trebui să constea în a emite judecăţi renunțând la propriul 
punct de vedere și la propriul sistem de valori, dacă valabilitatea universală 
a judecăților ar trebui să constea în eliminarea tuturor diferențelor indivi- 
duale şi colective, obiectivitatea ar fi pur şi simplu o ficțiune” [13, p. 328]. 
Astfel, nici obiectivitatea istorică, una care desemnează o totalitate de 
subiectivități pentru a configura o generalitate, nu poate face abstracţie de 
intimitatea şi particularitățile comportamentelor umane, de formele vari- 
ate ale individuaţiei, întrucât ar ieşi din sfera umanisticii şi a cunoașterii de 
tip intuitiv, opus celei de tip ştiinţific şi experimental. 


Voci ale confesiunii carcerale. Printre celebrii deţinuţi străini care au scris 
despre închisoare merită amintiți mai ales italianul Primo Levi cu ro- 
manul său confesional Mai este acesta un om? [9] şi filozoful german 
Viktor Frankl, pentru care încarcerarea a constituit o experienţă a că- 
utării fundamentale a existenţei, devenind cunoscut prin Doctorul și 
sufletul [6] sau Omul în căutarea sensului vieţii [7]. Deţinuţii români 
încarceraţi, care au așternut pe hârtie experienţa detenţiei, au marcat 
nu doar itinerarul istoric al poporului român, dar au realizat chiar o 
schimbare la față a literaturii române. Cele mai însemnate figuri literare 
care au avut de suferit în spatele gratiilor au consemnat două etape care 
definesc realitatea carcerală în spaţiul istoriei noastre. E vorba de pe- 
rioada interbelică şi primii postbelici, apoi de cea totalitară stalinistă. 
Cea dintâi, dincolo de locurile comune: foamea, frigul, mizeria, inti- 

midarea, subminarea etc., caracteristici inevitabile ale gratiilor, a rămas 
în memoria deţinuţilor ca o etapă relativ uşor de transgresat înspre o 
libertate a spiritului și spre o impresie de „vodevil, cu ieșiri la vânătoa- 
re, cu prietenii în rândul personalului, cu mici mânăreli interne care 
ușurau viaţa închisorii etc. Cea de-a doua etapă însă, legată de totalita- 
rismul odios, apare cu fața inumană a torturii fără rest. 


Un important exponent al detenţiei românești este Onisifor Ghibu, con- 
damnat la muncă silnică şi deportat, cel care a editat „Ziarul de lagăr. 
Caracal — 1954” — „primul document memorialistic privitor la evoluţia 
reeducărilor în temniţele comuniste din România. Acest fenomen nu a 
apărut de la început în aspectul odios ce i-l cunoaştem, aşa cum a fost 
practicat la Pitești, Gherla, Canal etc” [12, p. 19]. Această perioadă a fost 
supranumită „epoca de aur a mămăligii”. De asemenea, loan Slavici s-a 
aflat printre deţinuţii politici şi scria „am petrecut și la Văcăreşti multe 
oare plăcute, pentru care m-ar fi pizmuit nenorociţii care m-au trimis 
acolo” [14, p. 407]. Detenţia interbelică a fost considerată chiar una 
romantică, favorizând oarecum o intimitate binefăcătoare şi un refugiu 
revigorant al eului. Tudor Arghezi, un alt celebru deținut român a lăsat 
posterității Poarta neagră [1], care mărturiseşte o experiență de o duri- 
tate atenuată și ținteşte perspectiva lui Steinhardt, aşadar, cu o suferință 
redusă în închisoare. Nici Arghezi nu a dat semne că a suferit prea mult 
calvarul detenţiei, observând cum închisoarea reprezintă pentru mulți o 
patrie adoptivă, un loc unde se simt bine și în largul lor, unde „le creşte 
prestigiul” și se distrează: „o singură neplăcere comportă închisoarea: că 
nu poți ieşi când vrei” [3]. Realităţile carcerale apar configurate și în scri- 
erile lui Constantin Stere: Canalul [16], dar şi În preajma revoluției [17]. 
Zaharia Stancu subliniază, în Zile de lagăr, ideea de intimitate, aderând 
şi el la un soi de romantism carceral, fructificând singurătatea prin recu- 
legere și creaţie. Ioan Ioanid se face cunoscut în același context cu Închi- 
soarea noastră cea de toate zilele [8]. Nicolae Steinhardt constituie însă o 
culminaţie a reprezentării literare din perspectiva mântuirii sufletești și a 
cunoașterii creştine ca acceptare a răului — o experienţă fundamentală a 
trăirii interioare și o mutație spirituală radicală. 


Se poate ca o anumită relativitate a persecuțiilor captivităţii în spaţiul 
românesc să fi relevat în mod vizibil această latură, a luminozităţii inte- 
rioare, a umanismului creştin și a împlinirii prin suferință. Altfel nu am 

fi avut un Petre "Ţuţea sau un Mircea Vulcănescu, spre exemplu, și atâția 
alţii. Acolo însă unde proiectul sumbinării ființei a mers până la capăt, 
conștiinţele au fost cu adevărat mutilate și reduse la zero. „Au existat și 
în ţară persecuții ale grupurilor socialiste, organizate la sfârșitul secolu- 
lui al XIX-lea, mergând până la arestări abuzive și condamnări la închi- 
soare pentru «agitație»; era totuși o mare diferență față de tratamentul 
distructiv aplicat în Rusia de pildă, și justiția românească păstra deocam- 
dată, chiar în abuzurile ei, un caracter mai degrabă paternalist” [3, p. 33]. 
Curând însă, când totalitarismul sângeros a intrat cu adevărat pe rol și în 
România, cu oroarea de la Gherla, Piteşti, Canal etc., au încetat să mai răz- 
bată minţi strălucite purtând povara carcerei cu înţelepciune și lumină. 


Spațiul detenţiei — realitatea la limita ficţiunii. Însăşi varietatea stilistică 
a scriiturii de detenţie și gradul de pregnanţă a lumii configurate de- 
termină catalogarea unora dintre scrieri drept literare, fie faptul relatat 
unul real sau o plăsmuire imaginară. D. M. Cristea confirmă judicios 
această idee: „Varietatea acestor confesiuni este infinită şi, mai mult, 
din punctul de vedere al cititorului nici nu mai contează ce este detaliu 
material și ce este proiecţie a unei imaginaţii surescitate de suferință 
(suferința ca literatură!)” [3, p. 37 ]. Dar, bunăoară, faptul că autorul 
jurnalului de detenţie recurge la expunerea propriilor trăiri și a unei 
realităţi exterioare aflate sub imperiul introspecţiei interioare, lumea 
înfăţişată în ultimă instanță capătă dimensiuni împrumutate ale profi- 
lului psihologic și oferă resursele interpretării subiectivizante. 


Literaritatea jurnalului de detenţie poate însă fi punctual probată 
urmărind câteva idei de teorie literară. Un articol semnat de Isabel- 
le Daunais, Le temps dévié du roman [5], realizează o trecere în re- 
vistă a două axe lexicale referitoare la ficțiune pentru a găsi esența 
literarităţii și, în fond, situarea graniţei dintre realitate și ficțiune. Pe 
de o parte este vorba de o dimensiune spaţială a ficţiunii constitui- 
tă de expresii ca „lume paralelă”, „lume posibilă”, „univers ficțional”, 
„imersiune ficțională”, „lume imaginară” , „spaţiu diferit de cel în care 
trăim” etc., pe de altă parte, este vorba despre referinţe la ideea de 
ficțiune din perspectiva temporalităţii: „încercare a timpului”, „un ra- 
curci al experienţei”, iar această din urmă perspectivă în sine produce 
schimbări ale spaţiului printr-o densificare temporală a trăirii. Aceas- 
tă experienţă a densificării permite o cunoaştere superioară pe care 

o putem avea în realitate într-un timp mult mai îndelungat și cu efor- 
turi deosebite sau printr-un concurs extraordinar al circumstanțelor, 
fără a mai vorbi de ceea ce nu se poate, în genere, întâmpla în timpul 
pe care îl trăim. Prin urmare, un criteriu care diferențiază cele două 
realități — una ficțională și celalaltă a trăitului imediat şi comun — este 
viteza derulării experienţei, condiționată de atitudinea eului. Pro- 
cesul kafkian, spre exemplu, mizează pe reprezentarea suspendată a 
timpului așteptării. Condamnatul își aşteaptă sentința prins în cap- 
canele angoaselor și fantasmelor proprii care prefigurează fatalitatea 
unui sistem insurmontabil de funcționare a lumii. Timpul ficțional 
este, astfel, un timp superior în ordinea scoaterii la suprafață a unei 
realități interioare impuse ordinii lumii textuale. Chestiunea vitezei 
şi a lentorii determină, în viziunea lui Isabelle Daunnais, susținută 
de Wallace Stevens, gradul de deviere ficțională a scriiturii: cele care 
ating limita fantasticului sunt și cele dominate de viteza maximă a 
experienţei, cele mai lente, în schimb sunt scrierile care se află la li- 
mita timpul trăit în realitate. 


Pornind de la aceste consideraţii privind viteza unei experienţe drept 
criteriu de ficționalizare, putem identifica şi în viaţa reală zone în care 
temporalitatea trăirii capătă un ritm accelerat, determinând o „matu- 
rizare” a spiritului într-o direcție sau alta. Astfel, chiar relatările fidele 
ale unor experienţe teribile pot atinge literalmente o viteză ficțională 
care împinge imaginile configurate de naraţiune în zona convenției 
simbolice și literare. Aceste cazuri de excepție, care repliază realitatea 
pe ficțiune, sunt tocmai scrierile despre viața carcerală, care ating, fără 
efortul depăşirii unei realități improbabile, limitele unei lumi probabi- 
le. Vorbim în acest caz de spaţialitatea care determină viteza temporală 
a trăirii, față de literatura obişnuită în care spaţiul este remodelat în 
funcție de densificarea temporală, devenind o lume imaginară. Ast- 
fel, în cazul literaturii de detenţie, terifiantul unei lumi reale instau- 
rează, printr-un simplu exercițiu al transcrierii, reperele ficționalităţii. 
Ficţionalitatea lumii carcerale nu este un produs al imaginaţiei, ci o 
imagine recurentă a realităţii și mai ales o ficționalitate involuntară. 
Scena din Arhipelagul Gulag [18] în care, în timpul unor percheziţii, 
poliţiştii răstoarnă sicriul cu trupul unui copil pentru a nu admite nicio 
posibilitatea a subtilizării de probe „duşmănoase”, asemenea altora ex- 
trem de numeroase de acest gen, produce efecte de lectură halucinante 

care ambiguizează natura detaliului relatat, împingându-l într-o zonă 
tensionată a literarității. 


Prin urmare, statutul cu totul special al acestor scriituri admite încadrări 
generoase în spațiul literaturii, contrar faptului că valoarea multora din- 
tre ele este subevaluată pe bună dreptate. În părțile ce vor urma articolu- 
lui de față vom analiza texte care ating plafonul literarității, fie că au sau 
nu în spate o intenție de ficționalizare, concentrându-ne pe Jurnalul feri- 
cirii de N. Steinhardt, Leagănul respirației de Herta Müller și O zi din viața 
lui Ivan Denisovici de Alexandr Soljenițîn, opere care înmănunchează în 
mod diferențiat experiențele eului interior în devenirea condiționată de 
realitatea damnării, scrieri care reperează subiectivitatea, întreținând 
profilul literarității prin terifiantul realității înfăţişate. 

Anatol Danilișin. Libertatea și magia 
culorii 


Anatol Danilişin aparține noii generaţii de plasticieni români basara- 
beni — generaţie ce s-a lansat în torentul vieţii artistice din Republica 
Moldova acum un deceniu și, care, o dată cu dispariţia rigorilor cen- 
zurii fostului regim totalitar, a profitat de liberalizarea survenită după 
1985 şi a depășit cu mult, prin activitatea sa, fruntariile țării de baștină. 


De formaţie artistică tradițională, absolvent al şcolii republicane 
de arte plastice (actualul liceu „Igor Vieru”) şi a facultăţii de grafică 
şi pictură a Universităţii de Stat „Ion Creangă” din Chișinău, Anatol 
Danilișin a evoluat de la o artă esențialmente realistă (cu mici adieri 
spre impresionism) spre un abstracționism de factură romantică, fără 
a abandona, însă, întru totul motivul sau detaliul figurativ. Observăm 
acest lucru atât în „marinele” cât și în „peisajele” sale — peisaje, inspi- 
rate de obicei din viaţa rurală familiară plasticianului și privite, adesea, 
din perspectiva zborului de pasăre. 


Covârșitoare întru înțelegerea metodei de creaţie a artistului este rolul 
acordat tușei de culoare, — tușă, ce în ultimă instanţă creează întreaga 
textură heterogenă a pânzelor sale. Rapidă, nervoasă, plină de dina- 
mism, aplicată cu pensula sau cu cuțitul, — tuga în pictura lui Danilişin 
nu este o categorie auxiliară, menită să asigure fidelitatea desenului sau 
coloritului. Ea însăși este desen și colorit. Ea are viața sa proprie, — via- 
tă transmisă direct atmosferei motivului pictat. De aici provine, proba- 
bil, acea afinitate cu stările tranzitorii ale naturii, peisajului, ce emană 


Anatol Danilişin s-a născut la 22 mai 1960, în comuna Frasin. Şi-a făcut studiile, în pe- 
rioada 1972-1979, la Liceul de arte plastice Igor Vieru, iar în 1986-1990 — la Univer- 
sitatea „Ion Creangă”, Facultatea de grafică și pictură. Lucrează în calitate de profesor 
de arte plastice, în localitatea de baştină, în 1987-1990, iar în perioada 1990-1995 — 
profesor la şcoala orășenească de arte plastice pentru elevi din Chişinău. 

A participat la numeroase expoziţii — la Galeria Brâncuși, la o expoziţie de grup în 
Caunas, Letonia (1991), în România — Bucureşti, Vatra Dornei, Bacău, în Ungaria, la 
Budapesta, în orașul Viena (Austria), la Paris (Franţa) etc. 

de la tablourile pictorului. De aici provine acea predilecție pentru tot 
ce este în perpetuă schimbare, mișcare, pentru ce este trecător, tranzi- 
toriu, pentru cot ce „pluteşte pe aripile vântului”. De aici provin acei 
„zmei” aruncaţi în văzduhul transparent sau acele „păsări” sumar profi- 
late, ce „străbat” compoziţii de tipul „Zborului”. 


Constantin I. Ciobanu, 1996 


Danilişin trece prin mine ca o furtună care a trecut, trece, repet, ca un 
munte transformat în mare, ca o fată de 16 ani încleştată în grumazul 
meu de mascul, ca mașina de curse ce aleargă la Monte Carlo dar care, 
amar destin, nu reușește niciodată să vadă și cazinourile frumosului 
regat din cauza prea marii viteze cu care îi străbate șoselele-iepele care 
trag năvodul cu ciulini din vreun Bărăgan-Bugeac însetat de, cum spu- 
neam, prea multă nemurire într-un Cosmos predestinat morţii, anihi- 
lării totale. 


Danilişin vine, se duce, ciudat de cristalin spre Europa postmodemiș- 
tilor şi, deşi, a pedalat destul bicicleta lui Candinski- Malevici-Pollack, 
rămâne balcanic, rămâne sud-est european rămâne țăran din nordul 
Moldovei, rămâne ucenicul lui Gavriil Uric şi Anastasie Crimca de la 
care, habar n-am cum 1- a furat pe Matisse şi l-a făcut român... 


Andrei Vartic, 1995 


Pe vremuri, dedicându-i unul dintre romanele mele, ba chiar mai in- 
serând în carte şi o duzină de reproduceri după abstracţiile, peisaje- 
le și naturile statice plăsmuite de el, argumentându-mi gestul într-un 
cuvânt aparte, am invitat cititorul să guste şi dintr-un alt limbaj decât 
cel lingvistic, dintr- un limbaj al culorilor surprinse în niște clipe subli- 
me — visându-se îndrăgostite de ele însele. De atunci au trecut opt ani și 
astăzi constat tot atât de fascinat: culorile lui Anatol din textul aproape 
că al fiecărei noi compoziţii, care se citeşte nu numai potrivit unor ca- 
noane consacrate — de la stânga la dreapta şi de sus în jos, ci şi adesea, 
sau chiar mai ales, dintr-un centru cromatic (care, de altfel, ca și în ca- 
zul centrului de sferă poate fi oriunde) spre margini, ei bine, culorile 
sale sunt surprinse în aceleași clipe sublime. Însă pe lângă simplitatea 

lor copleșitoare de altă dată de a fi, ca și nişte flori, de-a-ntregul doar 
exterior, acum ele şi-au adâncit şi chiar înmulţit și dimensiunile lor 
semantice. Astfel că cele mai firești uleiuri și acuarele dau imaginaţiei 
noastre o libertate interpretativă ce poate fi comparată cu libertatea pe 
care o avem ascultând o piesă muzicală. 


Valeriu Babansky 


La o superficială privire, picturile lui Anatol Danilişin par uşor de 
încadrat după gustul sau știința iubitorilor de artă sau a criticilor de 
specialitate, rareori coincidenţi în opinii. Dacă zăboveşti însă mai mult 
în fata lucrărilor sale, se produce o veritabila atracţie și tulburare. Este 
semnul cel mai limpede al originalității și valorii artistice evidente, pe 
care-l impun creaţiile sale oricărui privitor avizat sau simplu iubitor de 
culoare si de frumuseţe. Fiecare lucrare conţine o implicită invitaţie la 
dialog sau decriptare, la înțelegere sau contradicţie, în termenii culorii, 
ai luminii sau întunericului. Măiestria artistului survolează orice im- 
pediment tehnic pe care contrastele violente său absenţa unor forme 
explicite le poate induce. 


Sugestia devine astfel primordială, purtând semnificaţiile unui posibil 
„conţinut”, dar lăsând deplină libertate de interpretare” privirii şi sim- 
țirii vizitatorului. Lipsesc până şi atât de obişnuitele „chei” prin care 
titlurile mai lungi încearcă să completeze sensul și înțelesul lucrărilor. 


Maestrul Anatol Danilișin este zgârcit la vorbă, dând penelului dreptul 
primordial în exprimarea universului său atât de complex și inedit. 


Giri Trif, 2004 


DIALOGUL ARTELOR BJ 


Emilian GALAICU-PĂUN 


Figură în repaos 


Pictorului de la Dumnezeu 
Anatol Danilișin, 
darnic risipitor de frumusețe 


1. „Mo-o-r”, şopti abia venindu-și 
în fire, dar înspăimântat de cele 
rostite, îşi duse numaidecât pal- 
ma la gură, 


2. totuși târziu, căci vocea-i trecu 
prin gaura din mijlocul palmei și, 
înşurubându-se în aer, pe spirală, 
în cercuri tot mai largi, goli spa- 
ţiul din juru-i: „mo-o-r!”. 


3. Ca să nu vadă cum se îndepăr- 
tează copacii, casele, vietăţile şi 
oamenii — unde-unde spre ori- 
unde ori niciunde — 


4. lăsându-l într-un gol desăvâr- 
şit, îşi duse mâinile la ochi, 


S. totuși târziu, căci privirea-i tre- 
cu prin găurile din mijlocul pal- 
melor și, bifurcându-se, 


6. îşi luă lumea-n cap și se tot 
duse unde-or duce-o ochii. 


7. Zăcea nemișcat în capul oase- 
lor, cu palmele deschise spre cer, 
simțind cum prin mijlocul lor se 


scurg liniile vieții și soriţii şi, pi- 
cătură cu picătură, sudoarea. 


8. „De-acum nimeni nu-mi va 
mai ghici în palmă”, gândi și gân- 
du-i se scurse printr-una din gău- 
rile din palme. 


9. Să nu i se vadă rănile, au în- 
cercat să i le bandajeze, ca unei 
mumii, dar bandajele s-au scurs 
prin găurile din palme, şi degete- 
le oamenilor, băgate în rană — să 
creadă! — la fel s-au scurs, lărgin- 
du-i găurile. 


10. Hainele de-asemeni, de la 
mâneci spre poale, i s-au scurs 
prin găurile din palme, zgândă- 
rându-i-le cu nodurile şi cusătu- 
rile lor, lărgindu-i-le. 


11. I s-au scurs încălțările, prăfu- 
ite şi roase, cu tot cu drumul pe 
care l-au parcurs. 


12. Şi cuiele care l-au țintuit lo- 
cului s-au scurs prin palmele des- 
chise și oarbe, găurindu-le. 


13. Adăpostul în care s-a născut i 
s-a scurs prin găurile din palme, 
cu tot cu vite şi steaua de deasu- 

pra, cu tot cu magii veniți să i se 
închine şi pruncii tăiați în locul 
lui. 


14. A luat într-o mână nisip şi 
nisipul i s-a scurs prin găurile 
din palmă. A încercat să-l adune 
în cealaltă mână, dar i s-a scurs 
şi din aceasta. „Sunt un Mână- 
Spartă”, şopti. 


15. Zăcea nemișcat, osândindu- 
şi oasele, cu palmele deschise 
spre cer, simțind cum înfăţişarea 
i se scurge prin găurile din pal- 
me: prima impresie mai întâi, 
adevărata sa față mai apoi, aerul 
de absenţă și, la urmă, faţa ascun- 
să, deschisă spre mister. 


16. Din braţe şi picioare i s-au 
scurs gesturile, apoi, ca nişte flu- 
vii în timpul secetei, braţele şi pi- 
cioarele. 


17. Tot ce a îmbrățișat şi pe ce 
a pus mâna vreodată i s-a scurs 
prin găurile din palme. 


18. Noroc de simetria axială, 
altfel plămânii, rinichii, inima, 
ficatul, plexul solar etc., etc. s-ar 
fi îmbulzit să se scurgă printr-o 
singură gaură și, doamne fereşte! 
s-ar fi putut opri undeva, zăgăzu- 
ind trecerea. 


19. Numai creierul, încăpăţâna- 
tul, nu s-a decis mult timp prin 
care gaură să se scurgă, căutând 


argumente pro şi contra pentru 
fiecare dintre ele. 


20. Neamul întreg, viii și morții, 
i s-a scurs prin găurile din palme: 
rudele după mamă - prin partea 
inimii, cele după tată - prin par- 
tea dreaptă. 


21. Totul în juru-i prinse a se roti, 
extatic, devenind lumină și muzi- 
că a sferelor, dar şi această muzi- 
că s-a scurs prin palmele găurite- 
n mijloc, ca două fețe separate 
ale unui singur disc, deși e greu 
de închipuit cum pot fi separate 
feţele aceluiași disc. 


22. Timpul însuşi s-a scurs prin 
găurile din palme, fără a-i vinde- 
ca rănile. 


23. „Ce clepsidră desăvârşită”, 
gândi el când ultimele linii și 
trăsături scurse din palme s-au 
adunat într-o altă dimensiune, 
formând aceeaşi palmă. 


24. „De-acum palmele mele vor 
fi table de legi”, se coagulă, adu- 
nându-se pe sine într-o altă di- 
mensiune, gândul scurs prin gă- 
urile din palme. 


25. „Noroc de simetria axială, 
mai gândi atunci, altfel cum m-ar 
fi crucificat dacă aveam o singură 
mână?” 


26. Bandajele, de-asemeni haine- 
le şi încălțările, scurse în altă di- 


mensiune, i s-au așezat pe trupul 
scurs într-o altă dimensiune. 


27. Tot ce a îmbrățișat şi pe ce 
a pus mâna, scurgându-i-se prin 
găurile din palme, s-a adunat 
într-o altă dimensiune. 


28. Neamul întreg, viii şi morții, 
scurs prin găurile din palme, s-a 
înfățișat într-o altă dimensiune: 
rudele după mamă - în partea 
inimii, cele după tată — în partea 
dreaptă. 


29. Lumea însăşi, scursă prin 
găurile din palmele sale, s-a 
transfigurat, căpătând o altă di- 
mensiune; timpul însuși, scurs 
prin găurile din palmele sale, s-a 
schimbat la față, fără a-i vindeca 
rănile. 

30. A luat într-o mână nisip și 
nisipul i s-a scurs prin gaura din 
palmă în altă dimensiune. A în- 
cercat să-l adune în palma din 
altă dimensiune, dar el s-a scurs 
şi de-acolo în palma lui de când- 
va. 


31. „Sunt un Mână-Spartă..., 
şopti, dar înspăimântat de cele 
rostite, îşi duse palma la gură... 


32. „un Mână-Spartă cu dare de 
mână: Luaţi, mâncaţi...!”, dar în- 
spăimântat de cele văzute şi ne- 
văzute, îşi duse palmele la ochi... 


33.1/3. „dar lumea nu L-a cu- 
noscut” 


DIALOGUL ARTELOR | I 


Anatol DANILIŞIN 


Balanța dintre timp 
şi spaţiu 


ADamtisin | 


Lumină neînfrântă de întuneric, ulei pe pânză, 
400 x 400 mm, 2014 

Noilor, ulei pe pânză, 500 x 460 mm, 2014 


DIALOGUL ARTELOR | III 


Către acalmie II, ulei pe pânză, 600 x 600 mm, 2014 

Dezlănţuiri convulsive, ulei pe pânză, 730 x 550 mm, 2015 


DIALOGUL ARTELOR | V 


Osmoză, ulei pe pânză, 505 x 700 mm, 2014 

Tie în cosmos, ulei pe pânză, 500 x 500 mm, 2014 


DIALOGUL ARTELOR | VII 


Contraste I, ulei pe pânză, 1.300 x 1.300 mm, 2014 


RIOIMIÂNIĂ 


Dialoguri gestuale V, acuarelă pe hârtie, 390 x 540 mm, 2014 


DIALOGUL ARTELOR | IX 


Dialoguri gestuale I, acuarelă pe hârtie, 390 x 540 mm, 2014 

Fără titlu, artobiect, produse industriale reciclate, 
lemn, culoare, 500 x 210 x 90 mm, 2008 


DIALOGUL ARTELOR | XI 


Timpul zboară ca pana, artobiect, produse industriale 
reciclate, scoarță de copac, piatră, o pană, culoare, 
500 x 210 x 100 mm, 2008 

Tensiuni recurente, ulei pe pânză, 600 x 600 mm, 2014 


DIALOGUL ARTELOR | XIII 


Descărcări de tensiuni I, ulei pe pânză, 600 x 600 mm, 2014 

Registre ascendente I, ulei pe pânză, Registre ascendente III, ulei pe pânză, 
800 x 400 mm, 2014 800 x 400 mm, 2014 


DIALOGUL ARTELOR | XV 


Umbră şi lumină, ulei pe pânză, 600 x 600 mm, 2014 

Către acalmie VII, ulei pe pânză, 450 x 450 mm, 2014 

Oliviu FELECAN, Nicolae FELECAN 


Structura semantico-sintactică 
a lexemelor pe şi la 

excurs onomastic în spaţiul pu- 
blic românesc actual (2013). 

Societăţii de Ştiinţe Filologice 

The semantic-syntactic structure of the lexemes pe 
and la. Based on the most representative Romanian 
specialised writings, the present study revisits the idea 
of conversion of parts of speech, focusing on the lexe- 
mes pe (‘on’) and la (‘at’). The article aims at supporting 
Drașoveanu's opinion, regarding the need to discriminate 
between the prepositional and morphemic values of pe, 
and the prepositional and adjectival values of la respecti- 
vely. This delineation may also help eliminate the limita- 
tions that exist in defining the syntactic functions of the 
terms that the aforementioned lexemes precede. 


O. În prezentul articol ne propunem să reluăm 
discuţiile despre valorile sintactico-semanti- 
ce ale lexemelor pe și la, spre a vedea urmările 
pe care acestea le au în interpretarea faptelor 
gramaticale. 


În mod tradițional, pe şi la sunt trecute în cate- 
goria prepoziţiilor şi, cel mai adesea, analiza se 
face la acest nivel, eventual anumite poziţii pe 
care le au în precizarea unor funcții sintactice 
sunt trecute în categoria excepțiilor. Situaţiile 
concrete evidenţiază însă faptul că asemenea 
abateri pot fi încadrate, cu riscuri minime, în 
repere bine definite. Și aceste situaţii dorim să 
le expunem în cele ce urmează. 


În calitate de prepoziţii, întocmai ca întregul 
corpus din care fac parte, pe și la nu au un 
conținut semantic, ci „împreună cu termenul 
care îi urmează formează o unitate sintactică, 

un grup prepoziţional subordonat unui termen (regent) prin care se 
încadrează într-o unitate sintactică superioară” (GALR I: 612). Valori- 
le lor comune sunt circumstanţiale (locativă și temporală): 


Stă pe scaun. Merge pe trotuar. Vine pe 2 martie. 


Stă la noi. Merge la școală. Vine la ora $., 


iar altele sunt specifice fiecăreia în parte și pe acestea dorim să le sub- 
liniem. 


1. Lexemul pe 


Un prim aspect se referă la realizarea complementului direct cu pe, acest 
lexem fiind sau nu prepoziţie. În caz afirmativ, ea contravine definiţiei 
complementului direct: „obiectul asupra căruia se exercită o acţiune sau 
care este rezultatul unei acțiuni” (GA II: 153), aceasta însemnând funcţia 
cazului fără prepoziţie, adică, în termenii lui Drașoveanu, „acuzativul ge- 
nerator al funcţiei prin el însuși”; în caz negativ, pe nu este prepoziţie. 


Lucrările care s-au ocupat de această problemă l-au considerat un „seg- 
ment de expresie al categoriei gramaticale” (Draşoveanu 1997: 107), nu- 
mindu-l „morfem” sau „flectiv'. Primul care o face este Nicolae Drăganu în 
Morfemele românești ale complementului în acuzativ și vechimea lor, lucrare 
apărută la București, în anul 1943. În cartea postumă, Elemente de sintaxă 
a limbii române, Bucureşti, 1945, acelaşi Drăganu numeşte, din nou, acest 
lexem prepoziţie (v. Draşoveanu 1984: 108-111 și 1997: 107-112). Iorgu 
Iordan et al. (1967: 281) îl văd ca indicând „rolul de complement direct”, 
dar îl cuprind în capitolul Prepoziţia (p. 275). Mircea Zdrenghea arată că, 
în situaţia în care „substantivul în acuzativ e nume de ființă (mai ales de 
persoană), el este precedat de pe, care este considerat ca morfem (semn ca- 
racteristic) al acuzativului-obiect direct” (Zdrenghea, 1970: 74). Şi Dumi- 
tru Irimia împărtășeşte ideea de morfem al acestui pe (Irimia 1983: 115), 
chiar dacă uneori îi spune şi „prepoziţie-flectiv” („prepoziție-morfem”), 
dar este convins că „acuzativul neprepozițional (precedat sau nu de mor- 
femul pe) se impune ca marcă distinctivă a funcţiei de complement direct” 
(sublinierile sunt ale autorului) (Irimia 1997: 414). 


Pentru că în lucrările amintite nu a fost demonstrată dihotomia lui pe 
prepoziţie și pe morfem, ci doar enunțată, D. D. Draşoveanu întreprin- 

de (1978: 11-32; 1997: 107-112) o analiză aprofundată, cu argumente 
ce nu pot fi puse la îndoială. „Ca procedeu de bază şi dihotomizant 
absolut”, Draşoveanu propune substituirea! unui „personal” printr-un 
„nepersonal” și oferă două „cupluri” de exemple, a. (a,a,) și b. (b,b,): 
a. a, Ne bazăm pe Ion. 

a, Ne bazăm pe contribuţia lui Ion. 
b. b, (ÎL) prețuim pe Ion. 


b, Prețuim contribuţia lui Ion., 


din care trage următoarea concluzie: „în timp ce în a. pe nu este angajat 
în substituție, pe din b. este substituit („pleacă”) împreună cu (odată cu) 
Ion; pe din b. se dovedeşte astfel ca fiind intraacuzatival, confirmând 
şi ilustrând ipso facto calitatea de flectiv, de marcă” a Ac,, comparabi- 
lă cu o desinenţă (care și ea „ar pleca” odată cu cuvântul la care este 
aglutinată), spre deosebire de pe din a., prepoziţia — extraacuzativală” 
(sublinierile aparțin autorului) (Draşoveanu 1997: 109). 


Ca urmare, conchide Draşoveanu: „Există doi pe, radical şi obiec- 
tiv deosebiți”; „Spre deosebire de prepoziția pe, exterioară acuzati- 
vului, flectivul pe este parte intrinsecă a structurii Ac, „personal şi-i 
întăreşte calitatea de caz prin el însuși funcţional — funcția acuzativală” 
(Drașoveanu 1997: 110; v. şi Neamţu 2008: 325). 


Pe de altă parte, în acest mod, se rezolvă şi problema definiției comple- 
mentului direct, care, după autorul citat, trebuie să cuprindă, „necesar 
şi suficient”, două trăsături: „este complementul acuzatival — Ac, — cu 
sau fără flectivul pe (El este și se numeşte direct, pentru că nu are la 
stânga lui prepoziţie)); arată obiectul acțiunii. (Această trăsătură trebu- 
ie cuprinsă în definiția complementului direct pentru a exclude un alt 
Ac, acuzativul timpului - complement de timp)” (p. 112). 


Acceptarea unui pe morfem se regăsește și la alți gramaticieni, precum 
G. G. Neamţu (1977; 2008), Bejan? (1995), M. Vulișici- Alexandrescu 
(1995), N. Felecan (2002). 


Gramatica limbii române, ediţia 2005 ş. u., nu aduce clarificările 
aşteptate, din moment ce se afirmă că „poziţia sintactică a complemen- 
tului direct exprimată printr-un substantiv, dependentă de un verb 
tranzitiv, este compatibilă cu două modalități de expresie: cazuală, 

prin acuzativul neprepozițional, și prepozițională, realizată cu acuzati- 
vul cu pe” (GALR II: 375). 


Putem intui totuşi o oarecare reținere manifestată în expresia „acuza- 
tivul cu pe”, care face obiectul unor reveniri pe parcursul prezentării 
acestei funcții sintactice. „Pe nu reprezintă, în această poziţie sintac- 
tică, un centru de grup prepoziţional, ca în celelalte situaţii, rolul te- 
matic fiind atribuit în exclusivitate de centrul verbal şi, de aceea, se 
păstrează neschimbat, în prezenţa sau în absenţa prepoziției: Am aju- 
tat pe elev / elevul / un elev. (Beneficiar), Am întâlnit pe studenți / 
nişte studenți / studenții. (Pacient), Am ajuns din urmă pe drumeţ / 
drumețul” (Ţintă) (GALR II: 378). Totuşi, suprapunerile manifestate 
în utilizarea complementului direct cu pe și fără pe, „pun în evidență 
faptul că, în conștiința vorbitorilor, pe ajunge să fie simţit ca o marcă a 
complementului direct (s.n.Y. În această calitate, pe se foloseşte peste tot 
unde poate elimina o confuzie între subiect şi complementul direct” 
(GALR II: 379). 


Ca atare, e greu de explicat de ce o lucrare atât de importantă ca aceasta, 
care a pus un accent deosebit și pe terminologie, lasă în suspensie tocmai 
o problemă terminologică, eludând, cum spunea și G. G. Neamţu, „prin- 
cipiul exclusivității mijloacelor de relaționare a termenilor (ori acord ori 
prepoziţie, ori caz ori prepoziţie etc., nu şi unul şi altul)” (Neamţu 2014: 
528), deşi reiese clar că acest pe nu poate fi prepoziţie din moment ce „nu 
reprezintă un centru de grup prepozițional, ca în celelalte situații”. 


Având în vedere această abordare ambiguă, considerăm că trebuie să 
împărtăşim punctul de vedere al lui Draşoveanu, care preciza în con- 
cluzia finală: „flectivul pe există şi se reclamă cu necesitate acceptat. 
Am zice, dacă nu ar exista, ar trebui inventat. A nu accepta flectivul pe 
înseamnă a refuza singura definiție posibilă a complementului direct” 
(Drașoveanu 1997: 112). 


2. Lexemul la 


Probleme ridică și la în enunţuri precum A mâncat la plăcinte., A băut 
la apă., în care unele gramatici consideră că avem a face cu un comple- 
ment direct cu prepoziţia la. „Uneori complementul direct, se spune 

în GA II, poate fi exprimat printr-un substantiv nearticulat, de obicei 
la plural, precedat de prepoziţia la”, cu specificarea că are o „valoare 
afectivă” și „exprimă o cantitate mare”: „Românii, crezând a-și asigura 
libertatea şi a stinge aristocrația, se puneau de ucideau la aristocrați”, Băl- 
cescu (GA II: 156; v. şi Coteanu 1982: 58). 


M. Avram plasează construcţia în categoria excepțiilor reale: „Excepţii 
reale sunt, rar, ... şi unele construcţii cu valoare cantitativă în care apar 
prepoziţii ca la și peste: Am mâncat la plăcinte!, Am mâncat peste zece.” 


(Avram 1997: 370). 


Se poate deduce cu ușurință din aceste exemple că la nu are valoare de 
prepoziţie, idee împărtășită şi de alți gramaticieni. Corneliu Dimitriu, 
de pildă, susține că „în situaţii de acest fel, la, care indică o cantitate 
mare nehotărâtă, nu mai reprezintă o prepoziţie, ci a devenit, prin con- 
versiune, un adjectiv cantitativ ce îndeplinește pe lângă substantivul 
pe care îl precede funcţia sintactică de atribut, astfel încât substantivul 
precedat de atributul adjectival la — îndeplinind funcţia sintactică de 
complement direct — se află la acuzativul fără prepoziţie (şi nu cu aşa- 
zisa prepoziţie la” (Dimitriu 2002: 1381). 


Folosind metoda substituţiei, ca și în situaţia lui pe, la poate fi substituit 
prin zero (ceea ce înseamnă că este înlăturat) sau prin adjectivul (foar- 
te) mult, multă, fără ca sensul să se schimbe“ (v. Felecan 2002: 50), față 
de situaţia în care la este prepoziţie: 

A mâncat la plăcinte. / A mâncat plăcinte. / A mâncat (foarte) multe 
plăcinte. 


A ajuns la gară. / *A ajuns gară.; Copilul este la ţară. / *Copilul este ţară. 


3. Alte valori ale lui la şi pe 


În anumite contexte, pe şi la, alături de peste, sub, „se apropie de statutul 
de semiadverbe cu rol de aproximare”: Ne întâlnim în oraș pe la ora 10, 
A prejudiciat statul cu peste 10 milioane., A ratat recordul mondial cu sub 
10 sutimi. (GALR I: 587). 


Deși în acest paragraf nu este menţionat și lexemul la, şi el are valoare 
de aproximare în contexte similare, menționate la cap. Prepoziţia, de 

unde cităm: „Unele prepoziţii au suferit modificări semantico-sintacti- 
ce, încetând să funcţioneze ca elemente de relaţie”, având „statut apro- 
piat de al unor semiadverbe (şi pot fi omise, fără consecințe gramati- 
cale), exprimând aproximarea când sunt însoțite de numerale: Merele 
costă la / peste / sub 2 lei kilogramul. (GALR I: 630) / Merele costă 2 
lei kilogramul. / Ne întâlnim în oraș la ora 10., A prejudiciat statul cu 10 
milioane., A ratat recordul mondial cu 10 sutimi. 


Așadar, valorile de prepoziţie vs. flectiv / adjectiv / semiadverb al acestor 
două cuvinte pot fi probate, în orice context, prin procedeul substituţiei 
cu zero, respectiv adjectivul mult, -ă. Când substituţia denaturează sen- 
sul enunţului înseamnă că ne găsim în prezenţa prepoziţiei (pe sau la), 
iar când nu dăunează înţelesului avem una dintre celelalte situații. 


Avantajul vizibil şi de necontestat al acceptării acestei ipostaze se 
vădeşte în chiar definițiile funcţiilor sintactice ale numelor în faţa că- 
rora se află lexemele în cauză. Admiţând valorile propuse, dispare ori- 
ce intersecţie a situaţiilor fără prepoziţie vs. cu prepoziţie, şi, de la un 
raport de încrucișare, greu de definit, se ajunge la unul de separare, de 
excludere, definibil prin chiar valorile actuale ale acestor cuvinte. 


Note | 


1 Procedeul substituţiei este „atotcuprinzător” În situaţiile de variaţie liberă, de opoziţie 
animat / nonanimat și de pasivizare, pe flectiv dispare, în timp ce pe prepoziţie rămâne: 
(ÎI) văd pe copil / văd copilul. 

Mână pe mână spală / O mână spală cealaltă mână. 

Cui pe cui se scoate / un cui scoate alt cui. 

Eu îl văd pe Ion / Ion este văzut de mine., 

faţă de: 

Vina cade pe Ion / *Vina cade Ion. 

Am verificat efectul pe noi înșine. / Efectul a fost verificat pe noi înşine. / Efectul a fost veri- 
ficat noi înşine. 

2? Draşoveanu folosește pentru situaţiile în care cazul, prin el însuși, este generator al 
funcţiilor sintactice notația C, (N, G, D, Ac,), respectiv C,, pentru funcţiile realizate 
prepozițional (cazul este cerut de prepoziţii) (1997: 82, 94-100). 

3 Dumitru Bejan chiar cere „să se impună de către forurile competente și să fie introduse 
în manualele școlare delimitarea dintre: pe prepoziţie, când stă în faţa unor complemen- 
te indirecte (S-a supărat pe Vasile) şi circumstanţiale de loc (Stă pe bancă), de timp (Vine 
pe vreme rea) şi de mod (Îi zice pe nume); şi pe morfem, când stă în faţa complementului 
direct, unde are numai valoare de semn, de marcă a acestei părți de propoziție exprimate 
prin substantive care denumesc persoane și prin pronume și numerale care se referă atât 
la persoane, cât și la lucruri” (Bejan 1995: 319). 

* Valoarea de marcă a complementului direct apare şi în GALR I: „Articularea substan- 
tivului precedat de pe, marcă a complementului direct (s. n.), se supune aceloraşi reguli: ..” 
(p. 615); „Golită de sens, pe funcţionează ca marcă sintactică a poziţiei de complement 
direct” (p. 627). 

$ El mai există, cu foarte slabă frecvenţă, încă în trei cazuri: atribut acuzatival: Invidia 
lor pe Ion era vădită., nume predicativ acuzatival: Invidia lor era pe Ion., element pre- 
dicativ suplimentar acuzatival: Invidia lor, eu le-o credeam (ştiam, bănuiam, ...) pe Ion. 
(Draşoveanu 1997: 112; Neamţu 1977; 2008: 324-326). 

$ Situaţia este identică şi când este vorba de nominativ: A venit la lume., Au venit la oa- 
meni., unde lume şi oameni sunt subiecte în nominativ fără prepoziţie, la poate dispărea 
sau poate fi echivalat cu același adjectiv, mult, multă: A venit lume. / A venit multă lume. 
Au venit oameni. / Au venit mulți oameni. 

Unrecommended voice calques in the Romanian spo- 
ken in Bessarabia. Voice calques are included under mor- 
phological calques. Unlike other types of calques, morpho- 
logical calques do not show a high degree of diversity. This 
is explained by the fact that morphology is one of the fields 
with higher resistance to foreign influence. In the Romanian 
spoken in Bessarabia, voice calques are characterized by 
imitation from Russian of the reflexive voice (in cases where 
literary Romanian requires the use of the active voice) and, 
in rarer cases, the active voice (in cases where standard Ro- 
manian recommends the use of the reflexive voice). Similar 
to other types of unrecommended calques, voice calques 
lead to degradation of the language in this linguistic area. 


Calcurile de diateză verbală fac parte din cate- 
goria calcurilor morfologice, care, la rândul lor, 
se încadrează în clasa calcurilor gramaticale. 
Calcurile morfologice au ca trăsătură distinctivă 
imitarea, după o limbă străină, a unor paradig- 
me morfologice. Spre deosebire de alte tipuri de 
calcuri, cele morfologice nu au o diversitate atât 
de mare. Acest aspect se explică prin faptul că 
morfologia este un domeniu mai rezistent la in- 
fluente străine [vezi și: Brâncuș (1994), Berejan 
(2007) ]. Calcurile morfologice nerecomandate 
din româna din Basarabia constau în preluarea 
ad litteram, din limba rusă, a unor categorii mor- 
fologice. Cel mai întâlnit tip de calc morfologic 
nerecomandat din acest spațiu lingvistic ține de 
diateza verbală. Calcul în discuţie se caracteri- 
zează prin imitarea, după limba rusă, a diatezei 

reflexive (în situația în care limba română literară impune utilizarea diate- 
zei active) şi, mult mai rar, a diatezei active (în cazul în care româna literară 
recomandă folosirea diatezei reflexive). 


Calchierea diatezei reflexive 


În limba română din Basarabia, calcurile de diateză nerecomandate se 
manifestă, în special, prin preluarea diatezei reflexive din limba rusă, 
fără a ține seama că, în româna literară, nu orice verb sau nu orice sens 
al verbului este compatibil cu categoria reflexivului. 


Sub aspectul reflexivității, limba rusă are un sistem mult mai dezvoltat față 
de limba română, ceea ce determină ca, în româna din stânga Prutului, 
abaterile de la paradigma diatezei active să fie într-un număr relativ mare. 


Calchiind diateza reflexivă, după limba rusă, românii basarabeni cre- 
ează adesea forme verbale reflexive inexistente în româna literară. 
Spre exemplu: *a se încânta! pentru a fi încântat, a fi fascinat, <cf. rus. 
socxumamoca>; *a se greşi pentru a greşi, <cf. rus. omuGumoca>. În 
limba română literară, verbul a încânta apare doar la diateza activă, pe 
când, în rusă, acesta are atât valoare activă (cf. rus. socxuuţamb), cât şi 
reflexivă (cf. rus. socxuuyamvca). De asemenea, în limba română lite- 
rară, verbul a greși este utilizat doar la diateza activă, pe când, în rusă, 
elementul verbal în discuţie este exclusiv reflexiv (cf. rus. ouubumvca). 


Greşelile de diateză, comise prin calchiere, după tiparul reflexiv din 
limba rusă, sunt specifice, cu precădere, stilului colocvial. De exemplu: 


*a se atârna pentru a avea o anumită atitudine / un anumit comportament 
faţă de ceva / de cineva (vezi *a se atârna serios faţă de muncă pentru a avea o 
atitudine serioasă faţă de muncă, <cf. rus. omnocumeca cepvesno kx mpydy>); 


“a se cunoaște pentru a cunoaște (vezi *El s-a cunoscut cu greutăți- 
le vieții încă din copilărie pentru El a cunoscut greutățile vieții încă din 
copilărie, <cf. rus. Ye c demcmea, OH 03HaKOMUACA C ICUSHEHHbIMU 
mpyOnocmamu>); [Această restricție de diateză se aplică pentru situa- 
tiile în care complementul este exprimat printr-un substantiv inanimat. 
Când însă complementul este actualizat printr-un nume cu trăsătura 
[+ Animat], verbul examinat se poate construi și cu diateza reflexivă. 
Vezi Ion s-a cunoscut cu Maria în timpul facultății]; 


*a se deschide pentru a deschide, a inaugura (vezi *Ne deschidem mâine pen- 
tru Deschidem / inaugurăm mâine, <cf. rus. Moi omkpoieaemca 3a6mpa> ); 

*a se determina pentru a determina, a (se) clarifica, a (se) decide, a (se) 
hotări, a stabili (vezi *a se determina de partea cui este pentru a (se) cla- 
rifica / a (se) decide / a (se) hotărî / a stabili de partea cui este, <cf. rus. 
onpedenumvca na uveii on cmopone> ); 

“a se greşi pentru a greși (vezi “M-am greşit și de data aceasta pentru Am 
greșit şi de data aceasta, <cf. rus. S omubnacv u na amom pa3>); 

*a se împărtăşi pentru a împărtăşi (vezi *a se împărtăși cu impresiile pen- 
tru a împărtăși impresiile / a împărtăşi din impresii, <ct. rus. nodenumoca 
sneuamienuamu> ); [În asemenea împrejurare, verbul a împărtăși poa- 
te fi însoțit însă de reflexivul în dativ. Vezi a-și împărtăși impresiile]; 

*a se împărți pentru a împărți (vezi *a se împărți cu fratele pentru a îm- 
părți (ceva) cu fratele, <cf. rus. nodenumoca c 6pamom> ); 

*a se încânta pentru a fi încântat, a fi fascinat (vezi *a se încânta de pri- 
velişte pentru a fi încântat / fascinat de privelişte, <cf. rus. 8ocxuuyamoca 
apenuuem> ); 

*a se începe pentru a începe (vezi *Se începe spectacolul / ploaia pen- 
tru Începe spectacolul / ploaia, <cf. rus. Hauunaemca cnekxmakab / 
doxcðv> ); 

*a se învăța pentru a învăţa (vezi *EI se învaţă la facultate. pentru El 
învață la facultate, <cf. rus. On yuumca na Gakyabmeme> ) ; 

*a se ocupa pentru a studia, a învăța (vezi *a se ocupa la engleză pentru 
a studia / a învăța / a-şi face temele la engleză, <cf. rus. 3anumambca no 
anzAuiicKoMy> ); 


*a se primi pentru a rezulta, a reieși, a decurge (vezi *Se primeşte că eu 
sunt vinovat de toate pentru Rezultă / reiese / decurge că eu sunt vinovat 
de toate, <cf. rus. Iloayuaemca umo 80 ecem 6uno6am a>); 


*a se primi pentru a se crea (vezi *S-a primit o neînțelegere pentru S-a 
creat o neînțelegere, <cf. rus. Iloayuunocv nedopasymenue> ); 

*a se primi pentru a ieși, a izbuti, a reuși (vezi *Nu mi se primeşte acest 
lucru pentru Nu-mi iese / nu-mi reuşeşte acest lucru; Nu izbutesc / nu 
reușesc să fac acest lucru, <cf. rus. Əmo mne ne nosyuaemca>); 

*a se privi pentru a părea, a se prezenta, a se vedea (vezi “Cum se privește 
rochia cu centură? pentru Cum pare / cum se prezintă / cum se vede rochia 
cu centură?, <cf. rus. Kak cmompumca nnamoe c pemnem?> ); 

*a se răsplăti pentru a (se) achita, a plăti (vezi *a se răsplăti cu ci- 
neva pentru a (se) achita / a plăti o datorie față de cineva, <cf. rus. 
pacnsauusamoca c Kem-mo>); 

*a se râde pentru a râde (vezi *E se râde de colegi pentru El râde de colegi, 
<cf. rus. On cmeemca nað konnezamu> ); 


*a se reține pentru a mai rămâne undeva; a ajunge (undeva) mai târziu 
din cauza reţinerii de către cineva sau de ceva (vezi “M-am reținut la şcoa- 
lă pentru Am mai rămas la şcoală (şi de aceea am ajuns aşa de târziu), 
<cf. rus. A sa0epanacv 8 wukose>); 

*a se scăpa pentru a ieși dintr-o încurcătură, dintr-o situaţie grea; a se 
salva, a scăpa (vezi “Trebuie să ne scăpăm singuri pentru Trebuie să ieşim 
singuri din încurcătură / din această situație grea; Trebuie să scăpăm sin- 
guri din încurcătură / din această situație grea <cf. rus. Hado cnacamvca 
camum>); 


*a se schimba pentru a schimba (vezi *a se schimba cu locurile / cu rolurile 
pentru a schimba locul / rolul cu cineva, <cf. rus. nomenamvca mecmamu / 
poasmu>); [În asemenea situații, verbul a schimba admite însă reflexi- 
vul în dativ. Vezi a-și schimba locurile / rolurile]; 


*a se stărui pentru a se sili, a se strădui (vezi *a se stărui să nu greşească 
pentru ase strădui să nu greşească, <cf. rus. cmapamoca ne owubumbca> ); 
[În limba română literară, verbul a stărui, pe lângă faptul că este nere- 
flexiv, are cu totul alte sensuri față de rusescul cmapamvca ]; 


*a se şopti pentru a șopti (vezi *Frunzele parcă se șoptesc între ele pen- 
tru Frunzele parcă şoptesc între ele, <cf. rus. Aucmoa 6y0mo menuymca 
Medy coboii>); 


*a se șușoti pentru a șușoti (vezi *Fetele se șușotesc des în pauze pentru 
Fetele şușotesc des în pauze, <cf. rus. Aeeonku uacmo mymykatomea / 
menuymca na nepemenax> ) etc. 


Din exemplele prezentate mai sus, este evident că, în urma calchierii 
diatezei reflexive, după limba rusă, românii din stânga Prutului au cre- 
at fie forme verbale reflexive inexistente în româna literară, fie forme 
reflexive nespecifice pentru un anumit sens al verbelor polisemantice. 
Uneori, după cum s-a observat, odată cu diateza, s-a calchiat, după lim- 
ba rusă, și sensul verbului din limba de origine (vezi *a se ocupa, *a se 
primi, *a se privi, *a se reține etc... 


Calchierea diatezei active 


În raport cu calchierea diatezei reflexive, în spaţiul lingvistic basarabean, 
calchierea diatezei active este un fenomen mult mai rar. În astfel de si- 

tuaţii, se preia diateza activă din limba rusă, în situaţia în care româna 
literară impune utilizarea diatezei reflexive. Adesea, în asemenea cazuri, 
în limba română standard, se foloseşte reflexivul în dativ. Spre exemplu: 


*a însuși pentru a-și însuși (vezi *a însuși lecţia pentru a-și însuși lecţia, 
<cf. rus. yceoumb ypok> ); 


*a odihni pentru a se odihni (vezi *El odihnește pentru El se odihnește, 
<cf. rus. On omovixaem> ); 


*a risca pentru a-și risca... (vezi *a risca cu viaţa / cu sănătatea pentru 
a-și risca viața / sănătatea, <cf. rus. puckoeamo usubto / 30oposvem> ). 


Credem că numărul nesemnificativ de calcuri de diateză activă, după 
limba rusă se explică prin faptul că verbele la diateza activă din această 
limbă, de obicei, au această trăsătură și în limba română literară. 


Deşi, în raport cu alte categorii de calcuri, cele de diateză (reflexivă şi 
activă) nu sunt atât de numeroase, asemenea abateri duc la degradarea 
limbii române din stânga Prutului. În lucrările de specialitate, aspectul 
analizat aici poate fi urmărit și la: Mândâcanu (1987), Mătcaş (1995), 
Guţu (1998), Condrea (2001), Popuşoi (2013). 


Note | ` Înacestarticol, asteriscul (*) indică faptul că asemenea 
verbe şi structuri din româna de la Est de Prut sunt nere- 
comandate. 

Cristinel MUNTEANU 


Un eveniment literar: 
Serata crăițelor de Valentin Popa 


A literary event: Serata crăițelor by Valentin Popa. In 
this review I have tried to draw attention to the recent 
publication ofa Romanian valuable novel, which belongs 
to Valentin Popa, a writer from Brăila. The intrigue of the 
book is the following: a writer observes that the real per- 
sons who are taken as a model for his literary characters 
go through real incidents, they even die sometimes. It 
seems that a mysterious force comes out from literature, 
influencing the real life. 


După ce am parcurs romanul lui Valentin Popa”, 
Serata crăițelor (Editura Istros, Brăila, 2013, 276 
p.), am avut sentimentul că mă aflu în fața uneia 
dintre cele mai bune cărți de beletristică româ- 
nească apărute după '89. Fără îndoială, opera 
aceasta merită o tratare mai amănunțită şi un 
condei critic mai priceput, însă m-am gândit că — 
până la o atare analiză 


VALENTIN POPA 


pătrunzătoare — n-ar 
fi rău acum să încerc 
(măcar) să trezesc 
interesul eventualilor 
cititori faţă de ea. 


Despre ce este vor- 
ba, pe scurt, în acest 
roman? Povestitorul 
(un bărbat de vâr- 
stă mijlocie, al cărui 
nume va rămâne, 


până la sfârșit, ne- 

cunoscut) primeşte, într-o zi, o invitaţie bizară: aceea de a colabora 
„voluntar” cu Institutul de Igienă Mintală (condus de o somitate, Paul 
Băloiu) din acel oraș. Colaborarea (află el apoi de la un presupus anga- 
jat al institutului, Ilie Pamfil) ar consta în furnizarea de informaţii amă- 
nunţite despre un coleg de-al său de cancelarie, profesorul și scriitorul 
Emil Boldean. Povestitorul este oarecum șantajabil din cauza unei în- 
tâmplări erotice din trecut, aşa că nu se poate eschiva. Are şi experiență 
de psiholog, deci nu i-ar veni prea greu să-şi supravegheze cu atenție 
colegul, observând toate transformările sufleteşti ale acestuia. 


Dar de ce ar prezenta atâta interes cazul scriitorului Boldean (internat, 
pentru o perioadă, la acel institut)? Fiindcă — îi comunică Pamfil poves- 
titorului — el pretinde, de la o vreme, că are pe conştiinţă niște crime... Ce 
fel de crime? Scriitorul are o teorie în care, la început, nici el nu prea cre- 
de: „Mi se întâmplă des în ultima vreme să constat că persoanele pe care 
le folosesc ca modele în povestirile mele pățesc câte ceva. Mor, chiar!” 
(p. 42). Puțin câte puţin însă capătă încredințarea că este „asasinul per- 
soanelor folosite ca modele” în scrierile sale (p. 55). Curios este că oa- 
menii reali ce stau la bază personajelor literare (cele principale, de regu- 
lă) scapă uneori cu viaţă, dacă profilul lor psihologic este doar schițat, 
tratat superficial de către scriitor. De pildă, Gigi Perişoară (adică lorguţu, 
dintr-o povestioară amuzantă) este împuşcat accidental la o vânătoare și 
supravieţuieşte, cu o pierdere, ce-i drept, deoarece i se amputează picio- 
rul rănit. Nu la fel de norocoși sunt, totuși, Dan Danţiș, Sandu Bulancea, 
Virgil Caraulă și alții, care mor în condiţii, de cele mai multe ori, stupide. 


Boldeanu caută să-l convingă în permanenţă pe narator de adevărul 
teoriei sale; de aceea, el îi aduce numeroase dovezi, dându-i să citească 
diverse povestiri şi informându-l care sunt persoanele reale (decedate 
între timp) din spatele personajelor construite literar. Crede, din ce în 
ce mai mult, că un fel de „forță” a imaginaţiei sale iese din literatură 
şi acționează asupra realităţii în care trăieşte. Povestirile care compun 
materia romanului (ce ajung, spre lectură, atât la narator, cât și la Ilie 
Pamfil) se pot citi și separat. Foarte bine scrise sunt Ascuţitorii de cuțite 
şi Prăbuşirea, de exemplu. Aceasta din urmă poate fi socotită, întrucât- 
va, şi o „punere în abis”. Lecturând-o, ne putem întreba (cum face și po- 
vestitorul-spion) dacă nu cumva personajul Icsulescu din ea este chiar 
Pamfil, ca ucenic al lui Satana (alias Băloiu?); Nichi Arieșanu pare a fi 
Boldean însuși. Nu lipseşte, ca motiv, pactul cu diavolul. 

Subiectul romanului este complicat și țesut cu măiestrie. Cere o lectu- 
ră atentă și chiar repetată, pe alocuri. Lumea înfățișată nu poate fi ruptă 
complet de contextul particular și istoric în care scriitorul a trăit înainte de 
'89 (mai ales că Revoluţia l-a prins pe autor cu aproximativ jumătate din 
roman în sertar; restul a fost scris mai aproape de data publicării). Felul în 
care Securitatea monitoriza intelectualii şi racola informatorii, pe atunci, 
oferă unele indicii de interpretare. Acestui aparat de opresiune și de supra- 
veghere pare că nu-i scapă nimic. Seamănă cu un „supraom” și este numit 
undeva fie Satana, fie Principele: „Orice vorbă, orice aluzie, orice glumă ră- 
utăcioasă poate interesa pe principele nostru” (p. 106). Puterea şi-o trage 
din „bârfă”. Cum arată? „Nu știu cum arată — zice Icsulescu -—, în tot cazul, 
nu cu coadă și coarne, cum își imaginează cei proști. Noi însă nu-i cunoaș- 
tem decât glasul. De văzut, nu l-a văzut nimeni pentru că nu se arată. Dar 
există, băiete, există şi în clipa asta să ştii că el ne ascultă” (p. 117). 


Însă cartea nu trebuie citită neapărat într-o asemenea grilă de lectură. 
Drama lui Emil Boldean, care nu mai poate scrie de teamă să nu comită 
alte crime, felul în care se raportează el la realitate oferă suficient ma- 
terial de reflecţie criticilor literari (şi nu numai lor). Cu cât insistă mai 
mult privirea lui Boldean asupra unei persoane şi cu cât devine aceasta 
un personaj literar mai bine conturat, cu atât sunt mai mari șansele ca 
prototipul real să moară. E aceasta privirea Meduzei, care încremeneș- 
te, sau mai degrabă darul blestemat al lui Midas care transformă tot ce 
atinge în aur inert, inclusiv ființele dragi? De ce mor acele persoane? 
Nu mă aventurez să ofer aici un răspuns. 


Câteva cuvinte despre final. În cele din urmă, Boldean se duce la Miliție 
pentru a-şi mărturisi crimele. Este ascultat cu neîncredere de milițieni, 
dar lăsat, totuși, să aştearnă pe hârtie, zile la rând, foarte productiv, do- 
vezile vinovăţiei sale. Deşi ceilalți apreciază că el tot literatură compune, 
eroul scrie, de data aceasta, fără remușcări, întrucât a schimbat conven- 
tiile: „Esenţialul e că aici, în această cameră, în intenţia mea nu scriu li- 
teratură, ci niște declarații utile în aprecierea vinovăţiei mele” (p. 228). 
Celorlalți le mai spune, de asemenea, că „omul nu poate ieși niciodată 
din capcana formelor pe care tot el și le creează. Aceleași fapte, aceleaşi 
întâmplări au semnificaţii diferite şi, deci, sunt apreciate diferit după cum 
contextele ce le înglobează sunt diferite” (p. 229). Surprinzător este că 
„minunea” se produce. Scriitorul începe să fie crezut. Maiorul Grencea 
se recunoaște într-unul dintre personajele apărute într-o povestire mai 

veche, deja publicată, Serata crăițelor (care, în viziunea naratorului-spi- 
on, ar putea conţine sensul tuturor întâmplărilor). Probele literare in- 
criminatorii oferite de Boldean sunt luate în serios şi profesorul-scriitor 
este transferat la un penitenciar din Bucureşti. Ilie Pamfil este, deodată, 
de negăsit. Nu a lucrat niciodată la institutul pe care pretindea că îl re- 
prezintă. În timp ce-l caută pe scriitor la secţia de miliţie, naratorul are o 
izbucnire violentă, aşa că este și el imobilizat şi trimis, probabil, la același 
Institut de Igienă Mintală, pe unde trecuseră și alte personaje ale cărții... 


Am lăsat deoparte foarte multe aspecte interesante și abile artificii ale 
romanului (care este și un metaroman, totodată), poveştile de dragos- 
te, paginile de fină analiză psihologică, concentrându-mă asupra intri- 
gii (sau asupra elementelor mai intrigante). Stilul întrebuințat arată că 
avem de-a face cu un scriitor format, stăpân pe arta sa. Expresivitatea 
este bine dozată, metaforele și descrierile poetice, când apar, sunt bine 
plasate. Cea mai mare parte a discursului naratorului principal este re- 
dat la persoana a Il-a (ca în experimentele Noului Roman Francez). 
Procedeul creează un anumit efect, fiindcă dă impresia nu de dedubla- 
re a vocii naratorului respectiv (ca într-un fel de comunicare cu sine 
însuşi), ci, mai degrabă, de „aducere la cunoștință”, ca şi cum un angajat 
al institutului mai sus menţionat îi relatează unui amnezic ce a mai fă- 
cut el între timp, cât a fost cufundat în uitare... 


Indubitabil, Valentin Popa demonstrează și prin această carte că este 
un scriitor de primă mână. Sunt sigur că ne va încânta, și pe viitor, cu 
alte opere la fel de valoroase. 


Note | 


* Valentin Popa (născut, în 1950, la Vidra, jud. Vrancea) a activat ca profesor, dar şi ca 
scriitor şi şef de cenaclu în mediul cultural brăilean (în care s-a stabilit după absolvirea 
Facultăţii de Filozofie, în 1974), publicând pagini de proză şi de critică literară în reviste- 
le de profil. Întrucât, după 1990, a acordat mai multă atenţie filozofiei (inclusiv în calitate 
de lector la Universitatea „C. Brâncoveanu” din Piteşti, Filiala Brăila), primele sale volu- 
me tipărite vizează acest domeniu (vezi Teme filozofice [2001, coautor] şi Vasile Băncilă: 
omul şi filozoful [2006, având la bază teza sa de doctorat]). După o pauză de mai bine de 
două decenii, revine la prima dragoste, literatura, publicând volumul (cu 11 povestiri) 
Papagalul şi revoluția (Editura Eikon, Cluj-Napoca, 2012, 206 p.). Încă din 1982, Alex 
Ştefănescu aprecia la prozatorul brăilean, pe de o parte, „aptitudinea de a vedea în jur — și 
anume acolo unde în mod curent ni se pare că nu se petrece nimic interesant — subiecte 
pasionale” şi, pe de altă parte, „amestecul de sentimentalism (dus uneori până aproape 
de melodramă) și ironie”; în același timp, criticul respectiv socotea „interesant modul 
cum irizează, din întâmplări banale, fantasticul”. 

Decalogul participării locuitorilor la 
dezvoltarea durabilă a comunităților 


I.I. — prof. dr. la Universitatea 
„Alexandru loan Cuza”, lași, 
profesor invitat la universități 
europene, membru în 
societăţi științifice în dome- 
niul sociologiei, participant 
la conferinţe și congrese în 
țară și străinătate, coordo- 
nator al seriei Sociologie la 
Editura Institutul European. 
Articole în reviste de spe- 
cialitate („Analele științifice 
de Sociologie", „Revista de 
cercetare și intervenţie 
socială" „Pensée plurielle”, 
„Journal BMC Psychiatry”, 
„Journal of Settlements and 
Spatial Planning” etc.), vo- 
lume de autor și prim autor 
(Sociologii constructiviste, 
1998; Sociologia dezvoltării 
comunitare, 2004; Roumanie. 
Regards sociologiques, 2008; 
Societatea românească în 
tranziție, 2012; Sociologii ac- 
tuale, 2014), studii şi capitole 
în volume colective. 


Summary. The participatory democracy is not a given, 
a present received by individuals and communities, but 
their creation, in accordance to their vision and behavio- 
ur. The participation is not a panacea good for solving all 
the problems of the communities. It is a necessary condi- 
tion, but not enough for the sustainable development of 
the local territorial communities. In order to explain-ma- 
ke intelligible the participation to the inhabitants there is 
a need for a sociological „romanianscopy”: what do the 
religious traditions say regarding the participation to the 
secular issues? How about the sapiential traditions regar- 
ding the involvement in „the public affairs”? What has 
said and done the communist propaganda? What is the 
paternalistic mentality? Why is it „original” the Romani- 
an democracy of today? The inhabitants participation is 
the antidote of the paternalism? How can we overcome 
passivity and indifference at a macrosocial, community 
level? How about the indifference of the inhabitants? In 
this article the author offers a few sociological commen- 
taries instead of answers to such questions... 


Nivelul de dezvoltare a unei comunităţi teri- 
toriale este reflectat și de participarea locuito- 
rilor. Îşi face loc şi la noi o nouă mentalitate 
pe măsură ce oamenii își însușesc cunoştinţe, 
deprinderi şi abilităţi de participare comuni- 
tară, de implicare în comunităţile lor. Men- 
talităţile! nu se schimbă ușor şi imediat, dar 
se pot schimba. Democraţia participativă nu 
este un dat, un dar, un cadou pe care-l pri- 
mesc indivizii şi comunităţile în expectativă, 
ci creaţia acestora, după chipul şi asemănarea 
lor. Participarea nu este însă panaceu pentru 

rezolvarea tuturor problemelor. Participarea locuitorilor este necesară, 
dar nu și suficientă pentru dezvoltarea durabilă a comunităților. Este 
utilă o românoscopie pentru explicarea-comprehensiunea participării 
în spațiul nostru. Ce aflăm din tradițiile religioase despre implicarea în 
„cele lumești”? Ce aflăm din tradițiile sapiențiale despre implicarea în 
„treburile publice”? Ce a zis și făcut propaganda comunistă? Prin ce se 
caracterizează mentalitatea paternalistă? De ce e originală democraţia 
în România actuală? Participarea locuitorilor este antidotul paternalis- 
mului? Cum poate fi depășită pasivitatea, indiferența la nivel macroso- 
cietal, la nivelul comunităţilor? Dar indiferența locuitorilor? 


1. În „tradiţiile religioase”, mesajele privind importanţa participării la 
„cele lumești” sunt ambigue”. Sunt oameni care au fugit și fug de „lume”. 
Este adevărat, de asemenea, că în timpul „predicilor” credincioșii orto- 
docşi sunt „informaţi” că „renunţarea la cele lumești este o manifestare 
a cumpătării, aceia care strâng bogății cad în ispită, contactul cu realită- 
tile cotidiene este o primejdie” (Timotei). Lor le sunt daţi ca exemplu 
acei care „urcă” prin detaşare, renunțare la „cele lumeşti”: „pustnicii”, 
anahoreții, eremiţii, „păscătorii”, „girovagii, rătăcitorii, dendriții, „sta- 
ţionarii”, „stâlpnicii”, „zăvorâţii”... „Cei ce se socotesc nefericiți de pier- 
derea banilor, a copiilor, a slugilor, sau a oricărui alt lucru, să știe că 
trebuie să se mulțumească cu cele date de Dumnezeu” (Antonie cel 
Mare). „Dacă ești lipsit de hrană sau haine, nu te rușina să primeşti 
când ţi le vor da alţii; nu vă grijiți pentru vremea ce vine, nici pentru o 
zi, nici pentru o săptămână și nici pentru o lună. Nu vă îngrijiţi ce veți 
mânca sau ce veţi bea, sau cu ce vă veţi îmbrăca; toate acestea le fac 
păgânii şi necredincioșii, care leapădă purtarea de grijă a Stăpânului și 
tăgăduiesc pe Făcătorul” (Evagrie Ponticul). „Priviţi la păsările cerului 
care nu seamănă, nici nu seceră, nici nu adună în jitniţe, iar Tatăl din 
ceruri le hrănește (...)” În toate „barometrele” postdecembriste, în to- 
pul încrederii românilor, biserica ocupă primul loc. 


2. În Republica lui Platon, modelatorul nimerit al cetăţii este considerat 
filozoful contemplativ, singurul capabil să „vadă” cetatea ideală, capabil 
să dețină puterea fără să devină corupt de către aceasta. Socrate spu- 
nea că doar „omul comun” se lasă acaparat de treburile „lumii de aici”, 
filozoful se fereşte de ele și se lipeşte de „realităţile eterne”... Numeroși 
filozofi români” au gândit că cetatea — operă a divinității secondate de 

unele eforturi umane — poate fi studiată, modelată, dar... considerată 
fiind doar ca punct de pornire, de orientare către absolut, nu ca loc 
de instalare a căutărilor. Să nu confundăm relativul cu absolutul. Faţa 
acestei lumi trece. Ne putem folosi de lume, dar să judecăm bine cât efort 
merită să facem pentru această lume, ce atitudine să avem față de ea... 


3. După 1945, cei care au luat puterea în România au abandonat in- 
terese naţionale (servilism față de U.R.S.S.), au sovietizat România, 
au instaurat dictatura proletariatului. S-a produs anihilarea statului 
de drept şi a pluralismului (furtul alegerilor din noiembrie 1946), au 
fost distruse partidele politice şi continuitatea constituțională a statu- 
lui român, au fost anihilate categorii sociale în numele „luptei de cla- 
să” (asasinate, deportări, întemnițări, muncă forțată). Au fost arestați, 
uciși, deportaţi țăranii care se opuneau colectivizării, au fost repri- 
mate mișcările muncitoreşti, au fost exterminați partizanii rezistenţei 
anticomuniste. A avut loc represiunea împotriva culturii şi cultelor, a 
fost respinsă cultura occidentală. Nu pot fi omise din românoscopia 
perioadei ce a urmat efectele „politicii demografice” (naşterile forțate 
datorită proclamării ilegalităţii avortului), ale „alimentaţiei raţionale” 
(înfometarea populaţiei), ale opririi căldurii. Nu pot fi omise efec- 
tele distrugerii reperelor valorice și înlocuirea lor cu dogme privind 
„colectivizarea”, „industrializarea, „necesitatea lichidării proprietăţii 
private”. Au avut efecte pe termen lung inundarea vieţii cotidiene de 
către propagandă și minciună, izolarea de lumea dezvoltată, civilizată, 
„implementarea” și impregnarea mentalităţii și atitudinii paternaliste. 
Regimul a urmărit creşterea dependenţei locuitorilor (colectivizarea 
a făcut dependenți țăranii, industrializarea a făcut dependenţi mun- 
citorii) şi diminuarea simțământului responsabilităţii individuale. În 
2006, şeful statului a condamnat sistemul comunist din România — de 
la înființarea sa (1944-1947) până la prăbuşire (decembrie 1989) — ca 
„ilegitim și criminal. 


4. După 1989 a apărut „sectorul privat”, au început „restructurările” 
etc., iar locuitorii în şomaj, în sărăcie s-au trezit dependenţi de asis- 
tența socială. „Privatizarea, menţinerea monopolului asupra intre- 
prinderilor socialiste (adică parazitarea lor clientelară), gospodăria 
țărănească fără subvenţii și tehnologii, concurată imoral de importuri, 
îmbogățirea din politică a celor din preajma puterii, polarizarea socială 

(indicatorul cel mai vizibil al corupţiei), încercările de compromitere 
a democraţiei prin discreditarea instituţiilor acesteia, mass-media care 
destinde cu cancanuri, telenovele și circ politic, toate au bulversat oa- 
menii prin idei contradictorii, nonvalori, vulgarități, prin promovarea 
unor false personalități, a superficialităţii. Toate le plătim prin subdez- 
voltarea comunităților și migrarea a patru milioane de români pe timp 
de pace... Mentalitatea paternalistă* nu este compatibilă cu democraţia 
şi societatea deschisă și sunt încă numeroși cei care continuă să voteze 
pentru menţinerea la putere a celor care au tolerat sau favorizat corup- 
ţia, clientelismul... Neumblaţi prin lume (după ce au fost ţinuţi zeci 
de ani după „cortina de fier”), românii au înțeles „calea liberală” ca pe 
o formă de satisfacere a intereselor personale (după ce comunismul 
fusese formă de realizare a intereselor colective). Avantajele capitalis- 
mului au fost enunțate, iar cei care nu le-au văzut „implementate” au 
depopulat ţara migrând... 


5. Numeroși sunt gânditorii care ne spun că obiceiurile locuitorilor 
unei comunități sunt esenţiale pentru calitatea guvernării acesteia. Am 
putea spune ceva veridic despre obiceiurile locuitorilor și calitatea gu- 
vernării în urma unor analize sociologice ale contextului” în care aces- 
tea s-au manifestat, în urma unor analize lucide ale relaţiei românilor 
şi comunităţilor lor teritoriale cu statul, a capacităţii cetățeanului, lo- 
cuitorului de a-şi asuma responsabilități? Manifestă ei interes pentru 
conducerea locală? Sunt gata să se implice în dezvoltarea localităţii lor? 
Participă la întruniri publice? Dacă da, ce probleme ridică? Au auzit de 
programe europene de finanţare? Cred că proiectele pot fi duse la bun 
sfârşit în comunităţile lor? 


În noiembrie 20056, neinteresaţii reprezentau 45%, puţin interesaţii — 
37% din populaţia investigată. Oamenii pleacă de la o problemă și cau- 
tă s-o rezolve prin acțiuni comunitare dacă ajung la o „definire socială” 
a ei, dacă au convingerea că problema se poate rezolva. Percepţiile și 
reprezentările privind rolul statului în viața lor pot demonstra gradul 
de (in)dependenţă față de stat și (in)capacitatea de a-și asuma respon- 
sabilități individuale. Se constata la un moment dat” că românii percep 
statul ca protector (68% în 1990, 63% în 2000), că statul trebuie să 
„ocrotească oamenii în faţa greutăților economice” (22% în 1990, 32% 
în 2000), „este de datoria statului să asigure locuri de muncă pentru 

cetăţeni”, „este de datoria statului” să asigure un nivel de trai decent 
bătrânilor etc. Sigur, nu trebuie să cădem în capcana celor care ne spun 
că statul are responsabilitate redusă în privinţa vieţii locuitorilor, că 
bunăstarea lor depinde în primul rând de ei. Bunăstarea depinde şi de 
locuitori, dar și de statul care „gospodărește” banii lor. Când locuito- 
rii nu au locuri de muncă, în rândul lor domneşte confuzia valorică", 
resimt lipsa de repere pentru construcția identității. Când societatea 
nu mai impune un model de socializare, tinerii reacționează necritic 
la „mode”, imită „modele” negative, acuză „nesiguranța viitorului” Ne- 
am aştepta ca experienţa străinătăţii să condiționeze ideologia și com- 
portamentele participative. Se constată însă că participarea depinde și 
de alți factori, nu numai de contactul cu „străinătatea”: de educaţie, 
de încrederea în autorităţile publice, de mentalitatea tradiționalistă sau 
(post)modernă etc. 


6. Participarea locuitorilor poate fi un antidot al paternalismului dacă 
există o concordanţă între scopurile, interesele și motivele lor şi des- 
chiderea, oportunităţile oferite de aceasta. În caz contrar, izolarea, 
(auto)marginalizarea socială și apatia devin iminente”. Proclamarea 
„democraţiei” nu asigură automat prosperitatea, progresul economic 
şi social, aşa cum n-o asigură nici participarea. De participare comu- 
nitară se poate vorbi atunci când majoritatea membrilor au un cuvânt 
real de spus în identificarea problemelor, nevoilor comunității și sunt 
ascultați, consultați la momentul luării deciziilor. Dacă participarea 
este colectivă, intercunoașterea, comunicarea și capacitatea de a ac- 
ţiona laolaltă pot creşte, efectele fiind benefice pentru constituirea și 
consolidarea liantului comunitar. 


A participa înseamnă a lua parte şi a-ți lua partea (prin contribuţie pro- 
prie, nu prin furt). Participarea publică se referă la locuitori în calitatea 
lor de cetăţeni, la informarea, la consultarea lor. Participarea cetățenilor 
se poate extinde!” până la cele mai înalte nivele de decizie (formula- 
rea politicilor de stat), dar ea este legată de accesul la informaţie, de 
dreptul și cadrul de participare, de dreptul de petiție, de apel în justiţie 
etc. A nu lăsa cetățenilor posibilitatea să-şi spună cuvântul asupra unor 
proiecte, decizii, înseamnă dispreț faţă de cei care-şi cunosc bine satul, 
cartierul şi riscurile la care ar putea fi expuși ei şi familiile lor. Dacă sunt 
părtași la procesul decizional, cetățenii vor accepta mai uşor efectele 

schimbărilor şi se vor micşora şansele ca deciziile luate să fie ulterior 
contestate. 


7. Există un Manual al transparenţei în administrația publică”, din care 
locuitorii ar putea afla ce înseamnă liberul acces la informaţiile de in- 
teres public, condiţiile juridice şi politice favorabile participării etc. 
Dacă intrăm în comunităţile teritoriale reale, constatăm că locuitorii 
nu participă acolo unde autorităţile se tem că-și periclitează puterea 
sau controlul dacă-i implică, iar ei se tem „să se abată de la tradiţie”, „se 
simt neputincioşi”, nu întrevăd mize comune, nici beneficii individua- 
le. Dacă decidenţii nu sunt în stare să stopeze exodul populaţiei, dacă 
oamenii pleacă peste hotare să muncească (când în localităţile lor totul 
e de făcut!), nu putem vorbi de efortul autorităților și participarea lo- 
cuitorilor. Ar trebui aflat nivelul minimal, indispensabil al participării 
locuitorilor la viața comunităţilor lor. Acest nivel ţine de încrederea 
locuitorului în sine, în ceilalți, în instituţii, ţine de „diminuarea puterii 
discreţionare a statului, de responsabilizarea instituţiilor în fața cetățe- 
nilor”, de nivelul „corupţiei”"?. Grupul multidisciplinar privind corup- 
ţia (înființat de Comitetul miniștrilor al Consiliului Europei) puncta 
între concluziile sale că „elitele politice și apropiații acestora, în com- 
plicitate cu oameni de afaceri corupți, menţin națiuni întregi în sărăcie 
şi blochează dezvoltarea lor durabilă (...)”, că „fenomenul corupției a 
fost un mecanism esenţial al privatizării post-comuniste în țările care 
au trecut de la economia planificată de stat la cea de piață”™. Manifes- 
tarea necontrolată a corupţiei a dus la scăderea prestigiului instituțiilor 
publice și la scăderea suportului lor popular, a afectat egalitatea în fața 
legii, a dat naștere unui simțământ general de neputinţă. „Marxism- 
leninismul, aşa cum a fost practicat de către Ceaușescu, şi dorința de 
îmbogăţire a succesorilor postcomuniști au lăsat în urmă un vid moral 
în România. Ţara a devenit o junglă politică și economică în care doar 
cel puternic supraviețuiește. O mulțime de tehnici au fost create pen- 
tru a submina democraţia în mod subtil și pentru a lăsa averea statului 
în câteva mâini. Simţul datoriei față de cel slab din societate se diminu- 
ează rapid”"*. 


8. Cum ar putea fi depășită indiferența la nivel macrosocietal? Parti- 
ciparea nu e lege, nici normă, nici regulă, nu implică automat pe toți 
cetățenii. Putem identifica niveluri, grade, praguri de participare, de im- 

plicare ca locuitor, cetățean, beneficiar, contribuabil, asistat, băştinaș, 
nou-venit etc.; participarea familiei (la ameliorarea mediului privat și 
public, a serviciilor etc.), participarea vecinilor, a populaţiei unei străzi, 
a unui cartier, oraş (contribuţii materiale sau / şi financiare directe, 
cotizaţii, donaţii, plata salubrizării, colectarea deşeurilor, participarea 
activă la reuniuni, adunări, şedinţe, participarea activă în toate etape- 
le elaborării, implementării şi evaluării unor proiecte, participarea la 
alegeri politice). Participarea se poate învăța cotidian. Nu putem vorbi 
de democrație participativă însă acolo unde locuitorii sunt luaţi în sea- 
mă doar cu ocazia alegerilor... În Constituţia țării se prevăd dreptul la 
cunoaștere, accesul la informaţie, dreptul la libera exprimare, dreptul 
de asociere, dreptul la un mediu curat etc. Sunt și alte modalități (pu- 
blicarea de buletine informative, folosirea mass-media, organizarea de 
centre de informare, campanii, colectarea de semnături, trimiterea de 
petiţii, pichetări, demonstraţii, monitorizări ale implementării unei 
decizii, lobby!S) prin care se pot informa locuitorii, recepta opinia lor 
(sondaje, audienţe publice, dezbateri etc.), constitui acordul minimal, 
compromisul realist, consensul. Pot fi identificate soluții macrosocie- 
tale de îmbunătăţire a participării tinerilor, de stimulare a participării 
la educaţie a ţiganilor etc. 


9. Apariţia conștiinței participării locuitorilor comunităţilor poate înce- 
pe cu luarea la cunoștință, cu sensibilizarea faţă de problemele comune, 
cu convingerea că locuitorii au interese comune în blocul în care locu- 
iesc, pe strada lor, în cartier, în sat. Dacă au resurse suficiente, oamenii 
se pot antrena și în voluntariat. Practicile asociative pot duce la (re) 
descoperirea solidarităţilor tradiționale, la dar, schimb, chiar sacrificiu. 
Dacă majoritatea experienţelor participative la dezvoltarea comunită- 
tilor de la noi sunt însă contribuțiile financiare (taxe şi impozite) — acte 
civice importante —, iar acestea devin din ce în ce mai numeroase și mai 
împovărătoare, există riscul saturaţiei și al demobilizării locuitorilor 
(plătesc taxe și impozite, dar nu ştiu ce se face cu banii pe care-i dau...). 
Sunt importante toate acțiunile colective, chiar și cele mai simple, co- 
mune (curățarea zăpezii de pe trotuarul din fața casei) pentru dema- 
rarea şi consolidarea unei dinamici colective de dezvoltare comunitară. 


Dezvoltarea durabilă a comunităţii teritoriale se referă la crearea con- 
dițiilor ce fac posibilă (re integrarea acesteia în circuitul economiei de 

piață şi al unei bunăstări colective dorite. Sunt situații în care mobili- 
zarea membrilor comunității pentru rezolvarea unei probleme se reali- 
zează spontan (acolo unde există tradiție sau pattern-uri de soluționare 
a unor situații critice prin implicarea membrilor comunității), sunt al- 
tele în care e nevoie de facilitator comunitar. „Cea mai mare provocare 
nu este să-i poți face pe oameni să se potrivească unor metode, ci să 
foloseşti metode care să se potrivească oamenilor”!€. Dacă au experi- 
enţe reușite de participare, oamenii vor încerca din nou... 


10. Simpatia socială, perspectiva simpatetică, intervenția empatică pre- 
supun o minimă intercunoaștere, comunicare și ajustare reciprocă pe 
durata interrelaţiilor, interacțiunilor. Interesele locuitorilor sunt și di- 
ferite, deci și strategiile lor pot fi diferite: unii pot fi activi mai ales în 
plan economic, alţii în plan civic, politic, cultural, confesional, educați- 
onal, în rețelele parentale, simbolice, în consilii de cartier, în asociaţii, 
în diferite ocazii sociale. Unii pot fi mai activi în comitete locale, alții 
în cele naţionale sau / şi internaţionale. Alături de dimensiunea socială 
a participării, de dimensiunea personală a participării, nu trebuie omisă 
dimensiunea spirituală a participării locuitorilor la viața comunităților 
lor. Trebuie conştientizată şi importanţa „disponibilității de a iubi”, a 
căutării apropierii de celălalt, de ceilalți, fricii de singurătate. Fiecare 
locuitor ar trebui să-şi evalueze convingerile, să fie dispus să-și schimbe 
propriul mod de gândire, să fie capabil de respect reciproc, dispus să înveţe 
de la ceilalți respectându-le convingerile și părerile. Gândirea participa- 
tivă!” se poate forma atunci când oamenii asemănători și diferiţi dialo- 
ghează, evită (pre)judecăţile, descoperă calități la toți ceilalți membri. 
Comportament participativ au cei cu capacitatea autocontrolului, sensi- 
bili la nevoile și problemele celorlalți, care demonstrează loialitate față 
de concetăţeni, au „simţ comunitar”. 


Implicarea puternică în comunitate este un fapt pozitiv, nu o „ruşine 
socială” (precum lenea, mizeria de pe stradă, mizeria morală). Depen- 
dentul de muncă în folosul dezvoltării comunităţii'S este cel care nu se 
simte „în largul lui” dacă se relaxează în timp ce alții muncesc pentru 
comunitate, cel care se simte incapabil să refuze sarcini, cel preocu- 
pat, îngrijorat, deprimat de starea proastă, subdezvoltată a comunității 
sale... Cel care nu se implică sau se implică insuficient este cel neintere- 
sat de ceea ce se întâmplă dincolo de poarta, de ușa casei lui, care evită 

responsabilități, cel automulțumit de ce și cât face în ritmul lui. Comu- 
nitatea cu liant puternic poate influenţa benefic nivelul participării in- 
dividuale. Legăturile dintre oameni pot avea efect benefic asupra dez- 
voltării comunității”. Liantul este dat de sentimentul de apartenenţă, 
de atracția față de comunitate, mergând până la sacrificarea personală 
pentru dezvoltarea acesteia („nu vreau ca localitatea mea să moară”). 


Note | 


Adică iluziile, sentimentele, reprezentările, urmele 
influenţei economicului, cunoştinţele oamenilor despre 
trecut, „memoria colectivă”, „tradiţia autentică”, „tradiția 
inventată”, practicile religioase fundamentale, credințele 
populare, aşteptările oamenilor și grupurilor, atitudi- 
nile (față de viață, muncă, moarte, iubire, ură, bucurie, 
tristeţe, faţă de rostul învățăturii, al culturii etc.), visele, 
stereotipurile, prejudecățile, discriminările, atribuirile, 
imaginile mentale, imaginile sociale, imaginarul social, 
miturile („noii societăți”, „omului nou”, „progresului”, 
„conspiraţiei”, „salvatorului” etc.), utopiile, profeţiile etc. 
? Teoria weberiană a fost, adesea, simplist răstălmăcită 
ca să rezulte din ea afirmaţii despre un creştinism ortodox 
răsăritean care a „predispus” comunităţile, societăţile din 
această parte a Europei la pasivitate și indiferență faţă de 
timpul istoric, la amânarea modernității... 

3 Gr. Ureche, M. Costin, D. Cantemir, I. Budai-Delea- 
nu, M. Kogălniceanu, I. Heliade Rădulescu, N. Bălces- 
cu, T. Maiorescu, V. Conta, B.P. Hașdeu, A.D. Xenopol, 
C. Rădulescu-Motru, ca și Lucian Blaga, Mircea Eliade, 
Nae Ionescu, Constantin Noica, Emil Cioran ş.a. 

* Cuvântul „paternalism” vine de la "părintele binevo- 
itor” care-şi recompensează „fiii” dacă aceştia îl ascultă. 
Cei care au condus ţara după 1945, laolaltă cu majori- 
tatea celor conduși, s-au comportat după acest model. 
„Şefii de partid şi de stat” au considerat „de datoria lor” 
să rezolve problemele „poporului”, dacă acesta era supus 
şi ascultător. În tradiţia bolșevică, „masele” au nevoie de 
„tătuc”. Acesta devine dezastruos pentru popor dacă aca- 
parează toată puterea, se agăța și profită de ea. 

$ Pot fi consultate cu folos eurobarometrele, barome- 
trele de opinie publică, barometrele rurale, barometrele 
urbane, barometrele de gen, rapoarte pe site-uri Internet, 
rezultate ale unor anchete, ale unor convorbiri aprofun- 
date (cu responsabili politici, administrativi, de rețele, de 
asociaţii, cu consultanţi, cu reprezentați). 

é Sondajul care a fundamentat cercetarea (vezi www.so- 
ros.ro) a fost realizat pe un eşantion de 2016 persoane și 
permite comparaţia între opiniile locuitorilor din mediul 
rural şi din oraşele mici (marja de eroare statistică fiind 
de +/- 2,5%, pentru un nivel de încredere de 95%). 

7 „Consolidarea democraţiei în Europa Centrală și de 
Est” (decembrie 1990 — martie 1998), coordonator loan 
Mărginean. Cu care dintre cele două propoziții sunteți în mai 
mare măsură de acord: 1. În loc să depindă de stat, fiecare ar 
trebui să-şi poarte singur de grijă; 2. Statul nu acționează su- 
ficient pentru a ocroti oamenii în fața greutăților economice 
(domeniile de intervenţie a statului fiind: asigurarea unui 
loc de muncă, îngrijirea medicală a bolnavilor, asigurarea 
unui trai decent bătrânilor, şomerilor, micşorarea dife- 
rențelor de venituri între săraci şi bogaţi). 

2 Răspândirea ideii că sursele succesului profesional nu 
sunt competenţa şi munca, ci „pilele”, „cunoştințele”, „re- 
laţiile”, beneficiile nemeritate, într-o atmosferă dominată 
de neputinţă (dar ce putem noi face?). 

” Doru Pop, Obsesii sociale, Institutul European, 1998. 

19 Paşii făcuţi pot fi: identificarea persoanelor afectate de o de- 
cizie ce urmează a fi luată, identificarea celor interesaţi direct 
de construirea şi luarea ei, aflarea opiniei tuturor membrilor 
comunităţii, construirea consensului, a acordului minimal, a 
compromisului realist, utilizarea tehnicilor de participare pen- 
tru luarea deciziei şi pentru implementarea ei. 

"1 Dat gratuit primăriilor de către Guvernul României, 
prin Agenţia pentru strategii guvernamentale, în 2008. 

1 „Anchete şi evaluări făcute de organisme naţionale și 
internaţionale au confirmat că fenomenul corupţiei ră- 
mâne o problemă gravă și răspândită în România, care 
atinge aproape toate aspectele societăţii (...) Lupta con- 
tra corupției este împiedicată de probleme de integritate 
chiar în sânul instituţiilor implicate în aplicarea legilor și 
luptei contra corupției.” (www.inm-lex.ro/fisiere). Co- 
rupţia este un fenomen ce se menţine, chiar proliferează 
într-un stat birocratic care dirijează direct sau ocult ener- 
giile naţiunii către alimentarea sa cu resurse și nu către o 
evoluţie sănătoasă, normală a societăţii. Corupţia este o 
amenințare pentru democraţie, pentru supremaţia drep- 
tului, erodează principiile administraţiei eficiente, sub- 
minează economia de piaţă, pune în pericol stabilitatea 
instituţiilor. Corupţia implică abuz de putere în exerci- 
tarea atribuţiilor de serviciu, înşelăciune, prejudicierea 
unor persoane, favoritism. 

B www.inm-lex.ro/fisiere. 

14 Idem. 

185 Lobby înseamnă tentativa de a influența opinia sau 
acţiunea unui legiuitor, a unei persoane cu putere de de- 
cizie (prin scrisori, telefoane, vizite / audienţe etc.). 

16 Facilitatorul poate fi un agent important al dezvoltării 
comunitare dacă identifică şi înţelege punctele forte și 
pe cele slabe ale metodologiei de facilitare alese, dacă 
este receptiv la normele locale, sociale şi culturale, are 
convingerea că există oameni cu talent și aptitudini de 
implicare indiferent de pregătire, clarifică drepturi și 
responsabilităţi ale celor care se implică şi beneficiază de 
dezvoltarea comunităţii etc. 

1 Despre iniţierea în mecanismele „gândirii participati- 
ve” prin suspendarea prejudecăţilor vezi D. Yankelovich, 
The Magic of Dialogue: Transforming Conflict into Coope- 
ration, Simon & Schuster, New York, 1999. 

15 Este vorba de implicarea excepțională estimată în timp, 
efort, idei spre folosul tuturor. 

1 O comunitate solidă, solidară, dezvoltată poate face 
ca membrii să se simtă atraşi de ea, ca ei să-şi constituie 
identitatea plecând de la ea. Coeziunea nu influențează 
prin ea însăși performanţele comunităţii. Ea este 
dependentă de norme. Dacă norma cere membrilor să 
lucreze mult şi bine, coeziunea poate crește performanţa, 
poate induce dezvoltarea. Similaritatea, interacţiunile, 
interdependenţa influenţează și sunt influențate de coe- 
ziunea grupului şi de identitatea socială. 

%  http://wwwrevz.ro/ detalii /stiri/recensamant-201 1-ve- 
zi-cati-locuitori-au-mai-ramas-in-fiecare-judet-din-roma- 
nia-952407.html:tixzz113C8FE8i; http: //www.evz.ro/ 
detalii /stiri/rezultate-recensamant-201 1-suntem-prea-pu- 
tini-cum-recuperam-952353.htmlixzzI cduM7C4i; 
http://stirileprotv.ro/stiri/social/satele-fantoma-ale-roma- 
niei-un-fenomen-unic-pe-care-europa-nu-il-intelege.html; 
http://www.romania-actualitati.ro/sate_parasite_desco- 
perite la recensamantul _agricol-24996; http://www.evz. 
ro/detalii/stiri/cernobilul-romanesc-la-pas-prin-satele-ni- 
manui-964140.html etc. 

Elita intelectuală românească 

din Basarabia despre implicarea 
României în Primul Război Mondial. 
Cazul lui Constantin Stere 


The Romanian intelectual elite of Bessarabia and its’ im- 
portant role regarding the participation of the Romanian 
Kingdom in the First World War remains a disputed and 
almost unrevealed subject. Although Romania has deci- 
ded to join ,Antanta”, the two years of neutrality (1914- 
1916) are significant in proving the dificulty of the Roma- 
nian Government in making its decision. At stake were not 


i 


only the Security of the country, but also the destiny of mi- 


LM. — doctorand în istorie 1008S of Romanian inhabitans, from the occupied territo- 

ries (Transylvania and Bukovina by the Austro-Hungarian 
Empire and Bessarabia by the Russian Empire). 

The case of Constantin Stere is relevant for this historical 
research, since he is one of the most visible and persua- 
sive Romanian intelectual from Bessarabia, that was figh- 
ting for the cause of this territory. In his publicist works 
and parlamentary speeches, Stere insisted that Romani- 
an inhabitants of Bessarabia have their right to national 
unity with Romania and they must not be left aside. 


Anul trecut s-a împlinit un secol de la izbuc- 
nirea Primului Război Mondial, iar anul viitor 
marchează centenarul intrării României în 
această conflagrație. Lumea civilizată consi- 
deră evenimentele sângeroase de acum 100 
ani drept un prilej de meditație şi reconcili- 
ere, motiv pentru care acestea nu trebuie elu- 
date, mistificate sau desconsiderate, cu atât 
mai mult că istoria riscă oricând să se repete. 

Întrucât Primul Război Mondial a fost consecința pozițiilor antagoniste 
dintre două blocuri politico-militare (Antanta și Tripla Alianţă), dar şi 
dintre două modele de organizare și dezvoltare statală (imperialismul vs 
statele naţionale, cu menţiunea că Imperiul Rusiei reprezintă o excepție 
a celei de-a doua categorii), disputa dintre două curente şi grupuri de 
intelectuali români („antantofilii” şi „germanofilii”) privind implicarea 
României în acest conflict armat prezintă un interes deosebit. 


Dat fiind imperativul cercetării factorului local în context internațional, 
dar și din obligativitatea morală de a studia istoria regiunii de origine, 
sunt preocupat de un subiect oarecum ignorat în istoriografie: viziu- 
nea elitei intelectuale românești din Basarabia cu privire la participarea 
României în Primul Război Mondial. 


Există percepţia eronată că basarabenii nu au fost preocupaţi de soarta 
lor, în particular, și a României, în general, şi că elita intelectuală din 
acest spaţiu nu considerase confruntarea dintre marile puteri europe- 
ne ca fiind prielnică recuperării teritoriului anexat la 1812. Bunăoară, 
Onisifor Ghibu perpetuase în interbelic ideea că moldovenii aflați sub 
ocupaţie țaristă erau indiferenți, ba chiar că s-ar fi manifestat împotriva 
aderării României la Tripla Alianţă și, implicit, împotriva unirii Basara- 
biei: „în vara anului 1914 a isbucnit pe neaşteptate, războiul european 
(...) Acest eveniment, care în Transilvania putuse interesa în cea mai 
mare măsură întreg românismul, de la Vlădică până la opincă, făcân- 
du-l să se întrebe nu: ce se va alege de monarhia austro-ungară, dar: 
ce va face România și ce se va alege de Transilvania? — în Basarabia se 
repercuta cu totul altfel în sufletul elementului moldovenesc. Singura 
preocupare a boierimii, a preoțimii şi a țărănimii era: apărarea Sfintei 
Rusii şi a «Împăratului nostru». Că: ce va face România? — întrebarea 
aceasta nu și-o punea nimeni, decât în sensul în care se punea întreba- 
rea: ce va face Turcia, Bulgaria, Italia, America? Aceasta era o chestiune 
rusească, nu moldovenească sau românească. Că, undeva se vor fi găsit şi 
2-3 moldoveni visători, cari să se fi gândit, că momentul ar fi potrivit ca 
România să intre în răsboiu şi să ia dela Ruși Basarabia, aceasta se poate 
crede, dar dela un vis de o clipă până la o realitate politică, distanța e prea 
mare (subl. - I.M.)”. 


Aşadar, O. Ghibu reclamă și accentuează două aspecte deopotrivă 
esenţiale şi controversate: a) în Basarabia, spre deosebire de Transilvania, 

nu ar fi existat acea adeziune a populaţiei necesară unei eventuale intervenţii 
militare a României pentru eliberarea regiunii înstrăinate şi b) „problema 
basarabeană” nu ar fi constituit o realitate politică a acelor timpuri, nefiind 
măcar un subiect pe agenda opiniei publice din Vechiul Regat. 


Întâi de toate, s-a constatat că nu toți românii ardeleni optau pentru 
unire: „în februarie 1917, vreo 200 de români transilvăneni, în frun- 
te cu mitropoliţii și episcopii, precum şi cu câţiva deputaţi din Parla- 
mentul de la Budapesta, au semnat o declaraţie de fidelitate față de 
Coroana ungară”. Asta fără a insista asupra personalității lui I. Slavici 
sau a notorietății lui G. Coşbuc, primul manifestându-se ca adept al 
monarhiei habsburgice, iar al doilea, extrem de discret în a-şi exterio- 
riza opţiunile, nu a militat niciodată pentru participarea României în 
război de partea Antantei. 


De altfel, despre lipsa entuziasmului popular chiar la românii din Ve- 
chiul Regat față de o eventuală eliberare a Transilvaniei s-a pronunțat 
şi omul politic C. Argetoianu: „(...) n-am putut deștepta interesul 
țărănimii pentru cauza națională. Când le vorbeai de Ardeal, de sufe- 
rinţele fraților de peste munţi, te ascultau cu smerenie, dar nimic pe 
fața lor nu arăta cea mai mică emoție, cel mai mic sentiment. (...) Nici 
vorbele înflăcărate ale lui Goga nu parveneau să descrețească chipurile 
posomorâte care nu se deșteptau decât în faţa celor ce le vorbeau de 
nevoile şi de necazurile lor zilnice. Prețul bucatelor, scumpetea unelte- 
lor şi a traiului, împărţirea pământurilor despre care se zvonise — erau 
singurele lucruri cu care te puteai apropia de sate, indiferente față de 
«idealul naţional» şi ostile oricărui război. (...) Ţăranii noștri de la 
câmp, aproape că nici nu ştiau de existența Ardealului şi ceea ce se petre- 
cea sau nu se petrecea dincolo de munţi le era cu totul indiferent (subl. — 
I.M.)”. 


În ceea ce priveşte caracterul iluzoriu al eforturilor intelectualilor „ger- 
manofili” de a înclina balanța în favoarea soluționării problemei basara- 
bene (şi a celei dunărene), însăşi păstrarea neutralității expectative timp 
de doi ani constituie argumentul forte al interesului și al sentimentului 
de responsabilitate față de soarta Basarabiei. Mai mult ca atât, trebuie 
subliniat că O. Ghibu vorbeşte dintr-o dublă postură subiectivă: ca ar- 
delean şi ca un contemporan al evenimentelor de atunci, conştient de 
deznodământul final. Respectiv, e lesne de înțeles de ce numeroși is- 

torici încă mai pretează asupra „corectitudinii” deciziei adoptate la 27 
august 1916 (prin care România a declarat război Austro-Ungariei). 
S-a creat impresia că, prin punerea în discuţie a opțiunii „germanofile” 
în detrimentul celei „antantofile”, s-ar putea contesta rezultatul favo- 
rabil al războiului pentru români: Marea Unire. O asemenea abordare 
este anacronică și pernicioasă oricărui demers ştiinţific, în care trebuie 
să primeze adevărul istoric: România a pierdut Primul Război Mondial, 
dar a avut norocul că aliaţii săi l-au câştigat şi că „în fond, Basarabia a 
revenit nici măcar unei Românii neutre, ci României înfrânte, pur şi 
simplu fiindcă așa au decis basarabenii”*. De altfel, subscriem celor ex- 
primate de către profesorul L. Boia, care constată că: „România Mare 
s-a creat nu doar ca urmare a înfrângerii Puterilor Centrale de către 
aliaţii occidentali, ci şi ca urmare a înfrângerii Rusiei de către Puteri- 
le Centrale, un dublu deznodământ, perfect contradictoriu, pe care 
nimeni nu-l putuse bănui. Altminteri, s-ar fi putut întâmpla ceva ase- 
mănător cu ceea ce s-a întâmplat la sfârșitul celui de-al Doilea Război 
Mondial, când Rusiei, victorioase, puţin i-a păsat de toate principiile 
și angajamentele, extinzându-și dominaţia asupra unei bune părți din 
continent”. 


Înainte de a purcede nemijlocit la analiza discursului proeminentului 
reprezentant al elitei intelectuale basarabene - Constantin Stere — pri- 
vind participarea României în prima conflagrație mondială, trebuie să 
înțelegem că nu românii au declanșat acest război și că aceștia s-au po- 
menit într-o situație ingrată, cu o țară independentă de doar trei dece- 
nii şi înconjurată de state beligerante. Neutralitatea asumată, începând 
cu 28 iulie 1914, nu putea fi perpetuată la infinit, pentru că teritoriul 
şi potențialul militar al României era mult prea râvnit de ambele ta- 
bere. De altfel, cu o lună înainte de intrarea României în război, Co- 
mandamentul Militar al Puterilor Centrale hotărâse planul de acțiune 
împotriva României“. În ceea ce priveşte Statul Major Român, toate 
planurile sale de campanie, cel puţin până la 1913, erau concepute în 
eventualitatea unui război cu Rusia sau cu Bulgaria, fără măcar a admi- 
te un posibil conflict cu Austro-Ungaria şi Germania”. 


În istoriografia românească s-a înrădăcinat disputa simbolică dintre 
„antantofili” şi „germanofili” prin prisma priorităților celor două gru- 
pări. Astfel, se consideră că unii au pus accent mai mult pe unitatea 

națională, în timp ce ceilalți erau preocupaţi de securitatea națională: 
„Limp de doi ani, scena politică românească a fost ocupată de o dez- 
batere aprinsă: alături de cine trebuie să participe România la război: 
de Puterile Centrale sau de Antantă? Confruntarea celor două puncte 
de vedere a avut loc la nivelul elitei politice, pentru că la cel al opiniei 
publice ea era tranșată: „Vrem Ardealul!” S-au înfruntat atunci partiza- 
nii securității naționale (PP. Carp, C. Stere etc.) şi cei ai unității naționale 
(Ion I.C. Brătianu, Take Ionescu, Nicolae Filipescu, N. Iorga etc). Evident, 
şi unii şi alții voiau securitatea ţării şi nimeni nu respingea idealul unităţii; 
era, prin urmare, vorba de prioritatea acordată securităţii sau unității na- 
tionale (subl. — 1.M.)”*. 


Fără a contesta sau a minimaliza ipoteza lansată de regretatul istoric 
Florin Constantiniu, dihotomia dintre unitate şi securitate pare a fi va- 
labilă doar la nivel teoretic, din simplul motiv că atât „antantofilii”, cât 
şi „germanofilii” considerau cele două priorităţi indisolubile și com- 
plementare. De altfel, nu poate fi tăgăduit faptul că ambele partide 
tradiționale — liberal şi conservator — au acceptat tacit aderarea Româ- 
niei la Tripla Alianţă, ca fiind un act impus de neliniștea permanentă 
cauzată de politica expansionistă a Rusiei în Balcani”. Prin urmare, tre- 
buie să recunoaștem, fără ocolişuri, că decidenţii din perioada neutralității 
au optat pentru Transilvania, în detrimentul Basarabiei. Şi au făcut acest 
lucru sacrificând atât ideea de securitate, cât și cea de unitate națională 


deplină. 


Totodată, accentuăm faptul că independenţa şi securitatea Vechiului 
Regat fusese mai viabilă decât a României Mari, întrucât până la 1916 
România făcuse parte dintr-o alianță care i-a fost benefică, pe când 
după 1918 s-a expus unui sistem al relaţiilor internaționale deosebit de 
fragil şi instabil. Așadar, articolul 2 din Tratatul de aderare al Români- 
ei la Tripla Alianţă, semnat la 30 octombrie 1883, prevedea următoa- 
rele: „dacă România, fără nici o provocare din partea ei, ar fi atacată, 
Austro-Ungaria se obliga să-i dea în timp util ajutor și asistență contra 
agresorului. Dacă era atacată Austro-Ungaria în aceleași împrejurări, în 
una din părțile sale limitrofe cu România, era „casus foederis” şi Româ- 
nia va acţiona în consecință”. Respectiv, s-ar părea că nu exista nicio 
obligativitate a României să intervină în război de partea monarhiei 
dualiste, din moment ce nu Serbia o atacase. În acelaşi timp, însă, ar- 

ticolul 1 al tratatului stipula că „înaltele părți contractante își promit 
pace, amiciţie şi nu vor intra în nici o alianță sau angajament îndreptat 
contra unuia din statele semnatare; se angajau doar la o politică prie- 
tenească și la un ajutor mutual în limitele intereselor lor”™. De aici re- 
iese că România și-a încălcat angajamentul asumat, odată cu semnarea 
Convenţiei politice cu Antanta (4/16 august 1916) şi atacarea Austro- 
Ungariei. De altă părere este C. Kirițescu, care apreciază Tratatul cu 
Puterile Centrale ca fiind consumat, iar eventuala intrare în război de 
partea austriecilor o califică drept „sinucidere politică”. 


În tot acest context tumultuos, opinia lui Constantin Stere cu privire la 
participarea României în război este extrem de elocventă nu doar din 
postura sa de „portavoce” a elitei intelectuale din Basarabia, ci și din 
cea de jurist remarcabil. Dânsul contestase decizia adoptată, întrucât 
nu fusese consultat nici corpul electoral, nici parlamentul. Or, Consti- 
tuția României nu prevedea cazul declaraţiei de război, întrucât a fost 
adoptată în 1866, când România era o ţară vasală. În legea supremă era 
precizat și faptul că Guvernul nu avea dreptul de a deschide hotarul 
țării trupelor ruse fără un vot al Corpurilor legiuitoare, ceea ce implica 
în cazul de față şi declaraţia de război. Din acest punct de vedere Stere 
considera că a avut loc o gravă violare a Constituţiei'?. 


Pentru ilustrul reprezentant al intelectualității basarabene, momentul 
intrării României în război de partea Antantei a fost oarecum anticipat, 
întrucât însăși păstrarea unei neutralităţi fatidice nu era o tragedie „nu- 
mai a lui personală, ci a provinciei sale natale, Basarabia, unde trăiau 
aproape două milioane de români, având aceleași drepturi la dezrobire, 
dar se vedeau sacrificați în favoarea exclusivă a conaționalilor lor arde- 
leni. E tocmai ce Stere considera a fi o mare, ireparabilă nedreptate”"*. 


Pe parcursul întregii perioade de expectativă a autorităţilor de la 
Bucureşti, Constantin Stere a încercat să convingă și să atragă societa- 
tea de partea sa, să o sensibilizeze cu privire la necesitatea primordială 
a recuperării Basarabiei. Dar cu cât mai mult stăruia, cu atât mai mult 
se izola de cercurile politice decidente. „Situaţia lui devenise, deodată, 
nu numai aceea a unui indezirabil, ci a unui fel de dizident intern, în 
conflict nu numai cu oficialitatea, dar și cu imensa majoritate a opiniei 

publice” 

În pofida ostilităţilor la care era supus, dânsul reprezenta o piesă încă 
destul de importantă pentru formațiunea liberalilor. „Dar nu era Ste- 
re omul care să renunţe la convingere de dragul reintrării în grațiile 
şefului (Ion I. C. Brătianu - n. — I.M.) și a cocoţării într-o ierarhie pe 
care nu o râvnea. De ar fi dorit-o, ar fi ştiut mai demult să se plieze, 
oportun, pe val, cumulând situaţii, onoruri și portofolii ministeriale. El 
renunțase la tot pentru convingere”!€. 


În decembrie 1915, Constantin Stere susține două cuvântări în 
şedinţele Camerei Deputaţilor din Parlamentul României, în care 
pledează, fără menajamente și prin argumente, în favoarea menţinerii 
alianţei cu Puterile Centrale. În discursul său, acesta insista asupra fap- 
tului că politica oficială a statului român a fost una corectă în ceea ce 
priveşte păstrarea bunelor relații cu dinastiile germane. I-a evocat pe 
Mihail Kogălniceanu și Ion Brătianu, care nu au încuviințat schimbul 
de teritorii (Basarabia de Sud pentru Cadrilater), întrucât „n-au voit să 
dea asentimentul nostru, sancţiunea noastră la un act de spoliațiune, la 
răpirea pământului strămoșesc”. Respectiv, Stere consideră că alierea 
cu Rusia va gira și va confirma raptul Basarabiei: „Victoria rusească pe 
care o doriţi, fie chiar alături de noi, și mai cu seamă alături de noi, nu 
va însemna numai imposibilitatea materială pentru veci de a mai re- 
vendica Basarabia, dar înseamnă și consacrarea, sancţiunea morală din 


parte-ne a păcatului rusesc din 1812 şi 1878"1%. 


Basarabeanul Stere era ferm convins că interesul României nu poate 
eluda expansionismul rusesc și că satisfacerea idealului național „prin 
armele Rusiei” este o inepţie şi un sacrilegiu: „veţi putea pe calea aceas- 
ta să distrugeți stâlpii de hotar dintre noi şi Ardeal, — dar numai pentru 
ca să venim sub un jug comun, mai grozav decât cel unguresc, şi în loc 
de viață naţională să avem un mormânt obștesc. (...) Se poate că Ar- 
dealul tot nu-l vom lua, dar robii Rusiei vom ajunge””. 


Spre finalul cuvântărilor susținute în plenul înaltului for legiuitor, in- 
telectualul basarabean informează și atenționează audiența despre cât 
de inoportună şi chiar pernicioasă ar putea fi alianța cu imperiul țarist: 
„Astăzi însă e prea târziu; nu mai avem deschisă decât o singură cale: 
împotriva Rusiei şi pentru Basarabia! Altfel, vom pierde și Basarabia și 
vom rămânea și fără Ardeal. Ardealul nu a pierit într-o mie de ani, nu va 
pieri nici de azi înainte (subl. — I.M.)””. 

Referitor la pericolul unei Rusii învingătoare se pronunţă și istoricul 
bucureştean Lucian Boia, care tinde să-i dea dreptate lui Stere, opinând 
că „degeaba și-ar fi extins România teritoriul pe seama Austro-Ungariei, 
dacă victoria Rusiei în război (conjugată cu eventuala dispariție a mo- 
narhiei austro-ungare) i-ar fi conferit acestei țări poziţia de putere domi- 
nantă în întreaga Europă centrală, răsăriteană și sud-estică. Mai întinsă, 
poate, teritorial, România ar fi fost diminuată politic, devenind o anexă a 
Rusiei. De altfel, circula știrea că aliaţii occidentali se învoiseră să ofere 
Rusiei Constantinopolul și strâmtorile, țelul expansiunii țariste timp de 
două secole (informaţie autentică: într-adevăr, în primăvara anului 1915, 
Franța şi Anglia recunosc „dreptul” Rusiei asupra strâmtorilor)”. 


Rămas în Bucureştiul ocupat de trupele germane (începând cu decem- 
brie 1916), Stere primește, la 1 septembrie 1917, autorizaţia de a edita 
ziarul „Lumina”. În paginile acestei publicaţii se întrevede o meticuloasă 
analiză a evenimentelor recente, de la înfrângerea inevitabilă a României 
şi prăbuşirea ţarismului până la eliberarea Basarabiei şi Unirea acesteia cu 
patria-mamă. În articolul intitulat „Războiul și orientul european”, Con- 
stantin Stere îşi exprimă crezul său cutezător și consecvent: „Dacă Româ- 
nia rămânea credincioasă tradiţiilor sale politice și adevăratelor interese 
naţionale, ea, — ca stat de frunte în Balcani și ca factor de primă importanță 
în bazinul dunărean, — putea să-și asigure un glorios rol în istoria mondi- 
ală, participând activ la crearea Europei Centrale și la organizarea politică 
temeinică a Orientului european”. La finalul pledoariei sale în favoarea 
conceptului de Mitteleuropa, publicistul basarabean concluzionează: „Ro- 
mânismul nu poate avea viitor decât în organizația politică şi economică a basi- 
nului dunărean, ca factor al Europei Centrale (subl. — 1.M.)”5. 


Cât priveşte ziarul „Lumina, se cuvine o precizare: după încheierea 
războiului, lui Stere i s-a incriminat și faptul că ar fi fost „cumpărat” 
de către propaganda inamică, mai ales că unele numere ale publicaţiei 
sale au fost aruncate de nemți în tranșeele românești. „Dar redacţia şi 
administraţia nu au ştiu despre aceasta. (...) Stere a adăugat, în 1921, 
că şi ziarul lui Clemenceau „L'homme enchain€” a fost aruncat de 
nemți pe frontul francez, unde cenzura nu-l îngăduia. Şi totuşi nimeni 
nu a îndrăznit să-l acuze, pentru asta, de trădare pe Clemenceau'”?*. În 
consecință, tindem să credem că multpătimitul Stere „nu era, aseme- 
nea gazetarilor plătiți de nemți (cei de la „Minerva”, „Seara” etc.), un 

năimit. Nimeni nu i-a găsit numele pe infamantele liste de stipendiaţi 
ale lui Günther. EI scria din convingere”. 


În încheiere, constatăm că nu Stere necesită o „reabilitare”, ci ope- 
ra publicistică a acestuia. Nu putem accepta, decât dacă am fi rău 
intenţionaţi, aprecierea mult prea categorică și chiar malițioasă a ar- 
deleanului O. Ghibu, care considera că „Istoria s'a pronunţat definitiv 
asupra acţiunei publicistice din acest timp a d-lui Stere, care nu mai era 
pusă, de fapt, în serviciul românismului, ci exclusiv în acela al ambiţiei 
personale deadreptul îngrijitoare a urzitorului ei”. 


Indubitabil și inevitabil Stere a greșit prin vehemenţa și uneori 
incoerența afirmațiilor sale (bunăoară, se preta în privinţa „emancipă- 
rii” Basarabiei la 1812)”, dar concluziile sale reieşeau din cunoştinţele 
pe care le avea și din informaţiile de care dispunea. Nu a fost un trădă- 
tor, decât în sensul în care toată gruparea „germanofilă” poate fi con- 
siderată trădătoare. A mizat și a sperat la o recuperare, întâi de toate, a 
Basarabiei şi apoi a celorlalte teritorii românești înstrăinate. Nu era nici 
măcar un antirus, fiind un simpatizant şi un cunoscător al societății şi 
culturii ruseşti; era un antițarist”. 


Privind din perspectiva faptului împlinit, demersul său pare a fi teme- 
rar şi chiar bizar. Însă, în pofida blamărilor și defăimărilor la care a fost 
supus atât înainte, cât şi după război, Stere a rămas un consecvent și 
insistent susținător al „cauzei basarabene” Motiv pentru care, ne rali- 
em în totalitate opiniei enunțate de savantul P. Cazacu despre Stere: 
„cu rizcul (riscul — n. — I.M.) de a fi numit trădător şi renunțind la toate 
avantagiile oportunizmului, a afirmat cu tărie în fața lumei întregi, în mo- 
mentele cele mai grele, drepturile Basarabiei la unire cu Rominia şi datoria 
Romîniei de a no părăsi” (subl. - I.M.)”. 

O pagină de zidire națională 
și bisericească: înființarea 
Mitropoliei Basarabiei 

A page of national and religious edification: establi- 
shment of Bessarabian Metropolitan Church. The 
process of unification of Church from Bessarabia with 
the Romanian Orthodox Church, after the politic union 
between Prut and Nistru with Kingdom of Romania (27 
March 1918), was a sinusoidal one and for a long time. 
The century of „development” of Bessarabian church 
within the ecclesiastical structures of Russian Empire 
had an influence on many aspects of organization and 
functioning of church life in this zone. After the political 
union, the civil and ecclesiastical Romanian authorities 
had to demonstrate more understanding and to manifest 
great judgment, so, the differences in the organization 
and functioning of the church on the two sides of Prut 
gradually disappeared and the clergy and believers from 
Bessarabia filled them comfortable in the Romanian Ort- 
hodox Church. By establishing the Metropolitan Church 
of Bessarabia (1928) led by the hierarch Gurie Grossu, 
the Romanian Orthodox church gave satisfaction of a de- 
sire of clergy and faithful people from Bessarabia, this act 
constituting itself as a national and religious edification 
action. 


În hotarele de la 1812, Basarabia a avut la în- 
ceput pe scaunul Arhiepiscopiei Chișinăului 
şi Hotinului, înființată la 1813, pe mitropo- 
litul Gavriil Bănulescu-Bodoni, iar aceasta 
din urmă se bucura de cinstea de „mitropolie 
şi exarhat” doar datorită titularului ei. După 
plecarea la Domnul a ierarhului, din 1821, 
eparhia basarabeană a rămas să fie considerată 
organism bisericesc de gradul II, adică arhie- 

piscopie. Totuşi, până la 1918, pe scaunul arhiepiscopal de la Chișinău 
au fost numiţi și episcopi. 


Consecințele nefaste ale regimului țarist, instaurat în Basarabia după 
1812 (rusificarea, deznaționalizarea, colonizarea etc.), pe diferite 
segmente, au fost prezentate cu lux de amănunte în literatura isto- 
rică!, În cele ce urmează vom elucida cum s-a manifestat domina- 
ţia ţaristă în Basarabia, pe dimensiune bisericească?. Indiscutabil, 
la modul general, aceasta s-a impus ca o forță malefică, dar consta- 
tăm că regimul țarist a avut și unele consecinţe pozitive asupra vie- 
ţii bisericești din Basarabia (dacă, desigur, admitem că o dominație 
străină poate genera consecințe de asemenea natură). Când vorbim 
de influenţe benefice, avem în vedere păstrarea, cultivarea şi conser- 
varea în rândurile populaţiei basarabene a unui înalt grad de religio- 
zitate. Determinaţi să găsească un modus vivendi, privaţi de dreptul 
de a avea instituții proprii de stat (administraţie, școală, justiție etc.), 
românii basarabeni au căutat refugiu și alinarea sufletului în Biseri- 
că, unica instituție care mai păstrase ceva din spiritul național. Pe 
parcursul secolului al XIX-lea, fenomenul respectiv s-a manifestat 
cu diferită intensitate, în funcție de modul de afirmare a regimului 
politic. Fenomenul a continuat și după căderea ţarismului și Unirea 
Basarabiei cu România. Părintele Gala Galaction, bun cunoscător 
al vieții religioase și bisericeşti de la noi, numea felul respectiv de 
manifestare a religiei „ortodoxism basarabean”. În acest sens, prea- 
cucernicul părinte menţiona faptul că „în inima fraților basarabeni 
credinţa strămoșească trăieşte mai curată, mai primitivă, mai dârză..., 
decât în inima celorlalți români”*. Vorbind despre „partea cea bună” 
a înrâuririi bisericii ruse asupra celei din Basarabia, Gala Galaction 
menţiona că în perioada interbelică Basarabia era „cea mai ortodoxă 
provincie din țară”. Aceeași realitate a fost sesizată și de alți observa- 
tori atenţi la fenomenul basarabean. Într-unul din articolele inserate 
în revista „Biserica Ortodoxă Română” se menţiona: „Moldovanul 
din Basarabia e mai religios. Religiozitatea lui a rămas, putem spune, 
neatinsă şi este aceeași ca și acum o sută de ani şi poate mai mare, căci 


robia lui sub ruși l-a făcut poate mai religios”*. 


Pe măsura conștientizării diferenţelor, în primul rând a celor de ordin 
naţional, care existau, pe bună dreptate, în cadrul Imperiului Rus, se 

cristalizează, încă în plină epocă ţaristă, ideea organizării Bisericii din 
Basarabia într-o structură administrativă autonomă, în frunte cu un ie- 
rarh local. Însă în condiţiile regimului autocrat țarist, această pledoarie 
a clerului și credincioşilor din Basarabia era irealizabilă. 


În timpul revoluţiei burghezo-democratice din Rusia, din 1905-1907, 
opresiunea țaristă a slăbit întrucâtva. Biserica din Basarabia, fiind păs- 
torită de episcopul Vladimir (1904-1908), un ierarh receptiv la dole- 
anțele moldovenilor în materie bisericească, a agitat ideea ridicării sca- 
unului arhiepiscopal de la Chişinău la treapta de mitropolie. În numele 
comunităţii creştineşti basarabene, primăria oraşului Chişinău a mijlo- 
cit această acțiune și a făcut demersurile respective către autorităţile în 
drept, dar fără izbândă“. 


Ideea ridicării Bisericii din Basarabia la treapta de mitropolie s-a re- 
actualizat, cu o nouă putere, imediat după revoluţia democratică din 
Rusia, din februarie 1917. Odată cu căderea monarhiei şi apariţia for- 
melor democratice de organizare a societăţii, s-au pus în discuţie și 
problemele de ordin bisericesc. Era evident că, în urma schimbărilor 
politice, Biserica din Rusia își va modifica statutul juridic, lucru care se 
va întâmpla în toamna anului 1917, prin reactivarea Patriarhiei Ruse. 


Liderii mișcării naționale și revoluţionare din Basarabia abordează ches- 
tiunea bisericească în contextul revendicărilor de ordin politic, admi- 
nistrativ, național, cultural etc. Lucru firesc, deoarece, după un veac de 
asuprire şi întuneric, setea de libertate, de școală în limba maternă, de 
lumină și adevăr era prea mare. În perioada de dominație ţaristă, Bise- 
rica din Basarabia, sub presiunea factorilor politici, a fost antrenată în 
procesul de deznaționalizare și rusificare a populaţiei băștinașe. În noile 
condiții, fruntașii moldoveni, constituind la începutul lunii aprilie 1917 
Partidul Naţional Moldovenesc, elaborează cerințele moldovenilor în 
materie bisericească. Aceste obiective se cuprindeau în punctul VI din 
programul Partidului Naţional Moldovenesc: „Biserica să-și aibă auto- 
nomia ei, adică să se ocârmuiască singură, ea să alcătuiască o mitropolie 
deosebită, cu arhiereu moldovan în frunte. Preoţii să fie crescuţi în limba 
moldovenească, toate slujbele bisericeşti să se facă în această limbă”. 


Așadar, vedem că prevederile programului P.N.M. conţineau cerința 
naționalizării şi autonomiei Bisericii din Basarabia. Naţionalizarea era 

concepută prin organizarea vieţii bisericeşti și a serviciului divin în 
„limba moldovenească”, iar autonomia — prin scoaterea ei de sub tu- 
tela și apăsarea statului, prin înființarea mitropoliei basarabene, prin 
alegerea ierarhilor din rândul clerului moldovenesc, prin ocârmuirea 
(conducerea) Bisericii din Basarabia, prin reprezentanţii clerului şi ai 
poporului mirean. 


La trasarea acestor obiective au contribuit arhimandritul basarabean 
Gurie Grosu, profesorul ardelean Onisifor Ghibu, alte personalități de 
vază atât din Basarabia, cât și din afara provinciei pruto-nistrene, aflată 
la acel moment într-o adevărată efervescenţă revoluţionară. Obiecti- 
vele fixate în programul P.N.M. au fost puse în discuţie la Adunarea 
Extraordinară a clerului şi a credincioşilor din Eparhia Chişinăului şi 
Hotinului, desfăşurată în zilele de 19-23 aprilie 1917, adunare care a 
susținut ideea autonomiei Basarabiei și, respectiv, autonomia biseri- 
cească. Prin intermediul unei delegații desemnate de acest forum, ho- 
tărârile Adunării Extraordinare au fost aduse la cunoștința ober-pro- 
curorului Sinodului Bisericii Ruse. Clerul din Basarabia, animat de 
dorinţa de dobândire a autonomiei Bisericii şi ridicarea scaunului arhi- 
episcopal de la Chişinău la treapta de mitropolie — această schimbare 
se dorea a fi obținută pe bază canonică —, a cerut de la Guvernul Provi- 
zoriu rus şi de la Sfântul Sinod, factori cu drept de decizie în probleme 
de organizare bisericească, convocarea în cel mai scurt timp posibil a 
Soborului bisericesc din întreaga Rusie. 


Răspunsul ober-procurorului Sfântului Sinod la cerințele basarabeni- 
lor a fost formal: organizarea autonomă a Bisericii din Basarabia s-ar 
putea realiza doar în cazul în care s-ar introduce mai întâi proiectata 
autonomie civilă a guberniei; organizarea scaunului mitropolitan la 
Chişinău poate fi decisă de Soborul bisericesc pan-rusesc, singura au- 
toritate în drept să facă modificări în circumscripțiile bisericești. 


Cel de-al doilea congres al clerului și mirenilor din Basarabia, ţinut la 
Chişinău la 9-10 august 1917, a votat o rezoluţie în care a reiterat de- 
zideratul autonomiei şi dorința preoțimii şi a credincioşilor de a ridica 
scaunul episcopal de la Chișinău la treapta de mitropolie. Hotărârea re- 
spectivă stipula: „$2. În fruntea Bisericii Basarabiei autonome se aşază 
un mitropolit cu doi sau trei episcopi, care vor conduce părți ale Basa- 
rabiei, aleși de congresul extraordinar al reprezentanţilor clerului orto- 

dox şi mireni. $3. În fruntea Bisericii ortodoxe basarabene trebuie să fie 
o persoană care să cunoască particularităţile vieţii locale și să posede 
limba rusă și limba majorității populaţiei - moldovenească”. Dar nici 
de această dată ideea înființării mitropoliei în Basarabia n-a izbândit. 


Evenimentele precipitate în toamna-iarna anului 1917-1918, atât 
la centru, în Rusia, cât şi la periferii, inclusiv în Basarabia, au gene- 
rat condiţii favorabile doleanțelor basarabenilor nu doar sub aspect 
politic. Sub raport civil, statutul politic al Basarabiei s-a modificat 
esenţial la 2 decembrie 1917 prin proclamarea de către Sfatul Ţării 
al Republicii Populare (Democratice) Moldoveneşti în componen- 
ţa preconizatei Republici Federative Democratice Ruse. Momentul 
politic (proclamarea Basarabiei drept republică ce dispunea de un 
grad sporit de autonomie, dar mai cu seamă lovitura de stat dată de 
bolşevici la Petrograd) oferea condiţii pentru rezolvarea chestiunii 
bisericeşti. 


În noua conjunctură politică, dobândirea autonomiei de către Biserica 
din Basarabia şi organizarea scaunului mitropolitan la Chișinău a intrat 
într-o fază decisivă. Pentru o scurtă perioadă de timp, reprezentanți 
ai clerului din Basarabia afişează chiar ideea dobândirii autocefaliei 
de către Biserica din Basarabia. La 18 februarie 1918, la Chișinău s-a 
întrunit Comisia pregătitoare pentru convocarea Soborului bisericesc 
local, la care principala chestiune ce urma a fi discutată era reorganiza- 
rea Bisericii din Basarabia, inclusiv înființarea mitropoliei. Prin convo- 
carea Soborului bisericesc local, Comisia pregătitoare urma să elabore- 
ze statutul Bisericii basarabene în condiţiile proclamării la 24 ianuarie 
1918 a independenţei Republicii Democratice Moldovenești. 


O schimbare de esenţă politică în spaţiul basarabean s-a produs la 27 
martie 1918, când Sfatul Ţării, organul democratic și reprezentativ al 
populaţiei dintre Prut şi Nistru, a votat Declaraţia de Unire a Basarabi- 
ei (Republicii Democratice Moldovenești) cu România. După Unirea 
Basarabiei cu România ideea înființării unei mitropolii la Chişinău a 
luat o turnură neașteptată. Poziţia autorităților române centrale (civile 
şi bisericești), precum că prin unirea politică a Basarabiei s-ar fi înfăp- 
tuit şi unirea bisericească, respingea din start ideea constituirii unei 
structuri bisericeşti în Basarabia, atât de mult râvnită de cler și de cre- 
dincioşi. Surprinzător, dar poziţia autorităților române centrale civile 

şi bisericești a fost îmbrăţișată şi de autorităţile civile ale Basarabiei, de 
curând revenită la trupul țării. Edificatoare în acest sens este atitudinea 
exprimată de guvernul basarabean în problema convocării Soborului 
local şi înființării mitropoliei. La 17 mai 1918, părintele Ioan Andro- 
nic, preşedintele Comisiei pregătitoare, a avut o întrevedere cu Petre 
Cazacu, preşedintele Consiliului Directorilor Generali ai Basarabiei, în 
cadrul căreia cucernicul părinte a solicitat eliberarea fondurilor pen- 
tru convocarea Soborului local al Bisericii basarabene. Prim-directorul 
Guvernului basarabean a declarat că nu recunoaște nici Comisia pre- 
gătitoare și nici Soborul. Demnitarul își motiva opţiunea prin faptul 
că, în trecut, Basarabia, din punct de vedere administrativ-bisericesc, 
a fost o eparhie și în acest statut trebuie să rămână în continuare. Pe- 
tre Cazacu a exprimat, de fapt, atitudinea autorităţilor centrale civile şi 
bisericeşti. La momentul respectiv el era doar purtătorul de cuvânt al 
acestora. Ba mai mult, în concepţia autorităţilor centrale civile şi bise- 
riceșşti, păstrarea în continuare a Bisericii din Basarabia, sub forma unei 
unități administrativ autonome, era inadmisibilă. La fel, nu se agrea 
ideea păstrării autonomiei Bisericii din Bucovina. Această poziţie in- 
transigentă era alimentată de marea dorinţă a autorităților de a scăpa 
cât mai curând de moștenirea străină: „Noi (adică autorităţile civile 
şi cele bisericeşti ale României Mari — n. I.N.) suntem datori a pune 
capăt noțiunilor geografice create de Austria cu Bucovina şi de ruşi cu 
Basarabia'”. Păstrarea în continuare în regim autonom a Bisericii din 
Basarabia (și respectiv din Bucovina) era apreciată de autorități drept 
manifestare a separatismului. Invocând faptul că până la răpirea acestor 
provincii Biserica din ele nu a format o unitate ecleziastică distinctă, 
se propunea înglobarea Bisericii din Bucovina și a celei din Basarabia 
în cadrul Mitropoliei Moldovei și Sucevei, de la care într-adevăr aceste 
teritorii fuseseră rupte în 1775 şi respectiv în 1812. 


Această abordare formală a chestiunii neglija o stare reală de lucruri 
în bisericile din numitele provincii, nu lua în calcul situaţia creată în 
Basarabia şi Bucovina în perioada cât aceste provincii au făcut parte 
din alte structuri politico-administrative şi ecleziastice. De fapt, în anii 
regimului străin, în urma unor lupte îndelungate și a unor acțiuni de 
autoconservare, Bisericile din Basarabia şi Bucovina au dobândit unele 
caracteristici deosebitoare (unele particularități specifice) față de cele 
pe care le avuseră la momentul desprinderii lor de Biserica-mamă. Ba 

mai mult, aceste deosebiri, generalizându-se cu timpul, au conferit Bi- 
sericilor din aceste provincii un statut aparte, chiar în cadrul structu- 
rilor ecleziastice străine din care făceau parte. Pledoaria clerului din 
Basarabia pentru o structură autonomă nu era o ambiţie a cuiva, nu era 
o tendință de conservare a situaţiei bisericești din Basarabia, ci o stare 
de lucruri care trebuia luată în calcul. 


În cele din urmă, Sfântul Sinod al Bisericii Ortodoxe Române, autori- 
tatea ecleziastică supremă a țării, a acceptat în principiu poziţia clerului 
basarabean. Prin cartea pastorală din 16 iunie 1918, care este primul 
document de interacțiune dintre autoritatea bisericească supremă a 
României cu clerul din provincia recent unită la trupul ţării, Bisericii 
din Basarabia i s-a promis păstrarea statutului de autonomie. Preoți- 
mea din Basarabia considera autonomia Bisericii din ţinut și ridicarea 
scaunului la treaptă de mitropolie drept o cucerire obţinută după revo- 
luţia rusă din februarie 19170. 


După unire, clerul din Basarabia în repetate rânduri și-a expus păre- 
rea în problema înființării mitropoliei. De pildă, în iunie 1919, când 
s-a discutat proiectul de reorganizare a B.O.R., în articolul 54 citim: 
„Basarabia, după teritoriul său, după numărul credincioşilor ortodocşi, 
diferenţa originii lor şi deosebite obiceiuri și instituțiuni bisericești în 
faţa clerului şi a poporului se constituie şi trebuie să fie mitropolie au- 
tonomă cu un arhiepiscop municipal al oraşului Chişinău şi cu un epi- 
scop locţiitor”. Următorul articol al proiectului prevedea instituirea a 
trei episcopii ale Mitropoliei Basarabiei: 1) Chișinăului, 2) Ismailului 
şi 3) Hotinului, fiecare formată din cate trei județe". 


La cea de-a doua discuţie a Proiectului de statut organic al B.O.R., 
care a avut loc la congresul extraordinar eparhial din Chişinău (7-13 
martie 1921), de asemenea s-a pledat pentru înființarea Mitropoliei 
în Basarabia. Această doleanţă a clerului şi mirenilor din Basarabia a 
fost prezentată și susținută apoi de Constituanta Bisericească în ṣe- 
dinţa din decembrie 1921”. La 22 iunie 1922, Sfântul Sinod al Bi- 
sericii Ortodoxe Române a hotărât înființarea a două eparhii noi în 
Basarabia: Episcopia Hotinului cu judeţele Hotin, Bălți şi Soroca, cu 
reşedinţă la Bălţi, şi Episcopia Cetăţii Albe cu județele Cetatea Albă, 
Ismail, Cahul, având reședință la Ismail. Congresul general extraor- 
dinar al clerului din Basarabia (13-14 martie 1923) a cerut „ridica- 

rea Arhiepiscopiei Chişinăului și Hotinului la rangul de mitropolie a 
Basarabiei (Moldovei dintre Prut şi Nistru)”, calificând acest demers 
ca un simbol al unităţii strânse bisericeşti, ca „o necesitate ca B.O.R. 
să fie într-o poziție mai demnă aici în Basarabia, în mijlocul mino- 
rităților religioase”"?. În același document se cerea „ca în momentul 
instalării noilor episcopi pe scaunele episcopale de Bălți şi Ismail, 
Arhiepiscopia Chișinăului să fie ridicată deja la rangul de mitropo- 
lie”, În acest mod, congresele eparhiale au votat totdeauna înființarea 
acestor episcopii numai în legătură cu modificarea statutului scaunu- 
lui arhiepiscopal de la Chișinău, cu alte cuvinte, ridicarea lui la treap- 
ta de mitropolie pentru întreaga Basarabie. 


Autorităţile superioare bisericești au satisfăcut doar parțial cerințele 
clerului din Basarabia. În martie 1923, pe teritoriul Basarabiei au fost 
înfiinţate cele două eparhii noi, făcându-se şi numirile de episcopi. La 
20 mai 1923, P.S. Nectarie (Cotlarciuc) a fost instalat pe scaunul epi- 
scopal al Episcopiei Cetatea Albă cu sediul la Ismail, în scaunul Epi- 
scopiei de Hotin cu sediul la Bălți a fost numit P.S. Visarion (Puiu), iar 
înființarea mitropoliei Basarabiei se tergiversa. 


La următorul și ultimul congres extraordinar al clerului din Basarabia, 
din iulie 1923, la care au participat şi cei doi episcopi recent numiţi, 
s-a luat în dezbatere „starea actuală din Biserica basarabeană, unită pe 
vecie cu Biserica Ortodoxă a Regatului Român”. Congresul a reiterat 
dorința unanimă a clerului şi reprezentanţilor mireni ca Arhiepiscopia 
Chişinăului să fie ridicată la treapta de mitropolie, cu denumirea Mi- 
tropolia Basarabiei (a Moldovei dintre Prut și Nistru). Printr-un act so- 
lemn, adoptat la 8 iulie 1923 şi semnat de toţi participanţii, inclusiv de 
vlădicii din Basarabia - arhiepiscopul Gurie, episcopul vicar Dionisie 
şi cei doi episcopi nominalizați mai sus - anunțau „forurile înalte ale 
țării că aici există, mai ales acum, toate drepturile de Mitropolie și nu 
aflăm niciun motiv binecuvântat ca legalizarea dreptăţii printr-o formă 
să mai fie amânată. Sfântul Sinod a stabilit prin Proiectul de statut al 
Bisericii Române că în Basarabia e locul unei mitropolii a Moldovei 
dintre Prut și Nistru, cu sediul la Chişinău, căreia îi rămân sufragane 


două episcopii, chiar înființate acum”"*. 


În şedinţa din 15 noiembrie 1923, Sfântul Sinod al B.O.R., luând în 
dezbatere raportul Comisiunii de organizare a Bisericii românești, în- 

tocmit în urma examinării actului solemn din 8 iulie 1923, a hotărât 
„că cererea (clerului și mirenilor din Basarabia — n. I.N.) poate fi con- 
siderată ca și rezolvată prin dispoziţiunile favorabile introduse în pro- 
iectul de lege și noul statut de organizare unitară a Bisericii Ortodoxe 
Române”!5. Rămânea doar ca factorii hotărâtori (Parlamentul, Guver- 
nul, Regele) să se pronunţe asupra proiectelor respective. 


În timpul discuţiilor pe marginea proiectului de organizare a B.O.R. 
s-au auzit și unele glasuri de împotrivire în privinţa înființării mitro- 
poliei Basarabiei. Chiar un ierarh al Basarabiei, P.S. Visarion (Puiu), 
episcopul Hotinului, s-a exprimat în mod vehement împotriva ridi- 
cării la rang de mitropolie a arhiepiscopiei basarabene. În cuvântarea 
rostită la 10 martie 1925 în Comisia Senatului pentru cercetarea pro- 
iectului Legii Bisericești, P.S. a spus literalmente următoarele: „S-a 
făcut o greșeală când, după Unirea Basarabiei cu țara-mumă, în 1918, 
s-a adoptat şi s-a păstrat titulatura de arhiepiscop; o altă greşeală se 
face dacă se va intitula acest scaun mitropolie... Ca episcop într-o 
eparhie basarabeană, afirm că nu este nicio rațiune serioasă de ordin 


politic sau administrativ-bisericesc să se creeze această mitropolie”!S. 


Legea și Statutul de organizare a Bisericii Ortodoxe Române, votate de 
corpurile legiuitoare, la 24 martie 1925 — în Senat, și, la 3 aprilie același 
an — în Cameră, și promulgate la 6 mai 1925, sunt primele acte legis- 
lative în care ideea înființării mitropoliei Basarabiei capătă consacrare 
juridică. Conform acestor documente, din punct de vedere canonic 
şi administrativ, Patriarhia Română se compunea din cinci mitropo- 
lii. Ultima din ele, ordinea ierarhică stabilindu-se, după cum se ştie, 
în funcţie de vechimea scaunului, era Mitropolia Basarabiei, cu două 
eparhii: Arhiepiscopia Chișinăului şi Episcopia Cetăţii Albe — Ismail”. 
Astfel, Mitropolia Basarabiei, de jure, ia fiinţă în 1925, odată cu adop- 
tarea principalelor documente de organizare și funcționare a B.O.R. 


Dar până la transpunerea în viață a prevederilor Statutului și Legii au 
trebuit să treacă încă trei ani. Clerul, unele organizații obşteşti, per- 
sonalități ale vieții publice, în repetate rânduri și cu diferite ocazii, au 
cerut aplicarea legii din 1925 în ceea ce priveşte înființarea Mitropoliei 
Basarabiei. Chiar la sesiunea ordinară din toamna anului 1925, Adu- 
narea Eparhială şi Consiliul Eparhial al Arhiepiscopiei Chișinăului și 
Hotinului insista asupra aplicării legii: „A sosit vremea ca acestei sfinte 


ECET ROMIÂINIĂ 


mitropolii să i se dea mitropolitul la care o îndreptățește legea”'?. 


Paralel cu cerința de aplicare a legii în ceea ce privește ridicarea Ar- 
hiepiscopiei Chişinăului şi Hotinului la treapta de Mitropolie a Basa- 
rabiei se purtau discuţii și în privința desemnării titularului scaunu- 
lui mitropolitan de la Chişinău. Adunarea eparhială a Arhiepiscopiei 
Chişinăului din 22 mai 1927 şi-a exprimat „în mod hotărât” dorința 
„de a vedea Arhiepiscopia Chișinăului ridicată la rangul de mitropolie”, 
așa cum prevedea Legea organizării bisericeşti din 1925, înaintând, 
concomitent, și propunerea „ca odată cu aceasta să fie rugate autori- 
tăţile înalte bisericești și de stat ca în scaunul Mitropoliei Basarabiei 
să fie așezat Î.P.S. Episcop Gurie”!9. Această doleanță a fost adusă la 
cunoștința Preafericitului Patriarh al României Miron Cristea, dlui 
prim-ministru, general Alexandru Averescu, şi dlui Vasile Goldiș, mi- 
nistru al cultelor. Înaltele feţe bisericești şi oficialitățile statului erau 
asigurate că numirea Arhiepiscopului în scaunul mitropolitan de la 
Chişinău „va produce o largă înviorare și alte bune dispoziţii sufletești 
în viața Bisericii din Basarabia, care sunt necesare pentru întărirea uni- 
tății frăției românești din întreaga țară”. 


Era pentru prima oară când clerul din Basarabia făcea o propunere no- 
minală la scaunul mitropolitan de la Chişinău. Candidatura Arhiepi- 
scopului Gurie a fost susținută de majoritatea clerului, credincioşilor, 
precum şi de oamenii politici din eparhie. Meritele arhiepiscopului în 
opera culturală, națională și bisericească a Basarabiei nu puteau fi con- 
testate. Fireşte, Arhiepiscopul Gurie avea însă și dușmani și, cu regret, 
unii destul de rău porniţi. Adversarul principal era guvernul liberal, cu 
care arhiepiscopul intrase cândva în conflict, numindu-l din nou pe 
profesorul Constantin Tomescu, adversar politic al liberalilor, în func- 
ţia de secretar al administraţiei eparhiale, după ce acesta fusese demis 
disciplinar din respectivul post de un ministru liberal, titular al Depar- 
tamentului culte”. 


La şedinţa din 25 iunie 1927, Sfântul Sinod al B.O.R. a satisfăcut cere- 
rea Adunării eparhiale a Arhiepiscopiei Chișinăului din 22 mai 1927 şi 
a hotărât ca Î.P.S. Arhiepiscop Gurie să fie ridicat la rangul de mitropo- 
lit, autorizându-l pe Patriarhul Miron Cristea „să stabilească momen- 


tul şi modalitatea îndeplinirii acestei hotărâri”. 

În cele din urmă, după îndelungate tergiversări, Sfântul Sinod și Gu- 
vernul au hotărât ridicarea în scaunul de mitropolit de la Chişinău a 
Î.P.S. Arhiepiscop Gurie (Grosu), fixând ziua de 28 aprilie 1928 drept 
dată a instalării sale. Acest eveniment de mare importanţă bisericească 
a coincis cu împlinirea a 10 ani de la Unirea Basarabiei cu Patria-mamă 
România și a 25 de ani de activitate cărturărească și patriotică a primu- 
lui mitropolit al Basarabiei. 


În vederea emiterii Decretului Regal de recunoaștere şi numire, la 21 
aprilie 1928, ministrul cultelor și artelor, Al. Lapedatu, prezintă În- 
altei Regențe propunerea de rigoare, în care se arată, printre altele: 
„Legea pentru organizarea Bisericii Ortodoxe Române, sancționată cu 
Înaltul Decret Regal nr. 1402 și publicată în „Monitorul Oficial”, nr. 97, 
din 6 mai 1925, prin art. 2 a instituit, pe lângă celelalte Mitropolii ale 
Ţării, şi o Mitropolie a Basarabiei, având sub jurisdicţia sa Arhiepisco- 
pia Chişinăului şi Episcopia Cetăţii Albe — Ismail. 


Potrivit orânduielilor bisericești şi înțelesului Legii, urmează ca Arhie- 
piscopul actual al Chișinăului, Înalt Prea Sfinţitul Gurie (Grosu), să fie 
ridicat la rangul de Mitropolit al noii Mitropolii a Basarabiei. 


Sfântul Sinod, dezbătând această chestiune în ședința din 25 iunie 
1927, a hotărât următoarele: 


Sfântul Sinod lasă în căderea Înalt Prea Sfinţitului Patriarh să afle mo- 
dalitatea după care Înalt Prea Sfinţitul Arhiepiscop Gurie să fie ridicat 
la rangul de Mitropolit. 


Înalt Prea Sfinţitul Patriarh, ţinând seama de tradiţia Bisericii noastre, a 
hotărât ca această înălțare în rang să se facă prin Decret Regal””. 


În aceeași zi (21 aprilie 1928), Înalta Regenţă, în numele Regelui Mi- 
hai, a emis Decretul cu nr. 1136, contrasemnat de Al. Lapedatu, minis- 
trul cultelor și artelor, și de membrii Înaltei Regențe: Patriarhul Miron, 
Nicolae, Principe al României, și Gheorghe Buzdugan. Articolul I pre- 
vedea: „Potrivit art. 2 din Legea pentru organizarea Bisericii Ortodo- 
xe Române, potrivit hotărârii Sfântului Sinod al şedinţei din 25 iunie 
1927 şi potrivit deciziei Înalt Prea Sfinţitului Patriarh al Bisericii Orto- 
doxe Române, Înalt Prea Sfinţitul Gurie Grosu, Arhiepiscop al Chiși- 
năului, se ridică la rangul de Mitropolit al Basarabiei”. 

La 26 aprilie 1928, la Palatul Regal din București, a avut loc ceremo- 
nia de învestitură regală a Mitropolitului Gurie. Cârja mitropolitană, 
lucrată în forma celei pe care o purtase cu mai bine de o sută de ani 
în urmă Gavriil Bănulescu-Bodoni, în prezenţa înalților conducători ai 
statului român şi a marilor ierarhi ai B.O.R., i-a fost înmânată de Prin- 
cipele Nicolae, care a rostit cuvintele: „Îţi încredinţez această cârjă mi- 


tropolitană, ca să păstoreşti ca Mitropolit al Basarabiei'”S. 


La recepţia oferită cu acest prilej la Palatul Patriarhal, Mitropolitul 
Gurie a rostit un discurs în care a spus, printre altele: „Prin ridicarea 
Arhiepiscopiei la rangul de Mitropolie, s-a dat largă satisfacție tutu- 
ror clericilor Basarabiei. Toți vor simţi dragostea ce o au pentru ei Re- 
gența, Regele și ţara întreagă. Deşi, din punct de vedere politic, poate 
că nu convenea cuiva să se dea ființă şi acestei Mitropolii, totuși alte 
considerente, superioare, de ordin dumnezeiesc, au realizat-o. Acum, 
Biserica românească este organizată după chipul Sfântului Pristol, cu 
cinci stâlpi, cei patru din colțuri fiind Mitropolie, iar cel din mijloc, în 
care se așază Sf. Moaşte, însemnând Patriarhia”?€. 


Instalarea în scaunul de la Chișinău s-a fixat pentru ziua de sâmbătă, 
28 aprilie 1928. În acest scop la Chișinău au sosit Î.P.S. Nectarie, Mi- 
tropolit al Bucovinei, delegat al Sfântului Sinod, P. S. episcopi Lucian 
al Romanului, Iustinian al Ismailului, Cosma al Dunării de Jos şi Ghe- 
rontie al Constanţei. La ceremonia de instalare a mitropolitului Gurie, 
oficialitățile civile şi cele militare au fost reprezentate de miniștrii Ale- 
xandru Lapedatu, dr. Nicolae Lupu, Constantin D. Dimitriu, Ion Incu- 
leţ, generalii Alexandru Averescu, Nicolae Petala, Ernest Broşteanu și 
alții. Din cuprinsul eparhiei, s-au adunat toţi protopopii şi stareţii, apoi 
delegaţi ai consiliilor eparhiale din Bălți și Ismail, Eforia bisericească, 
delegaţi ai consiliilor judeţene și ai multor societăţi culturale. Clerul și 
credincioşii din Chişinău i-au făcut o primire călduroasă primului mi- 
tropolit al Basarabiei. La chemarea primarului Chişinăului, Gherman 
Pântea, locuitorii şi-au demonstrat toată considerațiunea fată de Î.P.S. 
Gurie. La ceremonie au participat studenţii Facultăţii de Teologie, ele- 
vii Seminarului Teologic și ai altor şcoli din oraș. 


Reprezentarea autorităţilor bisericești și de stat la ceremonia de insta- 
lare a mitropolitului Gurie a fost modestă. A lipsit Patriarhul Miron 
Cristea, fiind la acel moment membru al Regenţei; n-a găsit de cuviin- 

tă să fie prezent nici mitropolitul Pimen al Moldovei, care, în timpul în 
care Patriarhul făcea parte din Regenţă, a ocupat scaunul de președinte 
al Sfântului Sinod. Istoricul Boris Buzilă consideră că absenţa Î.P.S. Mi- 
tropolit al Moldovei s-ar fi datorat nemulțumirii ierarhului că în spaţiul 
jurisdicțional de altădată al vechii Mitropolii a Moldovei s-a creat o 
nouă structură bisericească”. Nu împărtăşim această opinie, deoarece, 
către momentul înființării Mitropoliei Basarabiei, Mitropolitul Pimen 
nu mai pretindea drepturi de jurisdicție asupra teritoriului de la est de 
Prut. Însuși Mitropolitul Moldovei şi Sucevei a participat la ceremonia 
de învestitură a lui Gurie, la Bucureşti. Cârja mitropolitană i-a fost în- 
mânată lui Gurie de către A.S. Regală Principele Regent Nicolae, care, 
la rândul său, a primit-o din mâna Î.P.S. Mitropolit Pimen al Moldovei 
şi Sucevei. Credem că la momentul înființării Mitropoliei Basarabiei 
toate animozităţile dintre Mitropolia din Iaşi şi Arhiepiscopia Chişi- 
năului se consumaseră. Ba mai mult, tomosul (gramata patriarhală) de 
instalare a lui Gurie în scaunul mitropolitan, citit în Catedrala Mitro- 
politană din Chișinău de către Nectarie Cotlarciuc, Mitropolitul Bu- 
covinei, a fost semnat de Î.P.S. Pimen, în calitatea sa de președinte al 
Sfântului Sinod al B.O.R. 


La sosirea Î.P.S. Gurie în gara Chișinău, o delegaţie a Societăţii feme- 
ilor române i-a dăruit o camilafcă albă, ca s-o poarte cum a purtat-o 
pe vremuri și mitropolitul Gavriil Bănulescu-Bodoni. Î.P.S. Sa a pri- 
mit-o cu bucurie, a aşezat-o pe cap şi a rămas în vremea solemnității 
cu ea, ca semn al curățeniei înalte a slujbei arhiereşti. Ceremonia în- 
scăunării Î.P.S. Gurie a avut loc în Catedrala Chişinăului, unde, cu 10 
ani în urmă, fiind arhimandrit, implora binecuvântarea clerului asupra 
actului Unirii. Acum urma să urce treptele nou-înființatului scaun de 
Mitropolit al Basarabiei. Aici clerul l-a înveşmântat cu mantia și cârja 
mitropolitană. În numele clerului, al credincioşilor, calde cuvinte de 
salut a adresat P.S. Dionisie, Episcop de Ismail. 


Î.P.S. Mitropolit Nectarie, delegat al Sfântului Sinod, a dat citire To- 
mosului patriarhal al Sfântului Sinod român. În acest act de mare im- 
portanță se menţiona: „...dăm Î.P.S. Gurie Grosu prin această gramată 
sinodicească învestitura canonică de Mitropolit al de Dumnezeu păzi- 
tei Mitropolii a Basarabiei, alcătuită din Arhiepiscopia Chişinăului şi 
Episcopia Cetăţii Albe — Ismailului, cu toate târgurile şi satele câte se 

ţin azi sau se vor ţine în viitor de această sfântă Mitropolie, drept măr- 
turie că Î.P.S. Sa, fiind hirotonit cu Sfânta Taină arhierească şi învestit 
cu dregătorie de mitropolit, are darul și puterea de a face și rândui toate 
acele lucrări care, după rânduielile Sfintei noastre Biserici drept măr- 
turisitoare de răsărit și legile țării, se cuvine jurisdicțiunei Înalt Prea 
Sfinţiei Sale ca Mitropolit al Basarabiei spre zidirea şi întărirea turmei 
celei duhovnicești încredinţată păstoriei sale”. 


Adresându-se Î.P.S. Mitropolit Gurie, Mitropolitul Nectarie al Buco- 
vinei a menţionat: „Prin acest act de instalare se împlinește un vechi 
deziderat al basarabenilor. O doleanţă generală a poporului și clerului 
ortodox din Basarabia a fost satisfăcută. Vitregia vremurilor din trecut 
și stăpinirea străină nu v-a îngăduit această cinste. Abia acum Sf. Sinod 
al Sfintei noastre Biserici autocefale române, în dragostea sa pentru toți 
bine-credincioşii creştini din Regatul României, a stăruit și v-a îndepli- 
nit acest vechi postulat. Iar Guvernul român prin lege a întărit aceasta 
hotărâre a Sf. Sinod şi astăzi, după ce aţi primit, I.P. Sfinţite, învestitura 
regală, vă înmânez această gramată canonicească prin care sunteți, ca- 
nonic, în mod definitiv, aşezat ca Mitropolit al Basarabiei”. 


Cuvinte de felicitare şi mesaje de salut au rostit în adresa mitropolitu- 
lui Basarabiei Alexandru Lapedatu, ministrul cultelor și artelor, Gri- 
gore Pişculescu (Gala Galaction), decanul Facultăţii de Teologie din 
Chişinău, P.C. L. Trofimov, protopopul cercului I Lăpușna şi alții. 


Î.P.S. Mitropolit Gurie al Basarabiei le-a răspuns tuturor cu binecu- 
vântarea sa. Adresându-se turmei asupra căreia era chemat să păsto- 
rească, a spus: „Precum așezarea mea ca arhiepiscop a adus pe atunci 
(este vorba de anul 1921, când Î.P.S. a fost înscăunat arhiepiscop al 
Chişinăului şi Hotinului — n. I.N.) pace sufletelor îngrijorate, așa și 
acum ridicarea la demnitatea de mitropolit, atât de dorită de toți, tre- 
buie să umple de bucurie inimile tuturor, care demult se chinuiesc 
întru aşteptare, căci vedem astăzi îndeplinite năzuințele, dorinţele şi 
așteptările noastre. 


Drept că cu multe greutăţi am ajuns să vedem dorinţele satisfăcute; 
multe piedici a trebuit să înlăturăm ca să se realizeze năzuinţele noas- 
tre. Și pentru aceea bucuria noastră e mai adâncă decât dacă așteptările 
noastre s-ar fi realizat mai ușor”. 

Astfel, înfiinţarea de facto a Mitropoliei Basarabiei s-a încheiat odată cu 
înălțarea Arhiepiscopului Gurie la rangul de mitropolit. Jurisdicţia Mi- 
tropolitului se întindea peste Arhiepiscopia formată din judeţele Or- 
hei, Lăpuşna și Tighina și Episcopia Cetăţii Albe cu județele Cetatea 
Albă, Ismail şi Cahul, având reședința la Ismail. 


Prin înființarea Mitropoliei Basarabiei, clerul și poporul ortodox din 
această parte a țării a fost pus pe picior de egalitate cu tot clerul și cre- 
dincioşii din celelalte provincii alipite: Bucovina și Transilvania. Iar 
prin instalarea Î.P.S. Gurie în fruntea acestei Mitropolii, Biserica din 
Basarabia a căpătat recunoaştere ca valoare la nivelul întregii țări. 


Note | ! Nicolae Ciachir, Basarabia sub stăpânire țaristă (1812- 
1917), Bucureşti, 1992; Ştefan Ciobanu, Cultura româ- 
nească în Basarabia sub stăpânirea rusă, Chişinău, 1992; 
Anton Moraru, Istoria românilor. Basarabia şi Transnistria 
(1812-1993), Chişinău, 1995; 200 de ani din istoria ro- 
mânilor dintre Prut şi Nistru. 1812-2012, volum coord. 
de loan-Aurel Pop şi loan Scurtu, Chişinău, 2012; Dinu 
Poştarencu, Destinul românilor basarabeni sub dominaţia 
țaristă, Chişinău, 2001; Tratatul de Pace de la Bucureşti din 
1812. 200 de ani de la anexarea Basarabiei de către Impe- 
riul Rus, coord. Sergiu Musteaţă. Materialele Conferinţei 
Internaţionale, Chişinău, 26-28 aprilie 2012, Chişinău, 
2012. 

? La acest capitol menţionăm lucrările: Nicolae Popovschi, 
Istoria Bisericii din Basarabia în veacul al XIX-lea sub ruşi, 
ediţie îngrijită de Iurie Colesnic, Chișinău, 2000; Mir- 
cea Păcurariu, Basarabia: Aspecte din istoria Bisericii şi a 
neamului românesc, laşi, 1993; Boris Buzilă, Din istoria 
vieții bisericeşti din Basarabia (1812-1918; 1918-1944). 
Cuvânt-înainte de Dr. Antonie Plămădeală, Mitropolitul 
Transilvaniei, Crişanei şi Maramureşului, Chişinău — Bu- 
curești, 1996; Mitropolitul Gurie — misiunea de credință şi 
cultură. Culegere de articole și texte despre Mitropolitul 
Gurie (Grosu) al Basarabiei (1877-1943), îngrijită şi co- 
ordonată de Silvia Grossu, Chișinău, 2007. 

3 Gala Galaction, Zile basarabene, text ales şi îngrijit, stu- 
diu introductiv de preotul Gheorghe Cunescu, Chișinău, 
1993, p. 141-145. 

+ Ibidem, p. 60, 143. 

$ I. Duşcian, Religiozitatea din Basarabia în atingere cu 
cea de la noi, în Biserica Ortodoxă Română, anul XLI (oc- 

tombrie 1922), nr. 10 (499); vezi şi: Boris Buzilă, Orto- 
doxismul basarabean, în „Literatura şi Arta”, 19 noiembrie 
1998. 

é „Luminătorul”, octombrie, nr. 10, 1928, p. 1. 

7 „Cugetul”, revistă de istorie și ştiinţe umaniste, Chişi- 
nău, martie 1998, p. 18. 

3 „Luminătorul”, octombrie, nr. 10, 1928, p. 2. 

? Mai amănunțit vezi: Ion Negrei, Patriarhul Miron Cris- 
tea și Biserica din Basarabia, în „Luminătorul”, 1998, nr. 4, 
p. 44-45. 

10 Adevărul despre Mitropolia Basarabiei, Bucureşti, 1993, 
p.1$. 

1 „Luminătorul”, octombrie, nr. 10, 1928, p. 2. 

12 Ibidem, p. 3. 

'3 Ibidem. 

14 Ibidem, p. 3-4; Adevărul despre Mitropolia Basarabiei, 
Bucureşti, 1993, p. 15. 

18 Adevărul despre Mitropolia Basarabiei, p. 17. 

16 Visarion Puiu, Glas în pustie, vol. I, Chişinău, 1931, 
p. 34-35; Boris Buzilă, Din istoria vieții bisericeşti... p. 161. 
17 Mircea Păcurariu, Istoria Bisericii Ortodoxe Române, 
Chișinău, 1993, p. 420. 

BIBLIOTECA ŞI TRANZIŢIA 


Vera OSOIANU 
| Cartea și lectura - temelia dezvoltării 


The article reflects the results of the 4th edition of the 
National Book and Reading Festival, organized by the 
National Library of the Republic of Moldova, and its 
importance as a platform for promoting the importan- 
ce of language, books, reading, and communication for 
cultural dissemination. The national book publishing in- 
dustry is examined and compared against developments 


in other countries. The importance of public libraries in 
VO. - director adjunct, the digital age, their survival strategies, the future oflibra- 
Biblioteca Naţională a ries, of books, and reading are also highlighted. Library 
Republicii Moldova (Secţia branding continues to be the book and the relationship 
de cercetare şi dezvoltare between the printed book and the e-book. 
în biblioteconomie). 
Membră a Consiliului 


biblioteconomic naţional,  - | , 
a Comisiei de atestarea In perioada 31 august — S septembrie 2014 a avut 


bibliotecarilor (2006-2009) loc ediţia a IV-a a Festivalului Naţional al Cărţii 
etc. Coordonator de proiecte și Lecturii (ENCL), sub patronajul Comisiei 


susținute de Ambasada SUA Naţionale a Republicii Moldova pentru UNES- 
în Moldova şi de Fundaţia 


Soros. 


CO şi a Primei Doamne a republicii, Margareta 
Timofti. Evenimentul a fost consacrat integrării 
europene a Republicii Moldova și regretatului 
poet, prozator, publicist şi dramaturg Dumitru 
Matcovschi, membru titular al Academiei de 
Ştiinţe a Moldovei, simbol al mișcării de renaş- 
tere națională din Republica Moldova. 


Încă de la prima ediţie, din 2011, proiectul a 
avut drept scop inițierea unor acțiuni de am- 
ploare, care ar stimula interesul pentru bibli- 
otecă, lectură și carte, iar prin implicarea tu- 
turor bibliotecilor publice ar conferi o nouă 
dimensiune şi valoare acestor activități. 

Este adevărat că promovarea cărții şi a lecturii stă la baza activității de zi cu 
zi a bibliotecii, însă, o dată pe an, această activitate capătă o formă festivă. 


Au existat voci care au afirmat că perioada de desfăşurare a FNCL nu 
este cea mai potrivită. Experienţa din acest an demonstrează o dată 
în plus că decizia a fost una corectă. Cartea, prin esenţa ei, poate da 
culoare oricărei alte manifestări. Organizat în preajma a două mari săr- 
bători naționale — Ziua Independenţei și Limba Noastră cea Română, 
incluzând ziua de 1 septembrie, prima zi de şcoală și Ziua Cunoștinţe- 
lor - ENCL constituie o platformă ideală pentru a dovedi importanţa 
limbii, a cărţii, a lecturii, a comunicării în difuzarea culturală, în dise- 
minarea cunoașterii, în dezvoltarea şi consolidarea noastră ca popor. 


Este cunoscută afirmaţia lui Dimitrie Cantemir că moldovenii nu se 
prea trag la carte. Cercetători consacraţi susțin că ilustra personalitate 
se referea la cu totul altceva. Dar în studiile sociologice din ultimii ani 
întâlnim constatări de felul „moldovenii nu citesc” sau „moldovenii ci- 
tesc din ce în ce mai puţin”, sau „moldovenii citesc mai puțin decât în 
țările UE” Putem fi sau nu de acord cu aceste constatări. Vlad Pohilă, 
cunoscut publicist, traducător și redactor de carte, un nume de referin- 
tă în ziaristica și literatura noastră, afirma recent, într-o emisiune radio, 
că nu este adevărat că moldovenii nu citesc. Nu sunt adevărate nici afir- 
maţiile că industria de editare a cărții stagnează. În anul editorial 2013, 
în ţară au fost editate 2.685 de titluri de cărți și broşuri, într-un tiraj de 
3.052.400 exemplare. 


Degradarea culturală, despre care se vorbește tot mai frecvent, este 
atestată pretutindeni în lume, în proporții diferite. Drept motive prin- 
cipale sunt invocate extinderea din ultimul timp a internetului și dez- 
voltarea tehnologiilor de informare şi comunicare. 


Cel mai recent studiu european pe teme culturale, realizat în 2013, de- 
monstrează o degradare considerabilă față de primul sondaj, efectuat 
în 2007, cu preponderență în cazul țărilor din sudul Europei și în unele 
din fostele state comuniste, între care cel mai des sunt nominalizate 
România, Bulgaria și Ungaria. 


Principalul motiv al neangajării în activităţile culturale a devenit „lip- 
sa de interes”; apoi „lipsa de timp”, urmat de faptul că, în ansamblu, 
cultura este „prea scumpă”. Drept argument vom invoca faptul că, așa 

cum arată unele calcule, în prima jumătate a anului 2014, prețul mediu 
al unei cărți a fost de aproximativ 160 lei sau 10% din coșul minim de 
consum. Faptul că în Republica Moldova cărțile nu curg de pe rafturile 
librăriilor se datorează prețurilor prea mari sau poate exagerate în ra- 
port cu veniturile moldovenilor. 


Cenzura economică, specifică tuturor ţărilor, are, pentru Republica 
Moldova, rădăcini mult mai adânci. În anul 2014 am marcat 25 de ani 
de la declararea limbii române ca limbă de stat şi adoptarea alfabetului 
latin, votarea legislaţiei privitoare la limba de stat și alfabet, la declara- 
rea zilei de 31 august ca sărbătoare naţională în Republica Moldova. 
Cu toate acestea, după un sfert de veac, paginile în limba română încă 
rămân în minoritate. În anul 1989, statisticile oficiale raportau exis- 
tența în fondurile bibliotecilor publice a 33,3% de publicaţii în limba 
„moldovenească. Situaţia nu s-a schimbat prea mult. După 25 de ani, 
publicaţiile în limba română (alfabet latin și chirilic) constituie doar 
48% din fondul total de publicaţii, mult sub nivelul necesităţilor şi 
al echităţii sociale. Volumul publicaţiilor cu grafie latină, la fel, creşte 
foarte încet. În anul 2013 acestea au constituit 30,7% din fondul total 
de publicaţii, şi 58,6% din fondul de publicaţii în limba română. 


Aceste cifre trebuie aduse la cunoștința membrilor comunităţii, socie- 
tăţii civile, decidenţilor politici și financiari care pot și sunt obligați să 
influențeze această situaţie. 


Fiecare bibliotecă trebuie să-și estimeze resursele, să informeze instituți- 
ile responsabile şi membrii comunității despre indicatorii de performan- 
tă, care ar permite cunoașterea periodică a realității, compararea situaţiei 
bibliotecilor de același tip din aceeași unitate administrativă, din diverse 
localităţi, contrapunerea situației mediilor de nivel naţional etc. 


Este un prilej de „a măsura”, şi cu această ocazie, grija față de membrii 
comunităţii prin aceşti indicatori cu implicaţii deosebite pentru viitor. 


Biblioteca şi bibliotecarul, de rând cu alţi profesioniști de pe segmentul 
cultură, educaţie, dar și al factorilor de decizie, fiecare pe partea sa de 
responsabilitate pot contribui la schimbarea lucrurilor. În acest sens, 
reunind toţi acești factori, FNCL reprezintă o platformă ideală pentru 
sporirea capitalului de imagine pozitivă a lecturii. Cartea, biblioteca 
şi lectura constituie triunghiul cunoașterii cu implicaţii deosebite în 


EREZET RO MIÂINIĂ 


dezvoltare. Oamenii trebuie să audă cât mai des vorbindu-se despre 
importanţa bibliotecii, a cărții şi a lecturii, despre influența acestora 
asupra fiecărei persoane în parte și a comunității în întregime. 


Bibliotecarii din ţările nordice, atunci când au inițiat campania „goana 
după non-utilizatori”, au fost șocați să descopere că oamenii nu vin la 
bibliotecă pentru că au uitat de existența ei, iar concluzia a fost „acum 
că ne-aţi amintit, vă vom vizita mai des”. 


Despre viitorul bibliotecii și al cărţii se discută foarte mult. Sunt ex- 
puse păreri care, de cele mai multe ori, nu au nici bază reală, nici jus- 
tificare. Scenariile făcute în jurul viitorului bibliotecii și al cărţii sunt 
dintre cele mai diverse, de la scenarii apocaliptice, soldate cu dispariția 
bibliotecii, la cele în care bibliotecile apar ca instituţii prospere, care 
vor fi axa ce va uni și consolida comunitatea. 


Biblioteca există de peste patru milenii și foarte multă lume consideră 
că va exista în continuare. 


În plină eră digitală, în lume se construiesc edificii fundamentale pen- 
tru biblioteci. La 18 august 2014, Excelenţa Sa Prinţesa Laurentien a 
Olandei, care este şi fondatoarea şi preşedinta de onoare a Fundaţiei 
Lectură şi Scris, fundaţie ce înclină spre a fi succesoarea Programului 
Biblioteci Globale, în mesajul de salut, adresat participanţilor confe- 
rinței generale IFLA, menţiona, în mod special, faptul că bibliotecile 
au o sarcină deosebită — de a convinge decidenţii de importanţa men- 
tinerii, înzestrării continue şi promovării acestora în societate. 


Marguerite Yourcenar, prima femeie primită în Academia franceză şi, 
probabil, cea mai mare scriitoare din câte au existat vreodată, scria cu 
referire la biblioteci: „Când întemeiezi biblioteci, pregătești hambare 
publice, strângi rezerve menite să preintâmpine o iarnă a spiritului”. 


Oamenii sunt diferiţi, au interese diferite, dar există și câteva lucruri 
care ne unesc, printre ele sunt bibliotecile publice, unde toţi sunt egali 
şi unde poți veni chiar dacă ai buzunarul gol. 


Lumea cărții se pregăteşte pentru o nouă schimbare de paradigmă, de 
la prezervarea cărților la prezervarea ideilor. În acest scop, Biblioteca 
Naţională a Germaniei și-a propus conservarea site-urilor, Biblioteca 
Congresului — conservarea mesajelor Twitter. Din 2010 şi până acum 

Biblioteca Congresului a conservat peste 600 miliarde de mesaje, iar 
provocarea este de a face această informaţie coerentă și utilizabilă. 


Biblioteca modernă nu mai este doar loc de păstrare a cărților. Pentru a ră- 
mâne relevante, bibliotecile își asumă tot mai multe responsabilităţi, creea- 
ză servicii noi, implementează tehnologii de informare şi comunicare fără 
de care această instituție nu mai poate activa eficient, dar cartea și lectura, 
indiferent de format, trebuie să rămână axa tuturor activităţilor. Mai ales 
atâta timp cât în Republica Moldova doar aproximativ 30% din totalul de 
biblioteci dispun de tehnologii de informare și comunicare. 


Oamenii nu vin la bibliotecă numai după cărți, iar tehnologiile nu oferă 
soluţii pentru toate problemele. Biblioteca este loc de întruniri pentru 
membrii comunităţii, oferă resurse publice, inclusiv calculatoare și ac- 
ces la internet pentru cei ce nu le au la domiciliu, oferă asistenţă în uti- 
lizarea tehnologiilor etc. Însă acceptând inovațiile nu trebuie să uităm 
de osia care ţine biblioteca pe verticală de peste patru milenii — cartea. 


Toate ideile valoroase născute pe parcursul civilizației umane au ajuns 
până la noi în mare parte datorită cărţii. Cu toate investițiile enorme în 
informatizarea bibliotecii, marca acesteia rămâne cartea, considerată 
una dintre cele mai puternice mărci din lume. 


Cartea în format tradițional va fi indispensabilă lecturii de plăcere, spre 
deosebire de lectura informativă și lectura motivaţională, care se vor 
axa mai mult pe formatul electronic. 


Cartea tipărită versus cartea electronică este un alt subiect de dezbatere. 
Unii profesioniști prezic dispariţia treptată a cărții în format tradițio- 
nal, în timp ce alţii consideră că viitorul bibliotecii ar putea să depindă 
anume de aceasta. Un lucru este cert, indiferent de format, lectura în 
era cunoașterii devine din ce în ce mai importantă, iar oamenii trebuie 
încurajați să citească din plăcere. 


Cartea este unica armă accesibilă tuturor, dar mânuită cu înțelepciune, 
poate fi de mare ajutor: poate salva de sărăcie, de singurătate, de igno- 
ranță, poate ajuta orice persoană să cunoască lumea, prosperitatea, să 
fie puternică, de aici și importanţa și grija pe care o merită. 


Într-un interviu recent, Vasile Botnaru, distins jurnalist, comentator 
politic, pictor, vorbea despre „soluţia universală a lecturii”, menţio- 

nând că în orice situaţie ,...refugiul cel mai la îndemână ni-l oferă car- 


v» 


tea” și că „lectura într-adevăr vindecă, nu doar igienizează”. 


În cadrul ediţiei 2014 a ENCL au fost realizate mai multe proiecte de 
nivel naţional: 


e cinci concursuri, respectiv: „Cel mai activ cititor”, „Cea mai activă 
familie cititoare”, „Cel mai bun clip video de promovare a cărţii şi lec- 
turii”, „Cel mai original proiect de promovare a cărţii și lecturii”, „Cel 
mai original proiect de promovare a cărții și lecturii în spaţiul virtual” 
(site-uri, rețele sociale, bloguri etc.); 


e au fost continuate două proiecte mari iniţiate la ediția 2013 a ENCL: 
Seria de întâlniri cu scriitorii, însoțite de donația Centrului de Carte 
şi Cultură Românească. În acest proiect au fost selectate 9 biblioteci 
publice raionale şi comunale / sătești din $ raioane; 


+ FNCL pe site-ul BNRM, Facebook, blogul de biblioteconomie și 
ştiinţa informării, blogul bibliotecilor publice, unde au fost semnalate 
cele mai relevante materiale, documente, informaţii despre importanța 
bibliotecii, cărții şi lecturii; 

e proiectul „Cartea şi lectura în viața personalităților”. 


Feedback-ul obţinut a fost unul impresionant — o explozie de gânduri, 
amintiri, citate, argumente pro carte şi lectură, de o forță persuasivă 
notabilă. În baza acestui proiect a fost realizată o sinteză, care scoate în 
evidenţă cărțile ce dețin un loc aparte în formarea mai multor persona- 
lităţi de la noi: scriitori, diplomaţi, editori, jurnaliști — formatori de opi- 
nie. Un prim material de sinteză realizat în baza răspunsurilor surprinde 
(sau poate nu) prin faptul că în topul listei se află Ion Creangă și Mihai 
Eminescu. La 9 septembrie, revista on-line http://www.motherjones. 
com publica rezultatele unui sondaj privind provocările lecturii, reali- 
zat printre utilizatorii Facebook (ceva similar a fost realizat și la noi), iar 
constatarea este foarte interesantă. Aproape toate cărțile din topul celor 
nominalizate, ce au influențat viața persoanelor participante la sondaj, 
au fost cărți pentru copii. Această constatare este extrem de sugestivă 
pentru importanţa etapei de început în viaţa cititorului. 


În lipsa unui mecanism care ar monitoriza situaţia în teritoriu este greu 
de spus cum se implică în organizarea ENCL bibliotecile publice co- 
munale și cele sătești. Informaţiile acumulate în baza deplasărilor, a 

dosarelor prezentate la concursurile naționale sunt prea puţine pentru 
a forma o privire de ansamblu despre implicarea socială a bibliotecilor 
din teritoriu. 


Dinamica participării la concursurile de nivel naţional la cele patru 
ediţii este următoarea: 


2014 — 47 de dosare din 26 de biblioteci; 


2013 — 43 de dosare, reprezentând 20 de biblioteci publice raionale, 
municipale, orășenești, comunale; 


2012 — 28 de dosare, reprezentând 16 biblioteci publice raionale, 
orăşeneşti, comunale; 


2011 — 61 de dosare și 67 de desene având ca subiect opera lui Gr. Vieru. 


Putem deci vorbi despre o dinamică pozitivă atât ca număr de dosare, 
cât şi ca număr de biblioteci participante. Dar cifrele invocate demon- 
strează și faptul că nu toți bibliotecarii au conştientizat în deplină mă- 
sură potenţialul pe care îl oferă ENCL; nu se simte o mobilizare totală 
în organizarea acestui festival. 


Este complicată evaluarea impactului unei activități de asemenea pro- 
porţii, dar numeroasele proiecte, întâlniri, discursuri, poezii învăţate 
pe de rost vor face ca mesajul pro carte, lectură, bibliotecă să se facă 
auzit, urmând să fie amplificat la ediţiile viitoare. 


Pe parcursul organizării şi desfășurării Festivalului Naţional al Cărții 
şi Lecturii am avut mai multe deplasări în raioanele țării și constatarea 
îmbucurătoare este că, în ultimii ani, s-au reparat mai multe drumuri, 
în special cele ce leagă capitala de Rezina și Soroca, semn clar că lucru- 
rile încep să se schimbe în bine. Pentru că infrastructura este o proble- 
mă în ecuaţia accesului la carte şi lectură. Drumurile au fost dintotdea- 
una căile comunicante cu lumea și în acest context mi-am amintit de 
un gând al poetului Vasile Romanciuc care spunea recent „Azi, dintre 
toate drumurile basarabene, cel care are nevoie — în primul rând! — de 
reparaţie capitală este drumul spre carte”. Proiectul ENCL poate avea 
un rol determinant în acest sens dacă vom ști cum să-i exploatăm la 
maximum toate posibilităţile, întrucât drumul cărţii este cel mai rapid 
drum spre lume. Cărţile ne vor uni cu Europa căreia îi aparținem prin 
definiție. 

Andrei BURAC 
| Mergi până se termină drumul - 5 (I) 


Anno Domini 1976 
10 ianuarie 


La patinaj. Trăim o iarnă grea, dar totuși cu 
belşug de lumină - mult, mult soare. Lumea 
pe care am văzut-o la patinaj şi prin oraş parcă 
zâmbeșşte altfel. Într-un fel mai dulce. Exis- 
tă oameni, pe unii chiar i-am cunoscut, care 
împrăștie în jurul lor o tristeţe, o indispoziţie, 
o singurătate de pustiu, iar uneori chiar și un 
întuneric molipsitor. Şi într-o zi ca aceasta... 


xxx 


Pentru prima oară aici la Moscova, ca nicio- 
dată, am lucrat la piesă cu o deosebită plăcere. 
Încă nu am conştiinţa că am făcut ceva de sea- 
mă. Să mai treacă puţin timp... 


XX x 


În diferite situaţii, şi nu pentru prima oară, am 
simţit pe propria piele aici, la Moscova, prin- 
tre colegii din marea U.R.S.S., că o cultură 
ceva mai profundă și mai multilaterală, cu ele- 
mente, cât de cât, general umane, nu se iartă. 
Despre asta, în repetate rânduri, am discutat 
şi cu Bulat Okudjava la ȚDL (Casa Centrală 
a Scriitorilor). 

Aforisme de Constantin BRÂNCUȘI despre viaţă: 
„Înainte de a-ţi cumpăra casă — cumpără-ți vecinii.” 


„Viaţa este ca şi o monedă: trebuie să ştii cum să o risipeşti, sau, mai 

exact, cum să o foloseşti.” 


„Toate suferinţele vin din contrarietate. În dragoste, contrarietatea este 
şi mai teribilă, căci este cea mai mare înșelăciune a naturii.” 


* * x 


În viaţa mea de zi cu zi aici, la Moscova, se întâmplă atâtea lucruri, 
încât nu sunt în stare să le fixez pe hârtie, în acest caiet. Lucruri care 
se întâmplă poate doar în visele oamenilor. Anume aici am cunoscut 
adevăratul miracol al întâlnirilor cu oameni inteligenți și străluciți, nu 
numai din U.R.S.S., dar și din alte ţări. Și visele acestora despre om și 
omenire... Clipele de fericire umană încă necunoscute. Abia dacă pot 
să le „mestec” psihologic, sufletește. Mai şi scriu, mai rar, şi versuri. Mai 
des lucrez la prima mea piesă. Asta mă duce cu gândul că sunt depar- 
te de cei dragi mie, de casă. Şi aici trebuie să rezist sufletește prin a 
cunoaște, a înțelege, a rămâne integru prin scris. 


Descoperind noi străzi, noi stații de metrou ori de trenuri electrice 
ale acestui mare oraș, în torentele de mulțime umană, atât de rar pot 
observa și semnele fericirii pe chipurile oamenilor. Doar fețe umane 
crispate, încordate, extrem de grăbite. Încotro? Zilnic mă întreb şi eu. 
Serile, târziu, revenit acasă se întâmplă să citesc și romanele clasice 
rusești (încă necitite de mine), care, după spusa pictorului francez 
Eugene Delacroix în remarcabilul său jurnal, „au un uimitor parfum 
de realitate.” 


xxx 


Despre locurile ceva mai departe de agitația literară și culturală. Despre 
viaţa furnicarelor inteligenței. Despre mizeria universală a condiţiei 
umane precum și a rătăcirilor omului în necunoscut cu altă ocazie. 

Deseori, în intimitatea din camera mobilată sumar, care mi-a fost 
oferită aici la Moscova, mă tot gândesc la viața mea. Ce fel de viață 
duc eu aici: spectacole, filme, întâlniri cu importanţi oameni de 
cultură ruși şi străini, lecturi multe şi foarte puţin timp la masa de 
scris. Uneori am sentimentul de parcă aş plana deasupra lumii fără 
frontiere. 


Aceleași pagini valoroase scrise de scriitori importanţi, recitite în alte 
zile, se întâmplă să le receptez diferit în nuanţe. 


xxx 


Nu cred să fi avut eu cândva, pe parcursul anilor, o pace sufletească de 
o mai lungă durată. Cu atât mai mult aici... Vorba prorocului: „Sărac și 
totuşi singur...” 


xxx 


E foarte greu să devii chiar acel om pentru care te-ai născut. Mai binele 
nu vine singur. Pentru mai bine trebuie ca omul să muncească, iar une- 
ori şi să lupte. 


Dar încă în adolescenţă, la Bender, am citit o frază, care m-a îngrozit: 
„CaMBIiĂ yXaCHBIĂ XHNHUK B Mupe — uenoBek (Cel mai îngrozitor ani- 
mal în lume e omul)” 


xxx 


Jean CALVIN: 

„Nu te clătina odată cu mulțimea...” 

Oricum, voi încerca din răsputeri să mă ţin de acest principiu. 
$ 3 


Şi cu toate astea să-mi cultiv în suflet un respect pentru omul pe care 
pentru prima oară îl cunosc, indiferent în orice ar crede el. Și în ni- 
ciun caz să nu-l judec, dar nici să am pentru dânsul un sentiment de 
dușmănie. Nu pentru prima oară mă întreb dacă există (au existat) 

oameni care își trăiesc viața în pace (un soi de „iubire în tăcere”)... în 
familie, cu prietenii în societate. 


Cu siguranță am mai auzit de la cineva aceste gânduri, poate de la vre- 
un bătrân pacient aflat în pragul morţii, îngrijit de mine, ori poate chiar 
de la părintele meu, dar cu certitudine am mai trăit nu o singură dată 
aceste gânduri, care mă învăluie și acum, departe de casă. Într-un miez 
de noapte atât de întunecat... În acord cu lumea care mă înconjoară... 
printre cei dragi și prieteni... Să te zbaţi pentru fericirea ta... urmând în 
continuare calea „ce duce totuși spre moarte”. 


xxx 


A mai trecut ceva timp rătăcind prin această metropolă nu numai a 
țării, numită U.R.S.S., ci și a lumii (numai pe cine din restul lumii nu 
poţi întâlni în acest oraș?), ca într-un labirint interminabil, şi a nu lăsa 
niciun semn pe unde am rătăcit. Nici nu mai știu de când nu am scris 
măcar un rând. Oricum, în mine se revarsă o energie necunoscută până 
acum. 


XX x 


M-a sunat Pavel Boţu, de la hotelul Moscova, care a dorit să luăm masa 
undeva, oriunde ar fi, dar împreună. Adăugând că alegerea localului 
îmi aparține. 


„Să vorbim”, mi-a zis el. Tot la telefon am înțeles că pleacă într-o 
delegație pe undeva prin America Latină. Sau poate chiar în Chili. 
Într-un grup de scriitori sovietici, la invitaţia poetului și diplomatului 
chilian Pablo Neruda - laureat al Premiului Nobel (1971). 


La ŢDL am stat cu el o seară întreagă. Mi-a vorbit prea multe lucruri 
din acelea care se mai întâmplă acasă, la Chișinău. Multe neînţelese 
de mine. Anume cele care au avut loc la Uniunea Scriitorilor de la 
Chişinău şi nu numai... 

Am lucrat la piesa despre tineret... 


Iubirea cheamă și ea iubire. Nu-i atât de important să fii iubit, cât să 
iubeşti tu, cu toată puterea și cu darul dat de la natură puţinelor ființe 
omeneşti. Să iubeşti cu întreaga-ţi ființă... 


Capacitatea de a iubi şi de a te dărui permanent nu o au decât spiritele 
cu totul superioare, dublate de puternice naturi vitale. Tot mai mult şi 
eu înclin să cred că puterea de a iubi se moşteneşte... 


Prin dragostea angelică și carnală ființa umană se vindecă de multe to- 
xine şi de majoritatea bolilor spiritului. 


Soarele este marele tămăduitor — însă Soarele Dragostei, aici, între oa- 
meni, pe Pământ, îl poate întrece. 


xxx 


Serile se întâmplă să revin în camera mea profund zguduit de cele vă- 
zute şi trăite pe parcursul zilei, de oamenii pe care i-am cunoscut și am 
avut atenţia lor, dar și de satisfacția, ca astăzi, a comunicării cu aceste 
ființe umane. 


Am petrecut aproape o zi întreagă la Casa de creație Peredelkino cu 
Andrei Voznesenski, Zoia Boguslavski (soţia lui), Bela Ahmadulina 
şi Boris Meserer (soţul scriitoarei). Am aflat mai multe lucruri despre 
faptul că şi în literatură sunt mode. 


Această neliniște sufletească o pot potoli, ca și în alte cazuri, cu o amin- 
tire despre Moldova, despre casa părintească. Doamne, e atât de greu 
să cunoşti oamenii... 


xxx 


Mai mulţi înţelepţi ai lumii au ajuns la concluzia că adevărata ordine 
se întemeiază pe rugăciune, tot restul nu-i decât dezordine (mai bine 
sau mai prost ascunsă). Evul mediu era un edificiu uriaș ale cărui te- 
melii erau Pater noster, Ave Maria, Credo şi Confiteor. Tot ce este clădit 
pe altceva nu poate decât să se năruie mai degrabă sau mai târziu în 

noroiul însângerat. Mărturie sunt, aș zice eu, frumoasele biserici din 
țările civilizate europene, care au fost clădite sute şi sute de ani la rând 
de multe, foarte multe generaţii, una după alta, cu aceeași credință. În 
Cehia mărturie poate fi o biserică, care a fost clădită circa vreo 700 de 
ani la rând. 


* * x 


Odată cu trecerea timpului, am înțeles că scriind, înainte de a te aşeza 
la masa de scris, trebuie să ai întâi și întâi subiectul în capul, inima ta. 


xxx 


Atât de lung și greu război se întâmplă în inima mea... Va sosi oare 
cândva ziua cu pace, fie şi una cât de scurtă... 


Am eu oare o misiune pe acest pământ? Unde am această misiune? 
Într-o ţară, într-un oraş sau sat anume? Unde voi îmbătrâni acoperit de 
rănile vârstei şi plictisit de această lume plină de cruzime şi nedreptăţi? 
Sunt clipe când privesc oamenii și viața ca pe un nisip mișcător. 


xxx 


Atât de mulți oameni care se zăvorăsc cu o deosebită indiferenţă, dar 
uneori și plăcere, în toate cele spuse de oficialii „de sus”, socotind că 
doar în felul acesta poţi avea mai puţine „dureri de cap”. 


XX x 


Râsul (zâmbetul) este cel mai bun medicament. Adevăr ştiut încă din 
vechimi. Tristeţea este molipsitoare. Ea se poate transmite. Poate pro- 
voca celor din preajmă o neliniște, o spaimă chiar. 


xxx 


Rămân în continuare îndrăgostit de literatura, filozofia și arta japone- 
ză. Am vizitat o expoziţie de artă medievală japoneză. Acolo am obser- 

vat moscoviți foarte încântați de ceea ce vedeau. Mi s-a creat impresia 
că partea cea mai numeroasă a vizitatorilor erau intelectuali moscoviți, 
şi nu studenţi veniţi de oriunde, ca mine, la studii. 


Tot acolo, la expoziţie, am copiat ceva ce m-a impresionat: „Arta în 
general se numește artă prin faptul că ea calmează spiritele tuturor oa- 
menilor, producând emoţii la cei mari și la cei umili, putând constitui 
punctul de pornire al unei dezvoltări şi al unei fericiri, un mijloc de 
a prelungi viaţa. (Actorul și dramaturgul japonez Zeami Motokiyo, 
1363-1443) 


xxx 


În satul meu de baştină, când într-o familie se naşte prima fată, tatăl 
spune: „Slavă Domnului, va avea cine să mă ajute când vor veni şi slă- 
biciunile bătrâneţii. Va avea cine să-mi închidă ochii...” 


xxx 


3 februarie 


Mi-e dor de piramidele din Egipt pe care le-am văzut în toamna anului 
1968. 


xxx 


Azi am primit o scrisoare pe care am așteptat-o prea multe zile. 


Scriind răvaşe, ne facem singuri niște mici și plăcute surprize, cine ştie, 
poate în cele mai întunecate clipe ale vieţii de toate zilele. 


xxx 


300 miliarde de dolari se cheltuiesc, anual, în lume, pentru înarmare. 
Pe anul 1976-1977, bugetul F.A.O. (principalul instrument al O.N.U. 
în lupta împotriva foametei în lume) este doar de 160 milioane de do- 
lari. De 1875 de ori mai puţin. 

